
PIRMAS LAIŠKAS 


Markas Mezencijus Manilianas sveikina Tuliją. 

Ankstesniame laiške pasakojau tau, Tulija, apie savo kelionę 
upe per Egiptą. Bergždžiai laukęs tavęs ligi rudens audrų, žie- 
moti likau Aleksandrijoje. Mano meilė lengvatikė, nes tuolaik 
nė pats turtingiausias pirklys, nė pats smalsiausias pilietis at- 
kakliau nesutikinėjo laivų, atplaukiančių iš Ostijos ir Brundi- 
zijaus. Iki pat laivybos meto pabaigos kas dieną trepinėdavau 
po uostą ir savo klausinėjimais galop ėstinai įsiėdžiau sargybi- 
niams, muitininkams bei kitiems pareigūnams. 

Tiesa, sukaupiau žinių, prisiklausiau pasakojimų apie tolimas 
šalis, tačiau bergždžiai stebeilijant į jūrą pradėjo ašaroti akys 
ir su paskučiausiais laivais turėjau sau pripažinti, kad apgavai 
mane. Šiomis dienomis, Tulija, sukanka metai nuo paskutinio 
mudviejų susitikimo, kai tu, kaip dabar suprantu, melagingom 
priesaikom ir pažadais įkalbėjai mane keliauti iš Romos. 

Apmaudo perimtas parašiau tau aną laišką, atsisveikinau su 
tavim amžinai, prisiekiau plauksiąs į Indiją ir daugiau niekada 
negrįšiąs. Jų keistus miestus ten iki šiol valdo graikai, kilę iš 
Aleksandro kariuomenės vadų. Bet šiandien jau prisipažįstu, 
jog taip, kaip žadėjau, aš, matyt, nepasielgsiu. Rašiau taip tik 
todėl, kad mintis, jog daugiau niekada nepamatysiu tavęs, Tuli- 
ja, man rodės nepakeliama. 

Trečią dešimtį perkopusiam vyrui nedera būti meilės vergu. 
Tad ir aprimau, pats aistros karštumas prislopo. Aleksandrijoje 
ta aistra įstūmė mane į neaiškią draugiją, sekinte išsekino mane. 
Bet nesigailiu, nes savo darbų Žmogus išsižadėti vis dėlto ne- 
gali nei pakeisti to, ką padarė. Užtat dar tvirčiau suvokiau, kad 
myliu tave, nes jokia kita moteris manęs negali patenkint. To- 
dėl neužmiršk, mylimoji Tulija, jog kada nors ir tavo jaunystė 
nužydės, glotnų veidą surėžys raukšlės, akys apsiblaus, plau- 
kai pražils ir dantys išbyrės. Gal tuomet pasigailėsi, kad iš gar- 
bėtroškos ir dėl politinės padėties išsižadėjai meilės man. Nes 
tikiu, kad mylėjai mane, - tom tavo priesaikom negaliu abejo- 

ti. Antraip viskas šiam pasauly man prarastų prasmę. Mylėjai 
mane, tik nežinau, ar dar tebemyjli. 

Kai būnu gerai nusiteikęs, mąstau, kad iš tiesų tik dėl ma- 
nęs — nuo pavojų, o gal ir nuo mirties gelbėdama mane, mano 
turtą, - melagingais pažadais išginei mane iš Romos. Nebūčiau 
išvykęs, jei tu nebūtum prisiekus susitikt su manim Aleksandri- 
joj ir drauge praleist žiemos. Ne tu pirma iš kilmingųjų mote- 
rų be sutuoktinio būtum žiemojus Egipte ir ne paskutinė, kiek 
pažįstu romietes. Būtum sugrįžus į Romą pavasarį, prasidėjus 
laivybai. Galėjom kelis mėnesius pagyventi kartu, Tulija. 

Užtat per žiemą išsekinau ir kūną, ir sielą. Kurį laiką keliavau, 
iki nusibodo tavo vardą ir savo meilę amžint raižiniais ant senų 
paminklų bei šventyklų stulpų. Iš nuobodžio net įsišventinau 
į slaptas Izidės apeigas, bet, matyt, jau pasenėjau ir pasidariau 
rambesnis, nei tą neužmirštamą naktį Bajose, kai drauge įsišven- 
tinom į Dioniso misterijas. Tokio džiugulio kaip tuomet nepaty- 
riau. Tie plikagalviai šventikai manęs neįtikino. Po visko aš tik 
gailestavau per daug sumokėjęs už niekingai prastą mokymą. 

Bet nemanyk, kad bendravau tik su Izidės šventikais ir jų 
šventyklų moterimis. Užmezgiau pažinčių ir su aktoriais bei 
dailininkais, net su cirko kovotojais. Mačiau kelis senų laikų 
graikų vaidinimus, juos tikrai galėčiau išversti į lotynų kalbą, 
jeigu nūsčiau tokios garbės. Visa tai pasakoju, rodydamas, jog 
Aleksandrijoj man laikas neprailgo. Tai pasaulio miestas. Įman- 
triau pastatytas, labiau nususęs ir sekina labiau nei Roma. 

Vis dėlto daugiausia laiko praleidau Mūsėjuje, jų bibliote- 
koje netoli uosto. Sakau — bibliotekoje, nors teisingiau jį vadint 
bibliotekomis. Jo pastatai sudaro atskirą miesto dalį. Išgirdau 
ten skundų dėl apgailėtinos bibliotekos būklės, nes tie senukai 
gyvena praeitimi. Jie sako, kad biblioteka niekada jau neatsi- 
gaus po Julijaus Cezario, kuris prieš vieną Žmonių kartą šičia 
pakliuvo apsuptin ir uoste sudegino Egipto laivyną. Kartu su 
juo sudegė dalis bibliotekos pastatų ir šimtas tūkstančių neįkai- 
nojamų senųjų knygų ritinių. 

Vis dėlto ėjo savaitė po savaitės vien mokantis naudotis sąra- 
šais ir susirasti reikiamą knygą. Vien „Iliados“ paaiškinimų jie 

turi dešimtis tūkstančių ritinių, o ką jau kalbėt apie Platono ir 
Aristotelio veikalų aiškinimus, kurie laikomi atskiruose pasta- 
tuose. Be to, ten saugoma kalnai ritinių, kurių niekad nesurašė 
ir kurių, manau, ničniekas neskaitė nuo tada, kai jie atiteko bi- 
bliotekai. | 

Kaip supratau, tik dėl politinių priežasčių tie seneliukai ne- 
labai norėjo ieškoti senų pranašysčių ir net patarti, kaip jas 
susirasti. Turėjau apylankomis klausinėti, pelnyti jų pasitikėji- 
mą dovanomis ir vakarienėmis. Jiems skiriamos pinigų sumos 
menkos, jie neturtingi, kaip visi išmintingiausi mokslinčiai ir 
vyrai, knygas mylintys labiau už gyvenimą ir savo akių šviesą. 

Štai kodėl man pavyko slaptosiose bibliotekos kertėse surast 
daugybę pranašysčių - tiek žinomų, tiek užmirštų. Akivaizdu, 
kad visos tautos nuo seniausių laikų turi panašių ateities spė- 
jinių. Visi jie migloti ir erzinamai ginčytini, kaip orakulų atsa- 
kymai. Tiesą sakant, toje pranašysčių maišalienėje užsimiršęs 
ne kartą įnikau skaityti kokio graiko nerūpestingą plepalą apie 
keliones ir nuotykius. Ir mane buvo užnikęs noras mest apmau- 
džias pranašystes ir sėst rašyt tokių pat pramaniūgiškų knygų. 
Bet ir nebūdamas romėnų kilmės, matyt, esu per daug romėniš- 
kai išauklėtas ir negaliu rašinėti vien tai, kas šauna galvon. 

Šioje bibliotekoje saugoma ir meilės meno veikalų, kuriuos 
perskaitęs velionis Ovidijus būtų pasijutęs kaip vaikas. Tų vei- 
kalų yra pačių graikų ir iš senųjų Egipto šventraščių į graikų 
kalbą išverstų, ir aš tikrai nepasakysiu, kurie išmoningesni. Bet 
perskaičius vos kelis tokius veikalus širdis apkarsta. Nuo die- 
viškojo Augusto laikų tų knygų ritiniai laikomi slaptuose kam- 
bariuose ir dauginti juos draudžiama. Skaityti leidžiama tiktai 
mokslinčiams. 

Bet gana - toliau pasakoju apie pranašystes. Tų pranašysčių 
yra senų ir naujų. Senos buvo taikomos dar Aleksandrui, o ką 
jau kalbėt apie Augustą, kuris nuramino pasaulį. Skaitinėjant tų 
pranašysčių paaiškinimus, vis labiau ryškėjo didžiausia tyrinė- 
tojo pagunda - taikyti jas saviems laikams ir taip, kaip norisi. 

Bet vienu dalyku įsitikinau ir tą įsitikinimą patvirtina visi 
mūsų laikų įvykiai ir žvaigždės. Pasaulis pereina į naują laiko 


tarpsnį, kurį Žymi naujoviški ženklai. Tai taip aišku ir akivaizdu, 
kad šiuo klausimu tiek Aleksandrijos, tiek chaldėjų, tiek Rodo ir 
Romos žvaigždžių mokovai laikosi vienodos nuomonės. Todėl 
teisinga ir suprantama, kad pasaulio valdovo gimimas sietinas 
su Žuvų žvaigždynu. 

Gal tai imperatorius Augustas, kurį dar gyvą provincijos jau 
garbino kaip dievą. Bet dar Romoj pasakojau tau, kad mano 
įtėvis Markas Manilijus savo veikale „Astronomija“ minėjo Sa- 
turno ir Jupiterio susijungimą Žuvų žvaigždyne. Tiesa, dėl po- 
litinių priežasčių jis iš knygos tą vietą išmetė, bet čionykščiai as- 
trologai puikiai prisimena tą planetų suartėjimą. Jeigu būsimas 
pasaulio valdovas iš tiesų gimė tuo metu, jam jau turėtų būti 
trisdešimt septyneri. Tikriausiai jau turėtumėm ką nors girdėti 
apie jį. 

Turbūt stebiesi, kad taip atvirai laiške primenu įvykį, kurį 
vieną parytį, Bajų rožėms žydint, kaip didžiausią paslaptį pa- 
šnibždėjau tau į ausį, manydamas, kad niekas pasauly manęs 
geriau nesupras nei tu, Tulija. Bet šiandien aš patyresnis nei 
anuomet. Pranašystes vertinu kaip suaugęs Žmogus. Senas 
pusaklis bibliotekininkas irgi šaipiai nusijuokė, kad pranašys- 
tės — jaunų reikalas. Tūkstantį knygų perskaitęs Žmogus pats 
ima nujausti slogią tiesą. Nuo dešimties tūkstančių knygų jį 
užninka liūdesys. 

Taip atvirai rašau ir dėl to, kad mūsų laikais niekas nebegali 
išsaugot jokios paslapties. Klausomasi net slapčiausių pašneke- 
sių, jie persakomi kitiems, kiekvienas laiškas perskaitomas ir, 
reikalui esant, padauginamas. Juk gyvename įtarumo laikais. 
Todėl priėjau prie išvados, kad pati geriausia apsauga - jeigu 
kalbi atvirai ir rašai vien tai, ką manai. 

Per testamentą, kaip Žinai, aš ganėtinai praturtėjau ir galiu 
tenkinti net besaikius įgeidžius, bet ne toks turtingas esu, kad 
mane vertėtų persekioti. Dėl savo kilmės negaliu, o net ir galė- 
damas nenorėčiau siekti valstybės tarnybos. Tokios garbėtroš- 
kos neturiu. 

Žvaigždės rodė Rytus. Įkalbėjai keliauti iš Romos, norėda- 
ma manęs atsikratyti, apgaulioji Tulija, nes aš tau įgrisau. Gal 

iš užsispyrimo prisiekiau susirasiąs būsimą pasaulio valdovą, 
nes jau laikas jam apsireikšti. Su pirmaisiais pasisiūlysiu jam į 
tarnus ir imsiu už tai atlygį, idant kada nors tapčiau ketvirtu ar 
penktu tavo sutuoktiniu. Kaip tu galėjai pajuokti mane! 

Nesijaudink. Ir dėl šio ketinimo neverta manęs persekiot. 
Pasaulio valdovo pasirodymo ženklų nei girdėt, nei matyt. 
Aleksandrijoj, svarbiausiam pasaulio taške, plepalų, filosofi- 
jos ir klastų kamuoly, tai jau būtų žinoma. Be to, Tiberijus pats 
žino apie Jupiterio ir Saturno suartėjimą prieš trisdešimt sep- 
tynerius metus. Ir tas vyras, kurio vardo laiške nedera minėti, 
viską žino. Bet jis tvirtai įsitikinęs, kad pasaulio valdovas kils 
iš Rytų. 

Tulija, mylimoji mano, pats puikiai vokiu, kad pranašysčių 
tyrinėjimas man tėra nepasiekiamybės pakaitalas, tik išsigel- 
bėjimas nuo minčių apie tave. Iš ryto pabudęs, pirmučiausia 
prisimenu tave, prieš sudėdamas bluostą vakare, vėl prisimenu 
tave. Sapnuose tave regiu, naktimis slogučio kamuojamas. Kny- 
gos ritinys mylimos moters vyrui nepakeis. 

Tyrinėdamas pranašystes, turėjau paskaitinėti žydų šventą- 
sias knygas. Čia, Aleksandrijoje, yra toks žydų filosofas Filo- 
nas, kuris tuos šventraščius aiškina per palyginimus, kaip kad 
graikai ir romėnai - Homerą. Jis tariasi galintis graikų filosofija 
remdamasis paaiškinti žydų tikėjimą. 

Pati pažįsti žydus ir jų tikėjimą. Net Romoje jie laikosi atstu 
nuo kitų ir Romos dievams neaukoja. Dėl to dažnas jų bijo. Jau 
nemažai šeimų žydų papročiu ilsisi septintą dieną. Bet tūlas Žy- 
dus niekina už tai, kad jie garbina tik vieną Dievą, o ir tas Die- 
vas, kiek žinoma, net atvaizdo neturi. 

Šiaip ar taip, iš jų šventknygių niekas neištrynė seniausių lai- 
kų pranašystės apie pasaulio valdovo atėjimą. Žydų pranašai ją 
tolydžio kartojo, todėl iš visų tautų pranašysčių šioji prisime- 
nama geriausiai. Būsimąjį pasaulio valdovą jie vadina Mesiju. 
Jam atėjus į valdžią, žydai, esą, įsiviešpatausią pasaulyje. Šitokį 
įžūlumą galima versti į tautos troškimą. Nes ta tauta išgyveno 
graudžių ir gėdingų laikų. Vergystės Egipte ir tokios pat ver- 
gystės Babilone, iki persai leido jai grįžt į savo šalį. Ir jų šven- 

tykla daug kartų buvo griaunama. Paskutinį sykį ją sudegino 
Pompėjus, nors ir netyčiomis. Nuo kitų tautų jie skiriasi tuo, 
kad turi tik vieną šventovę. Ji stovi šventame žydų mieste, Jeru- 
zalėje. Sinagogos, kurių jie prisistatę visuose pasaulio miestuo- 
se - tai ne šventnamiai, o maldyklos, kuriose jie garsiai gieda 
savo šventus raštus ir vieni kitiems juos aiškina. 

Už pranašystę, kad pasaulio karalius kils iš žydų ir kad per 
jį Žydai užvaldys pasaulį, daugis jų nekenčia. Todėl dabar jie 
garsiai ta pranašyste nesigiria, o saugo tarp savęs ir laikosi atstu 
nuo kitų tautų. 

Bet ir neslepia tos pranašystės nuo kitų. Pastebėję svetimšalio 
geranoriškumą, žydų mokslinčiai mielai aiškina savo šventraš- 
čius. Bent jau Aleksandrijoje. Kai kurie mokslininkai, taip pat 
Filonas, pranašystę apie Mesiją teikia kaip palyginimą. Tačiau 
mane tikino, kad ją reikia suprast paraidžiui. Bet aš sakau, kad 
tik tas, kuris nuo vaikystės suaugęs su žydų tikėjimu, gali rim- 
tai vertinti tuos ginčytinus raštus. Ir aš, palyginęs visas pinklias 
pranašystes, turėjau pripažinti, kad žydų vis dėlto yra pati aiš- 
kiausia. 

Aleksandrijos žydai mokslinčiai - laisvų pažiūrų ir tarp jų, be 
abejonės, yra tikrų filosofų, kurie net ir valgo su svetimšaliais. 
Susidraugavau su vienu iš tokių mokslinčių ir mudu drauge 
gėrėm neatmieštą vyną. Aleksandrijoje šitaip nutinka. Įkaušęs 
jis užsidegė pasakoti apie būsimą Mesiją ir žydų įsiviešpatavi- 
mą pasaulyje. 

Norėdamas įrodyti, kad žydai, net jų valdovai, paraidžiui 
tiki pranašyste apie Mesiją, tas mokslinčius papasakojo, kad jų 
didysis karalius Erodas, vos keleri metai prieš savo mirtį, įsa- 
kė išžudyti mieste visus mažus berniukus. Mat keli chaldėjų 
mokslininkai, sekdami paskui žvaigždę, atėjo į tą Judėjos mies- 
tą ir ėmė naiviai įtikinėt jame gimus būsimąjį karalių. Erodas 
troško išlaikyt karaliaus valdžią savo giminei. Sprendžiant iš to 
pasakojimo, jis buvo lygiai įtarus kaip vienas senovės valdovas, 
senatvėje atsiskyręs ir gyvenęs saloj. 

Supranti, Tulija, tas žiaurus pasakojimas mane sudomino. 
Žinodamas karaliaus Erodo mirties metus, lengvai suskaičia- 

vau, kad žudynės įvyko kaip tik per Saturno ir Jupiterio suar- 
tėjimą. Tas pasakojimas liudija, kad žvaigždžių padėtis žydams 
bei Rytų mokslinčiams kėlė nerimą taip pat, kaip ir Rode bei 
Romoje. | 

Todėl aš paklausiau: 

— Manai, kad būsimas Mesijas buvo nužudytas lopšy? 

Vynu susilaistęs barzdą, jaunasis žydas mokslinčius nusijuo- 
kė ir atsakė: 

— Kas gali nužudyt Mesiją! Erodas sirgo, jam buvo aptemęs 
protas. 

Bet ir pats išsigando, apsižvalgė ir pridūrė: 

— Vis dėlto nemanyk, kad Mesijas gimė tuo metu. Laikas 
nebuvo paskelbtas. Jau tikrai būtumėm apie jį išgirdę. Be to, 
kiekvienoj kartoj randasi koks netikras mesijas, kuris sukursto 
Jeruzalės varguomenės bruzdėjimus. 

Bet mintis apie Mesiją jį vis tiek graužė ir, kai išgėrėm dau- 
giau vyno, jis reikšmingai pridūrė: 

— Erodo laikais daug kas iš Jeruzalės ir kitų vietų pabėgo į 
Egiptą. Nemažai ten ir liko, bet po Erodo mirties didžiuma su- 
grįžo į gimtinę. 

— Manai, - paklausiau aš, - kad gimęs Mesijas buvo paslėptas 
nuo Erodo Egipte? 

Ojis tarė: 

— Aš sadukiejus, - jis taip atsakė, tardamas esąs pasaulio žmo- 
gus, pernelyg nekaustomas judėjų papročių. 

— Taigi aš abejoju, — toliau kalbėjo jis. - Netikiu sielos nemir- 
tingumu, kaip fariziejai. Miręs žmogus guli kaip ilgas ir jo ne- 
bėra. Taip parašyta. Žemėje gyvename tik kartą, tad reikia tuo 
džiaugtis. Didūs karaliai nieko neatsisakydavo, nors nuo besai- 
kių malonumų išminčių Saliamoną galiausiai užniko nuoliūda. 
Vis dėlto naivaus dievotumo krislas glūdi net ir mokyčiausio 
vyro širdy. Kaip tik nemieštą vyną gerdamas, - o tai irgi nuodė- 
mė, - įtiki tuo, kuo blaivia galva nepatikėtum. Todėl paseksiu 
pasaką, kurią aš išgirdau, kai sulaukiau dvylikos ir mane pri- 
skyrė prie suaugusiųjų. 

Jis ėmė pasakoti: 

— Mūsų poilsio dieną niekam nevalia dirbt darbo rankomis. 
Karaliaus Erodo laikais iš Judėjos Betliejaus pabėgo vienas se- 
nyvas amatininkas su jauna žmona ir naujagimiu berniuku. 
Pabėgę įsikūrė Egipto balzaminų soduose. Vyras vertėsi rankų 
darbu ir niekas blogo žodžio apie juos pasakyt negalėjo. Bet 
vieną šabo dieną kaimo judėjai užtiko berniuką iš molio lip- 
dant kregždžiukus. Jie puolė ieškoti motinos, nes vaikas pažei- 
dė Įstatymą ir šabą. Bet jis papūtė į molinius paukštelius ir tie 
purptelėję pakilo kaip gyvi. Netrukus šeima iš tos vietos dingo 
kaip į vandenį. 

— Manai, - paklausiau suglumęs, mat nelaikiau jo prietarin- 
gu, - kad patikėsiu tokiais vaikiškais šnekalais? 

Jis papurtė galvą ir įbedė į tolį išsprogusias žydiškas akis. Tai 
buvo gražus ir išdidus vyras, kaip dažnas senųjų giminių žydų. 

— Taip tikrai nemanau, - patikino jis. - Manding, ta vaikiš- 
ka pasaka rados iš to, kad čia, į Egiptą, Erodo laikais atbėgo 
kažkokia pažiūrėti kukli, bet ypač dievota ar kitkuo Žmonių 
akis patraukusi šeima. Protingai aiškinant sakmės kilmę, ga- 
lima spėti, kad motina išteisino mažąjį šabo pažeidėją tokiais 
taikliais Šventraščio žodžiais, kad vaiko kaltintojai nuščiuvo. O 
gal aiškinimas toks pinklus, kad žmonės jį užmiršo. Juk mūsų 
Šventraščio pamatu galima įrodyti, ką nori. Šeima dingo taip 
pat slapta, kaip atsirado iš Judėjos, o žmonės nudailino tą įvykį, 
kad ir vaikai suprastų. 

Jis baigė pašnekesį tardamas: 

— O kad dar turėčiau vaiko protą ir Raštais tikėčiau kaip vai- 
kas! Būtų lengviau, nei sverdėt ant dviejų pasaulių ribos. Grai- 
ku aš niekad nepavirsiu, bet ir Abraomo vaikas širdy jau nesu. 

Kitą dieną skaudėjo galvą ir jaučiaus apgailėtinai, bet Alek- 
sandrijoje taip nutiko ne kartą. Dieną praleidau maudyklėse. 
Po vonių, kūno trynimo, mankštos ir gardaus valgio apėmė 
mieguistumas, tikrasis pasaulis tarytum nutolo, kūnas pavirto 
šešėliu. Tas jausmas man pažįstamas, jį lemia mano kilmė. Juk 
ne veltui aš vardu Mezencijus. Tokios būsenos žmogus paga- 
viausias ženklams, nors tuomet sunkiausia tikrus ženklus at- 
skirt nuo netikrų. 

Išėjus iš vėsios maudyklių poilsio salės mane užplūdo gatvės 
kaitruma, į akis tvykstelėjo popiečio saulė. Bet mano jausena 
nesikeitė. Žingsniavau triukšmingom gatvėm, nesvarstydamas, 
kur traukiu. Saulės kaitroj žengiau tarsi kojom žemės nesiekda- 
mas ir vienas iš keliauninkų vedlių, pamanęs, kad esu atvykė- 
lis, griebė man už apsiausto krašto ir ėmė gražbylingai siūlyti 
man aplankyt Kanopo viešuosius namus, Faro švyturį ar pa- 
žiūrėti šventykloj į jautį Apį. Tas vedlys buvo atkaklus ir aš jo 
neatsikračiau, kol kažkoks rėksmas nenutraukė jo tarškėjimo. 
Jis murzinu pirštu bedė į rėkiantį vyrą, nusijuokė ir tarė: 

— Pažiūrėk į tą žydą. 

Daržovių turgaus kampe stovėjo odenom apsitaisęs žmogus. 
Barzda ir plaukai susivėlę į velteną, pats sukritęs nuo pasnin- 
ko, žaizdotom, suskeldėjusiom kojom. Išvertęs akis, jis vienodu 
balsu kažką skelbė aramėjų kalba. Keliauninkų vedlys pasakė: 

— Tu turbūt nesupranti, ką jis skelbia. 

Bet, kaip žinai, jaunystę praleidęs Antiochijoje, aš ir šnekėti 
moku, ir suprantu aramėjiškai. Juk tuolaik rimtai ketinau siekt 
kokio nors Rytų prokonsulo raštininko pareigų, iki pakliuvau į 
Rodo mokyklą ir aiškiau susivokiau, ko noriu iš gyvenimo. 

Taigi puikiai supratau, ką skelbia iš dykumos parėjęs žydas 
atskalūnas. Užkimusia gerkle jis be atvangos gargždė: 

— Kas turi ausis, teklauso! Karalystė čia pat! Tiesinkit takus! 

Vedlys man paaiškino: 

- Jis skelbia žydų karaliaus atėjimą. Šitų pamišėlių priviso 
tiek, kad tvarkos sergėtojai žiūri į juos pro pirštus. Be to, kurs- 
tyt žydų tarpusavio kivirčus - naudinga politika. Kol jie muša 
vieni kitus, tol mes, gimnasijo mokiniai, galim būt ramūs. Nėra 
kraugeriškesnės tautos nei žydai. Laimė, jų atskalos viena kitos 
nekenčia dar labiau, negu mūsų, kuriuos vadina pagonim. 

Gargždus balsas be atvangos rėkė tuos pačius žodžius, užtat 
jie įsirėžė man į atmintį. Balsas skelbė artėjančią karalystę ir aš, 
užniktas tokios būsenos, supratau tą šauksmą kaip ženklą. Nuo 
visų per žiemą tyrinėtų miglotų pranašysčių akimirksniu nu- 
slinko žodžių apgaulūs dangalai ir liko tiktai glaustas sakinys: 
„Karalystė čia pat.“ 

Keliauninkų vedlys toliau pliauškė liežuviu, tvirtai laikyda- 
mas mano apsiausto kraštą. 

— Artėja žydų Velykos, — pridūrė jis. — Į Jeruzalę iškeliaus 
paskutinės vilkstinės ir laivai su maldininkais. Matysim, koks 
maištas ten šiemet kils. 

Tada aš tariau: 

— Norėčiau kada nors pamatyt šventąjį žydų miestą. 

Vedlį mano žodžiai taip pakurstė, kad jis sušuko: 

— Išmintingai mąstai, pone, nes Erodo šventykla — pasaulio 
stebuklas! Jos nematęs, keliauninkas nieko nėra matęs. Nėmaž 
nesibaimink maištų, nes aš tik pajuokavau. Judėjos keliai sau- 
gūs, o Jeruzalę tramdo Romos drausmė. Tvarkai palaikyti ten 
įvestas visas legionas. Paeikim sykiu kelis žingsnius, aš turiu 
gerų ryšių ir tikrai rasiu tau vietą keliauninkų laive, plaukian- 
čiame į Jopę ar Cezarėją. Iš pradžių jie, žinoma, tvirtins, kad 
visos vietos prieš Velykas išparduotos. Bet aš pasikalbėsiu dėl 
tavęs. Gėda būtų, jei toks kilmingas romėnas, kaip tu, negautų 
vietos keliauninkų laive. 

Jis taip smarkiai trūkčiojo mano apsiausto kraštą, kad neva- 
lingai nupėdinau su juo į siro laivo savininko raštinę, kuri iš 
tiesų buvo vos už kelių žingsnių nuo daržovių turgaus. Ten pa- 
aiškėjo, kad aš - ne vienintelis svetimšalis, veržiąsis per Velykas 
į Jeruzalę. Iš visų pasaulio kraštų ten traukė ne tik žydai, bet ir 
paprasti keliauninkai, panūdę išvyst ką nors neregėta. 

Keliauninkų vedlys dėl manęs derėjosi taip karštai, kaip tik 
graikas geba derėtis su siru, ir aš gavau gultą maldininkų lai- 
ve, plaukiančiame į Judėjos pakrantę. Man priesaikavo, jog tai 
vienintelis ir paskutinis laivas, kuris išplauks iš Aleksandrijos. 
Laivas vėluoja, esą, dėl to, kad naujitėlaitis ir nepabaigtas, o kitą 
rytą išplauks į pirmąją kelionę, tad neturėčiau baimintis įpras- 
tinio priskretusio purvo ir kraujasiurbių gyvių, per kuriuos ke- 
lionė šiom pakrantėm virsta kankyne. 

Už paslaugą vedlys išsireikalavo iš manęs penkias drachmas, 
bet mielai sumokėjau, nes buvau gavęs ženklą ir apsisprendęs. 
Jis patenkintas likosi spausti tarpininkavimo atlygio iš laivo sa- 
vininko atstovo. Pavakare išprašiau iš bankininko raštinės pini- 

gų mokėjimo raštą, kad galėčiau išpirkti jį Jeruzalėje, mat esu 
toks patyrus keliautojas, kad, vykdamas į nepažįstamą kraštą, 
nesiimu labai didelės grynųjų sumos. Apmokėjęs nakvynės 
namų sąskaitą bei skolas, vakare atsisveikinau su ta saujele pa- 
žįstamų, kuriuos turėjau pamatyti prieš išvykdamas. Baimin- 
damasis jų pašaipų, neprisipažinau, kur keliauju, tik pasakiau, 
kad vykstu į kelionę ir kad grįšiu vėliausiai rudenį. 

Tą vakarą ilgai neužmigau ir kaip niekad pajutau, kad Alek- 
sandrijos Žiemos daga baisiausiai nugalavo mano dvasią ir 
kūną. Gal tas miestas su šavo įdomybėm ir yra pasaulio stebu- 
klas, bet man atrodė, kad daugiau nei valandos nebetveriu jame 
pasilikti. Antraip prapulsiu to malonumų alkstančio ir graikų 
išminties nukamuoto miesto karštyje. Per ilgai užsisėdėjęs, toks 
dykūnas kaip aš, gali pasilikti Aleksandrijoje suvisam. 

Todėl pamaniau, kad kelionė jūra ir lengvas poros dienų pės- 
čiavimas romėniškais Judėjos keliais bus naudingas tiek mano 
dvasiai, tiek kūnui. Bet, kaip paprastai nutinka, rytą mane anks- 
ti pažadino, idant suspėčiau į laivą, taigi nakties miego buvo 
per maža ir aš keikiau save kaip mulkių mulkį, kad, palikęs 
kultūringo gyvenimo patogumus, trenkiuosi į nepažįstamą, 
priešišką žydų kraštą gaudyt kažkokių pranašysčių sukurtos 
regimybės. 

Ir man tikrai neatlėgo uoste pamačius, kad likau apdumtas 
pikčiau, negu galėjau numanyti. Laivą radau tik po ilgų laksti- 
nėjimų ir nepaliaujamų klausinėjimų, nes iš sykio nepatikėjau, 
kad ta paskutinė puvena yra siro naujitėlaičiu vadintas ir pir- 
mąkart į vandens kelią išplaukiantis laivas. Jį, dievaži, reikėjo 
pabaigti, nes, neužkamšytais plyšiais ir neišdervuotas, vargu ar 
būtų laikęsis vandens paviršiuje. Nuo laivo trenkianti smarvė 
labiausiai priminė Kanopo viešnamius, mat laivo savininkas 
liepė deginti denyje pigius smilkalus, idant nusistelbtų kitoks 
smarsas. Sutrešusio laivo šonai buvo apdangstyti margais audi- 
niais, krantą paliekančiam laivui papuošt iš gėlių turgaus buvo 
atgabentas visas vežimas nuvytusių gėlių. 

Žodžiu, ši paskubom išdervuota ir sutaisyta gelda priminė 


išsidabinusią seną uosto. kekšę „kuri drįsta išeįt į dienos šviesą 


tik nuo galvos iki kojų susisupsčius margais audiniais, dažais 
užsitepusi skruostų raukšles, atstu skleisdama pigių kvepalų 
tvaiką. Gudrų ir jokių regimybių nematantį žvilgsnį išvydau ir 
laivo ūkvedžio akyse, kai jis, mane priėmęs, patikino ir prisiekė, 
kad radau reikiamą laivą, ir įvairiakalbio klekėjimo, rėkalionių, 
ašarų, kivirčų ir atsisveikinimų erzelynėje parodė mano gultą. 

Šitai pamatęs, aš pagaliau net įniršti nepajėgiau, o tik nusijuo- 
kiau. Žmogus, žinoma, neturėtų ieškotis pavojų, o išmintingai 
jų lenktis. Antra vertus, visko baisinantis, gyvenimas pasidaro 
nepakenčiamas. Galybė filosofų mokymų įskiepijo man kitokį 
požiūrį. Nemanau, kad, uoliausiai saugodamasis, žmogus gali 
bent per sprindį pailginti jam atmatuotą gyvenimą. 

Žinoma, ir šiandien yra savimyliškų ir prietaringų turtuolių, 
kurie, pažeisdami Romos įstatymus, aukoja trigalvei deivei jau- 
nus vergus, šiems likusiu gyvenimu ilgindami savąjį. Kiekvie- 
name Rytų kraštų didmiestyje gali rast burtininką arba klaidati- 
kį šventiką, kuris moka burti užkalbėjimais ir už gerą užmokes- 
tį suranda tokią atnašą. Bet aš manau, kad tai tikra saviapgaulė 
ir baisi kvailystė. Žinoma, žmogaus gebėjimas apgaudinėt save 
ir tikėti tuo, ko nori, neperveikiamas. Bet nemanau, kad aš se- 
natvėje, - jei jos sulauksiu, - taip baisiai bijosiu mirties, kad pa- 
siduosiu šitokiai lengvatikybei. 

Pakliuvęs į tokią apjuoktiną padėtį, pasiguodžiau mintimi, 
kad laivas plauks nelabai nutoldamas nuo kranto ir kad esu 
geras plaukikas. Mane apėmė nepaprastas džiaugsmas ir aš 
lioviaus pykęs už apgaulę, kurios auka tapau. Nusprendžiau 
susitaikyti su tuo, kas neišvengiama, mėgautis kelione ir kada 
nors papasakoti apie tai smagią istoriją, prideramai perdėda- 
mas patirtas kančias bei nepatogumus. 

Inkarą pakėlė, barškėdami nedarniai sušvylavo irklai, laiva- 
galis atsiplėšė nuo prieplaukos ir laivo vadas per kraštą nulie- 
jo auką Laimės deivei. Tai buvo pati pritikliausia auka, nes jis 
tikrai puikiai žinojo, kad tik laimė mums padės pasiekti tikslą. 
Žydai keliauninkai kėlė rankas ir šventąja kalba šaukėsi Dievo 
pagalbos jūros pavojuose. Vainiku pasidabinusi mergina pir- 
magalio denyje suskato timpčioti lyrą, jaunikaitis šalimais ėmė 

ūsti fleitą ir netrukus pratrūko naujausia Aleksandrijos daina. 
Zydai maldininkai pašiurpo, išvydę laive klajojančių aktorių 
grupę, bet jų dejonės jau nieko negelbėjo. Be to, mes, anot jų, 
nešvarieji, laive sudarėme daugumą, o ir tie vėluojantys žydų 
maldininkai nebuvo turtingi. Tad jiems teko kęst mūsų draugę 
ir be atvangos plauti valgio gaminimo rykus. 

Mūsų laikais vienatvė - rečiausia prabanga. Nepakenčiu tar- 
nų, stebinčių kiekvieną mano žingsnį, veido vypsnį, ir man gai- 
la tų, kurie dėl užimamos padėties ir patogumų visą amžių turi 
nugyventi apspiesti vergų. Laive gavau dalytis savo prabanga 
ir miegoti vienoj patalpoj su pačiais įvairiausiais ir įtartiniau- 
siais ŽMonėmis. Žydai keliauninkai, savo laimei, turėjo atski- 
rą miegamąjį ir smėlio dėžę kurti ugniai, — ant jos jie ir virėsi 
valgį. Antraip Judėjos krantą būtų pasiekę susiteršę nuo galvos 
iki kojų ir vargu ar būtų drįsę kelti koją į šventąjį miestą. Toks 
griežtas jų Įstatymas ir švarumo nuostatai. 

Jei nebūtų pūtęs palankus vėjelis ir laivas būtų be burės, 
matyt, niekuomet nebūtumėm nuplaukę, nes irklininkai buvo 
lygiai netikę kaip pats laivas - švokščiantys, kvapo neturintys 
seniai, luošiai ir paliegėliai. Net ne visi jų buvo vergai, bet dar 
prastesnės uosto sąvalkos, neturėję daugiau iš ko gyvent ir nusi- 
samdę tam sunkiam darbui. Tiesą sakant, irklininkų būrys galė- 
jo būti smagios komedijos choru. Net irklininkų vyresnysis, ant 
pakylos mušęs taktą, leipo juokais, matydamas, kaip jie daužo 
irklais vienas kitą ir patys save, kaip irkluodami užmiega ir vir- 
tinėja po suolais. Manau, kad vyresnysis čaižė juos rimbu tik iš 
įpročio, nes daugiau išmušt iš jų nebuvo įmanu. 

Apie kelionę galiu pridurti tik tiek, kad patirti išgyvenimai nie- 
ku būdu nesustiprino mano dievotumo nei pasirengimo išvysti 
šventą pranašysčių miestą. Tik žydai buvo tokie dievobaimingi ir 
taip garbino savo šventyklą, kad pajėgė kelt maldai rankas rytais, 
vakarais ir net vidurdienį, giedoti liūdnas ir džiaugsmingas gies- 
mes savojo Dievo garbei. Kitu dienos metu iš priešakinio denio, 
kur lavinosi aktoriai, sklisdavo graikiškos dainos. O nuskardėjus 
įsakymui irklininkams grįžti prie irklų apatiniame laivo aukšte 
pasigirsdavo tolydus kimus dejonių choras. 

Graikė mergina, kuri kelionės pradžioje vainikuota skambino 
lyra, vadinosi Myrina. Buvo prakauli, nedidelės nosies, žalumu 
tvaskančių šaltų skvarbių akių. Nors jauno amžiaus, mokėjo ne 
tik groti, dainuoti, bet ir buvo gabi cirko šokėja. Smagu būdavo 
stebėt ant priekinio denio jos kasdienes pratybas lankstumui iš- 
laikyti, nors dievoti žydai dangstėsi veidus ir garsiai dejavo dėl 
drumsčiamos ramybės. 

Myrina - amazonės vardas. Ji atvirai prisipažino gavus tokį 
vardą dėl to, kad buvo liesa ir bekrūtė. Pasisakė jau vaidinusi 
Judėjoje ir graikiškuose Perėjos miestuose anapus Jordano. Pa- 
sakojo, kad Jeruzalė turi Erodo pastatydintą teatrą, bet jų grupė 
nelabai tikisi gaut jame pasirodyti, mat dėl žiūrovų stokos vai- 
dinimai ten rengiami labai retai. Žydai nekenčia teatro, kaip ir 
kitų graikų kultūros dalykų - net vandentiekio, o jų diduome- 
nės teatrui užpildyti per maža. Todėl jie, esą, keliauja anapus 
Jordano į romėnų statytą dvyliktojo legiono poilsinį miestą, kur 
niekada nestinga aistringų, nors ir neišsilavinusių žiūrovų. Ir 
Tiberijaus valdomame mieste ant Galilėjos ežero kranto jie tikisi 
surengti vaidinimą, o grįždami mėginti laimę romėniškoje Ce- 
zarėjoje Judėjos pakrantėje. 

itaip draugiškai pasišnekėjau su Myrina, todėl naktį ji, at- 
slinkusi pas mane, šnibžtelėjo, kad būtų laiminga, jei duočiau 
jai pora sidabrinių, nes jų grupės aktoriai visai beturčiai ir var- 
giai sukaupia pinigų vaidinimų apdarams ir apavui. Antraip ji 
man nesipirštų, mat yra dora mergina. 

Pakniausęs tamsumoj kapšelį, pirštais suėmiau svarų de- 
šimties drachmų pinigą ir padaviau Myrinai. Neapsakomai 
nudžiugusi, ji apkabino, pabučiavo mane ir pasakė dėl paro- 
dyto prielankumo man nesipriešinsianti, o-aš galįs daryt su ja, 
ką noriu. Pamačiusi, kad nieko iš jos nenoriu, nes, tiesą sakant, 
peržiem Aleksandrijoje moterys man atsibodo, ji labai nustebo 
ir naiviai paklausė, ar nenorėčiau, kad verčiau šalia atsigultų jos 
brolis, dar jaunas ir bebarzdis. Šita graikiška nedorybė manęs 
niekuomet netraukė, nors mokslo metais Rode aš, žinoma, tu- 
rėjau platonišką gerbėją. Kai patikinau, kad man gana draugys- 
tės, ji pamanė, kad dėl vienos ar kitos priežasties kuriam laikui 
esu davęs skaistybės įžadą, ir daugiau manęs nespaudė. 

Užtai papasakojo man apie žydų dorybingumą ir pasakė, kad 
išsilavinę žydai nelaiko nuodėme sanguliavimo su svetimšalėm 
moterim, jei tik neliečiamos žydės. O tai draudžia jų Įstatymas. 
Miegamojo juodumoj ji tą įrodė, sukuždėdama į ausį man ke- 
lias istorijas, bet aš tom istorijom bemaž nepatikėjau. Taip ėmiau 
gerbt žydus, pabendravęs su jų mokslinčiais Aleksandrijoje. 

Rytuose, anapus brangakmeniais tviskančios jūros dūluojant 
Judėjos kalnams, Myrina išpasakojo man savo svajonę, kaip kad 
jaunos merginos išsipasakoja patikimiems vyresniems drau- 
gams. Ji puikiai suprato, kad šokėjos žydėjimas trumpas. Todėl 
troško susitaupyti pinigų ir kada nors įkurti kuklią krautuvėlę 
kokiame nors laisvų pažiūrų pakrantės mieste, o prie tos krau- 
tuvėlės — ramius viešuosius namus. Ji pažvelgė į mane tyrom 
akim ir paaiškino, kad ta svajonė išsipildytų greičiau, jeigu jai 
pavyktų susirasti turtingą meilužį. Aš nuoširdžiai palinkėjau jai 
tokios sėkmės. 

Ar per laivo vado auką, ar per atsitiktinę sėkmę, ar per žydų 
maldininkų atkaklias maldas, nors kraujasiurbių gyvių sukan- 
džioti, alkani, ištroškę ir murzini, bet jokios kitokios nelaimės 
netikti, pasiekėm Jopės uostą iki žydų Velykų likus trims die- 
noms. Siemet Velykos sutampa su šabo diena — šeštadieniu, 
todėl bus ypač šventos. Žydai taip skubėjo, kad vos susiturėjo 
apsišvarint ir užkąst su savo gentainiais prieš naktinę kelionę 
Jeruzalėn. Pėsčiuot buvo lengva, nes naktis tvaskėjo ir buvo šil- 
ta, virš jūros degė galybė žvaigždžių ir švietė mėnesiena. Uos- 
tas buvo grūstinai prisigrūdęs laivų, taip pat didžiųjų laivų iš 
Italijos, Ispanijos bei Afrikos. Todėl supratau, o gal jau ir anks- 
čiau nuvokiau, kad žydų meilė šventyklai viso pasaulio laivų 
savininkams neša didelį pelną. 

Žinai, kad nesu išdidėlis, o vis dėlto nepanorau prisidėt prie 
graikų aktorių ir rytą keliaut su jais, nors jie karštai prašinėjo, 
tikėdamiesi, kad imsiuos globoti jų grupę, nes nei vienas jų ne- 
buvo pilietis. Mat nusprendžiau Jopėje ramiai užbaigti laišką, 
kurį pradėjau rašyt dar laive, stumdamas laiką ir norėdamas 
paaiškint tau, koks įgeidis išginė mane į šitą kelią. 

Taigi susiradau kambarį ir sėdau rašyt laiško, ilsėdamasis 
po bjaurios kelionės. Išsimaudžiau, gausiai išsitryniau milte- 

liais nuo kraujasiurbių ir išdovanojau vargšams kelyje dėvėtus 
drabužius, nes pastebėjau, kad mano ketinimas juos sudeginti 
sukėlė papiktinimą. Atsigavau, net plaukus susiraičiau ir išsi- 
tepiau aliejais, nusipirkau naujus drabužius. Aš pratęs gyventi 
nuosaikiai, tad keliondaikčių turiu nedaug: tik apstą švaraus 
papiruso, rašymo reikmenis ir atminų iš Aleksandrijos, kad rei- 
kalui esant turėčiau dovanų. 

Čia, Jopės turguje, ir kilmingiausias, ir prasčiausias randa 
priemonę nukakti į Jeruzalę. Galėjau išsinuomoti dengtus neš- 
tuvus su palyda, traukt ligi ten poros jaučių tempiamu vežimu 
ar net kupranugariu, vedamu kelionių vedlio. Bet jau sakiau, 
kad man didžiausia prabanga — vienatvė. Todėl ketinu rytoj 
išsinuomoti asilą, sukrauti ant jo gūbrio savo nedidelę mantą, 
vynmaišį, maisto atsargų maišą ir, kaip nuolankus maldinin- 
kas, leistis į Jeruzalę pėsčiomis. Man pravartu pasimankštinti 
po tingių Aleksandrijos dienų, o plėšikų nesibaiminu, nes ke- 
liuose apstu žmonių, keliaujančių švęsti Velykų, ir dvyliktojo 
legiono sargybiniai užtikrina saugumą. 

Tulija, mylimoji mano, apie Myriną ir Aleksandrijos moteris 
papasakojau tau ne įžeist ar pavydą sukelt įsimanęs. O kad tu 
mažumėlę pasikankintum, o kad tau mažumėlę širdį pamaustų 
dėl manęs! Bet tu turbūt džiaugiesi, gudriai manęs atsikračiusi. 
Nežinau, ką tu mąstai, galimas daiktas, kad kažkas tau nuti- 
ko ir sutrukdė kelionę. Todėl pažadu kitą rudenį laukti tavęs 
Aleksandrijoj iki laivybos pabaigos. Ir savo daiktus Aleksandri- 
joje palikau, net jokios knygos nepasiėmiau. Mano adresą gausi 
romėnų kelionių raštinėje arba iš mano bankininko, jeigu pats 
nepasitiksiu uoste, bet širdis man kužda, kad kitą rudenį vėl 
pasitiksiu visus Italijos laivus. 

Net nežinau, ar iki galo perskaitysi laišką, nors stengiausi ra- 
šyti kuo įdomiau. Tiesą sakant, aš nusiteikęs rimčiau, nei gali 
atrodyt iš laiško. Visą gyvenimą svyravau tarp Epikūro ir Stojos 
mokymo, malonumo ir susilaikymo. Po besaikių Aleksandrijos 
malonumų, bergždžiai persisotinus ir kūnu, ir dvasia, kartėliu 
liejasi širdis. Mudu abu žinom, kad malonumai ir meilė - du 
skirtingi dalykai. Galima įgust patirti malonumą lygiai taip, 

kaip bėgioti ar plaukioti, bet vien tik malonumai žmogų su- 
sargdina liūdesiu. Užtat retas, neįtikėtinas dalykas - rasti žmo- 
gų, dėl kurio gimei. Aš gimiau dėl tavęs, Tulija, ir mano kvaila 
širdis be atvangos tikina, kad ir tu gimei dėl manęs. Prisimink 
Bajų naktis, kai žydėjo rožės. 

Vis dėlto labai rimtai nežiūrėk į mano mintis apie pranašys- 
tes. Kas kad išdidžiai šypsančios tavo lūpos sušnibždės: „Mar- 
kas vis toks pat nepataisomas svajotojas.“ Bet jeigu būčiau ki- 
toks, gal manęs nemylėtum. Jeigu dar myli, - o šito aš nežinau. 

Jopė - senas uostamiestis, visas siriškas. Bet per tą laiką, kol 
rašiau tau, spėjau jame apsiprast. Tulija, mylimoji, neužmiršk 
manęs. Laišką imu su savim, išsiųsiu iš Jeruzalės, nes į Brundi- 
zijų laivai grįš tik po žydų Velykų. 


ANTRAS LAIŠKAS 


Markas rašo Tulijai. 

Rašau žydų Velykų dieną jų šventame mieste Jeruzalėje, An- 
tonijaus pilyje. Man nutiko neįtikimas dalykas ir kol kas nesu- 
paisau, kas. Tulija, aš sutrikęs. Tad rašau, nūsdamas sau ir tau 
padėti suprasti, kas iš tiesų nutiko. 

Jau nebemenkinu ženklų, ko gera, širdyje jų niekuomet ne- 
menkinau, nors niekinamai kalbėdavau ir rašydavau apie juos. 
Net baisu, kaip tvirtai įtikėjau, kad į šitą kelią buvau veste at- 
vestas ir kad, net norėdamas, nebūčiau jo išsilenkęs. Tik neži- 
nau, kokios jėgos mane į jį atvedė. Bet papasakosiu viską nuo 
pradžių. 

Taigi, atsisakęs visų kelionę lengvinančių patogumų, išsi- 
nuomojau Jopės turguje asilą ir su paskutiniais keliauninkais 
nuo pakrantės patraukiau aukštyn Jeruzalės linkui. Mano asi- 
las buvo mokytas, draugiškas ir visą kelią mudu puikiai suta- 
rėm. Man atrodo, kad jis buvo tiek sykių sukoręs kelią iš Jopės 
į Jeruzalę ir atgal, kad pažinojo kiekvieną šulinį ir poilsio vie- 
tą, kaimą ir nakvynės namus. Nebūčiau radęs geresnio vedlio, 
turbūt ir jis jautė man prielankumą, mat net nuokalnėje aš ne- 
sėsdavau ant jo, o, norėdamas nusikratyti vangumo, žygiavau 
savom kojom. 

Nuo Jopės iki Jeruzalės nėra nei dviejų dienų legiono žygio 
kelio, nors vietovės nelygumai keliauninką išvargina labiau, 
nei plyna žemė. Antra vertus, kelionė pasidaro įvairesnė, juolab 
kad Judėja - derlingas ir gražus kraštas. Tiesa, migdolmedžiai 
slėniuose jau nužydėję, bet pakeliui visose atšlaitėse margavo 
gėlės ir mane visą kelią lydėjo salsvai aitrus jų kvapsnis. Buvau 
pailsėjęs, jaučiausi atjaunėjęs ir džiaugiausi, galėdamas alsintis 
taip, kaip jaunas būdamas aikštėj per kūno pratybas. 

Tiek dėl išsilavinimo, tiek iš atsargumo, išugdyto tau žinomų 
gyvenimo įvykių, aš menkinu to, kas išoriška, reikšmę. Todėl 
savo elgsena nei apdarais nenoriu išsiskirt iš daugumos. Tokia 
tuštybė man kelia juoką. Man nereikia tarnų nei vedlių, per ku- 

riuos senka kapšelis. Todėl kelyje nuolankiai traukiaus į šali- 
kelę, praleisdamas į priekį vergus ir jaučius skubinančius di- 
desniuosius. Mane labiau džiugino išmintingai krutančios asilo 
ausys, kai jis atsigręždavo ir pažvelgdavo į mane, nei turčių ir 
kilmingųjų sveikinimai ir kvietimas keliauti drauge. 

Žydai dėvi apsiaustus su kutais kampuose, užtat bet kuriam 
pasaulio kampe iškart atpažįsta vienas kitą, nors šiaip jau ren- 
gias lygiai taip, kaip mes. Vis dėlto tas vieškelis, kurį Roma pa- 
vertė puikiu karių keliu, toks senas ir matęs tiek tautų, kad į 
mane niekas nekreipė dėmesio, nors gobiaus apsiaustu be kutų. 
Toje nakvynės vietoje, prie kurios sustojo mano asilas, kaip ir 
visi, gavau vandens gyvuliui pagirdyti ir rankoms kojoms nu- 
simazgoti. Į nakvynės namus kimštinai prisikimšus Žmonių, 
patarnautojai neturėjo kada skirstyti svetimšalių nuo žydų. Ro- 
dės, visų tautų Žmonės ir tos šalies gyventojai džiugiom širdim 
išsiruošė švęst žydų išėjimo iš Egipto nelaisvės. 

Antros dienos vakarą tikrai būčiau pasiekęs Jeruzalę, jeigu 
būčiau skubėjęs. Bet man, svetimšaliui, nevertėjo skubėti taip, 
kaip žydams. Skonėjaus atgaiviu Judėjos kalnų oru, akį kerėjo 
atšlaitėse boluojančios gėlės. Po Aleksandrijos alsumos jaučiau- 
si tarytum nusimetęs pančius, mėgavausi kiekviena akimirka ir 
prėska duona man rodėsi gardesnė už visus Egipto skanumy- 
nus. Kelionėje net nemaišiau į vandenį vyno, kad nenusloptų 
juslės, nes ir grynas vanduo man patiko. 

Todėl tyčiomis vilkinau žygį ir kalno atšlaitėje atstu nuo Jeru- 
zalės mane užklupo nakčiai bandą šaukiančių piemenų lumz- 
delių garsai. Galėjau pailsėti ir mėnesienos šviesoje traukt to- 
liau, bet buvau girdėjęs, kad keliauninkas išvysta nepaprastą 
reginį, atkakęs į Jeruzalę tada, kai saulės nutvieksta ji kyla ana- 
pus slėnio ir kai ant kalno baltu marmuru ir auksu akinamai 
spindi šventykla. 

Tokį norėjau pirmą kartą išvyst šventąjį žydų miestą. Todėl, 
savo asilo nuostabai, išsukau iš kelio ir priėjęs pakalbinau pie- 
menį, kuris ginė tirštai susigrūdusią avių bandą nakčiai į urvą 
kalno atšlaitėje. Piemuo kalbėjo kaimo tarme, tačiau suprato 
mano aramėjišką šneką ir patikino mane, jog tame tankiai gy- 

venamame krašte vilkų nėra. Jis net šuns neturėjo avims nuo 
žvėrių saugoti, o kad gyvulių neužpultų šakalai, sakėsi pats 
guląsis miegot prie urvo angos. Užvalgos jis turėjo tik pridegu- 
sios miežinės duonos ir į gniutulą suspausto ožkos sūrio. Užtat 
labai nudžiugo, kai palaužiau kvietinės duonos ir pavaišinau jį 
ja, medaus koriu ir suslėgtom figom. 

Vis dėlto mano duonos jis nevalgė, pastebėjęs, kad nesu žy- 
das, bet šiaip jau manęs nesišalino. Mudu drauge valgėm prie 
urvo angos, o mano asilas kalno atšlaitėje noriai skabė dygliuo- 
tus krūmus. Paskui viskas aplink nusidažė lygiai tokiu melsvu 
raudoniu, kaip plukėm švytinti kalno atšlaitė, nusileido sutemos 
ir danguje sužibo žvaigždės. Oras atvėso, iš urvo padvelkė krū- 
von susikimšusių avių šiluma. Vilnos ir lajaus tvaikas sustiprėjo, 
bet man jis nebuvo atgrasus. Veikiau priminė saugius vaikystės 
namus. Pats nustebau, kad iš akių ištryško ašaros. Ne dėl tavęs 
verkiau, Tulija. Tik sakiau sau, kad kelionės įstangos išvargino 
glebų kūną. Pamaniau, kad ašaros plūsta iš nuovargio. 

Bet, man rodos, verkiau dėl savęs, dėl to, ką išgyvenau ir 
suvisam palikau praeity, o ir dėl to, kas manęs dar laukia. Tą 
akimirką be jokios baimės būčiau palinkęs prie užmaršties šal- 
tinio. 

Naktį permiegojau ant žolės palei urvą, po žvaigždėtu dan- 
gum, kaip vargingiausias maldininkas. Taip kietai miegojau, 
kad, kai pabudau, piemuo jau buvo išvaręs avis į paganią. Lyg, 
ir nesapnavau jokio blogo sapno, bet pabudus viskas — ir oras, 
ir žemė — man pasirodė kitokie, nei gulant miegot. Mūsų atšlai- 
tė buvo į vakarus ir, saulei nutvieskus priešais stūksančias kal- 
vas, paliko šešėlyje. Jaučiausi kaip sumuštas, nuilsęs ir vangus 
ir mano asilas šalimais, lyg kančios perimtas, nunarino galvą. 
Nesupratau, kas subjurino man nuotaiką, nes maniau, jog nesu 
toks išgležęs, kad taip sugniužčiau po poros dienų pėsčiavimo 
ir vienos nakties miego ant kietos žemės. Pamaniau, jog keičiasi 
oras, nes oro permainos mane visada veikė, kaip kad sapnai ir 
ženklai. 

Mane perėmė tokia baisi nerimastis, kad net valgyti neno- 
rėjau. Rodės, kąsnio nenurysiu. Trūktelėjau iš vynmaišio porą 

gurkšnių, bet net vynas manęs nesužvalino. Ėmiau baimintis, 
kad išgėriau užteršto vandens ar susirgau. 

Toli kelyje pamačiau būrelį keliauninkų kopiant į kalną. Bet 
ilgai truko, kol įveikiau neapsakomą vangumą, apkroviau asilą 
ir vėl išėjau į kelią. Kalno viršūnei pasiekti prireikė nemažai pa- 
stangų,-bet, galų gale į ją užkopęs, supratau, kas atsitiko. Pūtė 
karštas sausas vėjas, tas neramus dykumos vėjas, kuris užėjęs 
pučia diena po dienos, susargdina žmones, skaudina galvą ir 
vimdo moteris, švilpia visose pastatų kiaurymėse, o naktimis 
bildina langines. 

Nuo vėjo veidas man akimirksniu nusauso, ėmė graužt akis. 
Jau aukštai pakilęs saulės rutulys danguje blausiai nuraudo. 
Tuomet išvydau anapus slėnio kylant mūrų apsuptą šventąjį 
žydų miestą. Vėjo sūrumo deginama burna, peršinčiom akim 
pamačiau virš Erodo rūmų bokštų, didmiesčio namų krūsnių 
atšlaitėse, teatro, cirko ir kitų pastatų baltumu ir auksu švytint 
šventyklos mūrus, jos statinius ir kolonų eiles. 

Bet apsiblaususios saulės šviesoje šventykla nespindėjo, kaip 
kad man buvo sakę. Marmuras jos nežėrėjo nei auksas netvis- 
kėjo. Be abejonės, tai galingas, nepajudinamas, neapsakomos 
didybės šių laikų statybos stebuklas. Bet man ji tokių jausmų, 
kaip žydams, nesukėlė. Tik nuovargį jaučiau žiūrėdamas į ją, 
nes tokį kelią sukoriau, kad ją pamatyčiau. Jau nebuvau toks 
jaunas, kaip tuomet, kai pirmą kartą išvydau Efeso šventyklą. 
Karštam vėjui nešant į akis sūrias dulkes, jos grožis ir įstabumas 
manęs nepakerėjo. 

Mano asilas nustebęs atsisuko, kai. pradėjau jį skubinti kin- 
kuot toliau. Kai pasiekėm kalno viršūnę, jis pats sustojo toje 
vietoje, iš kurios geriausiai matyt, turbūt tikėdamasis, kad kurį 
laiką stulbinėsiu ir džiaugsmingai šūkčiosiu, giedosiu šlovina- 
mąsias giesmes ir kalbėsiu maldas. Priekaištavau pats sau už 
niaurumą ir vergavimą kūnui, nes per nuovargį ir bjaurų vėją 
nepajėgiau deramai įvertinti dažnam paties švenčiausio reginio. 
Piktai krutindamas ausis, asilas ėmė kėblint atšlaitę aprietusiu 
keliu žemyn. Žingsniavau greta, įsitvėręs jo kinkymų dirželio, — 
tokie sugležę buvo mano keliai. 

Juo žemiau leidomės į slėnį, juo mažiau kamavo vėjas, o pa- 
čioj įdauboj jau beveik jo nejutau. Galų gale, apie pusiaudienį, 
Jopės kelias susijungė su keliu, einančiu į Cezarėją, ir virto ro- 
mėnišku vieškeliu. Tuo keliu į miestą traukė devynios galybės 
žmonių. Pulkeliai jų stabteldavo prie vartų pažiopsot į kalvą 
netoliese, bet dažnas užsidengdavo veidą ir skubinai sukdavo į 
miestą. Mano asilas pasiuto spyriotis. Pakėlęs akis į dagiais krū- 
mais apžėlusią kalvą, išvydau viršūnėj tris kryžius ir trauku- 
lių tampomus vyrus ant jų. Nuo kalvos anapus vartų į kryžius 
spoksojo visa minia žmonių. 

Ir kelyje susitvenkė kamšatis, tad net norėdamas nebūčiau 
nusigavęs iki vartų. Per gyvenimą mačiau nemažai nukryžiuo- 
tų piktadarių ir jų kančios man sušiurkštino širdį. Cirko arenoje 
stebėjau dar žiauresnių mirčių, bet tos mirtys turėjo kažką jau- 
dulinga. Nukryžiavimas tokių jausmų nekelia. Tai tik gėdingas 
ir lėtas nubaustojo žudymas. Romos pilietybė mane džiugina 
bent tikrumu, kad, kada nors nusikaltęs ir nuteistas myriop, bū- 
siu staigiai nukirsdintas kalaviju. | 

Geriau nusiteikęs aš tikriausiai būčiau nusisukęs, užmiršęs 
blogą ženklą ir galbūt braute prasibrovęs pirmyn. Bet tų trijų 
nukryžiuotųjų vaizdas kažin kaip sustiprino oro sukeltą neri- 
mastį, kas kad jų likimas su manimi visai nesisiejo. Ir nežinau 
kodėl, - bet turėjau taip pasielgti, - vedinas asilu, aš visą stadiją 
išsukau iš kelio ir pro nuščiuvusią minią ėmiau kopt į kalvą. 

Prie kryžių ant žemės drybsojo keli dvyliktojo legiono sirų 
kariai ir, gerdami perrūgusį vyną, mėtė kauliukus. Ant kryžių 
negalėjo būti paprasti vergai ar piktadariai, nes nuošaliau nuo 
karių sargybą ėjo ir šimtininkas. 

Atsainiai nužvelgiau tuos traukulių tampomus nukryžiuo- 
tuosius, bet paskui mano akį patraukė lentelė ant vidurinio kry- 
žiaus, pritvirtinta nuteistajam virš galvos. Joje graikų, lotynų 
ir vietos kalbom buvo parašyta: „Jėzus Nazarietis, žydų kara- 
lius.“ Iš karto aš to užrašo nesuvokiau — taip sukrėstas buvau. 
O paskui pamačiau dygliuotą vainiką, nelyg karūną užspaustą 
nukryžiuotajam ant nusvirusios galvos. Nuo jo dyglių karaliaus 
veidu ėjo sukrešusio kraujo dryžiai. 

Bemaž tą pat akimirką užrašas ir nukryžiuotojo veidas man 
akyse užtemo, saulė danguje prapuolė ir vidury dienos pasida- 
rė taip juoda, kad vos įžiūrėjau arčiausiai stovinčius žmones. 
Paukščiai nutilo, kaip per saulės užtemimą, net žmonės nuščiu- 
vo, buvo girdėti tiktai karių mėtomų kauliukų barškėjimas į 
skydą ir nukryžiuotųjų alsavimas. 

Pusiau juokom pirmiau rašiau tau, Tulija, kad iškeliavau ieš- 
koti žydų karaliaus. Užėjau jį ant kalvos prie Jeruzalės vartų nu- 
kryžiuotą ir dar gyvą. Perskaitęs užrašą ant kryžiaus ir pamatęs 
ant jo galvos erškėčių vainiką, jau nėmaž neabejojau suradęs 
tą, kurio ieškojau, vyrą, kurio gimimą rodė žvaigždžių suartė- 
jimas, žydų karalių, kuris, anot jų Raštų, valdys pasaulį. Kodėl 
išsyk taip aiškiai šitai supratau, negaliu pasakyti. Bet, matyt, 
ryto nerimastis pranašavo man tą niaurų reginį. 

Džiaugiausi, kad užtemo dangus, nes negalėjau žiūrėt į jo 
gėdą ir kančią. Spėjau pastebėti tik tiek, kad jo veidas smarkiai 
sumuštas, o kūnas romėniškų papročiu nuplaktas. Todėl jis 
buvo gerokai silpnesnis, nei aniedu nukryžiuotieji - diržingi ir 
rambūs kaimiečiai. 

Užtemus saulei, valandėlę nuščiuvo visi gamtos ir žmonių 
pasaulio garsai. Paskui iš minios pasigirdo nuostabos ir baimės 
šūksniai. Pamačiau, kad ir šimtininkas pakėlęs galvą smalsiai 
dairosi į dangų. Kai akys tamsoj apsiprato, vėl galėjau įžiūrėt 
aplinkumos ypatumus ir susirinkusius žmones. Pastebėję žmo- 
nių išgąstį, pro minią prasibrovė keli aukšto rango žydai, — 
sprendžiant iš galvos apdangalų, valdžios pareigūnai ir Rašto 
aiškintojai su apsiaustais, padabintais didžiuliais kutais kam- 
puose. Garsiais šauksmais padrąsinę minią, jie ėmė tyčiotis iš 
nukryžiuotojo. Ragino prikaltąjį įrodyti esant karalių ir nužengt 
žemyn nuo kryžiaus. Ir kitokių pašaipų laidė, matyt, kartodami 
tai, ką jis anksčiau buvo kalbėjęs žmonėms. 

Šitaip jie mėgino patraukti minią savo pusėn ir joje pasigirdo 
vienas kitas šaipus šūksnis. Bet daugis žmonių atkakliai tylėjo 
tarytum slėpdami savo jausmus. Sprendžiant iš apdarų ir vei- 
dų, didžią minios dalį sudarė neturtėliai, tarp jų buvo daug Ve- 
lykų šventėn atkakusių kaimiečių. Mane apėmė nuojauta, kad 

širdy jie užjaučia savo nukryžiuotąjį karalių, tik nedrįsta prie 
legionierių ir valdžios pareigūnų tos užuojautos rodyt. Minioj 
buvo moterų ir didžiuma jų, užsidengusios galvas, verkė. 

Girdėdamas šauksmus, nukryžiuotasis atsispyrė kojom 
nuo kryžiaus ir pakėlė drebančią galvą. Jis buvo prikaltas prie 
kryžiaus sulenktais keliais, kad per greit nenumirtų uždusęs. 
Švokšdamas jis įtraukė oro į plaučius ir traukuliai supurtė jo 
kruviną kūną. Atmerkęs liūdnas akis, jis, sukiodamas galvą, 
ėmė žvalgytis į šalis tarytum kaži ko ieškodamas. Bet į pašaipas 
neatsakinėjo. Ganėtinai jėgų atėmė kūno kankynė. 

Abu kiti nukryžiuotieji buvo dar pajėgūs. Nukryžiuotasis iš 
kairės pasinaudojo proga pasivaipyt prieš žmones. Parodyda- 
mas savo ištvermę, jis pasuko galvą į karalių ir, matyt, niekingai 
trokšdamas patenkinti puikybę, ėmė tyčiotis sykiu su minia. 

— Ar ne tu esi pateptasis? - sušuko jis. - Tai padėk sau ir 
mums! 

Bet nukryžiuotasis iš dešinės jį subarė ir apgynė karalių sa- 
kydamas: 

— Mes kenčiam už tai, ką padarėm, bet tas nieko pikta nėra 
padaręs. — Tada su nuolankiu liūdesiu kreipėsi į karalių prašy- 
damas: - Jėzau, prisimink mane, kai ateisi į savo karalystę. 

Šitaip iškankintas, galuojančiai mirčiai artėjant, jis iš tiesų dar 
kalbėjo apie karalystę. Anksčiau toks atkaklus tikėjimas tikrai 
būtų mane prajuokinęs. Bet dabar manęs juokas neėmė. O tas jų 
apsižodžiavimas pasirodė labai apgailėtinas ir baisus. Bet dar 
labiau nustebau, kai žydų karalius atgręžė kančios perkreiptą 
veidą į piktadarį ir silpstančiu balsu paguodė: 

— Būsi su manim karaliaus sode. 

Nesupratau, ką jis norėjo pasakyti. Kaip tik tada pro šalį ėjo 
Rašto aiškintojas ir skvarbiom akim įtariai apžiūrinėjo minią. 
Sulaikęs jį, paklausiau: 

— Ką jūsų karalius vadina karaliaus sodu? Kodėl jį nukryžia- 
vo, jei nieko pikta jis nepadarė? 

Rašto aiškintojas dygiai nusijuokė ir atsakė: 

— Ar tu svetimšalis? Nejau labiau tiki plėšiko liudijimu nei 
aukštąja taryba ir jį nuteisusiu Romos vietininku? Jis - ne žydų 

karalius. Jis tik sakėsi esąs karalius ir piktžodžiavo prieš Dievą. 
Net ant kryžiaus jis piktžodžiauja, kalbėdamas apie karaliaus 
sodą. 

Jis tvirčiau susisiautė apsiaustą, kad net kutu neprisiliestų 
prie mano drabužių. Tai mane įžeidė ir aš rėžiau: 

— Aš tai išsiaiškinsiu! 

Grėsliai dėbtelėjęs į mane, jis įspėjo: 

— Žiūrėk savęs. Turbūt nesi vienas iš jų? Jis daugel sukurstė, 
bet jau nebekurstys. Negailėk jo. Jis kurstytojas, maištininkas, 
piktesnis už plėšikus iš abiejų šonų. 

Tada mano nerimastis pratrūko piktumu: niūktelėjau jam ir, 
užmiršęs savo asilą ir padėtį, priėjau prie šimtininko, užkalbi- 
nau dėl visa ko lotyniškai, bedžiau pirštu į žydą mokslinčių ir 
pareiškiau: 

triai atsiduso, žvangindamas kariškais reikmenim, žengė kelis 
žingsnius per susispietusius žmones ir minia atsitraukė nuo 
kryžiaus. Tada pasveikino mane lotyniškai, norėdamas pasiro- 
dyti išprusęs, bet iškart prašneko graikiškai tardamas: 

— Nesirūpink, brolau. Jei iš tiesų esi pilietis, nemenkink savo 
garbės bartynėm su žydais šabo išvakarėse. 

Paskui kreipėsi į minią ir sušuko, savo žodžių netaikydamas 
tiesiogiai valdžios pareigūnams nei Rašto aiškintojams: 

— Skirstykitės ir skubėkit į savo namus! Jau gana prilaidėte 
liežuvius! Daugiau stebuklų čia nepamatysit! Bėkit valgyt savo 
keptų avinėlių ir pasprinkit jų kaulais. . 

Iš jo žodžių supratau, kad priešiškoje minioje buvo tokių, ku- 
rie iš tiesų laukė stebuklo ir tikėjosi karalių savom jėgom dar 
nužengsiant nuo kryžiaus. Bet tie laikėsi atokiau, baimindamie- 
si savo valdžios pareigūnų ir Rašto aiškintojų. Kai kurie patikė- 
jo šimtininku ir patraukė miesto link. Ir grūstis kelyje jau buvo 
praretėjus. 

Šimtininkas draugiškai kumštelėjo man į šoną ir pakvietė: 

— Eikš, išgersim šlakelį vyno. Šis reikalas ne mūsų, nors tar- 
nyba verčia būti čia. Žydai visais laikais žudė savo pranašus. Jie 

žūtbūtinai įsimanė nužudyti savo karalių su romėnų pagalba, 
bet romėnams čia nėra ko kištis. 

Jis nusivedė mane už kryžių, ten ant žemės gulėjo nukry- 
žiuotųjų drabužiai. Kareiviai juos buvo pasidaliję ir kiekvie- 
nas susirišęs į atskirą ryšulį. Šimtininkas pakėlė nuo žemės 
kareivių vynmaišį ir pasiūlė man vyno. Iš mandagumo trūk- 
telėjau gurkšnį rūgštaus legiono vyno, jis irgi išgėrė ir sunkiai 
atsiduso: 

— Geriausia pasigerti. Laimė, mano sargyba truks tik iki va- 
karo. Rytoj šabas, o, pagal žydų papročius, nakčiai kūnų ant 
kryžių negalima palikt. 

Dar jis pasakė: 

— Visa Jeruzalė šnypščia kaip gyvačių kamuolys. Juo geriau 
pažįstu žydus, juo tvirčiau tikiu, kad geriausias žydas - negyvas 
žydas. Puiku, kad šventės išvakarėse pakabintos pakelės bai- 
dyklės persergės juos neerzeliuoti ir nekliudyti mūsiškių, kurie 
užmiršta saugotis. Bet šitas vyras pranašas ir yra nekaltas. 

Tamsa nesisklaidė, tik retkarčiais rauzganai prašvisdavo ir 
vėl nujuosdavo. Oras degino kaitrumu, buvo slogu kvėpuoti. 
Šimtininkas pažvelgė į dangų ir paaiškino: 

— Matyt, rytuose dykumos vėjas pakėlė smėlio debesį, bet to- 
kio niūraus debesies dar neregėjau. Jei būčiau žydas, manyčiau, 
kad saulė dengiasi veidą ir dangus sielvartauja dėl Dievo Sū- 
naus mirties. Tas Jėzus sakėsi esąs Dievo Sūnus. Užtat turi mirti 
kankinama mirtim. 

Jis nelabai pagarbiai kalbėjo su manim, o prietemoje apžiūri- 
nėjo mano drabužius ir veidą, stengdamasis perprast, kas toks 
iš tiesų esu. Net nusijuokti mėgino, bet juokas užstrigo gerklėje 
ir jis vėl pažvelgė į dangų. 

— Net žvėrys neramūs, - tarė. - Šunys ir lapės bėga į kalvas, 
o kupranugariai nuo ryto spyriojasi prie vartų ir neina į miestą. 
Bloga diena visam miestui. 

— Bloga diena visam pasauliui, — pasakiau aš, „ persmelktas 
slogios nuojautos. 

Išsigandęs mano žodžių, šimtininkas prieštariai atstatė ran- 
kas ir pasiteisino: 

- Iš tiesų tai žydų reikalas, o ne romėnų. Prokuratorius neno- 
rėjo jo bausti, būtų jį paleidęs. Bet žmonės vienu balsu bliovė: 
„Nukryžiuok, nukryžiuok.“ Žydų taryba grasino skųstis impe- 
ratoriui, kad prokuratorius globoja maištininką. Todėl vietinin- 
kas nusimazgojo rankas švęsto vandens dubenyje ir taip apsiva- 
lė nuo nekalto kraujo. Žydai kaukė ir priesaikavo su džiaugsmu 
prisiimsią pranašo kraują ant savo galvų. 

— Beje, kas dabar Romos prokonsulas Judėjoje? —- paklausiau 
aš. - Gal ir turėčiau tai žinot, bet aš ne vietinis. Atvykau iš Alek- 
sandrijos, ten visą žiemą mokiausi. 

— Poncijus Pilotas, - niekinamai dvilktelėjęs į mane, atsakė jis. 
Turbūt palaikė klajojančiu sofistu. 

Aš labai nustebau. | 

— Betgi aš jį pažįstu! - šūktelėjau. - Bent jau jo žmoną esu Ro- 
moj sutikęs. Ar jo žmona ne Klaudija iš Prokulo giminės? 

Iš tiesų kažkada Romoje, Prokulų namuose, klausiausi nuo- 
bodaus veikalo. Tas veikalas turėjo atskleisti, kiek Romos labui 
Prokulai nuveikė Azijoje. Bet vynas ir kitos vaišės buvo puikios, 
ir su Klaudija Prokula karštai pasišnekučiavau, nors ji buvo ge- 
rokai už mane vyresnė. Atrodė jautrios širdies moteris ir mudu 
vienas kitą ugningai tikinom, kad norėtumėm dar kada pasi- 
matyt. Ne vien iš mandagumo taip kalbėjom. Bet daugiau mes 
kažkodėl nesusitikom. Miglotai prisiminiau girdėjęs ją susirgus 
ir išvykus iš Romos. Tu, Tulija, dar tokia jauna, kad jos turbūt 
neprisimeni. Ji lankydavosi ir imperatoriaus rūmuose, iki Tibe- 
rijus iškeliavo į Kaprį. 

Ta Žinia mane taip nustebino, kad valandėlę užmiršau, kada 
ir kur esąs, ir nugrimzdau į jaunystės bei pirmųjų nusivylimų 
prisiminimus. Šimtininkas sugrąžino mane į tikrovę tarda- 
mas: 

— Jeigu tu prokonsulo draugas, pilietis ir atvykėlis, nuoširdžiai 
patarčiau Velykų šventei prašytis pas romėnus. Žydų aklatikys- 
tė per tikėjimo šventes neapsakoma. Užtat pats prokonsulas iš 
Cezarėjos atkako į Jeruzalę, kad galėtų iš karto užgniaužt kil- 
siančias riaušes. Gal žmonės nurims, nukryžiavę šventą vyrą, 
bet niekada negali už juos laiduoti. Bent jau šito vyro šalininkai 

išsislapstė ir turbūt audrų nekels, nes nuo kryžiaus jis jau ne- 
nužengs. 

Jis užėjo prieš kryžių, atidžiai nužvelgė erškėčiais vainikuotą 
karalių ir abu plėšikus ir viską vienu moju įvertinęs tarė: 

— Jis greitai mirs. Nakčia žydai jį suėmė, sumušė ir išsyk nu- 
vedė į tarybą. Prokonsulas įsakė Romos papročiu jį nuplakti, 
idant žmonės jo gailėtų ir greičiau ištiktų mirtis. Kaip Žinai, pa- 
doriu išplakimu prieš nukryžiavimą išreiškiama mielaširdystė. 
Bet šitiems abiem reikėjo sulaužyti blauzdikaulius, kad negalė- 
tų remtis į kryžių kojom ir iki vakaro uždustų. 

Tą akimirką išgirdau tokį baisų žvėries staugsmą, kokio kaip 
gyvas nebuvau girdėjęs. Tamsumas blandėsi, virsdamas šiur- 
piai pliūpčiojančia žara, ir minia išsigandus subruzdo. Mačiau, 
kad mano asilas pasibaidė ir su nešuliais puolė lėkt keliu iš Je- 
ruzalės. Būrelis į miestą einančių žmonių jį sustabdė. Ištempęs 
kaklą, jis dar sykį klaikiai subliuvo nelyg išrėkdamas pasaulio 
negandą. Puoliau į kelią. Asilas jau nesispyriojo, bet jo kūnas 
drebėjo, šlapias nuo galvos iki kojų. Plekšnojau delnu, raminda- 
mas jį, bet tas švelnus gyvulys nirčiai ištempė kaklą ir šoko man 
kąsti. Kažkas iš sulaikiusiųjų asilą tarstelėjo, kad šiandien visi 
gyvuliai it apsėsti. Dykumos vėjui pučiant, kartais taip, girdi, 
nutinka. 

Nuo vartų atbėgo asilų varovų vyresnysis, apžiūrėjo asilo pa- 
kinktus, įdagą ir piktai rėžė: 

— Tai mūsų asilas. Ką jam padarei? Gausi atlyginti žalą, jeigu 
susirgs ir teks jį pribaigt. 

Ir pats buvau išsigandęs, nes dar nebuvau matęs taip keistai 
atrodančio ir šitaip drebančio gyvo padaro. Šokau kraustyti ne- 
šulių nuo asilo kupros teisindamasis: 

— Visi jūs Jeruzalėje kaip pamišę. Nieko bloga asilui nepada- 
riau. Jis baidosi kraujo ir mirties kvapo, juk nukryžiavote savo 
karalių. 

Bet mudviejų ginčas nutrūko ir nešuliai man iš rankų iškrito 
ant kelio, nes pasaulį perėmė keistas garsas, tarytum neapsako- 
mai giliai atsidūsėjo ir sudrebėjo žemė. Buvau tai patyręs ir ma- 
niau žinąs, kas sukėlė saulės užtemimą, gyvulių nirštą ir mane 

dusinte dusinantį nerimą. Tą akimirką suvokiau, kad neprotin- 
ga eiti į miestą ir slėptis po kokiu stogu, nors užvis labiausiai 
troškau griūti į lovą, užsitraukti ant galvos apklotą ir užmiršti 
visą pasaulį. | 

Daviau asilų varovui sidabrinį denarijų ir pasakiau: 

— Nesiginčykim tokią valandą, kai žemę drebina kančia. Neš- 
kis ir pasergėk mano daiktus. Prie vartų aš juos pasiimsiu. 

Smūgiais ir spyriais varovas mėgino išjudint asilą iš vietos, 
bet tas nė nekrustelėjo. Tad varovas surišo asilui priekines ko- 
jas, pats užsivertė ant nugaros nešulį ir grįžo į nuomos vietą 
prie vartų. 

Nežinau, ar tik dėl to, kad bijojau žemės drebėjimo, nedrį- 
sau eit į miestą, ar pajutau žūtbūtinai turįs grįžt ant nukryžiuo- 
tųjų kalvos, nors ir nemalonu buvo žiūrėt į jų kančias. Širdyje 
meldžiau dievų - tiek žinomų, tiek nežinomų, taip pat ir savo 
giminės šyduotųjų dievų, - sakydamas: „Savo valia aiškinausi 
pranašystes, bet jūsų ženklai išginė mane iš Aleksandrijos į ke- 
lią ir atvedė į šitą vietą kaip tik šią valandą. Iškeliavau ieškoti 
ateities karaliaus, nūsdamas būti šalia jo ir gaut už tai atlygį. 
Duokit man kantrybės gerbti jį iki mirties, negaunant už tai jo- 
kio atlygio.“ 

Taigi palengva užkopiau kalvos atšlaite prie žmonių minios. 
Ji buvo išretėjus ir pačiam gale pastebėjau kelias verkiančias 
moteris. Nemačiau jų veidų, nes jos dengėsi galvas. Tas mote- 
ris globojo ir guodė tik vienas jaunikaitis, kurio gražus veidas 
buvo perkreiptas baimės ir kančios. Paklausiau, kas tos moterys. 
Kažkokio mokslinčiaus tarnas paslaugiai paaiškino, kad mote- 
rys atsekė paskui Jėzų nuo pat Galilėjos, kur jis kurstė žmones 
ir pažeidinėjo Įstatymą. | 

— Šitas — iš nukryžiuotojo mokinių, tačiau jo žeisti nedera, 
nes jo šeima pasižįsta su vyriausiuoju šventiku, o jis pats - tik 
paklydęs jaunikaitis, - paaiškino tarnas, paskui šaipiai pirštu 
parodė moterį, kurią jaunuolis prilaikė, ir pridūrė: - Man rodos, 
tai nukryžiuotojo motina. 

Šitai išgirdęs, nedrįsau prieiti ir jų pakalbinti, nors buvo labai 
smalsu ir troškau ką nors sužinoti apie tą Jėzų iš jo šalininko. 

Bet mane pašiurpino mintis, kad motinai tenka matyt gėdingą 
savo sūnaus mirtį. Nors atrodė, kad iš didelės pagarbos moti- 
nos kančiai net karaliaus priešininkai nekliudo sielvartaujančių 
moterų. 

Taigi laikiausi tarp žmonių, o laikas bėgo. Dangus dar labiau 
sutemo, sausame karštyje buvo sunku kvėpuot. Bjaurios musės ir 
vapsvos aplipo nukryžiuotųjų akis ir žaizdas, kūnus purtė trau- 
kuliai. Karalius Jėzus dar kartą kilstelėjo ant kryžiaus, atmerkė 
pavargusias akis, smarkiai krestelėjo galvą ir garsiai sušuko: 

— Mano galia, mano galia, kodėl mane apleidai?! 

Jo balsas taip gergždė, kad buvo sunku suprast, ką sako. 
Žmonės sujudo, ėmė klausinėt vienas kito, ką jis suriko. Vieni 
sakė sušukus, kad jį Dievas apleidęs, kiti tikino šaukus Eliją. 
Elijas buvo žydų pranašas, ugnies vežimu iškeliavęs į dangų. 
Todėl pikčiausi vėl ėmė tyčiotis iš nukryžiuotojo, ragino ir jį pa- 
kilt į dangų, jei teisingai supratau. Bet smalsuoliai ir laukiantieji 
stebuklo šnibždėjosi tarp savęs, iš tiesų tikėdamiesi, kad prana- 
šas Elijas nusileis iš dangaus pagelbėti nukryžiuotajam. Daugis 
buvo taip išsigandę, kad, švento siaubo perimti, atsitraukė ato- 
kiau nuo kryžių ir kėlė rankas, ruošdamiesi dengtis veidus. 

Karalius ant kryžiaus vėl kažką pasakė. Arčiausiai stovintie- 
ji sušuko jį skundžiantis troškuliu. Kažkoks gailiaširdis bemat 
pripuolė prie kryžiaus, pagriebė karių vynmaišį, išvarvino ant 
kempinės perrūgusio vyno, užmovė kempinę ant lazdos galo 
ir prikišo nukryžiuotajam prie lūpų. Kariai nei šimtininkas ne- 
prieštaravo. Nežinau, ar karalius dar pajėgė gerti, nes tamsa 
buvo tokia tiršta, kad jo veido bruožų neįžiūrėjau. Bent jau lū- 
pas suvilgė, nes balsas pasidarė aiškesnis ir tartum laisvesnis 
baisiose priešmirtinėse kančiose, kai po valandėlės vėl įsiręžė, 
atsispirdamas kojom, ir sušuko: „Atlikta!“ 

Žmonės vėl ėmė ginčytis dėl to, ką jis suriko. Vieni sakė taip, 
antri — kitaip. Bet aš tamsoje girdėjau traškesį, kai jo kūnas pa- 
kibo ant rankų ir galva nusviro ant krūtinės. Tamsoje tas traške- 
sys buvo šiurpus ir aš supratau, kad jis mirė ir jau nebepakels 
galvos. Nudžiugau, nes jis tikrai buvo ganėtinai prisikentėjęs, 
nesvarbu, kokius žmonių įstatymus buvo pažeidęs. 

Bet aiškiai supratau jį mirus iš to, kad žemė vėl atsiduso ir 
sudrebėjo po kojom. Duslus požeminis griausmas, tylesnis, 
bet baugesnis už perkūniją, sugrumėjo mums po kojų ir nuė- 
jo miesto link. Išgirdau skylant uolą, riedančių akmenų bildesį 
ir sykiu su visais puoliau ant žemės, - žemės drebėjimas, nors 
buvo trumpas ir greitai baigėsi, buvo pernelyg baisus. 

Tada užėjo mirtina tyla, kol kelyje pasigirdo saitus nutrauku- 
sių jaučių kanopų dundėjimas. Dangus pamaži giedrijosi, ga- 
nėtinai prašvito ir žmonės, purtydami drabužius, ėmė kilti nuo 
žemės. Drebėjimas kryžių neišvartė, bet Jėzus Nazarietis, žydų 
karalius, nukankintas ir nusigalavęs kabojo ant rankų ir jau ne- 
bekvėpavo. Kariai taip pat pakilo nuo žemės, susibūrė prie jo 
nustebę, išsigandę ir ėmė šnibždėtis tarp savęs. 

Manding, šimtininkas išdavė jų jausmus, drąsiai tardamas: 

— Tai dievotas vyras. - Pažvelgęs į išsigandusius žydus, jis 
įsiuto ir apmaudaudamas, kad eina tokias pareigas, sušuko: - Iš 
tiesų jis — Dievo Sūnus! 

Bet aš prisiminiau žiemą tyrinėtąsias pranašystes, labai nu- 
sistebėjau ir pats sau sušnibždėjau: „Ramybė tau, pasaulio val- 
dove, žydų karaliau. Tavo karalystė dar neatėjo.“ 

Sykiu nusprendžiau kuo geriausiai išsiaiškinti, kaip ir ko- 
dėl viskas šitaip susiklostė, už kokius darbus jis buvo prikaltas 
prie kryžiaus, taip gėdingai nužudytas ir niekas net pirštu jo 
neapgynė. Manau, jo politiniai ketinimai buvo labai vaikiški, o 
gal jis neturėjo jokio išsilavinusio patarėjo. Tai suprantama, nes 
protingas vyras vargu ar stotų šalia žydo, siekiančio užvaldyti 
pasaulį. ' 

Vėl išlindo saulė, bet jos šviesa vis tiek buvo keista, žmonių 
veidai toj šviesoj atrodė blyškus ir baugūs. Turiu tau, Tulija, pri- 
sipažinti vieną dalyką. Matyt, aš čia kaltas. Negaliu nupasakot, 
kaip atrodė žydų karalius. Mačiau jį, baisių kančių perimtą, sa- 
vom akim ir turėčiau prisiminti jo veidą. Bet, ir labai norėda- 
mas, galiu pasakyti tik tiek, kad tas veidas nuo mušimo buvo 
ištinęs, pamėlęs, erškėčių vainiko sukruvintas. Vis dėlto jo vei- 
de buvo kažkas dieviška, nes, perskaitęs užrašą ant kryžiaus, aš 
nei mirksnį neabejojau, kad tai žydų karalius. 

Šiandien norėčiau pasakyti, kad karalius buvo kupinas ra- 
maus orumo, bet galimas daiktas, kad aš pats vėliau tai sugal- 
vojau. Geriau prisimenu jo ramų nuolankumą, liudijusį tylų su- 
sitaikymą su likimu. Bet ar gali karalius, kuris žino gimęs val- 
dyti pasaulį ir šito negavęs, romiai ir nuolankiai mirti gėdinga 
mirtim? Ir paskutiniai jo žodžiai neduoda man ramybės. Ką jis 
tarėsi atlikęs? O gal tik suprato, kad išleidžia dvasią? 

Taigi nors esu atidus stebėtojas, į jo veidą nežiūrėjau, nes pats 
buvau suglumęs. Sakytum pagarba neleido dėmesingai tyrinėti 
jo kenčiančio veido. Taip pat neužmiršk, kad visą laiką buvo 
gana tamsu, tarpais taip tamsu, kad vos įžvelgei nukryžiuotųjų 
kūnų pavidalus. O kai vėl nušvito saulė, jis buvo negyvas ir iš 
pagarbos negalėjau įžeidžiai stebeilyt į mirusiojo veidą. 

Karaliui mirus, daugis išsiskirstė, tad prie kryžių liko gana 
tuščia. Žydai Rašto aiškintojai ir valdžios pareigūnai irgi išsku- 
bėjo ruoštis šabui, palikę tik kelis tarnus žiūrėti, kas toliau dė- 
sis. Vienas iš nukryžiuotų plėšikų pradėjo graudžiai aimanuoti 
ir skųstis nepakeliamom kančiom. Pora gailestingų moteriškių 
su ąsočiais priėjo prie šimtininko ir paprašė leist ir jį pagirdyti 
kvaišinančiu vynu. Jos pasiėmė tą pačią kempinę ir lazdą, su- 
mirkė kempinę ąsotyje ir pagirdė abu piktadarius. 

Pagal saulę jau atrodė po trečios. Simtininkas muistėsi ne- 
smagus, mat, atlikęs svarbiausią darbą, troško kuo greičiau at- 
sikratyt ir abiejų piktadarių. Netrukus iš Antonijaus tvirtovės, 
lydimas kario, atėjo budelis, nešinas lentom, patyriai nužiūrėjo 
Jėzų, suprato jį mirus ir ėmė lenta šaltakraujiškai laužyti aniems 
dviem nukryžiuotiesiems blauzdikaulius. Laužomi kaulai bjau- 
riai traškėjo, bet budelis guodė piktadarius ir savo darbą vadino 
gailiaširdyste. Jį lydintis karys buvo vardu Lionginas. Jam buvo 
per maža budelio patvirtinimo, kad karalius miręs, nes smeigė 
ietim jam į šoną ir patyriai pervėrė širdį. Kai ištraukė ietį, iš per- 
durtos krūtinės plūstelėjo kraujas ir vanduo. 

Sargybiniai krovėsi savo mantą ir nuteistųjų drabužius, at- 
lėgusiom širdim juokavo tarp savęs, nes nuobodi sargyba ėjo į 
pabaigą. Bet plėšikų aimanoms nuščiuvus, į minią įsigavę keli 
aklatikiai pasinaudojo proga pašūkauti prieš romėnus. Kariai 

tingiai įsibrovė į minią ir ėmė stumdyti aklatikius skydais. Per 
tą erzelynę vienam žydui lūžo žandikaulis. Tuomet jie užsičiau- 
pė ir nugužėjo grasindami ir žadėdami išskersti visus romėnus 
ir jų parankinius šventykloje, kai tik gaus ginklų. Šimtininkas 
man paaiškino, kad tai buvo ne karaliaus Jėzaus šalininkai, o tik 
abiejų nukryžiuotų piktadarių bendrai. 

Manydamas, kad turi elgtis mandagiai, jis priėjo prie manęs 
ir atsiprašė už tą kivirčą. Tikėjosi, kad pastebėjau, kaip lengvai 
jį užgniaužė. Prokonsulas uždraudęs be būtino reikalo žudyti 
žydus. O paprasčiausių priešingautojų net suimt neverta, nes 
jiems iš paskos visad atplūsta rėksminga minia, susispiečia prie 
pilies vartų, ima bliūvaut ir audras kelt. Apskritai reikia veng- 
ti neramumų, ypač per žydų šventes. Šitokią politiką nubrėžė 
Poncijus Pilotas, nes jau išmėgino šiurkštesnių priemonių ir tik 
nemalonumų prisidarė, net imperatorius jam priekaištavo. Ga- 
liausiai šimtininkas pridūrė: 

— Aš vardu Adenabaras. Po darbo eisiu atsiskaityti prokonsu- 
lui ir mielai palydėsiu tave į pilį. Vienas verčiau į miestą neik. 
Tie šunsnukiai matė mudu kalbantis ir suprato, kad nesi žydas. 
Bus rūpesčių, jeigu jie tave sumuš arba nužudys kaip Romos 
pilietį. Reikės pradėt tyrimus, kad galėtumėm juos nubausti, o 
juk šitame prakeiktame mieste šimtai tūkstančių slaptaviečių. 

Jis nusišaipė ir iškart pridūrė: 

— Taigi venkim bergždžios plūkiavos, be to, patinki man iš 
veido, - mokytus vyrus aš gerbiu. Ir pats moku skaityti ir rašyti, 
nors lotyniškai šneku prastai. Tiesa, pilyje vietos nedaug, bet 
tikrai rasim tau prideramą būstą. 

Paskui jis dar pridūrė, kad prokonsulas gyvena paprastai ir, 
atvykęs į Jeruzalę, pasitenkina Antonijaus tvirtove, saugoma 
karinės įgulos. Tiesa, Erodo statydinti galingi rūmai nepalygin- 
ti prašmatnesni, bet įgula tokia menka, kad prokonsulas, įgijęs 
nemalonios patirties, nenori skirt jos perpus. Antonijaus tvir- 
tovė neįveikiama ir iš jos matyt visa šventykla. O kaip tik ten, 
šventyklos kieme, ir kyla visi neramumai. 

Jis nykščiu bedė į nukryžiuotąjį kūną už nugaros, garsiai nu- 
sikvatojo ir tarė: 

— Vienas linksmiausių mano gyvenimo reginių - kai tas pra- 
našas Jėzus surišo iš virvių rimbą ir šventyklos kieme puolė vai- 
kyt balandžių prekeivių ir vartyt pinigų maineivų stalų. Tąkart 
valdžios pareigūnai nesiryžo jo liesti, nes buvo atsivedęs daug 
šalininkų. Kai įjojo asilu į Jeruzalę, įsiaudrinusi žmonių minia 
klojo jam po kojų drabužius, mojo palmių šakom ir šlovino kaip 
Dovydo sūnų. Kitaip jie nedrįso parodyt laikantys jį karalium. 
Kiek Žinoma, jis tikrai Dovydo giminės - tiek iš tėvo, tiek iš mo- 
tinos pusės. 

Jis atsargiai kryptelėjo galvą kalvos atšlaitėje palikusių mote- 
rų linkui ir tarstelėjo: 

— Ten jo motina. 

Žmonių kamšalynei prasisklaidžius, moterys puolė ant že- 
mės lyg neperveikiamo skausmo nugaluotos. Bet veidų jau ne- 
sidangstė, o kėlė galvas į kryžių. Nereikėjo spėliot, kuri iš jų 
Nazariečio motina. Dar buvo nesena moteris ir tą akimirką jos 
veidas man pasirodė pats gražiausias iš visų regėtų moterų vei- 
dų. Net širdgėlos sustingdytas, jis atrodė skaistus ir sykiu ati- 
tolęs, rodės, ta moteris daugiau kaip gyva nepasakys nei vieno 
bergždžio žodžio. Jai nereikėjo įrodinėt savo karališkos kilmės. 
Tai liudijo jos veidas, nors ji vilkėjo paprastą apdarą, kaip ir ki- 
tos kaimietės. 

Man norėjos, kad palydovės pavestų ją šalin, būčiau prisiarti- 
nęs prie jos, paguodęs ir pasakęs, kad jos sūnus mirė ir daugiau 
nesikankins. Tačiau prakilnaus grožio jos veidas buvo taip už- 
lietas liūdesio, kad negalėjau prieiti artyn. Greta jos ant žemės 
klūpojo kita moteris, kurios aistrus veidas be perstogės trūk- 
čiojo, o akys stebeilijo į kryžių sakytum dar nesuvokiant, kas 
atsitiko. Trečioji moteris atrodė vyresnė. Jos griežtame žydiškų 
bruožų veide matės daugiau pykčio ir nusivylimo, negu liūde- 
sio. Atrodė, kad iki paskutinio akimirksnio ji tikėjosi stebuklo ir 
vis negali susitaikyti su tuo, kad nieko neįvyko. Kitos moterys 
laikėsi nuošaliau. 

Vėl nukreipiau akis į karaliaus Jėzaus motiną ir stebeilijau į ją 
kaip apkerėtas, negirdėdamas, ką tauškia Adenabaras. Tik jam 
palietus mano ranką, aš išsipančiojau iš tų kerų. Ojis pasakė: 

— Baigiau darbą ir neturiu noro ilgiau užtrukti šitoj niūrioj 
vietoj. Tegul žydai patys pasiima savo negyvėlį, jeigu nenori, 
kad kabotų ant rąsto per šabą. Tai jau ne romėnų reikalas. 

Vis dėlto jis paliko kelis savo vyrus saugoti kryžiaus. O pats 
suskubo eit sykiu su budeliu, nes nedrįso grįžt į pilį vos poros 
sargybinių lydimas. Pakeliui jo galėjo tykoti plėšikų bendrai. 
Kelias buvo tuštesnis, grūstis prie vartų prasisklaidžius. Nuo 
miesto namų kalvą pasiekė kepamos mėsos kvapas, bet aš tikrai 
nejaučiau alkio. 

Pažvelgęs į saulę, Adenabaras tarė: 

— Iki vakaro dar turim laiko. Žydų šabas prasideda tik tada, 
kai danguje suspindi žvaigždės. Šį vakarą jie valgys Velykų 
avinėlį, nors viena jų atskala jau vakar vakare suvalgė. Žydų 
šventykla - nelyg didžiulė skerdykla. Vakar ir šiandien tūkstan- 
čiams avinėlių ten buvo nuleista kraujas. Šventikams tenka visų 
skerdžiamų gyvulių mentys, o Dievui - riebalai. 

Savo keliondaikčius radau prie vartų ir Adenabaras šiurkš- 
čiai paliepė delsiam asilų varovui užsikrauti ant nugaros mano 
ryšulį ir nešt į pilį. Varovas nedrįso prieštaraut. Tad, legionierių 
kaustytiems batams tolygiai kaukšint į kelio grindinį, patrau- 
kėm į pilies kalną. Kariai buvo patyrūs, nes nė vienas iš jų smar- 
kiai neužduso. O aš pats uždusau, iki priėjom pilies vartų per- 
ėją, nes kai kur kelias kilo labai stačiai. Numetęs mano daiktus 
vartų perėjoje, žydas į pilį kojos nekėlė. Atsilyginau jam pora 
skatikų, nors Adenabaras sakė, kad visai be reikalo. Elgiausi su 
varovu maloniai, bet jis, nutolęs nuo vartų saugiu atstumu, su- 
stojo, ėmė grūmot kumščiu ir garsiai keikti romėnus. Sargybinis 
grėsliai pakėlė ietį, žydas puolė bėgti, o legionieriai pratrūko 
garsiai kvatoti, pamatę, kad tas neša kudašių. 

Įžengėm į tvirto grindinio kiemą, Adenabaras dvejodamas 
sustojo ir tiriamai nužvelgė mane. Ir pats jaučiau — pažiūrėti 
nesu tiek patikimas, kad galėčiau žengt pas prokonsulą, nors 
bausmės vykdymo vietoje mudu su šimtininku puikiai susi- 
šnekėjom. Bet kieme buvo justi romėniškas griežtumas ir tvar- 
ka, užuodžiau kareivinių kvapą. Tas metalo, odos, valymo prie- 
monių ir dūmų kvapų mišinys nėra nemalonus, bet, jį pajutęs, 

vyras išsyk meta akį į savo dulkinas kojas ir pasitaiso apsiausto 
klostes. Ir legiono aukuras baltavo kieme, tad išreiškiau jam pa- 
garbą, bet imperatoriaus atvaizdo niekur nepamačiau. 

Adenabaras nusiskundė, kad tvirtovėje neįmanoma dorai nu- 
siprausti, nes reikia taupyti vandenį, bet nuvedė mane į karių 
namus ir paliepė vergams pasirūpinti, kad gaučiau apsišvarinti 
ir persirengti. Pats pasakė tuo tarpu atsiskaitysiąs prokonsului 
ir pažadėjo užsimint apie mane. 

Nusirengiau, apsiprausiau, išsitepiau plaukus, persivilkau 
švarius marškinius ir paliepiau šepečiu apvalyti mano apsiaus- 
tą. Pamaniau, kad ir auksinį žiedą reikėtų ant nykščio užsimau- 
ti, nors šiaip jau viešai jo nemūviu, nenorėdamas be reikalo pa- 
traukti žmonių dėmesio. Viską dariau greitomis ir grįžau į kie- 
mą kaip tik tą akimirką, kai susirūpinusiu veidu prokuratorius 
Poncijus Pilotas su palydovais lipo bokšto laiptais žemyn. Pas 
ji prašėsi kažkoks turtingas žydas, bet iš kiemo jis toliau nėjo, 
baisindamasis susiteršti šabo išvakarėse. 

Matyt, jis buvo įtakingas vyras ir sutarė su romėnais, jei vieti- 
ninkas pavakare jį priėmė. Priėjau arčiau ir atsistojau prie žiop- 
sančių karių būrio. Jo reikalas irgi buvo susijęs su dienos įvy- 
kiais, nes tas turtingas senukas ramiai ir oriai paprašė leidimo 
nukabint nuo kryžiaus Jėzaus Nazariečio kūną ir prieš praside- 
dant šabui palaidoti savo sode netoli bausmės vietos. 

Poncijus Pilotas dar sykį paklausė stovinčiųjų aplinkui, ar 
žydų karalius tikrai mirė ant kryžiaus, o tada tarė: 

— Jau gana per jį rūpesčių ir vargų. Ir mano žmona per tas 
bergždžias riaušes susirgo. Imk ir neškis jį, noriu galų gale už- 
baigt tą nemalonų reikalą. 

Žydas įteikė jo raštininkams dovaną ir išėjo taip pat oriai, 
kaip atėjo. Nustebęs Pilotas paklausė savo palydovų: 

— Ar šitas Juozapas Arimatietis nėra narys tarybos, kuri nu- 
teisė Jėzų? Jeigu jį iš tiesų slapčia globojo tokie kilmingi vyrai, 
galėjo anksčiau panaudot savo įtaką. Būtumėm išvengę bylos, 
nes mums ji garbės nedaro. 

Adenabaras pamojo man ranka. Išėjau į priekį, pagarbiai pa- 
sveikinau Pilotą kaip prokonsulą ir prisistačiau. Jis abejingai 

atsakė į mano sveikinimą ir, norėdamas parodyt gerą atmintį, 
tarė: 

— Taip, taip, Žinau apie tave. Tavo tėvas buvo tas astronomas 
Manilijus, bet tu ir iš garsiosios Mecenato giminės. Kad ir blo- 
gą dieną pataikei Jeruzalėn! Laimė, žemės drebėjimas didelių 
nuostolių mieste nepadarė. Na, savom akim pamatei, kaip mirė 
Jėzus Nazarietis. Nors ką čia! Po metų niekas jo jau neprisi- 
mins. 

Jis nelabai klausė mano atsakymo, o iškart pridūrė: 

— Pamačiusi tave, žmona apsidžiaugs. Ji nesveikuoja, bet mie- 
lai drauge pavakarieniaus. Aš ir pats prastokai jaučiuosi. Įsise- 
nėjus sausgėla kamuoja, o ir pats matai, kad Jeruzalėje tarny- 
ba - lakstinėjimas stačiais laiptais aukštyn ir žemyn. 

Vis dėlto jis vaikščiojo žvaliai ir lengvai, kažkokio nerimo pa- 
gautas, ir nenustygo vienoj vietoj. Buvo liesokas ir jau prapli- 
kęs, nors pliką kaktą dengė nuo pakaušio užšukuoti plaukai. 
Akys šaltos ir skvarbios. Žinojau, kad jo tarnybos kelias nebuvo 
lengvas, bet per santuoką jis gavo ir pajamingas prokuratoriaus 
pareigas. Jis, žinoma, nėra tikras prokonsulas, o pavaldus Sirijos 
prokonsului. Vis dėlto jis gana malonus žmogus. Šypsosi santū- 
riai, moka pasišaipyti iš savęs. Turbūt, kaip romėnas, jis jaučia 
didžiulę pareigą įgyvendinti teisingumą svetimoj besivaidijan- 
čioj tautoj. Todėl Jėzaus Nazariečio istorija jį graužte graužė. 

Jis apmaudžiai pasakė: 

— Lažinuos, kad man užkopus į savo būstą žydai dėl savo 
šventinių rūpesčių tuoj vėl atbėgins mane į kiemą. Sėdint Ro- 
moje, lengva patarinėt gerbti jų papročius, bet, juos gerbdamas, 
daraus veikiau jų valdiniu, nei valdytoju. 

Jis neramiai žingsniavo per kiemą ir mostu parodė leidžiantis 
man eit greta. 

— Arjau matei jų šventyklą? - paklausė jis. - Į kiemą mes, pa- 
gonys, galim įeiti, bet toliau įžengęs neapipjaustytasis užsitrau- 
kia mirties bausmę. Sunku patikėti, jog tai Romos valstybė. Net 
imperatoriaus atvaizdo nevalia laikyti prieš akis. Ir grasinimai 
mirties bausme - ne juokas. Jau turim liūdnos patirties. Kar- 
tais koks paikšis keliauninkas, smalsumo pagautas, persirengia 

žydu, panūdęs pažiūrėt uždraustosios šventyklos dalies, nors 
joje nieko ypatinga nėra. Per didžiausią šventinę grūstį gal pa- 
siseks šitai padaryt, bet įkliuvusį jie be gailesčio užmėto akme- 
nim. Turi tokią teisę, o tokia mirtis tikrai nemaloni. Tikiuosi, tu 
tokių ketinimų neturi. 

Jis klustelėjo, kas nauja Romoje, ir akivaizdžiai nurimo, išgir- 
dęs, jog žiemą praleidau Aleksandrijoje, kur gilinaus į filosofiją. 
Supratęs, kad aš politiškai nepavojingas, ir, parodydamas prie- 
lankumą, jis, užmiršęs sausgėlą, nusivedė mane į vidaus kiemą, 
o paskui į didžiulį bokštą, iš kurio matyti šventykla. Pavakare 
tas didingų statinių kūrinys, su daugybe savo kiemų ir prašmat- 
nių arkadų, atrodė įstabiai. Pilotas parodė man prekiautojų ir 
svetimšalių kiemą, moterų kiemą ir vyrų kiemą bei šventyklos 
vidaus kiemo statinį, kur yra žydų šventoji. Net jų vyriausiasis 
šventikas jon įžengia tik kartą per metus. | 

Aš paklausiau, ar tiesa, kad žydai šventojoje garbina laukinio 
asilo galvą. Juk toks pasakojimas įsišaknijęs daugelyje tautų. 
Prokonsulas atsakė, jog, tai netiesa. Ir patikino: 

— Ten ničnieko nėra. Ji visiškai tuščia. Per pirmosios šventy- 
klos gaisrą Pompėjus su keliais vyresniaisiais kariais užėjo už 
uždangos ir nieko nerado. Gryna teisybė. 

Vėl atėjo jo kviesti ir mes nulipome žemyn į tvirtovės kiemą. 
Atlydėtas šventyklos sargų, jo laukė žydų vyriausiojo šventiko 
pasiuntinys, jis nirčiai unkšdamas pareikalavo, kad nukryžiuo- 
tųjų kūnai būtų nuimti nuo kryžių iki saulės laidos. Poncijus 
Pilotas atšakiai liepė jam pasiimti tai, kas jo, dėl akių juodu kiek 
pasiginčijo, ar tai žydų, ar romėnų rūpestis, nors pasiuntinys, 
be abejonės, jau buvo pasirengęs pats atlikti tą nemalonų darbą, 
todėl ir atėjo su sargybiniais. Jie ketino nugabenti kūnus į žydų 
sąvartyną ir sudeginti dienąnakt kūrenamoje ugnyje, kur naiki- 
namos atliekos. 

Prokonsulas nuovokiai priminė, kad Jėzaus Nazariečio kūno 
jiems liest nevalia, jei jis dar nenugabentas į kapą. Jis, esą, jau 
pažadėjęs Nazarietį kitam. Pasiuntiniui tai nepatiko, bet nesi- 
ginčijo, tikriausiai buvo gavęs tik nurodymą nukabinti kūnus 
iki šabo pradžios. Vis dėlto jis mėgino išklausti, kas, kaip ir ko- 

dėl išsigabens Jėzaus kūną, bet, įsigiežęs jo, prokonsulas šiurkš- 
čiai sviedė: 

— Ką pasakiau, tą pasakiau! 

Jis atsuko nugarą, rodydamas, kad pokalbis baigtas, ir nieko 
nepešęs žydas su sargybiniais išėjo. 

Aš tarstelėjau: 

— Ir numiręs žydų karalius kelia rūpesčių. 

Poncijus Pilotas nugrimzdo į savo mintis ir tarė: 

— Tiesą sakai. Aš patyręs vyras ir šiaip jau nevarginu galvos 
mažmožiais, bet ta neteisinga bausmė mane smaugia baisiau, 
nei tikėjausi. Anksti rytą tas Jėzus pats man prisipažino esąs 
žydų karalius, bet paskui pridūrė, kad jo karalystė — ne šiame 
pasaulyje. Supratau, kad valstybei jis nepavojingas, ir nenorė- 
jau jo nusmerkti, bet mane privertė patys žydai. 

Įsiutęs jis trenkė kumščiu sau į delną ir išrėžė: 

- Tai aš tapau žydų pjudymo ir pinklių auka! Žydai suė- 
mė jį vidury nakties ir greitosiomis susirinkusi įgaliota taryba 
jį nuteisė. Jie tikrai galėjo jį užmėtyti akmenimis už piktžo- 
džiavimą, nors ir neturi teisės vykdyt mirties nuosprendžių. 
Ir anksčiau taip nutikdavo, ir jie šventeiviškai išsigindavo — 
mat neįstengę suvaldyt teisėto Žmonių įniršio. Bet šįkart jie, 
matyt, savų Žmonių velti nedrįso. Sumanė įpainioti romėnus. 
Siunčiau jį net Galilėjos žydų valdovui teisti, nes Jėzus užau- 
go Galilėjoje ir ten daugiausia mokė. Bet tas gudrus lapinas 
Erodas Antipas tik pasityčiojo iš jo ir parsiuntė atgal, kad ant 
manęs kristų kaltė. | 

— Bet ką Jėzus turėjo galvoje, - ryžausi paklausti aš, - sakyda- 
mas, kad jo karalystė - ne šiame pasaulyje? Aš neprietaringas, 
bet, jam mirštant, drebėjo žemė. Ir dangus gailestingai sutemo, 
pridengė jo kančias. 

Prokonsulas piktai dėbtelėjo į mane ir pataisė mane tikrai 
šiurkščiai užrikdamas: 

— Tu, mano svečias būdamas, nemalk vieno ir to paties, ką 
nuo ryto mala mano žmona! Ir šimtininką Adenabarą liepsiu 
suimti, jeigu jis vėl ims pliurpti apie Dievo Sūnų. Tas siriškas 
prietaringumas nepakenčiamas. Neužmiršk, kad esi romėnas. 

Džiaugiausi, atvirumo valandėlę bokšte nieko neužsiminęs 
apie pranašystes, atginusias mane į Jeruzalę. Bet, pamatęs jo 
susierzinimą, dar tvirčiau pasiryžau viską iki galo išsiaiškint. 
Keista, kad aklatikio žydo nukryžiavimas slegia širdį Romos 
prokuratoriui. Žydų karalius tikrai buvo nepaprastas žmogus. 

Poncijus Pilotas leidosi kopt laiptais į savo būstą, bet pakvietė 
mane ateit vakarienės, kai sutems. Grįžau į karių namus, kur, 
pasibaigus tarnybos metui, buvo pats gėrynių įkarštis. Išgir- 
dau, kad Judėja - puikaus vyno šalis ir, paragavęs vyresniųjų 
karių vyno, išsyk tuo patikėjau. Atmieštas vandeniu, tas vynas 
gaivina, skonis nepasigadina, ir saldumo ne per daug. 

Pasikalbėjau su vyresniaisiais kariais, technikais ir legiono 
karo technikais ir sužinojau, kad Poncijus Pilotas iš tikrųjų ne- 
noromis ir tik žydų spaudžiamas nubaudė nukryžiavimu žydų 
karalių. Tiesa, jis buvo nuplaktas, kareiviai iš jo kieme tyčiojosi, 
bet veikiau iš įpročio ir dėl smagumo. Paskui ketino jį paleisti. 
Atrodė, kad visus kamuoja kaži koks kaltės jausmas, nes kiek- 
vienas nūdo išsiteisint ir apkaltinti žydus. Žemės drebėjimas 
karius sukrėtė ir įkaušę kai kurie ėmė porinti iš žydų išgirstus 
pasakojimus apie karaliaus padarytus stebuklus. Jis gydęs ligo- 
nius, išvarinėjęs piktas dvasias, o vos prieš kelias dienas kažkur 
netoli Jeruzalės iš mirusiųjų prikėlęs vyrą, pragulėjusį kape ke- 
lias dienas. 

Tą pasakojimą palaikiau būdingu pavyzdžiu, kaip greit iš- 
sipučia gandai, kai nutinka koks baisus dalykas. Vargiai nu- 
slėpiau šypseną, matydamas, kaip noriai ir godžiai tie, šiaip ar 
taip, menko išsilavinimo vyrai klauso ir tiki neįmanomais daly- 
kais. Net prikeltojo vardą kažkuris sakėsi žinąs. Jie rimčiausiai 
tvirtino, jog kaip tik žinia apie prikėlimą iš mirusiųjų, paskli- 
dusi po visą Jeruzalę, perpildė žydų valdžios kantrybės taurę. 
Išgirdę apie prikėlimą, jie nusprendė užmušti stebukladarį. 

Vieno kupranugarių dalinio vadas, Velykų šventei iš dykumos 
pakraščio pašauktas į Jeruzalę, kaip šitokio žydų nepakantumo 
pavyzdį, papasakojo Galilėjos valdovą Erodą vos prieš metus ki- 
tus nukirsdinus pranašą, atėjusį iš dykumos. Tas būriais viliojęs 
žmones krikštytis Jordane ir tapti ateisiančios karalystės valdi- 

niais. Vadas savom akim buvo matęs tą vyrą. Šis, esą, gobėsi ku- 
pranugario vilnos apsiaustu ir visai nevalgė mėsos. 

Taip pat sužinojau, kad kelių šimtų žydų bendruomenė, įsi- 
kūrusi nepasiekiamame dykumos krašte ant Negyvosios jūros 
kranto, tyrinėja Raštus ir laukia ateisiant karalystės. Tie griežti 
vyrai kitaip skaičiuoja laiką nei tikratikiai žydai ir taiko kelias 
įšventinimų pakopas. 

Užslinkus tamsai, kariai uždegė žiburius, o man atėjo laikas 
kopt į vietininko būstą. Išgirdau visokių sąmojų, bet man atvi- 
rai pasakė, kad į vyresniųjų karių namus slapta atvežta pora 
sirių šokėjų ir muzikantų. Esą, prokonsului nuėjus gulti, aš 
kviečiamas į bendras linksmybes. Kariai manė nusipelnę ko- 
kios nors pramogos už žydų Velykas, per kurias legionui buvę 
tiek bergždžios plūkiavos. 

Vietininko būsto niaurumą bokšte buvo pasistengta prasklai- 
dyt brangiais kilimais, apmušalais ir gultų priegalviais su dai- 
laus audinio užvalkalais. Valgėm iš siriškų indų, o vyną mums 
patiekė jau supilstytą į stiklines taures. Į svečius buvo pakvies- 
tas įgulos vadas - tykus, tiesiog nebylus vyras, kuris tikriausiai 
buvo gabus karvedys, tačiau Klaudijos Prokulos ir jos draugės 
buvimas jį taip smarkiai trikdė, kad neįstengė pražioti burnos. 
Atėjo ir Adenabaras bei prokonsulo raštininkas. Lempose degė 
malonaus kvapo aliejus, bet abiejų moterų kvapsnis jį stelbte 
stelbė. 

Džiaugiausi susitikęs su Klaudija Prokula, nors, atvirai sa- 
kau, pamatęs gatvėje, kažin ar būčiau pažinęs. Atrodė sunykus, 
išblyškus, jau žylančius plaukus nusidąžius raudona chna. Iš- 
ties tik iš akių ją pažinau, o į jas pažvelgęs pamačiau tą patį 
nerimastingą juslumą, kitados Prokulų rūmuose Romoje visą 
popietę mane kerais kerėjusį, mat buvau dar jaunas. 

Padavusi puoselėjamas liesas rankas, Klaudija Prokula ilgai 
lė, apsivijo rankomis kaklą, pabučiavo skruostus ir pratrūko 
šniurkščioti: 

— Markai, Markai, aš tokia laiminga, kad atėjai. Kad paguosi 
mane šį baisų vakarą. 

Įgulos vadas nusigręžė, susigėdęs ir šeimininko, ir manęs. 
Poncijus Pilotas nekantriai subarė ją: 

— Na, taip, taip, Klaudija. Stenkis tvardytis. Visi žinom, kad 
tu sergi. f 

Klaudija Prokula atitraukė rankas man nuo kaklo ir jau nebu- 
vo tokia graži, kai jos nurausvintais skruostais su ašarom ėmė 
tekėti mėlyni akių dažai. Bet ji treptelėjo koja ir užriko: 

— Aš nekalta, kad mane kamuoja blogi sapnai! Ar neįspėjau 
tavęs, kad neliestum to švento vyro?! 

Pamatęs Poncijaus Piloto sumišimą, pamaniau sau - brangiai 
jis moka už pareigas, gautas per žmonos giminiškus ryšius. Ti- 
kriausiai kitas vyras būtų liepęs Žmonai išeit ir nusiramint, o 
prokonsulas tik bejėgiškai paglostė jai petį, prašydamas tvar- 
dytis. Klaudijos Prokulos draugė, gana daili moteris, skubinai 
puolė gražinti jai veido. 

Prokonsulas paėmė iš jos kaušą ir ėmė pats pilstyti vyną iš 
miešimo indo į stiklines taures, kuriomis pagrįstai didžiavosi. 
Pirmąją taurę jis, apeidamas įgulos vadą, ištiesė man. Tai buvo 
ženklas, rodantis, jog jis įsakė išnaršyt mano keliondaikčius. Ty- 
čiomis palikau ant viršaus tą šiurkštų siūlomąjį laišką, kurį ga- 
vau sykiu su įspėjimu, kad išmintingiausiai pasielgčiau spruk- 
damas iš Romos. Tačiau laiške buvo vardas, kurio neminėsiu, 
bet kurio galybę pamačiau net Rytuose. Tad dar kartą dėkoju 
tau, Tulija, nes, išsiųsdama iš Romos, įdavei man tą vardą kaip 
skydą. 

Geriant vyną, Poncijus Pilotas santūriai nusišypsojo ir tyliai 
pasakė pamaži imantis suprasti bent jau žydų paprotį, drau- 
džiantį moterims valgyt drauge su vyrais. Bet Klaudija Prokula 
jau buvo nurimusi ir pakvietė mane įsitaisyti šalia ant gulto, 
kad galėtų pasiekti mano plaukus. 

— Čia nieko bloga, - pasiteisino ji. - Tokio amžiaus aš tinku tau į 
motinas. Juk tu - vargšas našlaitis, niekuomet neturėjai motinos. 

— Dievams turbūt nėra neįmanomų dalykų, - atšoviau aš. — 
Tarkim, kad, būdama penkerių, pagimdei sūnų. 

Žinoma, tai buvo įžūlus šunuodegiavimas, nes mudviejų am- 
žiaus skirtumas - mažų mažiausiai penkiolika metų, bet mote- 

rims tokie pasakymai patinka. Peštelėjusi man plaukus, Klau- 
dija Prokula pavadino mane veidmainiu ir įspėjo savo draugę, 
kad netikėtų niekuo, ką jai sakysiu, nes aš esąs apgauliausias 
Romos suvedžiotojas ir būdamas keturiolikos jau atmintinai 
mokėjau Ovidijų. Laimė, apie testamentą, per kurį praturtėjau, 
ji neužsiminė. 

Prokonsulo tas juokas neužgavo. Priešingai, man pasirodė, 
kad jam patinka viskas, kas kelia jo Žmonai nuotaiką. Jis patarė 
man tvardytis ir neužmiršti, kad prokonsulo sutuoktinė turi ne- 
liečiamybę. Jis tikrai vadino save prokonsulu. Be to, pasakė, kad 
Klaudija Prokula, gyvendama tarp žydų, surimtėjo ir nusikratė 
lengvabūdiškumo, būdingo Romos diduomenei. 

Šitaip tuščiai plepėdami pradėjome valgyti. Esu valgęs ir gar- 
desnių patiekalų, bet maistas buvo nepriekaištingas, nors pro- 
konsulas gyveno kukliai. Bent jau visi patiekalai buvo švieži, 
puikios sudėties, o tai turbūt ir yra gaminimo meno pamatas. 
Vis dėlto smagiausia buvo ta pakili valandėlė, kai buvo įneš- 
tas didelis puodas su dangčiu ir vietininkas išvarė iš kambario 
patarnaujančius vergus. Jis pats nukėlė dangtį, iš puodo pakilo 
gardus keptos mėsos su rozmarinais kvapas ir Adenabaras su 
įgulos vadu džiaugsmingai šūktelėjo. Poncijus Pilotas juokda- 
masis man paaiškino: 

— Matai, kaip mus tvarko žydai. Romos prokonsulas, kaip nu- 
sikaltėlis, į Antonijaus tvirtovę paslapčia gabenasi kiaulieną iš 
anos Jordano pusės. 

Sužinojau, kad rytinėje Galilėjos ežero pusėje auginamos di- 
delės kiaulių bandos romėnų įguloms, bet, baiminantis žydų 
papiktinimo, įvežt kiaulieną į Jeruzalę griežtai draudžiama. 
Muitininkai privalo paisyti to draudimo, nors yra palankūs Ro- 
mai. Todėl kiaulieną su Romos valstybės antspaudu į Antoni- 
jaus tvirtovę vietininkui slapta gabena pasiuntinys. 

— Čia prisiminiau, - įsitraukdamas į pašnekesį tarė Adena- 
baras, - kad Jėzus, žydų karalius, iš tiesų padarė tik vieną pra- 
gaištingą darbą ir tai nutiko Gadaroje, rytinėje Jordano pusėje. 
Jėzus nebuvo prietaringas, o pažeidinėdavo žydų Įstatymą, net 
šabą, ką tik galėdavo. Bet, matyt, jo širdyje glūdėjo Žydiškas pa- 

sidygėjimas kiauliena, nes sykį, daugiau nei prieš metus, ke- 
liaudamas per Gadaros kraštą, jis, savo mokinių padedamas, 
nuo kalno skardžio vandenin nuginė tūkstantinę kiaulių bandą. 
Kiaulės nuskendo, taigi savininkas patyrė didelį nuostolį. Bet 
piktadariai per sieną parbėgo į Galilėją. Juos nuteisti būtų buvę 
sunku, o ir atlygio iš jų niekas vis tiek nebūtų išsireikalavęs, juk 
jie visi buvo vargšai. Gyveno iš šalininkų dovanų, retkarčiais 
nudirbdavo kokį darbą. Kiaulių savininkas liko patyręs nuos- 
tolį. Kažin ar jis būtų radęs liudytojų, nes anoj pusėj garsas apie 
Jėzų taip pat sklido ir žmonės bijojo jo kaip stebukladario. 

Karštai tarškėdamas Adenabaras atsisėdo ant gulto krašto ir 
galop pratrūko juoku. Tik tada susizgribo, kad mums tai visai 
nejuokinga, nes ir vėl nusukom kalbą prie Jėzaus, nors valan- 
dėlę buvom užmiršę per visokius niekus, kurie priderami ma- 
loniai bendraujant. Vis dėlto nežinau, ar bent akimirką buvome 
jį užmiršę. 

Adenabaras sumišo, nustojo juoktis. Poncijus Pilotas užriko: 

— Apie tą vyrą mes jau gana prisišnekėjom! 

Klaudija Prokula pradėjo drebėti ir nesusivaldžiusi sušuko: 

— Jis - šventas vyras, gydytojas ir stebukladarys, tokio pasau- 
lis dar neregėjo! Jei būtum vyras, tikras romėnas, nebūtum jo 
nuteisęs. Veltui nusiplovei rankas. Šitaip tu kaltės nenusikra- 
tysi. Pats pripažinai neradęs jokio jo nusižengimo. Kas valdo 
Jeruzalę - žydai ar tu? 

Prokonsulas nubalo iš piktumo ir vos susilaikė netėškęs vyno 
taurės žemėn, bet paskutinę akimirką susivokė, kad, sudaužy- 
damas brangų stiklą, nieko nepakeis. Jis susitvardė ir apsižval- 
gęs susičiuopė, jog draugija nedidelė, bičiuliška ir tarnų kam- 
baryje nėra. 

— Aš tikiu tik savo akių regėjimu ir liudijimu, - prisiverstinai 
ramiai išdaužė jis. - Man nei Erodui jis jokių stebuklų neparo- 
dė, nors kaip tik Erodas prašė jo paliudyti savo galią. Visa tai 
buvo gudriai iškreipta į politiką ir man nieko kita neliko, kaip 
jį nubausti. Juridiškai žiūrint, ne aš iš tiesų jį nuteisiau. Tik da- 
viau žydams valią. Politika yra politika — jos sprendimus dik- 
tuoja naudos sumetimai, o ne nubrėžta teisė. Smulkius klausi- 


50 


mus sprendžiant naudinga suteikti žydams valią. Patenkinti jų 
tautinį saviveikos poreikį. Sprendžiant reikšmingus klausimus, 
valdžia mano rankose. 

— O Jeruzalės vandentiekis? - piktai įgėlė Klaudija Prokula. — 
Tavo didysis samanymas ir pasididžiavimas, iškilnus tavo val- 
dymo meto paminklas? Parodyk jį man! Juk jau turėjai brėži- 
nius, jau buvai išmatavęs nuotakumus. 

— Negalėjau jėga išnešt pinigų iš šventyklos lobyno, - pasi- 
teisino prokonsulas. - Jei žydai nesupranta, kad tai naudinga, — 
gėda jiems, 0 ne man. 

— Mano pone, - dygiai tarė Klaudija Prokula, - per visus šiuos 
metus tu tolydžio nusileisdavai žydams tiek menkus, tiek svar- 
bius klausimus spręsdamas. Bet šituo atveju galėjai parodyt 
ryžtą ir būtum teisingai pasielgęs. Kodėl manęs nepaklausei, 
juk pasiunčiau žinią, kad neteistum nekalto vyro. 

Adenabaras pamėgino gelbėt padėtį, linksmai įsiterpdamas: 

— Vandentiekio reikalą sužlugdė Jeruzalės moterų užsispy- 
rimas. Mat tik eidamos vandens, jos turi progą susirinkusios 
paplepėt prie vandenviečių. Kuo ilgesnis ir sunkesnis vandens 
nešimo kelias, tuo daugiau jos gali tuščiai plepėt. 

Klaudija Prokula tarė: 

— Jeruzalės moterys ne tokios kvailos, kaip manot. Jei viskas 
nebūtų nutikę taip staiga, netikėtai ir neteisingai, jei jo paties 
mokinys nebūtų jo pardavęs tarybai, niekas nebūtų jo baudęs. 
Jei tu būtum turėjęs drąsos bent atidėti sprendimą po Velykų, 
viskas galėjo susiklostyti kitaip. Jo pusėje buvo amatininkai ir 
visi tie, kurie vadinasi romiaisiais ir laukia karalystės. Jų dau- 
giau, nei numanai. Net aukščiausiosios tarybos narys paprašė 
tavęs leidimo palaidot jo kūną nuosavam sode. Aš žinau daug 
tokių dalykų, kurių tu nežinai. Žinau net tai, ko jo vargšai mo- 
kiniai nežino. Bet jau per vėlu. Tu jį nužudei. 

Pakėlęs rankas, Poncijus Pilotas paprašė Romos dievų ir im- 
peratoriaus genijaus pagalbos ir užriko: 

— Jei nebūčiau jo nukryžiavęs, žydai būtų paskundę Romai, 
kad aš nusiteikęs prieš imperatorių. Juk draudžiau tau, Klaudi- 
ja, susitikinėt su tom dvasios pagavai pasiduodančiom mote- 

riškėm? Jų sapnai tik sustiprina tavo graužatį. Romėnų vyrai, 
kreipiuosi į jus! Ką jūs būtumėt darę mano vietoj? Ar nebijotu- 
mėt prarasti pareigų ir sėkmingo iškilimo per žydą, kuris sukė- 
lė maištą dėl tikėjimo dalykų? 

Įgulos vadas pagaliau išsižiojo ir sududeną: 

— Visi lig vieno žydai - pasalūs žudikai. Rimbas, ietis ir kry- 
žius - tinkamiausia politika jiems nuraminti. 

Adenabaras tarė: 

— Jam mirštant sudrebėjo žemė. Manding, jis tikrai Dievo Sū- 
nus. Bet kitaip pasielgt jis negalėjo. Dabar jis miręs ir nebesu- 
grįš. 

Aš irgi įsiterpiau: 

— Norėčiau daugiau sužinot apie jo karalystę. 

Klaudija Prokula išplėtus akis pasižiūrėjo į mus ir paklausė: 

— Ojeigu jis grįš? Ką jūs tada darysit? 

Ji šitai ištarė su tokiu įkvėpiu, kad mane perėmė drebulys, aš 
visas pašiurpau ir turėjau sau priminti, kad savom akim mačiau 
žydų karalių mirštant ant kryžiaus. 

Poncijus Pilotas pagailiai pažvelgė į žmoną, papurtė galvą ir 
priminė kaip kokiai silpnaprotei: 

— Dėl manęs tegul grįžta, mieloji mano. Bet tai parodys laikas. 

Į kambarį atsargiai įtykino tarnas ir pakvietė Poncijaus Piloto 
raštininką. Su palengvėjimu atsidusęs, prokuratorius paaiškino: 

— Tuoj sužinosim naujienas. Meskim tas nuobodžias šnekas. 

Baigėme valgyti slogulio perimti ir, tarnams išnešus indus, 
išgėrėme vyno. Norėdamas pralinksminti moteris, paniūniavau 
joms naujausių Aleksandrijos dainų, savo ruožtu Adenabaras 
nepaprastai laviu balsu užtraukė begėdišką dvyliktojo legiono 
dainą. Sugrįžo raštininkas ir Poncijus Pilotas, rodydamas, kad 
pasitiki mumis, leido jam papasakoti, ką girdėjo. Matyt, pro- 
konsulo nusamdyti žydų šnipai vakarais atsėlindavo į pilį atsi- 
skaityti. Ir štai ką raštininkas papasakojo: 

— Žemės drebėjimas šventykloje sukėlė baisią baimę, nes nuo 
viršaus iki apačios perplyšo uždanga. Vyras, kuris išdavė Na- 
zarietį, dieną grįžo į šventyklą ir žėrė šventikams atgal gautus 
trisdešimt sidabrinių. Vyriausiojo šventiko namuose kilo ne- 


52 


apsakomas pasipiktinimas, nes paaiškėjo, kad du tarybos na- 
riai —- Juozapas ir Nikodemas - nukabino kūną nuo kryžiaus ir 
palaidojo netoli bausmės vietos iškaltoje uoloje. Nikodemas nu- 
pirko ne tik drobulės, bet ir šimtą svarų miros ir alavijų mišinio 
palaidojimui. Bet šiaip jau miestas nurimęs ir ruošiasi įprastai 
Velykų šventei. Jėzaus šalininkai išsisklaidė it pelenai vėjyje. Ta- 
ryba paleido šūkį: „Verčiau tegul vienas miršta už tautą, nei visa 
tauta žūva.“ Tai nuramino žmones. Bent jau garsiai apie Jėzų 
niekas nebekalba. Prietaringa Žmonių pagarba, atrodo, nuslo- 
po, nes jis nepadarė stebuklo, o mirė gėdinga mirtim. 

Raštininkas nužvelgė mus, kostelėjo, mėgino nusijuokti ir 
kalbėjo toliau: 

— Dar vienas dalykas. Net neminėčiau jo, bet girdėjau iš dviejų 
šaltinių. Sako, kad jis, tas Jėzus, grasino trečią dieną prisikelti iš 
mirusiųjų. Kas tą gandą paleido, neišsiaiškinau, bet tai žinoma 
ir vyriausiojo šventiko namuose. Kaip tik ten dabar svarstoma, 
ką daryt, kad taip neatsitiktų. 

— Ką aš sakiau! - pergalingai sušuko Klaudija Prokula. 

Raštininkas skubinai pasitaisė: 

— Noriu pasakyti, kad jie netiki Jėzų prisikelsiant iš miru- 
siųjų. Bet gali būti, kad jo šalininkai mėgins išvogti kūną ir ši- 
taip apgaut prastus žmones. Užtat šventikai ir tarybos nariai 
apmaudauja nesudeginę kūno sąvartyne kartu su anais dviem 
nusikaltėliais. 

Pilotas piktai kirto: 

— Turėjau numanyti, kad per tą vyrą net naktį neturėsiu ra- 
mybės. 

Kvaila istorija buvo jį taip nukamavus, kad, pasikvietęs mudu 
su Adenabaru nuošaliau, jis dar kartą paklausė, ar karalius Jė- 
zus tikrai mirė. Mudu matėm tai savom akim, taip pat matėm 
karį ietim perveriant jo negyvo širdį. Tad abu prisiekėm: 

— Tas vyras mirė ant kryžiaus ir jau neatsistos ant kojų. 

Nuo išgerto vyno ir visų išgyvenimų naktis buvo nera- 
mi, - nors buvau pavargęs, miegojau blogai, sapnavau blogus 
sapnus. Ir iš vyresniųjų karių valgomojo sklindančios dainos 
trukdė miegot. Auštant visiškai išsibudinau nuo šventyklos tri- 

mito skardesio, kuris nusklido per visą miestą. Atmintin sugrį- 
žo visa, ką vakar mačiau ir girdėjau. Žydų karaliaus prisimini- 
mas ir mintis apie jo karalystę vėl ėmė graužt man širdį. 

Norėdamas išsiaiškinti savo mintis-ir prisiminti, ką pats ma- 
čiau, sėdau rašyt, bet Adenabaras, užpurtusiom akim ir dar neiš- 
siblaivęs, ėmė timpčioti mano apdarą ir kviest pažiūrėt linksmų 
dalykų kieme. Tiesą sakant, ten tarybos ir vyriausiojo šventiko 
pasiuntiniai prašėsi pas prokonsulą, nors buvo šabas, - didysis 
šabas. Poncijus Pilotas paliepė laukti, o paskui juos piktai išbarė 
už keliamą sumaištį. 

Bet žydai tikrai buvo išsigandę ir tikino, kad šįkart riaušės gali 
būti baisesnės nei pirmiau, jei Jėzaus šalininkai išvogs jo kūną 
iš kapo ir papasakos, kad jis, kaip žadėjo, trečią dieną prisikė- 
lė iš mirusiųjų. Todėl jie reikalavo ir prašė jo kelioms dienoms 
pastatyti prie kapo legionierių sargybą, nes savais sargybiniais 
nelabai pasitikėjo, ir dėl visa ko užantspauduoti kapą prokura- 
toriaus antspaudu, kurio nei vienas žydas nedrįs laužyt. 

Pilotas išvadino juos bobom, kvailiais ir išjuokė sakydamas: 

— Atrodo, kad mirusio bijot jo dar labiau, nei gyvo. 

Bet jie prižadėjo atsiųsti jam kalnus dovanų iš karto, kai pa- 
sibaigs šabas. Per šabą jie, esą, negalį nieko nešiot. Poncijus Pi- 
lotas galų gale sutiko patenkinti jų norą ir nusiuntė prie kapo 
porą sargybinių su legiono raštininku. Raštininkas privalėjo už- 
antspauduoti kapą, bet ne prokuratoriaus antspaudu, o dvylik- 
tojo legiono valstybiniu antspaudu. Pilotui atrodė, kad žydams 
tokio pakaks. Jis įsakė nakčia sustiprinti apsaugą keturiais ar 
net aštuoniais vyrais, - sargybos viršininko nuožiūra, —- nes pui- 
kiai žinojo, kad nakties juodumoj anapus mūro porai romėnų 
sargybinių likt pavojinga. 

Pamaniau, kad man naudinga pasivaikščiot, todėl išpėdinau 
su raštininku prie kapo. Bausmės vietoje stirksojo trys niaurūs 
stulpai, nes skersiniai buvo nuplėšti nuimant prikaltuosius. Vi- 
sai čia pat vešėjo gražus sodas, uoloje buvo iškirstas kapas, o jo 
anga buvo užritinta milžiniška girnapuse. Jai nuritinti būtų rei- 
kėję dviejų vyrų pajėgų, o ir diena svilino karščiu. Raštininkas 
pamanė, kad kapo tikrint neverta, nes žydų pastatyti sargybi- 

niai patikino, kad jo niekas nelietė nuo tos valandos, kai tary- 
bos išdavikai Juozapas ir Nikodemas su tarnais angą užritino 
akmeniu. 

Kol raštininkas legiono antspaudu ženklino kapo angą, aš 
tartum pajutau stiprų miros kvapą dvelkiant iš kapo. Bet gal tik 
sodo gėlės aplinkui taip stipriai kvepėjo. Abu legionieriai šiurkš- 
čiai šaipėsi iš gautos užduoties, bet turbūt abu labai džiaugėsi, 
kad tenka saugot kapą dieną, o pavakare pamaina pasikeis. 
žydų šventyklos, nes raštininkas patikino, kad iki kiemo galiu 
eiti be baimės. Tiltu perėjęs slėnį, pasiekiau šventąjį kalną ir pro 
didžiulius vartus su minia įžengiau į pagonių kiemą. Visą rytą 
žmonės iš miesto plūste plūdo į šventyklą, bet kieme buvo dar 
ganėtinai erdvės, tad galėjau pasigėrėti jo arkadom. Bet galop 
žydų nepaliaujamos giesmės ir garsios maldos, aukų kvapas, 
įkarštis ir pakilumas man ėmė kelt pasidygėjimą. Pagalvojau 
apie šaltoj uoloj gulintį nukryžiuotojo kūną ir pajutau prielan- 
kumą jų karaliui, nors maža ką apie jį žinojau. 

Sugrįžau į Antonijaus tvirtovę ir, trokšdamas nusikratyti liūd- 
nų minčių, iki vėlyvos nakties rašiau. Bet man nepalengvėjo, 
nes rašydamas nejaučiau, kaip anksčiau, tavo, Tulija, artumo. 

Bet žydų karaliaus istorijos dar nebaigiu, nes noriu daugiau 
sužinoti apie jo karalystę ir jau sumaniau, kaip susisieksiu su jo 
šalininkais ir išsiklausinėsiu, ko jis, gyvas būdamas, mokė. 


TREČIAS LAIŠKAS 


Markas Mezencijus Manilianas rašo Tulijai. 

Rašau savo vardą ir tavo vardą, Tulija, bet, žiūrėdamas į savo 
vardą papiruse, svarstau, ar tai aš rašau, ar kažkas kitas. Aš jau 
ne toks, koks buvau, ir sykiais šiomis, ilgiausiomis, savo gy- 
venimo dienomis pagalvoju, kad mane veikiasžydų burtai. Jei 
viskas iš tiesų nutiko taip, kaip pats po dvejonių ir apmąstymų 
pamačiau, vadinasi, tapau liudytoju ligi šiol neregėtų dalykų, 
tad gal imsiu tikėt ir tais padavimais, kurių įvaizdžius atskleidė 
daugybė filosofų, tarp jų ir kinikai. 

Net nežinau, ar kada pasiryšiu išsiųst tau šį laišką. Ankstes- 
nių ritinių dar neišsiunčiau. Gal ir gerai, nes, juos perskaičiusi, 
turbūt pamanytum, kad nelaimėlis Markas suvis neteko proto. 
Nelaikau savęs svajotoju, nors, viskuo abejodamas ir atidžiai 
svarstydamas, ieškojau pasauly ko nors didesnio už dorybes 
ir juslių malonumus. Prisipažįstu: dėl savo kilmės jaunystėje 
visais atžvilgiais neturėjau saiko ir neradau deramos pusiaus- 
vyros tarp susilaikymo ir malonumų. Mokslo metais Rode ne- 
jaučiau nemigos saiko, badavimo saiko, kūno pratybų saiko. Ir 
tave, Tulija, mylėdamas nejaučiau saiko, nes niekada man tavęs 
nebuvo gana. 

Bet patikėk, širdies gilumoje aš turiu šaltakraujišką budėtoją, 
kuris saugo mane nuo savinaikos. Jeigu jo neturėčiau, būčiau 
likęs Romoje ir verčiau praradęs turtus, o gal ir gyvastį, nei at- 
sisakęs tavęs. Kai rašau laiškus, tas budėtojas stebi budriausiai, 
nes aš be atlydos kruopščiai skirstau, ką tikrai pats mačiau, ką 
tiktai girdėjau ir ką galiu laikyti gana pagrįstu įrodymu. 

Manau, jog privalau kruopščiai užrašyti tai, ką išgyvenau, 
net jei laiško tau niekados neišsiųsiu. Užrašinėju ir tuščius 
dalykus, nes kol kas nežinau ir neatskiriu tuščių dalykų nuo 
svarbių. Man atrodo, kad gavau liudyti naujo Dievo atėjimą į 
pasaulį. Be abejonės, tiems, kurie šito neišgyveno, tai pasirodys 
kvailystė. Bet jeigu tai tiesa, vėliau net bergždžiausias dalykas 
bus svarbus. Šitaip aš teisinuos dėl daugžodžiavimo. Nes jeigu 

viskas tiesa, tai pasaulis pasikeis, jis jau pasikeitė ir prasideda 
nauji laikai. 

Bet mano budėtojas nesnaudžia ir įspėja, kad netikėčiau tuo, 
ko aš tik trokštu. Nors nežinau, ar kada troškau ko nors - ko 
nors nesuvokiama. Ne, aš pats to negalėčiau sugalvoti, net su- 
sapnuoti negalėčiau. Aš pažinau tik žemiškas karalystes, bet ši 
karalystė ne tokia, ji visai kitokia, ir aš jos nesuimu galvon. 

Aš tolydžio persergsčiu save, kad vien iš tuštybės neįžiūrė- 
čiau tuose įvykiuose nesamų dalykų. Juk kas aš toks - aš, Mar- 
kas, kad kaip tik man tai nutiktų. Nelaikau savęs svarbiu. Antra 
vertus, negaliu neigti to, ką patyriau. Tad papasakosiu. 

Vėlai nakčia, kai užbaigiau aną laišką, mėšlungis ėmė gniaužyt 
man pirštus ir iš karto užmigt negalėjau. Paskui kietai įmigau, 
bet miegojau trumpai, nes prieš aušrą mane išbudino antras že- 
mės drebėjimas. Jis buvo ilgesnis ir baugesnis nei pirmasis. Dūž- 
tančių molinių indų ir nuo gembių krintančių skydų barškėjimas 
Antonijaus pilyje visus išvertė iš lovų. Akmeninės grindys man 
po kojų sulingavo taip smarkiai, kad pargriuvau kniūbsčias. Kie- 
me sargybiniai sutrimitavo pavojų. Negaliu nesidžiaugt legiono 
tvarka, nes promiegiais ir tamsoje nei vienas karys neišbėgo į lau- 
ką be ginklo, nors turbūt visiems pirmučiausia kilo mintis bėgt 
po atviru dangum, kad neužgriūtų lubos. 

Dar buvo taip tamsu, kad kieme reikėjo įdegti deglus. Sui- 
rutei ir sąmyšiui nuščiuvus, paaiškėjo, kad, sudrebėjus Žemei, 
mūras keliose vietose įskilo, bet aukų tvirtovėje nėra. Nustatyta 
tik keli nepavojingi sausgyslių patempimai, gumbai ir sužeidi- 
mai. Ir dėl jų kalta veikiau grūstis tamsoje, nei žemės drebė- 
jimas. Įgulos vadas tuoj pat nusiuntė sargybinius į miestą pa- 
žiūrėti nuostolių ir įsakė pasirengti legiono ugniagesiams, nes 
žemės drebėjimų sukelti gaisrai visada padaro daugiau žalos, 
nei pats drebėjimas. 

Prokonsulas atlėkė tiesiai iš lovos, susisupęs vien apsiaus- 
tu. Jis basas stovėjo ant laiptų, nelipo žemyn į kiemą ir į karių 
veiksmus nesikišo. Žemė jau nebedrebėjo ir net gaidžiai mieste 
pratrūko giedoti, tad jam atrodė, kad neverta išgabenti moterų 
iš tvirtovės. Aišku, taip įsigąsdinus, nei vienam nesinorėjo tuoj 

pat grįžt į lovą. Dangus blyško. Žvaigždėms gęstant vėl garsiai 
suskardo trimitai žydų šventykloje, skelbdami apeigų tęsinį lyg 
nieko nebūtų nutikę. 

Kariams buvo leista skirstytis ir ruoštis įprastoms prievo- 
lėms, bet valgyti jie gavo tiktai sauso užkandžio. Nutarta, kad 
saugumo sumetimais virėjai dar verčiau nekurs ugnies. Vienas 
po kito grįžę sargybiniai pranešė, kad miestą apėmė neapsako- 
ma baimė ir sąmyšis, nemažai žmonių pabėgo į aikščias vietas 
anapus mūrų, kai kurių namų sienos suskeldėjo, bet didesnių 
nuostolių nėra. Drebėjimas kilo tartum vienoj vietoj ir labiausiai 
išjudino tvirtovę bei žemę apie šventyklą. 

Sargyba pasikeitė. Nedaug pavėlavusi, pirmoji kohorta nu- 
žygiavo per miestą į pratybas cirke. Tame brangiame pastate 
gladiatorių ir žvėrių kovos seniai neberengiamos, bet legionas 
areną naudoja sutankintos rikiuotės pratyboms. 

Traškindamas kojom molinių indų šukes, grįžau į savo kam- 
barį, nusiprausiau ir deramai apsitaisiau. Per tą ruošimąsi at- 
ėjo pasiuntinys kviest manęs pas prokonsulą. Liepęs pastatyti 
krėslą laiptų aikštelėje, Poncijus Pilotas rengėsi tos dienos pri- 
ėmimui. Manau, jis irgi nenorėjo grįžt į butą, nors nei vypsniu 
neišsidavė bijantis, kad vėl kils žemės drebėjimas. 

5u juo buvo įgulos vadas ir legiono raštininkas, Adenabaras 
ir du legionieriai, - šie teisindamiesi ir aiškindamiesi sirišku pa- 
pročiu gyvai mostagavo rankomis, nors šiaip jau iš pagarbos 
aukštesniems vadams stengėsi stovėt ramiai. Poncijus Pilotas 
suirzęs kreipėsi į mane: 

— Per rytinį žemės drebėjimą sargybos pamaina susivėlino. 
Šitie du mulkiai sirai buvo nusiųsti pakeisti panaktinių prie to 
prakeikto kapo. Naktį ten buvo šeši vyrai ir po du turėjo budėti, 
kol kiti miegos. Dabar šitie, grįžę iš sargybos, sako, kad legiono 
antspaudas sulaužytas, akmuo nuo kapo angos nuritintas į šalį, 
o naktinės sargybos nėra nė padujų. - Jis pasisuko į legionierius 
ir užriko: - Ar numirėlis tebegulėjo kape? 

Tuodu paprasti vyrai vienu balsu atsakė: 

- Į kapą mes nėjom. Nebuvom gavę įsakymo eiti vidun. 

Pilotas paklausė: 

— Kodėl vienas jūsų ten nepasiliko, kai kitas išbėgo pranešt, 
kas atsitiko? Tuo laiku į kapą galėjo įeiti bet kas. 

Tuodu nuoširdžiai prisipažino: 

— Neišdrįsom likt po vieną. 

Įgulos vadas manė turintis užtarti karius, nes pagaliau jis už 
viską atsakė. Todėl jis tarstelėjo: 

— Kariams griežtai įsakyta anapus tvirtovės laikytis tiktai po- 
romis. 

Bet iš legionierių veidų aiškiai buvo matyti, kad ne dėl savo 
kailių jie dreba. Akivaizdžiai juos buvo įbauginęs kapas, o, 
draugams dingus, ėmė prietaringa baimė. Turbūt ir prokonsu- 
las taip pamanė, nes piktai išdrožė: 

— Nieko antgamtiška nenutiko. Aišku, kad per žemės drebė- 
jimą akmuo nusirito nuo kapo angos. Prietaringi bailiai sirai 
paspruko iš sargybos vietos ir nedrįsta grįžt. Tuojau pat raskit 
tuos bėglius. Jie nusipelnė griežčiausios bausmės. 

Tada jis kreipėsi į mane: 

— Tai legiono garbės klausimas, o aš jau nepasitikiu nei vienu, 
kuris susijęs su šiuo reikalu. Man nereikia jokių pasiaiškinimų, 
man reikia tik viena - nešališko liudytojo. Tu, Markai, šviesaus 
proto vyras ir gana neblogai išmanai teisę. Pasiimk Adenaba- 
rą ir šituos du karius. Nors ir visą kohortą pasiimkit apsaugos, 
idant galėtumėt atkirst vietovę ir saugoti šituos du. Pažiūrėk, 
kas atsitiko, ir ateik man papasakot. 

Įgulos vadas iš karto pašaukė trimitininką. Prokonsulas dar 
labiau supyko, trenkė kumščiu sau į delną ir sušuko: 

— Gal iš galvos visi išėjot?! Visos kohortos nereikia, užteks 
kelių patikimų vyrų. Tikri kvailiai - traukt aplinkinių dėmesį ir 
rodyt visiems mūsų gėdą. Neškit kulnus! 

Adenabaras greitai sušaukė dešimtį vyrų ir, šiems išsirikia- 
vus kieme, įsakė žygiuot paspartintų žingsniu. Prokonsulas 
riksmu sustabdė mus ir sustugo, kad tekini lėkdami per miestą 
juo labiau patrauksim iš paskos visus smalsuolius. Man toks 
įsakymas tiko, nes, nesilavinęs kūno pratybose, tikriausiai ne- 
būčiau spėjęs su legionieriais sparčiu žingsniu, nors kelias buvo 
netolimas. 

Į miestą grįžo žmonės, nuo žemės drebėjimo sprukę už mūro. 
Jie turėjo ganėtinai savų rūpesčių, tad į mus nekreipė dėmesio. 
Tiesą sakant, žydai net užmiršo spjaudyti legionieriams pavy- 
mui ir rėkčioti įprastus prakeiksmus. 

Sodo augalai kiek pridengė kapą. Bet jau iš tolo pamatėm pro 
atvirą angą išeinant du žydus. Be abejonės, tai buvo Nazarie- 
čio šalininkai, nes aiškiai mačiau, kad vienas buvo tas dailus 
jaunuolis, kuris ant bausmės kalvos globojo sielvartaujančias 
moteris. Antras buvo aukštas barzdočius apskrita galva. Paste- 
bėję mus ateinant, jie puolė bėgt ir dingo, nepaisydami mūsų 
šūksnių. š 

- Šaukštai popiet, - supyko Adenabaras, bet jų nesivijo. 

Manė, kad nereikėtų sklaidyti mūsų pajėgų, be to, žinojo, jog, 
žydai vis tiek paklaidins legionierius tarp sodų, tankumynų, 
kalvų ir daubų. 

Tačiau visi matėm bent tai, kad jie nieko neišsinešė iš kapo. 

Priėję arčiau, išvydom, kad akmuo nudaužęs uolos angos kraš- 
tą. Nuslinkęs į šalį, jis riedėjo atšlaite žemyn, iki atsimušė į kitą 
uolą ir suskilo. Jokių darbo įrankių paliktų žymių nepastebėjom. 
Jei į kapą būtų brovęsi pašaliniai, būtų nuritinę girnapusę į šoną. 
Ant nulaužto legiono antspaudo kabėjo odos dryksnis. Buvo aki- 
vaizdu, kad akmenį išjudino žemės drebėjimas. Iš tamsaus kapo 
ryto drėgmėn sklido stiprus miros ir alavijų kvapas. 

— Tu ženk pirmas, o aš - iš paskos, - paprašė Adenabaras. 

Iš baimės jo veidas buvo nupilkęs, jis visas drebėjo. Legionie- 
riai liko stovėt pagarbiu atstumu nuo kapo, susispaudę į krūvą 
kaip avių banda. 

Drauge įžengėm į kapo prieangį ir pro ankštesnę įeigą - į kapą. 
Vos ne vos įžiūrėjom baltas drobules ant akmeninio suolo, kol 
akys tamsoje apsiprato. Iš karto abu pamanėm, kad kūnas guli, 
kur gulėjęs. Bet pamažu apsibuvę, abudu iš karto išvydom, kad 
žydų karaliaus drobulėse nėra. Nuo miros ir alavijų mišinio su- 
kietėjusios įkapės laikėsi lyg apie gulintį kūną, o galvą dengusi 
skepeta buvo atmesta. 

Iš sykio savom akim nepatikėjau, o turėjau ranka paliesti tuš- 
tumą tarp įkapių ir skaros. Nieko nebuvo. Bet drobulės nebuvo 

atvyniotos. Tik kūnas dingęs be pėdsakų. Tačiau drobulėse dar 
buvo matyti kūno įspaudas. Ne, niekas nebuvo jų atvyniojęs. 
Tai, kad kūnas dingo, o liko tik drobulės, atrodė neįmanomas 
dalykas. Bet jis buvo dingęs. Mūsų pačių akys tai liudijo. 

Adenabaras pašnibždom paklausė: 

— Ar tu matai tą patį, ką matau aš? 

Man liežuvis neapsivertė atsakyti. Tik linktelėjau galvą. Jis 
vėl sušnibždėjo: 

— Ar nesakiau, kad jis buvo Dievo Sūnus? 

Paskui Adenabaras atitoko, nustojo drebėti, persibraukė del- 
nu veidą ir tarė: 

— Tokių burtų dar neregėjau. Manding, gerai, kad tik mudu 
kol kas tai matom. 

Tiesa, legionierių turbūt net varu nebūtumėm įvarę į kapą. 
Juos neapsakomai nugąsdino nesuvokiamas draugų dingimas, 
nes jokių grumtynių pėdsakų prie kapo nesimatė. 

Mudviem su Adenabaru buvo aišku, kad jokia žmogiška bū- 
tybė negali ištrūkt iš sukietėjusių įkapių jų neperplėšusi. O jei 
nuo miros ir alavijų tvirtai sulipusios drobulės būtų perplėštos, 
tikrai būtumėm pastebėję. Manau, kad ir labiausiai įgzudusi ran- 
ka nebūtų jų sudėsčius taip, lyg jose tebegulėtų kūnas. 

Šitai supratęs, aš visiškai nurimau ir jau nėmaž nebebijojau. 
Matyt, kad ir Adenabaras nebijojo. Bet negaliu paaiškinti, ko- 
dėl, savom akim pamatę stebuklą, mudu nustojom bijoję, nors, 
protingai mąstant, kaip tik tada turėjom baisiausiai nusigąsti. O 
mudu ramiausiai išėjom iš kapo ir pasakėm legionieriams, kad 
numirėlio nėra. 

Kariai nerodė jokio noro eit į kapą ir patys tuo įsitikint, o mes 
ir nebūtumėm jiems leidę. Keli jų prisiminė legiono garbę, ėmė 
rodinėt aplinkui, esą, akmenys nusiritę ir nuo kelių senų, toj 
pačioj uoloj iškirstų kapų. Matyt, toj vietoj žemė drebėjo smar- 
kiausiai, tad aš tuo nėmaž nesistebėjau. Kariai puolė siūlyt iš- 
nešt numirėlį iš kokio seno kapo ir paguldyt į žydų karaliaus 
vietą. Aš griežtai uždraudžiau net galvot apie tokią suktybę. 

Mes dar dvejojom, ką daryt, kai iš tankumynų išlindo du le- 
gionieriai ir nedrąsiai prisiartino prie mūsų. Adenabaras išsyk 

pažino bėglius ir, piktai aprėkęs, įsakė jiems mest ginklus ir 
skydus. Bet tie atžariai pasiteisino ir patikino vykdę pareigą ir 
rūpestingai saugoję kapą iš medžių tankmės: Juk niekas nebu- 
vo nurodęs, kokiu atstumu kapą saugoti. 

Kariai šitaip sakė: 

— Mudu abu ir kiti du miegojom, o du budėjo, kai paryčiu 
sudrebėjo žemė, akmuo nusirito nuo kapo angos ir pariedėjo 
mūsų linkui, taigi mums tiesiog pasisekė, kad nei vieno nesu- 
knežino. Būgštaudami, kad žemė vėl sudrebės, atsitraukėm, o 
ketvertas mūsų nuskubėjo pranešti žydams, kas atsitiko, juk žy- 
dams kapą saugojom, ne legionui. 

Jie gynėsi taip karštai, kad buvo aišku, jog jų sąžinę kažkas 
slegia. Ir dar jie pridūrė: 

— Matėm tuos du ateinant mūsų keisti, bet neišsidavėm, nors 
jie mus šaukė, nes laukėm grįžtančių draugų ir saugojom kapą — 
vienas už visus, visi už vieną. Jei reikės ką nors aiškinti, visi šeši 
kartu aiškinsim, susitarę, ką sakyt, o ką nutylėt. 

Ir Adenabaras, ir aš paklausinėjom juos ir sužinojom, jog, 
švintant jie matė ateinant prie kapo dvi žydes, kurios kažką 
laikė rankose. Jiedvi palūkuriavo ir tik viena įžengė vidun, bet 
tuoj vėl pasirodė. Tą akimirką pakilo saulė ir apžilpino sargy- 
biniams akis, bet jie galį priesaika prisiekti, kad iš kapo niekas 
nebuvo išnešta ir į kapą niekas nebuvo įnešta. Savo nešulį mo- 
terys buvo pasidėjusios prie kapo. Paskui pasigriebė ir spruko 
tekinos, nors kariai jų nesivijo. 

„Prieš mums pasirodant, taip pat tekini atbėgę du žydai, jau- 
nesnis — pirmas, vyresnis dusdamas įdurmu. Jaunesnis vienas 
nedrįso eiti į kapą, tik dirstelėjo pro angą vidun. Vyresnis įpuo- 
lė pirmas, tada jaunesnis įsidrąsinęs nusekė iš paskos. Matyt, 
tos moterys juos pašaukė, bet vyrai kape užtruko tik akimirką 
ir nieko iš ten neišsinešė.“ Kariai patikino iš pasalų atidžiai juos 
stebėję ir ketinę sulaikyti, jeigu jie būtų nešę numirėlį iš kapo. 

— Nes mes buvom paskirti saugot numirėlio ir tą uždavinį 
atlikom kuo išmaniausiai ir pagal nuostatus, nepabėgom net 
žemei drebant, tik atsitraukėm per saugų atstumą nuo kapo, - 
vienu balsu tikino jie. 

juos kažką slepiant. 

- Šiaip ar taip, kūno nėra, — griežtai pasakiau. 

Sirišku papročiu jie ėmė mostaguot rankom ir sušuko: 

— Mes čia niekuo dėti! Nei akimirkos nebuvom nuleidę nuo 
kapo akių! 

Daugiau nieko iš jų neišgavom, nes iš miesto atėjo kiti keturi 
sargybiniai, o su jais trys žydų vyresnieji, kuriuos atstu galėjai 
pažint iš galvos apdangalų. Išvydę abu savo draugus su mu- 
mis, tie keturi iš kažin kur pasiuto rėkt ant jų įspėdami: 

— Neprasižiokit ir nemalkit niekų! Su žydais jau išsiaiškinta! 
Mes viską prisipažinom ir jie supratingai atleido mums už su- 
klydimą! 

Matyt, visi trys žydai buvo tarybos nariai, nes priėję pagar- 
biai mus pasveikino ir tarė: 

— Ilgai užtrukom, bet norėjom pirmiau sušaukt tarybą ir iš- 
spręst šį reikalą tarpusavyje. Legionieriai saugojo kapą tarybos 
ir mūsų paprašyti. Nenorim, kad juos baustų už nenuovoku- 
mą. Ar jie galėjo numanyti to prakeikto Nazariečio mokinių gu- 
drumą? Išsiaiškinom šį reikalą tarpusavyje ir leidžiam sargybi- 
niams eit sau ramiai. Ir jūs eikit ramūs, nes nei mums, nei romė- 
nams jau nėra čia ką veikti. Atsitiko bėda ir mes pasiliekam ją 
sau, idant nekiltų rietenų ir tuščių kalbų. 

Tada aš pasakiau: 

— Ne, ne, tai Romos karo įstatų byla ir tirsim ją, kaip privalu, 
nes jūsų karaliaus kūno nėra, o už tai atsakingi šitie sargybiniai. 

Jie paklausė: 

— Kas tu ir ko kišies į mūsų kalbą, nors esi glotniai nusiskutęs 
ir dar jaunas vyras. Gerbk mūsų rangą ir mūsų senatvę! Jei teks 
kam nors aiškintis, aiškinsimės vietininkui, o ne tau. 

Bet aš, matęs tuščią kapą, tik perpykau ant tų senų išminčių, 
kurie taip pat teisė karalių ir privertė prokonsulą jį nukryžiuoti. 
Todėl atšakiai atkirtau: 

— Jūsų karalius išėjo iš kapo. Todėl šitai reikia nuodugniai iš- 
tirti. 

Jie supykę paneigė: 


63 


— Jis nebuvo mūsų karalius. Tik pats karalium skelbėsi. Mes 
tą jau ištyrėm. Nenuovokos sargybiniai miegojo, o tuo metu jo 
mokiniai klastingai išvogė kūną. Sargybiniai gali tai paliudyti 
ir šitaip išpirkti savo kaltę. Todėl mes jiems atleidžiam ir nerei- 
kalausim jų bausti. | 

Jie sakė visai kita, nei aš suvokiau ir mačiau, tad supratau 
juos rezgant pinkles ir palenkus sargybinius savo pusėn. Tad, 
tikėdamasis Adenabaro paramos, išdrožiau: 

— Pagal Romos karinius įstatus, sargybinis, užmigęs sargybos 
vietoje ar be leidimo ją palikęs, nuplakamas ir nukirsdinamas 
kalaviju. 

Legionieriai sukrūpsėjo iš baimės, susižvalgė, bet keturi sar- 
gybiniai, atėję su žydais, ėmė kumšėt dviem savo draugams į 
šonus, merkt akis ir mostais rodyt, kad tie nieko nebijotų. Ir žy- 
dai dar kartą patikino: 

— Mums jie tarnavo, ne Romai. Mes galim reikalaut juos nu- 
baust ar paleist. 

Bet aš troškau tik išsiaiškint, kas iš tiesų įvyko. Užtat pada- 
riau klaidą. Norėdamas pagąsdinti žydus, pasiūliau: 

— Patys užeikit į kapą ir savom akim pamatysit, kas atsitiko. 
O tada vėl apklauskit sargybinius, jeigu norėsit ir drįsit. 

Adenabaras buvo už mane išmintingesnis ir suskubo pridurti: 

— Kam jums, dievoti vyrai, bergždžiai terštis, lendant į kapą? 

Bet ir iš jo, ir iš mano žodžių žydai suprato, kad reikėtų ap- 
žiūrėti kapą. Tarpusavyje pasitarę savo šventąja kalba, kurios 
aš nesupratau, jie pasilenkę vienas paskui kitą suėjo į kapą ir 
mes, žinoma, jiems nesutrukdėm. Kape jie užtruko ilgai, nors 
trims ten buvo ankštoka, todėl galop aš priėjau prie kapo angos. 
Pamačiau jų sulinkusias nugaras ir išgirdau karštai kalbantis 
tarp savęs. 

Pagaliau jie išlindo įraudusiais veidais, neramiai lakstančiom 
akim ir tarė: 

— Susiteršėm, kad galėtumėm įrodyti, jog viskas nutiko taip, 
kaip sargybiniai sako. Daugiau nesiteršim, tad išsyk visi eikim 
pas vietininką ir ištirkim šį reikalą, idant nepaplistų melagystės 
ir neteisingos kalbos. 


Mane perėmė niaurus įtarimas. Skubinai įpuoliau į kapą. Kai 
akys apsiprato tamsumoj, pamačiau, kad, bergždžiai ieškoję 
mirusiojo, jie iš įniršio perplėšė įkapes. 

Aš baisiausiai perpykau, nes dėl mano paties kvailumo jie su- 
naikino vienintelį įrodymą, liudijusį, jog karalius išėjo iš kapo 
nežemišku keliu. Bet tą valandėlę nuo nuovargio, miego stokos 
ir miros svaigaus kvapo ankštame kape apkvaito galva. Apėmė 
toks netikrumas, kaip išėjus iš kūno. Aiškiai jaučiau galingesnės 
jėgos buvimą. Rodės, nematomos rankos laiko mane, kad neiš- 
pulčiau lauk ir bereik neapkaltinčiau žydų. Tad susitvardžiau, 
vėl nurimau, išėjau iš kapo nukukinęs galvą ir ničnieko žydams 
nepasakiau, net nepažvelgiau į juos. 

Adenabarui trumpai paaiškinau, ką žydai padarė. Apimtas 
dvejonių, jis pažvelgė į mane lyg norėdamas pasitart, ką mu- 
dviem daryti, bet paskui sirišku papročiu tik skėstelėjo rankom. 
Jis dar kartą paragino sargybinius atiduoti ginklus, bet šie, 
ūmiai paprieštaravę, paklausė: 

— Ar tai įsakymas? Atiduodami ginklus tarsi prisipažinsim 
nusižengę tarnyboje. Dėl Dievo jaučio, žydišką kapą mes sau- 
gojom žydų prašymu. Miegot sargybos vietoj - ne nusikalti- 
mas. Priešingai, tai parodė, kad esam drąsūs, nes nebijojom 
tamsos. Leisk mums turėtis ginklus, o žydams leisk pasiaiš- 
kinti prokonsului ir nesigailėsi. Mes užtikrinam, ir Žydai tą 
užtikrina. 

Adenabaras vėl dvejodamas žvilgtelėjo į mane tartum siū- 
lydamas, kad ir aš pamėginčiau išsipešti sau naudos iš to, ko 
jau neįmanu pakeisti. Bet prasižiot nedrįso. Taigi visi tvarkingai 
nužygiavom į miestą, į pilį, o Žydai atsekė iš paskos. Jie atka- 
kliai tvirtino, kad kapo saugoti daugiau nereikia, nes kūnas jau 
pavogtas. Šeši sargybiniai žengė glaudžiai susitelkę ir karštai 
šnibždėjos tarp savęs. 

Kai jėjom į pilies kiemą, Poncijus Pilotas tebesėdėjo laiptų 
aikštelėje, savo didžiuliame krėsle su raudona pagalvėle. Prie- 
šais buvo pastatytas stalas. Poncijus Pilotas kaip tik valgė keptą 
vištą, už nugaros mėtydamas kaulus. Ir vyno turėjo, tad jo nuo- 
taika buvo visai kitokia. 


65 


— Ateikit pas mane visi, kurie ten buvot, - švelniausiu balsu 
pakvietė jis. - Sėskis greta, Markai, tu mokytas vyras ir nešališ- 
kas liudytojas, - bet žinok, kad žydai - dosni tauta. Su jais labai 
malonu tvarkyti reikalus. Atneškit krėslus šitiems garbingiems 
tarybos nariams, kurie neniekina romėnų. Tegul raštininkas pa- 
rengia raštą, ir jūs, legiono atpirkėjai, ateikit arčiau. Nėmaž ne- 
sibaiminkit manęs, o be pagražinimų klokit, ką patyrėt. 

Sargybiniai pasižiūrėjo į jį, paskui į žydus ir plačios šypsenos 
nušvietė jų žiaurius siriškus veidus. Jie išstūmė į priekį kalbėti 
savo atstovą. Tas ėmė pasakoti tikindamas: 

— Prisiekiu imperatoriaus dvasia globėja ir Dievu jaučiu, kad 
tai tiesa. Tavo siūlymu žydai nusamdė mus saugoti kapo, ku- 
riame gulėjo nukryžiuotasis Nazarietis. Vakare nuėjom ten visi 
šeši. Pamatę, kad antspaudas neliestas, paleidom dienos sargy- 
bą. Prie kapo atsigulėm ant žemės, patogiai įsitaisėm. Iš dosnių 
žydų buvom gavę apsčiai vyno, idant nakčia nesušaltumėm. 
Keturi turėjom miegot, o du - saugot, bet, užėjus tamsai, nei 
vienas negalėjom sudėti bluosto. Mėtėm kauliukus, dainavom, 
linksminomės, tiesą sakant, iki tikros laimės tik moterų trūko. 
Bet pats, pone, žinai, koks apgaulingas Judėjos vynas. Naktį su- 
maišėm sargybos pamainas ir susiginčijom, nes jau gerai nesu- 
paisėm, kam privalu budėt, o kam valia miegot. Iš teisybės, taip 
pasigėrėm, kad tikriausiai užmigom visi šeši, bet kiekvienas 
nuoširdžiai tikėjom, kad du iš mūsų nemiega ir budi. 

Jis pasisuko į draugus. Tie įžūliai palinksėjo galvom saky- 
dami: 

- Šitaip buvo. Tai tiesa. 

Atstovas šnekėjo toliau: 

— Pabudom tik žemei pradėjus drebėt ir pamatėm, kad to 
nukryžiuotojo mokiniai, atidarę kapą, jau nešasi kūną. Jų buvo 
daug, atrodė žiaurūs ir ištroškę kraujo. Pamatę, kad mes pabu- 
dom, paritino akmenį nuo kapo angos į mus ir pabėgo. 

Pilotas su apsimestiniu smalsumu paklausė: 

— Kiek jų buvo? 

— Dvylika, — išsyk atsakė atstovas. — Gąsdindami mus, jie 
žvangino ginklus ir baugiai stūgavo. 

Vienas žydų tarybos narys įterpė savo dvylekį: 

— Vargu ar jų buvo daugiau nei vienuolika, nes tą dvyliktą, 
kuris atsimetė, jie iš keršto nužudė. Šiaip ar taip, piemenys 
anksti rytą rado jo kūną prie mūro. Jis buvo pasmaugtas savo 
juosta ir įmestas pragarmėn, pilvas buvo perplyšęs ir žarnos iš- 
sivertusios. 

Pilotas paklausė: 

— Jie nešė kūną, suvystytą drobulėm, ar drobules paliko 
kape? 

— Tikriausiai su Asobulėm. Žemė drebėjo, tad jie Easėjo skubėt. 

Žydai pakilo iš krėslų ir greitai sušuko: 

— Ne, ne, jis klysta! Jie kape nuvyturiavo drobules, idant žmo- 
nės patikėtų jį patį prisikėlus iš mirusiųjų! Savom akim matėm 
išdriektas įkapes! 

Sargybinis tarstelėjo: 

- Šiaip ar taip, negalėjom tamsoj įžiūrėti, juk buvom nuo 
vyno ir žemės drebėjimo apleipę. 

— Bet apskritai tamsoj viską matėt ir įžiūrėjot gerai, - niekina- 
mai išdaužė Pilotas. - Jūs puikūs vyrai, darot garbę dvyliktajam 
legionui. 

Jo balsas buvo toks piktas, kad sargybiniai susižvalgė, nuku- 
kino galvas, ėmė mindžikuoti. Jie puolė bakštint savo atstovą. 
Tas kaip nusikaltęs dvilktelėjo į žydus ir tarė: 

— Iš tiesų, — vėl pakartojo: - Iš tiesų. 

Tačiau kiti žodžiai užstrigo gerklėje. 

— Pone, - pradėjau aš, bet Pilotas mostu mane nutildė ir pasa- 
kė, ką nusprendęs: 

— Išklausiau šiuos patikimus karius ir turiu svarių priežasčių 
manyti, kad jie nuoširdžiai sakė tiesą. Jų pasakojimas tenkina ir 
mūsų draugus žydus ir šie nereikalauja jų bausti. Tai kam man 
kištis į legiono vidaus drausmės reikalus? Ar aš teisus? 

Žydų vyresnieji vienu balsu atsakė: 

— Teisus. 

Ir sargybiniai, trypdami kojom, sušuko: 

— Teisus! Telaimina tave Romos dievai ir mūsų dievai! 

Prokonsulas nusprendė: 

— Taigi išnagrinėjau šį reikalą iki galo ir daugiau jo nesvarsty- 
siu. Jei kas nors turi dar pastabų, tegul kalba dabar. 

— Leisk man kalbėt, - paprašiau aš, nes ši juokinga teisena 
man labiau priminė oskų vaidinimo veiksmą, nei tikrą teismą. 

Neva nustebęs Pilotas atsisuko į mane ir paklausė: 

— Ak, ir tu matei, kas įvyko? 

— Aišku, kad nemačiau, - atsakiau aš. - Šito neteigiu, bet tu 
pats nusiuntei mane kaip liudytoją pažiūrėt, kas atsitiko. 

— Tu nieko nematei, - atrėmė prokonsulas. —- O šitie matė. Tad 
nešnekėk apie tai, ko nesupranti. Siunčiau tave ten, nes maniau, 
kad kariai pabėgo, užtraukdami legionui gėdą. Bet štai jie stovi 
prieš mane romūs kaip avinėliai ir viską atvirai išpažįsta. 

Su šaipia pagarba Pilotas pakilo iš krėslo, parodydamas žy- 
dams, kad jam jų jau gana. Žydai padėkojo ir išėjo. Jiems pra- 
dingus vartų perėjoj, ir sargybiniai susiruošė eiti, bet prokonsu- 
las atsainiai mostelėjo ranka ir paliepė: 

— Dar palaukit. - Kreipdamasis į įgulos vadą, jis tarė: - Iš tavo 
niauraus veido sprendžiu, kad vyriausiojo šventiko iždininkui 
nerūpėjo tavo draugingumas. Kaip sakiau, negaliu kištis į legio- 
no drausmės reikalus. Tiesa, aš pasigailėjau šitų vyrų, bet tau 
niekas nekliudo jų pašokdint, kad drausmė nepairtų. Manau, 
galėtum kuriam laikui juos suimti, kad pamąstytų, kas iš tiesų 
atsitiko. 

Ir vos girdimai pridūrė: 

— Be to, niekas tau netrukdo patikrinti, kiek žydų taryba su- 
mokėjo jiems už tiesos meilę. 

Suniurusį įgulos vado veidą nušvietė linksma šypsena ir, jam 
davus įsakymą, sargybiniai buvo nuginkluoti, net nespėję susi- 
gaudyti, kas darosi. Juos nuvedė į belangę ir pats vadas nusekė 
iš paskos, norėdamas pažiūrėt, kad pinigai bus suskaičiuoti. 

Jiems išėjus, prokonsulas pats sau nusišypsojo ir paliepė: 

— Adenabarai, tu - siras. Išsiaiškink, ką tie šungalviai iš tiesų 
matė. 

Sustingusiom kojom Poncijus Pilotas ėmė kopti laiptais ir ne- 
paprastai draugingu mostu pakvietė mane sekt įkandin. Nu- 

pėdinau paskui jį į raštinę. Išvaręs tarnautojus, jis dūsaudamas 
atsisėdo, pasitrynė kelius, leido ir man atsisėst ir paragino: 

— Kalbėk. Matau, kad degte degi. 

Jis atsainiai išsiėmė odinį kapšelį, trūktelėjo užantspauduotą 
virvelę ir ėmė žarstyt pirštais tikrus Tiberijaus auksinus. 

— Pone, — pamąstęs tariau aš, - nežinau, kodėl dabar šitaip 
pasielgei, bet tikriausiai turi savų priežasčių. Negaliu vertinti 
priemonių, kurių imiesi kaip Romos pareigūnas. 

Pažvanginęs saujoje auksinus, jis atsakė: 

— Ką tik paaiškinau, kad turiu svarių priežasčių - svariausių 
pasaulyje, jeigu pasaulis išliks šitoks. Pats žinai, kad cenzoriai 
visada sėdi prokuratoriui ant sprando. Šiandien provincijo- 
je turtų nesusikrausi, kaip anksčiau, respublikos laikais. Bet 
jeigu Žydai prievarta, vien iš prielankumo, bruka man dova- 
nas, būčiau kvailys, jei jų neimčiau. Turiu mąstyt apie senatvę. 
Nesu turtingas, o Klaudija šykščiai prižiūri savo nuosavybę. 
Tu pats, kiek žinau, toks pinigingas, kad neturėtum pavydėt 
man dovanų. 

Aišku, nieko jam nepavydėjau, bet buvau toks kupinas įspūu- 
džių, kad sušukau: 

— Pasakei: jeigu pasaulis išliks šitoks. Jau nebemanau, kad pa- 
saulis liks šitoks, nes tavo nukryžiuotas žydų karalius prisikėlė 
iš mirusiųjų. Per žemės drebėjimą akmuo nuo kapo angos nusi- 
rito ir karalius kiaurai įkapių išėjo iš kapo, - nesvarbu, ką riečia 
legionieriai ir žydai! 

Pilotas atidžiai pasižiūrėjo į mane, bet nieko neatsakė. Papa- 
sakojau, ką mudu su Adenabaru supratom, apžiūrėję kapo pri- 
eigas, ir ką savom akim išvydom kape. 

— Nepalietęs sulipusių drobulių! - šūktelėjau. — Žydų vyres- 
nieji, norėdami tai nuslėpti, iš įniršio perplėšė įkapes. Antraip 
pats būtum pamatęs, kad jis, kaip žadėjo, trečią dieną prisikėlė 
ir išėjo iš kapo. Adenabaras tau paliudys tą patį. 

Neslėpdamas pašaipos, Poncijus Pilotas tarė: 

— Nejau tikrai manai, kad būčiau nusižeminęs ir pats ėjęs į 
kapą žiūrėt žydų išdaigų? 

Siuos žodžius jis ištarė su tokia pagaila, kad aš akimirką sua- 

bejojau tuo, ką pats mačiau, ir prisiminiau visas regėtas egiptie- 
tiškas apgaulės prastuomenei mulkinti. 

Prokonsulas subėrė pinigus į kapšelį, užveržė virvelę ir taip 
tėškė, kad sužvangėjo. Ir surimtėjęs pasakė: 

— Antra vertus, gerai suprantu, kad sargybiniai meluoja ir 
kad žydai juos papirko. Saugodamas legiono antspaudą, legio- 
nierius neužmiega. Ir apskritai sirai tokie prietaringi ir taip bijo 
tamsos, kad vargu ar buvo užmigę. Tikriausiai per žemės dre- 
bėjimą kapas atsivėrė taip, kaip tu manai, bet aš noriu Žinoti, 
kas nutiko paskui. 

Pasirėmęs alkūnėm į kelius, delnais prilaikydamas prakaulų 
smakrą, jis įsistebeilijo priešais save. 

- Žinoma, tas žydas stebukladarys man padarė didelį įspū- 
dį, - prisipažino jis. - Didesnį įspūdį, nei tu ir Klaudija manot. 
Bet ir anksčiau Judėjoj pasirodydavo stebukladarių, pranašų 
ir mesijų. Jie kurstydavo Žmones, keldavo riaušes, iki juos 
sužlugdydavo. Bet šitas nebuvo liaudies kurstytojas, o nuo- 
lankus vyras ir per apklausą aš neįstengiau žiūrėt jam į akis. 
Matai, galėjau tardyti jį vienas, žydams negirdint. Anot žydų 
kaltinimo, skelbdamasis karalium, jis stojo prieš imperatorių. 
Bet veikiausiai karaliaus valdžia jam buvo tik palyginimas, 
kiek Žinau, jis net neatsisakė mokėti mokesčių romėnams. Jo 
karalystė ne šiame pasaulyje, - taip jis man sakė ir dar sakė gi- 
męs ir atėjęs į pasaulį liudyti tiesos. Žinoma, aš susijaudinau, 
nors esu griežtas vyras. Bet juk sofistai jau seniai įrodė, kad 
pasaulyje nėra vienos besąlygiškos tiesos, 0 visos tiesos yra 
santykinės. Aš paklausiau jo, kas yra tiesa. Bet jis negalėjo, o 
gal nenorėjo atsakyti. 

Ne, nieko pikta jame nepamačiau, - tęsė Pilotas, nugrimzdęs 
į savo mintis. - Žydų sumuštas, apgailėtinos būklės, jis pasirodė 
veikiau nekalčiausias, prakilniai nuolankiausias iš visų mano 
sutiktų žmonių. Nebijojo manęs ir net nesiteisino. Jame slypėjo 
galia. Aš jaučiaus savotiškai silpnesnis, nors esu prokonsulas. 
Bet tas jausmas nebuvo žeminamas. Veikiau man buvo malohu 
jį klausinėt, kai nuolankiai man atsakinėjo. Jis nesiteisino ir ne- 
kėlė kivirčo. 

Pilotas pakėlė į mane akis, vėl nusišypsojo ir taikingai tarė: 

— Tikriausiai turiu tau tai papasakoti, idant neteisingai manęs 
neteistum. Aš tik gera jam norėjau, tiesiog politinės aplinkybės 
susidėjo prieš jį. Negalėjau jo išgelbėti, nes jis pats dėl savęs nei 
piršto nepajudino. Priešingai, atrodė, kad jis tik laukia, iš anks- 
to žinodamas savo likimą. 

Piloto veidas sustingo, jis vėl niauriai įsibedė į mane ir baigė 
pridurdamas: 

— Nepaprastas žmogus, sakykim, galbūt šventas, bet, Markai, 
jis vis tiek nebuvo Dievas, - net nemanyk taip. Jis buvo žmogus, 
gyvas, kaip visi žmonės. Pats matei jį numirštant žmogaus mir- 
timi. Net furijos nepriverstų manęs patikėt, kad negyvėlis gali 
prisikelt ar pradingt, išsiveržęs iš įkapių. Šiam pasauly viską 
įmanu suprantamai ir dažniausiai labai paprastai paaiškinti. 

Šitaip jis man kalbėjo, nes be paliovos dėl to graužėsi, mat, 
kaip Romos vietininkas, troško laikytis apčiuopiamų dalykų. 
Privalėjo jų laikytis. Aš tai supratau ir su juo nesiginčijau, tik 
suniuręs nutilau. Vėliau gailėjaus, nes, paklausinėtas tokią savi- 
gyros valandą, tikrai būtų noriai išpasakojęs viską, kas atsitiko 
per apklausą ir ką jam pasakė Nazarietis. 

Po kurio laiko į raštinę įžengė Adenabaras. Prokonsulas link- 
telėjo jam ir paragino: 

— Pasakok. 

Tas sumišęs patrynė delnus ir paklausė: 

- Pone, ką nori išgirsti? 

Pilotas riktelėjo: 

— Tai jau ne tardymas, tik atviras pašnekesys tarp keturių sie- 
nų. Nesakau tau „papasakok tiesą“, nes apie tiesą mes maža ką 
žinom. Tik papasakok, ką tie vyrai iš tiesų matė. 

— Jie visi gavo po trisdešimt sidabrinių, - tarė Adenabaras. — 
Už tai kalbėjo, ką nurodė žydai. Jie iš tiesų buvo įsibaiminę ir 
tikriausiai negulė miegot, baidydamiesi vaiduoklių prie kapo. 
Kai prasidėjo žemės drebėjimas, du jų, kaip privalu, budėjo. Per 
žemės drebėjimą tuodu pargriuvo, o visus pažadino nuo kapo 
angos dundantis akmuo. O tada... 

Adenabaras nesmagus nutilo ir pasiteisino: 

— Pasakoju tik tai, ką išgirdau. Jų net plakt nereikėjo — taip 
dilgėjo išsipasakot, labai gailestaudami atimtų pinigų. Jie išsi- 
lenkė riedančio akmens, bet tirtėte tirtėjo iš baimės ir tada išvy- 
do šviesą lyg žaibui kirtus, nors griaustinis nesugrumėjo. Žaibo 
blyksnis vėl parbloškė juos ant žemės ir jie griuvo kaip negyvi. 
Akys jiems ilgai buvo apžilpusios. Bet jie negirdėjo nieko - nei 
garsų, nei žingsnių, kai įsidrąsinę vėl prisiartino prie kapo. Va- 
giųjie nematė ir nemano, kad kas, jiems nepastebint, spėjo įeiti į 
kapą ir ką nors išnešt. Jie pasitarė tarp savęs ir du paliko saugot 
kapo. Keturi nuskuodė žydams pranešti, kas atsitiko, nes patys 
nedrįso pažiūrėt, ar negyvėlis tebeguli kape. 

Pilotas apmąstė tai, ką išgirdo, o paskui kreipėsi į mane 
klausdamas: 

— Markai, kas tau įtikimiau? Žydų tiesa ar tai, ką dabar išgir- 
dai? 

Atvirai atsakiau: 

- Žinau sofistų logiką ir kinikų tiesas. Net į slaptas apeigas 
įsišventinau, nors jų gražūs įvaizdžiai manęs neįtikino. Filoso- 
fija pavertė mane abejokliu, bet žemiška tiesa man visada gai- 
liai pjovė širdį. Dabar tai gerai suprantu. Savom akim mačiau jį 
mirštant. Rytą savom akim mačiau, kad nežemiška jėga įsilaužė 
į jo kapą. Tiesa paprasta, kaip pats sakei. Šįryt žemėje radosi 
jo karalystė. Žemė sudrebėjo ir atvėrė kapą. Nazariečio šviesa 
apžilpino sargybiniams akis, kai jis prisikėlė ir išėjo iš kapo. Štai 
kaip paprasta. Kodėl turėčiau tikėt iškraipymais, neatitinkan- 
čiais tikrų dalykų? 

— Markai, neapsijuok, — atrėmė prokonsulas. - Neužmiršk, 
kad esi pilietis. O tau, Adenabarai, kuris pasakojimas atrodo 
teisingas? 

— Pone, aš nežinau, ką manyti, - santūriai atsakė Adenabaras. 

— Markai, - nuolankiai tarė prokonsulas. - Nejau rimtai ma- 
nai, kad imsiu juokint žmones, sušaukdamas legioną ir visas Ju- 
dėjos įgulas gaudyt iš mirusiųjų prisikėlusio vyro? Juk privalė- 
čiau taip pasielgti, jeigu tavim patikėčiau. Ir turėčiau paskelbti 
jo požymius: širdį siekianti žaizda šone, vinių išdraskyti riešai 
ir pėdos, vadina save žydų karalium. 

Palengvinkim uždavinį, - taikingai toliau šnekėjo jis. - Aš ne- 
klausiau, kurį pasakojimą tu laikai teisingu, bet kuris įtikimes- 
nis šitame pasaulyje, kuriame, šiaip ar taip, mes gyvename. Dar 
geriau - kuris pasakojimas politiškai naudingesnis ir žydams, 
ir Romai. Juk supranti, kad visuomet turiu elgtis taip, kaip nau- 
dinga valstybei. 

— Dabar suprantu, kodėl jo klausei, kas yra tiesa, - apmaudžiai 
išspaudžiau aš. - Tebūnie, kaip sakai. Suprantu, kodėl tu paten- 
kintas. Žydai viską už tave išsprendė, įteikė įtikimą pasakojimą 
ir dovaną pridėjo, idant lengviau patikėtum. Žinoma, jų pasako- 
jimas naudingiausias. Tikrai tyčiomis nekišiu galvos į kilpą, kad 
apkaltintum mane keliant maištą valstybėje. Nesu toks kvailas. O 
savo nuomonę nutylėsiu. Neketinu jos viešai skelbti. 

— Vadinasi, visi manom tą patį, - ramiai tarė prokonsulas. — 
Kuo greičiau tai užmiršim, tuo geriau. Judu su vadu, Adenaba- 
rai, pasiimkit trečdalį žydų pinigų, - tai teisinga ir suprantama, 
bet vis dėlto grąžinkit vyrams po dešimt sidabrinių, kad laiky- 
tų liežuvį už dantų. Rytoj bus galima paleist juos iš belangės 
ir, deramai palūkėjus, perkelti į pasienį, geriausia - į skirtingas 
vietas. Bet jei jie ims be jokios gėdos skleist kvailus gandus, teks 
mitriai padaryt tam galą. 

Supratau jį sakant, kad ir man išmintingiausia laikyt liežuvį 
už dantų bent jau tol, kol būsiu Judėjoje. Bet geriau pagalvo- 
jęs suvokiau, jog išsivysčiusiame pasaulyje niekam negalėčiau 
atvirai papasakoti, ką patyriau. Mane palaikytų pamišėliu ar 
žmonių dėmesio trokštančiu pasakorium. Blogiausiu atveju 
Pilotas apskųstų mane, kad aš keliu valstybėje neramumų ir, 
įsivėlęs į žydų reikalus, kenkiu Romai. Už menkesnius daiktus 
šiais laikais piliečiai palydi galvas. 

Apie tai pagalvojęs suniurau, bet pasiguodžiau mintimi, kad 
tiesą aiškinuosi pirmučiausia dėl savęs, ne dėl kitų. Adenabarui 
išėjus, nuolankiai paklausiau: 

— Vis dėlto tikiuosi, kad leisi man tirt šitą žydų karaliaus rei- 
kalą. Ne jo prisikėlimą, - apie tai niekam neprasitarsiu, - bet jo 
darbus ir mokymą. Gal jie turės reikšmės ateičiai. Pats pripaži- 
nai jį buvus nepaprastą žmogų. 

Pilotas pasikasė smakrą, draugiškai žvilgtelėjo į mane ir pa- 
tarė: ' 

— Manau, turėtum jį užmiršti, nenorėčiau, kad suktum sau 
galvą dėl žydų tikėjimo. Juk tu dar jaunas, turtingas ir laisvas, 
turi įtakingų draugų, gyvenimas tau šypsosi. Bet kiekvienam 
savo. Aš tau netrukdysiu, jei savo smalsumą tenkinsi atsargiai 
ir nepatraukdamas dėmesio. Šiomis dienomis Jeruzalė dar ūžte 
ūžia dėl jo, bet nežinai, kokia trumpa žmonių atmintis. Jo mo- 
kiniai pasklis po pasaulį, grįš į savus namus. Patikėk, po poros 
metų jo jau niekas neprisimins. 

Supratau, kad pokalbis baigtas, ir nuėjau valgyt į vyresniųjų 
karių valgomąjį, nes Pilotas manęs nepakvietė. Buvo užnikęs 
toks nerimas, kad nelabai klausiau, kas man sakoma, ir sykiu 
su visais nėjau pogulio. Draskomas abejonių, išdūlinau iš pi- 
lies pasivaikščiot po miestą. Gatvės kužėjo žmonių, po šven- 
tės grįžtančių namo. Mačiau atvykėlių — visų pasaulio tautų, 
mėginau žiūrinėt iš viso pasaulio atvežtas prabangos prekes, 
kurias žydų pirkliai pardavinėja savo krautuvėse. Bet buvau 
tai regėjęs kituose pasaulio didmiesčiuose ir niekas manęs ne- 
traukė. 

Po kurio laiko susivokiau matąs tik elgetas gatvėje, jų luo- 
šas rankas ir kojas, nereges akis ir pūliais aptekusias žaizdas ir 
nusistebėjau, nes keliautojo akis prie elgetų pripranta ir akimis 
pagauna juos tiek, kiek įkyrias muses. Elgetautojai buvo aptūpę 
visas gatves prie šventyklos ir kiekvienas atrodė turįs savo vie- 
tą. Ištiesę rankas ir rėksniai aimanuodami, jie kumšėjo ir stum- 
dė vienas kitą. 

Man iš tiesų lyg pagedo akys, nes nemačiau tauriųjų meta- 
lų dirbinių, fariziejų, apsigaubusių apsiaustais su didžiuliais 
kutais, Rytų šalių pirklių ir vandens ąsočius grakščiai nešan- 
čių Moterų, o visur regėjau tik elgetas, luošius ir nelaimėlius. 
Pavargęs nuo miesto gatvių, išėjau pro vartus ir vėl atsiradau 
prie bausmės kalvos. Sparčiai pražingsniavęs pro šalį, atsidū- 
riau sode, kuriame kūpsojo kapas. Pastebėjau, kad vaismedžiai 
ir daržo augalai čia gražesni, nei anksčiau man atrodė. Buvo po- 
kaičio metas ir žmonių sode nesimatė. Kojos pačios veste nuve- 

dė mane prie kapo, aš vėl įėjau vidun ir apsižvalgiau. Drobulių 
nebebuvo, užuodžiau tik aliejų kvapą. 

Išslinkau laukan ir mane apėmė toks baisus nuovargis, ko- 
kio dar nebuvau patyręs. Dvi naktis gerai neišmiegojus, atro- 
dė, kad prabėgusios dvi dienos ir šita trečia - ilgiausios mano 
gyvenime. Iš nuoilsio linkstančiom kojom nusvyrinėjau mirtų 
krūmo paunksmėn, atsiguliau ant žolės ir, susisupęs apsiaustu, 
kietai įmigau. 

Kai pabudau, saulė jau buvo nusileidus, skaičiuojant romė- 
niškai, - jau ketvirta valanda. Mane pažadino paukščių čiulba- 
vimas, razetų kvapsnis ir oro atgaiva. Atsikėliau maloniai pail- 
sėjęs. Nerimas buvo praėjęs ir tuščios mintys manęs negalavo. 
Kvėpavau gaiviu oru, pasaulis atrodė tartum atjaunėjęs ir aš 
staiga pajutau, jog slogus sausas dykumos vėjas nuščiuvęs ir vi- 
sas pasaulis atsigavęs. Gal jau iš ryto vėjas buvo nurimęs, nors 
aš to sąmoningai nesuvokiau. Galvos nebeskaudėjo, nuo miego 
stokos akių neperštėjo, nejaučiau alkio nei troškulio. Jaučiau tik 
malonumą alsuoti, gyventi ir būti žmogumi šiame pasaulyje. 

Sode pamačiau sodininką, kuris vaikštinėdamas kilsčiojo 
vaismedžių šakas ir čiupinėjo neprinokusius vaisius. Jis buvo 
apsigobęs paprastu apsiaustu su nedideliais kutais, prisidengęs 
galvą nuo saulės. Pamaniau, gal įžeidžiau jį, nepaprašęs leidi- 
mo atsigult jo sode, nes žydų papročiai pinklūs, o aš jų gerai 
neišmanau. Todėl skubinai atsistojau, priėjęs pasveikinau jį ir 
pasakiau: 

— Tavo sodas nuostabus, tikiuosi, nesupykai, kad nepasi- 
prašęs čia atsiguliau? — Tą valandėlę nenorėjau įžeist nei vieno 
žmogaus. 

Jis atsisuko ir taip maloniai man nusišypsojo, kaip dar nei 
vienas žydas nesišypsojo man, glotniai nusiskutusiam romėnui. 
Tačiau jo žodžiai mane nustebino, nes švelniu balsu jis bemaž 
varžliai atsakė: 

— Mano sode užteks vietos ir tau, nes pažįstu tave. 

Pamaniau, kad jis blogai mato ir suklydo. Ir nusistebėjau: 

— Ar nematai, kad aš ne žydas? Iš kur mane pažįsti? 

Jis mįslingai, kaip žydai papratę, atsakė: 

— Pažįstu savuosius ir savieji mane pažįsta. 

Jis mostelėjo ranka lyg kviesdamas sekti įkandin. Pagalvojau, 
kad panūdo man ką pasakyt ar pasiūlyt, parodydamas svetin- 
gumą, ir noriai nusekiau iš paskos. Jis žengė pirmas ir aš nu- 
žiūrėjau, kad jis, nors dar nesenas, smarkiai šlubuoja. Takelio 
posūkyje jis vėl pakėlė vaismedžio šaką ir aš pastebėjau, kad jo 
ranka sužeista. Ant riešo raudonavo bjauri, dar nesugijusi žaiz- 
da. Aš sustojau tarsi įkastas, valandėlę rankos nei kojos manęs 
takučiu už stačios atšlaitės. 

Kai įstengiau pajudinti kojas, sušukau ir pasileidau tekinas 
iš paskos. Bet, apsukęs atšlaitę, jo neberadau. Pamačiau tolyn 
nusidriekusį takelį, bet jo jau nebuvo. Ir tokios vietos, kur jis per 
tokį trumpą mirksnį galėjo pasislėpt, nepamačiau. 

Man ėmė linkti keliai ir aš nesusivokdamas prisėdau ant ta- 
kučio. Viską aprašiau būtent taip, kaip nutiko. O parašęs nuo- 
širdžiai prisipažįstu, jog; kurį laiką tvirtai maniau, kad tas sodi- 
ninkas buvo prisikėlęs žydų karalius. 

Bjauri žaizda ant riešo žiojėjo toje pačioje vietoje, kurion bu- 
delis nukryžiuodamas įmušė vinį, idant kaulai atlaikytų glem- 
bančio kūno svorį. Jis pasakė pažįstąs mane. Ar jis galėjo mane 
pažinot, jei nebūtų matęs manęs prie kryžiaus? 

Bet džiugulio valandėlė praėjo, žemė man akyse vėl nupilko, 
sugrįžo nuovoka. Sėdėjau ant dulkėto takelio, teberegėdamas 
maloniai šypsantį žydą. Kodėl aš taip išsimušiau iš vėžių? Juk 
gali būti svetimšaliams prielankių žydų. Šlubių mieste buvau 
matęs galybę, o sodininkai dirbdami dažnai susižeidžia rankas. 
Matyt, neteisingai supratau jo mostą. Jis nenorėjo, kad sekčiau 
įdurmu, nes pasislėpė kažkokioj savo slaptynėj. 

Visų pirma, jeigu tai buvo žydų karalius, kodėl turėjo apsi- 
reikšti būtent man? Kas aš toks, kad jis man rodytųsi. Antra, jei- 
gu jam ko nors reikėjo, būtų paaiškinęs, ko siekia, ko jam reikia 
iš manęs. Vadinasi, jo apsireiškimas buvo beprasmis. 

Dar pasvarsčiau, ar tai nebuvo sapnas. Bet, vargais negalais 
atsistojęs ir sugrįžęs prie mirtų krūmo, radau pievelėj tą vietą, 
kur gulėjau. Ne, tai buvo ne sapnas. Vėl išsitiesiau ant žemės ir 

mano protas ir išlavintas mąstymas ėmė maištauti prieš regėji- 
mo beprasmiškumą. Aišku, aš kuo karščiausiai troškau išvysti 
nukryžiuotąjį karalių gyvą ir prisikėlusį, bet negalėjau laikyt 
tiesa to, ko troškau, ir įsivaizduot jį regėjęs sodininko pavida- 
lų. 

Štai taip aš dėliojau mintis ir mane pagavo baimė, kad per- 
skilau į dvi būtybes: vieną - norinčią tikėti, kitą - pašiepiančią 
anos lengvatikybę. Šaipūnė tikino, kad jau nesu jaunas ir tvirtas 
kaip anksčiau. Sekinanti žiema Aleksandrijoje, pakaitais geriant 
vyną, miegant lengvabūdiškoj draugėj ir tyrinėjant miglotas 
pranašystes suglumino man galvą. Pėsčiavimas iš Jopės, sukrė- 
timai, kurių liudytoju atsitiktinai tapau, nemiga ir per ilgai už- 
trukęs rašymas buvo paskutinis lašas, perpildęs sklidiną taurę, 
arba sofistiškoji plunksna, kuri sulaužo kupranugariui kuprą. 
Nebegaliu tikėt savo jausmais, o ką jau kalbėt apie protą. 

Poncijus Pilotas už mane vyresnis, patyrus, blaivaus proto. 
Jei būčiau išmintingas, paklausyčiau jo patarimo - ilsėčiausi, 
lankyčiau švento miesto įžymias vietas ir užsimirščiau. 

Prisiminiau piktąsias dvasias, kurios, pasak žydų, įeina į silp- 
nus žmones ir juos užvaldo. Aš miegojau netoli kapų, pasiduo- 
damas tokiai grėsmei. Tik nepermaniau, kuri dvasia manyje 
pikta — ta, kuri atkakliai tikino, kad žydų karalius prisikėlė ir 
kad savom akim mačiau jį sodininko pavidalu, ar ta, kuri negai- 
lestingai šitai išjuokė. 

Vos apie tai pagalvojau, šaipūnė piktai tarė: „Taip toli nuėjai, 
kad tiki žydų piktom dvasiom. Pats matei gydytojus Aleksan- 
drijoje žaidžiant žmonių kūnais, girdėjai, kad, ieškodami sie- 
los, jie pjaustydavo pasmerktus myriop piktadarius. Bet nieko 
nerasdavo. Įsivaizduoji, kad vienas iš visų prisikėlė, nors sa- 
vom akim matei, kaip nukryžiuotas jis išleido dvasią ir patyrus 
legionierius ietim pervėrė jam širdį. Tai neįmanoma. To, kas ne- 
įmanoma, negali būti.“ 

„Bet mano lengvatikė paprieštaravo: „Markai, jei dabar viską 
mesi ir nusigręši, gyvenime ramybės neturėsi, o be perstogės 
kamuosies, mąstydamas, kad tavo akyse įvyko dar nebūtas 
dalykas. Nebūk per daug išmintingas. Išmintis ribota ir klai- 

di, kaip įrodė sofistai. Niekas tau netrukdo ramiai ir dalykiškai 
viską ištirt. Pirmiau ištirk, o tada mąstyk. Turi įrodyti ne tai, kad 
šito niekuomet nebuvo, bet tai, kad to negali būti. Tai daugiau 
nei ženklai ir pranašystės, kuriais tu bent perpus tikėdavai. La- 
biau pasikliauk jausmais, o ne protu. Tu nesi vienas iš septynių 
išminčių, be to, vien protingais skaičiavimais Žmogus nėra nieko 
pasiekęs. Sula pasikliovė savo laime, o Cezaris netikėjo, kad kovo 
idos bus pražūtingos. Net proto neturintys gyviai išmintingesni 
už žmogų: paukščiai, kurie nustojo čiulbuot, ir darbiniai gyvuliai, 
kurie nutraukė saitus prieš žemės drebėjimą, o ir žiurkės visada 
sprunka iš laivo, kuris paskui išplaukęs iš uosto sudūžta.“ 

Man sunku apsakyti savo skilimą į dvi dalis, nes šito nepa- 
tyręs manęs nesupras. Tai baugus išgyvenimas ir aš gal būčiau 
išėjęs iš proto, neturėdamas šaltumo, kuris man gelbėdavo net 
didžiausiam jausmų siautuly. Vis dėlto patirtis mane apramdė 
ir pamokė vengt bergždžių minčių, idant nesuglumtų protas. 

Kol susikaupiau, ir vakaras priartėjo, slėnius nugulė kalnų še- 
šėliai, bet ant aukštos miesto kalvos tviskėjo saulės nurausvinta 
žydų šventykla. Nuėjau į miestą, susiradau žydo bankininko 
namą, nusprendęs pateikt jam mokėjimo raštą, nes numaniau 
tolesniems tyrinėjimams prisireiksiąs pinigų. Bankininko na- 
mas stovėjo atnaujintoje miesto dalyje, netoli teatro ir vyriau- 
siojo šventiko būsto. 

Kai išdėsčiau savo reikalą tarnautojams, mane priėmė pats 
bankininkas. Po visų žydų šnairakiavimų jo elgesys mane tikrai 
nustebino. Bankininkas iš karto paprašė, kad vadinčiau jį grai- 
kišku vardu Aristeinas, ir tarė: 

— Jau girdėjau apie tave. Man apie tave rašė ir būgštavau, 
kad kelyje pakliuvai plėšikams į nagus, nes iš karto pas mane 
neatėjai. Svetimšaliai keliauninkai pirmiausia ateina pas mane 
išsikeist pinigų ir išklausyt gerų patarimų, kaip verčiausia leisti 
pinigus. Nors Jeruzalė pažiūrėti niaurus miestas, per šventes 
gyvena linksmai ir laisvai. Po visko tie svetimšaliai sugrįžta pas 
mane pasiskolinti pinigų kelionei namo ir, tiesą sakant, iš to už- 
dirbu daugiau nei iš mokėjimo raštų. Jeigu čia viešint kils rū- 
pesčių, išsyk kreipkis į mane. Aš nesistebiu niekuo, ką prikrečia 

jauni ir linksmi keliautojai. Nuskardėjus šventyklos trimitams, 
atsiveria ir mano namų vartai, nes po švenčių, galvą ant akmens 
padėjęs, už jų miega lankytojas, praradęs net savo apsiaustą ir 
apavą. 

Jis kalbėjo nerūpestingai, kaip tikras pasaulio pilietis ir, nors 
pasiekęs, tokią padėtį, atrodė nedaug už mane vyresnis. Laiky- 
damasis papročio, jis želdinosi skystą barzdelę, o jo apsiausto 
kutai buvo tokie mažyčiai, kad vos matėsi. Ir plaukus jis garba- 
nojosi graikiškai ir kvepėjo gerais aliejais. Tad visais atžvilgiais 
atrodė gražus ir malonus Žmogus. 

Pasisakiau apsistojęs Antonijaus pilyje pas prokonsulą, nes 
romėnai, baimindamiesi neramumų, persergėjo nesikurti mieste 
per Velykas. Jis nustebęs skėstelėjo rankom, šūktelėjo ir atsakė: 

— Tai melas, didžiausia netiesa ir piktos kalbos. Mūsų taryba 
turi nemažą tvarkdarių dalinį ramybei palaikyti. O aklatikius 
mūsų šventikai persekioja turbūt pikčiau nei romėnai. Jeruza- 
lės gyventojai, aišku, nemėgsta sirų legionierių, bet labiausiai 
užjų šiurkštų elgesį. Svetimšalis keliautojas, kuris atneša mies- 
tui pinigų, gerbia mūsų papročius ir laikosi miesto drausmės 
nuostatų, kuo maloniausiai priimamas. Jį čia lepina ir popina, 
kelionių vedliai varžosi tarpusavyje, kad gautų jį pavedžioti, 
visas būrys Rašto aiškintojų pasirengę jam aiškinti mūsų tikė- 
jimo tiesas, svetimšalis gali pasirinkti norimo lygio nakvynės 
namus —- nuo prašmatniausių iki kukliausių ir kai kuriuose jų 
gali pasismagint visokiausiais būdais - ir egiptietišku, ir grai- 
kišku, ir babilonišku. Net Indijos šokėjų čia rasi, įsigeidęs patirt 
ką nors ypatinga. Bet keliauninkui, žinoma, geriausia gyventi 
čia, naujojoje miesto dalyje, netoli forumo. 

Pasakiau, kad mane nugalavo rytų vėjas, nuo jo paskaudo 
galvą, kad buvo nesmagu pabust ankstumoj žemei drebant ir 
skydams nuo sienų dardant. 

Jis ėmė dar uoliau gyniot savo miestą ir patikino: 

— Į tuos pora niekingų drebėjimų neverta kreipt dėmesio. Jie 
nepadarė jokių nuostolių. Čia, geresnėje miesto dalyje, rytinio 
tikriausiai nebūtum net pajutęs. Aš pats net nesikėliau iš lovos, 
bet gal apie Antonijaus pilį žemė iš tiesų stipriau drebėjo. 

Supratau pasielgęs nemandagiai, bet norėjau pakreipti kalbą 
apie Jėzų Nazarietį ir su apsimestiniu priešiškumu priminiau: 

— Kaip tik tuo metu, kai atkakau į miestą, jūs nukryžiavote 
savo karalių ir šitai pamatyt nebuvo malonu. 

Aristeinas suniuro, bet paskui suplojo delnais, įsakė atnešti 
midaus, pyragaičių ir tarė: 

— Tu keistas keliauninkas, jei vieninteliame iš tiesų šventame 
pasaulio mieste pastebi tik negerus dalykus. Bet būk malonus, 
atsisėsk ir išklausyk mano aiškinimą, nes turbūt nežinai, ką kal- 
bi. Mes, žydai, liguistai žiūrim į savo šventus raštus ir pranašų 
ištarmes, bet tai suprantama, nes mūsų tikėjimas nuostabiau- 
sias pasaulyje, o mūsų istorija neįtikėtina. Iš visų pasaulio tautų 
tik mes garbinam vienatinį Dievą, kuris draudžia mums kitus 
dievus, ir visam pasauly tik mes čia, Jeruzalėje, turim vienatinę 
šventyklą, kurioje garbinam savo Dievą pagal jo paties Įstaty- 
mą, perduotą per mūsų tautos didįjį vadą. 

Jis nusišypsojo, pasiūlė išgerti taurę vyno, paragaut pyragai- 
čių, bet nepadavė taurės savo ranka, be to, pastebėjau, kad jo 
pyragaičiai ir mano pyragaičiai patiekti atskiruose dubenyse. 
Pagavęs mano žvilgsnį, jis šyptelėjo: 

— Matai, elgiuos kaip prietaringas žydas. Bet tik dėl tarnų ne- 
geriu su tavim iš vienos taurės ir nekišu pirštų į vieną dubenį. 
Nemanyk, kad laikau save geresniu. Juk esu išsilavinęs ir daž- 
nai laužau Įstatymą, nors kitų akivaizdoje stengiuos jo laikytis. 
Mes turime fariziejų, kurie savo gyvenimą ir visos tautos gyve- 
nimą daro nepakenčiamą aklais reikalavimais laikytis Tradici- 
jos ligi paskutinio žodžio. Tai mūsų tarpusavio priešprieša. Bet 
Įstatymas telkia mūsų tautą. Visuose pasaulio miestuose vie- 
nas Įstatymas telkia žydus ir neleidžia mišti su kitom tautom. 
Antraip šita Egipto ir Babelės vergiją patyrusi tauta jau seniai 
būtų išnykus tarp kitų. Aš pats esu išsilavinęs, širdyje graikas 
ir nepripažįstu raidės, pančiojančios dvasią, nors, reikalui ki- 
lus, dėl mūsų Dievo ir šventyklos leisiuos sukapojamas į gaba- 
lus. Mūsų istorija rodo, kad mes, žydai, esam Dievo išrinktoji 
tauta, bet protingas žmogus, aišku, supranta, kad valgymas ir 
gėrimas, rankų mazgojimas ir indų švarinimas maža ką reiš- 

kia prieš nesuvokiamo Dievo skaistybę. Bet pinklūs papročiai 
ir įsakymai, apipjaustymas, šabo šventimas ir visi kiti svetim- 
taučiams nesuvokiami dalykai telkia mus šiame nedideliame 
krašte tarp Rytų ir Vakarų, todėl nesimaišom su kitom tautom, 
o būsim pasirengę ir priimtini, kai Mesijas ateis ant Žemės ir 
pradės tūkstantmetę karalystę. 

Jis žvilgtelėjo į mane ir skubinai pabrėžė: 

— Tai paskelbė mūsų pranašai, bet nieku gyvu nesuprask pa- 
raidžiui nei kaip valstybės svajonės - Mesijo vadovaujamiems 
užvaldyti pasaulį. Tik paprasti žmonės, plebėjai, kaip tu, romė- 
nas, pasakytum, linkę svajoti. Žydai iš prigimties aklatikiai. To- 
dėl pas mus mesijai vienas po kito mėgina laimę ir prasčiausias 
stebukladarys gali suburt apie save vargdienius, jei tik pats sa- 
vim tiki. Gali neabejoti: mes, žydai, atpažinsim tikrą Mesiją, kai 
jis ateis ir jeigu jis ateis. Šiuo požiūriu mes turim patirties. Mūsų 
karalius makabiejus nukryžiavo tris tūkstančius aklatikių šven- 
tikų. Nejau tau gaila to vičvieno, kuris tikino tautą esąs karalius 
ir Mesijas? 

Jis kalbėjo, o aš gėriau midų, valgiau pyragėlius. Gėrimas 
smagiai mušė man į galvą, todėl ir aš juokdamasis tariau: 

— Kiek daug žodžių ir ugnies, jei reikalas išties toks niekingas, 
kaip sakai. 

Jis mane užtikrino: 

— Patikėk, mesijai ateina ir išeina, o mūsų Dievas amžinas 
ir šventykla per amžius telks žydus. Ne šiaip sau mes dėkin- 
gi romėnams, kurie pripažino mūsų, turinčių tokį tikėjimą, iš- 
skirtinumą tarp tautų ir suteikė savivąldą. Tiek imperatorius 
Augustas, tiek imperatorius Tiberijus buvo mums palankūs, 
klausė mūsų skundų, užtat mes įsitvirtinom. Iš tiesų dabartinė 
mūsų padėtis, Romai valdant ir šviečiant pasaulį, geresnė, nei 
atsiskyrus į savarankišką valstybę, nes nereikia eikvot pinigų 
nuolatinei kariuomenei išlaikyti ir nepaliaujamiems karams su 
pavydžiais kaimynais.Turim atramos tašką ir užtarėjų visuose 
svarbiuose pasaulio miestuose, - net Galijoje, Britanijoje ir skitų 
pakrantėse, nes ir barbarų tautos vertina mūsų prekybos gebė- 
jimus. Aš pats smagumo dėlei pardavinėja Romai vaisius ir rie- 

šutus. Mane graužia tik tai, kad esam prasti laivininkai - mes, 
žydai, kažkodėl bijom jūros. Juk kiekvienas dievotas judėjas, jei 
tik gali, keliauja aukoti į šventyklą. Su jais kaip aukos atkeliau- 
ja turtai mūsų šventyklai. Tad supranti, jog negalim leisti, kad 
svajonės apie karalių jaudrintų liaudį. 

Jis panūdo žūtbūtinai įrodyt man politinį tarybos teisumą, 
prisikišo arčiau ir aiškino toliau: 

— Vis dėlto gyvenam lyg ant peilio ašmenų. Godulio apsės- 
ti prokuratoriai valdo skaldydami, net šiek tiek remia liaudyje 
kylančius valdžiotroškas, kad tie vėliau keltų bruzdesį ir maiš- 
tus, apribotų mūsų savivaldą ir pasigrobtų sau dalį šventyklos 
lobių. Bet ir Romai apčiuopiama nauda, ir mums naudinga iš- 
laikyti ir stiprinti dabartinę padėtį ir remti politiškai nešališką 
tarybą. Kad būtų aiškiau, pridursiu, jog mūsų taryba atitinka 
Romos senatą ir papildo pati save. Ją sudaro vyriausieji šventi- 
kai, mokyčiausi Įstatymo žinovai ir būrys tarėjų, kuriuos vadi- 
name vyresniaisiais, nors ne visi jie vyresnio amžiaus, nes kilmė 
ir turtas jiems teikia teisę tapti tarybos nariais. Liaudis politiškai 
neišsilavinus ir mes negalim duot jai žodžio teisės. Todėl visus 
iš liaudies kylančius mėginimus išplėsti valstybės teises ir su- 
grąžint karaliaus valdžią reikia iš karto gniaužti, nesvarbu, kad 
perversmo siekis tariamai nekaltas, pavyzdžiui, mūsų tikėjimo 
reikalas ar, tarkim, artimo meilė. 

Mano niekinamas tylėjimas paakino jį dar karščiau teisintis, 
lyg vis dėlto jaučiant kaltę. Jis ėmė aiškint: 

— Tu, romėnas, negali suvokti tikrojo tikėjimo didžiulio pavei- 
kumo, nes pripratęs garbint tik statulas. Tikėjimas mums teikia 
daugiausia jėgų, bet sykiu kelia didžiausią grėsmę, nes aklatikis 
griebiasi šventraščių ir remdamasis jais įrodinėja savo tikslų tei- 
singumą, nesvarbu, kokie slapti jo siekiai. Tu, žinoma, pasakysi, 
kad Jėzus Nazarietis, kurį suspėjome nukryžiuoti Velykų išva- 
karėse, buvo nekaltas ir teisingas vyras, didis gydytojas ir didis 
mokytojas. Gerai. Bet kaip tik nekaltas ir tobulas vyras, kurio 
asmenybė nusiteikimu gydyti žmones traukia, - pats pavojin- 
giausias. Būdamas politiškai neišprusęs, jis iš visų tikisi gera 
ir tampa valdžiotroškų įrankiu. Ar jiems rūpi, kad visuomenės 

santvarka žlugs ir tauta galiausiai leisis sunaikinama romėnų 
neapykantos, jei tik gaus trumpai patenkinti savo valdžiotroš- 
ką. Patikėk, vyras, kuris vadina save Mesiju, yra valstybinis 
nusikaltėlis ir nusipelno mirties, nors šiaip jau nerezgė jokios 
klastos. 

Kiek padvejojęs, jis skubinai pridūrė: 

— Sykiu jis užsitraukia kaltę ir už piktžodžiavimą, taigi pagal 
mūsų Įstatymą nusipelno mirties. Bet tarp mūsų, apsišvietusių 
vyrų, šnekant, tai šalutinis dalykas. Jei jis būtų vėl pasirodęs 
šventykloje per Velykas, būtų kilęs maištas, pasinaudodami juo 
kaip iškaba, aklatikiai būtų pasigriebę valdžios vadžias ir būtų 
prasiliejęs kraujas. Tuomet būtų turėję įsikišt romėnai ir mūsų 
valstybės savivalda vėl būtų panaikinta. Verčiau tegul vienas 
miršta už tautą, nei visa tauta žūva. 

— Šitą šūkį jau girdėjau, - tariau aš. 

— Užmiršk tą vyrą, — karštai paprašė Aristeinas. — Nesidi- 
džiuojam jo mirtim, - priešingai, ir pats dėl jo liūdžiu, matyt, 
buvo geras vyras, - tas Jėzus iš Galilėjos. Jeigu būtų likęs Galilė- 
joje, tikriausiai nieko pikta nebūtų nutikę. Ten net mokesčių rin- 
kėjai rodė jam prielankumą ir Kafernaumo įgulos vadas, sako, 
buvo jo draugas. 

Supratau, kad bergždžia net užsimint apie Jėzaus prisikėli- 
mą, nes Aristeinas būtų nustojęs mane gerbt ir palaikęs lengva- 
tikiu kvailiu. Pamąstęs atsakiau jam: 

- Įtikinai mane ir aš gerai supratau, kad dėl politinių priežas- 
čių Žydams jo mirtis naudinga. Bet keliaudamas renku visokias 
keistenybes, kad vėliau galėčiau pasmaginti kitus savo žiniom, 
o gal ir pats pasimokyt. Beje, mane domina stebuklingi išgiji- 
mai. Būdamas jaunas, Antiochijoje mačiau garsų stebukladarį 
sirą. Ir Egipte yra šventų vietų, kur žmonės stebuklingai pagyja. 
Todėl norėčiau: susitikt su kokiu nors ligoniu, kurį tas vyras iš- 
gydė, ir sužinot, kaip jis gydė. 

Apsimečiau, kad man šovė dar viena mintis. 

— Tiesą sakant, įdomiausia būtų susitikt su kokiu nors jo mo- 
kiniu! — šūktelėjau. - Ir iš pirmų lūpų išgirst, ką apie jį mano 
mokiniai ir ko jis iš tikrųjų siekė. 

Aristeinas suirzo ir burbtelėjo: 

— Jie, aišku, slapstosi arba spruko atgal į Galilėją. Kiek žinau, 
jis turėjo tik dvylika artimiausių mokinių, bet vienas išdavė ta- 
rybai jo naktinę slaptavietę. Visi jie paprasti žmonės, Galilėjos 
ežero žvejai ir panašūs, išskyrus vieną - Joną, jaunuolį iš geros 
šeimos, kuris tikriausiai ragavęs mokslo ir moka graikiškai. Ak, 
ne, dar vienas muitininkas buvo prie jų prisidėjęs. Supranti, tai 
tokios atmatos. Kažin ar iš jų ką nors peši. | 

Bet, — suabejojo jis, - jei tau iš tiesų smalsu, — nors, atvirai 
sakau, nelabai suprantu, kodėl, juk galėtum linksmai pagyventi 
Jeruzalėje, - tau, aišku, galėtų padėti tarybos narys Nikodemas. 
Jis dievotas šventraščių tyrinėtojas ir, sakyčiau, romusis. Jis nie- 
ko pikta nepuoselėja, nors Jėzaus gynimu papiktino tarybą. Jis 
pernelyg naivus eiti tokias pareigas. Niekas jo nepakvietė į tą 
naktinį tarybos susirinkimą, nes būtų baisiai graužęsis, kad da- 
lyvavo teisiant Nazarietį. 

— Girdėjau apie jį, - tariau. - Ar ne jis nuėmė karalių nuo kry- 
žiaus ir paguldė kape? Sako, karaliaus drobulėms jis paaukojo 
net šimtą svarų aliejaus. 

Žodis „karalius“ Aristeinui rėžė ausį, bet jis vis dėlto manęs 
nepataisė, kaip kiti žydai. Ir nenoromis pripažino: 

— Turi gana tikslių Žinių. Tai buvo akivaizdus jo ir Juozapo 
Arimatiečio priešgyniavimas, bet tegul, jei nuo to jiems sąžinė 
aprims. Juozapas tik vyresnysis, bet Nikodemas - Izraelio mo- 
kytojas ir turėtų geriau susivokti. Nors dėl tokių dalykų nereikia 
imt manyti juos puoselėjus kokių nors tikslų. Galbūt, palaidoję 
galilėjietį, juodu mėgins taryboje suburti priešiškai nusiteiku- 
sius narius ir apribot vyriausiojo šventiko valdžią. | 

Tai jam patiko. Jis sušuko: 

— Dėl to neprieštaraučiau! Kajafo įžūlumas jau trikdo mūsų 
verslus. Prekybą aukos gyvuliais ir pinigų keitimą šventyklo- 
je jis atidavė būriui savo giminaičių. Turbūt nepatikėsi, bet net 
aš kieme neturiu pinigų keitimo stalo. Gal ir gerą politiką varo 
naivuolis Nikodemas. Nedera ir net Įstatymui prieštarauja tai, 
kad šventyklos kiemas verčiamas triukšmingu turgum. Ir pi- 
nigų keitėjams reikėtų leist bent kiek pasivaržyti tarp savęs. 

Dievotiems keliauninkams tai tik į naudą išeitų, nes nereikėtų 
keisti šekelių Kajafo nustatytu santykiu. 

Jo verslo reikalai manęs nedomino. Aš pasakiau: 

— Norėčiau susitikt su Nikodemu, bet kažin ar jis mane pri- 
ims, juk esu romėnas. 

— Bet,-mielas drauge, - šūktelėjo Aristeinas, — tai tau padės! 
Žydui mokslinčiui garbė, jei koks pilietis panūsta susipažint su 
mūsų tikėjimu. Gali pasisakyti esąs dievobaimingas. Tai tau at- 
vers visas duris ir niekuo neįpareigos. Mielai tarsiu žodį jam 
apie tave, jei tik nori. 

Nusprendėme, kad jis nusiųs Nikodemui žinią apie mane. O 
kitą vakarą, kai tik užslinks tamsa, nueisiu pas Nikodemą. Pa- 
siėmiau iš Aristeino šiek tiek pinigų, bet didžiumą palikau. Jis 
atkakliai piršo man į vadovus patyrų tarną, esą, galintį atverti 
man visas Jeruzalės slaptas duris ir džiaugsmus. Pasakiau, kad 
po sekinančios Aleksandrijos žiemos esu davęs įžadus. Jis pati- 
kėjo, atsakė gerbiantis mano valios tvirtybę, nors pagailestavo, 
kad aš daug prarasiu. 

Išsiskyrėme kaip draugai. Jis palydėjo mane iki vartų ir ketino 
duot man palydovą, kad, žengdamas pirma manęs, šauksmais 
laisvintų kelią. Bet aš nenorėjau patraukt nereikalingų akių. Jis 
dar kartą patikino mane, kad visus savo rūpesčius visada galiu 
patikėti jam. Be abejonės, tai pats maloniausias žydas iš visų 
sutiktų, bet kažkodėl nelaikau jo tikru draugu. Jo laisvos pa- 
žiūros mane atvėsino ir vėl sužadino abejonių. Turbūt tai mane 
atstumia. 

Sugrįžęs į Antonijaus pilį, sužinojau, kad Klaudija Proku- 
la kelis kartus buvo atsiuntusi tarną manęs atvesti. Skubinai 
užkopiau į jos kambarius bokšte. Ji jau buvo atsigulus, bet 
apsivilko plonu šilko apdaru, užsimetė apsiaustą ir atėjo su 
palydove. Jos akys baugiai žibėjo. Blyškų veidą vagojančios 
raukšlės buvo pranykusios. Iš visa sprendžiau - ji buvo dva- 
sios pagavoj. 

Sugriebusi mano ranką, ji sušuko: 

— Markai, Markai, jis, tas žydų karalius, prisikėlė iš mirusiųjų! 

Aš suirzęs paklausiau: 

— Nejau prokonsulas tau nesakė, kad jo mokiniai naktį pavo- 
gė kūną? Dėl to surašytas viešas, šešių legionierių paliudytas 
raštas. 

Klaudija Prokula piktai treptelėjo koja ir sušuko: 

— Manai, kad Poncijus tiki ne vien tik savo pinigų kapšu ir 
savo nauda? Bet aš turiu draugų Jeruzalėje! Nejau dar negirdė- 
jai, kad viena jo draugių auštant buvo nuėjus prie kapo, - ta, iš 
kurios jis išvarė septynias piktas dvasias? Moteris kape jo ne- 
rado, bet pamatė angelą baltais kaip šviesa apdarais ir ugnimi 
tvieskiančiu veidu. | | 

— Vadinasi, - šiurkščiai kirtau aš, - piktos dvasios tikrai su- 
grįžo į tą moterį. 

Ir liūdnai pagalvojau: į ką aš įsivėliau? Gal visai išsikrausčiau 
iš proto, kad ginčijuos su kliedinčiom moterim? 

Klaudija Prokula įsižeidė ir skaudžiai nusivylė: 

— Ir tu, Markai, - išdaužė ji ir ėmė šniurkščioti. — Maniau, 
kad esi jo pusėje, girdėjau, kad buvai nuėjęs prie kapo ir matei 
ji tuščią. Nejau labiau tiki Poncijum Pilotu ar papirktais kariais, 
negu savom akim? 

Susijaudinau, nes negalėjau žiūrėti į ašarom apsipylusį jos 
aistrų veidą, ir troškau ją paguosti. Bet suvokiau, kad supyku- 
siai moteriai verčiau nepasakot, ką mačiau. Pamaniau, kad Jeru- 
zalės moterų kliedėjimas apie prisikėlimą, regėjimus ir angelus 
naudingas tik žydų tarybai ir daro juos dar neįtikimesnius. 

— Neįsižeisk, Klaudija, - paprašiau. - Žinai, kad per daug pri- 
siklausiau kinikų mokymo. Todėl nelabai tikiu antgamtiniais 
dalykais. Antra vertus, nieko griežtai neneigiu. Tad pasakyk, 
kas ta tavo liudytoja ir kuo ji vardu. 

— Ji vardu Marija, — noriai atsakė Klaudija Prokula, kad ja 
patikėčiau. — Įprastas žydiškas vardas, bet šita Marija kilusi iš 
Magdalos ant Galilėjos ežero kranto. Ji turtinga moteris, garsi 
balandžių augintoja. Kasmet šventyklos aukoms iš jos balandi- 
nių atgabenama tūkstančiai beydžių balandžių. Tiesa, pakliu- 
vusi piktų dvasių valdžion, ji prarado gerą vardą, bet, Jėzaus 
Nazariečio išgydyta, ji visiškai pasikeitė ir visur sekė paskui 
keliaujantį mokytoją. Sutikau ją, viešėdama pas kilmingą savo 
draugę žydę, ir jos pasakojimas padarė man didelį įspūdį. 

— Kad patikėčiau, turiu išgirst tą pasakojimą iš jos pačios 
lūpų, - pabrėžiau aš. —- Gal ji tik aistringa sapnų sapnuotoja, 
nesvarbu, kokia kaina siekianti patraukti dėmesį. Manai, kad 
galėčiau su ja susitikti? 

— Nejau blogai sapnuoti sapnus, - atkirto Klaudija Prokula. — 
Mano pačios sapnai buvo tokie baugūs, kad persergėjau sutuok- 
tinį neteisti to dievoto vyro. Vidury nakties man atnešė žinią apie 
jo suėmimą, karštai prašydami, kad paveikčiau savo vyrą ir tas jo 
nenuteistų. Bet mano sapnai paveikė geriau, nei slapta žinia. Vis 
dar laikausi nuomonės, kad mano vyras, atiduodamas jį nukry- 
žiuoti, padarė didžiausią kvailystę gyvenime. 

— Manai, galėčiau susitikti su ta Marija? - neatlyžau aš. 

Klaudija Prokula ėmė gyniotis: 

— Vyrui, juolab svetimšaliui, nedera kalbėtis su žyde mote- 
rim. Aš net nežinau, kur ji. Pripažįstu, kad ji labai aistri moteris. 
Tu įtarus vyras ir gali susidaryt neteisingą nuomonę apie ją. Bet 
aš vis tiek tikiu tuo, ką ji pasakoja. 

Vis dėlto Klaudijos Prokulos įkvėpis ėmė blėsti. 

— O jeigu netyčia sutikčiau tą Mariją iš Magdalos, - paklau- 
siau dar kartą, — ar galiu paminėt tave ir paprašyt jos atvirai 
papasakoti tai, ką ji matė. 

Klaudija suburbėjo, kad nei vienas vyras vis tiek nepelnys 
tokio moters pasitikėjimo kaip kita moteris ir kad apskritai nei 
vienas vyras negali iš tiesų suprasti moters. Bet nenoromis lei- 
do paminėti ją, jei man pasitaikys susitikti Mariją. 

— Bet jeigu pridarysi jai rūpesčių ar sunkumų, - pagrasino 
Klaudija Prokula, - atsakysi už tai man. 

Šitaip baigėsi mudviejų pašnekesys, nors Klaudija turbūt ti- 
kėjosi įtraukt ir mane savo aklatikybėn ir įtikint žydų karaliaus 
prisikėlimu. Tartum aš dar netikiu, savom akim tuščiame kape 
matęs suvyturiuotas įkapes. Bet noriu viską ištirt protingai. 


KETVIRTAS LAIŠKAS 


Markas rašo Tulijai. 

Tęsiu, nuosekliai pasakosiu, kas man atsitiko. 

Antonijaus pilis man atrodė niūri, ankšta. Nenorėjau dau- 
giau ten gyvent, tolydžio stebimas. Ir prokonsulas ruošėsi grįž- 
ti į savo vyriausybės miestą Cezarėją. Padovanojau jam laimę 
nešantį egiptietišką vabalą, o Klaudijai Prokulai - aleksandrišką 
veidrodį. Pažadėjau grįžt į Aleksandriją per Cezarėją. Poncijus 
Pilotas šito pareikalavo, nes nenori išleist manęs iš Judėjos neiš- 
kamantinėjęs. Ir Klaudija Prokula atkakliai prašė vėliau papa- 
sakoti jai viską, ką išgirsiu apie prisikėlusįjį. 

Įgulos vadui įteikiau nemažą piniginę dovaną, norėdamas 
toliau palaikyt su juo gerus santykius ir, reikalui esant, gauti 
priebėgą pilyje. Bet jau tiek supratau, kad Jeruzalėj man niekas 
negresia, jei tik gerbsiu žydų papročius ir neerzinsiu jų savais. 

Šimtininką Adenabarą laikau tikru draugu. Jo padedamas 
įsikūriau ne didžiuliuose nakvynės namuose, bet jo pažįstamo 
siro mažmožių prekeivio namuose, netoli Chasmonėjų rūmų. 
Nuo jaunystės pažįstu sirų papročius ir dievus, Žinau, kad jie 
mėgsta gardžiai valgyti, namie palaiko švarą, visais atžvilgiais 
sąžiningi, tik ne keisdami pinigus. 

Pats prekeivis su šeima gyvena apatiniame aukšte ir dieną 
išneša savo prekystalį į gatvę prie namo. Laiptatakiu iš karto 
užlipu ant stogo, tad galiu išeit ir pareit, kada panorėjęs, ir 
svečius priiminėt, niekam nematant. Šį kambario privalumą 
vienas per kitą gyriojo ir Adenabaras, ir jo draugas prekijas. 
Jo žmona ir duktė atneša man į kambarį valgyt, į pakabinamą 
ąsotį pripila šviežio vandens. O jo sūnūs rungčiomis laksto 
mano reikalais, nuperka man vyno, vaisių ir visų kitų daly- 
kų, kurių prisireikiu. Ši gana pasiturinti šeima džiaugiasi, kad 
gavo mokų svečią, šventėms praėjus ir keliauninkams išvykus 
iš miesto. 

Įsikūręs naujajame būste, palaukiau, iki sužibs žvaigždės, o 
tada laiptatakiu nulipau į gatvę. Nikodemo puodų dirbtuvė to- 

kia žinoma, kad lengvai ją suradau. Vartai buvo praviri ir, įžen- 
gęs į kiemą, tamsoje susidūriau su tarnu, šis tyliai paklausė: 

— Ar tu tas, kurio laukia mano ponas? 

Tarnas užvedė mane laiptais ant stogo, o žvaigždėtas Judė- 
jos dangus buvo toks šviesus, kad jam nereikėjo žiburiu šviesti 
kelio. Užkopęs į viršų, išvydau ant pagalvėlių sėdintį senyvą 
žmogų. Jis maloniai pasveikino mane ir tarė: 

— Ar tu tas, ieškantis Dievo, apie kurį man siuntė žinią banki- 
ninkas Aristeinas? 

Jis mane pakvietė atsisėst šalia ir išsyk įsileido vienodu bal- 
su dudenti apie Izraelio Dievą. Pradėjo nuo dangaus ir žemės 
sukūrimo, spėjo paminėti, kad Dievas sukūrė Žmogų iš žemės 
dulkių pagal savo atvaizdą, bet aš nekantriai jį nutraukiau tar- 
damas: 

— Izraelio mokytojau, visa tai aš girdėjau ir pats graikiškai 
skaičiau jūsų šventose knygose. Atėjau pas tave, idant papasa- 
kotum man apie Jėzų Nazarietį, žydų karalių. Tu tą tikriausiai 
žinai, jei priimi mane tamsumoj ant stogo. 

Drebančiu balsu Nikodemas atsakė: 

— Jo kraujas krito ant manęs ir ant mano tautos. Aš kankinuos 
ir iki mirties kankinsiuos dėl jo. Jis tapo mokytoju Dievo valia, 
nes tokius stebuklus geba daryti tik tas, kurį siuntė Dievas. 

Aš atitariau: 

— Jis buvo daugiau nei mokytojas. Ir man širdis dėl jo dreba, 
nors esu svetimšalis. Turbūt žinai, kad jis prisikėlė iš mirusiųjų, 
nors pats vyturiavai jį drobulėm ir užritinai akmeniu kapą prieš 
šabą. 

Nikodemas pakėlė veidą į danguje spingsinčias žvaigždes ir 
skausmingai sušuko: 

— Nežinau, kuo tikėti! 

Parodžiau į žvaigždėtą dangų ir paklausiau: 

— Ar jis buvo žvaigždės sūnus, apie kurį skelbė pranašystės? 

Nikodemas atsakė: 

— Aš nežinau. Aš jau nieko nesuprantu ir netinku į Izraelio 
mokytojus! Mane suklaidino taryba, tikindama, kad pranašas 
kils ne iš Galilėjos. Tai tiesa. Raštai Galilėjos nemini. Bet jo mo- 

tina, kurią tik dabar sutikau, tvirtina, kad jis gimė Judėjos Bet- 
liejuje piktadario Erodo laikais. Raštai liudija jį kilsiant iš Bet- 
liejaus Efratos. Aš ilgai tyrinėjau šventraščius. Išsipildė visos 
pranašystės, net tai, kad jam nesulaužė kaulų. 

Jis suskato dainingai kartot ir versti man pranašystes. Bet po 
valandėlės aš nekantraudamas vėl pasakiau: 

— Man nesvarbu, ar per jį išsipildo jūsų pranašų žodžiai. Man 
rūpi tik tai, ar jis prisikėlė, ar ne. Jei prisikėlė, vadinas, jis dau- 
giau nei karalius ir tokio, kaip jis, pasauly lig šiol nebuvo. Aš 
negudrauju ir nestatau tau raizgų, nes manau, kad joks žmogus 
jau negali jam pakenkti. Atsakyk man. Mano širdis virpa, trokš- 
dama tiesos. 

Nikodemas dvejodamas pripažino: 

— Girdėjau apie tai, bet nežinau, kuo tikėti. Vakar vakare jo 
mokiniai susirinkę užsirakino duris, nes bijo persekiojimų. Bent 
jau didžiuma susirinkusių mokinių labai bijojo. Tuomet jiems 
apsireiškė nukryžiuotasis Jėzus ir parodė rankų, kojų ir šono 
žaizdas. Ir papūtė į juos. Paskui pradingo iš kambario lygiai 
taip, kaip atsirado. Taip man pasakojo, bet tuo tikrai sunku pa- 
tikėti. 

Aš visas pradėjau drebėti tamsumoj. 

— Papasakok man apie jo karalystę, — paprašiau. — Ko jis 
mokė? 

Nikodemas atsakė: 

— Buvau slapčia su juo susitikęs, kai jis pirmąkart per Velykas 
buvo atėjęs Jeruzalėn ir apvalė šventyklą. Negaliu užmiršti jo 
žodžių, nors tada jų nesupratau ir šiandien nesuprantu. Jis pa- 
sakė, kad žmogus neatgimęs karalystės neregės. 

Iškart prisiminiau orfikų ir pitagorininkų mokymus ir filo- 
sofus, kurie tikina, kad žmogus atgimsta tokiu pavidalu, kokį 
nulemia jo darbai, - net gyvūnu ar augalu. Nusivyliau, nes tai 
nenaujas mokymas. Bet Nikodemas naiviai pasakojo toliau: 

— Aš paprieštaravau ir paklausiau: „Kaip gali žmogus, bū- 
damas nebejaunas, gimti? Jis negali antrą kartą įeit į motinos 
įsčias ir vėl užgimti.“ Tada Jėzus davė man raktą, kelis kartus 
patikindamas: „Kuris neatgimsta iš vandens ir Dvasios, nejeis į 

karalystę.“ Kodėl iš vandens, suprantu, nes daugis eina dyku- 
mos brolijon, melsdamiesi laukia ir, atlaikę bandomąjį laikotar- 
pi, pakrikštijami vandeny. Ir Jonas atėjo iš dykumos ir krikštijo 
žmones vandenyje, iki Erodas Antipas jį nužudė. 

Ašįsiterpiau primindamas: 

— Įsišventinantieji į Egipto Izidės slaptas apeigas, tamsoje pa- 
tikliai žengia į gilų vandenį, bet stiprios rankos saugiai pakylėja 
juos vandeny ir jie nenuskęsta. Tai slaptos apeigos įvaizdis, — 
nieko nauja. 

Nikodemas sutiko: 

— Taip, taip, krikštijimas vandenyje - nieko nauja. Bet aš jo pa- 
klausiau, ką jis turėjo galvoje, kalbėdamas apie gimimą iš Dva- 
sios. Jėzus man atsakė ir aš žodis į žodį įsiminiau: „Kas gimė iš 
kūno, yra kūnas. Kas gimė iš dvasios, yra dvasia. Vėjas pučia, 
kur nori. Jo ošimą girdi, bet nežinai, iš kur ateina ir kur link nu- 
eina. Taip esti ir su kiekvienu, kuris gimė iš Dvasios.“ 

Jis ilgai tylėjo ir aš permąsčiau jo žodžius. Danguje spindėjo 
Judėjos žvaigždės, tamsoje užuodžiau stiprų drėgno molio ir 
degimo krosnies kvapą. Nazariečio mokymas kažkaip mįslin- 
gai įsigavo į širdį, nors neviltingai suvokiau, kad mano protas 
jo nesučiuops. Galų gale tyliai paklausiau: 

— Ar tai viskas, ką Žinai apie jo karalystę? 

Pamąstęs Nikodemas ėmė pasakoti: 

— Iš jo mokinių girdėjau, kad, prieš pradėdamas mokyti, jis 
buvo pasitraukęs į dykumą. Ten jis keturiasdešimt dienų bu- 
dėjo ir pasninkavo, išgyveno visus negerus regėjimus ir apreiš- 
kimus, kuriais pasninkaujantį gundo prie žemės saistančios jė- 
gos. Gundytojas užvedė Jėzų į aukštą kalną, parodė jam viso 
pasaulio karalystes, jų didybę ir pažadėjo atiduot valdyti, jeigu 
jis parpuolęs ant žemės pagarbins gundytoją, vadinasi, atsisa- 
kys uždavinio, dėl kurio atėjo į pasaulį. Prieš šitą gundymą jis 
atsilaikė. Tuomet prisiartino angelai ir jam tarnavo. Jis sugrįžo 
pas žmones, pradėjo mokyti, daryti stebuklus, subūrė apie save 
mokinių. Tiek žinau apie jo karalystę. Ta karalystė — ne žmonių. 
Todėl jo nuteisimas - skriauda ir nusikaltimas. 

Mane suerzino jo šneka apie apreiškimus ir angelus, nes 


91 


kiekvieną jautruolį ilgai budėjus ir pasninkavus apninka regi- 
niai, bet prapuola, vėl pavalgius ir sugrįžus pas žmones. Todėl 
neatstojau nuo Nikodemo: 

— Tai kas yra karalystė? 

Nikodemas sudejavo, iškėlė rankas ir sušuko: 

— Kad aš žinočiau! Vėjo ošesį girdėjai. Su juo susitikęs, ėmiau 
manyti, kad su juo karalystė atėjo ant žemės. Daug ką kita jis 
man pasakė. Net tai, kad savo sūnų Dievas į pasaulį atsiuntė ne 
teisti, o tam, kad pasaulis per jį išsigelbėtų. Bet taip nenutiko. Jis 
buvo prikaltas prie kryžiaus ir mirė gėdinga mirtim. Aš negaliu 
to suvokt. Jeigu jo nėra, tai ir karalystės nėra. 

Širdis man sakė kitką, tačiau, proto paakintas, dygiai rėžiau: 

— Mažai duodi man, Izraelio mokytojau. Tiktai vėjo ošesį, o ir 
pats iš tiesų netiki jį prisikėlus. 

— Jau nesu Izraelio mokytojas, — nusižeminęs prisipažino 
Nikodemas. - Esu mažiausias iš Izraelio vaikų, parblokštas ir 
sužeistas. Vis dėlto kai ką tau duosiu. Sėklą pasėjęs, sėjėjas dau- 
giau ja nesirūpina, bet sėkla išleidžia daigą, vėjams pučiant ir 
subręsta. Taip man atsitiko, 0 gal ir tau, jei esi be klastos. Turbūt 
sėkla manyje pasėta ir auga. Gal tavyje ji taip pat pasėta ir kada 
nors tavyje subręs derlius. Man nieko kita nelieka, kaip nusiže- 
mint ir laukt pripažįstant, kaip mažai suprantu ir koks silpnas 
mano tikėjimas. 

— Neketinu tiktai laukti, - nekantriai paprieštaravau aš. - Ne- 
jau nesupranti, kad dar viskas šviežia man atminty. O kiekviena 
diena ką nors nusineša. Suvesk mane su jo mokiniais. Be jokios 
abejonės, mokiniams jis suprantamai atskleidė savo karalystės 
paslaptį. Aš karštos širdies. Patikėsiu, jei man bus įrodyta. 

Sunkiai atsidusęs, Nikodemas ėmė atkalbinėti: 

— Jo mokiniai, - tie vienuolika likusių, - perimti baimės, su- 
glumę ir baisiai nusivylę. Vargšai vyrai, dar jauni ir nesupratin- 
gi. Kai jis buvo gyvas, ginčydavosi tarp savęs dėl jo pamokymų, 
dalijosi valdininkų vietas būsimoje karalystėje ir kivirčydavo- 
si dėl jų. Kad ir ką Nazarietis sakė, jie lig paskutiniosios tikėjo 
karalystės žemiškumu. Net paskutinį vakarą, — prieš suimant 

nakčia, - jis valgė su mokiniais Velykų avinėlį, kaip dykumos 
atsiskyrėliai, ir pasakė, kad vyną gers tiktai drauge su jais.ir at- 
eisiančioje karalystėje. Manau, dėl to pažadojis negėrė Jeruzalės 
moterų siūlomo kvaišinančio vyno prieš nukryžiavimą. Tačiau 
jo pažadas sustiprino naiviausių mokinių tikėjimą, kad jis pa- 
kvies iš dangaus legioną angelų kovot už jį ir kurti karalystės, 
kurioje kiekvienas mokinys valdys po Izraelio giminę. Dabar 
matai, kad Nazariečio mokymas jų širdyse dar nesubrendęs. Ši- 
tie bemoksliai nežino, ką manyti, nors matė visus jo stebuklus. 
Jie baiminasi dėl savęs, slapstosi. Jų pasakojimas tau suglumins 
galvą labiau nei jiems patiems. 

Aš to nesuvokiau. 

— Kodėl jis į mokinius rinkosi tik paprastus vyrus, - karštai 
paklausiau, - jei jis tikrai buvo toks didelis stebukladarys, kaip 
girdėjau, galėjo pasirinkt į palydovus ir mokytų vyrų. 

— Kliudei skaudžią vietą, - prisipažino Nikodemas. - Mano 
nuovylio šerdį. Jis nekvietė išminčių ir mokytų vyrų, o neturtė- 
lius, vargdienius ir prislėgtus. Kalbėdamas didelei miniai, jis, 
girdi, sakęs, jog kaip tik vargdieniai palaiminti, nes jų yra kara- 
lystė. Išmintingiems ir turtingiems jis viską apsunkindavo. Ir aš 
galėjau tapti jo mokiniu, bet turėjau atsisakyti pareigų tarybo- 
je, net šeimos, parduoti puodžiaus dirbtuvę, o pinigus išdalyti 
skurdžiams. Šitokias griežtas sąlygas jis kėlė, idant tokie, kaip 
aš, negalėtų sekt paskui jį. Bet ir tarp turtingų bei įtakingų jis 
turėjo draugų, kurie slapčia jam padėdavo. Iš tikrųjų jis turėjo 
žinių ir ryšių, kurių nenumanė net jo mokiniai, nes jis tam ne- 
teikė reikšmės. 

— Vis dėlto norėčiau susitikt su vienu iš jo tikrų mokinių, — 
spyriausi aš. 

Bet Nikodemas griežtai atrėmė: 

— Jaučiu, kad nesi romėnų šnipas, bet jie tavim nepatikės, 
nes bijo. Antra vertus, ir tu, pamatęs jų prastumą, jais netikėsi. 
Priešingai, jeigu jie tau papasakos matę prisikėlusį Dievo Sūnų 
užrakintame kambaryje, imsi dar labiau jais abejot ir pamanysi, 
kad nusivylę jie sukūrė tą pasaką gelbėdami savigarbą. 

Nikodemas liūdnai nusijuokė ir pridūrė: 

— Iš pradžių jie netikėjo net tom moterim, kurios atėjusios 
pasakė, kad kapas tuščias. Vienas iš jų, pats tą vakarą nebuvęs 
užrakintoje slaptavietėje, irgi netiki savo draugų pasakojimu. 
Tai kaip tu patikėsi? 

Įprašinėjau jį, kaip mokėjau, atskleisti man karaliaus moki- 
nių slėptuvę ar kitaip suvest mane su jais, bet, matyt, nelabai 
manim pasitikėdamas, jis griežtai atsisakė. Bet pastebėjęs, kad 
jis ima gailėtis atstūmęs mane, puoliau kaulyti: 

— Bent patark, ką daryti, nes negaliu susidėjęs rankas laukti, 
kol kas nors atsitiks. 

Jis įspėjo mane tardamas: 

— Sėjėjas sėklą pasėjo. Jei tavyje pasėta sėkla, turėtum nusiže- 
minęs laukti. Bet gali nukakt į Galilėją, kur jis pats keliavo, su- 
sirast romiuosius ir paklausinėt, ką jie atsimena iš jo mokymų. 
Arba pasikalbėt su jo išgydytais ligoniais, tada įsitikinsi, kad 
tik Dievo Sūnus galėjo padaryti tokius stebuklus, kokius gyvas 
būdamas jis darė. 

Manęs Nikodemo siūlymas nenudžiugino. 

— Iš ko aš pažinsiu romiuosius, - paklausiau. - Galilėja toli, o 
aš svetimšalis. 

Jis padvejojo, bet paskui pasakė požymį: 

— Eidamas klausinėk kelio ir, jei kas nors, papurtęs galvą, 
pasakys: „Daug yra kelių ir suvedžiotojų daug, nenoriu tavęs 
klaidint“, atsakyk: „Yra tik vienas kelias, parodyk jį man, nes 
širdyje esu romus ir nuolankus.“ Jie tave pažins ir pasikliaus. 
Jiems nepakenksi net įdavęs, nes jie laikosi įsakymų, moka mo- 
kesčius ir niekam nekelia papiktinimo. 

Aš atsakiau: 

— Dėkui tau už patarimą, aš jį atsiminsiu, bet gal Nazarietis ir 
Jeruzalėje padarė stebuklų? Norėčiau būt mieste, jei čia dar kas 
nors atsitiks. 

Pavargęs nuo manęs, Nikodemas tarė: 

— Čia gali susitikt gerą vardą praradusią moterį, iš kurios jis 
išvarė piktas dvasias. Taip pat yra kaimas, kuris vadinasi Be- 
tanija, — netolimas kelias pėsčiuojant nuo miesto. Ten gyvena 
brolis ir dvi seserys, kurių namuose jis viešėjo. Vienai jis leido 

sėdėt sau prie kojų ir klausytis mokymo, nors ji tik moteris. O 
jos brolį paskui prikėlė iš mirusiųjų, nors buvo išgulėjęs kape 
keturias dienas ir kūnas, pasak kalbų, jau dvokė. Susitik su tuo 
Lozorium. Tau tai bus tikras stebuklas. Jie priims tave, jei pasa- 
kysi, kad aš atsiunčiau. 

— Ar tas vyras tikrai buvo miręs? - nepatikliai paklausiau aš. 

— Žinoma, buvo! — suirzęs užriko Nikodemas. - Be abejonės, 
pasitaiko tariamų numirėlių. Ir aš tą puikiai žinau. Tokių, ku- 
rie, gyviesiems raudant ir fleitoms grojant, išgąsdina savuosius, 
atsisėsdami neštuvuose ir sumirksėdami akim. Taip pat pasitai- 
kydavo, kad numirėliai tik kape atsipeikėdavo, draskydavosi, 
iki nusilupdavo nagai, ir šaukdavo iki uždusimo, nepajėgda- 
mi nuritinti akmens nuo kapo. Mūsų Įstatymas liepia palaidot 
mirusįjį tą pačią dieną. Tad sykiais suklystama. Žemiškų žinių 
turiu pakankamai, tad gali man nepatarinėt. 

Ką tu pasieksi, jei iš anksto abejoji? — barėsi jis. - Ką manai 
laimėsiąs? Skaitau tavo mintis: tu manai, kad ta šeima buvo jo 
draugai. Lengvai surezgė pinkles netikintiems įtikinti ir laikė 
įmigusį Lozorių kape, iki atėjo mokytojas. Bet ką jie tuo būtų 
laimėję? Verčiau pats susitik su jais visais trim — Lozorium ir 
abiem jo seserim. Suprasi, ar jie kalba tiesą, ar tik pinklioja. 

Nikodemas, aišku, buvo teisus. Daugiau nieko iš jo neišga- 
vau, todėl padėkojau ir paklausiau, kiek aš skolingas už pamo- 
ką. Jis griežtai paprieštaravo ir su panieka tarė: 

— Nesu iš cirko pabėgęs aktorius, dėl pragyvenimo mokantis 
vaikus skaityti, kaip, sako, Romoje įprasta. Izraelio mokytojai 
nelavina vaikų už pinigus, o tas, kuris ketina tapti mokytoju, 
turi įgyti ir amatą, kad galėtų gyvent iš rankų darbo. Todėl ir aš 
esu puodžius, kaip mano tėvas. Bet jeigu nori, atiduok pinigus 
vargšams. Galbūt pelnysi už tai palaiminimą. 

Jis nulydėjo mane laiptais žemyn ir per kiemą nusivedė į 
prieškambarį, idant lempos šviesoj pamatyčiau, kad jis tikrai 
ne prastas vyras, nors ir puodžius. Tiek jo širdy buvo žmogiš- 
kos tuštybės. Taigi pamačiau, kad jo kambarys kaip turtuolio ir 
pilnas brangių daiktų. Jo apsiaustas taip pat buvo geriausio au- 
dinio. Bet daugiausia Žiūrėjau į jo veidą, nes galų gale išvydau 

jį skaisčioj šviesoj. Nuo šventraščių skaitymo jo akys buvo nu- 
silpusios, o veidas, nors žila barzda apžėlęs, apskritas lyg vaiko. 
Bet matei, kad rankom jis tikrai seniai nelietė molio, nors savo 
amatą turbūt išmanė. 

Jis irgi tiriamai stebeilijo man į veidą, stengdamasis jį įsimint, 
ir tarė: 

— Nieko pikta tavo veide neįžiūriu. Akys neramios, bet tai ne 
abejoklio ir ne piktadario akys. Vis dėlto užsiželdink barzdą, 
kad ir kiti tave laikytų dievobaimingu. 

Ir pats tą supratau ir jau želdinaus barzdą, bet per porą die- 
nų mano smakras apėjo tik juodais šeriais. Nikodemas palydėjo 
mane iki vartų ir pats juos užšovė man iš paskos. Nenorėjo, kad 
jo tarnai dar mane matytų. 

Kliuvinėjau už nuvaikščiotų akmeninių gatvės plokščių, kol 
akys vėl apsiprato tamsoje. Tokiu vėliu metu tik didžiųjų gatvių 
kampuose dar švietė žiburiai, bet, eidamas pas Nikodemą, ge- 
rai įsiminiau kelią ir tariau lengvai surasiąs savo naująjį būstą, 
nors iš žemutinio miesto teko pėsčiuot nemažą gabalą. Pakeliui 
iki mūro, žemutinį miestą skiriančio nuo aukštutinio, sutikau 
tik porą žydų tvarkos sergėtojų. Bet prie vartų perėjos mane pa- 
sveikino baikštus moters balsas: 

— Kaip gyvuoji, svetimšali? 

Netikėtai užkalbintas krūptelėjau, bet mandagiai atsakiau: 

— Kaip pati gyvuoji, moterie? 

Moteris atsiklaupė prieš mane gatvėje ir nuolankiai atsakė: 

— Aš - tavo tarnaitė. Tik liepk ir padarysiu, ką nori. 

Numaniau jos amatą ir atrėmiau: 

— Nieko iš tavęs nenoriu. Ramybė tau. 

Bet ji buvo užsispyrusi, sugriebė mano apsiausto kraštą ir 
ėmė prašyt: 

— Aš vargšė, neturiu būsto, kur tave nusivesčiau, bet mūre 
yra įduba, kur niekas mudviejų nepamatys. 

Žydų moterų papročiu ji buvo taip susisupus apdarais ir 
apsigobusi galvą, kad nenumaniau jos gymio ir net amžiaus. 
Tačiau jos neturtas mane sujaudino. Prisiminiau Nikodemo pa- 
tarimą ir daviau jai tiek sidabrinių, kiek tariau esąs skolingas 
Nikodemui už pamoką ir patarimą. 

Ji nepatikėjo, kai dar sykį patikinau, kad nieko iš jos neno- 
riu. Bet supratusi, kad sakau tiesą, primygtinai siekė pabučiuoti 
man kojų ir sušuko: 

— Lig šiol niekas man nedavė dovanos, nieko iš manęs neprašy- 
damas! Telaimina tave Izraelio Dievas, nors man nepritinka lai- 
minti, juk net mano pinigai netinkami šventyklos aukų skryniai. 
Bet pasakyk man savo vardą, idant galėčiau pasimelst už tave. 

Nenorėjau sakyti savo vardo tokio amato moteriai, bet pabi- 
jojau ją įžeisti. Todėl paaiškinau: 

* — Romėniškai esu vardu Markas. Aš svetimšalis. 

Ji atsakė: 

— Tavo tarnaitė vardu Marija. Bet Marijų daugiau nei sėklų 
granato vaisiuje. Todėl pasakysiu, jog aš - Marija iš Bereto, šu- 
linių kaimo, idant atskirtum mane nuo kitų Marijų, kurių tikrai 
sutiksi savo kely, jei esi toks geraširdis. 

— Nesu geraširdis, - paneigiau, nūsdamas jos atsikratyti. - Tik 
sumokėjau vieną skolą, tad man nedėkok. Eik rami, ir aš eisiu 
ramus ir užmirškim vienas kitą. 

Stengdamasi įžiūrėti mano veidą tamsoje, ji paprašė: 

— Vis dėlto nepaniekink neturtėlės maldos. Galbūt padarysiu 
tau paslaugą kaip tik tada, kai tu to net nenumanysi. 

— Tu man neskolinga, - pakartojau. - Man nereikia tavo pas- 
laugų. Aš tik kelio ieškau, bet kažin ar tu gali jį man parodyt. 

Ji skubinai išbėrė: 

— Svetimšali, tu klausi kelio? Tačiau kelių daug, jie klaidūs. 
Parodydama kelią, galiu tave nuklaidint. 

Tai nebuvo tiktai atsitiktinumas. Bet aš nusivyliau, pagalvo- 
jęs, kad šiame krašte romieji turbūt labiausiai niekinami ir at- 
stumiami. Tačiau prisiminiau pelę, kuri nugraužė liūtą pančio- 
jusias virves. Todėl pasakiau: 

— Girdėjau, kad yra tik vienas kelias. Jei galėčiau, taip pat no- 
rėčiau būti širdy romus ir nuolankus. 

Ji ištiesė ranką, palietė man veidą ir pajuto šiurkščius šerius 
ant smakro. Kad ir troškau būt nuolankus, jos prisilietimu pasi- 
dygėjau. Ir tikriausiai krūptelėjau, nes ji bemat atšoko ir liūdnai 
tarė: 

— Ne sveikiesiems reikia gydytojo, bet ligoniams. Ne manęs 
pačios pagailėjai, o tik norėdamas sumokėt tave slėgusią skolą. 
Vargu ar esi toks ligotas, kad iš širdies trokštum žengt į kelią. 
Bet aš buvau pasiųsta išmėginti tavęs. Jei būtum nusekęs pas- 
kui mane į mūro įdubą, po visko būtum krimtęsis, kaip ir aš. 
Suteiksiu tau viltį, jei išties be klastos klausi kelio. 

— Aš neturiu klastos ir niekam pikta nelinkiu, — patikinau. — 
Tik noriu sužinoti tiesą apie tokius dalykus, kurių tu turbūt ne- 
išmanai. 

— Neniekink moters pažinimo, - įspėjo ji. - Moters pažinimas 
valstybei gali duot daugiau nei vyro protas, — net niekingiau- 
sios iš Izraelio moterų. Žinau, kad šios dienos - laukimo dienos. 
Šiomis dienomis sesuo sutiks seserį ir jos nepaniekins, brolis 
sutiks brolį ir jo neapkaltins. Todėl man širdy šviesiau, nors esu 
puolusi moteris. | 

Ji buvo apimta tokio džiugaus lūkesčio, kad patikėjau ją ti- 
krai kažką žinant. 

— Klausiaus šįvakar Izraelio mokytojo, - tariau, — tačiau jis 
neryžtingas, mažatikis ir jo pamoka mano širdies nepalietė. Gal 
tu, Marija iš Bereto, geriau mane pamokytum? 

Šitaip pasakiau, nes kilo mintis, kad ta Marija turbūt nėra to- 
kia bloga, kokia save laikė. Gal ji tikrai buvo siųsta manęs išmė- 
gint kelyje, nes, grįždamas į savo naująją buveinę, turėjau eiti 
pro šiuos vartus. | 

— Kokią viltį man suteiksi? - paklausiau aš. 

Tada ji paklausė: 

— Žinai Vandens vartus? 

— Nežinau, - atsakiau, - bet, jei reikės, turbūt lengvai rasiu. 

— Pro juos išeisi į Kedrono slėnį ir Jericho kelią, - paaiškino 
ji. - Galbūt tai kelias, kurio ieškai. Jei kelias ne tas, tai vieną 
dieną, kai užaugs barzda, nueik prie Vandens vartų ir apsižval- 
gyk aplinkui. Gal pamatysi vyrą, nešiną vandens ąsočiu. Sek 
paskui jį. Gal jis atsakys į tavo kalbinimą. Jei neatsakys, nieko 
nepadarysi. 

— Vandens nešiojimas —- ne vyriškas darbas, - nepatikliai at- 
sakiau aš. — Ir Jeruzalėje, ir kituose kraštuose vandenį nešioja 
moterys. 

— Kaip tik iš to jį pažinsi, - patikino Marija iš Bereto. — Bet jei 
jis tau neatsakys, nesek jam iš paskos, o grįžk kitą dieną ir vėl 
mėgink. Daugiau nieko negaliu tau patart. 

— Jei šitas patarimas geras ir išeis man į naudą, - tariau, - lik- 
siu skolingas tau, Marija. 

— Priešingai, - guviai paprieštaravo ji, - rodydama kelią, aš 
pati moku skolą. Bet jeigu jausies skolingas, atiduok pinigus 
neturtėliams ir mane užmiršk. Bent jau mūro įduboj manęs ne- 
ieškok, nes daugiau čia niekuomet negrįšiu. 

Mudu išsiskyrėm, net neturėjau supratimo, kaip ji atrodo, 
idant dienos šviesoj galėčiau atpažint. Bet pamaniau, kad atpa- 
žinsiu ją iš linksmo balso, jei kada nors jį vėl išgirsiu. 

Sugrįžau į savo būstą ir, laiptatakiu užkopęs ant stogo, parė- 
jau į svečių kambarį. Apmąstęs, kas nutiko, ėmiau irzt dėl žydų 
paslaptingumo, nes Nikodemas tikrai žinojo daugiau, nei pa- 
sakė. Todėl mane užniko jausmas, kad esu stebimas ir kad iš 
manęs kažko laukiama. 

Gal prisikėlusio karaliaus mokiniai, o gal Klaudijos Prokulos 
draugės žydės įtaria mane žinant tai, ko jie tiksliai nežino, bet 
dar nesiryžta atsivert, nes esu svetimšalis. Antra vertus, jie turi 
saugotis svetimų, nes jų mokytojas buvo nuteistas, prakeiktas ir 
prikaltas prie kryžiaus. 

Ir prie kapo matytas sodininkas man vis neduoda ramybės. 
Jis pasakė pažįstantis mane, vadinasi, ir aš jį pažįstu. Bet nesi- 
rengiu grįžt į sodą jo ieškoti. Esu tikras, kad daugiau tenai jo 
nesutiksiu. 


PENKTAS LAIŠKAS 


Markas rašo Tulijai. 

Papasakosiu apie savo kelionę į Betanijos kaimą ir apie tai, 
kas man ten atsitiko. 

Man jau pradėjo želti barzda. Apsivilkęs paprastus marški- 
nius ir nešvarų kelioninį apsiaustą, panėšėjau veikiau į plėšiką, 
nei išsilavinusį romėną. Gavęs pavalgio iš siro duonos, sūdytos 
žuvies ir perrūgusio vyno, nupėsčiavau per miestą iki Vandens 
vartų. Praėjau tvenkinį, nusileidau į Kedrono slėnį ir pasukau 
į kelią, einantį palei džiūstantį upelį. Kairėje pusėje ant kalno 
stūksojo miesto mūras, o iš dešinės atšlaitėje bolavo daugybė 
kapų. Visoj atšlaitėj augo senais gumbais apėję alyvmedžiai, 
aukšto kalno šone žaliavo ūksmingas sodas. 

Oras buvo gaivus, šiltas, dangus švytėjo — jokio debesėlio. 
Kelyje sutikau krepšiais nešinų kaimiečių, malkom ir anglim 
apkrautų asilų. Pėsčiavau džiugiai nusiteikęs ir jaučiaus dar 
jaunas ir stiprus. Kelionės džiaugsmas stelbė niūrias mintis, 
man rodės, esu laisvas, pagavus. Matyt, iš tiesų gyvenu dienas, 
kada pasaulis kupinas nepermanomo lūkesčio ir dar niekas ge- 
rai nenuvokia, kas dedasi. Aš, svetimšalis, galėjau prisiartint 
prie mįslės, kaip ir tie, kurie su ja gyveno. Žemė man atrodė ki- 
taip nei anksčiau ir dangus atrodė kitaip nei anksčiau, ir viskas 
dabar man regėjos šviesiau. 

Jau iš tolo išvydau Betanijos kaimą. Prieš akis tarp medžių 
sušvituliavo Velykoms nubaltintos žemų namų sienos. Priėjęs 
arčiau, pamačiau figmedžio paunksnėje sėdintį vyrą. Apsisiau- 
tęs žemės spalvos apsiaustu, jis sėdėjo it sustingęs, tad, išvydęs 
jį, aš krūptelėjau ir sustojau. 

— Ramybė tau! - šūktelėjau. - Ar šitas kaimas vadinasi Beta- 
nija? 

Jis atgręžė sukritusį veidą ir jo akys man pasirodė lyg stikli- 
nės, todėl iš pradžių man pasidingojo, jog jis aklas. Vyras nesi- 
gobė galvos, tad mačiau, kad jis pražilęs, nors pageltęs veidas 
atrodė dar jaunai. 

— Ir tau ramybė, - atsakė jis. — Išklydai iš kelio, svetimšali? 

— Kelių daug, ir suvedžiotojų nemaža, — atsakiau greitosio- 
mis, nes širdyje įsižiebė viltis. - Gal tu man parodysi teisingą 
kelią? 

— Ar tave siuntė Nikodemas? - iš aukšto paklausė jis. - Jeigu 
taip, tai.aš esu Lozorius. Ko iš manęs nori? 

Jis kalbėjo švebeldžiuodamas ir atrodė, kad jam sunku šne- 
kėti. Priėjau ir atsisėdau po medžiu, bet ne prie pat Lozoriaus. 
Maloniai sau ilsėjausi figmedžio pavėsyje, bet jo smalsiai ne- 
apžiūrinėjau, juolab kad prieš nepažįstamą Žydai paprastai 
nudelbia akis žemėn. Tarp jų esant, nemandagu žiūrėt kitam 
į veidą. 

Jis turbūt stebėjosi, kad nepuolu kalbint, nes, kai suplukęs 
prisėdau greta ir tylomis vėdavau apsiausto kraštu veidą, pa- 
sakė: 

— Turbūt žinai, kad vyriausieji šventikai nusprendė ir mane 
užmušt. Kaip matai, nesislapstau, 0 gyvenu savo namuose, sa- 
vame kaime. Tegul ateina ir užmuša šį mano kūną, jeigu gali. 
Aš jų nebijau, ir tavęs nebijau. Niekas manęs neužmuš, nes aš 
niekados nemirsiu. 

Tie baugūs žodžiai ir stiklinės akys mane taip nugąsdino, 
kad, rodos, pajutau nuo jo šalčio dvelksmą. Todėl sušukau: 

— Gal iš galvos išėjai?! Kaip Žmogus gali sakyti, kad niekad 
nemirs? 

Jis atkirto: 

— Gal ašjau ir nesu žmogus. Tiesa, turiu šitą kūną. Valgau, ge- 
riu ir kalbu. Bet šis pasaulis man netikras. Nieko neprarasčiau, 
netekęs šito kūno. 

Jis man pasirodė toks keistas, kad aš patikėjau tais žodžiais. 

— Girdėjau, — pasakiau, - jog; tas, kurį nukryžiavo kaip žydų 
karalių, prikėlė tave iš mirusiųjų. Ar tai tiesa? 

Jis nusišaipė: 

— Kam klausi, ar tiesa? Juk sėdžiu štai čia ir tu mane matai. 
Numiriau žmogaus mirtimi, išgulėjau drobulėse keturias die- 
nas, koljis atėjo, liepė nuritint akmenį nuo kapo angos ir pašau- 
kė: „Lozoriau, išeik!“ Taip paprastai viskas įvyko. 

Bet jis tai pasakė be džiaugsmo. Priešingai, su pašaipa. Aš 
tylėjau, todėl jis toliau kalbėjo: 

— Dėl visko kaltos mano seserys ir aš negaliu joms atleisti už 
tai, kad, be perstogės siuntinėdamos jam Žinias, privertė sugrįŽ- 
ti į Judėją. Jeigu nebūčiau susirgęs ir numiręs, gal jis nebūtų 
grįžęs ir pakliuvęs priešams į nagus. Jis verkė dėl manęs prieš 
prikeldamas iš kapo. 

— Nesuprantu, —- paprieštaravau aš. - Kodėl nesidžiaugi, o pyks- 
ti ant seserų, juk, prikeltas iš mirusiųjų, sugrįžai į gyvenimą. 

Lozorius atsakė: 

— Manding, nei vienas, patyręs mirtį, jau nesidžiaugia. Nerei- 
kėjo jam verkt dėl manęs. 

Dar jis pasakė: 

— Gal jis, Jėzus, buvo Dievo Sūnus ir tas, kuris turėjo ateit į 
pasaulį, nors aš tuo netikėjau, kaip kad mano seserys. Nesu- 
prantu, kodėl jis taip mane mylėjo, juk neturėjo už ką. 

Sėdėjome tylomis, stebeilydami prieš save, ir nesumečiau, ko 
dar paklausti, - toks keistas man pasirodė jo stingulys ir nepa- 
sitenkinimas. Galų gale atsargiai klustelėjau: 

— Vis dėlto dabar tiki, kad jis Mesijas? 

— Daugiau nei Mesijas, - be menkiausios abejonės atsakė Lo- 
zorius. — Kaip tik tai mane ir baugina. Jis didesnis, negu pra- 
našai numatė. Turbūt girdėjai, kad trečią dieną po mirties jis 
prisikėlė? 

— Girdėjau, — atsakiau. — Atėjau pas tave, nūsdamas apie jį 
daugiau sužinoti. 

— Tai paprasta, savaime aišku ir suprantama, — tarė Lozo- 
rius. - Kokia jėga galėjo išlaikyti jį kape? Aš nėjau Žiūrėti tuščio 
kapo, kaip mano seserys. Tikiu ir nematęs. Bet Žinai, svetimša- 
li, iš visos širdies karščiausiai trokštu, kad šiame gyvenime jis 
man daugiau nepasirodytų. Pamatęs jį, aš neišlaikyčiau. Ne, ne, 
ne šiame gyvenime. Tiktai jo karalystėje. 

— O kokia tajo karalystė? - nuoširdžiai paklausiau aš. 

Lozorius pažvelgė į mane šaltom akim ir atsakė: 

— Lygiai gali paklausti, kokia mirties karalystė. Patikėk, mir- 
tis čia, šitoj vietoj ir visur kur, — aš tai patyriau. Šis pasaulis — 

mirties karalystė. Mano kūnas — mirties karalystė. Ir tavę kū- 
nas - mirties karalystė. Bet per jį žemėje radosi kita karalystė. Jo 
karalystė yra čia, ten ir visur kur. 

Po valandėlės jis nusvarino galvą ir tarstelėjo: 

— Vis dėlto neklausyk, ką sakau, nes gal aš negerai suprantu. 
Visa tai glumina protą. 

Dar jis pasakė: 

— Bet nepersiimk mano liūdesio, kai esu toks nelaimingas. Pa- 
tikėk, tu eini teisingu keliu. Toliau juo eidamas nepaklysi. 

Jis atsistojo, nusipurtė apsiaustą. 

— Turbūt nori pamatyti mano seseris? - paklausė. - Nuvesiu 
tave pas jas. Tau leidus, paskui išeisiu. Man sunku būt žmonių 
draugijoj. 

Tikriausiai tarp žmonių jis jausdavosi veikiau miręs, nei gy- 
vas. Jis ir judėjo vangiai, lyg su vargu valdydamas rankas ir ko- 
jas. Manau, kad ir, iš anksto nieko nežinodamas, galėjai jį išskir- 
ti tarp žmonių. Iš karto jis nevedė manęs į kaimą, o, žengdamas 
pirmas, paėjo prie kalno atšlaitės ir parodė akmenyje iškirstą 
kapą, iš kurio jį pašaukė Jėzus Nazarietis. 

Jis su seserimis gyveno turtingame ūkyje. Pakeliui Lozorius 
aprodė turintis porą asilų ganykloje, vynuogyną, vaismedžių, 
prie namų žemę kapstančių vištų. Kaip visi kaimiečiai, jis norė- 
jo, kad pamatyčiau, jog jis nėra visai prastas žmogelis. Jis buvo 
toks malonus, ramus ir nuoširdus, kad sunkiai suvokiau žen- 
giantis šalia vyro, kuris bent jau tikėjo prisikėlęs iš mirusiųjų. 

Tačiau jo prisikėlimas iš mirusiųjų man nėra svarbiausias 
dalykas, — aš tą jau suvokiau, —- man svarbiausia, ar Jėzus Na- 
zarietis tikrai buvo Dievo Sūnus ir po mirties prisikėlė. Jeigu 
taip, vadinasi, jis galėjo prikelti ir Lozorių. Šitaip aš mąsčiau ir 
mąstydamas svarsčiau, ar tikrai tebesu tas pats Markas, kuris 
mokėsi Rodo mokykloje, per naktis ūžavo karštose Romos ga- 
tvėse, Bajų rožių soduose neviltingai mylėjo svetimą žmoną, o 
Aleksandrijoje pakaitais tyrinėjo pranašystes ir ligi aušros kauš- 
davo vyną prastose draugijose. 

Kas man darėsi ir kokie žydų burtai buvo užnikę, kai dulkinu 
apsiaustu ir prasmirdęs prakaitu pėdinau per kaimą, aplinkui 

kudakuojant vištoms, ieškodamas įrodymų, kad mirusieji pri- 
sikėlė, stebuklai buvo padaryti ir pats Dievas gimė Žmogumi 
žemėj, numirė, o paskui prisikėlė, idant pasaulis pasikeistų. Jei 
taip nutiko, pasaulis jau negali likti toks, koks buvo iki šiol. 

Lozoriaus lydimas įėjau į didelį apytamsį namą, kurio apati- 
nėje dalyje kaimiečiai laikė ąsočius, maišus ir gyvulių ėdžias, o 
viršutinėje - kai kuriuos baldus. Bet jame buvo ir daugiau kam- 
barių, o Lozorius, pašaukęs savo seseris, pasiūlė man prisėst 
ant akmeninio suolo priešais namą. Jis pats nesisėdo. Seserys iš 
namo išėjo pagal paprotį prisidengusios veidus ir nudūrusios 
žemėn akis. Lozorius tarė man: 

— Tai mano sesuo Morta, o šita - Marija. Klausk jų, ko nori. 

Tada nuėjo šalin ir daugiau nesirodė. 

Aš pasveikinau moteris ir pasakiau: 

— Noriu pasiteiraut apie mokytoją, kuris, kaip girdėjau, sve- 
čiavosi pas jus ir net prikėlė jūsų brolį iš mirusiųjų. 

Moterys drovėjosi manęs, tad susižvelgė tarp savęs, prisiden- 
gusios veidus apsiaustų kraštais. Pagaliau vyresnioji, Morta, 
įsidrąsino ir tarė: 

- Jis buvo Dievo Sūnus. Jeigu nori, galiu sušaukti kaimo Žmo- 
nes, nes visi matė, kaip jis įsakė nuritinti nuo kapo akmenį ir 
garsiai pašaukė mūsų brolį. Tas išėjo su drobulėm ir skepeta ant 
veido ir žmonės, netekę amo iš siaubo, ėmė drebėt. Bet tai buvo 
mūsų brolis. Nuvyniojom drobules ir pamatėm, kad jis gyvas. 
Vėliau jis visų akivaizdoje valgė ir gėrė, o žmonės spoksojo iš- 
sižioję. 

Marija pasakė: 

— Kaime yra neregys, kuriam jis grąžino regėjimą. Gal nori jį 
pamatyti, kad patikėtum? 

— Girdėjau, kad jis gydė neregius ir pastatydavo ant kojų luo- 
šius, — atsakiau. — Liudytojų turbūt tiek daug, kad neverta su 
jais susitikt. Mane labiau domina jo karalystė. Ką Nazarietis 
apie ją kalbėjo? 

Marija atsakė: 

- Jis iš anksto žinojo, kad mirs ir kaip turės mirt, nors mes tada 
šito nesupratom. Prikėlęs mūsų brolį, jis pasitraukė į dykumą, 
nes apie jį būrėsi per daug Žmonių. Bet, likus šešioms dienoms 

iki Velykų, jis sugrįžo pas mus. Per vaišes ištepiau aliejais jam 
kojas ir nušluosčiau savo plaukais, - pagerbiau, kaip mokėjau. 
Tuomet jis pasakė, kad patepiau jį laidotuvėms. Jis taip tvirtai 
tikėjo, kad mirs. Bet kodėl taip turėjo nutikt ir kodėl jis mirė 
šitaip baisiai, aš nesuprantu ir mano sesuo nesupranta. 

Čia įsiterpė Morta: 

— Kaip mes suprasim, juk mes - tik moterys! Sako, viskas įvy- 
ko tam, kad išsipildytų Raštai. Tiesa, aš savo moterišku protu 
nesuprantu, kokia nauda iš to, kad Raštai išsipildė, nes jis buvo 
toks, koks buvo, ir savo darbais tikrai įrodė, kas buvo. Bet, ma- 
tyt, Raštai turėjo išsipildyti taip žiauriai, kad išmintingi vyrai 
veikiau įtikėtų, nes vyrams duotas protas, o mums, moterims, 
jo trūksta. 

— Bet ką jis kalbėjo apie save ir savo karalystę? - mygau aš. 

Morta paragino: 

— Papasakok tu, Marija, nes tu jo klauseisi. Aš galiu papasa- 
kot apie duonos raugimą ir mėsos kepimą, vynuogių rinkimą 
ir figmedžių auginimą, bet šiaip esu nemokyta. Man nereikėjo 
žodžių, kad patikėčiau, jog jis buvo daugiau nei žmogus. 

Pasvarsčiusi, ką pasakot, Marija prabilo: 

— Lig šiol nei vienas žmogus taip nekalbėjo. Jis kalbėjo kaip 
tas, kuris turi valdžią. Sakė atėjęs į pasaulį kaip šviesa, idant nei 
vienas, kuris juo tiki, neliktų tamsoje. 

— Kas yra šviesa, o kas - tamsa? - nekantriai paklausiau aš. 

Marija papurtė galvą ir atsakė: 

— Taigi taigi, kaip tu suprasi, jei pats negirdėjai jo mokymų. 
Jis sakė: „Tas, kuris mato mane, mato tą, kuris mane atsiuntė.“ 
Ir dar sakė: „Aš esu kelias, tiesa ir gyvenimas.“ 

Atrodė, kad galų gale supratau, todėl ištariau: 

— Vadinasi, ieškodamas kelio, aš ieškau jo. 

Marija greitai linktelėjo, nebebijodama manęs, iš įkvėpio par- 
klupo ir pažvelgė aukštyn. 

Kad geriau suprasčiau, ji paklausė: 

— Kas, tavo nuomone, buvo sunkiau: pasakyti žmogui „Tau 
atleidžiamos nuodėmės“ ar prikelti iš kapo mūsų brolį Lozorių, 
po mirties praėjus keturioms dienoms? 


105 


Apmąsčiau jos klausimą ir atsakiau: 

— Ir viena, ir kita vienodai sunku ir žmogus to daryti negali. 
Argi Žmogus gali kitam atleisti nuodėmes? Antra vertus, o kas 
yra nuodėmė? Galų gale visos filosofijos moko Žmogų gyventi 
teisingai, tyčiomis kitam nekenkti ir kantriai rengtis mirčiai. Bet 
žmogus vis tiek daro piktus darbus. Tik apsvarsto savo poelgį ir 
nusprendžia kitą kartą būt išmintingesnis. Čia niekas kitas jam 
nepadės. Už savo darbus kiekvienas turi atsakyti pats. 

Bet jau taip kalbėdamas suvokiau visų filosofijų beviltišku- 
mą, nes filosofija, kaip ir slaptos orfikų ar egiptiečių apeigos, 
neišvadavo manęs iš slogulio. Kartais slogulys mane apima be 
jokio pamato, tada jaučiuosi kaip ligonis ir gyvenimas manęs 
nedžiugina. Iš jo manęs neišvaduoja nei vynas, nei kūniški ma- 
lonumai. Slogulys išginė mane tyrinėt pranašysčių ir ieškot gy- 
venimo tikslo. Slogulys išvijo iš Aleksandrijos į Judėjos kelius. 

Marija nepatikliai nusišypsojo ir tarė: 

- Jei nežinai, kas yra nuodėmė, kelias tau nereikalingas, o lik- 
si tamsoje. Nėra žmogaus be nuodėmės, net fariziejaus. 

Morta piktai kirto: 

— Tie niekingieji! Baltina patys save kaip kapus, bet nežinia, 
kas jų širdyse tvyro. Keistas tu, svetimšali, jei nežinai, kas yra 
nuodėmė. 

— Jūs, žydai, turit savo Įstatymą, - teisinausi aš. - Nuo vaikys- 
tės mokotės įsakymų ir žinot, kada juos pažeidžiat. 

— Jis atėjo ne teisti, - aiškino Marija man kaip kvailiui. - Prie- 
šingai, jis atėjo išvaduot mūsų iš Įstatymo pančių, rodydamas, 
kad nėra žmogaus be nuodėmės. Tas, kuris nors piktą Žodį 
broliui pasako, nusipelno amžinų kančių. Bet jis nieko neteisė. 
Priešingai. Net didžiausiam nusidėjėliui sakydavo: „Tavo nuo- 
dėmės atleidžiamos.“ Tu teisingai supratai: žmogus negali šito 
pasakyt. O jis sakė. Argi tai neįrodo, kad jis buvo daugiau nei 
žmogus? 

Nuoširdžiai troškau suprast, bet nesupratau. 

— Pats mačiau jį kenčiantį ir mirštantį ant kryžiaus, - tariau. — 
Jis mirė kaip žmogus. Traukulių tampomas, plūdo nešvarumais 
ir prakaitu, kai legionierius pervėrė jam širdį, iš šono pasruvo 

kraujas ir vanduo. Jis nenužengė nuo kryžiaus. Angelai nepasi- 
rodė ir nenubaudė jo kankintojų. 

Užsidengusi delnais veidą, Marija apsipylė ašarom. Morta 
taip gyvai primindamas jai mokytojo kančią. Bet aš troškau vis- 
ką išsiaiškinti. 

Galų gale Marija sušnibždėjo: 

— Jis atėjo į pasaulį kaip žmogus. Bet darė tokius darbus, ko- 
kių žmogus nesugeba daryt. Jis atleisdavo nuodėmes tiems, ku- 
rie juo tikėjo. Ir iš mirusiųjų prisikėlė, kad mes daugiau dėl jo 
neliūdėtumėm. Bet tai mįslės, kurių mes dar nesugebam įmint. 

— Tu tikini mane, kad jis buvo ir žmogus, ir Dievas? - pa- 
klausiau. — Betgi šitai neįmanu. Aš galiu suvokti Dievą, išsyk 
esantį visur ir kiekviename iš mūsų. Bet Dievas yra Dievas, o 
žmogus —- Žmogus. 

Marija paprieštaravo: 

— Veltui stengiesi mane suglumint. Ką žinau, tą Žinau, ką jau- 
čiu, tą jaučiu. Ir tu jauti, nors nesuvoki. Antraip nebūtum atėjęs 
pas mus klausti kelio. Kaip tu suprasi, jei net mes nesuprantam. 
Tiktai tikim, nes netikėti negalim. 

— Tikite, nes jį mylėjote, — piktai kirtau aš. —- Matyt, jis buvo 
nuostabus vyras ir didis mokytojas. Bet man sunku jį pamilt 
vien iš pasakojimų. | 

— Nesi piktavalis, - tarė Marija. — Šiaip jau aš neklausyčiau 
tavęs ir tau neatsakinėčiau. Todėl dar kai ką tau paaiškinsiu. 
Įstatymas mus moko: „Mylėk Dievą visa širdimi ir savo artimą 
kaip pats save.“ Per jį mylim Dievą, kuris jį atsiuntė. 

Mintis, kad Dievą reikia ir galima mylėti, mane nustebino. 
Aš suprantu, kad Dievas gali kelti baimę, siaubą ir pagarbą, 
bet ne meilę. Papurčiau galvą. Tokio mokymo aš nesuvokiau. 
Manding, taip pat kvaila savo artimą mylėti taip, kaip save, nes 
žmonių būna gerų ir blogų. Todėl gudragalviškai paklausiau: 

— O kas tas mano artimas? 

Marija paaiškino: 

— Jis mokė, kad kiekvienas žmogus yra mūsų artimas, net sa- 
marietis, nors samariečius mes, Izraelio vaikai, laikome nešva- 

riais. Saulė šviečia ir piktiems, ir doriems. Nevalia piktam prie- 
šintis piktu. Jei kas suduos tau per skruostą, atsuk jam kitą. 

Aš prieštariai iškėliau rankas ir sušukau: 

— Sužinojau ganėtinai ir pasakysiu kaip gyvas negirdėjęs 
kvailesnio mokymo! Dabar suprantu, kad žmogus jo įgyven- 
dinti negali. Bet tu, graži moteris, mokai mane kaip Izraelio mo- 
kytojas Nikodemas. 

Marija nudelbė akis žemėn, nusvarino rankas. Ir tyliai tarė: 

— Dar ant kryžiaus būdamas, jis šaukėsi savo Tėvo ir prašė 
atleist savo kankintojams. Šitaip pasakojo tie, kurie viską matė. 

Po valandėlės ji nuolankiai paprašė: 

— Nevadink manęs gražia. Tik skaudini mane. 

Bet Morta paprieštaravo: 

— Žinoma, mano sesuo graži. Ne vienas siekė jos rankos. Bet, 
tėvams mirus, gyvenam visi trys drauge ir brolis mudvi globoja. 
Užtat Lozoriaus prikėlimas mums buvo nepaprasta gailiaširdys- 
tė. Nežinau, ką antraip būtumėm dariusios. Iš pradžių labai bijo- 
jom, kad iš miesto ateis Rašto aiškintojai ir užmėtys brolį akme- 
nimis. Jie taip grasino. Bet, nužudę Jėzų, jau, matyt, nebeateis. 
Kad ir kaip stengiuos, negaliu nesirūpinti, nors jis tai draudė. Bet 
nieko negaliu padaryt. Net prisimint baisu, kaip kankinausi, kai 
Jėzus atkakliai veržėsi į Jeruzalę, kur jo laukė mirtis. 

Aš nelabai klausiau, nes mane erzino tas paikas mokymas, 
kurį išdėstė Marija ir kuris tikrai netiko šiam pasauliui. To nau- 
jo mokymo gavau užtektinai ir daugiau, nei gebėjau suvokti. 
Verčiau būčiau išsiplūdęs ir išsukęs iš tokio kvailo kelio. Mane 
piktino mintis, kad kiekvieną silpnaprotį ar piktadarį aš turė- 
čiau laikyt savo artimu ir leistis užgauliojamas, pats savęs nei 
piršteliu neapgindamas. 

Bet Marija dar pridūrė: 

— Nesirūpinkim. Ir tu, svetimšali, nesirūpink. Tik laukim, kol 
dar kas nutiks. Jis pats sakė, kad suskaičiuotas kiekvienas mūsų 
plaukas ir kad net žvirblis nuo šakos nenukrenta, jo Tėvui neži- 
nant. Tai ko mums rūpintis? 

Įtaigūs jos žodžiai mane paveikė. Anksčiau nepatikliai, bet 
vis dėlto norėdamas tikėti, stebėdavau ženklus ir pranašystes 

ir dabar mane apėmė nujaučiamas tikrumas, kad neturėčiau su 
apmaudžiu priešgynumu reikalaut tiesos tuoj pat. Viskas pa- 
mažu paaiškės, jei tik eisiu keliu, kuriuo esu vedamas. 

Todėl atsistojau ir pasakiau: 

— Turbūt per ilgai jus trukdau. Bet dėkoju, kad taip nuolan- 
kiai mane išklausėte ir man atsakėte. Ramybė jums. 

Morta skubinai pakilo ir, suplojusi delnais, šūktelėjo: 

— Dar pabūk! Negaliu išleist tavęs alkano ir ištroškusio! 

Nors prieštaravau, ji nuėjo į namus atnešt man užkandžio. 
Tuo tarpu aš sėdėjau ant akmeninio suolo, nugrimzdęs į savo 
mintis, o Marija gulėjo ant žemės šalimais. Nepratarėm daugiau 
nei žodžio, bet mūsų tylėjimas nebuvo slogus, kaip dviejų, ne- 
turinčių, ką šnekėti, žmonių. Priešingai, Marija man buvo pri- 
kalbėjus tiek, kiek pajėgiau sučiuopt. Kai ką supratau, o visa 
kita galbūt dar paaiškės, bet iš šnekų man jau jokios naudos. 
Todėl ji sėdėjo tylomis. Jos esybė alsavo tyrumu ir man šalia jos 
buvo gera. 

Morta atnešė aliejuj pamirkytos ir aitriom sėklelėm pagardin- 
tos duonos, smulkintų daržovių su kiaušiniu, sūdytos avienos 
ir tiršto vynuogių medaus. Padėjusi viską ant akmeninio suolo, 
užpylė man ant rankų vandens ir palaimino valgį. Bet nei ji pati, 
nei jos sesuo prie maisto neprisilietė, ir Lozorius neatėjo drauge 
su manim pasisotint. Su manim jos elgėsi maloniai, bet dėl to, 
kad sykiu nevalgė, jaučiausi atstumtas. 

Kelias iki Betanijos nebuvo ilgas, bet, pamatęs gardžius už- 
kandžius, vis dėlto pajutau alkį ir, Mortos raginamas paragau- 
ti ir viena, ir kita ir viską suvalgyti, kirtau su pasimėgavimu. 
Mintyse svarsčiau, ar jos išmes likučius valgio, kurį paliečiau 
aš, svetimšalis, ir iš mandagumo krimtau net pasisotinęs. Ga- 
liausiai atsigėriau vandens, kurį Morta buvo pagardinus vynu, 
ir pajutau snūdų nuovargį. 

Buvo pusiaudienis. Man baigus valgyti, Morta susirūpinusi 
tarė: 

— Neik į miestą per patį dienos karštymetį, lik pas mus pail- 
sėt, patirk mūsų svetingumą. 

Jaučiausi baisiai pavargęs, nežinau — dvasia ar kūnu labiau. 

Pamėginau atsistot, bet kojos buvo taip apmirusios, o tos dvi 
moterys tokios malonios, kad dar visai nenūdau išeit. Gal bū- 
čiau atsisveikinęs ir iškeliavęs, jeigu būčiau norėjęs, bet kūnas 
buvo toks suglebęs, kad kojas skaudėjo vien nuo minties apie 
kelią. Net pamaniau, kad Morta įmaišė į vyną kvaišinančių 
vaistų, tačiau ji neturėjo jokio tikslo tai daryti, be to, vynas ne- 
turėjo jokio aitrumo. 

— Kelias į Jeruzalę netolimas, - atsakiau. - Bet jeigu leistumėt, 
mielai likčiau pas jus pogulio. Pas jus man gera. 

Jiedvi paslaptingai nusišypsojo tarsi geriau už mane tai ži- 
nodamos. Dėl tos paslapties valandėlę regėjau jas keistai - lyg 
ne žmogiškas būtybes, o kaži ką daugiau. Bet aš jų nebijojau. 
Veikiau jaučiaus kaip vaikas, kuris buvo paklydęs, bet surado 
namus. 

Jos palydėjo mane į vidaus kiemą, uždengtą lapinių stogu. 
Miegūsto netikrumo perimtas, mačiau, kad jų ūkis platesnis, 
nei man iškart pasirodė. Jį sudarė bent keturi skirtingu laiku 
iškilę pastatai su kiemu vidury. Seserys parodė man laiptus į 
naujausią pastatą ir, pačios žengdamos iš paskos, užvedė į sve- 
čių kambarį ant stogo. Tai buvo nedidelė vėsi patalpa. Joje pa- 
mačiau žemą gultą ir ant grindų patiestą kilimą. Guolis kvepėjo 
cinamonu. Jiedvi vienu balsu tarė: 

— Gulkis ir pamiegok. Čia, šiame kambaryje, ne sykį ilsėjosi 
tas, apie kurį pasakojom. Jis pailsėdavo vienumoj ir kopdavo 
ant kalno pasimelsti. Pas mus jis ateidavo ir išeidavo, kada pa- 
norėjęs. Ir tu taip daryk. 

Į kambarį jau buvo atneštas vandens indas ir drobės nuorėža. 
Nors prieštaravau, Morta atsiklaupė priešais, nuavė mane, nu- 
plovė dulkinas kojas ir nušluostė drobės skiaute. 

— Kodėl taip su manim elgiesi? - paklausiau. - Juk nesi mano 
tarnaitė. 

Taip pat paslaptingai šypsodama Morta pažvelgė į mane ir 
atsakė: 

— Gal kada nors padarysi tai kitam, nors nebūsi jo tarnas. Žinai, 
matau tave žaizdotą, nusiminusį ir prislėgtą, nors kūnas iš pažiū- 
ros nesužalotas ir sveikas, o galva pilna visokios išminties. 

Ji buvo teisi, nes sukauptos žinios man vis tiek peiliu varsto 
širdį ir kilę klausimai abejonėm smelkia tikrovę ir aš net norė- 
damas negaliu tikėti tuo, kuo valia neleidžia tikėt. 

Marija tarė: 

— Paskutinį vakarą jis pats taip patarnavo savo mokiniams, 
kai jie ginčijosi tarp savęs, kuris bus didžiausias jo karalystėje. 

Seserys tylutėliai išėjo iš kambario ir aš kietai įmigau. Ne- 
apsakomai gera buvo užmigti jų jaukiam kambary, cinamonu 
kvepiančiam guoly. 

Pabudau, aiškiai pajutęs, kad kambaryje esu ne vienas, o 
kažkas šalia laukia, kol pakirsiu. Jaučiau taip aiškiai, kad, ne- 
atverdamas akių, pasiklausiau, ar neišgirsiu svetimo alsavimo 
ar šnaresio. Bet atsimerkęs pamačiau, kad kambarys tuščias ir 
aš jame vienas. Ėmė toks baisus nuovargis, kad akyse sienos ir 
lubos virpėdamos išsklido tartum ūkana. Užsimerkiau ir išsyk 
vėl pajutau kažką šalia esant, man vėl pasirodė, kad kambaryje 
esu ne vienas. Tada užliejo ramybė. 

Gulėjau ir mąsčiau: jeigu su juo ant žemės atėjo karalystė, tai, 
jam prisikėlus, karalystė tvers žemėje tol, kol jis pats čia bus. 
Gal aš taip pat patirsiu jo karalystę? 

Vėl užmigau, bet atbudęs jaučiau gulinčio kūno sunkulį, pra- 
kaito gaižumą ir molio sienų tvirtumą aplinkui. Budau sunkiai 
kaip švino slegiamas ir akių atmerkt nesinorėjo, - toks liūdnas 
man atrodė kūniškas pasaulis. 

Galų gale atplėšęs akis ir iš palaimingo miego sugrįžęs į ti- 
krovę, pamačiau, kad jau nesu vienas. Ant kilimo nejudėdama 
gūžėjo moteris, apsisiautusi juodu apsiaustu ir užsidengusi gal- 
vą, todėl iškart suabejojau, ar tai žmogiška esybė. Miegodamas 
nejutau, kad ji čia, ir negirdėjau, kada ji įėjo į kambarį. Tartum 
švino pripiltas atsisėdau ant lovos krašto. 

Išgirdusi mane krutant, moteris atsitiesė ir atsidengė veidą. At- 
rodė labai išblyškus ir jau nebejauna. Gyvenimas buvo sugrau- 
žęs jos grožį, bet veidas vis tiek dar švietė kaži kokiu skaisčiu. 
Pastebėjusi, kad pakirdau, ji mostelėjo ranka, duodama ženklą 
tylėt, ir gargždžiu gomuriniu balsu prabilo šventąja žydų kalba. 
Ji giedojo ilgai, bet paskui viską išvertė į graikų kalbą. 

- Visa žmonija kaip žolė, - pradėjo ji. - Visas gražumas - kaip 
laukų gėlės. Žolė nudžiūsta, gėlė nuvysta, bet Dievo žodis tve- 
ria amžinai. 

Tada pridūrė: 

— Mūsų Dievas iš tiesų nematomas. 

Ji žiūrėjo į mane juodom, gilumoj žybsinčiom akim ir aš link- 
telėjau, rodydamas, kad suprantu. Bet jos 2 man kol kas 
nieko nesakė. Ji šnekėjo toliau: 

— Sako Viešpats: „Per maža tau būti mano tarnu, prikelti Jo- 
kūbo gimines ir sūgrąžinti Izraelio likučius. Aš padarysiu tave 
taip pat ir tautų šviesa, kad mano išganymas pasiektų žemės 
pakraščius.“ 

Trūkčiojančiu balsu ji vėl ėmė giedoti šventąja kalba, nors pa- 
dvejojo, tartum ne viską prisimindama. Ir vėl paaiškino man 
graikiškai: 

- Šitaip skelbė pranašas Izaijas ir romieji įsiminė jo žodžius: 
„Jis buvo paniekintas, žmogaus vardo nevertas, skausmų vy- 
ras, apsipratęs su negalia, toks, kuris prieš žmones užsidengia 
veidą. Tačiau jis mūsų negalias prisiėmė, mūsų skausmus sau 
užsikrovė. Jis buvo sužalotas dėl mūsų nusižengimų. Bausmė 
ant jo krito dėl mūsų išganymo. Visi mes lyg avys pakrikom, 
kiekvienas eidamas savuoju keliu. O Viešpats užkrovė ant jo 
kaltę mūsų visų. Nors ir buvo žiauriai kankinamas, bet paklu- 
so, burnos nepravėrė.“ 

Ji papurtė galvą. Skruostais plūstelėjo ašaros, bet lūžiu balsu 
toliau bylojo: 

— „Jis atidavė save mirčiai ir jis buvo priskirtas prie nusidėjėlių, 
jis prisiėmė daugelio nuodėmę ir užsistojo už nusidėjėlius.“ 

Miglotai prisiminiau, kad, žydo mokslinčiaus patartas, Alek- 
sandrijoje žiemą pats kaži ką panašaus skaičiau, bet tuomet tie 
žodžiai man nieko nereiškė. Susigaužusi ant grindų, moteris 
pravirko ir juodu drabužiu prisidengė veidą, kad nematyčiau 
jos sielvarto. 

Aš pasakiau: 

— Taip, taip, supratau, ką sakei. Šitaip apie jį pranašauta ir 
taip atsitiko, bet ką tai reiškia? 

Moteris papurtė galvą ir, dengdamasi veidą, atsakė: 

— Mes dar nežinom, dar nesuprantam. Bet kelių jau nedaug, 
savų kelių mes jau neturim, yra tik vienas kelias. 

Kai ji prisidengė veidą, aš jį prisiminiau, ir galų gale pasa- 
kiau: 

— Kaip laikaisi, moterie? Man rodos, pažįstu tave. 

Nusišluosčiusi ašaras drabužiu, ji vėl atsidengė veidą, mėgi- 
no nusišypsoti ir patvirtino: 

— Ir aš tave pažįstu. Todėl atėjau pas tave. Kai jis kankinosi 
ant kryžiaus, tu sudavei Rašto aiškintojui ir pavarei šalin tuos, 
kurie jį pašiepė. 

Aš nesuturėjau šypsenos. 

— Ne, ne, - apgailestaudamas paprieštaravau. —- Aš nieko ne- 
mušiau. Tu labai klysti. Kažko paklausiau vieną Rašto aiškinto- 
ją, bet jis mane įžeidė. Todėl kreipiausi į šimtininką, o jis pavarė 
piktžodžiautojus atokiau. 

Moteris gyvai papurtė galvą ir patikino: 

— Pati mačiau, kaip įpykęs sudavei piktžodžiautojui, nors esi 
svetimšalis ir visai niekuo dėtas. 

Pamaniau, kad nėra dėl ko ginčytis. Juolab kad prieš kara- 
liaus mirtį buvo labai tamsu ir moteris galėjo apsirikti. Po va- 
landėlės pasakiau: 

- Manding, mačiau tave su jo motina. 

— Taip, taip, - prisipažino ji. - Aš — Marija Magdalietė. Jau 
girdėjai apie mane. Jis išvarė iš manęs piktas dvasias ir nuo tol 
sekiau paskui jį. Jis leido man sekti paskui, nors už tai buvo 
užgauliojamas. 

Ji staiga ištiesė į mane rankas tartum visą laiką save tram- 
džius ir paklausė: 

— Tu pasakyk! Girdėjau, vietininko įsakymu buvai nuėjęs prie 
kapo ir pirmas iš romėnų pamatei, kad jis prisikėlė. Papasakok, 
paliudyk, ką matei. Manimi niekas netiki, nes esu tik moteris. 

Gerai apmąsčiau, ką sakyt, nes nenorėjau meluot ir klaidint 
jos: 

— Žemės drebėjimas buvo nuritinęs akmenį nuo kapo angos, 
o sargybinių ten nebuvo. Abudu su šimtininku įėjom į kapą. Pa- 
matėm suvyniotas drobules ir atmestą skepetą, bet kūno nebu- 

vo. Aš tada patikėjau, bet paskui atėjo žydai ir, pykčio pagauti, 
perplėšė įkapes. Bet aš vis tiek tikiu jį prisikėlus. Tik nesupran- 
tu, kaip tai nutiko. Nieko panašaus dar nėra buvę. 

Ji atidžiai mane išklausė. Norėjau būti nešališkas. Todėl pa- 
aiškinau: | 

— Žinoma, anksčiau atsitikdavo, ir šiandien daug kur teberen- 
giamos slaptos apeigos, kai Dievas palaidojamas, o paskui ta- 
riamai prisikelia iš mirusiųjų. Bet ne iš tiesų; o tai tik dievobai- 
mingas vaidinimas. Tu buvai atėjus prie kapo pirmiau už mus. 
Pasakyk, ką tu matei, ar pastebėjai, kaip sudėtos įkapės? 

Marija Magdalietė papurtė galvą ir atsakė: 

— Dar neprašvitus nuėjau prie kapo. Pamačiau, kad akmuo 
nuritintas, ir supratau, kad kūnas išneštas. Bet į kapą eiti nedrį- 
sau, 0 ir nieko nebūčiau pamačius, juk buvo tamsu. Todėl nubė- 
gau į artimiausių jo mokinių slėptuvę ir atsivedžiau Simoną Pe- 
trą, kuris yra augus ir stiprus vyras, ir jaunąjį Joną, kurio globai 
jis patikėjo savo motiną. Nepaisydami grėsmės, jie nuskubėjo 
prie kapo, įėjo vidun, pamatė, kad jis tuščias, bet, subūgę žydų, 
skubinai išbėgo. Aš, likusi prie kapo, verkiau, o paskui žvilgte- 
lėjau vidun. Jis buvo tartum saulės nušviestas. Išvydau ange- 
lą, kurio apdarai švytėte švytėjo, o veidas degė, tad suglumau, 
pradėjau drebėt ir nusigręžiau, kai angelas mane užkalbino. Bet 
nusigręžusi išvydau jį patį, nors iš karto jo nepažinau. 

Jos pasakojimas prieštaravo sargybinių šnekoms. Ji žvilgte- 
lėjo į mane lyg prasikaltus, suprasdama, kad abejoju ja, ir pa- 
siaiškino: 

— Nieko keista, kad iš sykio nepažinau, juk negalėjau numa- 
nyti, kad tai jis. Ir mokiniai jo iškart nepažino, kai jis Galilėjos 
ežero vandeniu priėjo prie jų valties. Pamaniau, kad tas pašalie- 
tis išnešė kūną, apkaltinau jį ir karštai paprašiau grąžinti kūną. 
Tada jis užkalbino mane vardu ir aš jį atpažinau. Jis perdavė ži- 
nią savo mokiniams. Buvau taip pagauta dvasios, kad bėgdama 
su žinia nejaučiau kojų. Bet niekas manimi nepatikėjo. 

Ir aš nelabai ja tikėjau. Pamaniau, kad ji labai pagavi moteriš- 
kė ir supainiojo įvykių tvarką. Bet, grįždamas prie svarbiausia, 
dar kartą paklausiau: 

— Ar pastebėjai, kaip buvo sudėtos drobulės? 

Ji apstulbusi pažvelgė į mane ir papurtė galvą: 

— Ar galėjau į tai kreipti dėmesį? Apžilpau nuo angelo skais- 
tumo ir nusigręžiau. Be to, labai bijojau. Mokiniai manim ne- 
patikėjo, nors moterys tiki. Mokiniai dar baiminasi dėl savęs ir 
mažai mąsto apie kitką. 

Moterišku papratimu ji įsileido šnekėt ir gyvai paaiškino: 

— Matyt, kaip sakei, žemės drebėjimas nuritino akmenį nuo 
kapo angos, bet kiti tvirtina, kad tai turbūt padarė angelas. Dar 
kalba, kad per tą žemės drebėjimą šventykloje sugriuvo laiptai 
į šventąją. Jo nepažino ir tie du, tą pačią dieną ėję į Emausą, 
prie kurių jis prisidėjo. Jie nepažino, nors jis aiškino vieną Raštų 
skirsnį po kito ir kodėl viskas turėjo taip nutikt. Tik pavakare 
atkakę į kaimą, kada pasikvietė jį ir jis padalijo duoną, - tik tada 
atpažino. Bet tuomet jis pradingo iš akių. 

— Taigi tu manai, - stingstančiu liežuviu tariau aš, - kad jis 
dar čia, ateina ir išeina, kada panorėjęs, ir kalbina, ką nori. Vieni 
jį atpažįsta, o kiti gal net nenumano, kas jis. 

— Kaip tik taip, - patikino Marija Magdalietė. - Taip manau, 
todėl ir laukiu. Gal mūsų širdys dar per šaltos, o gal dar nesu- 
vokiam. Užtat jis leidžia mums laukti, idant subręstumėm su- 
vokt visa ko tikslą. 

— Sakai, kad jis vaikščiojo vandeniu, — pastebėjau, prisiminda- 
mas, jog tai tikrai neįmanu ir prieštarauja sveikam protui. 

— Jis padarė tiek stebuklų, kad ir akmuo turėtų tikėt. Bet mes 
dar nežinom, ką apie jį manyt. Tiesa, parašyta: jo pasiuntinys 
kurčias, o jo šauklys aklas. Galbūt patys nenuvokdami mes pil- 
dome jo valią. 

— Bet kodėl tu taip pasitiki manimi, svetimšaliu? — paklau- 
siau. - Tu išsilavinus, kalbi graikiškai, atmintinai beri pranašų 
ištarmes šventąja žydų kalba. Taip pat girdėjau, kad esi turtin- 
ga. Papasakok apie save, kad galėčiau tave suprast. 

Ji išdidžiai atsakė: 

— Aš nesišalinu svetimšalių. Savo namuose priimdavau grai- 
kus ir sirus, romėnus, net ir rūmininkus. Jeigu jis buvo toks, 

kaip manau ir tikiu, tai jis nešė naujieną ne tik Izraeliui, bet ir vi- 
sam pasauliui apšviesti, pasak Raštų. Už tai mane irgi pašiepia. 
Kai buvau apsėsta piktų dvasių, patyriau tokių dalykų, kurių 
tie paprasti vyrai nepermano. Burtininkas gali užburt net per 
indą vandens ir, kai jis kitam kambary beda adatą vandenin, 
žmogus ima rėkti. Bet jis nesinaudojo manim taip, kaip kiti. O 
išvadavo mane iš piktų dvasių, pamatęs, kad pati iš visos širdies 
šito trokštu. Aname gyvenime mano veidas buvo baltas kaip 
akmuo, nuo kurio lietūs nuplovė gyvastingą molį. Neklausk 
manęs, kaip gyvenau anksčiau. Kalbėk su manim kaip su ta, 
kokia esu dabar. 

— Tegul bus, kaip nori, - sutikau. - Bet tu man neatsakei. Ko- 
dėl manim taip pasitiki? | 

Jos veidas vėl plykstelėjo raudoniu ir ji sušuko: 

— Nes prie kryžiaus gynei jį nuo piktžodžiautojų! Nes paro- 
dei pagarbą jo kančiai, apie jį žinodamas tik tai, kas ant kry- 
žiaus buvo šaipiai pakraigliota. Tu jį gynei, Ojo artimieji subūgę 
paspruko. Juk ten buvom tik mes, moterys ir jaunasis Jonas, 
kuriam nėra ko bijot, nes jo šeima bičiuliaujasi su vyriausiuoju 
šventiku. Net aklatikiai išdrįso šokt prieš romėnus dėl mirštan- 
čių draugų. Bet jo neapgynė nei vienas balsas. 

Supratau, kad ji rodo man prielankumą, nes nori išlieti piktu- 
mą ant jo mokinių. Pamąstęs atsargiai pasakiau: 

— Kiek suprantu, tu, daug išgyvenusi moteris, manai, kad 
apie jį Žinai daugiau už jo mokinius. Bet jie tavim abejoja, nes 
esi moteris ir labai pagavi, todėl tavo regėjimais netiki. O manęs 
tau reikia kaip liudytojo. 

Marija Magdalietė nutraukė mane sušukdama: 

— Nejaugi dar nesupranti, nenuovoka?! Jis ir moterims leido 
ateit. Jis buvo geras Marijai, Lozoriaus šeseriai, ir Mortai buvo 
geras. Pietaudamas pas fariziejų, jis leido nusidėjelei suklupt 
prie gulto, laistyt jo kojas ašarom ir nušluostyti savo plaukais. 
Užtat prarado garbę fariziejų akyse. Jie taikė jam visas pik- 
tybes. Bet paklausyk. Jis pasigailėjo net samariečio žmonos, 
kurią sutiko prie šulinio. Ir svetimaujant užkluptą moterį iš- 
gelbėjo nuo Rašto aiškintojų, kai tie baudėsi pagal Įstatymą 

užmėtyt ją akmenimis. Patikėk manim, svetimšali, jis suprato 
moterį geriau, nei kas per amžius suprato. Todėl manau, kad 
ir mes, moterys, supratom ir suprantam jį geriau nei baikštūs 
jo mokiniai. 

Jos balsas užlūžo, ji šnopavo, perimta piktumo. Paskui vėl 
pratrūko: 

— Taip, jie kurį laiką dėjosi didūs ir gydė ligonius jo galia. 
Bet kai reikėjo keliaut į paskutinę kelionę Jeruzalėn, jo valia, 
kiekvienas rezgė dingstį ir troško atsimest, nors pirmiau riejosi 
tarpusavyje dėl sostų jo karalystėje. Žmonėms jis kalbėjo pa- 
lyginimais, bet mokiniams viską aiškino tiesiai. Bet jie vis tiek 
nesuvokė. Tomas, pats nuovokiausias, kai įsidrąsino, pasisiūlė 
žūt drauge su juo. Bet ar bent vienas Žuvo, nors turėjo įsigiję net 
du kalavijus jo apsaugai paskutinėje nakvynės vietoje už mūro. 
Jie įsigijo du kalavijus, nors baisi bausmė Jeruzalėje gresia kiek- 
vienam, kuris paslapčia išsirūpina ginklą. Bet ar mokiniai jį ap- 
gynė, klausiu? 

Ji šūkčiojo ir šnarpavo, bet nusiraminusi pamąstė ir pripa- 
žino: 

— Taip, taip, jis pats draudė. Jis pats sakė: kalaviją sugriebęs, 
nuo kalavijo ir žūva. Bet pakeliui į Jeruzalę vis dėlto ragino: tas, 
kuris turi apsiaustą, teparduoda dabar ir tenusiperka kalaviją. 
Ašnesuprantu. Galbūtjis troško išmėginti mokinius. Arba susti- 
print jų pasitikėjimą savim. Nežinau. Vis dėlto Simonas Petras 
nukirto ausį vyriausiojo šventiko tarnui, kai tas nakties tamsoj 
atėjo jo suimti. Bet jis pats pridėjo ausį, išgydė ir kalavijo kirčio 
vietoj paliko tik menkas randelis. Malkaus giminaičiai papasa- 
kojo, o pačiam Malkui griežtai uždrausta apie tai kalbėt. 

Leisk man toliau lieti tūžmą, - bylojo ji. - Leisk man iškone- 
veikt tuos bailius. Žinodamas savo liktį, jis budėjo ir meldėsi. 
Sako, kad, baisaus slogulio perimtas, jis prakaitavo krauju. Jis 
prašė mokinių tiktai pabudėti sykiu. O ką jie darė? Kietai mie- 
gojo sode. Ne, nesuprantu ir negaliu jiems atleist. Ar šitie bailiai 
gali padegti šventyklą? Jie nedrįso net išdaviko užmušt. Pats 
pasikorė! Nesuprantu, nesuprantu, ką jis juose pamatė ir kodėl 
pasišaukė kaip tik juos. 

Kaip visos moterys, ji aikštingai bėrė kaltinimus, tad man 
kilo noras nusišypsojus paliest delnu jai skruostą ir padėti ne- 
viltį verčiau išlieti ašarom. Bet nedrįsau nusišypsot ir paliesti 
jos negalėjau. Tik dar kartą kuo atsargiausiai pasakiau: 

— Jeigu buvo šitaip ir jeigu jie iš tiesų prislėgti ir nežino, ką 
apie jį manyti, nors jis mokė juos kaip savo sekėjus, tai supran- 
tama, kodėl aš, svetimšalis, nesusigaudau. Vis dėlto manau jį 
siekus, kad nei vienas mokinys nežūtų, — bėnt tol, kol jie per- 
manys jo mokymus. Nuovokiausiam protui sunku permanyti 
tokius nepaprastus dalykus. Mokinius pančioja žydų prietarai, 
su kuriais jie suaugę nuo vaikystės. Todėl, manau, neturėtum 
jiems pasakot mano liudijimo ir net minėt mano vardo. Jie tik 
paniekins mane kaip romėną, juk ir tu pati buvai pažeminta už 
tai, kad bendravai su svetimšaliais. 

Ji smarkiai krestelėjo galvą, bet aš prieštariai pakėliau rankas 
ir suskubau paaiškinti: 

— Kaip romėnas, Marija, aš suprantu tave tikrai geriau, nei 
bet kuris žydas. Romoje moterys laisvos ir lygios su vyrais. Jos 
skaito knygas, klausosi paskaitų, muzikinių vaidinimų, pačios 
renkasi mylimuosius. Taip, tikrai taip - lygios su vyrais ir net už 
juos pranašesnės, nes moterys gudresnės ir daugeliu atžvilgių 
žiauresnės už vyrus, ojų minčių netramdo išmintingas nuosai- 
kumas. Tad būkim draugai - tu, Marija Magdalietė, ir aš, Mar- 
kas Manilianas romietis. Gerbiu tave kaip moterį, bet dar labiau 
gerbiu už tai, kad jis leido tau sekti paskui. Apie tavo regėjimus 
nieko negaliu pasakyt. Tik tvirtinu negalįs netikėt, kad jis prisi- 
kėlė, nes mano paties akys tai matė. Būdama pagavi moteris, tu 
turbūt nuvoki apie jį daugiau negu jo mokiniai. 

Marija Magdalietė dvejojo, bet paskui nenoromis pripažino: 

— Nesipykstu su jais. Jiems slapstantis, rūpinuos jų valgiu ir 
gėrimu. Jie paprasti žvejai. Prislėgti jie nežino, ko griebtis, ima 
pyktaut vienas ant kito, todėl taikau juos, nors čia pat giežiau 
ant jų, bet tu tikriausiai šito nesuprasi. Pripažįstu, kad jų širdy- 
se daug gėrio. Jie norėtų grįžt į Galilėją, bet dar dvejoja. Vartų 
sargybiniai, o ir tu bemat pažintumėt juos iš tarmės. Ir iš veidų 
juos lengva pažint, nes po dvejų trejų metų gyvenimo su juo tie 

veidai nebepanašūs į paprastų žvejų. Tu turbūt nepažįsti, bet 
pažinsi, su kuriuo nors iš jų susitikęs. 

Netikėtai Marija Magdalietė ėmė gyniot mokinius ir patikino: 

— Jis tikrai ne bereik pasirinko į mokinius tuos paprastus vy- 
rus. Mokyčiausiu iš jų galima laikyti Levį, buvusį muitininką. 
Nežinau, ar mokyti vyrai - Rašto aiškintojai ar filosofai - būtų 
supratę jo mokymą. Patikėk, koks Rašto aiškintojas visą gy- 
venimą mąstytų apie vičvieną jo žodį - taip, kaip ilgus metus 
vargsta dėl vičvienos Raštų raidės, kaip koks graikas visą kny- 
gą parašo apie vičvieną „Odisėjos“ vietovardį. Tikrai prisimenu 
ji patį kažkada sakius, kad šitos tiesos atsiveria vargdieniams ir 
tiems, kurie tyri kaip vaikai, bet ne išminčiams. 

Apmąsčiau jos žodžius. Galbūt Marija buvo teisi. Visiškai 
naują ir paiką mokymą, pasak jos aiškinimo, sukauptos išmin- 
ties sunkinamas ir prie sukauptų minčių pratęs protas kažin ar 
gali priimti be priešgynos. Lygiai taip, kaip pats visur kliūvu už 
sukauptų minčių ir įgyto mokslo ir įprastinių apmąstymų. 

— Ar jis tai turėjo galvoje, sakydamas Nikodemui, kad žmo- 
gus turi atgimti? — tyliai paklausiau aš. 

— Nikodemas - iš romiųjų, — tarė Marija Magdalietė. — Jis 
kantriai laukia ir trokšta gera, bet jis atmintinai moka Raštus. 
Stengdamasis suprast visus naujus dalykus, lygina juos su Raš- 
tais. Kad ir kiek atgimęs, jis visada bus lyg per standžiai suvys- 
tytas kūdikis. 

Paminėjusi vystomą kūdikį, Marija nusišypsojo. Pamatęs, 
kaip nušvito jos akmens baltumo veidas ir šypsena sužibo aky- 
se, supratau, jog kitados ji buvo nepaprastai graži. Nes ir dabar, 
kai vos vos šyptelėjo, aš pamačiau, kad ji labai graži. Man min- 
tyse kažkodėl iškilo švytinčio mėnulio vaizdas ir aš prisiminiau 
ją praturtėjus per balandžius. 

— Bereik rengiesi juodai, - tariau nejučia. - Marija Magdaliete, 
tavo spalvos - sidabriška ir žalia, tavo gėlė - žibuoklė, tavo vai- 
nikas —- mirtų vainikas. Manęs neapgausi. 

Ji krūptelėjo ir pasišaipė: 

— Nejau laikai save žvaigždžių žinovu? Nekalbėk man apie 
žemiškas jėgas. Galiu apsitaisyti sidabru ir žaluma, bet žemės 

dievai man jau nebeturės valios. Tik ištariu jo vardą - Jėzus 
Kristus, Dievo Sūnus - ir visa piktybė aplinkui prapuola, - že- 
mės jėgos pavirsta šešėliais, kurie man negali pakenkt. 

Iš tų žodžių supratau ją Žinojus apie savo piktąsias dvasias 
ir kentėjus dėl savo pagavumo. Pasigailėjau metęs jai tokį 
kaltinimą, kai pamačiau, kad jos šypsena gęsta ir veidas vėl 
akmenėja. Akių gelmėj vėl sušileno nerimo kibirkštis. Vis dėl- 
to dar pridūriau: 

— Marija Magdaliete, ar tu pati tikrai nelygini naujų dalykų su 
sukauptom mintim? Ar tu tikrai nepakeitei turėtų piktų dvasių 
naujom ir dar galingesnėm? 

Grąžydama rankas, ji ėmė linguot visu kūnu tartum tramdy- 
dama skausmą. Bet, žvelgdama man tiesiai į akis, prisiekė: 

— Tikrai ir kuo tikriausiai jis buvo ir tebėra šviesa, visa rėpian- 
ti ir neužtemdoma. Jis - žmogus, jis - Dievas. 

Bet norom nenorom atskleisdama liguistą abejonę, ji vėl pra- 
dėjo teisintis ir veikiau save, o ne mane patikino: 

— Ne, jis nebuvo stebukladarys nei demonas, nors ir gebėjo 
vaikščiot vandeniu. Jei jis būtų galingiausias stebukladarys, aš 
tikrai nebūčiau sekus paskui, nes man jau gana burtininkų. Jis 
neliepė man sekti paskui. Jis man leido. Supranti, - tai kas kita. 

Susigėdau abejojęs, bet aš turėjau šito paklaust, nes troškau 
taip tvirtai įsitikint, kaip įmanu įsitikint, klausinėjant žmogaus. 
Supratau, kad įžeidžiau ją, ir kuo gražiausiai atsiprašiau. O tada 
tiesiai jos paprašiau: 

— Marija Magdaliete, nuvesk mane pas jo mokinius, noriu 
būti tikras ir dėl jų. 

Marija paprieštaravo: 

— Manau, kad tu dar nepasirengęs. Ir jie nepasirengę. Mes visi 
tiesiog laukiam. Ir tu turi kantriai laukt. 

Bet pamačiusi, kad mano noras nuoširdus, ji atlyžo: 

— Nemanau, jog esi romėnų. šnipas. Gerai pažįstu Žmones 
ir matau, kad širdyje nesi išdavikas. Jei būtum išdavikas, tave 
ištiktų kokia nors bėda. Ne mūsų galia, bet galia to, kuris iš- 
sirinko mokinius ir nori juos išsaugoti, kaip pats sakei. Žinai 
Vandens vartus? 

— Atėjau pro juos, - atsakiau šypsodamas, - nors kelias buvo 
ilgesnis. Norėjau juos pamatyt. 

— Vadinasi, matei ir vandens ąsočiu nešiną vyrą, — tarė ji. — 
Gerai. Gal kada nors, kai tapsi romus ir nuolankus širdyje, jis 
pasirodys prie vartų. Bet prašau —- neskubėk. Viskam savas lai- 
kas. Jei manyčiau kitaip, nepajėgčiau gyvent. 

Dar paklausiau jos, ar nenorėtų drauge grįžti į Jeruzalę, bet 
Marija Magdalietė troško pasilikt tame kambaryje, kuriame 
dažnai ilsėdavosi Jėzus Nazarietis. Man ji pasakė: 

— Eik, jeigu nori, ir nesilik padėkoti, jei, nulipęs žemyn, nie- 
ko nerasi. Mes esam moterys, tad žinom, kad jauties dėkingas. 
Gali išeit ir pareit, kada panorėjęs. Bet spėju, kad gerai nežinai, 
ko nori. Manau, kad ir nenorom, bet jau turėtum eit vieninteliu 
keliu. Ramybė tau. 

— Ir tau ramybė, - atsakiau ir kažkas mane privertė pridur- 
ti: - Ramybė tau, moterie. Daugiau nei mylimoji, daugiau nei 
žmona, daugiau nei dukterie, nes jis leido tau sekti paskui. 

Matyt, mano žodžiai jai patiko, nes, tebegūžėdama ant grin- 
dų, ištiesė ranką ir palietė man koją, kai atsistojęs lenkiaus prie 
savo apavo. Jos prisilietimas buvo persmelktas tokio neapsa- 
komo ilgesio, nevilties, kokio aš dar nebuvau patyręs. Vargu ar 
būčiau jį permanęs, jei sapne nebūčiau pajutęs karalystę atėjus 
žemėn. 

Lipdamas į lapinių stogo šešėliuojamą kiemą, jau nejaučiau 
nerimo. Kieme nieko nesimatė, ir ūkiniai pastatai buvo visiškai 
tylūs. Tad išėjau neatsisveikinęs ir, prie akmeninio suolo pa- 
žvelgęs į saulę, su nuostaba pamačiau, kad jau penkta valanda, 
skaičiuojant romėniškai. Kalno šešėlis buvo ištįsęs ir bemaž sie- 
kė namus. 

Tuo pačiu keliu skubinai patraukiau miesto linkui taip įsilei- 
dęs į savo mintis, kad beveik nesižvalgiau į šalis. Vėl praėjau 
atšlaitę, apaugusią senais alyvmedžiais, virš kurių švietė saulė, 
nors kelią jau buvo nugulęs vėsus šešėlis. Ir sodą praėjau, nuo 
kurio pavakare sklido stiprus gyduolių kvapas. 

Atitokau iš savo minčių tik prie vartų, išgirdęs vienodą bel- 
dimą. Prie kelio sulinkęs neregys, traukdamas praeivių akis, be 

perstogės stukseno į akmenį. Vietoj akių jo veide juodavo duo- 
bės, ant jo sudžiūvusio kūno karojo purvini pastirę skarmalai. 
Išgirdęs, kad sustojau, jis šaižiu elgetišku balsu ėmė zaunyt: 

— Pasigailėk manęs, neregio! 

Prisiminiau kelionmaišį, kurį buvo suruošus siro Žmona ir 
kurio pats neprisireikiau. Padaviau į kaulėtą ranką krepšį ir 
skubomis išbėriau: 

— Ramybė tau. Imk, valgyk ir turėk sau visą krepšį. Man jo 
nebereikia. 

Nes, žengtelėjęš prie jo, užuodžiau bjaurią nešvaros smar- 
vę ir nepanorau kraustyti krepšio, padavinėti užkandžių jam 
į rankas. 

Bet jis net nepadėkojo. Užtat, ištiesęs ranką, siektelėjo mano 
apsiausto krašto ir susirūpinęs paprašė: 

— Ateina vakaras, naktis čia pat, o niekas nepasiėmė manęs iš 
čia, kur dieną atvedė. Pasigailėk manęs, maloningasai, parvesk 
į miestą. Ten aš rasiu kelią, o čia, už mūrų, paklysiu, užkliūsiu 
už akmens ir įpulsiu į pragarmę. 

Vien ta mintis, kad turėsiu liesti tą klaikų padarą, turbūt ne- 
vertą žmogaus vardo, man buvo atgrasi. Tad apsidžiaugiau, 
sėkmingai išsilenkęs jo ištiestų rankų. Puoliau keliu tolyn, 
stengdamasis negirdėt išmoktų aimanų, kai, šūkčiodamas man 
pavymui, jis, lyg išliedamas nusivylimą, vėl ėmė bildinti akme- 
nį lazda. Pyktelėjau ant jo už nedėkingumą. Vis dėlto atidaviau 
jam gerą užkandį ir pinigo vertą krepšį. 

Bet gal dešimtį žingsnių paėjus prieš mane tartum siena iški- 
lo, aš turėjau sustot ir atsigręžt atgal. Neregiui viltis vėl pabudo 
ir jis sudejavo: 

— Pasigailėk neregio, sveikas būdamas! Parvesk mane į mies- 
tą ir sulauksi palaiminimo. Man šalta tamsoje, šunys atslinkę 
laižo man žaizdas! 

Pats savęs paklausiau, kuris čia aklas - aš ar tas pasmirdęs pa- 
daras. Atiduodamas jam užkandį, nieko ypatinga nepadariau, 
nes man pačiam jo nereikėjo. Užtat tikra geradaryste galėčiau 
laikyt prisilietimą prie elgetos, jo buvimą šalia ir pavėdėjimą iki 
vartų. Bet vien ta mintis man buvo tokia atgrasi, kad supykino 
skrandį. 

Nenoromis atsakiau elgetai: 

— Kelių daug ir suvedžiotojų nemaža. Iš kur Žinai, kad nenu- 
klaidinsiu tavęs ir neįstumsiu pragarmėn? 

Neregys krūptelėjęs sustingo ir numetė lazdą. 

— Ramybė tau, ramybė tau! - šūktelėjo jis su viltim ir laime. — 
Aš pasitikiu tavim! Aklas būdamas, turiu tik viltį, kad kas nors 
pavėdės, nes pats negaliu rasti kelio. 

Jo žodžiai palietė man širdį. Mano nenuovokumas buvo atė- 
męs man akis. Pats nerasdamas kelio, galiu tik viltis, kad mane 
kas nors pavėdės. Prisiminiau per miegus patirtą slaptingą bu- 
vimą, kurio nebejutau atsimerkęs. Todėl ryžtingai priėjau prie 
neregio, suėmiau abiem rankom jo kaulėtus gniaužtus ir pa- 
dėjau atsistot nuo žemės. Elgeta nuolankiai ištiesė man lazdą, 
kad, paėmęs už galo, galėčiau vestis iš paskos, nesiteršdamas jo 
nešvarumais. Bet nenorėjau tempti jo kaip gyvulio už pasaito. 
Todėl suėmiau už pažasties ir ėmiau vest jį keliu. Vis dėlto ne- 
regys nepatikliai bedžiojo prieš save lazda, nes Kedrono kelias 
net nepanašus į lygų romėnišką vieškelį. 

Kėblinom koja už kojos, nes neregys buvo toks liesas ir maža- 
jėgis, kad jam nelaikė keliai. Suėmiau jo ranką ir ji man priminė 
švariai apgraužtą kaulą. Aš nekantriai paklausiau: 

— Kodėl tave nuvedė taip toli už vartų, jei negali pats savimi 
pasirūpinti ? 

Elgeta suaimanavo: 

— Oi, svetimšali, aš per silpnas atsilaikyt prie vartų. Bet kai 
buvau dar pajėgus, duoneliavau šventyklos kelyje. 

Matyt, didžiuodamasis savo praeitim, jis dar sykį, lyg dide- 
le garbe laikydamas, patikino tikrai duoneliavęs prie šventy- 
klos. Mintyse nusistebėjau žmogaus atstangumu net vargiausiu 
metu rast kuo didžiuotis. 

— Puikiai apsigindavau bedžiodamas ir daužydamas lazda, 
nors esu aklas, - gyrėsi elgeta. - Bet apsilpau ir dabar pats gau- 
nu gumbų ir mėlynių. Galiausiai buvau pavarytas nuo vartų, 
tad nieko kita nelieka, kaip kasdien ieškoti kokio gailiaširdžio, 
kad pavėdėtų į vieną ar kitą pakelės vietą. Šventame mieste per 
daug elgetų. Ir didžiuma jų labai stiprūs. 

Jis pačiupinėjo mano apsiausto kraštą ir tarė: 

— Tavo apsiaustas puikaus audinio, svetimšali. Tu maloniai 
kvepi. Matyt, esi turtingas. Kodėl pavakarėj už mūro vaikštai 
vienas? Kodėl bėglys tau neskina kelio? 

Neprivalėjau jam aiškintis. Vis dėlto atsakiau: 

— Užsispyriau pats rasti kelią. - Tada šovė mintis paklausti: — 
O tu, neregy, ar girdėjai apie žydų karalių Jėzų Nazarietį, kurį 
prikalė prie kryžiaus? Ką tu apie jį manai? 

Neregys taip perpyko, kad ėmė drebėti, pagrūmojo lazda ir 
užriko: | 

— Žinau ir ganėtinai prisiklausiau apie tą vyrą! Gerai padarė, 
kad nukryžiavo! 

Aš labai nustebau. 

— Bet man sakė, kad jis buvo geras ir gailestingas, gydė ligo- 
nius, kvietėsi pas save vargdienius, teikdamas jiems ramybę. 

— Ak, ramybę? - šaipiai pakartojo neregys. - Jis baudėsi viską 
perverst ir sugriaut, net šventyklą! Jis buvo bjaurus riaušinin- 
kas, piktavalis. Kai ką tau papasakosiu. Prie Betzatos tvenkinio 
gultą turėjo garbingas luošys elgetautojas, kuris, žadindamas 
reikiamą gailestį, retkarčiais paliepdavo įkelti jį į tvenkinį. Juk 
tame tvenkinyje per amžius niekas nepagijo, kas kad sykiais 
vanduo jame sujuduliuoja. Bet tos maudyklės yra prie Avių 
vartų, be to, kolonų šešėlyje patogu rinkti išmaldą. Taigi, o tas 
Jėzus, kaip tik ten atkliuvęs, elgetos paklausė: „Ar nori pasveik- 
ti?“ Vangstydamasis luošys atsakė, kad, vandeniui sujudulia- 
vus, kas nors pirma jo visad įlipa į tvenkinį. Tada Nazarietis 
paliepė jam keltis, pasiimt gultą ir eit. 

— Ir tas vyras pasveiko? - nepatikliai paklausiau aš. 

- Žinoma, pasveiko, pasiėmė gultą ir nuėjo, - patikino nere- 
gys. - Tokią baisingą galią turėjo tas iš Galilėjos. Todėl elgeta 
prarado pelningą verslą, kuriuo vertėsi trisdešimt aštuonerius 
metus. Dabar jis, senas žmogus, gyvena iš rankų darbo, nes jau 
neturi teisės elgetaut. 

Neregys dar labiau širdo. Ir aiškino: 

— Be to, tai nutiko per šabą. Vargšas vyras nešė gultą, iškart 
įkliuvo ir susikirto su šventikais. Bet ir to buvo maža. Paskui 

šventykloje Jėzus jam pasimaišė ir paliepė daugiau nenusidėt, 
kad neatsitiktų dar blogiau. Tuomet jis, trokšdamas apsigint, 
parodė Jėzų šventikams, įdavė jį, paliudijo pagydžius ir įsakius 
nešt gultą per šabą. Bet ką šventikai galėjo padaryt! Jėzus turėjo 
šalininkų. Jis piktžodžiavo skelbdamas, kad turi valią pažeidi- 
nėti šabą ir dirbt per šabą taip, kaip jo Tėvas. Taip, taip, jis prily- 
gino save Dievui. Aišku, kad jį reikėjo nukryžiuot. 

Bet iš mano tylėjimo neregys suprato, kad aš manau kitaip. 
Todėl dar paaiškino: 

— Kas nutiks pasauliui, jei šventykla sugrius? Iš kur luošiai 
gaus pinigų, jeigu turtingi nusidėjėliai neatpirkinės nuodėmių, 
dalydami išmaldą? 

Jis trenkė prieš save lazda ir piktdžiugiškai išrėžė: 

— Tą ankstų rytą ir aš šaukiau: „Ant kryžiaus, ant kryžiaus!“ 
Romėnas vilkino nuteisimą, nes nežino mūsų įstatymų, o gal jį 
džiugino šventyklos ir Dievo niekinimas. Visi garbingi elgetos 
priklausomi nuo šventyklos ir tvarkos sergėtojų valdžios. Todėl 
buvom skubiai sukviesti nuo šventnamio ir nuo vartų šaukt sy- 
kiu su minią. „Likra tiesa, aš irgi šaukiau, kad paleistų Barabą. 
Lyginant su Kais um, Barabas nieko nepadarė. Tik romėną už- 

Išsigandęs pasakiau: 

— Aš tavęs nesuprantu. Koks baisus tavo piktumas, jei tuo gi- 
riesi! Gal jis būtų ir tave išgydęs, jeigu būtum juo tikėjęs. 

Neregys atgręžė į mane akiduobes ir klastingai iššiepė danitų 
liekanas. | 

— Kas tariesi esąs ir ką tariesi žinąs? Turbūt esi nešvarus ir su- 
siteršęs, svetimšali, - suunkštė jis. - Verčiau vesk mane už laz- 
dos galo, kad prie tavęs neprisiliesčiau. Man prakeikus, Izraelio 
Dievas vienu kvėptelėjimu paverstų tave plėnim. Bet jei esi iš to 
Jėzaus šalininkų, tai tegul tave gyvą kirminai suėda! 

Iš piktumo jis taip šnypštė, kad suuodžiau iš burnos einančią 
smarvę, ir taip įsikibo man į apsiaustą, kad nepajėgiau ištrūkt. 

— Tu tikrai kvailas, - nusišaipė jis, durdamas pirštu į savo aki- 
duobes. - Pats Dievas nesugrąžins man išluptų akių. Net ir ne- 
noriu atgauti regėjimo, - ką pasauly pamatys toks, kaip aš? 

r 

Galėjau smogti ir atsikratyti jo, bet neišdrįsau pakelti rankos. 
Ir turbūt, net norėdamas, nebūčiau jam trenkęs. 

— Nusiramink, tyruoli, - tariau. — Vartai jau čia pat. Ten galėsi 
eit sau, kad tavęs neterščiau. 

- Jeigu būčiau stipresnis, — atsiduso jis, atsukęs į mane tuščias 
akiduobes, - kai ką parodyčiau tau, svetimšali! 

Jis ūmiai atsivėdėjo, iš nugaros netikėtai apsivijo ranka mano 
kaklą ir įrėmė į strėnas kaulėtą kelį. Pajutau, kad laisva ranka jis 
grabinėja mano pinigų kapšelio. Jeigu jis būtų buvęs stipresnis, 
tokioj bėdoj nebūčiau prisišaukęs pagalbos, bet dabar lengvai at- 
plėšiau bjaurią ranką nuo gerklės ir ištrūkau iš plėšikiško glėbio. 

Neregys švokšdamas išspaudė: 

— Šitą patarsiu tau, svetimšali! Įsidėk į galvą! Aklai nevykdyk 
nepažįstamų pašalaičių prašymų ir tuščiame kelyje elgetų ne- 
vedžiok. Būdamas stipresnis, pažabočiau tave ir pašvilpčiau iš- 
sislapsčiusiems draugužiams. Netektum savo gražaus apsiaus- 
to ir kapšelio. Jei būčiau piktas, nykščiu įspausčiau tau akis, tad 
manęs nepažintum ir negalėtum prieš mane liudyti. Taip, taip, 
jei būtum romėnas, su džiaugsmu tave nudėčiau. 

— Ačiū už įspėjimą, - nusišaipiau aš. — Iš kur Žinai, kad nesu 
romėnas? 

Neregys atsakė: 

— Nei vienas romėnas nebūtų manęs vedęs taip, kaip tu, kuris 
mažai pažįsti pasaulio piktybę. Spyrį būčiau gavęs ar rimbu per 
veidą! Iš romėno pagailos nesulauksi. Jie tik kelius ir vandentie- 
kius tiesia, tik matų ir svarsčių tikrumu rūpinasi. 

Priėjom vandens saugyklas netoli vartų. Aš dar paklausiau: 

— Ar pats buvai sutikęs tą luošį, apie kurį man pasakojai? Ar 
jis tikrai pyksta ant savo gydytojo? 

— Pats nebuvau jo sutikęs, - prisipažino neregys. - Pasakojau 
tik tai, ką girdėjau. Bet kodėl jis pagydė tik vieną ir tuos kelis? 
Kodėl nepagydė mūsų visų? Kodėl vienas patyrė malonę, o ki- 
tas visam amžiui liko tamsoje? Pripažink, kad mes ne bereik 
blogai kalbam apie tą gydytoją. 

— Turbūt girdėjai ir tai, - paklausiau aš, - kad jis, karalius Jė- 
zus, trečią dieną po mirties prisikėlė? 


126 


Neregys ėmė leipti juoku: 

— Bobų plepalai, - sušnypštė jis. - Ir tu, didus vyras, jais tiki? 

Bet jo juokas buvo ir graudus, ir pašaipus. 

— Aišku, kad mokiniai išvogė jį iš kapo, - tėškė jis. — Jis ligi 
paskutiniosios maustė žmones. Dievas yra. Aš tai žinau. Bet šia- 
me pasaulyje valdžią turi tiktai pinigas ir kumštis. 

Smarkiai bedžiodamas lazda kelio pakraštį, jis bakstelėjo 
akmenuką ir pasilenkęs pakėlė. 

— Tai akmuo! - pakišdamas man po nosim, sušuko jis. - Ne- 
jau manai, kad akmuo gali pavirst į duoną? Lygiai taip ir pa- 
saulis negali virsti kitokiu! Tai neapykantos, žudynių, paleis- 
tuvystės pasaulis, godulio ir keršto pasaulis. Ir Izraelio Dievas 
yra keršto Dievas. Romėnai dar sulauks bėdos. Bet ne per tą 
iš Galilėjos! 

Mane pagavo keistas įniršis. Rankos ir kojos atšalo. 

— Jėzau Nazarieti, — tariau, - jei tu buvai ir esi daugiau nei 
žydų karalius, jei tu savoj karalystėj ir tavo karalystė dar čia 
tebėra, paversk akmenį duona - ir aš tavimi patikėsiu. 

Išgirdęs mano žodžius, neregys pasikišo lazdą po pažasčia 
ir ėmė vartyt akmenį delnuose. Ėmė spaudyt jį pirštais — ir tas 
suminkštėjo. Neregys įtariai nupūtė nuo akmens dulkes ir, kils- 
telėjęs prie nosies, pauostė. Dar didesnio įtarumo perimtas, at- 
signybo gabalėlį, įsidėjo į burną, paragavo, sukramtė ir nurijo. 

— Tai ne akmuo - tai sūris, - papriekaištavo jis man už kvai- 
lumą. 

Ir aš turėjau atsignybti gabalėlį balto akmens minkštimo ir 
įsidėti į burną. Tai tikrai buvo į gumulą suspaustas kaimiškas 
sūris. Matyt, atsitiktinai nukritęs prie kelio iš kokio kaimiečio 
vežimo ir apsinešęs dulkėm, todėl iš karto atrodė kaip akmuo. 

Neregys pačiulpsėjo sūrį ir nepatikliai paklausė: 

— Ar tu burtininkas? Nazariečio vardu pavertei akmenį sūriu 
mano delne. 

— Sūris ar duona, - vis tiek žmogaus penas, - atsakiau aš. — 
Jei, mano paprašytas, jis sugebėjo akmenį tavo delne paverst į 
sūrį, tai, manau, turi patikėti, kad jis prisikėlė. 

Bet tai tardamas jau ėmiau mintyse abejoti ir svarstyt, ar iš 

nežinių nepastebėjau kokio keistumo akmens, kurį neregio laz- 
da atsitiktinai užkabino pakelėj. Tas atsitiktinumas stebino, bet 
atsitiktinumų būna dar nuostabesnių. 

Neregio mintys buvo žemiškesnės. Lyg bijodamas, kad neat- 
imčiau, jis greitosiomis įkišo sūrį į mano atiduotą krepšį ir šoko 
lazda bedžiot pakelės akmenų ir parklupęs čiupnot jų ranka. 
Bet tai buvo akmenys, apvalumu panašūs į sūrį, ir jais paliko. 
Tad netrukus neregys pametė bergždžiai ieškojęs. 

Pagal mūrą einančiu keliu iš Kedrono slėnio užkopėm prie 
vartų. Taip atsidūrėm tamsiam miesto šešėlyje, bet už nuga- 
rų likusias rūškanas kalnų keteras dažė raudonas saulėlydis. 
Apsižvalgiau aplink, baisindamasis vaiduoklių, ir garsiai pa- 
prašiau: 

— Jėzau Kristau, Dievo Sūnau, pasigailėk manęs, netikinčio. 

Mane apgaubė akinama šviesa. Apniko netikrumo jausmas ir 
tikrovė manyje atrodė galingesnė už didžiulį miesto mūrą prie- 
šais. Trumpą valandėlę - taip, kaip miegant Lozoriaus namuo- 
se, - tas netikrumas man atrodė lygiai tikras — tikresnis, negu 
žemės ir akmens tikrovė. Bet neregys nieko nematė. Tik gailiai 
paprašė: 

— Nekviesk to vyro, nešauk jo vardu, jeigu jis iš tiesų prisikė- 
lė. Ir ant manęs jo kraujas krito. 

Šviesa išsklido taip staiga, kaip ir sutvisko. Apžilpęs kėliau 
ranką, nūsdamas sulaikyt palaimingą lengvumą. Bet užslinko 
dar niauresnis mūro šešėlis ir aš apsunkęs sugrįžau ant Žemės. 
Pažvelgęs į statų kalną anoj pusėj slėnio, nušviestą saulėlydžio 
gaisų, aš protu suvokiau, kad kažkoks žvilgantis paviršius nuo 
atšlaitės atspindėjo šviesą į mane ir tartum veidrodis ją atmušė 
šešėlyje. 

Vis dėlto džiugulys dėl jo tikrovės ir jo karalystės neprapuo- 
lė. Tas slaptingas suvokimas perveikė mano protą ir aš iš tiesų 
troškau įtikėt. Ir pats sau mąsčiau: ko man bergždžiai skubėti, 
kam man viskas iškart? 

Džiaugsmo pagautas sugriebiau neregio ranką ir paraginau: 

— Paskubėk. Keli Žingsniai - ir būsim prie vartų. 

Bet jis ėmė spyriotis, ištraukė ranką ir paprieštaravo: 

— Kelias eina stačiai! Kur mane vedi? Ar tik ne prie skardžio, 
kur įstumsi pragarmėn kerštaudamas už tą, kurį šaukiau nu- 
kryžiuoti? 

Aš atsakiau: 

— Nedaug apie jį žinau, bet nemanau jį prisikėlus keršyt. Ne, 
tikrai ne. 

Įžengėm į vartų perėją. Sargybiniai atpažino neregį ir pasvei- 
kino kažkokiais juokeliais, klausdami, ar didelis dienos laimi- 
kis. Manding, jei jis būtų buvęs vienas, būtų jį apžiūrėję ir pasi- 
ėmę savo dalį. Manęs jie nieko neklausė, mat už mane paliudijo 
apsiaustas su kutais ir aliejum sutepti plaukai. 

Išgirdęs pažįstamus sargybinių balsus, neregys nurimo, 
ėmė bedžiot lazda vartų perėjos sieną, bet staiga atsiplėšė nuo 
manęs ir jau žinomu keliu nuskubėjo pirmas. Prie vartų ply- 
tėjo nedidelė aikštė ir jos pakraščiuose susėdę luošiai ir palie- 
gėliai tiesė rankas ir nuobodžiais balsais dar kaulijo išmaldos. 
Bet šiaip jau vakaro darbai mieste buvo pasibaigę ir iš gyven- 
tojų būstų sklido viralo, keptos duonos, česnako ir verdančio 
aliejaus kvapai. 

Aplenkęs mane, neregys pasiuto mosuoti lazda ir vardais 
šaukt savo bendrų. 

— Izraelitai! — suriko jis. — Vyras, kuris eina iš paskos, mane 
atvedė ir aš liudiju apie jį! Jis apsėstas piktos dvasios. Pašaukęs 
vardu nukryžiuotąjį Jėzų, jis pavertė akmenį mano delne sūriu. 
Čiupkit akmenis ir užmuškit jį! Jis tikrai vienas iš to prakeiktojo 
mokinių ir užtrauks ant mūsų piktybę! 

Ir pats jis ėmė grabinėti žemę, suėmė: šviežio mėšlo gurvuolį 
ir, nusiklausęs, kur einu, metė į mane taip mitriai, kad pataikė 
ir sutepė mano apsiaustą. Tai pamatę, bendrai puolė jo laikyt, 
suskato atsiprašinėt manęs ir įspėjo jį sakydami: 

— Tu ne tik aklas, bet ir kvailas. Jis svetimšalis ir turtingas! Ar 
jis gali būti iš Nazariečio mokinių? Iš veido matyt, kad jis ne iš 
Galilėjos! 

Vienas per kitą jie ėmė tiest rankas ir rodyt man savo nega- 
lias. Išdalijau jiems saują pinigų, o tada nusigobiau suteptą ap- 
siaustą, apsiaučiau juo neregį ir garsiai juokdamasis pasakiau: 

- Štai tau apsiaustas, kurį taip godžiai čiupinėjai! Dėvėk jį, 
gal kada nors, kai naktį liksi pakelėj, bus šalta, o niekas tavęs 
neparves. 

Neregys pagrasė kumščiu savo draugams ir užriko: 

— Dabar matot, kad jis apsėstas piktos dvasios? Iš tiesų, jei 
trenkčiau jam per skruostą, jis atsuktų man kitą. Toks jo kvai- 
lumas! 

Neregio žodžiai mane dar labiau prajuokino. Gal Jėzaus Na- 
zariečio mokymas nėra visai nieko vertas, kaip iš pradžių ma- 
niau? Nes, pasipriešinęs geru jo piktumui, jaučiau vis didesnį 
pasitenkinimą. Man atrodė, kad tik šitaip galiu pergalėt jo pik- 
tybę. Jeigu būčiau jam trenkęs ar atidavęs sargybiniams, pikta 
būčiau mėginęs įveikt piktumu. | 

Elgetos irgi pratrūko pataikūniškai kvatot ir paaiškino savo 
draugužiui: 

— Jokios piktos dvasios jis neturi. Jis tiesiog įgėręs, supranti? 
Tiktai girtas gali nusisiaust apsiaustą ir atiduoti tau, tiktai girtas 
gali vest tave, tik gerai įkaušęs gali juoktis iš tavo užgaulių! 

Jie buvo savotiškai teisūs. Nežemiškas svaigas pagavo mane, 
paakino garsiai kvatot, aptemdė akis ir aš visai nesigėdijau žmo- 
nių, eidamas per miestą vienais marškiniais, nes bet kas galėjo 
būti iš anksto pamėtėta, — tik ne tas kietas sūris, kurį neregio 
lazda palietė tarp vienodų apvalių akmenų. 

Siro mažmožių prekeivio žmona suplojo delnais, išvydusi 
mane plikom kojom, ir pats siras baisiai nusigando, pamanęs, 
kad pakliuvau plėšikams į nagus. Bet aš tik nusijuokiau, atne- 
šiau iš savo kambario pinigų ir pasiunčiau jį nupirkti naujo ap- 
siausto, tad jis nusiramino, irgi pamanęs, kad pasigėręs turėtąjį 
pralošiau. Parėjęs jis po ilgų atsiprašinėjimų padavė man labai 
gražų vilnonį apsiaustą su mažyčiais kutais kampuose. Tai pui- 
ki Judėjos vilna, paaiškino jis, čiupinėjo ir vėlė audinį, rodyda- 
mas, kad vilna gera ir tolygiai nudažyta. Ir patikino, kad dėl 
manęs nusiderėjo iki nuosaikios kainos. O galiausiai pasakė: 

— Tai žydiškas apsiaustas, svetimtaučio apsiausto turėčiau eit 
iki forumo ir gerokai daugiau sumokėt. Gali kutus nukirpt, bet 
niekas tau nedraudžia su jais vaikščiot, jeigu nori, juolab kad ir 

barzdą auginies. Aš ir pats bijau ir gerbiu Izraelio Dievą ir sy- 
kiais įmetu pinigą į aukų skrynią šventyklos kieme, kad sektųsi 
prekyba. 

Jis pažvelgė į mane gudriai šypsančiom juodom akim ir ati- 
davė grąžą, atidžiai atskaitydamas į delną kiekvieną pinigėlį. 
Pasiūliau atlygį už paslaugą, bet jis prieštariai pakėlė rankas ir 
paaiškino: | 

— Tavo atlygio man tikrai nereikia, nes audinių prekijas su- 
mokėjo man už tarpininkavimą. Šįvakar tavo kapšelis per pla- 
čiai atvertas, tad geriau niekur neik. Verčiau gulk ir išsimiegok, 
tik pirma pavalgyk mano žmonos paruošto gardaus viralo. Į tą 
viralą ji pribers daug svogūnų ir tam tikrų prieskonių, kad rytoj 
neskaudėtų galvos. 

Kurį laiką nepajudėjau iš vietos, tad jis susirūpinęs papurtė 
galvą, skėstelėjo rankom ir sušuko: 

— Gerai, gerai, tik rūpinuos tavimi! Jei labai nori, nusiųsiu sūnų 
nupirkti ąsotį saldaus vyno, bet daugiau negerk ir neik nakčia 
ant laiptų. Tik sprandą nusisuksi ar į nedorą draugiją įkliūsi. 

Mėginau teisintis ir kliūvančiu liežuviu aiškinti, kad esu visai 
blaivus, bet jis neviltingai iškėlė rankas ir tarė: 

— Tavo veidas raudonas, akys blizga, bet tegul bus, kaip sa- 
kai. Nusiųsiu atvest jaunos moters, kuri bendrauja su svetim- 
šaliais. Bet ji galės ateiti tik tamsumoj, kad nesusiterštų gero 
vardo mūsų miesto dalyje. Iki tol turi valdytis. Ji išlaikys tave 
lovoje ir taip nuramins, kad miegosi, iki išsiblaivysi. Tiesa, grot 
ir dainuot ji nemoka, bet šiaip yra sveika, apveidi ir tikrai tave 
užmigdys be dainų. 

Jis taip tvirtai manė suprantąs, kaip aš jaučiuos, ir žinąs, ko 
man reikia, kad vos atrėmiau jo siūlymą. Jo geidavimu atsigu- 
liau į lovą ir jis pats rūpestingai apklostė mane naujuoju ap- 
siaustu. Po kurio laiko jo duktė atnešė man garuojantį puodą 
aštraus viralo ir, delnu užsiėmusi burną, droviai kikeno, stebė- 
dama, kaip aš valgau. Bet viralo šiluma tartum tik sustiprino 
svaigulingą dvasios pakilumą. 

Mergina dar pripildė mano vandens ąsotį, bet, jai išėjus, ne- 
išturėjau lovoje. Pirštų galais nutykinęs ant stogo ir, įsižiebiant 

žvaigždėms, susisupęs naujuoju apsiaustu, klausiausi slops- 
tančių miesto garsų ir alsavau vėstančiu oru. Retsykiais mano 
įkaitusį veidą palytėdavo švelnus vėjelis. Palaimos pakylėtas, 
tuomet pajusdavau lyg neregimą ranką sau ant skruosto. Lai- 
kas virpuliavo manyje, žemės dulkės virpuliavo manyje, bet 
pirmąkart gyvenime aš įtikėjau, kad esu daugiau nei plėnys ir 
šešėlis. Ir tai mane nuramino. 

— Prisikėlęs Dievo Sūnau, — meldžiausi nakties juodumoj. — 
Iššluok man iš galvos visas bergždžias Žinias. Pasiimk mane į 
savo karalystę. Išvesk į vienintelį kelią. Gal esu kvailas, gal ap- 
sirgau, gal tavo užburtas. Bet tikiu, kad tu esi daugiau už visa, 
kas šiame pasaulyje yra buvę. 

Sušalęs ir sustingęs pabudau nuo šventyklos trimitų skarde- 
sio. Kalno viršūnę rytuose nušvietė saulė, bet miestas dar sken- 
dėjo melzganoj prietemoj ir dangaus pakrašty sutvisko skaisti 
rytinė žvaigždė. Galva buvo šviesi. Drebėdamas glaudžiau su- 
sisupau vilnoniu apsiaustu, partykinau į savo kambarį ir atsi- 
guliau. Mėginau gėdyti save už nakčia užnikusias mintis, bet 
nesusigėdau. Matyt, širdis dar buvo nutvieksta vėsios šviesos, 
nors galva nebesvaigo. 

Todėl ramiai auginausi barzdą ir, neišeidamas iš kambario, 
ramiai rašau apie tai, kas man tą dieną nutiko. Kai viską para- 
šysiu, vėl eisiu prie Vandens vartų. Aš įsitikinęs, kad viskas, kas 
man nutiko ir dar nutiks, nutiks esant tam tikram tikslui. Taip 
manydamas, aš jaučiuosi saugus. Kad ir kokių kvailysčių prira- 
šiau, nesigėdiju nei vieno žodžio. 


ŠEŠTAS LAIŠKAS 


Markas sveikina Tuliją. 

Sveikinu tave, lyg iš keistos praeities išnirusią. Ir tvankios Ro- 
mos naktys šiandien man atrodo lyg kito žmogaus išgyventos. 
Vos vieni metai mudu skiria, bet jie buvo ilgesni nei įprastai. 
Kelios prabėgusios dienos man dabar atrodo tarytum metai. Aš 
nutolau nuo tavęs, pasikeičiau. Aš jau nebe tas Markas. Šiandien 
tu manęs jau nesuprastum. Kai sugrąžinu tave į atmintį, matau, 
kaip klausantis manęs tavo įnoringas lūpas perkreipia šaipus 
šypsnys. 

Tu gyveni tuo, kas ir man anksčiau atrodė reikšminga. Stebi, 
kas ir kaip tave sveikina. Ruošdamasi į kviestinį vakarą, bičiulių 
džiaugsmui, pavyduolių apmaudui ir priešų piktumui, kruopš- 
čiai išsirenki papuošalus. Savo glotmų kūną supstai ploniausiu 
šilku. Atidžiai apžiūri savo stoto apybraižas lygioje sienos mar- 
muro plokštėje. Baksteli adata vergei, kad negraibščiai čiupinė- 
jasi sukdama tau plaukus. Pagaliau, švelniai šypsodama, pakeli 
taurę vyno, neva klausydama filosofo ar istoriko skaitymo, įsi- 
jauti į naujausią dainą, supi kurpaitę siauros pėdos pirštais, kad 
gulintis šalia norom nenorom pastebėtų tavo baltos kojelės ma- 
žumą. Pažiūrėti tu gležna, bet vis dėlto esi stipri ir ištverminga. 
Malonumo troškulio perimta Romos karšty gali nemiegot visą 
naktį. Draugijoje lakštingalų liežuvėlius, sraiges ir jūros gėrybes 
renkiesi atsainiai, tarsi galėtumei apsieit be valgio. Tačiau, nuvar- 
ginta meilužio, tu vidury nakties mikliai suryji kraujuotą jautie- 
nos pjausnį, kad pajėgtum vėl pradėti nepaliaujamą žaidimą. 

Tokį regiu tavo šešėlį, Tulija. Bet ne gyvastingą, o tartum vei- 
drodyje, tartum gludžiam juodo akmens paviršiuje ir tavo še- 
šėlis manęs jau netraukia taip, kaip žiemą Aleksandrijoje, kai 
bergždžiai stengiausi tave užmiršt. Dabar be jokių pastangų aš 
mintiju visai kitokius dalykus. Jau nepažintum manęs, Tulija. O 
gal ir aš tavęs nebepažinčiau. 

Todėl manau, kad aš rašau veikiau pats sau, nei tau, nors 
sveikinu tave. Rašau, norėdamas ištirt save patį ir visa, kas man 

nutiko, kaip kad mokė gerasis mokytojas Rode rašyt ir tai, ką 
matė akys ir ką girdėjo ausys, ne vien tik tai, kas jau parašy- 
ta kitais žodžiais. Ne, rašau ne tik laiką stumdamas ir nuobodį 
sklaidydamas. Nors tavęs šalia jau nėra, o tu vis labiau tolinies. 
Bet jau nesisieloju dėl to ir nesijaučiu kažko netekęs, Tulija. 

Ne, man net nerūpi, ar tu kada skaitysi tai, ką parašiau. Ir 
vis dėlto aš sveikinu tave. Juk man buvai ne vien tik malonu- 
mo ir aistros šaltinis, o ir vienintelė tikra bičiulė. Šio pasau- 
lio reikalus tu išmanai gerai - gal net geriau nei aš. Pagaliau 
džiaugiuosi tik dėl tavo nuovokumo negarbingai išpeštu tes- 
tamentu, per kurį tapau turtingas ir gyvenu, kaip noriu, nie- 
kam daugiau nesilankstydamas ir niekam nemeilikaudamas. 
Tu protinga, beširdė, tu valdžiotroška. Per metus tu dar labiau 
tuos ypatumus puoselėjai. Ir nėmaž turbūt neįsižeisi išgirdusi 
šitokius žodžius. Priešingai, palaikysi juos didžiausia manda- 
gybe: Tu puikiausiai Žinai savo akių, lūpų, kaklo ir kūno galią. 
Bet ir tavo kūnas manęs jau nepančioja. Toks kupinas esu kitų 
minčių. 

Užsiželdinęs barzdą, apsiavęs prastus batus, dažytą žydišką 
apsiaustą užsimetęs, pavakare vėl nupėsčiavau prie Vandens 
vartų. Neprižiūriu nagų nei rankų ir jau net pemza nenušveis- 
čiau rašaluotų dešinės rankos pirštų. Aš, pripratęs prie garinių 
ir šiltų vandenų, prausiuosi šaltu vandeniu, nes į gimnasijo 
vyrų mMaudykles prie Erodo rūmų manęs su apžėlusia barzda 
neįleidžia. Net pažastų netepu tepalu nuo gyvaplaukių. Aš ap- 
žėlęs ir apsamanojęs kaip barbaras. Bet dėl to negailestauju ir 
nesikankinu. Noriu pranykt aplinkumoj, idant manim labiau 
pasitikėtų, nors gal dar kada nors ir grįšiu prie ankstesniųjų 
įpročių, kurių esu išmokytas. 

Net negaliu pasakyti, kad myliu šį miestą ir šitą tautą. Dieną 
dažnai matau žibiu marmuru ir auksu saulėj tviskančią šventy- 
klą. Vakaro žara ją nudažo grėslia kraujo spalva. Ankstyvą rytą 
ji panaši į žydrą sapną. Jų Dievo garbei dienomis į dangų ver- 
žiasi tiršti deginamųjų aukų dūmai. Bet ta šventykla man sveti- 
ma. Ji man nesukelia tokios Dievo baimės, kaip žydams. Man ji 
nėra šventa. Jaunystėje šventesnė ir galingesnė man buvo Efeso 

Artemidės šventovė. Ir Antiochija. Ir Rodas. Ir Atėnai. O ką jau 
kalbėt apie Romos forumą. 

Ne, man nepatinka miestas, kurio tauta šaukėsi jo kraujo. 
Jeruzalės moterys verkė, kai jis nuplaktas svyrinėjo bausmės 
kalvos linkui, o jis, kaip girdėjau, pasakė, kad jos turėtų verkt 
dėl savęs ir savo vaikų. Negaliu užgniaužt negandos jausmo, 
apimančio, kai žvelgiu į šventyklą, kurios uždanga plyšo per 
pirmąjį žemės drebėjimą ir kurios laiptai šventojon sugriuvo 
per antrąjį. Tai ganėtinai iškalbingi ženklai. 

Šitaip samprotaudamas pavakare aš nuėjau prie Vandens 
vartų. Prekybinėse gatvėse dar ūžė kamšatis, prie krautuvių ai- 
dėjo visų tautų kalbos, skambėjo kupranugarių varpeliai, blio- 
vė asilai. Pripažįstu, kad žydų šventasis miestas — pasaulinės 
svarbos miestas, bet man jis svetimas. 

Vakarop, kai baigiasi dienos darbai, svetimšaliui kiekvienam 
mieste vienodai liūdna. Širdis degė tyliu laukimu, bet smelkė 
vienumos gėla. Labai svarbu būti laisvam ir nepriklausomam 
nuo kito. Tačiau svetimam mieste, kai vakarėja, vienatvė grau- 
Žia gaižuliu. 

Bet širdyje taip pat ir džiaugsmas tryško, nes aš turiu ko 
laukti. Žinau, kad gyvenu pasaulio permainų metu ir lūkesčių 
dienom. Jam prisikėlus, karalystė laikos žemėje. Tiktai saujelė 
žmonių šitai žino ir tiki, bet ir jiems širdis varsto abejonė, nes 
nieko panašaus dar nėra buvę. Aš taip pat širdyje abejoju, bet 
abejoju tikėdamas, turėdamas viltį ir laukdamas to, kas viską 
atskleis. 

Prie vartų sėdinėjo tik vienas kitas elgetautojas. Jie manęs 
nepažino, ir neregio nemačiau. Pro vartus, gyvai plepėdamos, 
išėjo kelios moterys, nešinos vandens ąsočiais ant galvų. Man 
esant netoliese, jos neprisidengė burnų apsiaustų kraštais. Bu- 
vau joms lyg tuščia vieta. 

Dangų aptraukė melzgana. Prietema tirštėjo. Danguje jau Ži- 
bėjo trys žvaigždės. Vartų perėjoj sargybiniai uždegė dervos de- 
glą. Praradau viltį, bet buvau tam pasirengęs, buvau pasirengęs 
diena po dienos grįžti prie vartų ir sulaukti ženklo. Jau ketinau 
sukt namų link, bet vis delsiau. Juk tas pats, kur būti. 

Tada iš vartų perėjos išėjo vyras, nešinas vandens ąsočiu. Pri- 
laikydamas ranka, jis nešė ąsotį ant peties, bet ne taip patyriai 
kaip moterys, — žengė lėtai, apžiūriai saugodamasis, kad prie- 
temoje nesukluptų. Tik tada, kai jis pradingo staigiai kylančioje 
gatvėje, aš pasileidau iš paskos. Stati gatvė toliau buvo išgrįsta 
žemom pakopom. Girdėjau to vyro žingsnius, girdėjau dūsau- 
jant nuo nešamos naštos. Sekiau jam įkandin, atsilikęs per kelis 
žingsnius. 

Ilgai sekiau. Jis vis suko ir suko į vingrias gatveles, bet ne- 
skubėjo. Kilom vis aukščiau. Ir kelias buvo tolimas. Bet supra- 
tau, kad jis eina.apylankom. Tuščioj vietoj jis pastatė ąsotį ant 
žemės, prilaikydamas ranka, atsišliejo į namo sieną ir palaukė. 
Priėjau ir tylėdamas atsistojau šalia. Atsirėmę į sieną stovėjom 
ilgai, iki jis nustojo šniokštuot. Pagaliau jis atsisuko, pasveikino 
mane ir paklausė: 

— Išklydai iš kelio? 

— Ir tau ramybė, - atsakiau. - Kelių daug, ir suvedžiotojų ne- 
maža. 

— Yra tik du keliai, - gudragalviškai tarė jis. - Vienas veda į 
gyvenimą, kitas - į mirtį. 

— Man liko tik vienas, - atsakiau aš. - Pats jo nerasiu, bet vi- 
liuosi ir tikiu, kad mane juo pavėdės. 

Netaręs nei žodžio, jis užsikėlė vandens ąsotį ant peties ir lei- 
dosi toliau. Žengiau greta ir jis manęs šalin nevarė. Po valandė- 
lės aš pasiūliau: 

— Kelias status. Gal galiu tau padėt? Antraip vėl neteksi brapė 

Jis atsakė: 

— Ne nuo vandens ąsočio sunkumo uždusau, o iš baimės. Ne- 
manau, kad iš to išeis kas gera. 

Bet jis nedraudė man užsikelt ąsočio ant peties. Ąsotis man 
nebuvo per sunkus. Užėjęs į priekį, vyras įspėdavo mane, kur 
nelygumas, kad neužkliūčiau. Gatvė buvo šiukšlina ir dvokė 
šlapimu. Aš susipurvinau batus. 

Bet namas, prie kurio atsidūrėm, nuo senojo mūro vartų už- 
kopę į aukštutinį miestą, atrodė didelis ir prašmatnus. Dan- 
gaus žvaigždžių šviesoje mačiau tiktai jo apribus, tačiau mano 

bendrakelionis pabeldė į vartus ir tarnaitė juos bemat atidarė. 
Manęs ji nepasveikino, bet tuoj pat paėmė iš manęs ąsotį, o su 
mano bendrakelioniu elgėsi taip pagarbiai, kad supratau, jog jis 
nėra tik tarnas, kaip maniau. 

Jis nuvedė mane į tylų, medžių šešėlių dengiamą kiemą. Ten 
mane pasitiko maždaug penkiolikos metų jaunuolis. 

— Ramybė tau, - droviai pasveikino jis. - Mano tėvas ir dėdė 
užsidarė savo kambariuose, bet leisk tave palydėti į aukštutinę 
menę. Gal nori nusimazgot rankas? 

Nelaukdama mano atsakymo, iš atnešto ąsočio tarnaitė dos- 
niai užpylė man ant rankų vandens. Tartum norėdama parody- 
ti, kad šiuose namuose vandens nestokojama. Vaikinas ištiesė 
man rankšluostį ir tarė: 

— Aš vardu Morkus. 

Aš šluosčiausi rankas, o jis greitai, lyg puikuodamasis savo 
paties svarba, pridūrė: 

— Buvau pas mokytoją tą naktį, kai jį suėmė. Išpuolęs iš lo- 
vos, vienais baltiniais, lėkiau įspėti, mat Žinojau, kad jis miega 
Getsemanės sode. Ir mane jie buvo taip sugriebę, kad marški- 
niai perplyšo ir negalėjau ištrūkt. Nuogas turėjau bėgt, kai visi 
bėgo. 

— Nemalk niekų, Morkau, - įspėjo mano bendrakelionis. Bet ir 
jis pats, saugioj vietoj pametęs baimę, atrodė kupinas slapto įkvė- 
pio. - Aš Natanaelis, - pasisakė, - neslėpsiu nuo tavęs savo vardo. 
Sutikau jį Emauso kelyje tą dieną, kurios rytą jis išėjo iš kapo. 

— Bet iškart tu jo net nepažinai, - išsitarė Morkus. 

Natanaelis ramindamas uždėjo jam ant sprando delną. Mor- 
kus karšta ranka patikliai suėmė manąją. Supratau, kad jam ne- 
daug tenka dirbt rankomis. Jis užvedė mane laiptais į balkoną 
palei stogo kraštą, o iš ten - į aukštutinę menę. 

Tai buvo erdvi patalpa, kurią lempa apšvietė labai silpnai, 
užtat jos pasieniai skendėjo tamsoj. Joje pamačiau manęs lau- 
kiančius du vyrus. Prietemoje juodu tylomis stovėjo susiėmę 
rankomis, ir vieną išjų aš pažinau. Tai buvo dailusis Jonas, kurį 
su būreliu moterų buvau matęs ant nukryžiavimo kalvos. Blau- 
sioj lempos šviesoj pažvelgęs iš arti, aš pastebėjau nepaprastą 

to jauno veido tyrumą. Antrasis vyras, raukšlių išvagota kakta, 
atrodė vyresnis ir jo akys į mane dėbsojo įtariai. 

— Ramybė jums, - pasakiau. 

Bet juodu tylėjo. Galų gale Jonas klausiamai pažvelgė į vyres- 
nį vyrą, žvilgsniu tartum paragindamas jį kalbėti. Jis permetė 
mane akimis nuo galvos iki kojų, bet žvilgsnis liko įtarus. Tyla 
pasidarė slogi. Pagaliau Natanaelis pateisinamai tarė: 

— Jis ėjo paskui vandens ąsotį. | 

— Ieškau vienintelio kelio, - karštai išbėriau aš, stingdamas iš 
baimės, kad tuodu netikėdami atstums mane. 

Apie didžiulį stalą stovėjo nemažai gultų. Matyt, ten buvo 
rengiamos didelės puotos. Ganėtinai prisižiūrėjęs į mane, įtaru- 
sis pagaliau mostelėjo ranka. 

— Natanaeli ir Morkau, išeikit, - paliepė jis, - bet nesitraukit iš 
kiemo ir žiūrėkit, kad nieko nenutiktų. 

Jiems išėjus, įtarusis dideliu raktu užrakino duris ir tarė: 

— Ramybė tau, svetimšali. Ko iš mūsų nori? Būgštauju, kad 
kelias, kurio ieškai, tau per siauras. 

Bet Jonas jį nutraukė ir papriekaištavo: 

— Vargas tau, Tomai, iš karto viskuo ir visais abejojančiam! — 
O man atvirai išklojo: - Kas ieško, tas randa, belsk - ir bus ati- 
daryta. Girdėjom, kad esi romios ir nuolankios širdies. Tu uoliai 
beldei. Todėl atidarėm tau vartus. 

Jis pasiūlė man krėslą ir, pats atsisėdęs priešais, įbedė į mane 
nuoširdžias svajoklio akis. Kiek padvejojęs, Tomas irgi atsisėdo 
ir tarė: 

— Aš vienas iš tų dvylikos, apie kuriuos tau pasakojo. Jis pats 
išsirinko, pašaukė mus į pasiuntinius ir mes nusekėm paskui jį. 
Jonas - jauniausias iš mūsų. Aš turiu jį saugot. 

Nesmerk mūsų už perdėtą atsargumą, - toliau kalbėjo jis. — 
Pats žinai, kad valdžia ir prieš mus kurpia kaltinimus. Esą, mes 
surezgėm sąmokslą, bausdamiesi padegti šventyklą ir šitaip 
duot ženklą žmonėms. Nužudėme tą iš mūsų, kuris išdavė jį. 
Prisipažinsiu, mes ginčijomės dėl tavęs. Aš labiausiai persergė- 
jau, jei neskaičiuosim Petro, kuris apie tave net girdėt nenori, 
nes esi svetimšalis. Bet Marija Magdalietė tave užtarė. 

— Pažįstu tave, —- pasiteisino Jonas. — Pats mačiau tave prie 
kryžiaus ir kad neprisidėjai prie šaipūnų. 

— Aš tave irgi pažįstu, ir girdėjau apie tave, - atsakiau aš. 

Jis traukte traukė akį, nes tokio apveidaus jaunuolio dar ne- 
buvau matęs. Jo veidas atrodė skaistus, tarsi piktos minties ne- 
palytėtas. Vis dėlto tas jo gražumas nebuvo bedvasis, kaip sta- 
tulos, o gyvas, aistrus. Pajutau iš jo sklindant šilumą ir ramybę. 

— Tai ko tu iš mūsų nori? - vėl šiurkščiai paklausė Tomas. 

Jo priešiškumas paakino mane būti atsargų. Atrodė, kad jis 
pavydulingai saugo kažkokią pasiuntinių tarpusavio paslaptį. 

— Aš prašau tik parodyti kelią, - atsakiau nuolankiai. 

Tomas atšakiai žvilgtelėjo į Joną ir paaiškino: 

— Prieš suėmimą jis mus tikino, kad jo Tėvo namuose - dau- 
gybė buveinių. Sakė einąs ruošti mums vietos - manding, turėjo 
galvoje mus dvylika, nors Judas paskui jį išdavė. Ir dar pasakė: 
„Kur aš einu, jūs žinote kelią.“ 

Jis suglumęs pasitrynė raukšlėtą kaktą. 

— Pats tada atsakiau, kad mes nežinom, kur jis eina. Iš kur 
mes galėjom žinot? Dabar tu, svetimšali, klausi manęs kelio, 
nors aš pats jo nežinau. 

Bet Tomas nekantriai pašoko, trenkė kumščiu sau į delną ir 
užriko: 

— Bet ką tai reiškia? Aš nesuprantu, tu man paaiškink! 

Jonas tikriausiai norėjo paaiškint, bet varžėsi manęs. Kiek pa- 
mąstęs, aš įsikišau ir išdrožiau: 

— Trečią dieną jis prisikėlė. 

— Būtent, - atšovė Jonas. - Marija Magdalietė atėjo pasakyt 
mums, kad akmuo nuo kapo angos nusiritęs. Mudu su Petru 
nubėgom ir radom kapą tuščią. 

— Taip, taip, - pasišaipė Tomas. — Marija Magdalietė regėjo 
angelus ir šmėklojantį sodininką. 

— Sodininką? - pašokau aš. Kažkas manyje suvirpėjo. 

— Bobų pasakos, - toliau šnekėjo Tomas, nepaisydamas 
mano klausimo. - Ir Natanaelis, ir tas Emauso kelyje. Tie net 
nepažino jo. 

Tada Jonas patikino: 

— Šiame kambaryje jis apsireiškė mums tą vakarą, kai iš bai- 
mės buvom užsirakinę duris. Jis atėjo pas mus, kalbėjo ir paža- 
dėjo tai, apie ką pats bemaž nedrįstu svajot, juolab - pasakot 
svetimam. Bet prisiekiu — jis gyvas atėjo pas mus, o paskui din- 
go taip, kaip atėjo, ir mes tuo patikėjom. 

— Tikrai, - pasišaipė Tomas. - Tu pakvaišęs kaip Natanaelis 
ir anas kitas, o ką jau kalbėt apie Mariją. Manęs ten nebuvo ir 
aš tokiais regėjimais netikiu. Netikėsiu, kol savom akim nepa- 
matysiu ant jo rankų vinių žaizdų ir pirštu jų nepaliesiu. Ne, 
antraip nepatikėsiu. Tai paskutinis mano žodis, net jei juo pa- 
springsiu. 

Tie žodžiai ir abejonė įžeidė jaunąjį Joną ir jis nusigręžė. Bet 
neprieštaravo. Pamaniau, kad Tomo abejonė per kelias pastarą- 
sias dienas pagraužė net liudytojų tikėjimą ir jie visi ėmė slapčia 
abejot bendru regėjimu. Bet mane pagavo keistas džiugulys ir 
aš ryžtingai tariau: 

- Man nereikia matyt, kad tikėčiau. Žinau, kad jis prisikėlė ir 
tebėra žemėje. Aš laukiu, nors nežinau, ko. Siomis dienomis jau 
nutiko ir tikrai nutiks tai, ko nėra buvę. 

Bet Tomas su pašaipa tėškė: 

— Juk tu ne Izraelio vaikas, nors kaip perkrikštas prisisiuvai 
kutus apsiausto kampuose. Nesuprantu, Kodėl taip atkakliai 
mus šnipinėji. Aš abejoju tavo siekiais. Nemanyk, kad nežinau, 
jog svečiavaisi pas vietininką Antonijaus pilyje. Mėgini įviliot 
mus į kilpą, kad už šnekas ir mus prikaltų prie kryžiaus ar mūro 
įduboj užmėtytų akmenimis. 

Jis ėmė grąžyti gumbuotus pirštus, įsižiūrėjo neramiom akim 
prieš save ir pridūrė: 

— Nežinau, ar pats esi matęs, kaip žmogų užmėto akmenim. 
Aš mačiau ir savo kailiu to patirti nenoriu. Bent jau ne dabar, 
kai jis miręs, nesvarbu, kad jo kapas tuščias. 

- Kodėl tu dar Jeruzalėj? - šiurkščiai paklausiau ir aš. - Ko 
neišeini, ko patyliukais negrįžti namo ir prie darbų? Ko lauki? 

Jis nudelbė akis lyg per gyvenimą pripratęs klausyt įsakmaus 
balso. Ir čiupinėdamas apsiaustą pasiteisino: 

- Juk negaliu išeit vienas. Manau; kad mes veltui čia delsiam. 

Reikėtų kuriam laikui pasitraukt į dykumą, o paskui visiems 
grįžt namo. Bet mes dvejojam, ginčijamės ir gaištam, nes nesu- 
tariam. 

Jonas pažvelgė į jį tyrom kaip šaltinis akim ir priminė: 

— Nuo tol, kai jis tave pasirinko, tu nebeturi namų. Pats metei 
savo rykus ir nusekei paskui jį. Tas, kuris, suėmęs arklą, dairosi 
atgal, netinkamas jo karalystei. Jis pats taip sakė. Ne, Tomai, 
mes negalim grįžt į ankstesnį gyvenimą. 

— O kokia jo karalystė? - greitai paklausiau aš. 

Bet Tomas su pašaipa papurtė galvą ir atsakė: 

— Tikrai ne tokia, kaip mes manėme, svetimšalį. 

Jis vėl trenkė kumščiu sau į delną ir, bejėgiško pykčio pagau- 
tas, sušuko: 

— Ar aš nesirengiau keisti apsiausto į kalaviją ir mirti su juo 
ir dėljo? Dieve, pasigailėk mūsų, juk jis, žmogaus sūnus, turėjo 
valdžią ir galią daryt šiam pasauly, ką nori. O jis, jis leidosi pri- 
kalamas prie kryžiaus, tylus kaip avinėlis, ir paliko mus bėdoj 
tokius nelaimingus, kad jau nežinom, kuo tikėt ir į ką kreiptis. 

Ir dar jis pridūrė: 

- Žmogui, kurį užmėto akmenimis, iš burnos kliokteli kraujas 
ir iš nosies teka kraujas su snargliais, jis rėkia, rauda, išmatom 
apdergia drabužius ir tik tada išleidžia dvasią. Palikęs mus, jis 
išėjo, tai kodėl turim rengt sau tokią liktį. | 

Jonas švelniai palietė ranka jam petį ir patikino: 

— Visi buvom tokie silpni, kai išmušė valanda. Bet neužmiršk, 
kad jis pažadėjo atsiųst mums gynėją. 

Tomas piktai jį niūktelėjo neatsargiai prasitarus ir, dangsty- 
damas tą paslaptį, kalbėjo toliau: | 

— Lengva tau šnekėti, Jonai. Mažai Žinai apie gyvenimo žiau- 
rybes. Tu, mieliausias sūnus, sykiu su broliu vadovavai vy- 
resniems tėvo žuvidėje. Jo pašauktas, aš nusekiau paskui dėl 
vargdienių ir prislėgtųjų. Bet ko pažemintiesiems džiaugtis jo 
beprotiška mirtim! Jis pats apsijuokė ir mus apjuokė prieš tary- 
bą ir romėnus. 

Bet manęs jis neapgavo. Man buvo smalsu ir aš paklausiau 
Jono: | 

— Tu kažką sakei apie gynėją? 

Jonas nuoširdžiai pažvelgė į mane ir prisipažino: 

— Nesuprantu ir kol kas nežinau, bet kliaujuosi jo pažadu. 
Kažkas turi nutikt, kaip pats sakei. Todėl ir delsiam Jeruzalėj. 

Juodu sužiuro į mane ir aš pamačiau, kad iš veidų jie tokie 
nepanašūs, kaip tik gali būt nepanašūs du žmonės. Vis dėlto tie 
veidai turėjo ir vienodų bei panašių bruožų, kurie juodu siejo, 
nors Tomas buvo piktas. Jiems nutilus, aš pasijutau lyg visiškas 
pašalietis. Prisiminiau Marijos Magdalietės žodžius apie išrink- 
tuosius pasiuntinius ir supratau, ką ji norėjo pasakyt. Turbūt ir 
didžiulėj minioj būčiau juos atpažinęs. Pamatęs juos ir įsižiūrė- 
jęs, pamaniau, kad pažinčiau iš veidų ir tuos pasiuntinius, kurie 
manim abejoja ir nenori manęs susitikt. 

Juodu ilgai tylėjo, rodydami, kad, nepaisydami geros Jono 
valios, laiko mane pašaliečiu, ir aš galop bejėgiškai pratariau: 

— Noriu jums gera. Nesu žydas nei apipjaustytas ir neketinu 
apsipjaustyt. Bet girdėjau, kad jis pasigailėjo net samariečių, ku- 
riuos žydai niekina. Sako, Galilėjoje jis išgydė ir romėnų įgulos 
vado tarną, nes tas romėnas tikėjo jo galia. Ir aš tikiu jo valdžia 
ir galia, tikiu, kad jis gyvas ir dar ateis pas jus. Jei taip nutiks, 
maldauju — nepalikit manęs tamsoje! Aš tikrai jam nekenksiu. 
Ar gali žmogus pakenkt tam, kuris, po mirties prisikėlęs, ateina 
ir išeina pro užrakintas duris. Ir jums kenkti nenoriu. Priešin- 
gai, padėsiu jums, jei galėsiu. Gyvenu prie Chasmonėjų rūmų, 
pas sirą, mažmožių prekeivį Karantą. Aš turtingas, galiu padėt 
jums ir savo ištekliais, jei reikia. 

— Parodyk tai, - tarė Tomas, ištiesdamas nuospauduotą ranką. 

Bet Jonas jį sudraudė: 

— Bent kol kas mums tokios pagalbos nereikia. Mano šei- 
ma turtinga, Matas turi išteklių, o ir Viešpats turėjo pinigingų 
globėjų, kurie mus išlaikydavo keliaujant, nes patys negalė- 
jo sekti paskui jį. Ne, ne, duonos ir apdarų mums nereikia, o 
tik to, ko jis vienas mums gali duot. Jeigu jis sugrįš, aš tavęs 
neužmiršiu. Bet jo patikėtų paslapčių svetimšaliui aš, aiškų, 
atskleist negaliu. 

Tomas įspėjo: 

— Turbūt mes padarėm klaidą, paklausę Marijos. Nieko gera, 
kad šitas atvykėlis čia šniukštinėja. 

O man pagrasino: 

- Žinok, keliaudami su juo, mes turėjom galią gydyti ligonius 
ir net piktas dvasias išvarinėt. Mūsų galios dabar apsilpusios, 
bet tu verčiau pasisaugok. Jis mus išsirinko. Leidom pas jį, ką 
norėjom, neleidom tų, kurių leist nenorėjom. Jei iš mūsų dvyli- 
kos vienas buvo išdavikas, tai kaip galim tikėt pašaliečiu. 

— Nebijau tavęs nei tavo galios, - atsakiau. - Negirdėjau, kad 
jis naudojo galią priešams įveikti, tad juo labiau nenaudos prieš 
tą, kuris jo uoliai ieško. 

— Ak, ką tu žinai! - kirto Tomas. - Juk jis supykęs, kad nerado 
sunokusios figos, prakeikė figmedį ir tas mūsų akivaizdoj nu- 
džiūvo, nes vien lapus leido. Ne figų metas tada buvo. 

Tačiau Jonas tarė: 

— Kažin ar teisingai supratom, ką jis norėjo pasakyti. Turbūt ir 
tai buvo palyginimas, kurio mes nepermanėm. 

— Žmonėms jis kalbėjo palyginimais, - tarė Tomas, - o mums 
viską aiškino tiesiog. Bet jeigu tada nesupratom, tai kaip dabar 
suprasim. Todėl turim tuoj pat iš čia keliaut. 

Man pakyrėjo jo atšakumas ir grasinimai: 

— Tegul bus, kaip nori, - tariau. - Apgailestauju, kad nuka- 
mavau jus, ir šiaip liūdesio prislėgtus. Išvykau iš Aleksandrijos 
ieškoti pasaulio valdovo, kurio gimimą skelbia didžiuma tapa- 
čių pranašysčių. Tokių pranašysčių turi ir kitos tautos, ne vien 
tik žydai. Jo gimimą rodė žvaigždžių susijungimas. Tas ženklas 
buvo pastebėtas ir Romoje, ir Graikijoje. Jėzų Nazarietį, kuris 
kaip žydų karalius buvo prikaltas prie kryžiaus ir kurio mirtį 
savom akim mačiau, palaikiau pasaulio valdovu. Bet jo kara- 
lystė kitokia, nei aš maniau, ir turbūt kitokia, nei jūs manot. Ne- 
galit man trukdyt ieškot į ją kelio. Jo prisikėlimas mane įtikino, 
kad ta karalystė yra. 

Bet šitai sakant nuovylio ašaros graužė man akis, aš nusisu- 
kau ir užtemusiu žvilgsniu nužvelgiau didžiulę svetainę, prie- 
blandos nugultais kampais. Valandėlę užniko tas pats nema- 
tomo asmens buvimo jausmas, kaip miegant Lozoriaus svečių 

kambaryje. Bet dabar aš nemiegojau. Priešingai, buvau budrus 
ir pagavus. Mane suėmė noras pašaukt jį, kaip tada, kai nere- 
giui akmuo pavirto sūriu. Bet iš baimės tam kambary ir prie tų 
dviejų vyrų taip nepadariau. Jie tikrai turėjo slaptų žinių, kad ir 
kaip tai dangstė ir jomis dvejojo. Prieš eidamas mirti, jis tikrai 
pamokė juos savo misterijos, kad įgyvendintų tikslą, kurį tik jis 
vienas žinojo ir kurio mokiniai dar nepermanė. 

Ne, balsu jo vardo ištarti nedrįsau. Tik nuolankiai pasakiau: 

— Ramybė jums, - ir apsisukau, ketindamas eit. 

Tomas žengė pirmas atrakinti durų, pasuko didelį medinį 
raktą ir patraukė skląstį, norėdamas atidaryti, bet durys neatsi- 
darė. Tomas jas patraukė, dar kartą pasuko raktą, bet negalėjo 
atidaryt. | 

— Durys išbrinko ir prikibo prie staktos! - piktai užriko jis. 

— Neplėšk taip smarkiai, sulaužysi užraktą, - persergėjo Jo- 
nas, eidamas jam padėti. 

Bet ir jis neatidarė durų. Nustebę juodu priekaištingai su- 
žiuro į mane, lyg būčiau dėl to kaltas. Priėjau jiems padėti. 
Nelabai ką išmaniau apie medines spynas ir medinius raktus, 
bet man pavyko pasukti raktą ir durys lengvai atsivėrė. Į mane 
padvelkė nakties vėsa, išvydau dangų, žiburiuojantį Žvaigž- 
dėm, ir viena žvaigždė nukrito tarytum ženklą man palikda- 
ma auksinį brėžį. 

Tą durų užstrigimą ir žvaigždės skrydį palaikiau žinia, kad 
jis, karalius, nenori išstumt manęs iš savo karalystės, kaip jo pa- 
siuntiniai. Bet jie to ženklo nepamatė. Tomas tiktai sukiojo me- 
dinį raktą spynoje, tyliai murmėdamas, kad jis, vargšas, nepra- 
tęs prie spynų ir užraktų, nes neturi tokių turtų, kuriuos reikia 
rakint. 

Juodu liko aukštutinėje menėje. Nulipau laiptais į kiemą. 
Mane pasitiko jaunasis Morkus ir susirūpinęs paklausė: 

— Ar rasi kelią namo, svetimšali? Jau antra naktinė sargyba. 

Aš atsakiau: 

— Nesirūpink manim nei mano sveikata. Tiesa, dusdamas iš 
baimės Natanaelis mane čia atvedė aplinkiniais keliais ir klai- 
džiais skersgatviais, kad nežinočiau šitos vietos, bet tikriausiai 

parsirasiu į žemutinį miestą ir savo būstą. Pereisiu mūrą, pas- 
kui nusileisiu į pakalnę, o tada eisiu pagal žvaigždes. Jeigu ra- 
siu teatrą ir forumą, žinosiu, kur sukt. 

Bet Morkus karštai nutraukė: 

— Mano tėvas ir mano dėdė paliko mane šįvakar kaip šeimi- 
ninką. Niekuo tavęs nepavaišinau, nes šitie Viešpaties pasiunti- 
niai nenorėjo su tavim valgyt. Juk tu romėnas. Bet leisk parody- 
ti svetingumą - bent parlydėti tave namo. 

Aš šypsodamas paprieštaravau: 

— Tu jaunas, o jaunystė mėgsta miegą. Jau ir šiaip per ilgai dėl 
manęs vakaroji. 

— Tokiomis naktimis akys nesimerkia, - atsakė Morkus. - Pa- 
lauk, tik atsinešiu apsiaustą. 

Užsimiegojusi tarnaitė prie vartų jį išbarė, bet Morkus nusi- 
juokė, paplekšnojo jai skruostą ir šmurkštelėjo su manim pro 
vartus. Pastebėjau, kad apsaugai jis pasiėmė lazdą švininiu 
galu, ir pasijutau nejaukiai, nors paauglio nebuvo ko bijot. 

Jis patikimai vedė mane tiesiais keliais atšlaite žemyn ir ne- 
klaidino, kad nerasčiau kelio atgal, nors iš karto jo norą palydėt 
aš supratau kaip atsargumą. Tamsiose vietose jis palaikydavo 
už rankos, kad nesuklupčiau. Man pasirodė, kad jis degte dega 
noru su manim pasišnekėt. Bet nedrįso, nes aš tylėjau nusimi- 
nęs, nors viltį širdyje tebeturėjau. 

Galų gale atlyžau ir pasakiau: 

— Taigi tu pažinojai Jėzų Nazarietį. 

Morkus tvirtai suspaudė man ranką ir patikino: 

- Iš tiesų aš jį pažinojau. Pats rengiau ir tiekiau į stalą, kai jis 
su pasiuntiniais dykumos šventųjų papročiu viena diena anks- 
čiau valgė Velykų avinėlį. Tai buvo jo paskutinis vakaras. Bet ir 
anksčiau buvau jį matęs ir pasveikinau jį kaip Dovydo sūnų, kai 
asilu įjojo į Jeruzalę. 

Ir pasigyrė: 

— Mano tėvas atvedė jam asilą į nurodytą vietą ir mokiniai jį 
surado. Tąkart žmonės klojo jam po kojų drabužius ir mojo pal- 
mių šakom, šaukdami „hosana“. Mano tėvas ir mano dėdė jam 
leido nemokamai naudotis aukštutine mene. 

Aš susmalsau ir paklausiau: 

— Kas toks ir ką veikia tavo tėvas? Kodėl jis globojo Jėzų, ne- 
bijodamas jūsų valdžios? 

Morkus suniuro ir tyliai atsakė: 

— Mano tėvas nenori, kad jo vardas būtų siejamas su šiais 
dalykais. Bet jis iš romiųjų, nors ir turtingas. Manding, romieji 
jo prašė apsaugot karalių. Bet Jėzus nenorėjo mano tėvui ir jo 
namams užtraukt grėsmės ir leistis suimamas ten. Todėl nuėjo 
nakvot į Getsemanę. Bet išdavikas Judas žinojo, kur aukštutinė 
menė. Iš karto jie su degančiais deglais ir žvangindami ginklus 
beldėsi į mūsų vartus. Tada šokau iš lovos ir nubėgau jo įspėti. 

Jis man paaiškino: 

— Tėvas išsiteisino tarybai, nes aukštutinę menę jis nuomoja 
vestuvėms ir puotoms. Jo niekas nepersekiojo, nes ir valdžioj 
turi draugų. Bet gal jie žino, kad, užėjus tamsai, galilėjiečiai 
iš slaptaviečių sueina į mano tėvo namus, tik jau nenori kelt 
triukšmo. Juos ir šiaip jau slegia kaltumas dėl to, kad taip Žiau- 
riai nužudė Dievo Sūnų. 

— Arjis buvo Dievo Sūnus? - paklausiau aš, mėgindamas jau- 
nuolį. į 

Morkus nuoširdžiai atsakė: 

- Žinoma, jis buvo Dievo Sūnus ir pateptasis. Tokius stebu- 
klus galėjo daryt tik Dievo pasiųstasis. Be to, jis prisikėlė ir te- 
bėra gyvas, nors buvo miręs. Mano dėdė Natanaelis net valgė 
su juo. Juk negyvėliai ir bekūnės dvasios nevalgo. Aišku, kad 
jis gyvas. 

Sirdyje pritariau jo nuoširdžiam vaikiškam įsitikinimui, bet 
protas kurstė slaptą pašaipą: 

— Pažinimas tavęs dar neslegia, jeigu taip imliai viskuo tiki. 

Bet vaikinas pasiteisino: 

— Moku skaityti ir rašyti graikiškai, šiek tiek ir lotyniškai. 
Mano tėvas turi turto Kipre ir net Romoje. Nesu toks tamsuolis, 
kaip manai. Neužmiršk, kad mačiau jį daug sykių ir girdėjau jį 
kalbant. Kartą, svečiuodamasis pas mus, jis buvo uždėjęs delną 
man ant galvos. Tau sunkiau patikėt, nes, kaip girdėjau, matei jį 
tik mirštantį. Aš jį mačiau ir valdžios bei galios dienomis. 

Priėjom aukštutinį miestą nuo žemutinio skiriantį mūrą ir aš 
sustojau toje vartų perėjos vietoje, kur buvau sutikęs Mariją Be- 
retietę. 

— Nuo čia jau Žinau kelią į namus, - tariau. 

Bet tebestovėjau, o ir Morkus nenorėjo manęs palikt. Per dan- 
gų vėl nuskriejo žvaigždė ir mudu abu ją pamatėm. 

- Žvaigždės šiomis naktimis neramios, - tariau aš. - Kažkas 
dedasi. Gal tik dabar prasideda jo valdžios dienos, nors ta val- 
džia kitokia, nei mes dabar manom. 

Bet Morkus su manim neatsisveikino ir dar nėjo namo. Sto- 
vėdamas droviai čiupinėjo apsiaustą, lazda kapstinėjo žemę po 
kojų. 

— Aš tik stebiuosi, - tariau, - kad Natanaelis jo iš karto nepaži- 
no ir kad Marija Magdalietė atpažino tik tada, kai jis užkalbino 
vardu. 

— Jie nieko panašaus nesitikėjo, - ėmė teisint Morkus. - Gy- 
vas jis rodėsi visokiausiais pavidalais ir keitė juos pagal dvasios 
būseną. Nelengva tai paaiškint. Jis turėjo tartum visų žmonių 
veidus. Tie, kurie juo tikėjo, manau, įžvelgdavo jame mylimus 
žmones. Buvo sunku žiūrėt į jo veidą. Jo žvilgsnis atrodė per- 
nelyg rimtas. Mačiau, kaip seni žmonės, pažvelgę jam į veidą, 
nulenkdavo galvas. 

— Turbūt tu teisus, — atsakiau aš. — Pats mačiau jį kenčiantį 
ant kryžiaus, dar nieko apie jį nežinodamas. Negalėjau į jį žiū- 
rėt. Negaliu apsakyt, kaip jis atrodė. Tiesa, tada buvo prieblan- 
da. Maniau, kad tik iš pagarbos jo kančiai negalėjau gerai į jį 
įsižiūrėt. Bet iš tikrųjų nebūčiau galėjęs Žiūrėt net norėdamas. 
Nesistebiu tuo, juk jis buvo Dievo Sūnus. Net sargybiniai tai 
pripažino, nes, jam mirštant, drebėjo Žemė. 

Bet, — liejau kartėlį toliau, - pasiuntinius jis rinkosi nežiūrė- 
damas, o jie nemokyti vyrai ir turbūt neturi teisės kliudyt ki- 
tiems ieškoti mokytojo. Tai neteisinga ir nedora. Aš manau visai 
taip, Kaip ir tu. Jie perdeda savo baimę, kad nereikėtų atskleist 
jo misterijos. Kažin ar kas juos persekiotų, jeigu išlįstų iš savo 
slaptaviečių. 

Morkus kiek pamąstė ir tarė: 

— Man rodos, tu klysti. Gal jie ir nemokyti. Bet turi kažką, ko 
neturi kiti. Jie drįso žiūrėt jam į veidą ir nieko pikta nepatyrė. 
Bent jau Jonas žiūrėdavo jam į veidą. Joną jis labiausiai mylėjo. 
Nesmerk jų, svetimšali. | 

Bet paskui jo balse išgirdau pašaipą: 

— Tiesa, juos sunku suprasti. Ir mano tėvą turbūt išvargino jų 
vaidai ir piktumai. Ypač Petro, - augiausio iš jų, nes yra valdžio- 
troška ir kertasi su moterim, kurios juos maitina ir slapsto nuo 
sargybinių. Nors jis augus ir pajėgus, bet labai naivus. Ir šiaip 
galilėjiečiai skiriasi nuo mūsų, Jeruzalės gyventojų. Jie neper- 
mano Raštų vingrybių taip, kaip Izraelio mokytojai. Jie kaimie- 
čiai, žemdirbiai ir supranta tik tai, kas apčiuopiama. 

Po valandėlės jis dar pridūrė: 

— Sutinku, jie šiurkščiai elgiasi su svetimais ir prie jo ne visus 
prileisdavo. Vienas toks juos susirado, bet jie nepriėmė jo, nes 
nelaiko tikru Izraelio vaiku. 

Aš susmalsau. 

— Papasakok apie tai, - paprašiau. 

— Ar girdėjai, kad pakeliui, kai jam ant pečių užvertė kryžių 
ir jis parkniubo, daugiau nebepajėgdamas jo tempt, - ėmė pa- 
sakoti Morkus, - romėnai nežiūrėdami čiupo vieną praeivį, iš 
savo laukų pėsčiavusį į miestą, ir privertė jį nešti kryžių. Manė, 
kad tas - paprastas darbininkas, o jis - plačių žemių savinin- 
kas ir libertinų sinagogoj gerbiamas Žmogus. Iš karto jis ketino 
skųstis dėl romėnų savivalės, bet paskui apsigalvojo. Jis išvis 
nežinojo, kas dedasi, nes atvykęs čia iš Kirėnės ir stengiasi nie- 
ku gyvu nesikišt į politiką. Bet išsiaiškinęs, kas atsitiko ir kieno 
kryžių nešė, ėmė nerimauti ir panūdo iš mokinių sužinot apie 
Jėzų daugiau. Bet Petras ir juo suabejojo. Juolab kad tada moki- 
niai dar baisiausiai bijojo. O jis daugiau neatėjo klaust kelio. Gal 
tau vertėtų jį susirasti ir pasikalbėti. Gal Jėzus pakeliui pasakė 
jam ką nors įsimintina, kad jį toks nerimas užniko. 

— Kur manjį rast? - paklausiau aš. 

— Jis vardu Simonas Kirėnietis, - paaiškino Morkus. - Paklau- 
sinėk libertinų sinagogoj. Ten jį tikrai žino. 

— Kokia ta libertinų sinagoga? - paklausiau aš. 

— Raštai toje sinagogoje skaitomi graikiškai, - paaiškino Mor- 
kus. - Ją įsteigė Romos tremtiniai, ten praturtėję ir sugrįžę į Je- 
ruzalę. Ir Aleksandrijos bei Kirėnės tremtiniai ją remia, nes tiek 
nutautėjo, kad nebesupranta mūsų tėvų kalbos. Tai turtinga ir 
pakanti sinagoga, pernelyg neapsunkinanti tikinčiųjų. Manau, 
tave ten maloniai priimtų, jei per šabą įsimanytum pasiklausyt 
Raštų graikiškai. 

Tas jo patarimas man tiko. 

— Dėkui tau, Morkau, - pasakiau. - Mane pavarė ir kelio aš 
turiu ieškoti pats. Gal tavo paminėtas Simonas irgi ieško kelio. 
Dviese ieškot lengviau nei vienam. Ramybė tau. 

— Ir tau ramybė, vietininko drauge, — įgėlė jis. - Jeigu jis tavęs 
klaus, turbūt įtikinsi, kad niekas jokių klasčių užmačių nebe- 
rezga. | | 

— Aš pats sau draugas ir daugiau draugų neturiu, - atsakiau. 
Suirzau, kad tas nuoširdus jaunuolis įtaria mane įduosiant juos 
romėnams. — Bet jeigu jis manęs paklaus, įtikinsiu, kad bent 
jau tuodu, kuriuos šįvakar sutikau, nėra padegėjai nei ramybės 
drumstėjai. Tačiau nemanau, kad kas nors manęs klaus. Bent 
jau Poncijus Pilotas nori viską kuo greičiau užmiršti. 

— Ramybė tau, — dar kartą pasakė Morkus, mudu išsiskyrėm 
ir tą vakarą man daugiau nieko nenutiko. 

Bet nereikėjo Simono Kirėniečio ieškoti libertinų sinagogoj. 
Paklaustas apie jį, mano šeimininkas Karantas atsakė: 

— Nesivargink, o luktelk valandėlę ir aš tuoj pasakysiu apie tą 
vyrą viską, ko norėsi. 

Palikęs prie prekystalio sūnų, jis dingo skersgatvyje ir tikrai, 
vos spėjau atsigert sėdėdamas ant slenksčio, grįžo ir išklojo: 

— Kitados Kirėnėje tas Simonas tiek praturtėjo, kad, prieš ke- 
lerius metus grįžęs į Jeruzalę, nusipirko palei miestą daug lau- 
kų, vynuogynų ir alyvmedžių giraičių. Ir kituose Judėjos mies- 
tuose jis turi turto. Gyvena kaip koks graikas. Sako, jis lankosi 
net teatre ir gimnasijo šalininkų maudyklėse. Nors želdinasi 
barzdą, bet niekas jo nelaiko tikratikiu žydu. Kai kas sako, kad 
jis net neapipjaustytas, bet jis per daug turtingas, kad kas nors 
drįstų tai ištirt. Įstatymo jis laikosi ir šabą gerbia. Sklinda kal- 

bos, kad jam nutiko nemalonus dalykas: jėga ištempę iš žmonių 
minios, romėnai privertė jį nešti kryžių to maištininko, kurį ką 
tik nukryžiavo. Tas Simonas pasijuto taip užgautas, kad nuo tol 
neišeina iš namų ir su niekuo nesikalba. 

Jis tiksliai paaiškino, kaip rasti Simono Kirėniečio namus, ir 
gudriai šypsodamas paklausė: 

— Ko iš jo nori? Ketini pirkti žemių ar pasiskolint pinigų už 
užstatą? Jeigu taip, tai aš Žinau kelis šaunesnius tuo besiver- 
čiančius vyrus ir tikrai nepatarčiau eit pas Simoną, kuris, sako, 
pats su apsiaustu nešioja į namus žagarus ir valgo beveik vien 
duoną ir daržoves. 

Jo Žinios atrodė prieštaringos ir mane užniko smalsumas pa- 
matyti Simoną Kirėnietį. Bet šeimininkas siras prikibo klausi- 
nėt, ko iš tiesų noriu iš to vyro, ir tikriausiai šitaip darė tik iš 
geros valios. Todėl galiausiai nenorom pasisakiau: 

— Kaip tik dėl to, kas jam atsitiko, trokštu su juo susitikt ir 
paklaust, ką žino apie Jėzų Nazarietį, žydų karalių, nes gavo 
nešt jo kryžių. 

Karantas baisiai išsigando, trūktelėjo mane už apsiausto 
krašto ir įspėjo: 

— Apie blogus dalykus taip garsiai nekalbėk. 

Bet aš atsakiau: 

— Tu su manim elgiesi maloniai ir ne veltui aš nuo tavęs nieko 
neslepiu. Turiu pamato manyti, kad nukryžiuotasis žydų kara- 
lius buvo nuostabiausias žmogus per visus amžius, o ir Dievo 
Sūnus. Aš beveik tikras, kad jis trečią dieną po mirties prisikėlė 
ir tebėra gyvas, nors buvo miręs. Todėl noriu sužinot apie jį vis- 
ką, taip pat ir tai, ką žino Simonas Kirėnietis. 

Šeimininkas siras graudžiai sudejavo: 

— Ak, tu, ir į kokią piktybę aš įstūmiau savo namus ir vers- 
lą, įleisdamas tave į savo svečių kambarį! Jeigu nebūtum šim- 
tininko Adenabaro draugas, tuoj pat surinkčiau tavo daiktus 
ir išgrūsčiau tave iš savo namų! Apie tokius dalykus kalbama 
šnibždomis, tarp keturių sienų, o ne prie durų gatvėj, kur visi 
girdi. Ir apskritai neverta tikėt bepročių pasakom ir sukvaišu- 
sių bobų regėjimais. Aš, aišku, žinau ir girdėjau tą gandą, kurį 

man persakei, bet paklausyk manęs ir verčiau nesikišk į tuos 
dalykus, nes žydai suknežins tau akmeniu galvą. Ar tau negana 
malonaus ir saugaus gyvenimo mano namuose, patogios lovos 
ir gardaus valgio, kurį tau ruošia mano žmona? Jei pasigertum 
ir privemtum ant grindų, praloštum drabužius ir ištvirkautum 
tiek babilonišku, tiek graikišku papročiu, galėčiau tau atleisti, 
nes, apskritai Žiūrint, esi doras, be to, dar jaunas. Bet nelįsk prie 
žydų burtų ir jų Dievo reikalų. Tik pražūtį užsitrauksi, pakenk- 
si mano namams ir galiausiai išeisi iš proto, kaip tūlas, įnikęs 
mokytis žydų burtų ir mėginęs suprasti jų Dievą. 

Karantas kalbėjo taip nuoširdžiai ir geraširdiškai, kad susi- 
vokiau turįs jam išsipasakot, nors jis buvo tik siras. Todėl pa- 
aiškinau: 

— Tikrai neketinu kištis į žydų politiką. Aš tik ieškau kelio. 
Nemažai patyriau, nors esu dar jaunas. Filosofija man nieko ne- 
paaiškino, o malonumai nenuramino. Kaip visi turtingi ir išsi- 
lavinę smalsuoliai, įsišventinau visokiom slaptom apeigom, bet 
per jas džiaugsmo patyriau tiek, kiek teatre, kuriame leidžiama 
vaidint žiūrovams. Kartais mane užninka slogulys, tada akis 
užtemdo ašaros ir pilvą raižo. Todėl ieškau kelio, o jį, kaip ma- 
nau, parodė Jėzus Nazarietis, nors kol kas aš jo nesuprantu. 

Sunkiai atsidusęs, Karantas atsakė: 

— Mano drauge Markai, - leisk laikyt tave draugu, nors esi 
pilietis ir išsilavinęs vyras. Bet su manim ir su mano šeima ne- 
sielgi taip, kaip elgiasi viršesni ir pasipūtę nuomininkai. Juk 
šypsojaisi mano Žmonai ir sūnui ir buvai man kaip lygus. Bet 
tai, ką pasakei, mūsų laikais patiria kiekvienas. Turiu galvoje 
slogutį ir netikėjimą viskuo, kas nepažįstama, nes Roma nura- 
mino pasaulį ir sąžiningas žmogus dabar bijo tik mokesčių rin- 
kėjų ir politikos. Bet manau, kad, būdamas vedęs ir atsakingas 
už žmoną ir vaikus, galvotumei kitaip. 

Jis bejėgiškai mosikavo rankomis, ieškodamas žodžių išreikšt 
savo mintį. 

— Tai žydų Dievo miestas, - tarė jis. - Labai gerbiu tą Dievą ir 
net aukoju jam, kaip pasakojau, bet jokiu būdu nesistengiu per- 
manyti jo beribiškumo ir beasmeniškumo, nes nuo to tik galvą 

paskaustų. Mums, svetimšaliams, čia draudžiama apsaugai lai- 
kyti net menkiausią Dievo atvaizdą, ir net romėnai šitame mies- 
te negali garbint savo imperatoriaus. Kartais tvarkos sergėtojai 
surengia gaudynės mūsų negausios bendruomenės namuose, 
sulaužo užtiktas statulėles ir apkrauna namus baudom. Todėl 
svetimšalis čia turėtų pasiduot tik žydų Dievo globai ir tiktai 
jo bijot. Labai baisių dalykų apie jį kalba, nes tai piktas Dievas. 
Nesikišk į jo reikalus, pone Markai, tai neišeis į gera. 

Ir dar jis pasakė: 

— Turbūt nelabai supratai, kad žydams tikėjimas — tai politi- 
ka, o politika - tikėjimas ir viskas, ką jie daro, susiję su tikėjimu, 
ojų Dievas saugo ir seka juos net išvietėje, kad ir ten jie elgtųsi 
pagal Įstatymą. Todėl šiuo atžvilgiu reikėtų elgtis apdairiai ir 
laikyt liežuvį už dantų. 

— Aš pilietis, - patikinau. - Žydai nieko man nepadarys. Aš 
nepavaldus jų teismingumui. Jeigu jie apkaltintų mane dėl ko- 
kio nors tikėjimo dalyko, net prokonsulas manęs neteistų, o tu- 
rėtų siųst pas imperatorių į Romą. 

— Bet sako, kad imperatorius dabar net negyvena Romoj, o 
kažkokioj tolimoj saloj, - naiviai tarė Karantas. - Jį pavaduoja 
kitas — klastingas ir godus vyras, kuriam privalu duot kyšius. 

Dabar jau aš puoliau tildyt savo šeimininko siro, delnu užė- 
miau jam burną ir pasibaisėjęs apsižvalgiau, ar niekas negirdėjo 
jo žodžių. 

- Jeigu taip pasakytum Romoje, - įspėjau, - palydėtum galvą. 
Tik neminėk to vyro vardo, nes, manding, jo akys ir ausys jau 
siekia tolimas šalis. 

Bet Karantas ramiai atitraukė nuo burnos mano delną ir 
tarė: 

— Dabar matai, kad Romoje reikia elgtis pagal Romos paprotį, 
o Jeruzalėje — pagal Jeruzalės. Čia tavo paminėto nukryžiuotojo 
vardas lygiai degus ir pavojingas kaip Romoj ano vyro. 

Jis valandėlę padvejojo, apsižvalgė aplinkui, o tada pritūpė, 
siekdamas mano ausies, nes tebesėdėjau ant jo namų slenksčio, 
apsigobęs dažytu žydišku apsiaustu. 

— Gandai tėra gandai, - sušnibždėjo jis, - bet tik po visko mes, 

mažumos ir svetimšaliai, iki galo suvokėm, kokios didelės ne- 
laimės išvengėm mitrios žydų tarybos dėka. Matai, prieš pat 
Velykas mes visi nežiniom buvom atsidūrę prie ugnikalnio. 
Žmonės jau buvo paskelbę jį karalium ir Dovydo sūnum, sako, 
vogčia jį rėmė dykumos bendruomenė ir slapta bendrija, kuri 
vadinama romiaisiais. Sako, jie rengėsi per Velykų šventę pa- 
degti šventyklą, taip duodami ženklą žmonėms versti tarybą ir 
sudaryti vargdienių ir smulkiųjų žemdirbių vyriausybę. Aišku, 
romėnai tik ir lauktų tokios dingsties įsikišt. Surinkęs iš visų 
įgulų legioną, vietininkas įsikūrė Antonijaus pilyje, bijodamas 
likti Erodo rūmuose. Bet, netekę vado, maištininkai gavo trauk- 
tis į pogrindį. 

— Netikiu tavim, - atsakiau. — Pasak to, ką girdėjau, jo kara- 
lystė ne šiame pasaulyje. 

- Žinoma, gandai tėra gandai, - nuolankiai pritarė Karan- 
tas. - Bet tokiuose atkakliuose ir tapačiuose ganduose turi būti 
tiesos grūdas. Nėra dūmų be ugnies, ar ne? 

— Tikriausiai taryba, šventikai ir Rašto aiškintojai tokius gan- 
dus skleidžia, klastingą nužudymą norėdami parodyti kaip 
šventą, - atsakiau aš. - Jis buvo kitoks. Man sakė, kad jis liep- 
davo priešui atsukti ir kitą skruostą, draudė piktam priešintis 
piktu. Juk turbūt tik taip galima išsivaduoti iš piktybės valios, 
kuri skatina kerštaut, kerštaut ir vėl kerštaut. 

— Tada jis pats kaltas, - nuovokiai rėžė Karantas. - Tas, ku- 
ris veikia čia, žemėje, daro stebuklus ir skelbia mokymus, turi 
paklusti šio pasaulio įstatymams. Galbūt juo tiktai kaip įran- 
kiu pasinaudojo kitokiems tikslams įgyvendinti, - su tuo galiu 
sutikti, nes apie jį žmonės šneka vien gera. Bet žydų taryba 
galėjo spręst tik taip, kaip dera spręsti vykdant protingą po- 
litiką, ir atsižvelgti į tai, ką jis darė. Nedera klaidint žmonių 
ligonių gydymu, mirusiųjų kėlimu nei skelbtis Dievo Sūnumi. 
Kiek Žinau, jų Dievas neturi ir net negali turėti sūnaus. Kaip 
tik šituo jis skirias nuo kitų dievų. Užtat ir kyla politinių nera- 
mumų. Po perversmo valdžioj atsiduria aršiausias, dievaži, ne 
pats ramiausias. Patikėk, vos pratrūkus neramumams, mano 
krautuvė paskęstų ugnyje, o duktė kruvina galva išsiskėtus 

gulėtų gatvės griovy nespėjus net prisipažinti, kad palaiko 
naująjį karalių. 

Apmąsčiau jo įspėjimą ir tai, ką sužinojau ir patyriau. Paskui 
atsargiai atsakiau: 
 - Tikriausiai jo perversmas kyla žmogaus viduje, o ne aplin- 
koje. Tuo tas perversmas skiriasi nuo visų kitų perversmų. Bet 
kaip jis vyksta, aš dar nežinau. 

Karantas pasiduodamas iškėlė rankas ir atsakė: 

— Iš visko matyt, kad neturi šeimos. Elkis, kaip tinkamas, tik 
paskui nesakyk, kad aš neįspėjau. 

Taigi nuėjau prie Simono Kirėniečio namo. Jis stovėjo siauroje 
gatvelėje ir iš pažiūros niekuo nesiskyrė nuo kitų miesto namų. 
Tik kad vidury dienos jo vartai buvo uždaryti. Man pabeldus, 
vartus pravėrė tarnaitė ir, išvydusi mane, skubinai užsidengė 
galvą. Pasveikinau ją, pasiteiravau apie šeimininką, bet ji man 
atsakė: 

- Šeimininkas serga, neišeina iš tamsaus kambario ir nieko 
nenori matyt. 

Pasisakiau jai savo vardą, paminėjau bankininką Aristeiną ir 
galop pridūriau: 

— Tavo šeimininkas tikrai norės mane pamatyti, nes atėjau pa- 
sikalbėt kaip tik apie tai, kas jį slegia. 

Tarnaitė įleido mane ir nuskubėjo ieškot šeimininko. Paste- 
bėjau, kad iš priekio apgriuvęs namas viduje įrengtas graikiš- 
ku papročiu. Didžiulio atrijaus lubose švietė anga, o apačioje 
bolavo lietaus vandens surinkimo baseinas. Ir grindys buvo 
išgražintos mozaika — gėlėm, žuvim ir paukščiais, nors žydų 
Įstatymas tokius paveikslus draudžia. Ir bronzinių puošmenų 
bei graikiškų ąsočių stovėjo atrijaus pasieniuose, kaip visuose 
kultūringuose namuose. Po valandėlės pasirodė klostytu lino 
apsiaustu apsigobęs graikas vergas su knygos ritiniu rankoje. 
Jo galva buvo žila, o akys apraudusios lyg nuo ilgo skaitymo 
prastai apšviestoj patalpoj. Pasveikinęs romėnišku papročiu, jis 
pakvietė mane atsisėsti ir palaukt. 

— Ką skaitai? —- paklausiau aš. 

Jis užsikišo už nugaros knygos ritinį ir atsakė: 


154 


— Vieno žydų pranašo knygą. Aš mokau šeimininko sūnus 
Rufą ir Aleksandrą, bet šeimininkas — paprastas žmogus ir po- 
ezija nesidomi. 

— Leisk atspėti, ką skaitai, - šypsodamas pasiūliau. - Aleksan- 
drijoje pats skaičiau tą knygą, o čia neseniai išgirdau atmintinai 
skaitomas ištraukas. Ar tai ne pranašo Izaijo knyga? 

Vergas suglumo, pažvelgė į knygos ritinį savo rankoje, pas- 
kui į mane ir paklausė: 

— Tu aiškiaregys ar burtininkas, kad gali matyt, ką skaitau 
šeimininkui? 

— Aš tikrai ne burtininkas, — atsakiau. — Tiesa, savo globėjo 
Manilijaus dėka šiek tiek išmanau astronomiją. Kažin ar tu gir- 
dėjai apie jo veikalą, kuris vadinasi „Astronomija“. 

Vergas atsakė: 

— Negirdėjau, bet žinau, kad romėnai viską perima iš mūsų, 
graikų, išverčia į savo kalbą ir teikia tai kaip savo. 

Tas žilagalvis vergas, matyt, labai rūpinosi savo garbe. Bet aš 
jo paklausiau: 

— Ką manai apie tą žydų pranašą? 

Vergas atsakė: 

— Aš graikas. Išdidėliški žydų svaičiojimai man tik nuobodį ke- 
lia. Skaitau šeimininkui žodžius paeiliui, bet mintiju savas min- 
tis. Įrodyta, kad vėžlys aplenkia bėgiką. Aš, vergas, elgiuosi kaip 
vėžlys. Nemėginu pranokti Ezopo ir Homero, kaip kad žydai. 

Į kambarį įėjo Simonas Kirėnietis ir aš tiriamai į jį įsižiūrėjau. 
Vyras, plačiais žemdirbio delnais, pasirodė man, atsainiai užsi- 
metęs seną skylėtą nupilkusį apsiaustą, nesusitvarkęs barzdos. 
Buvo pusamžis, tvirto sudėjimo, saulės tamsiai nudeginto vei- 
do. Jis atsisėdo į šeimininko garbės krėslą su raudona pagalvėle 
ir mostu nekantriai pavarė vergą. 

Jis nepasveikino manęs, o atšiauriai Žėrė: 

— Kokiu reikalu atėjai, romėne? Ko iš manęs nori? 

Apsižvalgiau būgštaudamas, ar kas nesiklauso. Paskui tiesiai 
ir paprastai atsakiau: 

— Girdėjau, kad tave užniko slogulys dėl Jėzaus Nazariečio ir 
kad mėginai užmegzti ryšį su jo mokiniais, bet jie tave atstūmė. 

Ir aš ieškau kelio. Vakar vakare, per pirmą naktinę sargybą, bu- 
vau susitikęs su dviem iš mokinių, bet jie nenorėjo man padėti. 
Tu man padėk, jei gali. 

Nukukinęs galvą, jis nepatikliai padėbsojo į mane iš po gau- 
ruotų antakių ir prieštariai sviedė: 

— Aš neieškau kelio. Kas taip sakė? Prieš daugelį metų radau 
savo kelią ir iki šiol buvau juo patenkintas. 

Atidžiai pažvelgiau į jį ir staiga suvokiau, kad jis lenkia gal- 
vą kaip vergas ir jo akys įtarios kaip vergo. Nejučia dirstelėjau į 
jo kulkšnį, ieškodamas grandinės nenunykstančios Žymės, bet, 
pasekęs mano žvilgsnį, jis mitriai paslėpė koją po marmuriniu 
krėslu. Ir barkštelėjo lazdele į metalinę lėkštę, kviesdamas tarną. 

— Tu pastabus, - nenorom pripažino jis. - Aš iš tiesų buvau 
vergas, bet daugiau nei prieš dešimt metų gavau atleidžiamą- 
jį raštą ir, prekiaudamas grūdais, užsidirbau Kirėnėje turtą, o 
tada grįžau į Jeruzalę, iš kurios kilęs mano prosenelis. Turiu du 
sūnus ir nenoriu, kad žmonės iš jų tyčiotųsi dėl kilmės. Bet aš 
gimiau būdamas vergas, mano tėvas gimė vergas ir senelis gimė 
vergas. Tikriausiai tai palieka žmoguje žymę, nors čia niekas 
šito nepaiso. Išsipirkau vietą sinagogoje ir teatre, mano vaikus 
moko graikas mokytojas, kaip matai, gyvenu kultūringai, gal 
dar nupirksiu vaikams pilietybę. 

Įėjo tarnas su sidabriniu padėklų, padavė man auksinę tau- 
rę ir iš apdulkėjusio ąsočio pripylė tamsaus vyno. Ant padėklo 
kūpsojo sauja meduolių, o šalia jų pilkavo pelenuota miežinė 
duona. Paėmęs nuo padėklo molinį puodelį Simonas Kirėnie- 
tis liepė tarnui įpilti vandens. Paskui atsilaužė gabalėlį duonos, 
nupūtė pelenus, sukrimto ir užgėrė vandeniu. Be abejo, mane 
tai nustebino. | 

— Turbūt ir aš persivalgiau meduolių, - tariau. — Tau leidus, 
paragausiu miežinės duonos. O tavo vyno nepaniekinsiu, nes 
dėl manęs nulaužei antspaudą. Tiesa, ir aš būčiau gėręs vande- 
nį, nes jis turbūt gyvas. 

— Vandenį man veža iš gyvo šaltinio gana toli nuo čia, - pa- 
aiškino Simonas Kirėnietis. - Apie tokį vandenį svajodavau vai- 
kystėje, plūkdamas kaitrotuose Afrikos laukuose. Ir apie tokią 

miežinę duoną svajojau, nes vergams duoną kepdavo iš grūdų 
luobelių ir atliekų, Žirnių ir tenykščių avižų. Prakutęs kurį laiką 
gėriau vyną, bet supratau, kad širdis jo nepriima. Valgiau me- 
duolius ir gazelių kepsnius su aštriais padažais, iki supratau, 
kad viena duona ir šviežios daržovės skaniau ir palaiko kūno 
sveikatą. Daug esu patyręs. Daugiau, nei numanai, romėne. 

Bet jis tai ištarė be jokio apmaudo, o kaip visai suprantamą 
dalyką. 

— Ilgai truko, - toliau kalbėjo jis, - kol iš tiesų susivokiau esąs 
laisvas ir galįs džiaugtis tuo, ką mėgstu. Bet ligi šiol miegu kietoj 
vergo lovoj, nes minkštuose pūkų pataluose paskausta nugarą. 
ir išdalijęs dienos atlygį, renku į apsiaustą sausas šakas ir ant 
pečių nešuosi namo. Nesmerkiu švaistumo, bet išlaidumas ma- 
nęs nedžiugina. Jaunystėje mane bemaž mirtinai nuplakė už 
tai, kad nesusivokęs svetimame lauke pririnkau mėšlo ir sausų 
pienių, idant motina turėtų ką pakurt po molio puodu. Todėl 
džiaugiuosi, kad dabar galiu savo žemėse rinkt degias šakas ir 
su apsiaustu neštis į namus. 

Ir dar jis pasakė: 

— Aš turbūt griežtas šeimininkas, nes nepakenčiu darbinin- 
kų tinginystės, bet niekad nedraudžiu alyvuogių rinkėjui išlip- 
ti iš medžio pasimelst. Labiausiai mėgstu, pasikėlęs apsiaustą, 
vaikščiot po savo laukus ir stot sykiu su kitais dirbti darbo. 

Atrodė, kad jis nori nusukti kalbą, nes toliau šnekėjo: 

— Tokį kelią radau aš. Savo - vergo - galva daug mąsčiau apie 
žmogaus laisvę. Todėl savos laisvės ir savo džiaugsmų kitiems 
neperšu, o mielai leidžiu jiems gyventi taip, kaip nori. Turbūt 
kvailai padariau grįždamas į Jeruzalę, bet iš savo tėvo ir moti- 
nos pasakojimų žinojau, kad tai Pažadėtoji.žemė. Ir apie Izraelio 
Dievą jie pasakojo tiek, kiek galėjo, nors vergai neturėjo sinago- 
gos ir mokytojų. Nei aš, nei mano tėvas nebuvom apipjausty- 
ti taip, kaip liepia Įstatymas, nes tuolaik dar maža ką Žinojom 
apie Dievo sandorį su Izraelio tauta. Apie grūdų prekybą žinau 
viską, ką įmanu žinot, ir man tikrai būtų sekęsi, jei būčiau įsi- 
kūręs Romoje. Nors grūdai, kuriuos ten gabena ir dalija veltui — 

kruvini. Tą liudija rimbo randai ant mano nugaros. Bet žmogui 
reikia tėvų pasakų ir tėvų Dievo, savos tautos ir suvokimo, kad 
tai tautai jis priklauso. Niekada nebūčiau virtęs romėnu, be to, 
neturiu tikslo be atvangos kaupti turtą. Užtektinai turiu sau ir 
sūnums, ir bėdos atvejui sumaniai įdėjau pinigų. Noriu gyventi 
teisingai: garbint Dievą, nepažeidinėt įsakymų, nekenkt kitiems 
ir džiaugtis maloniais dalykais. Toks paprastas mano kelias. 

— Jis vertas pagarbos, - atsakiau aš. — Tu neturi puikybės ir 
įžūlumo, kuriuo atgraso prakutę Romos atleistiniai. Jie kažin 
ką atiduotų, kad tik pakliūtų į senatoriaus puotą ar kad galė- 
tų gatvėje vardu užkalbint raitelį. Jų gyvenimas tik juoką kelia. 
Nieko keista, kad pasistatei gražų namą pagal graikišką paprotį 
ir rodai savo aukso taures. Bet iš tavo šnekos suprantu, kad nesi 
daiktų vergas. 

Simonas Kirėnietis skėstelėjo rankom. 

— Aš to siekiau, — tarė. - Noriu turėt tokią laisvę, kokią gali 
turėti žmogus. Net viską praradęs, —- nes niekas negandos ne- 
išsilenkia, — aš prarasčiau nedaug, nes pasitenkinu mažu. Tas 
mažas man teikia daugiau džiaugsmo, nei apstybė. 

— Tai kodėl, —- paklausiau aš, - to Nazariečio nužudymas taip 
suglumino tau protą, kad, užsirakinęs vartus, slepiesi tamsiam 
kambary ir nieko nenori matyt? 

Jis sunkiai atsiduso ir, sukdamas nuo manęs akis, nusibraukė 
ranka kaktą. 

— O ką tu pats Žinai apie nukryžiuotąjį? - paklausė. 

— Tiesą sakant, turėdamas laisvo laiko, atkeliavau iš Aleksan- 
drijos pasižvalgyti po žydų šventąjį miestą per Velykas, - atsa- 
kiau. — Kai atvykau, sutemo dangus ir sustojau pažiūrėti nu- 
kryžiuotųjų. Mačiau jį kenčiantį ir mirštantį. Trečią dieną po jo 
mirties radau kapą tuščią ir išgirdau jį prisikėlus. Negaliu iš jo 
išsivaduot. Girdėjau, kad tu panešei jo kryžių. Kiek suprantu, 
ir tu negali iš jo išsivaduot. Kodėl? Ar jis tau ką nors ypatinga 
pasakė? 

Simonas Kirėnietis sudėjo delnus ir išsigynė: 

— Ne, jis nieko man nesakė. Kaip tik tai mane slegia. Jis nepa- 

Ničnieko apie jį nežinojau, - ėmė pasakot Simonas. - Į politi- 
ką nesikišu ir laikaus Įstatymo pagal savo sinagogos mokymus. 
Anie du buvo piktadariai, — tai buvo matyti iš jų veidų. Ėjau iš 
savo laukų ir sustojau, pastebėjęs, kad jis parklupo, kryžiaus 
prislėgtas, ir negali atsikelt. Per grūstį negalėjau prasibraut ar- 
čiau. Viena gailestinga moteris nušluostė jam skepeta kruviną, 
suprakaitavusį veidą. Bet jis neatsistojo, nors romėnai spardė 
kaustytais batais. Šimtininkas apsižvalgė ir, romėnišku papra- 
timu, valdingai parodė į mane. Matyt, širdy tebesu vergas, nes 
paklusau, ir jie užvertė kryžių man ant pečių. Tuomet jis pasi- 
mas paskui jį nešiau kryžių iki kalvos. Jeigu būčiau pasiskun- 
dęs, šimtininkas būtų nubaustas, bet aš nenoriu bergždžiai kirs- 
tis su romėnais. Mačiau, kaip jie paguldė Nazarietį ant žemės 
ir keliais prispaudė jo rankas. Legiono budelis vinimis perkalė 
miestą. Ir užsidariau namuose. 

Jis nusibraukė delnais veidą, papurtė susivėlusią galvą ir šne- 
kėjo toliau: 

— Kažin ar tu mane suprasi. Aš matęs nukryžiuotųjų ir net 
vergų, pajuokiančių savo draugus, prikaltus prie kryžiaus už 
tai, kad iš piktumo nužudė dešimtininką ar padegė lauką. Mano 
akys prie kančios pripratusios. Nemaniau, kad Žmogaus kančia 
gali mane jaudint. Bet jis pasižiūrėjo į mane. Man apsisuko gal- 
va ir aš sprukau šalin, nes žemė slydo iš po kojų. 

Kaip galiu tau paaiškint, - neviltingai sušuko jis, - jei nė pats 
nesuprantu! Kai jis, - ištinęs nuo mušimo ir erškėčiais vainikuo- 
tas, — į mane pasižiūrėjo, visa kas prarado vertę. Nevalia taip į 
žmogų žiūrėt. Nuėjau į tamsų kambarį, užsitraukiau ant galvos 
apsiaustą ir net į kiemą bijojau išbėgt, kai sudrebėjo žemė ir ski- 
lo namo siena. Kitą dieną pažeidžiau šabą, nes išsigandęs išėjau 
ir susiradau jo mokinius, bet jie nenorėjo manęs klausyt. Paskui 
girdėjau, kad mokiniai nugirdė romėnus ir, siekdami suklaidinti 
žmones, paslapčia išnešė jo kūną iš kapo. Bet kažkas man kužda, 
jog tai netiesa. Žmogus, kuris žiūri tokiu žvilgsniu, gali prisikelt 
savom jėgom. Tu man paaiškink, kas jis buvo ir koks jo tikslas. 


159 


— Kiek suprantu, - atsargiai tariau aš, — jis atsinešė karalys- 
tę žemėn. Jam prisikėlus, karalystė tebėra tarp mūsų. Ieškojau 
kelio į ją. Maniau, jis tau pasakė tai, kas padės man surast tą 
kelią. 

— O, kad jis būtų pasakęs, — sudejavo Simonas Kirėnietis. — 
Gal jis nelaikė manęs vertu savo žodžių, nes jo kryžių paėmiau 
nenoriai. Bet nuo tol, kai jis į mane pasižiūrėjo, ir gyvas van- 
duo man atsiduoda trūnėsiais, ir gardi duona gerklėje stringa. 
Net sūnūs tartum svetimi ir, juos matydamas, aš džiaugsmo 
nejaučiu. Ir šiaip jie svetimi, nes suteikiau jiems išsilavinimą, 
o pats esu neišsilavinęs. Bet anksčiau aš džiaugdavaus, maty- 
damas jų gražų elgesį, gebėjimą skaityti ir šnekėt su mokytoju 
apie tokius dalykus, kurių aš neišmanau ir kuriais nesidomiu, 
nes man gana turimos patirties. Tačiau šiuo atveju man patirtis 
negelbsti. Niekas nebedžiugina manęs, tad vienu matu galėčiau 
grįžt į vergo būdą ir nusikaldinti kojų pančius. 

— Ar girdėjai apie romiuosius, kurie laukia jo atėjimo? - galų 
gale paklausiau aš. 

— Kaip manai, kodėl liepiau skaityt man pranašo Izaijo kny- 
gą? piktai užriko Simonas Kirėnietis. - Pastarosiomis dienomis 
jos paklausa taip pakilo, kad už graikišką sumokėjau penkerio- 
pai daugiau. Bet tai negelbsti. Nekalbėk man apie romiuosius. 
Žinau, kad jie pažįsta vienas kitą iš pasveikinimo ir slaptų žen- 
klų, bet aš nenoriu kištis į politiką. Aš libertinas ir man daugiau 
nieko nereikia. 

— Bet, - tariau, - aš nemanau, kad jie siekia politinių tikslų. 
Bent jau kol kas. Turbūt jie tiki, kad Dievas gimė žemėj žmogu- 
mi, gyveno tarp jų, kentėjo ir prisikėlė, kad išsipildytų Raštai ir 
nesuvokiamu būdu atvertų jiems karalystę. Bet dar niekas ne- 
žino, ką tai reiškia. 

Simonas Kirėnietis gūžtelėjo tvirtais pečiais ir pasipurtė lyg 
nusikratydamas nematomos naštos. 

— Vadinasi, aš ant šitų pečių nešiau gyvo Dievo kryžių! - su 
pasibaisėjimu išdaužė jis. - Neneigiu ir neatmetu to, ką kalbi. 
Sirdis man sako, kad kalbi tiesą. Jis pažvelgė į mane du kartus. 

Ir slogiai toliau šnekėjo: 

— Tiesa, girdėjau pasakojimų apie naują mokytoją, kuris su- 
kėlė neramumų, bet nieku būdu nemaniau, kad tai tas kraujais 
aptekęs ir erškėčiais vainikuotas vyras, kryvuliuojantis prie nu- 
kryžiavimo kalvos. Tik tenai man perskaitė užrašą virš jo gal- 
vos, nes pats skaityti nemoku, ir aš supratau, kad tai tas Jėzus, 
apie kurį buvau girdėjęs. Bet tik perpus tikėjau tuo, ką apie jį 
šnekėjo žmonės. Gyvenimas pavertė mane abejokliu. Nelabai 
man rūpėjo jo padaryti stebuklai, bet Jeriche gyvena toks mo- 
kesčių rinkėjų viršininkas, — man sakė ir jo vardą, - Zachiejus. 
Norėdamas pamatyti naująjį mokytoją, šitas Zachiejus įlipo į si- 
komorą. Jėzus, esą, paliepė jam išlipti iš medžio, o paskui apsi- 
lankė jo namuose, nors jis buvo mokesčių rinkėjas. Jėzui išėjus, 
Zachiejus, esą, išdalijo varguoliams pusę turėto turto ir ketur- 
gubai atlygino lupikavimą. Tada jį patraukė į teismą, nes jis, esą, 
prisipažino piktmaudžiavęs valdžia, bet paleido kaip beprotį ir 
nušalino nuo pareigų. Tikiu, jog tas, kuris turi galią, geba pasta- 
tyt ant kojų suparalyžiuotą, bet nepalyginti didesnis stebuklas 
priversti turtuolį išdalyti skurdžiams pusę turto. Taip padaryti 
nėra paprasta. Neįmanoma. Ir teisėjai pamanė, kad Zachiejus 
išėjo iš proto. Tikrai norėčiau su juo susitikti ir iš jo paties lūpų 
išgirsti, ką Jėzus jam pasakė ir kodėl jis šitaip sukvaišo. 

Kas jau kas, o romėniškas mąstymas išmiklino mano nuovo- 
kumą, nors ir išmaniau visas graikų filosofijas. 

— Gerai sakai, - pasiūliau aš, - stokim iškart ir eikim į Jerichą 
susitikti su Zachiejum. Gal jis pasakė Zachiejui tai, kas paro- 
do žemiško turto niekumą. Tokią giliamintę paslaptį pravartu 
išgirst. Pats sakei, kad vien nuo jo žvilgsnio viskas tau neteko 
vertės. 

Bet Simonas Kirėnietis paprieštaravo: 

— Iki Jericho ilgiau nei diena kelio, kad ir kaip skubėtumėm. 
Rytoj šabas, o ir šiaip dabar nenorėčiau kojos kelt iš Jeruzalės. 
Jei jis tikrai prisikėlė, tai jo karalystė, apie kurią taip karštai šne- 
ki, arčiausiai Jeruzalės. Taip man sako sveikas protas. 

Supratau, kad jis teisus. Juk paties Jėzaus pasiuntiniai negalė- 
jo kojos kelt iš Jeruzalės, nes kažko dar laukė. 

Aš pasakiau: 

— Mudu sieja tai, kad abu esam svetimšaliai ir tik per atsitikti- 
numą tapom šių įvykių liudytojais. Bet jau nemanau, kad tai tik 
atsitiktinumas, o spėju, kad mudu - tu ir aš - tyčiomis pavėdėti 
į tokį kelią. Bet kad ir kaip buvo, dabar turime po dyglį širdyje 
ir nenurimsim, kol visko neišsiaiškinsim. 

Simonas Kirėnietis piktai atkirto: 

— Man buvo viskas aišku, aš turėjau kelią. Bet netekau laisvės. 
Blaškausi kaip žuvis tinkle. Niekad nesiekiau amžino gyveni- 
mo, kurį fariziejai mano pelnysią, aklai vykdydami Įstatymą. 
Per daug mačiau vergų, išeinančių iš šio pasaulio, ir negaliu ti- 
kėt kitu gyvenimu. Labiau tikiu sadukiejais, kurie į tokį gyveni- 
mą nededa vilčių. Libertinų sinagogoj dėl tokių dalykų niekas 
nesiginčija. Mūsų mokytojai yra sėdėję Aleksandrijos mokslin- 
čiams prie kojų. Aš šiek tiek tikiu burtais, — tiek pražūtingais, 
tiek gydančiais, - nes laikau tiesa tai, ką pamatau savom akim. 
Nuosaikiai dalydamas išmaldą ir protingai laikydamasis Įsta- 
tymo, apmaldau savo širdį, nes matau, kad pasaulis kupinas 
bergždžio žiaurumo ir žvėriškumo. Bet nemanau, kad gerais 
darbais galėčiau pelnyti amžiną gyvenimą. Melagis nepapirks 
Dievo, nors trimitu skardens dalydamas išmaldą. Netikiu po- 
mirtiniu gyvenimu, netikiu nė šešėliais, kuriais tiki graikai ir 
romėnai, nė tuo, kad galiu atgimti gaidžiu, kaip man įrodinėjo 
Kirėnėj. Pabėgusius vergus ten medžiodavo šunys, kuriuos šer- 
davo vergų mėsa. 

Jis įsileido į prisiminimus ir ėmė pasakot: 

— Į didžiuosius Afrikos laukus net romėnai atsigaudavo pa- 
simokyt pigaus ir protingo darbo tvarkymo, nebrangaus vergų 
išlaikymo ir stiprių vergų poravimo su stipriom moterim. Bet 
neverta galvot apie praeitį. Tai nesustiprina laisvės džiaugsmo. 

Svaigus vynas nejučia man mušė į galvą. Ir aš veidmainiškai 
susuokiau: 

— Simonai Kirėnieti, neniekinu tavęs, nors esi tiktai atleistinis. 
Tiesa, aš pilietis, turiu teisę mūvėt ant nykščio aukso žiedą, bet 
Rode mane išmokė gėdytis kilmės teikiamų privalumų ir tarp 
žmonių verčiau išsiskirt savo nuopelnais. Bet nedaug kuo išsi- 
skyriau, nes labiau rūpinaus mintimis, nei veikla. Apie vergystę 

žinojau tik tiek, kad vergų laikymas šeimininkui kelia didelių 
sunkumų ir turtingas vyras niekad neturi ramybės, nes vergai 
dienąnakt aplink jį bruzda. Ir šitaip lepus vyras tampa vergų 
vergu. Bet man atsivėrė akys, kai supratau, kad ir vergas yra 
žmogus ir beveik toks, kaip aš, nors kaktoj turi įdagą, ir kad 
išromijant sutramdomas jo nirštas. Simonai Kirėnieti, tu man 
artimas ir norėčiau mylėt tave, kaip pats save, jeigu galėčiau. 
Šitaip mokė ir tas, kuris prisikėlė. Turbūt aš labiau išsilavinęs, 
nei tu, bet šitų naujų dalykų neišmanau. Jaučiuos nuogutėlis, 
kaip ką tiktai pasauly gimęs, ir turįs visko mokytis iš pat pra- 
džių. Todėl nuoširdžiai noriu būti tavo draugas, nors mudviejų 
padėtis ir rangas labai skiriasi. 

Bet mano žodžiai įžeidė Simono Kirėniečio savigarbą, nes at- 
leistiniai dėl jos išgyvena labiau negu paprasti žmonės. Jis taip 
trenkė molinį puodelį į krėslo ranktūrį, kad vandens pritiško 
man į akis, ir užriko: 

— Kaip tau ne gėda, romėne! Tuoj šveisiu tą tavo žiedą į išvie- 
tę ir nusišlapinsiu ant tavo filosofijos! Tik toks dykūnų tuščias 
darbas, iš kurio nėra nei menko grūdo. Ir tas tavo smalsavimas 
tik iš dykūniškumo, kad kada nors galėtum pasirodyt prieš ki- 
tus. Veidmainiška puikybė šviečia pro tavo retą barzdą ir ap- 
siausto kutus. Tu kaip aktorius, nesvarbu, kokia kaina siekiantis 
naujo vaidmens, nes kiti nepavyko. 

Vos prieš kelias dienas būčiau šliūkštelėjęs vyną jam į vei- 
dą, išvadinęs bjauriu atleistiniu ir išlėkęs lauk. Tačiau jo įgilūs 
žodžiai išblaškė man galvos svaigą ir aš nutilęs ėmiau mąstyti 
apie tai, ką jis pasakė. Svarsčiau, ar jis teisus, taip mane smerk- 
damas. Įgimtas smalsumas išvedė mane į šitą kelią, bet juo to- 
liau, juo aiškiau suvokiu, kad viskas liečia ir mane, ir tuo keliu 
eidamas, aš žingsnis po žingsnio keičiuosi. 

— Atleisk man už pagyrūniškumą, - paprašiau. Aš, pilietis, iš 
tiesų nusižeminau ir atsiprašiau atleistinio. - Kaip Žmonės, mes 
lygūs. Nesu ypatingas. Sako, paskutinį vakarą jis pats parklu- 
pęs mazgojo mokiniams kojas, norėdamas pamokyti juos nuo- 
lankumo. Aš toks suglumęs, kad, jei nori, paslaugiai nusilenk- 
siu ir numazgosiu kojas tau, Simonai Kirėnieti. 

— Aš pats nusimazgosiu, man tarnų nereikia, - užriko Simo- 
nas. Bet atlyžęs pridūrė: - Nesigraužk dėl manęs. Savo žvilgs- 
niu jis man iškėlė gyvasties ar mirties klausimą. 

Pripažindamas draugu, Simonas delnu palietė man kaktą, 
petį ir krūtinę ir jo prisilietimas man nebuvo atgrasus. 

— Gal kaip tik šią valandą buvai pas mane atvestas, — suti- 
ko jis. - Mano vaikų mokytojas graikas skaitydamas Raštus be 
perstogės žiovavo, o ir aš pats jų nesupratau. Kaip tik taisiausi 
ieškot išmanaus Rašto aiškintojo, kad paaiškintų man pranašys- 
tes. Turbūt jis būtų perskėlęs perpus kiekvieną žodį ir iš pradžių 
viską aiškinęs paraidžiui, paskui palyginimais, dar sugretinęs 
tą Raštą su kitais raštais, bet aš vis tiek nieko nebūčiau supratęs. 
iš Raštų, o iš gyvenimo. 

Apsižvalgęs aplink, Simonas paklausė: 

— Kas čia dabar pasidarė? Man palengvėjo ir slogulio nebe- 
jaučiu. 

Rodės, kad debesis nuslinko nuo stogo angos, nes viskas aky- 
se nušvito. Tą akimirką pasirodė augalotas, apsiaustu apsigobęs 
vyras ir, lyg nepastebėjęs mūsų, nukėblino į vidaus kambarius. 
Simonas Kirėnietis šūktelėjo jam pavymui: 

— Čia tu, Eleazarai? Ar kas nors atsitiko laukuose? 

Jis pakilo iš krėslo ir tarė: 

— Tai mano ūkio prižiūrėtojas Eleazaras. Jis manęs ieško. Gal kas 
susilaužė ranką ar asilas į šulinį įkrito, todėl prisireikė manęs. 

Ir nuėjo paskui jį į vidaus kambarius. Aš pasilikęs svarsčiau, 
kur esu matęs tą vyrą, nes jo pavidalas man pasirodė pažįsta- 
mas. Bet turėjau nusijuokt, nes labiausiai jis priminė mano ge- 
rąjį mokytoją iš Rodo. Lyg ir mačiau, kad jis taip pat pliktelė- 
jęs. Jei būtų apsirengęs graikiškai, tikrai būčiau palaikęs jį savo 
mokytoju. Bet žinojau, kad mokytojas seniai miręs, ir nuliūdau, 
prisiminęs, koks akylas ir pagavus gėriui aš tuo metu buvau. 

Netrukus Simonas Kirėnietis grįžo ir piktai tarė: 

— Nesuprantu, kur dingo Eleazaras. Gal, nepamatęs manęs 
kambaryje, išėjo per kiemą. 

Jis trenkė lazdele į metalinę lėkštę. Kai atėjo tarnas, paliepė: 

— Atvesk čia Eleazarą. Jis ką tik perėjo per kambarį ir manęs 
nepastebėjo, nes sėdžiu prietemoje. 

Tarnas suglumęs atsakė: 

— Šiandien Eleazaro nemačiau. — Bet nuėjo paieškot ir, grei- 
tai sugrįžęs, patikino: — Ne, ne, tu turbūt suklydai, Eleazaro čia 
nėra, or vartai užrakinti. 

Simonas Kirėnietis pats nuėjo pažiūrėt. Girdėjau jį barant 
tarnaitę, vaikštant po kambarius ir stumdant daiktus. Ilgokai 
užtrukęs, jis sugrįžo ir pasakė: 

- Čia iš tiesų nieko nėra. Tarnaitė priesaikauja, kad, tave įlei- 
dusi, bent jau ji niekam vartų neatidarė, ir Eleazaro niekas na- 
muose nematė. 

Dar nenustojęs linksmumo, paaiškinau jam: 

— Man pasirodė, jog tai mano velionis mokytojas, kuris mane 
auklėjo Rode. Gerai, kad ant akmeninių grindų liko jo pėdsakai. 
Antraip manytumėm, jog abu matėm vaiduoklį. 

Parodžiau basų kojų pėdsakus ant nugludintų akmeninių 
grindų. Simonas Kirėnietis pasilenkė prie jų ir abejingai tarė: 

— Matyt, Eleazaras kruvinai susižeidė koją. 

Jis palietė pėdsaką ir ant piršto liko dėmė. Atsiklaupiau ir įsi- 
žiūrėjau į tuos basų kojų pėdsakus. Šiurpas purtė mane visą, kai 
pakėlęs akis į Simoną Kirėnietį sumikčiojau: | 

— Dabar suprantu, kodėl mokiniai jo iškart nepažino. 

Bet Simonas Kirėnietis nesuprato. Jis irzliai užriko: 

— Mano namai prastai saugomi, jeigu kiekvienas gali po juos 
lakstinėt, nors vartai užrakinti! 

— Tu tikrai jo nepažinai? — paklausiau aš. 

Tačiau Simonas Kirėnietis atkakliai užginčijo: 

— Tai buvo Eleazaras, mano ūkio prižiūrėtojas. 

Aš iškėliau rankas ir sušukau: 

— Ne, ne, šitie pėdsakai šventi, o tavo namai palaiminti! Jis pats, 
kuris prisikėlė, mums pasirodė, nes uoliai ieškom jo kelio. 

Tamsus įdegęs Simono veidas nupilko, bet jis piktai paprieš- 
taravo: 

— Tai buvo Eleazaras, aš mačiau jį savom akim ir pažinau! 
Šitaip manęs negąsdink! 

— Manyk, ką nori, - atsakiau aš. — Aš Žinau. Jis turėjo kažką 
pažįstama mums abiem ir abu jį matėm. Bet ar galėjom iš pirmo 
žvilgsnio suprast, kad tai jis? Net Marija Magdalietė jo nepaži- 
no, kol jis vardu neužkalbino. 

— Ką iš tiesų man perši? - paprieštaravo Simonas Kirėnietis. — 
Esu matęs burtininko prišauktų dvasių, bet jo dvasios nyrėjo 
dūmuose ir judėjo su dūmais. Jokia dvasia nepaliks ant grindų 
basų kojų pėdsakų. 

— Jis - ne tik dvasia, - atsakiau. - Nejau tu dar nesupranti? Jis 
prisikėlė ir tebegyvena tarp mūsų, ateina ir išeina, kada panorė- 
jęs. Ir pro užrakintas duris. 

Bet patyrus vergo Simono Kirėniečio protas neleido jam ti- 
kėt. 

— Tikiu, kad jis prisikėlė, nes jis taip į mane pasižiūrėjo, - pa- 
aiškino Simonas. - Bet mano protas nesučiuopia, ko jis turi ro- 
dytis kaip tik tau ir man. Mes ne jo mokiniai ir jo nepažinojom. 
Tu - neapipjaustytas romėnas, o aš - buvęs vergas. Ko karalius 
turi mums rodytis? 

— Karalystė buvo šalia dar jam nepasirodžius, - atsakiau aš. — 
Ar nepastebėjai, kad kaip tik prieš jam ateinant kambarys nu- 
švito? Tau pačiam palengvėjo ir man pasidarė gera. Ir tebėra 
gera. Nors esam pašaliniai, nesistebėkim jo tikslais. Jis turbūt 
norėjo parodyt, kad ir mudu turim teisę ieškoti jo kelio, kaip 
gebam. | 

— Jei tai buvo jis, paliksiu turtą sūnums ir visur kur seksiu 
paskui jį, - pažadėjo Simonas. - Bet tai buvo ne jis, o Eleazaras. 

Bet pratrūko graudžiai skųstis savo likimu ir, sugniaužęs di- 
delius kumščius, dūsauti: 

— Kodėl tai atsitiko kaip tik man? Ar jis negalėjo užmesti savo 
tinklo ant jaunesnio? Kaip tik šitaip nelaimė kerta Žmogui — 
staiga, netikėtai ir tuo, ko jis mažiausiai tikisi. Kokia neganda 
nuvedė mane į jo kelią tada, kai tikėjausi nugyvent gyvenimą, 
pasitenkindamas tuo, ką turiu. 

Iš jo žodžių supratau, kad jis vis dėlto tiki, nors nenori tikėti. 
Todėl padrąsinau jį: 

— Simonai, brolau mano, patikėk, jis tikrai gali duot tau nepa- 

lyginti daugiau, nei iki šiol turėjai. Bet nesek paskui jį, jei tau jo 
kelias per sunkus. Nemanau, kad jis jėga tempiasi iš paskos tą, 
kuris širdy nepasirengęs eiti jo keliu. 

Bet Simonas paprieštaravo: 

— Ak, gal jau ėmeis saugot jo kelio, statydamas man kliuvinį, 
kaip jo mokiniai, kurie manęs net nepriėmė. Aš irgi galiu ieškot 
jo kelio, jei jis iš tiesų mums pasirodė, nors nė trupučio tuo ne- 
tikiu. 

Tą akimirką mudu krūptelėjom, nes pasigirdo smarkus bel- 
dimas į vartus. O paskui išgirdom girgždant spyną, atsiveriant 
vartus ir tarnaitės barnį. Pro ją į kambarį įsiveržė nedidukas di- 
džiagalvis vyrukas ir, grąžydamas rankas, ėmė verkti ir šaukti: 

— Kur jis? Kur jį paslėpėt? Pririšau asilą prie žiedo sienoj ir 
kantriai laukiau, nes jis įžengė į šiuos namus, bet dar neišėjo. 
Noriu su juo susitikt. 

— Apie ką tu kalbi, svety? - paklausė Simonas. - Čia užėjo tik 
šitas žmogus, ir mudu su juo jau kada šnekučiuojamės. 

Tas juokingas neūžauga priėjęs pakėlė veidą į mane, įbedė 
trumpareges akis, bet paskui tarė: 

— Cia ne tas, kurio ieškau. Anas atrodė prašmatniai žydiškai 
išsipustęs. Jei neklystu, jo apsiaustas buvo iš Mileto vilnos. 

— Tai ko tau reikia? — vėl paklausė Simonas. — Ko taip įžūliai 
įsiveržei į mano namus? 

— Tu nežinai, ko man reikia, - paslaptingai atrėžė žemaugis. — 
Tik tiek pasakysiu, kad jis kelyje mane aplenkė. Bet ne iš karto 
jį pažinau, nes jis nesustojo ir negirdėjo mano šūksnių. Skubi- 
nau asilą, bet jis atkako į miestą pirma manęs ir įžengė į šiuos 
namus. 

Tą akimirką vėl pasigirdo beldimas į vartus ir pasirodė kai- 
mietis naiviu, saulės nudegintu veidu. Simonas Kirėnietis su 
palengvėjimu atsiduso ir sušuko: 

— Čia tu, Eleazarai! Kodėl tu ką tik perėjai per kambarį ir din- 
gai, netaręs nei žodžio? 

Bet Eleazaras suglumęs atsakė: 

— Manęs čia tikrai nebuvo, nes tiesiai iš laukų atskubėjau 
pažiūrėt, kas tau, šeimininke, atsitiko, kad taip ilgai neateini į 

laukus. Šeimininko pėdos lauką atgaivina, o ir aš pats be tavo 
nurodymų nežinau, ką daryt. Ar tik nesergi? 

Pažvelgiau į jo kojas. Jos buvo basos ir man pasirodė kruvi- 
nos. Mostelėjau į jas ir paklausiau: 

— Susižeidei? 

Eleazaras susigėdęs pažvelgė į savo pėdas ir tarė: 

— Ne, ne, tai dažai, kuriais mes žymim aukos avinėlius, nenu- 
simazgojau, nes tik trumpai užsukau pas šeimininką, kad vėl 
man pasakytų, kaip Kirėnėje daroma, ir parėktų į ausį. Antraip 
nemoku tinkamai tvarkyt darbų. 

Pasidairęs tai į vieną, tai į kitą, mūsų mažaugis neteko kan- 
trybės ir paraudęs užriko: 

— Gal šaipotės iš manęs? Ką čia tauzijat apie laukus ir aukos 
avinėlius, jei aš tiesiai klausiu, kur jį paslėpėt? 

Priekaištingai subariau jį: 

— Puldinėji kaip gaidys, mažasai. Aš - Markas, Romos pilie- 
tis, čia šeimininkas — Simonas Kirėnietis, o šis žmogus - jo ūkio 
namuose kaip protą pametęs? 

Žmogelis išdidžiai tėškė: 

— Aš - Zachiejus iš Jericho, buvęs mokesčių rinkėjų viršinin- 
kas. Nepašiepk mano ūgio, nes bent jau romėnai Jeriche manęs 
nemenkina. 

Aš iš nuostabos suplojau delnais, o Simonas Kirėnietis su- 
šuko: 

— Girdėjau apie tave, Zachiejau! Ką tik apie tave šnekėjom! 
Kokie vėjai tave čia atnešė? Jei nebūtų šabo išvakarės, būtumėm 
iškeliavę pas tave į Jerichą. 

Zachiejus nepatikliai pažvelgė į mus, bet ir aš patikinau: 

— Tai tiesa. Taigi tu tas vyras, kuris Jėzaus Nazariečio liepimu 
išdalijo varguoliams pusę turto ir keturgubai atlygino lupika- 
vimą. 

Ojis atsakė: 

— Nazarietis man neliepė, o aš savo noru išdalijau neteisėtai 
įsigytą turtą. Bet ką tu, romėne, apie jį Žinai? 

Eleazaras sutrikęs patrynė koja grindis ir tarė: 

— Atrodai sveikas ir kupinas jėgų, šeimininke, bet aš nenoriu 
klausyt tokių dalykų, nuo kurių galva ištuštėja ir įskausta pilvą. 

— Nebijok, - tariau aš. - Viską nuodugniai išsiaiškinkim. Ko- 
dėl tu, vargšas Žmogau, bijai Nazariečio vardo? 

Eleazaras pamindžikavo, nudelbė akis į grindis ir atsakė: 

— Jo našta būtų lengva, o jo jungas palaimingas. Jis žadėjo 
mums ramybę, jei pas jį ateisim. Bet tas, kuris ką nors gera 
ir geresnio pažada tarnams, piemenims ir artojams, pakliūna 
pas teisėjus. Ir Jėzų jie nukryžiavo, tad nieko nebenoriu apie 
jį girdėt. 

— Ne, ne! - karštai suriko Zachiejus. - Tu ne taip supratai jo 
mokymą. Jis ieškojo paklydusių ir net mane vadino Abraomo 
vaiku, nors žinojo, jog esu godus ir žiaurus. Jis nepašiepė mano 
gymio, o pašaukė mane vardu, kvietė išlipt iš medžio, į kurį 
įsiropščiau, nūsdamas jį pamatyt, ir pasisvečiavo pas mane. 

— Jo karalystė ne šiame pasaulyje, - savo ruožtu pridūriau aš. 

— Bet iš jo kalbų mes supratom, kad ta karalystė ateis netru- 
kus, — pareiškė Zachiejus. — Nėjau į Jeruzalę drauge su kitais 
švęsti Velykų, nes esu nuodėmingas ir mano dovanų šventy- 
kloje nepriima. Tik buvę šventėje pasakė, kaip baisiai jį nužudė, 
ir aš jau nežinau, ką manyt. Mane užniko nerimas, tad galop 
sėdau ant asilo ir atlėkiau į Jeruzalę visko tiksliai išklaust. Bet 
netoli Jeruzalės jis pro mane praėjo. 

— Kas? - karštai paklausė Simonas Kirėnietis. 

Zachiejus vėl paraudo, nudūrė akis į žemę ir ėmė grąžyti 
rankas. | 

— Jis pats praėjo pro mane, - sušnibždėjo Zachiejus, - bet ne- 
sakykit, kad praradau protą. Buvau tik pavargęs kelyje, nes esu 
silpno sudėjimo. Ir mano asilas kūprino nunarinęs galvą. Tik, 
jam mane aplenkus, pajutau galią, įsižiūrėjau atidžiau ir atpa- 
žinau. 

— Ar tikrai matei jį įžengiant į mano namus? - griežtai paklau- 
sė Simonas. 

— Daugiau niekur jis negalėjo prapult, - patikino Zachiejus. — 
Tiesa, Jeriche sklido kalbos, kad jis prisikėlė, bet aš nepatikėjau, 
nes taip dar nėra buvę. Vis dėlto supratęs, kad tai jis, nedrįsau 

garsiai jo šaukti ir iš karto niebeldžiau į vartus, nenorėdamas 
patraukti dėmesio ir stumt jo į pavojų. Bet pasigailėkit manęs, 
leiskit pas jį! Pulsiu po kojų ir pagarbinsiu kaip Mesiją! 

Išgirdęs žodį Mesijas, Eleazaras bjauriai nusikeikė ir sušuko: 

— Netarkit daugiau šito žodžio! Jis gydė ligonius ir mirusius 
kėlė, kaip karalius įjojo Jeruzalėn ir rimbu apvalė šventyklą. Bet 
jam neužteko galios nuversti tarybą, nors daugis vyrų jau buvo 
pasikaustę lazdų galus ir laukė tik ženklo eit paskui jį. Gerai, 
gavom ženklą ir tokiu tikim. Jo kryžius buvo iškeltas tarp dvie- 
jų plėšikų, tad gyvenime daugiau nekalbėkit man apie Mesiją! 
Viską pats žinau ir nesileisiu suklaidinamas. Ir savo vaikus įti- 
kinsiu, kad Mesijo nėra ir nebus. 

— Ir tu, Eleazarai, apie jį žinojai! - papriekaištavo Simonas Ki- 
rėnietis. - Kodėl man apie jį nepasakojai? 

Eleazaras buvo įsijaudrinęs ir nesirinko žodžių, o sušuko: 

— Tau juo labiau negalėjau pasakot, nes tu turtingas ir toks 
godus, kad net Žagarus susirenki, nepalieki jų našlėms ir naš- 
laičiams! Turtingiems nebus vietos jo karalystėje, o pirmiausia 
turim iš kelio pašalinti turtinguosius ir vargšams išdalyt lau- 
kus, vynuogynus bei alyvmedžių giraites. Tiesa, vieni sakė apie 
jį viena, kiti - kita, bet, mano galva, šviesos vaikai būtų sugrįžę 
į Jeruzalę ir mus pamokę! Bet Jonui Krikštytojui nukirto galvą, 
o Jėzų Nazarietį prikalė prie kryžiaus. Turtingieji, galingieji ir 
Įstatymo žinovai visais laikais taip žudė pranašus. Nebelaiky- 
siu savy kartėlio, o išspjausiu jį tavo namuose, šeimininke. Tu 
žinai, kaip daroma Kirėnėje, o aš jau patyriau - karčiai patyriau, 
kaip daroma Judėjoj ir Jeruzalėj. 

Kai jis nutilo, Simonas Kirėnietis sunkiai išspaudė: 

— Jei taip baisiai tau nusikaltau, jei iš tiesų pirm našlaičių ir 
našlių susirenku žagarus ir su apsiaustu nešuosi juos namo, tai 
primušk mane. Aš nusipelniau! 

Bet Eleazaras jo nelietė. Priešingai, pasigailėjęs piktų savo Žo- 
džių, nulenkė galvą ir tarė: 

— Ne, ne, neteisingai kalbėjau. Tu geras šeimininkas, geresnio 
šiais laikais negali būti. Rūpiniesi našlėm ir našlaičiais ir nela- 
bai šykščiai skaičiuoji savo šiaudų kūlius ir alyvuogių krepšius. 

Dažnas gyvena vien iš trupinių, kuriuos tu nužeri nuo savo sta- 
lo. Taip sakau tiktai iš sielvarto ir nujuodusia širdim man dėl 
Jėzaus Nazariečio. Jis parodė savo galią ir tiek daug pažadėjo, o 
nieko mums nepaliko. 

— Vis dėlto paliko, - tariau aš, - daugiau ir nuostabesnių da- 
lykų, nei ligi šiol regėjom. 

Parodžiau ant akmeninių grindų likusius pėdsakus, jau nyks- 
tančius ir vos įžiūurimus prieš šviesą. Simonas Kirėnietis papasa- 
kojo, kas mums nutiko ir ką mes matėm. Ir galiausiai pasiūlė: 

— Eik jo paieškot, Zachiejau, ir Eleazarą veskis, nes vis tiek 
netiki, o įtarinėji, kad jį slepiam. Apžiūrėkit visus mano kamba- 
rius ir sandėliukus, nueikit į rūsius, svirnus, užlipkit ant stogo, 
viską patikrinkit, kad nei šešėlio įtarimo neliktų, jog jis dingo iš 
čia, kaip atsiradęs. Tada sugrįžkit, pasišnekėsim ir nuspręsim, 
ką daryt. 

Iš įtaraus Zachiejaus žvilgsnio buvo matyti, kad jis nelabai 
tiki Simonu Kirėniečiu. Bet su tokiu siūlymu sutiko ir atsakė: 

— Bereik netapau mokesčių rinkėjų viršininku. Jei turėčiau 
muitininko ietį, tikrai surasčiau visus slaptus tavo namų užka- 
borius. Jeigu aš nerasiu, tai niekas jo neras, ir aš bemaž tikiu, 
kad jo iš tiesų čia nėra. 

Simonas dirgliai paliepė jam paprašyt tarnų atnešt reikiamų 
iečių. Eleazaro lydimas Zachiejus truksmingu luošio žingsniu 
iškrypavo iš menės ir puolė iš eilės tikrinti kambarių. Mudu su 
Simonu nusiminę ilgai tylėjom. Galų gale aš pasakiau: 

— Kalbėjom apie Zachiejų ir jis pasirodė. Gal tai ženklas 
mums? | 

Simonas nespėjo atsakyti, nes lauke pasigirdo klegesys ir 
triukšmas, išgirdom tarnaitę vėl veriant vartus ir plūstant būrį 
žmonių. Paskui ji suglumus atėjo pas Simoną, atsiduso ir pasi- 
skundė: 

— Nežinau, ką daryti ir kas dedasi tavo namuose. Lauke mi- 
nia elgetų. Jie nekantrauja, nes girdėjo, kad šiandien tu, Simo- 
nai Kirėnieti, valgydini ir girdai visus Jeruzalės neturtėlius ir 
luošius. 

Simonas Kirėnietis susiėmė už galvos ir sušuko: 

— Gal aš sapnuoju? Šiandien aš nerengiu puotos! 

Ir, pasisukęs į mane, sviedė: 

— Tu tikrai piktas burtininkas! Tai per tave! Mano galvoj neli- 
ko nei vienos aiškios minties. 

Jis nuskuodė prie vartų ir aš nusekiau paskui. Jam atvėrus 
vartus, pamatėm ankštą gatvelę, grūstinai prisigrūdusią luošių, 
sužeistųjų ir apsėstųjų, nuo liesumo sukukusių moterų ir vaikų, 
musių kužančiom akim, tiesiančių į Simoną kaulėtas rankas. Jie 
pataikūniškai liaupsino ir laimino Simoną Izraelio Dievo vardu. 
Bergždžiai jis klausinėjo, kas paskleidė tą kvailą žinią, kad jis 
rengia puotą. Niekas negalėjo pasakyti, o iš abiejų gatvės galų 
jo namų linkui kepėstavo šlubiai, žeme agniai šliaužė luošiai. 

Simonas Kirėnietis nusileido, sušaukė tarnus ir paliepė: 

— Įleiskite juos į kiemą, bet palaikykit tvarką ir žiūrėkit, kad 
jie nieko nenudžiautų. Prikepkit duonos, neškit viską, ką rasit 
valgoma, ir išdalykit, kad kiekvienas iš jų prisikimštų pilvą. 
Ir vyno atmieškit iš didžiųjų ąsočių. Bet vidun leiskit tik tuos, 
kurie atėjo pirmiausia, ir nei vieno daugiau. Kieme tiek ir ne- 
tilptų. 

O manjis pasakė: 

— Galiu tik dėkot dangaus ir žemės Kūrėjui, kad mano sūnūs 
Aleksandras ir Rufas išvykę į sodybą Kiriate ir bus ten per šabą. 
Šitie nelaimėliai užkrėstų juos ligom ir nešvarumais, nors dėl 
savęs nesirūpinu. 

Jis nuėjo pažiūrėt, kaip tarnai vykdo jo paliepimus, o jie tikrai 
nešė viską, ką rado valgoma, ir netaupė ne tik aliejaus, miltų, 
medaus nei džiovintų vaisių, bet atidarė ir sūdytos žuvies ąso- 
čius, ir aštrių padažų patiekė. Pamatęs, kad į kiemą sušliaužė 
daugiau nei septyniasdešimt elgetų, Simonas suprato neištek- 
siąs turimų atsargų jiems pamaitint ir pasiuntė tarnus nupirkti 
dar duonos ir kruopų. 

Suėję į kiemą, elgetos baikščiai apžiūrinėjo graikiškas kolo- 
nas, nuščiuvo ir daugiau netriukšmavo, nenorėdami pykdyti 
Simono. Bet apžiūrėjęs namo kambarius ir rūsius, kyštelėjęs 
nosį į kiekvieną maišą svirnuose ir anglių sandėlyje pasirausęs, 
nuo galvos iki kojų dulkinas, miltuotas ir suodinas sugrįžo Za- 

chiejus smarkiai šnopuodamas, nusišluostė veidą skepeta, dar 
labiau išsimurzindamas, ir tėškė Simonui: 

— Kad ir gudrus tu! Štai kaip mane klaidini! Įsimaišęs tarp 
šitų elgetų, tas, kurį slėpei, nepastebėtas jau seniai iš čia dingo. 

Simonas atsiduso: 

- Jeigu tu, jį pažinojęs, netiki manim, tai niekas nepatikės tuo, 
ką mes sakom ir savom akim matėm. Jis pasirodė tau kelyje, 
o mums pasirodė mano namuose. Dieve, pasigailėk, bet po to, 
kas šiandien atsitiko, aš nėmaž neabejoju, kad jis prisikėlė ir 
daro sumaištį pasaulyje taip pat, kaip mano namuose. Tad pa- 
pasakok mums apie jį ir tai, ko jis mokė, idant suprastumėm, ko 
jis iš mūsų nori. 

Savom rankom atnešiau vandens ir, maldydamas Zachiejų, 
ištrinkau galvą, Eleazaras numazgojo jam kojas, o Simonas at- 
nešė švarų apsiaustą. Pamatęs, kaip pastangiai visi trys tarnau- 
jam, nūsdami išgirsti pasakojimą apie amžinąjį gyvenimą, jis 
nurimo ir ramiai tarė: 

— Manjjis paslapčių nepatikėjo, - jei taip manot, - o tai, ką pa- 
sakė mano namuose, girdėjo visi. Jeriche jis sugrąžino regėjimą 
neregiui, tikėjusiam, jog jis Dovydo sūnus. Bet man jis pasakė: 
„Žmogaus sūnus atėjo ieškoti ir gelbėti, kas buvo pražuvę.“ 
Taip pat sakė, kad jo karalystėje bus daugiau džiaugsmo dėl 
vieno atsivertusio nusidėjėlio, nei dėl devyniasdešimt devynių 
teisiųjų, kuriems nereikia atsiversti. 

Simonas Kirėnietis iš sykio kirto: 

— Tai neteisingas mokymas. Koks džiaugsmas Žmogui, kuris 
stengiasi gyvent dorai, o Viešpats praeina pro šalį ir nenori su 
juo kalbėt? Ar nusidėjėlis gali būti geresnis už teisųjį? 

Bet Zachiejus įspėdamas iškėlė rankas ir tarė: 

- Jis pašaukė mane vardu ir svečiavosi mano namuose, nors 
esu nuodėmingas ir niekinamas. Kai jis mane pašaukė, prapuo- 
lė gyvenimo kartėlis, graužęs mane dėl vandenės ir apsigimi- 
mo, ir aš nieko gera apie žmones nemaniau, 0 tik bloga. Jeigu 
manęs neatstūmė jis — Izraelio karalius ir Dovydo sūnus - ir 
atleido man nuodėmes, man jau nereikia žmonių pripažinimo 
nei jų prielankumo. Aš pajutau tokią laisvę, kad iš džiaugsmo 

išdalijau pusę turto vargšams, bet turbūt nei vienas iš jūsų ne- 
galit šito suprast. 

Simonas Kirėnietis sutiko: 

— Ne, mes negalim suprast, bet turbūt tavo neteisumas ir ne- 
dori darbai buvo tokie dideli, kad manei, jog greitai įkliūsi. To- 
dėl atsivertei ir pasistengei atsimokėt už savo darbus, kad galė- 
tum turėtis nors dalį turto. 

Tačiau Zachiejus linksmai atsakė: 

— Tavo žodžiai manęs nieku gyvu neįžeidžia, o sveikas pro- 
tas kelia pagarbą. Pats irgi buvau įpratęs įtariai žiūrėt į žmonių 
paskatas ir jų darbus. Pats žinau, kas man atsitiko jo akivaiz- 
doje. Bet, svečiuodamasis mano namuose, jis pasekė mįslingą 
pasakojimą, kurio ir šiandien gerai nesuprantu. Jis šnekėjo apie 
kilmingą vyrą, kuris iškeliavo į tolimą šalį gauti karaliaus sos- 
to, o paskui turėjo grįžti atgal. Prieš išvykdamas jis pasišaukė 
dešimt tarnų, davė dešimt minų ir liepė tvarkyt reikalus už jį, 
iki sugrįš. Bet piliečiai jo nekentė ir nusiuntė jam žinią, kad ne- 
nori turėt jo per karalių. Gavęs karalystę ir sugrįžęs, jis liepė 
pašaukti tarnus, kuriems buvo patikėjęs pinigus, ir pareika- 
lavo atsiskaityti, kiek kuris uždirbo. Pirmasis tarnas išdidžiai 
išdrožė, kad jo mina pelnė dešimtį minų. Karalius jam atsakė: 
„Gerai, stropusis tarne! Kadangi pasirodei patikimas mažuose 
dalykuose, tu gauni valdyti dešimt miestų.“ 

Aš nutraukiau jį ir neviltingai paklausiau: 

— Arjis tikrai kalbėjo tiktai apie pinigus? Tikėjaus iš tavęs iš- 
girsti apie amžiną gyvenimą. 

Tačiau Zachiejus pasiteisino paaiškindamas: 

— Buvau tik mokesčių rinkėjas. Turbūt jis manė, kad geriau- 
siai suprasiu palyginimą apie pinigus. 

Ir Simonas Kirėnietis pridūrė: 

— Mes, žydai, piniginius dalykus suprantam geriau negu tu, 
romėnas, auklėtas pagal graikų filosofiją. Dešimt minų tikrai di- 
delė suma, bet gal jos buvo tiktai sidabrinės, ne auksinės. Aišku, 
svarbu ir tai, ar ilgam valdovas buvo išvykęs. Per trumpą laiką 
su viena mina dešimties sąžiningai niekas negali uždirbt. Tam 
reikia bent jau laimės ir gudrumo. 

Zachiejus paklausė: 

— Ar galiu pasakot toliau? Antrasis tarnas su viena mina 
buvo uždirbęs penkias ir galėjo pasirinkt penkis miestus. Bet 
paskutinis tarnas grąžino savo gautą miną, kurią laikė skepe- 
toj, bijodamas pamesti ir prarasti, jei pradės su ja tvarkyti rei- 
kalus. Jis pasiteisino: „Bijojau tavęs, nes esi Žmogus griežtas, 
imi nepadėjęs ir pjauni nepasėjęs.“ Karalius atsakė: „Netikęs 
tarne! Aš tave teisiu tavo paties žodžiais. Tu žinojai, kad aš 
griežtas žmogus, imu, ko nepadėjęs, ir pjaunu, ko nepasėjęs. 
Kodėl neleidai mano pinigų apyvarton, jei pats nedrįsai tvar- 
kyti mano reikalų, kad sugrįžęs išreikalaučiau su palūkano- 
mis.“ Jis liepė aplinkiniams atimt iš jo vienintelę miną ir ati- 
duoti tam, kuris turėjo dešimt. Bet aplinkiniai pasakė: „Jis jau 
turi dešimt minų.“ 

Užsiėmiau delnu burną, kad ko nors nedrėbčiau apie tą 
nuobodų pasakojimą, bet Zachiejus nužvelgė mus pergalingu 
žvilgsniu, iškėlė rankas ir tarė: 

— Klausykit atidžiai ir įsidėmėkit, nes tai jo pamokymas! Ka- 
ralius jiems atsakė: „Aš sakau jums: kiekvienam, kas turi, bus 
pridėta, o iš neturinčio bus atimta net ir tai, ką turėjo.“ Galiau- 
siai jis liepė atvesti jo priešus, nenorėjusius, kad jis būtų kara- 
lius, ir liepė juos nugalabyt. 

Apmąstėm abu su Simonu Kirėniečiu tą mįslingą pasakoji- 
mą. Galop aš nusiminęs pasakiau: 

— Nesuprantu, ką jis turėjo galvoje, bet šitai irgi neteisinga ir 
neteisėta. 

Zachiejus pripažino: 

— Ir aš gerai nesupratau, bet išgirdus apie jo mirtį mane už- 
niko nerimas dėl to, ką sakė. Aš mąstau, kad jis prisilygino tam 
kilmingajam, kurio piliečiai nekentė, ir iškeliavo gaut sosto savo 
karalystėje, kuri ne šiame pasaulyje. Matyt, jis ketina sugrįžt ir 
pareikalaut atsiskaityti kiekvieną, kuriam jis patikėjo miną, ir 
pažiūrėti, ką užpelnė. 

Aš paklausiau: 

— Gerai ir tiksliai prisimeni, kaip jis pats tai išdėstė? 

Zachiejus patikino: 

— Bent jau svarbiausią mintį aš prisimenu. Daug kas jį girdėjo 
ir gali paliudyti. Bet vieni prisimena jį kalbėjus apie talentus, 
kiti —- kad tarnų buvę tik trys, nors pamokymą visi prisimena 
vienodai, nes atrodė toks nuostabus, netikėtas ir neteisingas. 

Kiek pasvarstęs, jis tarė: 

— Manau, jog jis kalbėjo ne apie pinigus, o palyginimas buvo 
prasmingesnis. Jis pats įspėjo nekrauti lobių, kuriuos kandys 
ėda ir rūdys graužia, o verčiau krauti lobį jo karalystėje. 

Simonas Kirėnietis krūptelėjo kažką prisiminęs ir paliepė: 

— Eleazarai, tuoj pat eik į svirnus ir sandėlius, surink visą dro- 
bę bei vilną ir išdalyk vargetoms, kurie valgo mano kieme. 

Ir vėl niūriai įsibedė prieš save. 

Eleazaras padvejojo, pabrūžavo koja grindis ir atsakė: 

— Su savo daiktais daryk, ką nori, šeimininke, bet gal aš galiu 
pirmas pasiimt naują apsiaustą ir marškinius, ir savo vaikams 
ko nors norėčiau, ir žmonai. 

Sudėjęs rankas tarp kelių, linguodamas visu kūnu, Simonas 
jam atsakė: 

— Daryk, kaip nori, ir jūs visi pasiimkit, ką norit. Apiplėškit 
mane nuogai, neškitės viską, ką per gyvenimą įsigijau. Ir šitą 
skylėtą apsiaustą nuvilkit, jei tik jis kam nors tinka. 

Zachiejus suglumo ir įspėjo: 

— Neperdėk, Simonai. Sveiko nuosaikumo reikia ir duodant, 
ir imant. Bet šiaip jau elgiesi teisingai, nes jis pats sakė: „Ką pa- 
darėte vienam iš mažiausiųjų mano brolių, man padarėte. Toks 
yra kelias.“ 

Staiga jis susijaudino ir, pašokęs ant kojų, išrėžė: 

— O kaip mano asilas, kurį buvau pririšęs prie žiedo sienoje? 
Gatvė buvo sausakimša elgetų. Kas nors per erzelį galėjo atsi- 
rišt mano asilą ir nusivest. 

Bet pamąstęs nurimo, vėl atsisėdo ir tarė: 

— Tegul, aš karalystei pasiruošiu ne prasčiau nei tu, Simonai. Jei 
kas pavogė mano asilą, tam turbūt asilo reikia labiau negu man ir 
aš jo nesivysiu, kad galėčiau nuvest pas teisėją. Tegul turisi. - 

Simonas vis aimanavo, linguodamas visu kūnu, bet paskui 
nusišypsojo ir pasakė: 

— Daug jėgų tai atima. Kai girdžiu įžūlius elgetautojus čep- 
sint ir riejantis dėl gardžiausių kąsnelių, rodos, kažkas pamaži 
mane patį replėmis gnaibo. Numanau, kad, kimšdami pilvus, 
jie kojom trypia duoną ir mindo sūdytą žuvį. Bet turbūt pripra- 
siu, jeigu jis šito nori. 

— Ar tu tikrai manai, - paklausiau nustebęs, - kad, dingęs iš 
tavo namų, jis apsireiškė kokiam elgetai ir, panūdęs išmėgint 
tave, paskelbė, kad savo namuose rengi puotą? 

— Ką manau, tą manau! -irzliai užriko Simonas. - Bet jei jis si 
manim juokauja, tai ir aš su juo pajuokausiu. Pažiūrėsim, kuris 
juoksis paskutinis. 

Jis išėjo į kiemą ir mes nusekėm iš paskos. Gražiai sutūpę ant 
žemės, elgetos tvarkingai dalijosi valgį. Jie visai nesikivirčijo, 
o priešingai — tiesė vienas kitam gardžiausius kąsnelius kaip 
kviestiniai svečiai tikroje puotoje. Neregiai gaudavo kąsnį į ran- 
ką, ir visiems kitiems, kurie nepasiekė indų, valgis buvo patie- 
kiamas. 

Tuo tarpu Eleazaras glėbiais nešė vilnonius apklotus bei 
drobių atraižas ir krovė tarp kolonų. Nuo žėruojančių anglių 
kilo keptos mėsos kvapsnis, tarnai vienas per kitą šaudė į kros- 
nį miežinę duoną, kvietines bandas ir kmynais pagardintas 
išspaudas. Bet tarnaitė, -atidariusi vartus, balsu raudojo, o Si- 
mono sūnų mokytojas graikas užsiropštė ant stogo ir nebelipo 
žemyn. 

Elgetų džiaugsmas ir tvarka Simoną Kirėnietį taip suerzino, 
kad jis garsiai sušuko: 

— Valgykit ir gerkit, kad pilvai plyštų, o likučius neškitės 
namo! Bet žinokit, kad aš, Simonas Kirėnietis, jums nei trupi- 
nio nedaviau. Šios puotos šeimininkas - Jėzus Nazarietis, kurį 
nukryžiavo mūsų taryba. Tegul jis palaimina jūsų valgį, idant 
valgytumėt ir gyventumėt, o ne mirtumėt. Aš pats jo laimint 
negaliu - taip karti tulžis man graužia gerklę. 

Elgetos manė, kad jis juokauja, įdėmiai sužiuro į jį, keli ne- 
drąsiai nusijuokė. Tai dar labiau įsiutino Simoną Kirėnietį ir jis 
dar garsiau suriko: 

- Jėzus Nazarietis, Dievo Sūnus, teikia jums visą šį gėrį, nes jis 

prisikėlė ir jo karalystė čia viešpataus tol, kol jis bus tarp mūsų, 
ateis ir išeis kada panorėjęs net pro užrakintas duris! 

Elgetos išsigando ir susižvalgė tarpusavyje, bet drąsiausi iš jų 
skardžiai nusikvatojo ir ėmė šūkčioti: 

— Palaimintas tu, Simonai, tarp Izraelio vyrų! Bet kodėl vai- 
šini mus rūgščiu vynu, nors pats, sprendžiant iš kalbų, su gar- 
biais svečiais geri saldų? 

Netverdamas piktumu Simonas Kirėnietis užriko tarnams: 

— Atidarykit ir jiems mažuosius ąsočius ir atmieškit didžiau- 
siam inde, idant jie patikėtų, kad Jėzus Nazarietis, Dievo Sūnus, 
net po mirties stebuklus daro! 

Tarnai padarė, ką liepti, bet, gelbėdami, ką dar galėjo išgel- 
bėt, patys puolė gert rungčiomis su elgetom, sykiu ir Eleazaras. 
Tuo tarpu Simonas Kirėnietis atsinešė indą brangaus citrinžolių 
tepalo, nudaužė indo kakliuką ir sušuko: 

— Šita nešvaros ir pūlių smarvė, musės, aplipusios jums akis 
ir žaizdas, gadina man kraują! Per gerai aš tą smarvę pažįstu! 
Rodos, vėl guliu su grandine ant kojos tamsioj vergo būdoj. Pa- 
sitepkit galvas šiuo tepalu ir pasitrinkit juo veidą, nes ir valdo- 
vai jums pavydėtų šio skvarbaus kvapo! 

Jam atidarius nedidelį indą, palaimingas kvapsnis iš tiesų 
pasklido visame kieme. Eidamas per kiemą, jis nykščiu ėmė te- 
pliot elgetoms plaukus ir apskritai elgėsi tartum netekęs proto — 
tai kvatojo, tai bjauriai keikėsi. Bet paskui atsidūrė prie godžiai 
valgančio vaiko, numetė indą, parpuolė prieš jį ant kelių ir visai 
protingai paliepė: 

— Atneškit mano tankias šukas, aš iššukuosiu tam vaikui 
utėles. 

Paėmęs šukas, jis iš tiesų pradėjo šukuoti murziną vaiką ir 
iš susivėlusios galvos traškint utėles taip patyriai, lyg visą gy- 
venimą dirbęs tą bjaurų darbą. Utėlių sukandžiota vaiko galva 
margavo šašais, o Simono šukuojamas jis rėkė, bet taip skubėjo 
prisikimšt pilvelį, kad nesigynė. 

Elgetautojai išsigando ir ėmė vienas kitam šnibždėt: 

— Per Jėzų Nazarietį Simonas Kirėnietis išėjo iš galvos. Nieko 
keista, juk romėnai baisiai jį paniekino, priversdami nešt pikt- 

žodžiautojo kryžių. Skubėkim prisivalgyt ir prisigert, imkim, 
ką jis mums duos, o tada eikim lauk, kad nepareikalautų grą- 
žinti to, ką davė. 

O vyresnieji jų sakė: 

— Ir anksčiau nutikdavo, kad turtingas vyras pasigėręs įsileis- 
davo nekviestų duoneliautojų į puotą, bet galop supykdavo ant 
jų ir pasiusdavo spardyt, kad tie išlietų, ką suvalgę ir išgėrę. Tad 
skubėkim! 

Jie baimingai dairėsi į Simoną Kirėnietį, bet tas įnikęs taip 
uoliai valė berniukui iš galvos utėles, kad jų kalbų negirdėjo. 
Paskui jis varu nuvarė vaiką prie tvenkinio, nutraukė skarma- 
lus ir, nepaisydamas jo riksmo, išprausė. Likusiu tepalu ištepė 
berniukui galvą, krūtinę, kojas, išrinkęs marškinius, apsiaustą 
ir raudonus batukus, aprengė jį ir pasakė: 

— Dabar tu kvepi ir esi aptaisytas kaip valdovo sūnus. Tegul 
sugurina man nosį, jei tu netinki į jo karalystę. 

Išstvarstę Eleazaro dalijamus drabužius, elgetos suskato ap- 
žiūriai tykinti vartų link, taikydami progą pasiimt vaiką iš įnirtu- 
sio Simono Kirėniečio. Bet tas permanė jų užmačias ir šūktelėjo: 

— Dar palūkėkit, Jėzaus Nazariečio sukviesti svečiai! 

Jis pašaukė mudu su Zachiejum ir mes padėjom jam atidaryt 
daugybe spynų užrakintą ir geležiniais lankais apkaltą skrynią. 
Jis išėmė iš skrynios užantspauduotą odinį maišelį, tekinas par- 
lėkė į kiemą, sulaužė antspaudą ir puolė dalyt sidabrinių į iš- 
tiestas elgetų rankas. Vieniems dėjo po drachmą, antriems - po 
keturias ir kai kurie gavo dešimtį, nes jis dalijo pinigus aklai, 
nežiūrėdamas, kam kiek duoda. 

Elgetos ėmė niurzgėt: 

— Kodėl anas gavo tiek daug, o man davė tiek mažai? 

Tačiau Simonas Kirėnietis atsakė: 

— Kaltinkit Jėzų Nazarietį! Jis ima tai, ko pats nesukaupė, ir 
pjauna tai, ko nepasėjo. 

Ir dar davė tiems, kuriems buvo davęs daugiausia, bet kai 
pradėjo atiminėt iš tų, kuriems buvo davęs mažiausia, elgetos 
suprato, kad laikas nešdintis, ir visu būriu spruko pro vartus, 
sykiu išsivesdami vaiką. 

Simonas Kirėnietis nusišluostė suprakaitavusį veidą, nuste- 
bęs pažvangino pinigų kapšelį ir tarė: | 

— Sitaip man dar nebuvo nutikę. Gal tai ženklas ir patarimas, — 
kapšely liko pusė pinigų, nors ketinau dosniai visus apdalyti. 

Ašjį paraginau: | 

— Kol nevėlu, dėk pinigus į skrynią ir užrakink. Paskui išsi- 
šukuok barzdą, kad neapeitum utėlėm, ir liepk tarnams surinkt 
puotos likučius. Nežinau, kvailai pasielgei ar gudriai, bet esu 
tikras bent tuo, -kad elgetos turėsis sau, ką gavo, ir tikrai ilgam 
paliks tave ramybėj. | 

Zachiejus, prisėdęs šalia Eleazaro ant didelio miešimo indo 
krašto, linksmai nusijuokė ir pašaukė: 

— Eikš ir tu, romėne, imk puodelį ir semk! Dar daug liko ant 
dugno, o tokio brangaus vyno nevalia suraugint. 

Gurkštelėjęs vyno, jis sušuko: 

— Tebūnie palaiminta vynmedžio dovana vardu to, kuris mirė 
ir prisikėlė sukurt mums visiems karalystės! Savom akim ma- 
tėm jį visi trys, o tu, Eleazarai, bent pėdsakus ant akmeninių 
grindų, todėl turi tikėt mumis, garbesniais vyrais, negu tu - arė- 
jas ir karviaganys! 

Jis švelniai apsikabino Eleazaro kaklą, pabučiavo ir tarė: 

— Neimk į širdį, nes aš garbesnis tik šiame pasaulyje, bet jo 
karalystėje tu turbūt žengsi pirma mūsų. Jis pats tvirtino, kad 
pirmi ten bus paskutiniai, o paskutiniai - pirmi. 

Eleazaras išsiveržė iš jo glėbio ir sušuko: 

— Jūs visi dvasios pagauti, o labiausiai mano šeimininkas Si- 
monas! Bet ir aš pats apkvaitęs, nes gavau naujus drabužius ir 
išdalijau kalną gerų ir pinigo vertų daiktų tiems, kurie nieko 
neturi. Bent jau gėrimas trenkė man į galvą, nes aš nepratęs prie 
stipraus vyno. 

Tačiau Simonas Kirėnietis, čiupnodamas galvą, pasakė: 

— Ramybė jums. Visai nusiplūkiau, tad grįšiu į tamsų kam- 
barį miegot. Daug naktų bluosto nesudėjau, budėdamas ir ne- 
rimaudamas dėl Jėzaus Nazariečio. Bet jau nurimau ir turbūt 
pramiegosiu visą šabą. 

Jis netvirtom kojom nušlitinėjo į savo kambarį ir mudu su 
Zachiejum nesekėm iš paskos, nes abu supratom, kad šitokios 

būklės jam tikrai derėtų pamiegot. Tačiau Simonas, prisiminęs 
svetingumo reikalavimus, sugrįžo, kyštelėjo pro duris susivėlu- 
sią galvą, pamirksėjo ir tarė: 

— Tikiuosi, kad tai tik blogas sapnas, ir žinau, jog tai sapnas, 
nes pabudęs jūsų čia nepamatysiu. Bet tu, mano sapno Zachie- 
jau, gali nakvoti svečių kambary. Tegul Eleazaras išsimiega ir 
išsiblaivo, ir tegul eina namo švęsti šabo, iki danguj įsižiebs trys 
žvaigždės. O tau, romėne, nežinau, ką pasakyti, nes tu tikrai 
susapnuotas ir daugiau aš tavęs nesutiksiu. 

Eleazaras pakluso, nuėjo į kolonų šešėlį ir, virtęs ant žemės, 
apsigaubė galvą apsiaustu. Likę dviese su Zachiejum, mudu 
įdėmiai įsižiūrėjom vienas į kitą. Ir jo veidas jau man neatrodė 
kaip bjauraus nykštuko, nes akys tviskėjo ir skruostai rausvavo 
nuo vyno kaip visų žmonių. 

Jis paklausė manęs, ar žinau ką nors apie Jėzaus mokinius, 
kuriuos jis pasirinko į pasiuntinius. Pasakiau, ką pats Žinojau, 
ką matė Marija Magdalietė, ir tai, kad aukštutinėje menėje jis 
keliems mokiniams pasirodė, įėjęs pro užrakintas duris. Pasa- 
kiau susitikęs su Tomu ir Jonu ir atvirai pripažinau, kad jie ma- 
nim netikėjo arba nenorėjo priimt. Galiausiai pridūriau: 

— Mano širdis degte dega. Jie manim nepatikės, jei nuėjęs pa- 
pasakosiu, bet gal tavim patikės, kai pasakysi, kas tau ir mums 
visiems atsitiko, nes tave jie pažįsta. Gal tada jie pasikliaus ma- 
nim ir patikės mums savo paslaptį, nes jie tikrai žino daugiau 
negu mes, be to, išmano misterijas, nors kitiems jų neatskleidžia. 

Zachiejus atvirai pasakė: 

— Eisiu ir susirasiu juos. Bent jau Matas manim patikės, nes 
pats buvo muitininkas. Mudu suprasim vienas kitą. Gal jis už- 
tars mane prieš kitus. 

— Eik, - tariau aš. - Pats jau nenoriu ir nebegaliu jiems pirštis. 

Nusakiau jam, kaip rasti aukštutinę menę, kurioje sutikau 
Tomą ir Joną. Jis manė žinąs tą namą ir jo šeimininką, bet irgi 
nepasakė man jo vardo. 

— Eik ramus namo ir lauk mano kvietimo, 0 aš ruošiu tau ke- 
lią, - išdidžiai paliepė Zachiejus. 

Taigi išsiskyrėm ir aš grįžau į savo būstą, labai stebėdamasis 
viskuo, kas man atsitiko Simono Kirėniečio namuose. 

SEPTINTAS LAIŠKAS 


Markas rašo Tulijai. 

Toliau rašau tau, Tulija, ir veikiausiai sveikinu tave. Gerasis 
mokytojas Rode man išugdė supratimą, kad žmogaus atmintis 
apgauli ir kad galvoje viskas greit susijaukia, susimaišo ir įvy- 
kių seka užsimiršta. Tą patį įvykį liudytojai prisimena skirtingai 
ir apsako skirtingai — kiekvienas prisimena tai, kas patraukia 
dėmesį. Aš rašau, nes noriu prisiminti pats, kaip ir kokia seka 
viskas nutiko. 

Pradėjau rašyt šabo išvakarėse, kai šventyklos vartai užsi- 
trenkė su tokiu griausmu, kad tas griausmas pasiekė net toli- 
mus slėnius už miesto. Ir šabo dieną neišeinu iš namų ir rašau, 
nes žydai nori, kad svetimšaliai taip pat gerbtų šabą ir nezu- 
jotų gatvėm. Jie patys, apsitaisę šventadieniais apdarais, eina 
sinagogon melstis ir klausytis šventraščių. Žingsniai, kuriuos 
galima nužingsniuoti per šabą, suskaityti. Girdėjau, kad šven- 
tykloje šventikai aukoja dvigubas aukas, bet šabo pažeidimu tai 
nelaikoma. 

Prieš saulės laidą, dar nepasibaigus šabui, pas mane užėjo 
šimtininkas Adenabaras, Nenorėdamas patraukti dėmesio, jis 
atėjo be šalmo, apsisiautęs sirišku apsiaustu ir, liūdnai nusižio- 
vavęs, paklausė manęs: 

— Kaip tu laikaisi? Ilgai apie tave negirdėjau, tad ar dar esi 
sveikas ir gyvas? Nėra liūdnesnės dienos, nei žydų šabas, nes 
negalim nužygiuoti į pratybas cirke, kad mūsų žygiuotė neį;- 
žeistų Žydų. Pavaišink mane šlakeliu vyno, nes šabo dieną An- 
tonijaus pilyje vynas užrakinamas. Antraip nusikaušę legionie- 
riai iš dyko buvimo sukels muštynes ar, išėję į miestą, pasius 
erzint žydus, rodydami jiems kiaulės ausis. 

Šeimininkas siras uoliai manim rūpinosi. Dėl mano ramybės 
ir geros nuotaikos buvo atnešęs man į kambarį ąsotį Galilėjos 
vyno, kurį pats išgyrė kaip sveikiausios rūšies. Neva jis nelabai 
muša į galvą ir pilvo nuo jo neskauda. Išlaikomas be sakų, tik 
reikia išgerti, kol neperrūgo. 

Adenabaras godžiai jį išmaukė, nusišluostė lūpas, įdėmiai 
pasižiūrėjo į mane ir tarė: 

— Iš išvaizdos tu taip pasikeitęs, kad nesiskiri nuo sugraikė- 
jusio žydo. Užsiauginai barzdą, pirštai rašaluoti, ir tavo akių 
žvilgsnis man nepatinka. Kas tau darosi? Ar nenusakomas 
žydų Dievas suglumino galvą, kaip dažnai nutinka svetimša- 
liams, kurie atkanka čia apžiūrėti šventyklos, o paskui įninka 
į tokius dalykus, kokių paprasto žmogaus galva neatlaiko. Tik 
žydų galvos juos atlaiko, nes jie nuo vaikystės mokomi perma- 
nyt savo Dievą ir dvylikamečiai jau tokie išmanūs, kad be tėvų 
pagalbos laimina duoną ir maldas kalba. 

— Mano drauge Adenabarai, - atsakiau aš, - mudu sykiu vis- 
ką matėm ir patyrėm. Tad prisipažįstu, kad mano galva suglu- 
mus, ir net nesigėdiju dėl to. 

Bet jis guviai nutraukė mane: 

— Verčiau vadink mane romėnišku vardu, nes karštesnis ro- 
mėnas širdy dar nebuvau. Mano romėniškas vardas - Petroni- 
jus. Šituo vardu pasirašau, pasiimdamas atlygį iš legiono kves- 
toriaus, šituo vardu gaunu raštiškus įsakymus, kai kas nors pa- 
kraiglioja vaškuotoj lentelėj. Matai, jau turiu vilčių laimėt visos 
kohortos vadystę ir būt perkeltas į Galiją, Ispaniją, o gal tiesiai 
į Romą. Tad stengiuosi taisyklingiau kalbėt lotyniškai ir prati- 
nuos prie savo romėniško vardo. ' 
labai esu suglumęs ir ką gali man sakyt. 

— Man esi Adenabaras, - atšoviau. - Neniekinu tavo siriškos 
kilmės. Jau nebesišalinu net žydų, o stengiuos permanyt jų pa- 
pročius ir tikėjimą. Tik stebiuosi, kodėl jie nešaukia tavęs į dy- 
kumos sargybą ar ten, kur laksto skitų strėlės. Greičiau gyvybę 
palydėtum ir niekam neskaudėtų galvos dėl to, ką Žinai. 

— Ką čia mali apie žinojimą? Ar jau visai iš proto išsikraustei, 
o gal nuo ankstaus ryto geri šį puikų vyną? - švelniai paprie- 
kaištavo Adenabaras. - Bet tu teisus - jaučiuos gerokai svarbes- 
nis, nei anksčiau. Nekalbėk man apie dykumą, nes, dykumos 
apžilpintas, net patyrus vyras ima regėt vaidinius. Jojimas ku- 
pranugariu susargdina supimo liga, oženom apsitaisę vyrai ten, 

gąsdindami sargybinius, mėto lazdas, kurios virsta gyvatėm. 
Pakliuvęs į dykumos sargybą, turbūt imčiau mąstyti kitaip, nei 
įprasta mąstyti kultūringame pasaulyje. 

Tiriamai dirsčiodamas į mane, jis su gudria šypsenėle pri- 
dūrė: 

— Turbūt girdėjai, kad Jeruzalėj dabar ne vieta protingiems 
žmonėms. Prisimeni tą žemės drebėjimą apyaušriu? Pasak gan- 
dų, tada atsivėrė daugybės šventųjų kapai. Brangūs numirėliai 
prisikėlė ir pasirodė gausybei žydų. 

— Aš Žinau tik vieną prisikėlusį, - atsakiau. - Ir tu jį žinai. Kad 
neprasižiotum apie jį, esi gundomas paaukštinimu ir perkėlimu 
į kitus kraštus. Šimtininko neužčiaupsi taip paprastai, kaip eili- 
nių legionierių. 

Adenabaras nutaisė nekaltas akis ir pasakė: 

— Visai nesuprantu, ką šneki. Bet ar prisimeni legionierių, 
vardu Lionginas? Jo ietis pasidarė nei šiokia, nei tokia ir per 
pratybas Lionginas ja niekur nepataiko. Sužeidė jam į koją, me- 
tama į šieno maišą, išslydo iš delno ir vos nepervėrė manęs, nors 
stovėjau jam už nugaros. Bet tai iečiai nieko neprikiši. Norėda- 
mas parodyt pavyzdį, pats ją sviedžiau, nes niekas jos neima 
į rankas. Iš keturiasdešimties žingsnių pataikiau tiesiai į šieno 
maišą. Visas kitas ietis Lionginas puikiai mėto, tik ne savo. 

— Turbūt kalbi apie tą, kuria jis pervėrė Dievo Sūnui šoną? 

Adenabaras pasipurtė lyg kirmėlių kratydamasis ir paprieš- 
taravo: 

- Šiukštu, nevadink to vyro Dievo Sūnum. Tas žodis mane 
žeidžia. Bet ir legiono budelio rankos apmirusios ir jis net rim- 
bo nebepakelia. Viena ranka prilaikydamas kitą vargiai kąsnį 
burnon įsideda. Antonijaus pilies gydytojas neranda jokio ne- 
galavimo ir įtaria, kad jis apsimeta ligoniu, įsimanęs pirma lai- 
ko gauti žemės gabalą ir patogų gyvenimą veteranų mieste. Iki 
dvidešimties tarnybos metų jam trūksta tik dvejų. Jis buvo nu- 
rykščiuotas, nes karo gydytojų patirtis rodo, kad rykštės išgydo 
visas iš išorės nematomas negalias. Kaip senas legionierius, jis 
rykščių dilgulį atlaikė, bet rankų pajėgumo neatgavo. Manau, 
kad jam nustatys sausgėlą. Tai būdinga legionierių negalia. 


184 


Mus, vyresniuosius karius, ji kankina dar labiau, nei eilinius, 
nes, tarnaujant įguloje, sykiais tenka miegot pageloj ant kietos 
žemės. 

Bet, - galop mąsliai paaiškino Adenabaras, - neprisimenu, 
kad Nazarietis kurį nors iš mūsų prakeikė. Priešingai, nuo kry- 
žiaus jis šaukėsi Tėvo ir prašė atleist mums, nes mes, esą, neži- 
nom, ką darom. Tiesa, tada maniau, kad jis tik kliedi, nes jo tėvo 
ten nebuvo. 

Aš suirzau ir paklausiau: 

— Nesuprantu, ką tai turi bendra su Lionginu ir legiono bu- 
deliu? 

— Manding, mes visi baisiai nuogąstaujam dėl Nazariečio, — 
atsakė Adenabaras. - Jis nebuvo paprastas žmogus. Sužinoję, 
kadjis prisikėlė, ten buvę kariai nusigando dar labiau, nes, nuo- 
bodžiai gyvendami, jie tiki visais gandais. O kuo paikesnis gan- 
das, tuo įtikimesnis. Gana, kad skydas nuo gembės nužvanga 
nakties tamsybėj, perskilęs ąsotis pasilieja - ir visa įgula, pašo- 
kusi ant kojų, šaukiasi dievų pagalbos. 

Bet, sako, mieste lygiai sunku ir žydams. Niekas nedrįsta 
miegot vienas. Vaikai, pasibudę vidury nakties, sako, jog kaž- 
kas, palinkęs prie lovos, glosto juos ranka. Kiti tvirtina, kad 
juos išbudino karšti lašai, pabirę ant veidų, bet, užžiebę lempas, 
jie nieko neišvysta. Dar sako, kad didžiosios tarybos nariai be 
perstogės mazgojasi rankas ir pagal griežčiausią Įstatymo raidę 
atlieka visokias apvalomąsias apeigas, - net ir sadukiejai, ku- 
rie, apskritai imant, skrupulingumu nepasižymi. Bet man nieko 
pikta nenutiko. Net blogų sapnų nesapnuoju. O tu? 

— Aš? — atsakiau. — Aš ieškau kelio. 

Adenabaras keistai įsibedė į mane.-Jis nesivargino miešt pi- 
gaus vyno vandeniu ir jau buvo nugėręs pusę ąsočio, bet man 
atrodė blaivus. 

— Kaip girdėjau, - pasakė jis, - kelių daug, ir suvedžiotojų 
nemažai. Kaip tu, pilietis, rasi kelią, jei patys žydai nežino, koks 
jis. Baiminuos, kad vartai tau užsitrenks ir tik nosį į juos susi- 
knežinsi. 

Tai išgirdęs, aš labai nustebau ir sušukau: 

— Tik nesakyk, kad tu, šimtininkas, pažįsti romiuosius ir taip 
pat ieškai kelio! 

Adenabaras garsiai nusikvatojo, pliaukštelėjo delnais per ke- 
lius ir suriko: 

- Įviliojau tave į kilpą! Nemanyk, kad nežinojau, ką tu pasta- 
rosiom dienom veikei. Aš irgi turiu draugų mieste - ir daugiau 
už tave, atvykėli! 

Ir vėl surimtėjęs paaiškino: 

— Manau, romėnai daro baisią klaidą, metai po metų šitoj 
šaly laikydami tą patį legioną. Kitose šalyse galima taip daryt. 
Legionas susipažįsta su kraštu, kurio tvarką palaiko. Krašto 
gyventojai susidraugauja su legionieriais ir pamoko juos savų 
papročių. Pratarnavęs dvidešimt metų, legionierius gauna te- 
nai žemės sklypą, veda tenykštę merginą ir išmoko aplinkinius 
romėniškų papročių. Bet nei Judėjoje, nei Jeruzalėje šitaip nebū- 
na. Juo ilgiau svetimšalis čia gyvena, juo labiau bijo žydų Dievo, 
arba priešingai, ima tūžmingai neapkęsti pačių žydų. Nori ti- 
kėk, nori ne, o net tarp romėnų vyresniųjų karių, - ypač mažose 
įgulose, - yra slapčia atsivertusių ir apsipjausčiusių. Bet aš toks 
nesu, patikėk. Vien iš smalsumo pasirankiojau Žinių apie įvai- 
rius žydų kelius, - ne šnipinėdamas, tik norėdamas geriau juos 
perprast, - kad nepakliūčiau jų baugaus Dievo valdžion. 

— Prie kryžiaus pats pripažinai jį Dievo Sūnum, - priminiau 
aš. - Pats ėjai su manim į kapą ir savom akim matei, kad jis pri- 
sikėlė, nepalietęs įkapių. 

— Tikrai, - sutiko Adenabaras. 

Staiga jis taip tėškė žemėn molinį puodelį, kad tas pažiro į 
druzgus, pašoko ir niršto perkreiptu veidu užriko: 

— Tegul bus prakeiktas tas žydų karalius, prakeiktas visas šis 
raganių miestas, prakeikta šventykla, kurioj net statulos nėra, 
užtat negali sudaužyt jų Dievo į gabalus! Tikrai keistas daiktas, 
kad iš vieno Žmogaus neįmanu atimt gyvasties! Ir anksčiau nu- 
kryžiuodavo nekaltų, bet jie neprisikeldavo ir nešmėklodavo! 
Nazarietis trikdo karinę drausmę. 

Suskardėjo šventyklos trimitai - žydai pradėjo kalbėt vaka- 
ro maldą. Pro plonas kambario sienas girdėjos, kaip žlegėdami 

užsiveria šventyklos vartai. Žydų šabas pasibaigė. Adenabaras 
atsiprašė už tai, kad iš pykčio sudaužė vyno puodelį, ir tarė: 

- Širstu, nes aš šimtininkas ir turiu būt protingesnis už savo 
valdinius. Bet turbūt esu prietaringas ir per mažai mokslo raga- 
vęs, jei kankinuos dėl Liongino ieties ir budelio rankų. Ir pats 
pašoku vidury nakties, išgirdęs kažką nematomą ateinant. Tu 
slapta prisirinkai žinių, tad patark, kaip man išsivaduot iš žydų 
burtų. | 

Aš paklausiau: 

— Adenabarai, tu laikai s save nusidėjėliu? 

— O ką tu laikai nusidėjėliu? Stengiaus laikytis karinės raus: 
mės, vykdyt nuostatus ir įsakymus. Aišku, nei vienas nesam 
šventas, bet, manding, aš ne blogesnis karys ir viršininkas už 
kitus. Priešingai, ištarnavęs tiek metų, manau, tikrai nusipel- 
niau paaukštinimo. 

- Jei taip sakai, - pareiškiau, — tau turbūt nereikia Jėzaus Na- 
zariečio. Girdėjau jį ieškojus ne teisiųjų, bet nusidėjėlių. O jo 
teismo gali išvengti tardamas: „Dievo Sūnau, pasigailėk manęs, 
nusidėjėlio.“ 

- Žydų apvalomosios apeigos patikimesnės, — spėjo Ade- 
nabaras. — Kitas daiktas būtų, jei galėtum apsiplaut, sudegint 
vėjyje skirtingų spalvų siūlus ar panašiai. Manau, tu labai klys- 
ti dėl Jėzaus Nazariečio. Kiek žinoma, jis ieškojo ne tik Dievo 
išrinktos tautos —- Abraomo vaikų, kaip jie patys vadinasi. Bet 
savom akim matei, kuo jis baigė. Aš pats tik įsakymą vykdžiau, 
tad nesu atsakingas dėl jo lemties. Pasauly nebūtų tvarkos ir net 
kariaut negalėtumėm, jei karys savo galva persvarstytų gautą 
įsakymą. Juk vienas romėnų karo vadas, - užmiršau jo vardą, — 
myriop pasmerkė savo sūnų už tai, kad nepakluso įsakymui, 
pirma laiko su savo kariuomene puldamas, pasiekė puikią per- 
galę, bet vis dėlto pažeidė karinę drausmę. Bent jau taip mums 
karių mokykloje dėstė. 

— Man pasirodė, - pasakiau aš, - jog jis, Nazarietis, pats no- 
rėjo, kad viskas vyktų būtent taip, kaip įvyko, dėl kažkokios 
mums nesuvokiamos priežasties. Bet veikiai mes ją permany- 

sim, nes jo karalystė tebėra žemėje. Štai kodėl Antonijaus pilyje 
kritinėja skydai, o tu haktimis pabundi nuo nematomo žings- 
nių. Tai ženklas, kad jis kažko nori taip pat ir iš mūsų, romėnų. 
Bet tu jo nebijok. Jis pats mokė piktam nesipriešint piktu. Jei kas 
suduos tau per skruostą, atsuk jam ir antrą, ir kitokių dalykų, 
kurie prieštarauja visiems protingiems papročiams. 

Adenabaras nenustebo tai išgirdęs, o prisipažino: 

— Ir man taip pasakojo apie jo mokymą. Todėl manau, kad 
jis nepavojingas, ir nebijau jo, nors, aišku, nenorėčiau susitikt, 
jei jis iš tiesų slapčia dūlinėja po miestą. Ko gera, plaukai pasi- 
šiauštų, jeigu, ūmai pasirodęs, jis užkalbintų mane. Bet mane 
tikino, kad neapipjaustytiems jis neapsireiškia, tik savo moki- 
niams ir moterims, kurios atsekė paskui jį iš Galilėjos. 

Jo klastingi žodžiai taip mane sukurstė, kad, užmiršęs atsar- 
gumą, išpasakojau regėjęs keistą pavidalą Simono Kirėniečio 
namuose ir sodininką palaikęs Nazariečiu tą pačią dieną, kurios 
rytą jis prisikėlė. Adenabaras pagailiai papurtė galvą ir tarė: 

— Manding, audringai gyvenai Aleksandrijoje ir turbūt skaitei 
daugiau, nei galva tvėrė. Šito krašto oras tau netinka. Protin- 
giausiai padarytum, jei tuoj pat iš čia išvyktum. Laimė, aš tavo 
draugas ir tavęs neįduosiu, jei pažadėsi nusiramint ir suimt 
save į rankas. 

Jo žodžiai mane suerzino ir aš užrikau: 

— Man jau gana įtarinėjimų, kad aš romėnų šnipas! Aš pats 
nieko neįtariu. Antraip manyčiau, jog esi pasiųstas manęs įspėt, 
kad nesivelčiau į žydų reikalus. 

Susigėdęs Adenabaras nusuko akis į šalį, patrynė tarp kelių 
sudėtus delnus ir prisipažino: 

— Tiesą sakant, įgulos vadas užsiminė, kad galėčiau užeit pa- 
žiūrėt, kaip laikaisi, nes visai nenori, kad prokonsulo draugas 
veltųsi į sankirčius su žydais. Pily tvyro nerimas, tad, mano 
galva, jis norėtų sužinoti, ką tu išsiaiškinai apie dar keistesnį 
žydų sąmokslą sužlugdyti taiką ir tvarką. Žinoma, jis negali ta- 
vęs šnipinėt, nes tu pilietis ir, sako, turi siūlomąjį laišką tokio 
aukšto asmens, kad nedrįstu jo garsiai įvardyti. Ir nesirengiu 
niekam perduoti to, ką man kaip draugas pasakei. Daugių dau- 

giausia užsiminsiu, kad tu jaudinies, kaip dažnas šiomis die- 
nomis. Bet apie pavidalus ir regėjimus apdairiai nutylėsiu. Jis 
griežtas žmogus ir tokiais dalykais netiki. Šitaip kalbėdamas, 
tik apsijuokčiau ir mano paaukštinimas pakibtų ant plauko. 

Jis nusibraukė delnu veidą, pasižiūrėjo į lubas ir pridūrė: 

— Pagalvojau, kad tavo stogas kiauras, nes pasirodė, kad ant 
veido kaptelėjo keli lašai. Šitas pigus Galilėjos vynas turbūt sti- 
presnis, nei maniau. Mudu šitaip susitarkim. Tu sutaikyk mane 
su Nazariečiu, jei jį pagausi ir jei jis tave išklausys. Turbūt su- 
pranti, kad man pačiam rangas neleidžia jo vaikytis, bet turiu 
gaut ramybę. 

Jis ėmė kasinėtis, apsižvalgė aplink ir nusistebėjo: 

— Juk čia nėra kraujasiurbių? Nebūčiau siūlęs tau šito svečių 
kambario, jei būčiau žinojęs, kad, vos akimirką čia prisėdus, 
kūną apninka gyviai. 

Šitaip jam gremžiojantis ir pats pajutau niežulį, ir visas kūnas 
lyg šiurpu nuėjo. Ėmė purtyt drebulys. 

— Čia nėra kraujasiurbių, kambarys švarus, - atsakiau. - Ro- 
dos, čia kažkas ateina. 

Adenabaras skubinai pakilo, susisiautė apsiaustu ir tarė: 

- Jei taip, daugiau netrukdysiu tavęs, o eisiu, kur ėjęs. Mudu 
jau pasikalbėjom, o ir tavo vynas baigiasi. 

Bet jis nespėjo pasprukt, nes apačioje pasigirdo šeimininko 
siro balsas ir laiptų girgždesys. Adenabaras atsitraukė prie sie- 
nos ir saugodamasis iškėlė du pirštus. Į kambarį įžengė didžia- 
galvis Zachiejus ir iš paskos įsitempė apsiaustu apsisiautusį 
vyrą, taip užsigobusį galvą, kad nesimatė veido. 

— Ramybė tau, Zachiejau, - tariau. - Kojos iš kambario nekel- 
damas, atkakliai laukiau žinios iš tavęs. 

- Ir tau ramybė, romėne, - pabrėžtinai išdidžiai pasveikino Za- 
chiejus. Tartum visai užmiršęs, kad, nusikaušęs nuo Simono Ki- 
rėniečio vyno, buvo mane apsikabinęs ir bučiavo. Bet vyras, kurį 
jis atsivedė, pamatęs Adenabarą, atšoko atatupstas ir paklausė: 

— Kas jis? 

Mano šeimininkas siras, mandagiai atlydėjęs juos iki durų, 
atsakė: 

— Tik šimtininkas iš Antonijaus pilies, nors aukšto rango, bet 
geras mano draugas. Nebijok jo. Jis supranta žydus, ir nuo jo 
nesusiteršit labiau, nei nuo manęs ir mano namų, į juos įžengę. 

Nepažįstamasis skėlė antausį Zachiejui ir sušuko: 

— Vadinas, išdavei mane ir įstūmei į kilpą, tu, piktesnis už 
Judą Iskarijotą! 

Jis apsisuko, bausdamasis sprukt lauk, bet aš užbėgau jam už 
akių ir sugriebiau tvirtai už rankos, nes, man rodės, neteisinga 
taip mušt negalėlį Zachiejų. 

Zachiejus pasitrynė skruostą ir, baikščiai dėbčiodamas į mane 
ir Adenabarą, patikino: | 

— Jei būčiau žinojęs, kaip gyvas nebūčiau tavęs čia atvedęs. 
Romėnas gudresnis, nei maniau. Duok man per kitą skruostą. 
Aš tikrai nusipelniau. 

O Adenabaras, nužvelgęs Zachiejų ir jo draugą, tėškė: 

— Aš lyg ir pažįstu tave, žyde, iš veido ir prasikaltėlio akių. 
Kitu atveju romėno šimtininko šitaip baisiai neišsigąstum. Ar 
tik nesi vienas iš žydo karaliaus draugužių, — to, kurį neseniai 
prikalėm prie kryžiaus? Ir kalbi kaip galilėjietis. 

Zachiejus šoko gint draugo tikindamas: 

— Ne, ne, pone šimtininke, tu tikrai klysti! Jis muitininkas ir 
mokesčių rinkėjas, kaip ir aš. Mes tikri romėnų draugai, kaip 
visi taiką ir tvarką mylintys Izraelio vaikai. 

Bet nepažįstamasis pasakė: 

— Neprisiimk nepadarytų nuodėmių, Zachiejau. Nei tu, nei aš 
nesam romėnų draugai. Tiesa, aš buvau muitininkas, bet gailė- 
jaus dėl savo darbų ir gavau už juos atleidimą. 

Aš bemat paleidau jo ranką ir nesmagus pasitryniau lyg 
ugnies nutvilkytą delną. 

— Ramybė tau, - pasakiau. - Man rodos, žinau, kas tu toks, o 
šimtininko nebijok, jis tau bloga nedarys. Priešingai, nori susi- 
taikyti su tavo Viešpačiu, jei tai galimas dalykas. 

Nepažįstamasis atsitiesė, pažvelgė į mane, paskui į Adenaba- 
rą ir atsakė: 

— Nesigėdiju savo Viešpaties vardo, nes tas, kuris jį atstumia, 
bus atstumtas jo karalystėje. Aš - Matas, vienas iš tų dvylikos, 

kuriuos jis pasirinko, o mirtis man nieko nereiškia, nes jis duos 
man amžiną gyvenimą savo karalystėj. Jus, romėnus, jis išmes 
laukan į tamsybes. Ten bus verksmas ir dantų griežimas. 

Šito aš dar nebuvau girdėjęs. Todėl nustebęs sušukau: 

— Nežinojau, kad jis taip rūsčiai kalbėjo! Bet ramybė tau ir tegul 
bus palaimintas šis kambarys, nes tu, karaliaus pasiuntinys, įkė- 
lei į jį koją! Sėskis, įsitaisyk ir tu, Zachiejau, ir papasakok mums 
apie savo Viešpatį, nes degte degu daugiau apie jį sužinot. 

Matas atsargiai prisėdo, o Zachiejus iš išgąsčio bemaž įsiglau- 
dė įjo glėbį. Matas rūsčiai dėbtelėjo į Adenabarą ir sviedė: 

— Patamsy tavo legionieriai turbūt apsupo namą. Nemaniau, 
kad romėnas suregs tokią klasčią kilpą. 

Adenabaras nusiminė ir karštai išbėrė: 

— Galilėjieti Matai, nekaltink mūsų, romėnų, už visas pikty- 
bes. Net prokonsulas nenorėjo baust tavo mokytojo, bet patys 
Žydai jį verstinai privertė. Neturiu nieko prieš tave ir tavo kara- 
lių, o dėl manęs gali sprukt, kur nori, tik žiūrėk tvarkos sergėto- 
jų. Eik į žydų tarybą, o ne pas mus, pas romėnus. 

Man atrodo, Matas susigėdo savo išgąsčio, nes pamatęs, kad 
niekas negresia ir kad mes į jį nesikėsinam, žydų papratimu pa- 
sipūtė ir atrėžė: 

— Neičiau pas tave, romėne, bet per daug prisiklausiau apie 
tave. Nepažindamas Įstatymo nei pranašų, tu, neapipjaustytas, 
neva ieškai kelio, klaidini paikas moteris ir mus šnipinėji. Tu 
paveiktas piktosios dvasios arba esi burtininkas, jei net Joną ap- 
dūmei ir privertei atsakinėt į klausimus. Atstok nuo mūsų, eik 
sau ir nesikišk į dalykus, kurių visai neišmanai. Atėjau tau pa- 
sakyti, kad daugiau nepersekiotum suglumusių moterų. 

Jo prieštarūs žodžiai skaudžiai įžeidė mane. Širdy labai pasi- 
bjaurėjau juo, pagavo noras ginčytis, bet turėjau pažvelgt jam į 
veidą. Jo veidą, akis ir raukšlėtą kaktą ženklino tas nenusako- 
mas ypatumas, išskiriantis jį tarp kitų žmonių kaip karaliaus 
mokinį. Žinoma, jis viską išmanė ir suprato geriau negu aš. To- 
dėl nuolankiau pasakiau: 

— Nesiginčysiu su tavim. Tik pamaniau, kad jo kelias atsive- 
ria visiems, kurie jo ieško kaip vargdieniai ir nuolankiom šir- 

dim. Maniau, kad, atkakliai beldžiant, vartai bus atidaryti. Bet 
paaiškink nors tai, kodėl Simono Kirėniečio namuose jis pats 
nepasirodė man. 

Zachiejus prašomai pažvelgė į Matą, bet tas surūstėjusiu vei- 
du atsakė: 

— Mūsų Viešpats ieškojo Izraelio pražuvėlių. Todėl Kafarnau- 
me pašaukė mane nuo muitininko stalo. Aš iš karto atsistojau 
ir nusekiau iš paskos. Dėl jo palikau namus, turtą ir net šeimą. 
Zachiejus taip pat buvo vienas iš Izraelio pražuvėlių, o Simo- 
nas Kirėnietis - graikiškos sinagogos narys ir panešė jo kryžių. 
Nesistebėtumėm, jei jis būtų pasirodęs juodviem, bet niekada 
nepatikėsim, kad jis gali pasirodyt neapipjaustytam romėnui. 
Užtat apsvarstėm visa tai tarpusavyje. Jeigu negalim tikėt su- 
glumusių moterų regėjimais, tai juo labiau negalim tikėti ro- 
mėnu. Galbūt tu burtininkas ir kerėtojas ir mūsų žinių sieki dėl 
savo juodų užmačių. Ar tik nesi tas pats, kuris, pasak neregio 
elgetos, piktnaudžiaudamas mokytojo vardu, akmenį pavertei 
sūriu. Lygiai taip tu sugluminai Simoną Kirėnietį ir Zachiejų, 
todėl viskas, kas tau nutiko Simono Kirėniečio namuose, pana- 
šu į raganystę, o ne karalystę. 

Zachiejus linktelėjo galva ir patvirtino: 

— Taip, taip, buvau suglumęs ir prislėgtas po išgirstų naujie- 
nų. Jis užkeikė Simoną Kirėnietį, kad šis paregėtų savo tarno 
Eleazaro vaiduoklį, kai jis dar buvo pakeliui iš laukų, ir sugun- 
dė Simoną nugirdyt mus stipriu vynu, užtat visai pametėm gal- 
vas. Aš labiau tikiu tavim, Matai, kurį pažįstu, negu romėnų, 
kurio nepažįstu. 

O, pasisukęs į mane, jis toliau kalbėjo: 

— Ir Simonas Kirėnietis persigalvojo ir daugiau nenori apie 
tave girdėt, nes tu nesi iš Izraelio pražuvėlių. Jis nelinki tau pik- 
ta, nors savo burtais pridarei jam nemažų nuostolių. Suvedžio- 
tojų išties per daug, tad bus geriau, jei daugiau jam į draugus 
nesipirši. 

Man rodos, Matas pamatė, kad nusiminiau, ir įvertino mano 
nuolankumą, kai tylomis nusigręžiau norėdamas nuslėpti aša- 
ras, nes atlyžęs tarė: 

— Suprask ir mus, romėne. Neieškau tavy piktų paskatų, o 
stengiuos viską versti į gera. Gal ir nesi kerėtojas, o tik stipri 
pikta dvasia tave apsėdus ir privertė neteisėtai pasinaudoti 
nukryžiuoto mokytojo vardu, nors tu jo nepažįsti ir nežinai jo 
karalystės paslapties. Griežtai įspėju tave, nes tik mums, savo 
išrinktiesiems, jis suteikė valdžią ir galią jo vardu gydyt ligo- 
nius ir išvarinėt piktas dvasias. Sutinku, mes neatlaikėm išmė- 
ginimo, mūsų tikėjimas buvo silpnas, todėl netekom galios, bet 
žinom, kad ją atgausim. Laukdami jo karalystės, galim tik bu- 
dėt ir melstis. 

Priekaištingai žvelgdamas į mane, jis pakėlė rankas ir aš pa- 
jutau galią, nors pats sakė ją praradęs. Jis stovėjo atstu ir manęs 
nepalietė, tačiau pajutau lyg tvirtą rankos spustelėjimą. 

— Lenkdamasis tavęs ir tavo klystkelio, - tarė jis, - turiu pasi- 
remt jo paties žodžiais. Jis iš anksto mus persergėjo sakydamas: 
„Neduokite šventenybių šunims.“ Jis atėjo ne paneigti Įstatymo 
ir pranašysčių, o jų išpildyti. Mums jis draudė eiti pas pagonis 
ir net į Samarijos miestus. Tad kaip galim jo kelią ir tiesą atvert 
tau, romėnui? 

Aš net neįsižeidžiau, nors jis šiurkščiai, kaip žydai papratę, 
mane, pilietį, pavadino šunimi. Buvau taip nusiminęs, kad rė- 
žiau: 

— Maniau jį visai kitaip kalbėjus, bet turiu tavim patikėti, nes 
jis pašaukė tave į pasiuntinius. Galiu būt tik šuo, bet ir šunį šei- 
mininkas pakenčia namuose, ir šuo klauso šeimininko balso ir 
vykdo jo paliepimus. Priešingai, nei tu manai, aš pažįstu jūsų 
šventraščius. Leisk man remtis Izraelio -karalium, kuris sakė, 
kad verčiau būt gyvu šunim, negu negyvu liūtu. Nejau nepri- 
leisi manęs, gyvo šuns, prie karalystės vartų? 

Ligi tol tylėjęs, Adenabaras, netikėdamas savo ausim, pašo- 
ko, sulenkė pirštą ragu ir sušuko: 

— Nejau taip smarkiai pamišai, pilieti, kad kauliji šuns vietos 
prie žydų karaliaus vartų? Tave čia tikrai užkerėjo ir apdūmė 
akis, o to, kur prisikėlė, slaptas mokymas baugesnis, negu aš 
maniau. 

Zachiejus prisišliejo prie Mato, bet Adenabaras net neketino 

jų liest. Priešingai, jis nurimo, maldaujamai iškėlė rankas ir pa- 
aiškino: 

— Aš karys ir šimtininkas ir tyčiomis jūsų Viešpačiui nenusi- 
žengiau, nesjo nukryžiavimą prižiūrėjau vykdydamas įsakymą. 
Vis dėlto sutaikyk mane su savo Viešpačiu ir aš, žydų papročiu, 
nuolaidžiai nusimazgosiu rankas, sudeginsiu senus drabužius, 
prigremšiu raugo iš sienų plyšių, - kad ir ką tu sugalvosi, kad 
apsivalyčiau. Nenoriu kirstis su tavo Viešpačiu ir anaiptol nesi- 
veržiu į jo karalystę, o verčiau ramus eisiu savo keliais. 

Man pasirodė, kad Matas nudžiugo supratęs, kad jam ir ki- 
tiems Jėzaus mokiniams nebėra ko bijoti romėnų, - bent jau 
Adenabaras juos apsaugos, nes pasakė: 

— Girdėjau, kad dar ant kryžiaus jis atleido romėnams, nes 
jūs nežinojot, ką darėt. Pats ten nebuvau, bet dėl manęs eik sau 
ramybėje. 

Adenabaras karštai patikino: 

— Taip, taip, turbūt nežinojau, ką darau, bet ir žinodamas, 
kaip karys, nieko pakeist negalėjau. Tad savo žodžiais nuritinai 
man nuo širdies akmenį ir manau, kad tavo Viešpats taip pat su 
manim nesipyks. 

Bet Matas vėl atsisuko į mane, nusišluostė akis ir slopiu balsu 
tarė: 

— Nežinau, ką apie tave manyt. Tavo nuolankumas liudija už 
tave ir tu kalbi ne taip, kaip kalba piktos dvasios. 

Jis aistriai iškėlė rankas ir, draskomas prieštaros, pareiškė: 

— Bet nieku būdu negaliu pripažint tavęs broliu, nes tu pa- 
gonis, romėnas, valgai nešvariai. Būtum bent perkrikštas, nes 
apsiausto kutai tavęs nepavers Izraelio vaiku. 

Ir Zachiejus, pliaukštelėjęs sau delnu į liesą krūtinę, patikino: 

— Ne, ne, jis ne Izraelio pražuvėlis, kaip aš. Mane Abraomo 
vaiku pripažino jis pats, 0 šitas vyras neapipjaustytas. Kaip jis 
paklius į Abraomo prieglobstį? 

Ašjam priminiau: 

— Dar vakar šnekėjai kitaip, net apsikabinęs buvai ir bučiavai 
kaip brolį. 

Bet, tai sakydamas, aš puikiai vokiau, kad tie du žydai tvirtai 

kliaujasi sandora su Izraelio Dievu ir visus kitus stumia anapus 
tos sandoros. Ir Zachiejus man subjuro, nes ir jis pasakė: 

— Buvau pavargęs kely ir dar kaip nesavas dėl Jeruzalės įvy- 
kių. Be to, sugundei mane prisigert stipraus vyno. Nežinojau, 
ką darau, o dabar jau žinau geriau. 

Adenabaras dygiai pasakė: 

— Tavo vietoj man jau būtų gana. Jau gavai — ir per vieną, ir 
per kitą skruostą, ir kuo daugiau kraipysi galvą, tuo daugiau 
gausi. Mesk savo užgaidą ir pagaliau patikėk, kad jų karalius 
ne dėl tavęs prisikėlė. 

Bet ir netekęs vilties, aš neatstojau: 

— Galva mano ir darysiu su ja, ką norėsiu. Tik imperatorius 
turi valdžią kalaviju ją nukirsdint. Eik ramybėje, Adenabarai, 
jau nėra ko bijot. 

Bet Adenabaras paprieštaravo: 

— Nenorėčiau palikti tavęs begalio su šitais dviem. 

Tada Zachiejus trūktelėjo už rankos Matą ir tarė: 

— Ne, ne, mes išeinam. Judu, romėnai, likit, nes mes einam 
skirtingais keliais. 

Bet aš jų neišleidau. Išlydėjau Adenabarą, nepaisydamas jo 
persergėjimų, sugrįžau ir nusižeminęs parpuoliau ant kelių 
prieš Žiaurųjį muitininką ir paprašiau: 

— Pasigailėk manęs, jo pašauktasis ir išrinktasis! Kuo ypa- 
tingas tavo mokymas, kad rodai prielankumą tiktai savo bro- 
liams? Juk šitaip elgiamės mes, romėnai! Jo mokymą aš laikiau 
pagailiu, bet tavo širdis akmeninė, jei taip mane atstumi. Nuo 
gausaus stalo turtuolis likučius nužeria šunims, nors ir niekina 
juos. Tad pamokyk mane! 

Adenabarui išėjus, Matas nurimo. Pavargęs priešintis, jis vėl 
atsisėdo, užsidengė delnais veidą ir aš staiga suvokiau, kad jis 
kenčia labiau už mane. Jis ėmė kalbėt kitokiu balsu ir tarė: 

— Suprask ir nekaltink manęs žiaurumu. Tu daužai man širdį, 
kuri jau ir taip sudaužyta. Juk mes kaip avys, išblaškytos vilkų 
gaujos. Bėdos ištikti, kliaujamės vienas kitu, bet iš tiesų esam pa- 
klydę nuo tol, kai praradome Viešpatį. Ak, romėne, kam mane 
kankini! Mums nieko kita neliko, kaip tik tvirtai ginti tai, ką 

dar turim. Tarp savęs mes taip pat ginčijamės ir žodžiais žaiz- 
dojame vienas kitą, nes Petras sako viena, o Jonas — kita, mat 
dar ne visi mes tikim ir suvokiam, kad jis prisikėlė. Tu veržiesi 
pas mus avinėlio kailiu, bet iš kur mes galim Žinot, ar iš tiesų 
nesi vilkas? Nuo erškėčių vynuogių niekas neskina. Ar galim ką 
gera manyt apie romėną? 

Matas grąžė rankas ir liejo širdį: 

— Jis Liepė mums mylėti priešus ir melstis už persekiotojus, 
bet ar žmogus tai gali? Ir dar jis sakė: „Jeigu tavo dešinioji akis 
skatina tave nusidėti, išlupk ją ir mesk šalin. Jeigu tavo dešinioji 
ranka skatina tave nusidėti, nukirsk ją ir mesk šalin.“ Kol jis 
buvo tarp mūsų, tikėjom juo, bet, jam išėjus, galia mus apleido 
ir mes paklydom. Kaip atskirsim teisų nuo neteisaus, jei patys 
dar nesusivokę! 

— Bet, - neviltingai tarstelėjau aš, - jis turbūt išmokė jus tei- 
singai melstis, sudarė su jumis sandorą, parodė prie jo vedančią 
misteriją, nes buvo ne tik žmogus. 

Sunerimęs Zachiejus paplekšnojo Matui petį ir įspėjo: 

— Matai, jis jau smalsauja paslapčių, kurių net aš neperma- 
nau. Iš pažiūros atrodo nekaltas, o vis dėlto jis gudrus. Ir mane 
jis nugirdė, ketindamas išpešt paslaptis, kurias patikėjo Mesi- 
jas, kai lankėsi mano namuose. 

Bet Matas nesupyko. Priešingai, lyg ir nusiramino ir apmąstė 
mano žodžius. O po valandėlės pareiškė: 

— Tu teisus, svetimšali. Jis išmokė mus teisingai melstis ir pa- 
tvirtino sandorą su mumis. Bet negaliu tavęs mokyti to, ką jis 
perdavė tik mums. 

Atrodė, kad jis atlyžo ir visas persiėmė švelnumo. Šypsoda- 
mas kaip vaikas, jis sudėjo delnus ir tarė: 

— Jis pats geriausiai žinojo, kodėl kurį pašaukė. Turbūt kiek- 
viename iš mūsų jis pamatė tai, ko reikia jo karalystės statybai, 
nors tada aš to nesupratau. Sekdami paskui jį, mes pavydėjom 
jo vienas kitam, ginčijomės dėl jo pamokymų ir vis prašėm jo ge- 
riau paaiškint, ką pasakė. Lig šiol nesuvokiu, kodėl į artimiau- 
sius jis išsirinko kaip tik Petrą, Jokūbą ir jaunąjį Joną ir mokė 
juos tokių dalykų, kurių nesakė kitiem, nusivedė ant kalno ir 

parodė tai, ko kiti negavo pamatyt. Taip pat nesuprantu, kodėl 
jis išsirinko Judą Iskarijotą ir atidavė jam mūsų pinigų kapšelį, 
bet tikriausiai turėjo savų priežasčių. 

Stipriai suglaudęs delnus, jis kaip vaikas įsibedė prieš save ir 
paaiškino: 

— Aš muitininkas, tad moku skaityt ir rašyt dar ir graikiškai, 
atlikt sudėtingus skaičiavimus, naudotis visokiais matais ir 
svarmenimis. Negaliu mintyse tiksliai nematuot ir nesvert visų 
žodžių ir įvykių. Naujų matmenų neturiu, tad naudojuos senuo- 
ju. O senasis - tai Mozės, pranašų ir šventų Raštų matas, kuriuo 
pagonio niekas neišmatuos. Ne, ir aš negaliu, kad ir kaip steng- 
čiausi. Bet nerimastis man graužia širdį, nes turėdamas kaip tik 
tai, už ką jis mane išsirinko, aš ypač gerai įsiminiau jo žodžius: 
„Kokiu saiku seikėjate, tokiu ir jums bus atseikėta.“ Numanau, 
kad jis pats davė mums naują matą, tik dar nesuprantu, kokį. 
Todėl vis grįžtu prie senų matmenų, kurių esu mokytas nuo 
vaikystės. 

Tie žodžiai smigo man į širdį ir aš prisiminiau gerąjį Rodo 
mokytoją, kuris mane įtikino, kad visa ko matas yra žmogus. 
Todėl ydos, silpnumas ir klaidos iki šiol man buvo vienintelis 
matas, kuriuo matavau gyvenimą ir pasaulio įvykius. Tą įsidėjęs 
galvon, aš tapau pakantus kitų silpnybėms lygiai kaip savoms 
ir širdyje nei vieno griežtai neteisiu. Žmogus siekia gėrio, bet iki 
galo jo įdiegti, vadinasi, ir grožio iki galo įkūnyt, jis negali, nes 
yra tiktai žmogus. Šitas suvokimas mane nuliūdino, bet, antra 
vertus, padėjo suprast patį save ir aš galų gale nusprendžiau 
pasitenkint nuosaikiu vidurio keliu, nes pastebėjau, kad per- 
dėtas stoikų reiklumas diegiant gėrį yra lygiai nelengvas kaip 
pernelyg agnus malonumų pomėgis. Tiesa, per savo karštumą 
niekaip negaliu įstot į vidurio kelią, o sverdinėju iš vienos pusės 
į kitą. Vis dėlto manau, kad vidurio kelias geriausiai atitinka 
žmogaus matą. 

Bet aš žaibiškai sučiuopiau Mato žodžius ir suvokiau, kad 
Jėzus Nazarietis pasauliui iš tiesų davė naują matą. Būdamas 
žmogus ir Dievo Sūnus, jis keliavo per pasaulį ir po mirties su- 
grįžo įrodyt savo dieviškos kilmės. Jei naują matą būtų davęs 

žmogus, tai būtų tik dar vienas žmogiškas matas - svarstytinas 
ir vertintinas - o jo matas protu nesuvokiamas ir neginčijamas, 
bet vienintelis tikras, kurį perėmęs Žmogus gali išsigelbėt. 

Bet koks tas naujas matas? Iš kur aš galėjau jį žinot, jei jo pa- 
ties pasirinkti pasiuntiniai dar tik numanė naują matą. Ar jis 
skirtas tik žydams, kurie vadina save Dievo išrinktąja tauta ir 
šitaip išskiria save iš visų kitų tautų? Betgi patys žydai atstūmė 
karalių. 

Atrodė, kad Matas perskaitė mano mintis, nes pasakė: 

— Grabinėjam tamsumoj tarp sena ir nauja ir dar neperma- 
nom, kokia jo karalystė. Manėm, kad dvylika mūsų jis išsirinko 
dvylikai Izraelio giminių valdyti, nes per Mesiją Izraelis užval- 
dys visas pasaulio tautas. Juk mes negalime atsižadėti savo pra- 
našų ir šventraščių! Šita prieštara mums pernelyg baugi ir mes 
nesuprantam. Apvalydamas šventyklą, jis pavadino ją savo 
Tėvo namais. Bet ar mes galime atmesti sandorą, kurią Dievas 
sudarė su Abraomu ir Moze? Juk tada žlugtų visas Izraelis. Už- 
tat neturim teisės atvert jo kelio pašaliečiams ir pagonims. "Tai 
lygiai tas pats, kaip valgyti nešvarų. Eik šalin, šėtone! 

O Zachiejus pasakė: 

— Tarnavau kurį laiką romėnams ir juos pažinau. Todėl išsi- 
laisvinęs išgyvenau palaimą. Džiaugiaus po klydinėjimų sugrį- 
žęs į Abraomo prieglobstį. Tu daugiau negundyk mūsų. Mums 
gana kančių ir dėl kitų dalykų. 

Bet žvelgiant į jo luošą kūną ir matant jo pasipūtimą mano 
puikybė pabudo ir aš atšoviau: | 

— Tegul bus, kaip jūs norit. Nusižeminau prieš jus iki šuns. 
Dabar suprantu, kad jus abu kamuoja žydiškas godumas. Šykš- 
taujat kitiems visko, nors patys dar nesuvokiat, kas atsitiko. Ir 
aš nesuvokiu. Bet jeigu Dievas gimė žemėje žmogum, kentėjo 
ir mirė kaip žmogus, o paskui prisikėlė, tai, man rodos, liečia 
visus pasaulio žmones, ne vien tik jus, žydus. Todėl aš nesiliau- 
siu tyrinėjęs jo mįslės ir jo ieškojęs, jei ne su jumis, tai pats sau 
vienas. Eikit ramybėje. 

Matas atsistojo ir Zachiejus, piktai dėbčiodamas, į jį įsikirto. 
Tačiau Matas nepyko. Šluostydamas delnu kaktą, jis tarė: 

— Tavo mintis tokia paika, kad aš jos nesuprantu. Ir tikrai ne- 
suvokiu, kaip tai galėtų įvykt. Ar gali Izraelio Dievo valdžia pa- 
siekti visas tautas, kad daugiau niekas nekęstų amžinų kančių? 
Ne, ne! Gyvas būdamas jis pats sakė, kad daug yra pašauktųjų, 
bet mažai išrinktųjų. 

Jis ėmė smarkiai braukyti veidą ir kūną tartum graibydamas 
voratinklius ir sušuko: 

— Ne, ne, tai klaidinimas ir apsėdimas! Jis pats įspėjo mus ir 
pasakė, kad anaiptol ne visi, kurie pripažįsta jį kaip Viešpatį, 
paklius į karalystę. Jo paties žodžius prisimenu tikrai tiksliai: 
„Daugelis man sakys anai dienai atėjus: „Viešpatie, Viešpatie, 
ar tavo vardu mes nepranašavome, neišvarinėjom demonų tavo 
vardu, argi nedarėme daugybės stebuklų tavo vardu.“ Tuomet 
jiems pareikšiu: „Aš niekuomet jūsų nepažinojau. Šalin nuo 
manęs, jūs nedorėliai!“ Šitie jo žodžiai tave pasmerks, kad ir ko 
pasieksi, burtams vartodamas jo vardą. Tik sau pakenksi, die- 
važi, ne mums, kuriuos jis pažino ir pažįsta. 

Po šių Mato žodžių mane ėmė krėst drebulys, nes prisimi- 
niau, kaip, kelyje sutikęs neregį, išmėginau jo vardo galią ir ne- 
regio delne akmuo pavirto sūriu. Bet aš taip dariau be jokių kės- 
lų. Todėl tikėjau, kad Jėzus Nazarietis man atleis, net jei neatleis 
jo mokiniai. Bet dabar supratau neturįs teisės piktnaudžiauti jo 
vardo galia, nes nepažinau jo taip, kaip jo išrinktieji. 

Todėl paklusau ir neprieštaravau: 

— Sutinku, per mažai jį pažįstu. Ir neturiu teisės naudotis jo 
vardu. Bet dabar turiu daug ką permąstyt, o Jėzus Nazarietis, 
matyt, nėra toks švelnus ir gailiaširdis, kaip maniau, jei reika- 
lauja išsilupti akį ar nusikirst ranką, kad galėčiau sekt paskui jį. 
Ar tikrai gerai jį supratai? 

Matas tiesiai neatsakė, o paaiškino: 

— Nemanau, kad mano Viešpats iš tavęs ko nors reikalauja, nes 
esi pašalietis ir pasmerktas amžinoms kančioms. Netikiu, kad tau 
atsiras vietos jo karalystėje, jei, pirmiau nepripažinęs Abraomo, 
Izaoko bei Jokūbo Dievo ir Įstatymo, leisiesi ieškot jo kelio. 

Rimtai apsvarsčiau tuos žodžius, nors jis su Zachiejum jau 
žengė per slenkstį. Aš neviltingai sušukau: 

— O kad galėčiau patikėt tavim, žmogau! Juk net Romoj pa- 
sitaiko, kad pilietis iš meilės turtingo žydo dukteriai apsipjaus- 
to ir pasiduoda jūsų jungui! Bet manau, kad Jėzaus Nazariečio 
kelias vertesnis už gražiausią moterį ir didžiausią kraitį. Dėl jo 
karalystės aš visa ką padaryčiau, bet kažkas many priešinas ir 
tavim netiki. Pats prisipažįsti grįžtąs prie senojo mato, nes dar 
nepermanei jo duoto naujo. 

Bet jis susisupo apsiaustu, apsigobė galvą ir išėjo pro duris, iš- 
sivesdamas ir Zachiejų, tamsoj nulipo laiptais, ir nei vienas nepa- 
linkėjo man ramybės. Jiems išėjus, kritau ant lovos, tokios baisios 
nuoliūdos prislėgtas, kad troškau būt miręs. Spausdamas galvą 
delnais, klausinėjau savęs, kas aš toks ir kaip atsidūriau tokioj 
padėty. Pamaniau, kad turėčiau palikt tą pamėklišką miestą, kur 
viskas vyksta kitaip nei visur ir kurį valdo nenusakomas Dievas. 
Manęs, romėno, čia visi šalinasi ir visi mane atstumia. Jėzaus Na- 
zariečio nepermanoma karalystė — ne man. Susidėjęs daiktus ir 
nukakęs į romėniškąją Cezarėją, linksminčiausi teatre ir cirke, ei- 
čiau lenktynių lažybų, smaginčiausi sau lig; soties. 

Tokių minčių apniktas kaip gyvą išvydau save po daugelio 
metų. Regėjau save iš šalies. Mačiau tuklų kūną, paburkusį vei- 
dą. Nuplikusį ir be dantų, tūkstantąjį kartą atkakliai tralialiuo- 
jantį vieną ir tą patį. Vynu sulaistytais ir apvemtais marškiniais, 
apsuptą fleitininkų ir gatvės mergšių, bergždžiai mėginančių 
sužadint atbukusias mano jusles. Tokia ateitis manęs laukia, jei 
atsižadėsiu ir vėl imsiu ieškot vidurio kelio. O paskui mirties 
laužo liepsnos, pelenai ir šešėlis. 

Nemaištavau prieš tokį vaizdą, nors buvo bjauresnis ir at- 
grasesnis, nei mano filosofijos sukurtas. Galėjau susitaikyt su 
tokiu vaizdu, bet man jis nepatiko. Man buvo nubrėžta ir kita 
kryptis. Ta kryptimi iš Aleksandrijos aš atkakau į Jopę, o iš ten 
prie nukryžiuotųjų kalvos Jeruzalėj ir tuščio kapo. Sitos tiesos 
man niekas nenuneigs. Pamaži grįžo suvokimas, kad visa tai 
man nutiko ne šiaip sau, o aš savaip liudiju kažkokius pasaulio 
neregėtus įvykius. 

Jam prisikėlus, karalystė tebėra žemėje. Nepaguodžiamo 
vienumo užniktam vaiduokliško miesto tamsybėj man pasiro- 

dė, kad jo karalystė visai šalia, - trūksta tik prisilietimo, tiktai 
žingsnio, tik dvasios virpulio. Apėmė magi pagunda pašaukt 
Jėzų Nazarietį, Dievo Sūnų, bet, atstumtas šalin, nedrįsau dar 
kartą pasinaudoti galingu jo vardu. 

Vis dėlto man kai kas nušvito ir naujoji įžvalga mane taip 
apstulbino, kad atsisėdau lovoje. Jeigu jo mokiniai manęs neat- 
stumtų, o priimtų mane į savo tarpą, mokytų ir visaip įtikinėtų 
jo stebuklais ir prisikėlimu, tada tikrai suabejočiau ir uždavinė- 
čiau jiems suktus klausimus, skatindamas prasitart apie prieš- 
taras. O šiurkštus jų priešgynumas akina mane dar tvirčiau ti- 
kėti karalystės tikrumu, Jėzaus Nazariečio prisikėlimu ir pačiais 
neįtikimiausiais dalykais aš jau neabejoju, bet pripažįstu juos. 
Iš karto gavę per daug, mokiniai negali visko susyk sučiuopt. 
Palyginti su jais, aš gavau nedaug, tik trupinėlį, bet tuo, ką ga- 
vau, įtikėjau, o gyvenimas ir filosofija subrandino mane perimt 
naują matą, nes Žmogaus matas manęs jau netenkina, o ir žydų 
papročių bei Įstatymo jungas manęs nekausto prie seno mato. 

Tą akimirką sudegė paskutinis alyvos lašas lempoje, plyks- 
telėjo mėlyna liepsna, užgeso ir pasklido degėsio tvaikas. Bet 
neišsigandau tamsos nei dėl savo vienumo, kaip retsykiais nu- 
tinka, staiga užgesus lempai. Mane supo tamsa, bet užsimerkęs 
aš pajutau širdies šviesumą, kokio dar niekad nebuvau paty- 
ręs. Rodės, kad įgijau kitas akis. Tos akys matė skaisčią šviesą, 
nors tos, kurias užmerkė vokai, regėjo tik juodumą. Prisiminiau 
savo sutiktą sodininką ir atminty sugaudė jo žodžiai: „Pažįstu 
savuosius ir savieji mane pažįsta.“ 

Ir užsimerkęs, virpulio krečiamas, aš nuolankiai tariau: 

— Nedrįstu sakyt, jog pažįstu tave, bet iš visos širdies trokštu 
tave pažint ir tikiuos, kad tu mane pažinsi ir neatstumsi nuo 
savęs. 

Ištarus šiuos žodžius mane užliejo ramybė ir paprastas suvo- 
kimas, kad viskas vyksta taip, kaip turi vykti, ir kad nekantru- 
mu aš nieko nelaimėsiu. Turiu susitaikyti ir laukti. Laikas man 
sustojo ir rodės, kad sykiu sustojus laukia visa žemė. 

Iš šitos dvasios pagavos aš atitokau tik pajutęs ranką ant pe- 
ties. Krūptelėjęs atsimerkiau. Tebesėdėjau ant lovos krašto, bet 

negirdomis į kambarį įėjo šeimininkas siras su lempa rankoje ir 
palietė man petį. 

Jis pastatė lempą šalimais, pritūpė priešais, susirūpinęs pa- 
purtė galvą, peštelėjo barzdą, pasičiupinėjo savo auskarą ir galų 
gale paklausė: 

— Kas tau daros? Gal sergi? Ko burbi pats sau vienas tam- 
sumoj? Tai negeras požymis, tad gal čia apsilankę žydai tave 
užkerėjo ir tu jau nesi toks, koks buvai? 

Tik jo nerimastingi žodžiai galutinai sugrąžino mane į tikrovę 
ir kambarį, kuriame buvau. Bet jo atsiradimas manęs nenuliū- 
dino. Priešingai, pratrūkęs linksmu juoku, paplekšnojau delnu 
jam pakaušį ir patikinau: 

— Dievaži, nesergu, o esu sveikesnis nei visada, nes pagaliau 
supratau, kad paprastas gyvenimas geresnis, negu sudėtingas. 
Manęs jau nekankina įkyrios mintys, ir čia buvę žydai paliko 
mane ramybėje ir nenori turėt su manim ničnieko bendra. Tad 
nesibaimink, nes aš jau atsigavau. 

Pamatęs, kad iš tiesų pralinksmėjau, Karantas nurimo. Užtat 
jis pasiskundė: 

— Tas mažiukas užkeikė man slenkstį, juodu abu mano na- 
muose pasėjo nerimą, todėl vaikai per miegus verkia, o kai pats 
pradėjau migdytis, ant veido pabiro lietaus lašai. Todėl atėjau 
pažiūrėti, kaip laikais, ir atnešiau tau kitą lempą, kad nebijotum 
vienas tamsoje. 

Patikinau jį, kad nėmaž nebijau tamsos, ir pridūriau: 

— Turbūt daugiau niekuomet nebijosiu tamsos ir nebūsiu vič- 
vienas. Šis pasaulis užgaidus ir aš daugiau nebesistengsiu jo su- 
vokt protu. Buvau baisaus liūdesio užniktas ir užgesęs kaip ta 
lempa, kurioj pasibaigė alyva, bet širdyje pratrūko džiaugsmas. 
Negaliu suvaldyt džiugulio, todėl man knieti trūktelėt tau už 
barzdos, kad ir tu pralinksmėtum. 

Bet Karantas man pasiūlė: 

— Tai pasistatyk namą, pasisodink medžių, vesk moterį, su- 
gyvenkit abu vaikų, tada džiaugsmas bus pats tikriausias. Tik 
tada pajusi, kad gyveni. 

— Viskam savas laikas, —- atsakiau, — turbūt dar neišmušė va- 
landa tam, ką siūlai. 

Nenorėjau jo įžeist šnekom apie Jėzų Nazarietį. Pajutau, kad 
man žarna žarną ryja, nes rašant valgis netraukė. Tai jį pradžiu- 
gino užvis labiausiai, tad, šeimynai miegant, nulipom laiptais 
žemyn, pasiėmėm duonos, alyvuogių, salotų, drauge pavalgėm 
ir išgėrėm tiek vyno, kad Karantas pasiuto krizent. 


AŠTUNTAS LAIŠKAS 


Markas rašo Tulijai. 

Paprasto gyvenimo džiaugsmas mano širdy tebetvyro. Man- 
ding, tai išsilaisvinimo džiaugsmas, nes jau nebekamuoju savęs 
bergždžiom mintim nei smalsiu pavydu, kad kitiems nutinka 
tokių dalykų, su kuriais aš neturiu nieko bendra. 

Baigęs rašyti, išėjau pasivaikščiot Jeruzalės gatvėm, pasi- 
žiūrinėjau, kaip dirba varkaliai, audėjai ir puodžiai. Liepiau 
vedliui parodyti man Chasmonėjų rūmus, užkopiau į Erodo 
pastatydintų rūmų bokštus, taip pat senąjį bokštą, kuriame da- 
bar gyvena tik šikšnosparniai. Ir šventyklos kieme apsilankiau, 
pabuvau forume ir už miesto išėjau pažiūrėti, kaip atrodo Je- 
ruzalė nuo kalno atšlaitės. Viskas šiam mieste tęsias taip, lyg 
nieko nebūtų nutikę. Atrodo, kad dauguma miesto gyventojų 
per savaitę užmiršo Jėzų Nazarietį ir jo baisią mirtį ir labai dėl 
jo nesigraužia. 

Išvargino mane šis žydų miestas, - jo papročiai man svetimi 
ir net jų nepaprastos šlovės šventykloj aš nieko ypatinga nebe- 
pamačiau. Juk iš tikrųjų visi didmiesčiai panašūs vienas į kitą. 
Skiriasi tik žmonių papročiai. Ir garsios šventyklos viena į kitą 
panašios, nors aukojimai ir apeigos skiriasi. Jos tik skirtingai 
renka pinigus. Žydai savo šventyklos kieme pardavinėja dailias 
dėželes su šventais sakiniais iš Rašto, kurias rišasi ant rankų ir 
kaktų, bet man tai labai primena Efeso Artemidės šventyklos 
prekybą statulėlėm ir stebuklingais talismanais. 

Kitos dienos pavakarėj pargrįžtant temstančia gatvele mane 
jau iš tolo pamatė šeimininkas siras Karantas ir puolė pasitikt ta- 
rytum laukęs. Gudriai šypsodamas, jis pasitrynė delnus ir tarė: 

— Tavęs klausinėjo ir laukia sugrįžtant. 

Džiugiai nustebęs, aš pasmalsavau: 

— Kas laukia? Šiame mieste aš neturiu draugų. Ko tu toks pa- 
slaptingas? 

Netverdamas savy, Karantas pratrūko juoku ir sušuko: 

— Ak, kaip džiugu, kad visais atžvilgiais vėl esi sveikas ir gy- 

veni kaip žmogus! Neklausinėju, kur išeini ir iš kur pareini, bet, 
baimindamasis piktų kalbų, paslėpiau ją tavo kambary. Pado- 
riai sėdi tenai ant grindų, kojas užsidengusi apsiaustu. Aišku, 
galėtum susirasti ir geresnę, bet dėl skonio nesiginčijama. Šita 
dailaus veido ir bent gražių akių. 

Iš jo šnekų spėjau, kad manęs laukia kažkokia moteris, bet 
neturėjau supratimo, kas ji. Spėriai užkopiau į svečių kambarį, 
bet moteris man pasirodė nematyta, nors, kai įėjau, nuolankiai 
atsidengė veidą ir pažvelgė kaip į pažįstamą. Buvau ją matęs tik 
tamsumoje ir vien iš balso pažinau, kada prabilo: 

— Gal ir negerai padariau, kad įsibroviau pas tave, ir neno- 
rėčiau tau užtraukti negarbės, jeigu saugai gerą vardą. Tokiai 
moteriai, kaip aš, nedera dieną pažint vyro, kurį kalbino nakčia, 
bet atėjau pasakyt to, kas tave turbūt nustebins. 

Aš atsakiau: 

— Marija Beretiete, aš pažįstu, tave, bet nenumaniau, kad tavo 
veidas toks dailus ir akys tokios skaisčios. Nesaugau savo gero 
vardo. Priešingai, džiaugiuos, kad atėjai, nors nesuprantu, kaip 
mane radai. 

Ji paprašė: 

— Nekalbėk apie mano veidą ir akis, nes tai man prakeiks- 
mas. Bet šitas miestas mažesnis, negu tu įsivaizduoji. Dažnas 
jau žino tave ir tavo atkaklų domėjimąsi tuo, kuo tau domėtis 
nederėtų. Vadinasi, susiradai vandens ąsočiu nešiną vyrą, bet 
jis tau nepadėjo, kaip tikėjais? 

Spėjau, kad ji atėjo atlygio už patarimą, ir iš karto atsakiau: 

— Taip, taip, tikrai, aš tau skolingas. 

Ji greit papurtė galvą ir paprieštaravo: 

— Ne, ne, tu man visai neskolingas. Priešingai, aš tau skolin- 
ga, todėl nekviesta pas tave atėjau. 

Pažvelgiau į ją, iš tiesų nenuvokdamas, ką ji sumanė ir ko iš 
manęs nori. Pažiūrėti ji atrodė jaunesnė, nei maniau, apvalaus ir 
dailaus žydiško veido, iš kurio nieku gyvu negalėjai permanyt 
jos amato. 

Norėdamas atkreipti mano dėmesį, prie durų Karantas su- 
pratingai kostelėjo į delną, mat, smalsus kaip šarka, atsekė man 
iš paskos. 

— Vakarienė paruošta, - pasakė jis, - bet valgis, aišku, palauks, 
jeigu pirmiau norėtum pabendrauti su drauge. Tik paliepk - ir 
aš atnešiu vandens ir švarių rankšluosčių, o pats patikrinęs ge- 
riausiai pamatysi, ar ji nesirausė po tavo daiktus ir nieko nepa- 
sislėpė drabužiuose. 

Marija Beretietė nuraudo ir susigėdus nudelbė akis. Aš grei- 
tosiomis išbėriau: 

— Mano mielas šeimininke, tu labai klysti, nes mudu nerez- 
gam tokių užmačių, kokių pats prisigalvojai. Liepk savo žmo- 
nai ar dukteriai atnešt mums valgio arba pats patiek, kaip, tavo 
galva, derėtų, nes aš išalkęs ir vakarieniausiu drauge su savo 
viešnia. 

Marija Beretietė nusigando, prieštariai iškėlė rankas ir šūk- 
telėjo: 

— Ne, ne, vyrui nedera valgyt su moterim, - bent jau su tokia, 
kaip aš! Bet leisk man patarnauti. Paskui aš su mielu noru su- 
krimsiu likučius. 

Karantas pritariamai pažvelgė į ją ir pripažino: 

— Matau, kad tu protinga ir gerai išauklėta, nes šis romėnas 
kol kas mažai pažįsta šalies papročius. Mano žmona veikiau 
mirtų, nei tau valgį patiektų, be to, negaliu leist, kad mano ne- 
kalta dukrelė pamatytų tai, ko nepatyriai merginai nedera ma- 
tyt. Bet visai kitas dalykas, jeigu tu, nudelbusi akis, atneši iš 
apačios valgį, patieksi jį kaip tarnaitė ir subaigsi likučius. 

Man jis paaiškino: 

- Žinai, kad aš neprietaringas, bet viskas turi ribas. Jeigu ji 
būtų apsitaisius spalvotais drobės apdarais ar aukso siūlais 
siuvinėtu šilku, pasipuošus karoliais ir, atkakus čia su dengtais 
neštuvais, žengdama paliktų ant laiptų kvapaus aliejaus lašų, 
laikyčiau garbe patiekti jai valgį savom rankom, bet sykiu su 
nerimu dūsaučiau dėl tavęs. O šita protinga mergina žino savo 
vietą ir niekuo tau nepakenks. 

Karantas išsivedė merginą ir po kurio laiko ši grįžo su vaka- 
riene. Ji įžengė nelyg tarnaitė susikėlusi apsiaustą ant juosmens, 
tad pamačiau jos plikas blauzdas iki kelių. Mergina greit užsi- 
vedė mane ant stogo, užpylė man ant rankų vandens ir švariu 

rankšluosčiu jas nušluostė. Kai atsisėdau, nukėlė molinio indo 
dangtį, padėjo priešais mane duonos ir paragino: 

— Valgyk, romėne, ir tavo tarnaitės akys džiaugsis kiekvienu 
burnon dedamu kąsniu. O kad galėčiau būt tavo tarnaitė ir vi- 
sada būti tau reikalinga! 

Bet jos akys žiūrėjo į duoną, kai atsilaužiau gabalėlį. Todėl 
trūktelėjau ją prie savęs, pamirkiau duoną į aštrų padažą ir įdė- 
jau jai burnon, tad, nors prieštaraudama, turėjo valgyt su ma- 
nim. Tris sykius atsisakiusi, ji vis dėlto pati įkišo ranką į karštą 
molinį puodą ir ėmė kramsnot. 

Kai pasisotinom, ji prigludo skruostu man prie rankos, pabu- 
čiavo ją ir tarė: 

— Tu toks, kaip man sakė, toks, kokį vaizdavaus, pasikal- 
bėjusi tamsumoj prie senų vartų. Su moterim elgiesi kaip su 
lygia, nors pas mus moteris dažnai neprilygsta net asilui ar 
darbiniam gyvuliui. Jeigu gimsta mergaitė, vyras, net nežiū- 
rėjęs į vaikelį, susiplėšo drabužius ir žmonai neišdaužia nei 
vieno gero žodžio. 

Ji įbedė akis į tolį ir tęsė: 

— Moters gyvenimas kaime apgailėtinas, daili mergina tenai 
ištekinama už karšaus senio, kuris daugiau už kitus turi laukų 
ir vynuogynų. Tuštybė mane įstūmė pražūtin: pažvelgiau į savo 
atspindį vandens ąsotyje ir iš kvailumo nusekiau laukymėn 
paskui pirmą pašalaitį, kuris davė man margų juostelių, perlų ir 
prikuždėjo ausin melagysčių. Toks trumpas ir paprastas mano 
gyvenimas ir neverta toliau pasakot, nes pabaigą, man rodos, 
numanai. Jauna būdama, neturėčiau didesnės bėdos, nei visos 
panašios merginos, jeigu gyvenčiau kitame krašte. Bet aš - at- 
stumta ir prakeikta Izraelio duktė ir nuodėmė mane taip slegia, 
kad už apsivalymą kažin ką atiduočiau. Bet Izraelio Dievas pik- 
tas ir nešvari moteris jam verta ne daugiau, kaip maita. 

Ašją paguodžiau: 

— Marija Beretiete, manding, tu ne didesnė nusidėjėlė, nei galy- 
bė kitų merginų, priverstų gyventi šiam pasauly taip, kaip tu. 

Ji pažvelgė į mane tamsiom akim, papurtė galvą ir paprieš- 
taravo: 

— Tu manęs nesupranti. Man nepalengvėja pagalvojus, kad 
dažnas nusidėjęs už make labiau, nes pažįstu save ir Žinau ne- 
šiojanti savy vien bjaurastį ir nerimą. Buvo vienas žmogus, kuris 
galėjo man padėti. Jis neteisė svetimaujant užkluptos moters, o 
pasigailėjo jos ir išgelbėjo ją nuo užmėtymo akmenimis. Jis lai- 
mino vaikus, taip pat mergaites, ir pats nebuvo be nuodėmės. 
Bet nedrįsau prie jo prisiartint, žiūrėjau į jį tik iš tolo. Vargu ar 
jo sekėjai būtų mane prileidę prie jo. Savo galia jis gydė luošius. 
Ir manęs tikriausiai būtų pagailėjęs, nes mano širdis ligota, aš 
gėdijuos pati savęs ir savo gyvenimo. 

— Manding, žinau, apie ką šneki, - tariau aš. 

Marija Beretietė linktelėjo: 

— Taip, taip, bet dievotieji Rašto aiškintojai ir teisuoliai prikalė 
ji prie kryžiaus. Paskui jis prisikėlė iš mirusiųjų ir apsireiškė 
savo sekėjams. Tai neįtikėtina, bet girdėjau tai iš pirmų lūpų, be 
to, man sakė, kad ir tu tą Žinai, nors esi svetimšalis ir atstumtas. 
Todėl atėjau pas tave. 

Ji staiga pratrūko raudot, parklupo prieš mane, apsikabino 
kelius ir ėmė maldaut: | 

— Primygtinai prašau tavęs — pasiimk mane į Galilėją jo ieš- 
kot. Visi, kurie galėjo, iškeliavo šiandien. Moterys taip pat. Vėlai 
vakare jis pats pasirodė pasiuntiniams ir pažadėjo atsirasti Ga- 
lilėjoj pirma jų. Ten pasiuntiniai jį susitiks. Gal ir aš jį susitiksiu, 
jei tu pasiimsi mane kartu. 

Suėmiau ją už pečių, smarkiai papurčiau, pasodinau ir karš- 
tai išbėriau: 

— Neverk ir nerėk taip padrikai, bet papasakok, ką Žinai, o 
tada pasitarkim, ką darysim. 

Pamačiusi, kad rengiuos ją išklausyti, Marija nusišluostė aša- 
ras, nusiramino ir tarė: 

— Pats buvai susitikęs su ta turtinga moterim - balandžių au- 
gintoja, kuri sekė paskui jį. Ji tave supranta ir žino, kad uoliai 
ieškai naujojo kelio. Bet jai uždraudė su tavim susitikti, nes tu 
ne Izraelio vaikas. Ji man patarė kreiptis į tave, nes pati manęs 
pasiimt negali, o tu, romėnas, niekinamas lygiai taip, kaip aš. Ji 
sakė, kad mokytojas pats geriausiai žino, kurie išgirs jo balsą. 

Vakare tie vienuolika buvo susirinkę į aukštutinę menę ir Jėzus 
pats atėjo pas juos pro užrakintas duris lygiai taip, kaip pirmą 
vakarą dienos, kai prisikėlė. Tu tai jau Žinai. Jis tikino esąs iš 
kūno ir kaulų, leido Tomui paliesti žaizdas, tad visi patikėjo, 
kad jis prisikėlė. Moterims pasiuntiniai ne viską persakė, bet 
tuoj pat suskato ruoštis į kelionę. Jau anksčiau jis buvo sakęs, 
kad nueis pirm jų į Galilėją. Jie iškeliavo iš miesto po du, po tris 
ir sargybiniai jų nesivaikė. Moterys taip pat išėjo, ir būrelis tų, 
kuriuos jis pagydė, ir Simonas Kirėnietis. Visi jie tikisi sutikt jį 
Galilėjoj. 

Permąsčiau, ką papasakojo Marija, ir man tai pasirodė tikėti- 
na, nes kam jai tai išsigalvot? Taip pat galėjau patikėt, kad Mari- 
ja Magdalietė man linki gera, nors, baimindamasi mokinių, jau 
nedrįsta susitikt su manim. 

— Bet kodėl į Galilėją, - paklausiau aš, - kas ten nutiks? 

Marija Beretietė papurtė galvą ir atsakė: 

— Nežinau, o ir kam žinoti! Ar negana, kad jis pats pakvietė 
tuos vienuolika? Jie taip užsidegė keliaut, kad pirmutiniai išvy- 
ko dar anksti ryte, kai vartai atsivėrė. 

Ji droviai palietė man kelį ir paprašė: 

— Ir tu keliauk iš Jeruzalės ir leisk man kaip tarnaitei vykti su 
tavim, nes niekas su manim keliaut nenori, o viena į Galilėją 
pėsčiuot negaliu. Neturiu pinigų samdyt palydovą, o neturėda- 
ma palydovo pakliūsiu legionieriams ir plėšikams į nagus. 

Norėjau ja tikėt, o ir ji tyčiomis turbūt nemėgino manęs ap- 
gaut. Geriausiai šitai liudijo jos įkarštis. Bet ji papasakojo tik tai, 
ką buvo girdėjus iš kitų, o šiomis mįslingomis dienomis iš lūpų 
į lūpas sklindantys gandai gali pasikeist ir paklaidint. Todėl 
pamaniau turįs per kitą šaltinį gauti to gando patvirtinimą. O 
ir Marijos prašymas stūmė mane į keblią padėtį, nes neturėjau 
jokio noro užsikraut ant sprando nepažįstamą moterį ir tempt į 
kelionę, kuri dar neaišku kaip baigsis. 

Marija Beretietė pastebėjo, kad aš dvejoju, ir nusiminusi nu- 
sigręžė į šalį. 

— Suprantu, - pasakė, - gali neaiškinti. Iš tiesų, ką pamanytų 
tavo pažįstami romėnai, jei tu, vietininko draugas, keliautum 

su prastakilme žyde. Turbūt negerai padariau, kad šito tavęs 
paprašiau, bet tu vienintelis vyras, kuris man kai ką davė ir nie- 
ko už tai nepareikalavo. Todėl kreipiausi į tave. 

Tai išgirdęs, susigėdau pats savęs ir savo potraukio į patogu- 
mus, nes esu laisvas, turtingas ir niekam neprivalau atsiskaityt 
už tai, ką veikiu. Jeigu šita Marija mane per daug apsunkins, bet 
kada galėsiu duot jai pinigų ir pavaryt šalin. Antra vertus, jeigu 
ją pas mane tikrai atsiuntė Marija Magdalietė, tai ji galėjo man 
pagelbėt ieškant prisikėlusio Jėzaus Nazariečio Galilėjoje, jeigu 
jis iš tiesų ten iškeliavo. 

Ašjai pasakiau: 

- Abejotinas žaidimas. Tas pats, kaip tiest per upę šiaudą. Bet 
tu turi Žinių apie romiuosius ir, manding, lygiai karštai, kaip 
aš, trokšti surast prisikėlusį žydų karalių. Atstumdamas tave, 
pasielgčiau taip pat beširdiškai, kaip jo mokiniai, atstumdami 
mane. Galbūt nei vienas mes jam nerūpim, bet kas mums truk- 
do pamėgint? 

Marija Beretietė iškėlė rankas ir sušuko: 

— Visą gyvenimą melsiu tau palaimos, jeigu pasiimsi mane į 
Galilėją! Tikrai nedrįsau to tikėtis, o pas tave eidama vadinau 
save beprote. Jeigu kelionė nenusiseks ir mes jo nerasim, galėsi 
parduot mane per vergę, o man visa jau bus vis tiek. Bet turim 
vilties, tad keliaukim drauge. 

Persergėjau ją, kad susiturėtų, ir pasakiau: 

— Nakčia keliaut negalim, o ir apskritai negalim galvotrūk- 
čiais pult į tokį nuotykį. Verčiau pirma išsimiegokim, o tada 
nuspręsim. Jei rytoj kiti šaltiniai patvirtins tavo žinias, pradėsiu 
ruoštis, išrinksiu kelią, nakvynės vietas ir apskritai pasirūpin- 
siu, kad kuo patogiau ir greičiau pasiektumėm Galilėją. Ten pa- 
sižvalgysim ir pamąstysim, ką daryt. 

Bet Marija pradėjo aimanuot: 

— Visą dieną pralaukiau, širdis taip nekantrauja, kad vargu 
ar sumerksiu akis. Kodėl negalim keliaut taip, kaip stovim, be 
krepšių ir rykų, pernakvoti pas romiuosius ar laukymėj, nes 
naktys dar nešaltos? Kelionė kainuotų nebrangiai, o ir dėl ma- 
nęs nedaug išleistum. 

Pasijuokiau iš jos naivumo ir atsakiau: 

— Manding, turiu daugiau kelionių patirties, nei tu. Kartais 
už tai, kas pigiausia, sumoki brangiau, nei numatęs, tarkim, jei- 
gu pasigadini sveikatą ar užpuola valkatos. Leisk man parengt 
šią kelionę, o tu galėsi Galilėjoje patarinėt, kuriuo taku pasukti. 

Ji man paaiškino: 

- Žinau tiktai Kafarnaumą prie Galilėjos ežero. Ten jis gyveno 
ir mokė. Turbūt ten turėtumėm traukt, jeigu pakeliui daugiau 
nieko apie jį nesužinosim. 

— Tai eik ramybėje, - paraginau aš. - Rytoj vidurdienį galėsi 
čia sugrįžt. 

Gal Marija Beretietė subūgo, kad paliksiu ją, nes skubinai iš- 
bėrė neturinti, kur eiti, ir paprašė leisti pernakvot ant stogo šalia 
mano durų arba kambario kertėj. Pamaniau, kad ir man verta 
iš anksto pratintis prie jos draugijos, nes, šiaip ar taip, teks su 
ja keliaut ir nakvot kartu. Ir ji manęs netrikdė, nes, susisupusi 
apsiaustu, visą naktį išmiegojo kampe ant kilimo. 

Ryte, nuskardėjus trimitams, ji žydišku papročiu balsiai su- 
kalbėjo maldą, bet apskritai stengėsi elgtis kuo tyliau ir netrik- 
dyt mano rytinės ruošos. Paliepiau jai laukt manęs kambaryje, 
pats nulipau laiptais žemyn ir užėjau savo šeimininką, jau sta- 
tantį prekystalį prie slenksčio. 

— Karantai, - tariau, - laikas man keliaut toliau ir palikt Jeru- 
zalę. Mergina dar mano kambary ir ketinu ją pasiimt drauge. 
Pamenu, ką sakei vakar vakare. Todėl nupirk jai naujų drabu- 
žių, deramai aptaisyk nuo galvos iki kojų, nupirk reikiamų pa- 
puošalų, kad niekas kelyje jos nepaniekintų ir nepalaikytų per 
prasta man į palydoves. Vis dėlto neperlenk lazdos, nes neno- 
riu, kad mergina bereik trauktų dėmesį. 

Mano šeimininkas siras iš nuostabos suplojo delnais ir su- 
šuko: | 

— Nežinau, ar protingai elgiesi, bet, matyt, pats geriausiai 
žinai, ką darai! Tiesa, tokių merginų sutiktum kiekvienam 
mieste, tad sutaupytum jos kelionpinigius. Bet šiaip jau elgies 
protingiau, nei lįsdamas į žydų politiką, kurios tu nėmaž ne- 
išmanai. 

Ir jis net neklustelėjo, kur ketinu keliaut, nes jau suko galvą, 
kaip įvykdyt mano prašymą, kad nei savęs, nei manęs nenu- 
skriaustų. Nupėsčiavęs tiesiai į bankininko Aristeino namus, 
radau jį jau atsikėlusį ir įnikusį į darbą prie skaitytuvų bei sąs- 
kaitų. Džiugiai šūktelėjęs, jis pasveikino mane, nužvelgė nuo 
galvos iki kojų ir tarė: 

— Vykdai mano patarimą geriau, nei tikėjausi. Tavo barzda 
ilgesnė už mano, o apsiausto kutai rodo, kad mažų mažiausiai 
esi perkrikštas. Ar sužinojai, ko troškai, ar jau patenkintas? 

Aš atsargiai prisipažinau: 

— Sužinojau net daugiau, nei troškau, ir esu toks patenkintas, 
kad Jeruzalė man jau nusibodo. Prisiklausiau liaupsių apie Ga- 
lilėjos grožį ir Erodo Antipo naująjį miestą Tiberiadą prie Gali- 
lėjos ežero. Ten galima pataisyti sveikatą karštosiose versmėse, 
apsilankyti teatre bei cirke ir visais atžvilgiais gyventi graikiš- 
kai, nesukeliant papiktinimo. 

Aristeinas pasidarė kaip nesavas ir ėmė sukt nuo manęs akis. 
Užtat skubinai pridūriau: 

— Manding, žiemą Aleksandrijoje tikrai pervargau - tiek dva- 
sia, tiek kūnas. Man reikia sveikų maudyklių, masažo ir grai- 
kiško teatro, idant galva nesuglumtų nuo to, ką išgirdau ir iš- 
mokau. 

Aristeinas šypsodamas nutraukė: 

— Matyt, įkliuvai į kurio nors plepaus valdovo Erodo atstovo 
raizgus. Erodas daug paaukojo savo miesto statybai, siekdamas 
paverst jį šiuolaikiu ir kuo panašesniu į graikų, ir tikisi, kad 
keliauninkai ir sveikatos taisytojai pakančioj aplinkoj Žarstyte 
žarstys pinigus. Keliausi per Samariją ar maldininkų keliu ryti- 
ne Jordano puse? 

— Atėjau tavęs klaust patarimo, - atsakiau. - Taip pat norėčiau 
pasiimti pinigų iš sąskaitos ir paprašyti, kad pervestum pini- 
gus kokiam savo verslo pažįstamam, gyvenančiam Tiberiadoje. 
Atvirai kloju - susiradau į bendrakeliones patrauklią merginą. 
Nuo Bajų laikų žinau, kad jaunam vyrui į maudyklės verčiausia 
vykti su sava. Antraip jis pameta galvą ir praranda kapšelį su 
pinigais. 

Aristeino šypsnys pasidarė dygus. 

— Kaip bankininkas, aš tik tavo tarnas, - atsakė jis, - ir neturiu 
teisės nei poreikio šnipinėt tavo reikalų. Bet ar aš ką nors užmir- 
šau, ar taujau per pakaušį lenda nukryžiuoto Jėzaus Nazariečio 
mokymai? 

Neperveikiau nenoro meluot jam į akis. Jo patyraus žvilgsnio 
skvarbomas, rinkte rinkau žodžius ir galų gale tariau: 

— Prisipažįstu, kad girdėjau apie jį nemaža nuostabių dalykų. 
Turėdamas laiko, Galilėjoje turbūt paklausinėsiu daugiau. Po jo 
mirties jūsų šventame mieste dėjos kažkokie šiurpūs dalykai. 
Tiek šiomis dienomis apie jį mąsčiau. 

Dvilkčiodamas į mane, Aristeinas susikaupęs mąstė, o pas- 
kui tarė: 

— Tavo ūmus noras vykt į Galilėją mane nustebino. Girdėjau, 
kad daug kas iškeliavo vakar. Prastuomenėje sklinda gandas, 
kad ten darosi stebuklai. Manau, jog tu ganėtinai išprusęs ir 
nelakstysi paskui žvejus ir dailides, ir vis dėlto tas sutapimas 
nustebino mane. 

Būkim atviri, — toliau šnekėjo jis. - Turiu pamato manyti, kad 
mūsų didžiajai tarybai atsipyko galilėjiečiai, sekioję įdurmu tam 
vyrui, taip pat jų pačių, o ir jų moteriškių skleidžiami nepagrįsti 
gandai. Juk paprasti žmonės tiki paistalais. Sunku gandams už- 
kirsti kelią, o dar sunkiau ką nors patraukt į teismą, remiantis 
vien tik gandais. Tokiu atveju visi tik ir kalbėtų, kad nėra dūmų 
be ugnies. Vieno nukryžiuoto liaudžiai pamokyt gana, o to vyro 
mokinių persekiojimas sukeltų dar didesnį erzelį. Būtų geriau, 
kad tą Žmogų visi užmirštų. Tad, kiek supratau, mūsų valdžios 
vyrai tiems galilėjiečiams apylankom pasakė daugiau jų neperse- 
kiosią, jeigu jie dings iš miesto. Tegul grįžta į Galilėją, kur valdo 
Erodas Antipas. Tas pasielgs su jais taip, kaip reikės. Bet, manau, 
kad gimtinėje, kur visi pažįsta, jie nepavojingi. Juk savame krašte 
pranašas nebūsi. Paaiškinu tau viską, kad neprisigalvotum niekų 
ir to, ko aš, protingas vyras, net nenoriu vilkti į žodžius. 

Jo prabangiam kambary mane patikimai saugojo tvirtos sie- 
nos ir vartai, skląsčiais užsklęsti, tad jo protingi žodžiai tartum 
smėliu pažiro ant mano širdies degymės. 

— Jeigu tai tokie niekai, kaip sakai, tai nuostabu, kad apie tuos 
niekus tu tiek daug žinai, - išdidžiai kirtau aš. - Galiu ir aš šne- 
kėti atvirai. Girdėjau, kad jis prisikėlė iš mirusiųjų, pasirodė 
savo mokiniams ir pažadėjo nukakt pirm jų į Galilėją. 

Aristeinas ėmė timpčioti apsiausto siūlę, lyg panūdęs per- 
plėšti drabužį. Bet akimirksniu susitvardė ir, išspaudęs kreivą 
šypseną, tarė: 

— Per nelemtą aplaidumą, žemei drebant, gudragalviai moki- 
niai išvogė iš kapo jo kūną. Užtat dabar ir mala visokias kvai- 
lystes. Žinoma, mokiniai seka tą pasaką slaptiems šalininkams, 
savo pabėgimą iš Jeruzalės nusakydami kaip šventą. Supras- 
čiau tave, jei būtum paveiktas Raštų apžavų ar Mesijo laukimo 
apmaudintas žydas. Betgi tu romėnas ir filosofas. Mirusieji ne- 
prisikelia. To niekada nebuvo ir negali būti. 

— Tai ko tada karščiuojiesi ir jaudiniesi, protinguoli? - paklau- 
siau aš. - Suprantu, kad tu neatplėšiamas nuo savo tvirto namo, 
pinigų bei verslo reikalų ir turi stengtis viską išlaikyt. O aš galiu 
išeiti ir pareiti, kada panorėjęs, ir net mąstyt taip, kaip tu mąsty- 
ti nedrįsti. Aš keliauju į Tiberiados karštųjų versmių maudyklės 
ir ne tavo reikalas, kad širdies gilumoje tikiuosi ten išgirsti ar 
netgi pamatyt lig šiolei nebūtų dalykų. 

Žiūrėdamas į jo nedidelę barzdelę, išpuoselėtą veidą bei ran- 
kas, graikiškai sugarbanotus plaukus, pasidygėjau juo pačiu ir 
jo pasauliu. Prisiminiau Lozoriaus seseris ir Mariją Magdalie- 
tę, ir net Marija Beretietė su savo viltim man atrodė mielesnės, 
nei tas pinigų ir savo labo pančiojamas žŽmogėkas. Jis neturėjo 
savyje vilties. Todėl, kaip neįmanomą, griežtai draudė ją turėt 
kitiems. 

Matyt, jis lengvai permanė mano mintis, nes nusigręžė, skės- 
telėjo rankom ir patikino: 

— Atleisk man. Aišku, tu pats geriausiai Žinai, ką darai. Su- 
prantu, kad širdyje esi svajotojas, todėl linkęs mąstyt apie tai, ką 
aš, verslo žmogus, išmetu iš galvos. Manau, kad į apgavikų pin- 
kles neįkliūsi ir tokiom pasakom nepatikėsi. Kaip nori keliaut? 
Galiu pasiūlyti patyrų vilkstinės vedlį, kupranugarių, asilų ir 
nešulinių gyvulių, taip pat puikiausią palapinę su reikmenimis, 

kad nereikėtų būtinai ieškot nakvynės miestuose, bet netektų 
kęst nešvaros, kraujasiurbių gyvių ir abejotinos draugijos. Pro- 
tingiausiai pasielgtum, nusisamdęs į palydą porą sirų legionie- 
rių. Galėtum nieko nebijot nei nakčia, nei dieną. Aišku, tai bran- 
giai kainuotų, bet gali sau leist. 

Kaip tik apie tokią kelionę pats sau mąsčiau, todėl kreipiaus 
į Aristeiną. Supratau ir jo užsidegimą, nes iš tokio Žygio paren- 
gimo jis pats, aišku, galėjo geriausiai užpelnyt. Bet kiekvieną 
mano žingsnį ir žodį būtų sekęs jo prievaizdas, kuris jam pas- 
kui papasakotų, ką veikiau. Dėl savo labo Aristeinas praneštų 
valdžiai viską, ką jie panorėtų apie mane žinot. Todėl dvejojau 
ir iš karto negalėjau apsispręst. 

— Tiesą sakant, — tariau, - ketinau keliauti savarankiškai. Čia 
būdamas nelankiau gimnasijo ir nesilavinau, tad tikiuos sun- 
kioj kelionėj išmankštinti glebų kūną. Aišku, turiu mąstyt ir 
apie bendrakelionės patogumą. 

— Tikrai, - karštai pritarė jis. - Dėl menko nieko jaunos mote- 
riškės pasidaro irzlios ir aikštingos. Kažin ar apsidžiaugtum, iš- 
vydęs baltą odą, sėte nusėtą kraujasiurbių raudonų žymių. Kol 
svarstysi, tau leidus, atnešiu dovanėlę jai. 

Jis išėjo ir grįžo su dailiu graikišku veidrodėliu, kurio antro- 
je pusėje dailiai išraižytas satyras glėbė spurdančią nimfą. Vei- 
drodėlis buvo gražiai nugludintas, brangus, o aš nenorėjau likt 
skolingas Aristeinui. Bet jis brukte įbruko veidrodėlį ir tarė: 

— Nebijok, jis neužburtas, o draugei, kuri pirmiau pažvelgs 
į savo atvaizdą, o paskui į aistrųjį satyrą, kils tik malonių min- 
čių. Be abejo, girdėjau apie veidrodžius, kurie žudo Žžiūrintį į 
savo atvaizdą. Aš protingas vyras ir man sunku tuo patikėti, 
bet visad reikia būt atsargiam. Todėl nuoširdžiai linkiu kelyje 
iš netyčių nepažvelgt į tokį veidrodį ir nematyti to, ko žmogui 
nedera matyti. 

Jis neleido man nei valandėlės pamąstyt, ką tai reiškia, o 
suskato skaičiuot pirštais, aiškindamas, kad mano bendrake- 
lionei reikės tarnaitės, taip pat virėjo ir asmeninio padėjėjo, 
nešulinių gyvulių varovo bei palapinės statytojo, ir galiausiai 
pridūrė: 

— Manau, dvylikos asmenų palydos užteks ir tokia palyda ne- 
bus pastebima, bet vargiai atitiks tavo rangą. 

Aš jau regėjau tarškančius, susikivirčijusius, rėkaujančius ir 
dainuojančius palydovus, kurių nesugebu sutramdyt. Vien 'ta 
mintis man buvo atgrasi, tad paprieštaravau: 

— Nešykštauju, bet man prabanga - vienatvė. Pasiūlyk ką nors 
geresnio, 0 savo veidrodį vis tiek pasiimk atgal. Tas begėdiškas 
vaizdelis pakelia nuotaiką, bet nemanau, kad tarp žydų padės 
pelnyt man gerą vardą. 

Jis neprieštaraudamas pasiėmė veidrodį ir pasiūlė: 

— Jau žinau, ką darysim. Retsykiais man patarnauja toks Na- 
tanas. Vienintelė jo kliauda — nešnekumas, bet šiaip jau tikrai 
patikimas vyras, pažįstantis Judėjos ir Dekapolio sritis, Sama- 
riją ir Galilėją. Eidamas paimt šio veidrodžio, mačiau jį sėdint 
mano kieme. Vadinasi, jam reikia darbo. Kaip tik dabar neturiu 
ką jam pasiūlyt, o nenoriu, kad jis diena po dienos sėdėtų kie- 
me, nes jo nebylumas erzina mano tarnus. Žinau, kad jis yra 
lydėjęs vilkstines ligi Damasko. Paaiškink jam, kur vyksti, kaip 
nori keliaut - ir jis viską kuo puikiausiai parengs. Galėsi ramia 
galva patikėt jam savo kapšelį ir nakvynės vietose jis už tave 
sumokės. Jis nedilina liežuvio lygdamasis, bet moka ne tiek, 
kiek paprašytas, o tiek, kiek jam atrodo verta. Užtat negauna 
dalies iš nakvynės namų šeimininkų, bet jis pasitenkina turimu 
atlygiu. 

— Norėčiau pamatyt tą žmogų, — pasakiau aš, įtardamas, kad 
Aristeinas kažką rezga. 

Bet jis, juokdamasis iš tokio įtarumo, išsivedė mane į kiemą ir 
parodė Nataną. Aš pamačiau saulėj nudegusį vyrą basomis ko- 
jomis, trumpai kirptais plaukais, ant pečių užsimetusį murkš- 
liną baltą apsiaustą. Kai pakėlė į mane akis, man jos pasirodė 
liudniausios iš visų. Bet aš kažkodėl iš karto pajutau galėsiąs 
juo pasitikėt. 

Paprašiau, kad Aristeinas išdėstytų Natanui mano reikalą, 
bet tas kvatodamas tik iškėlė rankas ir, grįžęs į kambarį, nurodė 
raštininkui atskaityt man į kapšelį reikiamą sumą kelionpinigių 
ir išrašyt mokėjimo raštą jo verslo pažįstamam, gyvenančiam 

Tiberiadoje. Atrodė, kad jis nori nusimazgot rankas, o aš dar 
kartą pažvelgiau į Nataną ir supratau, kad jis tikrai ne šnipas. 

Ašjam pasakiau: 

— Tu - Natanas, o aš - Markas, romėnas. Rengiuosi su drauge 
Tiberiadon, bet noriu keliaut kuo paprasčiau ir kuo mažiau būt 
pastebėtas. Sumokėsiu tiek, kiek paprašysi, o kelionėje patikė- 
siu tau savo kapšelį. 

Jis pažvelgė man į veidą, paskui į kojas, lyg vertindamas, ar 
pajėgsiu pėsčiuot, ir, nieko neatsakęs, tiktai kinktelėjo galva. Bet 
lyg ir įžvelgiau jo veide nuostabą. 

— Turbūt trijų ar keturių asilų užteks, - toliau šnekėjau aš. — 
Mudviem su bendrakelione reikia kilimų miegoti ir indų val- 
giui ruošti. Tad 'suruošk tai, ko, tavo manymu, reikia, ir ateik 
prie prekeivio Karanto namų. Jis gyvena mažmožių prekeivių 
gatvelėje prie Chasmonėjų rūmų. 

Jis vėl linktelėjo ir numetė ant žemės pusiau nuluptą šaką. Pa- 
matęs, kad šaka nukrito žieve į viršų, linktelėjo trečią kartą. Tas 
vyras, dievaži, nebuvo šnekus. Atlaikęs Aristeino apklausą pasi- 
džiaugiau, kad jis ničnieko nesmalsauja. Tad grįžau į vidų atsi- 
sveikinti su Aristeinu. Dalykiškai atsiskaitęs su manim, jis liepė 
raštininkui paduoti man kapšelį bei pinigų mokėjimo raštą. 

— Laimingos kelionės, - palinkėjo. - Dar susitiksim, kai sugrį- 
ši į Jeruzalę. 

Išėjau į kiemą ir ištiesiau kapšelį Natanui. Jis pasvarstė jį del- 
ne ir prisirišo prie diržo, pamąstė valandėlę, pažvelgė į saulę 
ir kaip niekur nieko išėjo iš kiemo. Mudviejų susitarimas ir 
jo elgesys taip skyrėsi nuo rytiečių prekeivių, kad išlydėjau jį 
žvilgsniu visai suglumęs. Ir vis dėlto jaučiau, kad jis manęs ne- 
apgaus. 

Pats leidaus kopti į tarpmūrin įsiterpusią miesto dalį, kur su- 
temus vakarui sekiau įdurmu vyrui, nešinam vandens ąsočiu. 
Laiptais išgrįstom klaidžiom gatvelėm kopiau vis aukščiau ir, 
kiek paklydinėjęs, užėjau senajame mūre vartus, pro kuriuos 
mudu tąkart įėjom. Buvau tvirtai nusprendęs daugiau netruk- 
dyti pasiuntinių, kurie mane atstūmė, bet vis dėlto panūdau, jei 
bus įmanu, įsitikinti, kad jie tikrai išvyko iš miesto. 

Maniau, kad atpažinsiu didžiulį pastatą, kuriame lankiausi. 
Aukšti vartai buvo praviri, bet kieme nieko nesimatė ir staiga 
mane suėmė kažkokia baimė, tad pro vartus įžengt neišdrįsau. 
Dvejodamas praėjau pro šalį, o paskui sugrįžau tuo pačiu keliu, 
dar kartą praėjau pro namą. Bet vidun užeiti negalėjau. Net no- 
rėdamas nebūčiau užėjęs. 

Ilgai dvejojęs pasukau atgal, nors pykau pats ant savęs ir prie- 
kaištavau sau už bailumą. Sykiu nusistebėjau, kad aplink taip 
tuščia, nes pro šalį praėjo tik keli žmogeliai. Netoli mūro išgir- 
dau tolydų beldimą. Ant žemės susigūžęs elgeta bildino lazda 
į akmenį, stengdamasis atkreipt mano dėmesį, bet išdidumas 
jam neleido manęs kalbint. 

Supratau, kad neverta dalyti išmaldos elgetoms, nes Zzauny- 
dami jie leidžias klibikščiuot iš paskos ir negali jų atsikratyt. Bet 
šitas bekojis išmaldautojas tik stebeilijo į mane tylomis, o su- 
pratęs, kad jį pastebėjau, iš karto liovėsi baldyt akmenį. Norom 
nenorom sustojau ir numečiau ant žemės pinigą. 

Paėmęs jis nepadėkojo, bet paklausė: 

— Ko ieškai, svety? Neturėdamas kojų, sėdžiu ant žemės, daug 
matau, matau ir tai, ko ne visi norėtų man parodyt. 

— Tai duok man ženklą, jei gali, - paprašiau. 

— Pasiruošimas į kelionę ir skubus išvykimas - tik tokį ženklą 
žinau, — atsakė elgeta. -— Ir vyrai, kurie dieną dengiasi veidus, 
išvyko. Kiek Žinau, jie Žvejai, matyt, skuba prie savo tinklų. Ar 
toks ženklas tau tinka? 

— Labiau, nei manai, - atsakiau nudžiugęs ir numečiau jam 
po kojų dar vieną pinigą. 

Elgeta atsainiai paėmė pinigą, nenuleisdamas nuo manęs 
akių, sakytum stengdamasis prisimint. Ir staiga paklausė: 

— Ar tu ne tas, kuris vieną vakarą atvedė neregį iki Vandens 
vartų ir atidavė jam savo apsiaustą? Jei taip, patarčiau ir tau 
nusipirkti tinklą ir keliaut paskui juos. Gali pasitaikyt nemažas 
laimikis. 

Man užgniaužė gerklę, ėmė virpėti širdis. 

— Kas tau liepė šitai pasakyt? — paklausiau aš. 

Tačiau bekojis elgeta papurtė galvą ir patikino: 

— Niekas neliepė. Tik iš apmaudo taip pasakiau, nes, jei 
pats dar turėčiau kojas, eičiau į Galilėją. Tai kaip daina ir kaip 
džiaugsmingas šauksmas. Į Galilėją, į Galilėją! Bet aš negaliu 
jam paklust. 

— Sneki ne taip, kaip elgetos, - atkreipiau dėmesį aš. 

— Ne visada buvau elgeta, - išdidžiai atsakė jis. - Pažįstu Raštus, 
o luošam sėdint purve lengviau suprast, ko nesuvokia sveiki ir 
nesuluošinti, ir įtikėti tuo. Už šitą kvailumą jau esu gavęs antausį, 
tad turėčiau tylėt, bet negalėjau atsispirt pagundai, pamatęs tave 
baikščiai sukant ratus apie namą, kurį pats iš tolo stebiu. 

— Tad į Galilėją, - tariau aš. - Tu sustiprinai mano viltį. 

— Į Galilėją, - karštai pakartojo jis. - Ir jeigu jį sutiksi, papra- 
šyk palaimint ir mus, mažiausiuosius brolius, kuriems išmin- 
tingieji skaldo antausius. | 

Paliečiau jam petį, ranką ir pasakiau: 

— Matyt, tu arčiau jo karalystės, negu aš, nors turiu sveikas 
kojas ir galiu keliaut į Galilėją paskui jį. Palaimink mane ir mano 
kelią, nes noriu būt romus ir nuolankus širdy. 

Jis liūdnai nusišypsojo, įsibedė į tolį pro mane, skambiu balsu 
išgiedojo kelis žodžius hebrajiškai, o paskui pakartojo juos ara- 
mėjiškai, kad suprasčiau ir aš: 

— Juk aš žinau, kad mano Atpirkėjas gyvas, galų gale jis pakils 
kaip liudytojas žemėje. Net tada, kai liga bus suėdus man odą, 
aš visu savo kūnu regėsiu Dievą. 

Daugiau nieko jis man nepasakė, tik užsidengė galvą ir nusi- 
lenkė iki žemės. Ir aš nedrįsau jo daugiau kalbint. Tik pasvars- 
čiau, kuo skyrėsi mano parvestas į miestą neregys nuo šito ne- 
laimėlio. Per savo nedalią neregys pasidarė piktas, pagiežingas, 
o šis žmogus, viską praradęs, kliovėsi tik ateitim, sakytum tai, 
ką ligi tol turėjo, tolino jį nuo Dievo. Jis, bekojis, nusižeminęs 
laukė gatvės purve, nes negalėjo taip, kaip aš, keliaut į Galilėją. 
Per jį geriau supratau nuolankų romiųjų laukimą. 

Susimąstęs nusileidau į priemiestį, bet artėjant prie siro Ka- 
ranto namų pagavo nerimas, ėmė kaitint laukimo palaima ir 
širdies gilumoje nelyg daina, nelyg džiaugsmingas šauksmas 
sugaudė: į Galilėją, į Galilėją! Daugiau nieko negalėjau galvot. 

Bet iškart į kambarį nejėjau, o turėjau prisėst ant slenksčio ir 
palūkėt. Mat mano šeimininko žmona, padedama dukters, sve- 
čių kambaryje rengė Mariją. Karantas man paaiškino: 

— Tokios jau tos moterys: pamačiusios dailų drabužį ir pigų 
papuošalą, neatsispiria pagundai. Tai pamačiusi, mano žmona 
patikėjo, kad Marija Beretietė ne paleistuvė, o veikiau nekalta 
mergina, kurią tu nori paverst padoria moterim. 

Aš jam atsakiau: 

— Matyt, aš jau nesuprantu, kas dora ir kas ne šitam perdėtai 
šventam mieste. Kasdien nuo šventyklos aukuro į dangų kyla 
dūmai nenusakomojo Dievo garbei, tarytum per aukas ir apsi- 
valymą žmogus galėtų susitaikyt su Dievu, kuris toks šventas, 
kad net jo vardo nevalia ištart balsu, jeigu teisingai supratau. 
Dievotieji čia perdėtai dievoti, o piktadariai kutais ir apeiginiais 
apdarais dangsto savo nedorybes. Nusidėjėlė Marija man atro- 
do garbingesnė, nei baltai apsitaisę šventikai, nes ji pati Žino 
esanti nuodėminga ir savo nuodėmę vadina nuodėme. 

— O kas pagaliau yra nuodėmė? - filosofiškai paklausė Ka- 
rantas. — Sirijos miestų šventyklose jaunos moterys užsidirba 
kraitį, deivės garbei už gerą mokestį darydamos tai, ką žydė 
Marija darė prispirta bėdos, nes nieko kita jai neliko. Ir mūsų 
šventikai gali skirt nusidėjėliui kaip bausmę išsiterlioti išmatom 
ir Žmonių pajuokai nustatytą laiką sėdėti prie vieškelio, bet ne- 
suprantu, kaip šitai apvalo nuo padarytos nuodėmės. Taip pat 
nesuprantu, ko Žemės motinos šventikai manosi pasieksią, iki 
pamišimo sukdamiesi ratu ir peiliais žaizdodamiesi kūnus, o 
kai kurie — net išsiromydami deivės garbei. Bet, matyt, esu ne- 
laimingas, nes, gyvendamas čia, Jeruzalėje, atitolau nuo savo 
tėvų dievų ir ėmiau bijot nenusakomo žydų Dievo. Vis dėlto 
nesijaučiu labai nelaimingas, kol verslas sekasi, vaikai auga ir 
žmona tik rytą, vakarą ir vieną sykį vidurdienį bara, šituo man 
primindama, kad esu mirtingas. 

Nespėjau jam atsakyti, nes jo pati su dukteria, linksmai plepė- 
damos, ėmė šaukt mane nuo stogo ir kviest pažiūrėti nuotakos. 
Jų nusiteikimo permainos suglumintas, užkopiau laiptais, įžen- 
giau į svečių kambarį ir, išvydęs Mariją Beretietę, nepaprastai 

nustebau. Aptaisyta naujais drabužiais, ji man pasirodė dar jau- 
nesnė, negu vakare. Jos liemuo buvo perjuostas puošniu diržu, 
ant kaktos margavo plaukų raištis, kaklą dabino įvairiaspalvių 
akmenėlių vėrinys, ausyse žibėjo pakabučiai, o ant kulkšnies — 
grandinėlė. Nukaitusi iš įkvėpio, ji šūksniu pasveikino mane ir 
paklausė: 

— Kam taisai mane kaip turtuolio dukterį į puotą? Mane nu- 
prausė, ištepė aliejais, sušukavo plaukus, su šiuo šydu kelionėj 
galėsiu dengtis veidą, o štai tuo apsiaustu galiu apsisiaust, kad 
drabužiai nesusiteptų. 

Ji prisidengė šydu veidą, apsisupo apsiaustą ir pasirodė man 
iš priešakio ir iš nugaros, net papuošalai sužvangėjo. Jos vaikiš- 
kas džiugumas mane sujaudrino, nes išties atrodė, kad, persi- 
rengusi naujais apdarais, ji nusimetė nuo savęs blogą praeitį. Ir 
Karantas atitapeno pažiūrėt jos kaip savo kūrinio, pačiupinėjo 
visus drabužius ir papuošalus, liepdamas pačiupnot ir man, 
paminėjo kiekvieno jų kainą, lyg norėdamas parodyti Marijai, 
kiek aš dėl jos, prastuolės, paaukojau. Marijos veidas suniuro 
išgirdus, kaip brangiai ji man kainavo, džiugulys užgeso ir ji 
ėmė įtariai dvilkčiot į mane. 

Padėkojau Karantui už rūpesčius, prisakiau gražių žodžių jo 
žmonai ir dukteriai, kol jie visi trys susiprato esą nereikalingi, 
delnais užsiėmė burnas ir išėjo kikendami. Kai likom dviese, 
Marija išsigandus įsistebeilijo į mane ir atsitraukė, nugara atsi- 
šliedama į sieną, tarsi ieškodama kokios priebėgos. 

— Ko tu iš tiesų nori iš manęs? — paklausė ji. - Kai pabėgau iš 
gimtojo kaimo į miestą, panašiai man nutiko tik kartą. Gatvėj 
viena senė užėjo mane apsitaisiusią pašukiniu, parsivedė į na- 
mus ir aprengė nuostabiai dailiais drabužiais. Maniau, kad ji 
nori man gera, kol supratau, į kokius namus pakliuvau. Ji mane 
mušė, nes neaptarnavau jos svečių taip, kaip šie troško, ir tiktai 
trečią dieną išsprukau iš jos namų. Laikiau tave kitokiu ir, paty- 
rusi tavo gerumą, meldžiaus už tave, nes nakčia manęs nelietei, 
nors aš labai to bijojau. Bet dabar abejoju tavo siekiais. Matyt, 
kad vargana ir susivėlusi buvau tau negraži. 

Nusijuokiau ir nuraminau ją: 

— Nebijok, žemiškos karalystės man nereikia, o jei reikėtų, 
likčiau su tavim Jeruzalėje. Užtektinai patyriau, kad žemiškas 
geismas — tik karšta kapo duobė, kur nerasi jokios atgaivos, ir 
juo giliau į ją krinti, juo karštesnė jos daga. 

Bet draugingi mano žodžiai jai nepatiko. Tamsios akys ūmai 
pritvinko ašarų, ji treptelėjo koja, nusitraukė nuo kaklo vėrinį, 
paskui antkaktį, tėškė juos ant grindų ir sušuko: 

— Dabar supratau, kodėl pats net nesivarginai ir neieškojai 
man papuošalų, o palikai tą darbą kitam! Tavo abejingumas 
mane žeidžia ir man visai nereikia tų papuošalų, nes ne tu juos 
išrinkai, nors niekada tokių gražių neturėjau. 

Jai buvo taip sunku atsisakyti gražmenų, kad ji pratrūko dar 
graudžiau verkt ir, nirčiai trypdama kojom, suinkštė: 

— Nejau nesupranti, kad už šitas metalines puošmenas bran- 
gesnis man būtų kad ir sėklų ir vaisių kauliukų vėrinys, jei pats 
jį man būtum suvėręs. 

Aš irgi įsijaudrinau, taip pat treptelėjau koja ir paliepiau: 

— Nustok žliumbt! Nesuprantu, kodėl tu taip bjauriai elgies, 
Marija Beretiete! Ką tie apačioje pamanys apie mane ir apie 
mudu, išgirdę kojų trypimą ir tavo kvykimą? Apsiverkus mote- 
ris negraži kaip maišas, ir nežinau, kaip galiu imt tave į Galilėją, 
jeigu šitaip įžeidžiai supranti mano prielankumą! 

Marija išsigando ir iškart nustojo verkšlent, nusišluostė aša- 
ras, puolė man į glėbį, apsivijo rankom kaklą, pabučiavo į lūpas 
ir gražiai paprašė: 

— Atleisk už kvailumą, aš pasistengsiu pasitaisyt, tik pasiimk 
mane kartu! 

Ji glėbesčiavo mane kaip neklusnus vaikas ir aš bemat atly- 
žau, paglosčiau jai skruostą ir pasakiau: 

— Turėkis tuos papuošalus, idant sargybiniai kelyje gerbtų 
tave, kaip mano draugę. Vėliau privarstysiu tau uogų ir vaisių 
sėklelių vėrinių, jei tokie tau labiau patinka, nors mes jau ne 
vaikai. 

Iš tiesų abu jau buvom ne vaikai, bet mane kaitino noras grįžt 
į vaikystę ir nepatiriant nei geismo, nei piktybės tyra širdimi 
džiaugtis kiekviena diena. Dar nežinojau, ką rasiu Galilėjoj. O gal 

visai be reikalo rengiuosi į tą sunkią kelionę? Bet troškau džiaug- 
tis kelione ir viltimi. Troškau džiaugtis vien tik laukimu. 

Karantas šūktelėjo man, kad atvaryti asilai. Pažvelgęs į saulę, 
pamačiau, kad jau vidurdienis. Greitai nulipau žemyn, ir Marija 
Beretietė atsekė įkandin. Gatvelėje prie namo pamačiau keturis 
stiprius .asilus. Du iš jų buvo apdengti kilimais, trečiajam prie 
šono kabojo krepšiai, o ant ketvirtojo sėdėjo moteris varganais 
drabužiais, droviai nudūrus akis į asilo sprandą. Natanas pa- 
garbiai pasveikino mane, bet neištarė nei žodžio, tik pažvelgė į 
saulę, rodydamas, kad atkako mano nurodytu laiku. 

— Kas ta nepažįstama moteris, nenoriu, kad šitokia keliautų 
su manim, — šiurkščiai išrėžiau aš. 

Natanas nieko neatsakė, tik nusuko akis į šalį, dėdamasis, 
kad tai ne jo reikalas. Karantas nuėjo pakalbint moters ir po va- 
landėlės grįžo prie manęs, glumiai pešiodamas barzdą. 

— Ji vardu Zuzana, - paaiškino. - Sako, kad Natanas pasiėmė 
ją kaip tarnaitę, nes ji nori grįžt į tėviškę Galilėjoj, o ilgai pės- 
čiuoti nepajėgia. Todėl jau sėdi ant asilo ir neims jokio atlygio 
už paslaugas, jei tik leisi jai keliaut kartu. Kiek suprantu, ji Je- 
ruzalėje nuo Velykų sirgo, o bendrakelioniai, atkakę čia drauge 
su ja, sugrįžo į namus. 

Moteris nejudėdama sėdėjo ant asilo, nedrįsdama pakelti į 
mane akių. Suprantama, kad aš įsiutau ir užrikau: 

— Mums nereikia tarnų, nes mes patarnausim vienas kitam! 
Neišgaliu visų Jeruzalės skurdžių gabent į Galilėją! 

Natanas klausiamai pažvelgė į mane. Supratęs, kad nejuo- 
kauju, jis gūžtelėjo pečiais, skėstelėjo rankom, nusikabino nuo 
diržo mano kapšelį, numetė man po kojų ir nupėdino gatvele, 
palikęs savo asilus. Nepažįstamoji moteris pratrūko aimanuoti, 
bet atkakliai tebesėdėjo ant asilo. 

Supratau, kad iškeliausim dar vėliau, jei teks ieškoti kito, ga- 
limas daiktas, nepatikimo vedlio. Širdis man užvirė, bet susi- 
valdžiau ir pašaukiau Nataną atgal, liepiau vėl prisirišti kapšelį 
prie diržo ir apmaudžiai pasakiau: 

— Susitaikysiu su tuo, kas neišvengiama. Daryk, kaip nori, tik 
skubėkim iš čia, kol nesulėkė dar didesnė žioplių minia. 

Nuskuodžiau vidun, sumokėjau Karantui skolą, duodamas 
daugiau, nei reikalavo, ir paprašiau: 

— Saugok mano paliktus daiktus, nes aš dar grįšiu į Jeruzalę. 

Karantas perdėtai man padėkojo ir galop linktelėjo patikin- 
damas: 

— Tikrai taip, neabejoju, kad greit sugrįši į Jeruzalę. 

Natanui sumaniai kraunant mano mantą, apie asilus būrė- 
si susmalsę žmonės. Vyrai čiupnojo asilų kojas, apžiūrinėjo jų 
dantis, moterys gailavo sergalingosios Zuzanos, bet ta, susi- 
gaužus ant asilo, nedrįso niekam žodžio pratart. Susirinko ir 
būrelis elgetų, jie, ištiesę rankas, linkėjo mums laimingos ke- 
lionės, todėl Natanas, išėmęs iš mano kapšelio, padalijo jiems 
tiek, kiek, jo galva, derėjo, idant jie savo prakeiksmais mums 
nepakenktų. Taigi mažmožių prekijų gatvelė ūžė kaip reikiant, 
kai galų gale mudu su Marija užsėdom ant asilų ir Natanas iš- 
vedė eiseną. Iškeliavau kaip maišu užmautas, nes jis nei žodeliu 
neužsiminė, kokiu keliu ir pro kokius nakvynės namus ketina 
vesti mus į Galilėją. 

Vis dėlto jis pirmiausia per miestą nujojo į sūdytom žuvim 
dvokiančią aikštę prie Žuvų vartų ir pro juos išėjo iš miesto. 
Sargybiniai jį atpažino ir jau rengės tikrint nešulinio asilo krep- 
šius, bet aš šūktelėjau, kad esu romėnas, jie iš karto atsitraukė 
ir tik stebėjo mus pavymui. Mano nuostabai, Natanas nuvedė 
mus pamūriu kylančiu taku prie Antonijaus pilies ir prie jos 
vartų perėjos sustabdė asilus. Pamačiusi prie vartų legionierius, 
Zuzana vėl pratrūko vaitoti ir prikniubo prie asilo sprando. 
Bergždžiai spyriau Nataną skubėti toliau. Jis tik mostelėjo ran- 
ka, kad nueičiau į pilį. Jau ėmiau manyt, kad jis nebylys, nes dar 
nebuvau girdėjęs iš jo nei vieno žodžio. Bet, pažvelgęs į trumpai 
nurėžtus jo plaukus, pagalvojau, kad jis turbūt davęs tylėjimo 
įžadą. 

Nenorom nupėdinau pro vartus į pilį ir sargybiniai manęs 
nesulaikė, nors su barzda ir dryžu apsiaustu atrodžiau keis- 
tai. Lyg pašauktas kaip tik tą akimirką iš bokšto laiptais nulipo 
įgulos vadas. Priėjau prie jo, pasveikinau, pakeldamas ranką, ir 
paaiškinau: 

— Keliauju į Tiberiados miestą, į maudyklės. Mano vedlys pa- 
manė, kad turiu užsukt atsisveikint ir paklaust tavęs patarimo. 
Keliauju paprastai, be palydos, tik su dviem moteriškėm. 

Jis manęs paklausė: 

— Per Samariją ar pagal Jordaną trauksi? 

Gėdijaus prisipažint, kad nežinau. Todėl greitosiomis pa- 
klausiau: 

— Oką tu patarsi? 

Niaurus, sausgėlos suluošintas vyras prikando viršutinę lūpą 
ir paaiškino: 

— Samariečiai — pikti Žmonės ir visaip kenkia paprastiems ke- 
liauninkams. Jordano vanduo dar neatslūgęs. Brastas pereit bus 
sunku ir nakčia išgirsi liūtą tankmėje riaumojant. Jei nori, galiu 
skirt tau į palydovus du legionierius, bet turėsi mokėti jiems 
atlygį ir užsiminti prokuratoriui apie mano gerą širdį. 

Bet buvo matyti, kad jis net laikinai nenorėjo mažint įgulos 
nei pora vyrų. Todėl paprieštaravau: 

— Ne, ne, juk keliausiu per Romos nuramintą šalį, tad nėra ko 
bijot. 

— Tada duosiu tau į palydovus kalaviją, — su palengvėjimu 
atsakė jis. — Kaip pilietis turi teisę keliaut su kalaviju, bet dėl 
visa ko liepsiu raštininkui išrašyti tau leidimą turėti ginklą, nes 
tu labai keistai apsirengęs ir barzda užsileidęs. 

Nuėjau sumokėt sandėlio viršininkui už kalaviją su perpetės 
diržu ir išsipirkau iš raštininko leidimą turėti ginklą, tad įgulos 
vadas nemažai užpelnė iš mano išvykimo. Jis maloniai nulydė- 
jo mane per kiemą iki vartų, bet vargiai nuslėpė šypseną, kai ant 
žydiško apsiausto segiaus kalaviją. 

Natanas nesišypsojo, bet patenkintas linktelėjo ir vėl para- 
gino asilus į kelią. Prajojome šventyklą, per Kedroną išėjome į 
kelią, aprietusį Alyvų kalną ir iki Betanijos man jau pažįstamą. 
Miestui dingus iš akių, nusėdau nuo asilo ir leidaus eit šalia 
pėsčias. Kai pasiekėm Betanijos kaimą, riktelėjau Natanui, kad 
sustotų, ir užsukau į Lozoriaus namus. Man kiek pašūkalojus, 
jis išėjo iš sodo ir atsakė į mano sveikinimą. Pasiteiravau apie jo 
seseris, bet jis tarė: | 

— Seserys iškeliavo į Galilėją. 

Aš paklausiau: 

— Ko tu nekeliavai su jom? 

Jis papurtė galvą ir atsakė: 

— Aš neturiu ką veikti Galilėjoj. 

— Bet, - paprieštaravau aš, - girdėjau, kad jis, tavo Viešpats, 
nuėjo pirm kitų į Galilėją ir ten jų laukia. 

Lozorius atžariai atšovė: 

— Kas man rūpi! Prižiūriu sodą ir nesitolinu nuo savo kapo. 

Jis tebekalbėjo švebeldžiuodamas, akis jam niaukė rūškana ir 
atrodė, kad širdies gilumoje laiko mįslę, kurios kitiems paaiš- 
kinti negali. Stovint šalia jo mane ėmė krėsti šaltis ir aš pasigai- 
lėjau išsukęs iš kelio jo pasveikint. 

— Ramybė tau, - pasakiau atsisveikindamas. 

— Ramybė, - šaipiai pakartojo jis, - jeigu Žinotum, kas yra ra- 
mybė, kažin ar tu jos man linkėtum. 

Nugeltusia ranka jis palietė kaktą ir pridūrė: 

— Man skauda galvą, aš nesuvaikau minčių. Nusigandau, 
kai pakvietei mane vardu. Pašiurpstu, išgirdęs šaukiant mano 
vardą. Pasakysiu tau palyginimą. Jeigu mudu su tavim būtu- 
mėm tik adatos smailio didumo, o visi aplinkui dar mažesni už 
mudu, tai turbūt vis tiek manytumėm, kad esam tokio didu- 
mo, kaip dabar, nes galėtumėm lygintis tik vienas su kitu. Man 
šis pasaulis ir visa kas aplinkui paliko adatos smailio didumo. 
Kodėl jis gimė, mirė ir prisikėlė šiame adatos smailio didumo 
pasaulyje? Aš nesuprantu. 

Nieko kita neliko, kaip tik manyt, kad per kelias dienas, kai 
gulėjo kape negyvas, jam aptemo protas. Matyt, todėl jis jau ne- 
begalėjo mąstyti taip, kaip kiti žmonės. Aš tylomis apsisukau ir 
grįžau į kelią. Natanas skvarbiai pažvelgė į mane su tokia pat 
nuostaba, kokią sykį jau buvau matęs jo veide. Bet neištarė nei 
žodžio. Keliavome toliau. 

Nusileidome į slėnį, kirtom upės vagą ir, traukdami kalnų at- 
šlaitėmis, tik vieną kartą sustojome prie šulinio pagirdyt asilų. 
Natano nebylumo persiėmė ir Marija, tad mudu mažai kalbė- 
jomės tarpusavyje. Tačiau tas Natano tylumas nebuvo niaurus. 

Priešingai, jo vedamas, aš jaučiaus ramus. Ir jau nebelaikiau 
piktumo ant tos ligotos moters, nes ji jojo iš paskos, stengda- 
masi nepakliūt mums į akis. O aš priešingai: ilgėjant šešėliams, 
susirūpinau, kaip ji atlaikys kelionės sunkumus, nes Natanas 
be perstogės niukino asilus ir pats žengė dideliais tvirtais žings- 
niais, tarytum genamas skubos, kaip mes. Supratau, kad, ap- 
lenkdamas Samariją, jis traukia per Jerichą einančiu galilėjiečių 
maldininkų keliu, kuriuo jie vyksta į šventyklą ir grįžta iš di- 
džiųjų žydų švenčių. 

Tik sužibus pirmosioms žvaigždėms, sustojome nedideliame 
kaimelyje ir Natanas nuvedė asilus į paprastų nakvynės namų 
uždarą kiemą. Ten turėjom patys savim pasirūpint. Natanas 
greit ir patyriai nukrovė nešulius nuo asilų ir sunešiojo kilimus 
į tuščią, mėšlu įsmirdusį, bet šiaip jau švarų kambarį. Zuzana 
iškart įžiebė kieme ugnį ir suskato barškint indus, nusprendu- 
si paruošt mums valgio ir pasirodyti naudinga. Į košę ji įmai- 
šė pjaustytos avienos ir paliko virti, atsinešė vandens ir puolė 
prievarta mazgot man kojų. Ir Marijai numazgojo kojas ir visais 
atžvilgiais elgėsi su ja pagarbiai. O paruošus valgį pirma patie- 
kė jo man, paskui Marijai. Man pasidarė gera. 

Maloniai pakviečiau Nataną ir pasiūliau juodviem su Zuzana: 

— Gal ir įžeisiu jūsų papročius, bet mes keliaujam kartu ir tu- 
rim miegot tam pačiam kambary. Valgot tą pačią košę, tad sės- 
kit vakarieniaut drauge su mumis. 

Jie nusimazgojo rankas ir pritūpė prie valgio. Natanas atsi- 
laužė duonos, žydiškų papročiu palaimino ją ir ištiesė gabalėlį 
man, bet į moteris nekreipė dėmesio..Jis valgė nedaug ir mė- 
sos nelietė. O kramtydamas stebeilijo į tolį, paskendęs savo 
mintyse, tad jo nekalbinau. Dar pažiūrėjęs asilus, jis susisupo 
apsiaustu, užsidengė galvą ir atsigulė prie slenksčio, tarsi ro- 
dydamas, kad visi turim gultis miegot. Bet Zuzana pavalgius 
puolė man po kojų ir siekė pabučiuot, dėkodama už tai, kad 
pasiėmiau globon. 

Aš pasakiau: 

— Ne man dėkok, bet Natanui. Tikiuosi, kad kelionė tau ne- 
bus per sunki ir vėl neatkrisi. 

Ji paprieštaravo: 

— Ne, ne, mes, Galilėjos moterys, atsparios kaip šikšna. Tik 
iš sielvarto susirgau, bet pasveiksiu iš džiaugsmo parsigavus į 
savo giminę prie Genezareto ežero. 

Kitą rytą Natanas pažadino mus dar prieš saulėtekį ir iš- 
bakštino į kelią taip mikliai, kad, sunkiai plėšdamas akis ir 
ryto vėsos krečiamas, pamačiau, jog sėdžiu ant asilo kramsno- 
damas duoną, o raudona saulė dar tik kyla už kalnų. Bet sau- 
lei nuskaistėjus ir sušildžius kūną širdį užliejo džiaugsmas. 
Akį glostyte glostė melzgani kalnai, sidabriški alyvmedžiai at- 
šlaitėse ir vynuogynai. Manding, džiaugsmas mums visiems 
užliejo širdis, nes suvis netikėtai, mano dideliausiai nuostabai, 
Natanas pražiojo burną ir gargždžiu balsu užgiedojo žydišką 
giesmę. 

Klausiamai pažvelgiau į Mariją, bet ji tik papurtė galvą ro- 
dydama, kad nesupranta, ką jis gieda. Nelygiai kylančiame ir 
žemėjančiame Natano balse girdėjosi kažkas nepaprastai džiu- 
gaus, bet sykiu iškilnaus. Kai jis nutilo, nusėdau nuo asilo ir 
palūkėjau iš paskos jojančios Zuzanos. Paklausta, ką giedojo 
Natanas, ji atvirai pažvelgė į mane ir paaiškino: 

— Tai kelionės giesmė. Viešpats tave saugo, tavo dešinėje Vieš- 
pats yra tavo užuovėja. Dieną saulė neužgaus tavęs nei mėnulis 
naktį. Viešpats saugos tave nuo visa, kas pikta, jis saugos tavo 
gyvastį. Viešpats saugos tave išeinantį ir grįžtantį, ir dabar, ir 
amžinai. 

Sunkiai supratau Natano tarmę. Todėl jam nutilus, Zuzana 
linguodama ėmė niūniuot tuos pačius žodžius sava tarme ir 
pribloškė mane, staiga pratrūkusi raudot. Guosdamas paliečiau 
jai petį ir sunerimęs paprašiau: 

— Neverk, Zuzana, o papasakok man, kas tave slegia. Gal ga- 
lėsiu tau padėti. 

Ji ėmė teisintis: 

— Ne, ne, vien iš džiaugsmo verkiu, nes iš skaudžiausio liūde- 
sio, tarytum iš mirties nasrų, aš vėl išsiveržiau į dienos šviesą. 

Nejučia mane užniko jausmas, kad keliauju su dviem pa- 
mišėliais. Bet taip pagalvojęs nusišypsojau, nes sveikas protas 

sakė, kad tai aš, romėnas, esu didžiausias pamišėlis, jei šitaip be 
atvangos gainiojuos prisikėlusį žydų karalių. 

Artėjant pusiaudieniui, nusileidom į Jordano slėnį ir išvy- 
dom prieš save plačius derlingus laukus ir pilkus Jericho mū- 
rus. Dangus kaitino svilino, bet tarpais vėjas atnešdavo švelnų 
ir sykiu skvarbų kvapą balzaminų sodų, kurie laikomi Jericho 
turtu. 

Čia visa buvo labiau paėję į pavasarį negu Jeruzalės krašte 
ir jau matėm pjautuvais pjaunant kviečius. Bet Natanas nėjo į 
miestą. Galvijų takais jis vedė mus aplinkui, o vidurdienį susto- 
jom pailsėti mūro šešėlyje prie šaltinio ir pašerti asilų. Natanas 
pasitraukė atokiau pasimelst ir, iškėlęs rankas, pasisuko Jeruza- 
lės pusėn, tad Marija taip pat prisiminė turinti sukalbėt dienos 
maldą, ir Zuzana kažką sau dievobaimingai murmėjo. Tuo aš 
nuo jų skyriausi, mat aš meldžiuosi, kaip liepia paprotys, - tik 
per aukojimus ir dievų šventes, - kada kur lankausi, - ir ne- 
manau, kad tokios maldos turi kokį nors poveikį. Aš tik pri- 
sitaikau prie šalies papročių, kad neišsiskirčiau iš minios. Tad 
mane suėmė pavydas ir užsimaniau paprašyt jų išmokyti mane 
savo maldos. Bet jie buvo žydai ir manėsi esą Dievo išrinktoji 
tauta. Todėl spėjau, kad Natanas ir Zuzana nesutiks. O Marijos 
malda man pasirodė tik vaikystėje išmoktas, visai nenaudingas 
įprotis. 

Pailsėję užvalgėme duonos, svogūnų ir sūrio. Aš išgėriau 
perrūgusio vyno, ir net Marija trūktelėjo, bet Natanas su Zu- 
zana gėrė tik vandenį. Kai Natanui pasiūliau perrūgusio vyno, 
jis tylėdamas tik mostelėjo į nukirptus plaukus. Supratau, kad 
jis išties susisaistęs kažkokiais įžadais. Tačiau jis taip maloniai 
pažvelgė į mane, kad paklausiau: 

— Ar davei ir tylėjimo įžadus? 

Jis man atsakė: 

— Kur daug kalbama, ten kaltės netrūksta. 

Bet tai tardamas taikingai nusišypsojo. Ir nevilkino poilsio 
valandos, o skubino keliaut toliau. Vėl grįžom į vieškelį ir pa- 
matėme atstu, anapus lygumos patvinusį Jordaną. Jodami kai- 
tom ir prakaitavom, tad kiekvienas rūpinosi savim. Ir įgilios 


229 


musės kamavo mus ir asilus taip baisiai, kad šie ėmė spyriotis. 
Manding, tokia gausybė musių radosi nuo jaučių, kurie į kūly- 
klas tempė vežimus su kviečių pėdais. 

Iki vakaro sukorėm ilgą kelią, tad visi buvom pavargę, ištroš- 
kę ir sustingę. Apsinakvojom kaime, kuriame tryško gyvo van- 
dens šaltinis, užtat galėjom deramai nusipraust. Man pasirodė, 
kad Natanas tyčia vengia nakvoti miestuose, kur patogiau ir ga- 
neparodžiau jokio nepasitenkinimo. Po vangių Jeruzalės dienų 
mano kūnui tikrai buvo malonus toks paprastas gyvenimas. 

Marijai pabodo dykinėti, tad ji susikėlė apsiaustą ir kaip ga- 
lėdama gelbėjo Zuzanai kurti ugnį ir ruošti valgį. Girdėjau jas 
moterišku papratimu karštai tarškant tarpusavyje. O aš stebė- 
jau, kaip žiebiasi žvaigždės. Kai pavalgėm, Marija prisitraukė 
savo kilimą prie pat manojo ir sušnibždėjo man į ausį: 

— Ta Zuzana tamsuolė, gali tart ją silpnaprote. Bet spėju, kad 
ji iš romiųjų ir taip pat kažką žino apie nukryžiuotąjį Jėzų, nors 
bijo mūsų ir nedrįsta prisipažint. 

Pašokęs atsisėdau ant kilimo. Natanas jau gulėjo prie slenks- 
čio, užsidengęs galvą, bet Zuzana klūpėdama patyliukais dar 
murmėjo maldą. Nesusiturėjau ir, kuždomis pakvietęs ją, pa- 
prašiau: 

— Pamokyk mane savo maldos, kad žinočiau, kaip reikia 
melstis. 

Zuzana prieštariai iškėlė rankas ir ėmė teisintis: 

— Aš tamsuolė. Nežinau Įstatymo. Nemoku deramai melstis. 
Tik pasijuoksi iš manęs, jei sukalbėsiu savo maldą. 

Ašją patikinau: 

— Nesijuoksiu ir nesišaipysiu, nes trokštu būt romios ir nuo- 
lankios širdies. 

Ir Marija pridūrė: 

— Tavo malda naujoviška. Dar niekad negirdėjau šitaip mel- 
džiantis. 

Baikščiai, bet neužmiršdama, kad man skolinga, Zuzana pa- 
mokė mus maldos tardama: 

— Mane išmokė šios maldos todėl, kad ją lengva prisiminti. Ir 

patikino, kad ji atstoja visas kitas maldas, nes prie jos nėra ką 
pridurti. Taigi aš meldžiuosi šitaip: „Tėve mūsų, kuris esi dan- 
guje, teesie šventas tavo vardas, teateinie tavo karalystė, teesie 
tavo valia, kaip danguje, taip ir žemėje. Kasdienės duonos duok 
mums šiandien. Ir atleisk mums mūsų kaltes, kaip ir mes atlei- 
džiame savo kaltininkams. Ir neleisk mūsų gundyti, bet gelbėk 
mus nuo pikto. Iš tikrųjų.“ 

Paprašiau jos dar sykį pakartoti maldą ir pamačiau, kad ji 
paprasta ir lengva. Sukalbėjau ją balsu, galvodamas apie kiek- 
vieną sakinį, ir supratau, kad prie jos tikrai nereikia nieko pri- 
durti, nes joje pasakyta viskas, ko reikia paprastam žmogui. Ji 
nepanėšėjo į mokslinčiaus sugalvotą išmoningą kalbėjimą, bet 
man sukėlė gana daug minčių, tad tuosyk Zuzanos daugiau ne- 
kamantinėjau. 

Kitą vakarą teko nakvot netoli potvynio užlieto tankumyno. 
Kažkur toli į šiaurę, prie Jordano ištakų, ant kalno tirpo sniegas. 
Tad paplūdęs vanduo išginė laukinius žvėris iš slėpyklų, nors 
Jordano intakai jau buvo bemaž išdžiūvę. Kai sužibo žvaigždės, 
kalnuose neramiai ėmė loti šakalai, o paskui pasigirdo riaumoji- 
mo aidas, panašus į tolimą perkūnijos griausmą. Man tas garsas 
buvo pažįstamas, nors dar niekad nebuvau girdėjęs jo gamtoj, o 
tik naktį Romoje, už cirko mūrų. Asilai pradėjo taip drebėti, kad 
turėjom susivest juos į kambarį, kurio viršutinėje dalyje miego- 
jom mes patys. Ir Marija dar nebuvo girdėjus liūto riaumojimo. 
Todėl prasibruko prie manęs ir drebančiu balsu paprašė, kad 
apsikabinčiau, nors naktis, beje, buvo karšta. 

Natanas nuramino asilus, užsklendė duris ir, budriai suklu- 
sęs, atsisėdo nugara atsišliedamas į duris. Zuzana taip pat ne- 
galėjo užmigti. Todėl pasinaudojau proga ir pasmalsavau: 

— Iš ko išmokai tą maldą, kurią man vakar susakei? 

Tolumoje vėl suriaumojo liūtas, tad plonos molinio namo sie- 
nos tartum sudrebėjo. Zuzana išsigandus užsiėmė delnu burną 
ir atrėmė: 

— Šito manęs neklausk. 

Bet Natanas prasižiojo ir netikėtai paliepė: 

— Pasakyk, nebijok jo. 

Mirguliuojančioj lempos šviesoj Zuzana neramiai apsižvalgė 
lyg norėdama išsisukt, bet paskui ėmė pasakot: 

— Jėzus Nazarietis, kurį nukryžiavo Jeruzalėje, išmokė jos 
savo mokinius ir mus, tas moteris, kurios sekė paskui jį Gali- 
lėjoje. Jis tikino, kad tos maldos mums pakaks ir kad kitokios 
mums nereikalingos. 

Aš iš nuostabos sušukau: 

— Turbūt meluoji, nejau iš tiesų sekei paskui jį Galilėjoj? 

Zuzana patikino: 

— Aš menkų gabumų, tad ir norėdama nemokėčiau meluot. 
Du žvirbliai parduodami už skatiką, o vis dėlto Dievas nei vie- 
no jų neužmiršo. Visą gyvenimą buvau šykštūnė, godėjau pi- 
nigų ir daiktų, net valgyt sau sočiai neleidau. Visiems nuėjus 
žiūrėt naujo pranašo, ir aš nuslinkau tardama, kad gausiu ką 
nors veltui, nes šventykla nieko veltui neduoda. Išklausiau jo 
mokymą ir nieko nesupratau, bet paskui jis kalbėjo žmonėms 
ir, žvelgdamas tiesiai į mane, pasakė: „Žiūrėkite, saugokitės bet 
kokio godumo, nes jei kas ir turi apsčiai, jo gyvybė nepriklauso 
nuo turto.“ Tai nutiko ežero pakrantėj. Pamaniau jį iš tiesų pa- 
žinojus mane ir girdėjus apie mano godumą. Bet paskui jis ėmė 
pasakot apie turtingą vyrą, kurio laukai buvo derlingi ir kuris 
ketino nugriauti savo klojimus ir pasistatyti naujus, didesnius, 
kad galėtų ilsėtis ilgus metus, nes jis turėjo daug gėrybių pri- 
sikrovęs. Tačiau Dievas pasakė tam vyrui: „Kvaily, dar šiąnakt 
bus pareikalauta tavo gyvybės. Kam gi atiteks tai, ką susikro- 
vei?“ Šitaip nutinka tam, kuris krauna turtus, bet nesirūpina 
tapti turtingas pas Dievą. 

Ji atsiduso ir šnekėjo toliau: 

— Supykau ant jo ir parėjau namo, bet negalėjau užmiršti jo 
žodžių, - jie kaip tvinkulys maudė man širdį. Dar kartą nuėjau 
jo paklausyti. Jis kalbėjo apie varnus, kuriuos Dievas maitina, 
ir apie lauko gėles, kurios neverpia ir neaudžia. Jis uždraudė 
savo mokiniams klausinėt, ką jie valgys ir gers, ir liepė ieškot 
karalystės, nes visa kita jiems bus pridėta. Man tada jo pagailo, 
nors, sako, jis keliais kepalėliais ir viena žuvim pamaitino di- 
delę minią. Betgi kasdien to nepadarysi. Nenorėjau dalyt savo 

išteklių tinginiams ir netikėliams plikšiams, bet vis dėlto par- 
daviau savo nuaustus audinius, palikau savo laukus prižiūrėti 
kitiems ir iškeliavau paskui Jėzų, nusprendusi maitinti jį ir jo 
mokinius savo lėšom tol, kol jų išteksiu. Mat pamaniau, kad tas 
stebukladarys greit numirs iš bado, jeigu niekas jo nemaitins. 
Dar kelios moteriškės iš gailesčio pasielgė taip pat, nes gyveni- 
me jis visai nesusivokdavo. 

Prisiminusi kelionę paskui Jėzų, Zuzana ėmė dūsauti ir dar 
pridūrė: 

— Tikrai nenoriu apie jį blogai kalbėt. Tik sakau, kad apie šio 
pasaulio reikalus jis maža ką suprato. Todėl mes, moterys, tu- 
rėjome juo rūpintis, bet pripažįstu, kad jo mokiniai, norėdami 
užsidirbti, retkarčiais pažvejodavo. Nazarete plito kalbos, kad 
jis pats buvo nekoks dailidė, nors mokėsi tėvo amato. Jungus 
ir arklus dirbti gebėjo, bet padoraus rato nepadarydavo. Be to, 
buvo labai patiklus ir atidavė kapšelį godūnui Judui Iskarijo- 
tui, kuris dalį tikriausiai nusigvelbė sau. Tai matėsi iš jo akių. 
Nesakau, kad supratau Nazariečio mokymus. Net mokiniai ne 
visus juos suprato. Bet šalia jo buvo gera. Todėl neatsižadėjau 
jo ir negrįžau namo, nors ne kartą norėjau. Be reikalo jis tyčio- 
mis pykdė dievotus vyrus, be to, nepakenčiau, kad leido tokiai, 
kaip balandininkė Magdalietė, sekti paskui. 

Marija nesusilaikė ir sušuko: 

— Marija Magdalietė - gailestinga moteris ir protingesnė už 
tave, pašukiniu apsitaisiusią bjaurią kaimietę! 

Zuzana irgi plykstelėjo ir užriko: 

— Jeigu ją gini, tai jau žinau, iš kokio molio tu pati drėbta ir 
kodėl kas vakarą taip atkakliai brukiesi romėnui į glėbį. Aišku, 
aš tik pašukiniu apsitaisiusi bjauri kaimietė, bet moku verpti ir 
austi šitom rankom, kepti, virti ir kampus kuopti, ir arklo ran- 
keną esu laikius, nes brangaus pinigo padieniams samdyti be- 
reik nešvaisčiau. Apskritai Jėzus Nazarietis buvo per geras šiam 
pasauliui, neatsargus, lengvatikis. Ir stebuklus darė, ir ligonius 
gydė, nežiūrėdamas, ar tie nuodėmingieji tokios malonės verti. 
Bet kuris tik paliesdavo jo apsiaustą ir išgydavo nuo negalės. 
Man jis panėšėjo į lengvabūdį vaiką, vieną paleistą į piktą pa- 


233 


saulį. Kad būtų paklausęs protingo patarimo, niekad nebūtų 
ėjęs Velykoms į Jeruzalę. Bet buvo užsispyręs ir tarėsi išmanąs 
šio pasaulio reikalus geriau už kitus. Užtat taip ir atsitiko. 

Po tiek laiko Zuzana iš tiesų burnojo Jėzų Nazarietį tartum 
neklusnų vaiką. Bet paskui, viską prisiminusi, pratrūko verkt 
ir tarė: 

— Iš jo man liko tik šitas pašukinis ir malda, kurios jis mus iš- 
mokė. Po jo mirties mes išsilakstėm kaip pabaidytų žvirblių bū- 
rys. Pamačiusi, kaip jį prikalė prie kryžiaus, sumišau iš baimės 
ir sprukau šalin. Ilgai kąsnio praryt negalėjau. Tik tysojau uoloj 
po šventykla, nuogąstaudama, kad kas nors mane pažins. Ga- 
lop sutikau šitą baltai apsitaisiusį Nataną, kuris dėl jo nusikirpo 
plaukus. Natanas pasakė man, kad Jėzus prisikėlė iš mirusiųjų 
ir pirmas išėjo atgal į Galilėją. 

Staiga Zuzana užsiėmė delnu burną ir įsibedė į Nataną, lyg 
nenulaikiusi liežuvio. Bet Natanas tik pasakė: 

— Moters šneka - kaip sausų šakų spragėjimas, po puodu. 
Žinojau, kad jo karalystė čia pat, bet Jėzaus nepažinau. Nusi- 
kirpau plaukus, išgirdęs, kad jis prisikėlė, vadinas, jis - Dievo 
Sūnus ir tas, kurio laukėme. 

Zuzana patikino: 

— Aš jį pažinojau, ir pažinojau iš visų geriausiai, nes skalbiau 
jo drabužius. Jis buvo žmogus, jautė alkį ir troškulį, kartais pa- 
vargdavo nuo mokinių ir žmonių žiaurumo. Be abejonės, jis 
prisikėlė iš mirusiųjų, jeigu taip šneka, ir aš nėmaž tuo nesiste- 
biu. Priešingai, verkiu iš džiaugsmo dėl jo ir tikiu, kad piktybė 
išvirs į gera. Gal jis Galilėjoj iš tiesų įkurs karalystę, jeigu mes 
kantriai lauksim, o ir angelai už jį pakovos. Antraip jam nieko 
neišeis. Bet aš vis tiek rytą, dieną ir vakare kalbėsiu jo išmokytą 
maldą. Man jos gana, nes pats Jėzus sykį taip tikino. 

Jos pasakojimas nepaprastai nustebino Mariją. Ji nepatikliai 
paklausė: | 

— Nejau tu iš tiesų skalbei jo drabužius? 

Zuzana pasigyrė: 

— Kas. dar galėjo taip baltai išskalbt! Kažin ar tavoji Marija 
Magdalietė kada skalbė baltinius, Salomei per akis buvo savų 

vaikų drabužių, o Jonas vedžiojosi tarnaites. Jeigu būtų drįsus, 
toji tikriausiai būtų sekus paskui Jėzų su dengtais neštuvais. O 
juk moka vaikščiot savom kojom. 

Nebegalėjau ilgiau gniaužt nuostabos ir paklausiau: 

— Kodėl tu iš tikrųjų sekei paskui jį ir aukojai savo išteklius, 
nors nei jo elgesys, nei mokiniai, nei kiti bendrakelioniai tau 
netiko? 

— Juk jis buvo kaip vargšas avinėlis tarp vilkų. Kas jį būtų 
pamaitinęs, kas juo būtų pasirūpinęs, jeigu ne aš? Tikra motina 
manė, kad jis išsikraustė iš proto. Nazareto gyventojai net buvo 
nuvedę jį prie skardžio, žadėdami nustumti pragarmėn, bet ne- 
išdrįso. 

— Vadinasi, mylėjai jį? - paklausiau. 

Zuzana nesmagiai pasimuistė, sukeitė kojas ir piktai suriko: 

— Ką aš, sena trintuvė, išmanau apie meilę? Pasaulis pilnas 
šungalvių tinginių, godžių šventikų, beširdžių mokesčių rinkė- 
jų ir kitokių pasalų! Kaimietė tik nueis į miestą ir ją nukirps kaip 
avį. Matyt, gailėjau jo, nes buvo toks naivus, piktybės nėmaž 
nepažinęs. 

Ji sudėjo delnus ir tyliai, lyg susigėdus savo kalbų, pridūrė: 

— Be to, jis žinojo amžinojo gyvenimo žodžius. 

— Ką turi galvoje? - paklausiau aš. 

Bet Zuzana suirzo ir nekantriai atšovė: 

— Aš nežinau. Taip buvo, ir tiek. Aš jo kalbų nepermaniau. 
Tiktai tikėjau. 

— Ir dabar tiki? - neatstojau. 

— Nežinau! - piktai suriko ji. - Kai kraujas ir kančios prakai- 
tas sruvo kryžium nuo jo kūno, jau netikėjau, o pabėgau, nes 
negalėjau žiūrėti į jo kančią. Turbūt iš nuovylio susirgau ir pa- 
maniau, kad mano pinigai nuėjo vėjais. O gal ir ne. Labiausiai 
mane susargdino jo kančia, nes tokios mirties jis nenusipelnė, 
nors piktai kalbėjo apie fariziejus ir Rašto aiškintojus. Vis dėl- 
to ne pikčiau, nei koks paprastas žemdirbys, kuris juos pažįsta 
ir kuris dėl to, kad nežino Įstatymo, turi sunaikint savo vaisių 
derlių ir suversti daržoves į sąvartyną. Bet dabar tikriausiai vėl 

viskas susitvarkys ir aš tikrai juo patikėsiu, jeigu dar kartą jį 
susitiksiu ir išgirsiu jo balsą. 

Slogią karštą naktį molio trobelėje asilams neramiai bruzdant 
prie ėdžių, liūtams riaumojant, protas akino mane abejoti jos 
žodžiais. Pagalvojau, kad ji dedas kvailesnė ir gudriai slepia 
nuo manęs tai, kas svarbiausia. Jeigu ji ilgai sekė paskui Jėzų 
Nazarietį, matė jo stebuklus, girdėjo jį kalbant žmonėms ir, jam 
mokant savo išrinktuosius mokinius, vis graibėsi po žodelį, tai, 
be abejonės, sužinojo ir tai, kas buvo skirta ne visiems. 

— Ojo išmintis? — vėl paklausiau. - Ar tikrai daugiau jokios jo 
paslapties neprisimeni? 

Vis priešiškiau žvelgdama į mane, Zuzana paaiškino: 

— Vaikų ir moterų niekas neišmokys išminties. Kaip tik už 
tai nepakenčiau Marijos Magdalietės, kuri nuolatos brukda- 
vosi jam prie kojų, vaizduodamasi, kad viską supranta, o mes 
visi dirbom naudingą darbą. Tiek mums buvo gana ir net per 
daug, - sergėk Dieve, — nes tarnavom ir maitinom ne dvylika, 
o tarpais net septynias dešimtis. Jis man buvo išmintis. Gyvy- 
bės duona, kaip pats sakė. Nesupratau, ką jis turėjo galvoje, bet 
patikėjau. 

Pamatęs jos paikumą, aš neviltingai papurčiau galvą ir lio- 
viausi klausinėti. Bet lempos liepsnelei dar silpnai bliksint, Zu- 
zana panūdo mane įtikinti ir susimąstė taip skausmingai, kad 
ėmė timpčioti pirštus, linguoti visu kūnu, bet galų gale paaiš- 
kino: 

— Jo Tėvo danguje yra ir mano tėvas. Jis leido ir vaikams prisi- 
artint ir tikino, kad tie, kurie bus kaip vaikai, jeis į jo karalystę. 
Tą jo kalbą aš supratau ir suvokiau, kad aš, kaip vaikas, negaliu 
smalsaut savo tėvo tikslų, nes tėvas viską žino geriausiai. Tik 
šitą vieną paslaptį atsimenu. 

Tą neramią naktį nesumerkiau akių ir duslus liūto riaumo- 
jimas naktyje man labai priminė Romą, todėl būdraujant tar- 
pais atrodė, kad vėl esu tenai, kad netrukus išsekęs nuo aistros 
pabusiu ant purpurinių pagalvėlių rožių aliejaus kvapsny. Tai 
buvo sunkus slogutis, bet kniostelėjus iš miego mane perėmė 
lygiai toks slėgus beviltiškumo jausmas. Apžėlęs, susivėlęs, pra- 

smirdęs prakaitu tysojau nešvarioj molinėj trobelėj tarp asilų ir 
žydų, vaizduodamasis, kad pasieksiu kažin ką, kas prieštarauja 
sveikam protui. Romoje būčiau šukavęsis plaukus ir kruopščiai 
klostęsis apsiaustą — skirtingai, nelygu proga. Atsainiai ką nors 
sau skaitinėčiau, eičiau stebėt kokios įdomios teismo bylos ar ki- 
taip leisčiau laiką, laukdamas tik tos valandos, kai vėl susitiksiu 
Tuliją. Mintys, kurias dabar mintiju, būtų išjuoktos tiek turtingų 
atleistinių, tiek išmintingų vyrų šviesioje draugijoje, nes geras 
paprotys ten liepia netikėti niekuo. Pats juokčiausi pirmas. 

Bet tos pačios lengvabūdės moteriškės ir gudrūs jaunikaičiai 
vienas paskui kitą stoja eilėn dėl kokio garsaus būrėjo iš žvaigž- 
džių, užkalbėtojo ar burtininko prielankumo ir moka kalnus 
pinigų už laimę nešančius pakabučius. Ir patys juokdamiesi ir 
netikėdami, o vis dėlto tikėdami, kad jie turi poveikį. Tai kaip 
žaidimas. Laimė įnoringa ir laimėjimas abejotinas, bet verčiau 
žaisti, nei mest žaidimą ir likti tuščiomis. 

Nejau ir čia, Jordano naktyje žaidžiu toliau, širdies gilumoje 
dvejodamas, bet dėl abejotino laimėjimo tardamas, kad verčiau 
žaidimą tęsti, nei jį mesti? Gal tik sapnas ir regimybė ta kara- 
lystė, kurią vaizduojuosi dar tvyrant žemėje ir į kurią tikiuosi 
rasti kelią. Šitų kankinamų minčių užgultas pajutau pasidygė- 
jimą šalia alsuojančia Marija, užsispyrėle Zuzana ir nebyliuoju 
Natanu. Kas bendra tarp manęs, romėno, ir jų? 

Mintyse pakartojau Zuzanos išmokytą maldą. Tai buvo pir- 
moji man išaiškėjusi Jėzaus Nazariečio mokinių paslaptis. Ga- 
limas daiktas, joje užsklęsta slapto pažinimo stebuklinga galia. 
Bet kad ir kaip varčiau jos sakinius, manji atrodė tiktai vargdie- 
niui pritaikytas aklas nusižeminimo pavyzdys, kurį nuolankiai 
kartodamas nusiramini ir nusimeti nuo pečių rūpesčių naštą. 
Nesu toks naivus, kad ji man padėtų. 

Tąnakt visi miegojom blogai ir iš ryto buvom apsiblausę 
ir vaidingi. Marija Beretietė ėmė aikštytis ir pareikalavo, kad 
suktumėm į kalnus ir keliautumėm per Samariją. Ji baimino- 
si susidurti su liūtu, kurį poplūdžio vanduo išginė iš tanku- 

ir pavalgio maišus ir pasakė kažką pametusi, tad užtrukom 

išvykti. Natanas taip pat nerimavo ir atidžiai žvalgėsi aplinkui, 
o vabzdžių užnikti asilai buvo tokie gąslūs, kad tramdėm juos 
be perstogės. 

Marijos šnekų įerzintas Natanas galų gale prisiminė Raštą ir 
tarė: 

— Žmogui jo kelias gali atrodyti teisingas, bet galų gale jis nu- 
veda į mirtį. 

Ir, mostelėjęs į kalaviją prie mano šono, ryžtingai leidosi į ke- 
lią, jėga nusitempdamas nešulinį asilą ir tartum pasakydamas, 
kad dėl jo galim elgtis kaip tinkami, bet bent jau jis keliaus, kaip 
numatęs iš pradžių. 

Marija subliuvo: 

— Lengva jums, vyrams, bet aš — pati jauniausia! Liūtas - gu- 
drus žvėris, visada išsirenka minkščiausią gabalą. Tokį dalyką 
girdėjau. 

O Zuzana užriko:; 

— Jeigu Jėzus Nazarietis nuėjo šituo keliu, tai turbūt ir mes 
galim juo eit! Jei tu bijai, aš josiu pirma ir nuginsiu liūtą. Manęs 
jis tikrai nelies! 

Irzliai įsiterpiau, kad nei vienas iš mūsų nežino, kokiu keliu 
Jėzus Nazarietis pirm mūsų nuėjo į Galilėją, jeigu jis iš tiesų ten 
nuėjo. Tai galėjo būt tiktai Jeruzalės valdžios paskleista gudri 
pasaka, siekiant išviliot galilėjiečius iš miesto. Neturėjau jokio 
noro su pliku kalaviju stot prieš liūtą, nors cirke buvau matęs, 
kaip lavus vyras po tokios užmačios liko gyvas. Bet Natanas 
žinojo kelius ir slypinčius pavojus, todėl man rodės, kad turim 
sekti paskui jį. 

Tad kunkuliuodami piktumais keliavom toliau. Patvinusioj 
brastoj turėjom susikelti apdarus ir pertempt nirtuliuojančius 
asilus. Perėję brastą, pakliuvom tiesiai į legionierių glėbį, o 
šie, pamatę Mariją, pasveikino mus džiugiais šūksniais. Už 
tai, kad turėjau kalaviją, jie iš karto nutempė mane nuo asilo, 
priplojo prie žemės ir tikriausiai būtų užmušę, jei, gelbėdamas 
gyvastį, nebūčiau jiems ir graikiškai, ir lotyniškai sušukęs, kad 
esu pilietis. Nežiūrėję mano leidimo turėti ginklą, jie patikrino 
visus mano daiktus, dėl smagumo apgrabinėjo Marijos drabu- 

žius ir tikrai būtų ją jėga nuvilkę į krūmyną, jeigu aš nebūčiau 
romėnas. | 

Paaiškėjo, kad šitaip jie įžūlavo todėl, kad nebuvo nei nuo- 
latiniai kelio sargybiniai, nei ėjo kariškas pratybas, o tik jų 
vyresnysis įsimanė nudaigoti liūtą ir su lankininkais įsitaisė 
pasaloj ant kalvelės, kurios link šitie legionieriai erzeliuodami 
ir tarškindami skydus turėjo ginti iš slaptavietės išviliotą liū- 
tą. Tai buvo nelinksma užduotis, nors, iš visa ko sprendžiant, 
liūto jau nei padujų nebuvo. Todėl jie drąsindamiesi ėmė gert 
vyną. 

Prievarta, kurią patyriau, buvo tokia nemaloni ir taip paže- 
mino mano garbę, kad galėjau įsivaizduoti save žydų vietoj ir 
suprasti, kodėl jie taip apmaudžiai nekenčia romėnų. Mano 
bloga nuotaika išsiliejo įniršiu. Pagaliau užėjęs ant kalvos liūto 
kailio įsigeidusį šimtininką, išplūdau jį patį, jo karius ir pagra- 
sinau skundu prokuratoriui dėl jo vyrų elgesio. 

Ir negerai padariau, nes randuotasis šimtininkas, piktai dėb- 
čiodamas į mane, paklausė, kas aš toks iš tikrųjų, kad, užsime- 
tęs žydišką apsiaustą, keliauju žydų draugėj. Ir sviedė man: 

— Ar tik nesi iš tos pačios rujos, kur pastarosiom dienom de- 
šimtimis keliauja prie Tiberiados ežero. Juk dabar javapjūtė, o 
ne šventųjų vietų lankymo metas. Šie keliauninkai kažką pikta 
rezga. 

Ėmiau maldyt jį ir atsiprašiau už tūžmą. Paskui pamėginau 
išklaust, kokius žmones jis buvo sutikęs. Bet jis pats nieko ne- 
buvo matęs, nes pėsčiomis keliaujantys žydai vidury nakties 
pasistengia apeit sargybos postus ir muitines. Šimtininkas sakė 
apie tai tiktai girdėjęs. Mane jis globėjiškai įspėjo: 

— Žiūrėk, nepakliūk jiems į nagus, nes visi galilėjiečiai aklati- 
kiai. Tai tankiai gyvenamas kraštas, o iš dykumos tenai tolydžio 
šliaužia maištininkai. Vos prieš pora metų šiose vietose veikė 
vienas aklatikis, kuris skelbė žydų karalystę ir burtais krikšti- 
jo vyrus Jordano vandeny, kad jie būtų nesužeidžiami. Galop 
Galilėjos žydų valdovas nukirto jam galvą, atskleisdamas, kad 
pats aklatikis yra sužeidžiamas. Bet jo šalininkai galbūt dar 
klaidžioja prie Jordano. 

Turbūt jis laikė mane nieko vertu netikėliu, kad šitaip kelia- 
vau, nes greit nutraukė pašnekesį ir pavarė, lyg parodęs didelę 
malonę. | 

Ir toliau keliavom vargingai, todėl Marija Beretietė ėmė nie- 
kint mane ir tarstelėjo: 

— Matyt, nesi labai svarbus tarp savo tautiečių, jei net randuo- 
tas, prakaitu pasmirdęs šimtininkas drįsta šitaip tave menkint. 

— Ar laikytum mane šaunesniu, jeigu dėvėčiau šalmą ir avė- 
čiau dygliuotus batus? - pašaipiai paklausiau aš. 

Marija atlošė galvą ir atkirto: 

— Legionieriai bent jau Žino, ko nori! Jei jau esi romėnas, kodėl 
keliauji ne taip, kaip romėnai, ir kodėl nesinaudoji savo teisėm? 
Nereikėtų man raudonuot dėl tavo plaukuotų kojų ir barzda 
apžėlusio veido. 

Spoksojau į ją, netikėdamas savom akim. Pagavo noras išsi- 
laužt iš krūmo rykštę ir iščyžt jai kailį. Todėl drebančiu balsu 
paklausiau: 

— O kas per mergina žadėjo laimint mane visą gyvenimą, jei 
tik pasiimsiu ją drauge, ir net laukymėje nakvoti su manim? 
Kas tu iš tiesų manaisi esanti? 

Bet Marija atkragino galvą ir tėškė: 

— Nemaniau, kad tu drėbsi man į akis tai, ką išsipasakojau tau 
apie save. Aš neturėjau laimės, bet jeigu iš tiesų sutiksiu prisikė- 
lusį Jėzų Nazarietį ir jis atleis man nuodėmes bei apvalys mane, 
tu jau negalėsi man prikaišiot tokios praeities. Pasisakyk, kokių 
baisių nuodėmių pats rengies atsikratyt, jeigu dediesi toks nuo- 
lankus ir ieškai kelio. 

Manau, kad širdyje ji iš tiesų nelaikė tokių žodžių, o tik aikš- 
tingai liejo apmaudą dėl varganos dienos kelionės. Daugiau 
nieko jai nesakiau. Ji vėl ėmė joti prie Zuzanos ir aš iš karto 
išgirdau jas spigiai susiriejant, o paskui drauge koneveikiant 
mudu su Natanu. 

Tą vakarą už Samarijos kalnų saulė leidosi baugiai raudona, 
slėnin akimirką nusėdo šiurpulinga baltuma, o apačioje, gilioj 
vagoj šniokščiantys Jordano vandenys pajuodo. Dėl to keisto 
reginio visa ėmė rodytis netikra ir negeros mintys išsisklaidė. 

Prisiminiau, kaip sutemo dangus, kai žydų karalius kankinosi 
ant kryžiaus, ir kaip drebėjo žemė jam išleidžiant dvasią. Pri- 
sikėlimu iš mirusiųjų jis paliudijo savo karalystės tikrumą. Aš 
atitolau nuo jo karalystės, širdies gilumoje paniekindamas savo 
bendrakelionius, tardamas esąs geresnis ir laikydamas savy 
piktumą ant nenuovokios merginos. 

Todėl, kai nakvynės vietoje nusiprausėm, prisiartinau prie 
Marijos ir prisipažinau: 

— Atleidžiu tau už piktus ir neapgalvotus žodžius ir jų dau- 
giau neprisiminsiu. 

Bet Marija, tai išgirdusi, įsiuto dar labiau ir pajuodusiom 
akim atžėrė: 

— Ak, tai tu man atleidi, pirmiau baisiausiai įskaudinęs, o pas- 
kui visą dieną sukęs man nugarą? Tiesą sakant, širdyje buvau 
pasirengus tau atleist ir tarti gerą žodį, nes iš tavęs, kaip vyro, 
nieko daugiau laukt negaliu, kaip tikino Zuzana. Bet, Dieve 
gink, kad tu atleistum man pirmiau, nei aš! 

Tai išgirdęs Natanas pakėlė į dangų akis ir neviltingai skės- 
telėjo rankom. Jo nusižeminimas paakino nusižemint mane ir 
daugiau nepykau. 

— Tebūnie, kaip nori, Marija Beretiete, - pasakiau. — Taigi tu 
atleisk man, o aš nuolaidžiai pripažįstu neturįs už ką tau atleist, 
jei tik susitaikysim. 

Bet Marija įrėmė kumščius į aptakų juosmenį ir pašaipiai su- 
šuko Zuzanai: 

— Pasižiūrėk ir pasakyk, ar šitas vyras — tikras vyras ar tik 
romėnų išdaras, apie kuriuos esu girdėjus! 

Zuzana delnu užsiėmė burną ir sukikeno, kišdama po puodų 
nendres ir mėšlą, tad aš nesusitvardžiau, o kraujas mušė man 
į galvą ir aš kirtau Marijai tokį antausį, kad pasigirdo pliaukš- 
telėjimas. Bet išsyk pasigailėjau taip padaręs ir kažin ką būčiau 
nuveikęs, kad būčiau galėję tą antausį atsiimt. Marija pradėjo 
verkšlent, traukydama nosį ir delnu trindama degantį skruostą. 
Būčiau puolęs atsiprašinėt, bet Natanas pakėlė ranką, sulaiky- 
damas mane. Po valandėlės Marija nudūrė akis į žemę, pirštų 
galais pritykino prie manęs ir prisipažino: 

— Gerai padarei, kad man sudavei. Juk visą dieną tyčiomis 
tave erzinau. Tai rodo, kad aš tau patinku labiau nei asilas, ku- 
riam plekšnojai kaklą. Dabar pabučiuok mane, parodyk, kad 
tikrai atleidi už bjaurų elgesį. 

Ji droviai apsikabino man kaklą ir aš ją pabučiavau vieną 
kartą ir antrą kartą, parodydamas, kad mudu susitaikėm. Tiesą 
sakant, buvo malonu po piktumų laikyt ją glėbyje ir bučiuot, 
todėl pabučiavau ir trečią kartą. Marija stumtelėjo mane nuo 
mane ir paklausė: 

— Ar pabučiuotum ir Zuzaną, jeigu ji tave įžeistų, o paskui 
atsiprašytų? 

Pažvelgiau į nugairintą apysenės Zuzanos veidą ir palyginau 
jos sausas lūpas su minkštom Marijos. Supratau, kad Marija gu- 
driai stumia mane kilpon. Todėl priėjau prie Zuzanos, suėmęs 
už alkūnių, padėjau atsistoti ir paprašiau: 

— Jeigu aš tave kuo nors įžeidžiau, tai pabučiuok, parodyda- 
ma, kad atleidi. 

Zuzana man pagailiai atsakė: 

— Oi, vargšeli, leidi tai lengvabūdei šitaip su tavim Žaisti! Bet 
Marija nėra blogos širdies. 

Susigėdusi ji atgalia ranka nusišluostė burną ir pabučiavo 
mane, gudriai žvilgčiodama į Mariją. Ši nukaito, bet paskui pri- 
kišo Zuzanai: 

— Kaip tu, Izraelio duktė, gali bučiuot neapipjaustytą romė- 
ną? Aš taip daryt galiu, nes ir šiaip jau esu nuodėminga, o tu 
susiteršei! 

Zuzana pasiteisino: 

— Prastai išmanau Įstatymą, bet jau valgiau su juo iš vieno 
indo. Manding, širdyje jis to paties Tėvo vaikas, kaip aš, nors ir 
romėnas. 

Zuzanos žodžiai sujaudino mane ir mano akyse ji nustojo 
bjaurumo, nors iš burnos jai stipriai dvokė česnaku, kurį, jo- 
dama ant asilo, ji visą kelią kramtė, kad kūnas sužvalėtų. Aš 
pasakiau: | 

— Zuzana, jeigu jis tau leido skalbt drabužius, tai tu savo bu- 
činiu padarei man didelę malonę. 

Bet kai pavalgėm, aš trūktelėjau Mariją tolėliau tamsumon ir 
tiesiai paklausiau: 

— Ar tik nevedi manęs į pagundą? Antraip tavo elgesio paaiš- 
kint negaliu. Juk norėdamas ištraukt iš nuodėmės, pasiėmiau 
tave drauge. 

Alsuodama man į ausį, Marija sušnibždėjo: 

— Tu su manim elgeisi geriau nei visi vyrai ir aš pati nesu- 
prantu, kodėl tavo abejingumas mane žeidžia. Kad bent jaus- 
čiau, jog nesi man visai abejingas. 

— Kūnas yra kūnas, - atsakiau apmaudžiai. - Tau manęs ilgai 
vilioti nereikėtų. Niekam nesu pasižadėjęs nei ištikimybės pri- 
siekęs. Bet galime iš karto sukt atgal ir grįžti į Jeruzalę. 

Marija atsiduso: 

— Gyvenimas keistas ir aš baisiai bijau Jėzaus Nazariečio. Bet 
manau, kad tik jis gali vėl padaryt mane švarią ir skaisčią, be to, 
girdėjau, jog jis griežtai nesmerkė net didžiausių nusidėjėlių, 
jeigu tie juo tikėjo ir gailėjosi dėl nuodėmių. Bet, nusidėjus su 
tavim, aš turbūt visai nesigailėčiau. Priešingai, atrodo, kad tu 
man padarytum gera, taip paimdamas glėbin. Vadinasi, aš jau 
labai nuodėminga, nes nekalta mergina tokių minčių tikrai ne- 
puoselėja. O antra vertus, niekas nuodėmės neišsilenkia. Guos- 
dama mane, nusidėjėlę, Marija Magdalietė tikino jį patį sakius, 
kad vyras, kuris geidulingai žvelgia į moterį, širdimi jau sveti- 
mauja su ja. Tad Nazarietis kėlė tikrai neįvykdomus reikalavi- 
mus, kurių neįveiks nei vienas žmogus. 

— Marija Beretiete, — karštai paprašiau aš, - ar mes negana 
pavargstam kelyje, kad turim bergždžiai kamuotis, regzdami 
nuodėmingas mintis. Šiąnakt nesidangstyk liūto baime ir nesi- 
bruk miegoti prie manęs. Mums abiem bus karšta. 

Marija dar giliau atsiduso ir sutiko: 

— Daugiau netrikdysiu ir neviliosiu tavęs, jeigu atvirai pri- 
sipažinsi, kad mielai pultum su manim į nuodėmę, jei tik iš- 
drįstum. 

Aš užrikau: 

- Tegul bus, kaip nori! Širdyje jau padariau ją su tavim. Tuo 
ir pasitenkink. 

Ji priglaudė delną prie mano degančio skruosto ir sušnibž- 
dėjo: | 

— Kaip karštai aš trokštu būti nekalta ir nelytėta. 

Bet daugiau ji manęs nekamavo ir nesibruko miegoti šalia. 

Pats sau mąsčiau, kad ji, matyt, nedaug ką žino apie kara- 
lystę, kurios kelio ieško, bet iš tokios merginos negali daug ti- 
kėtis. Ėmiau svarstyt, ko Natanui reikia iš Jėzaus Nazariečio, 
kad, norėdamas jį pamalonint, nusikirpo plaukus. Ir tai, ar man 
pačiam reikia to, kas, karalystės matu matuojant, yra lygiai taip 
vaikiška, kaip Marijos troškimas. 

Kitądien palikom vingrųjį Jordaną. Išėję iš vilkstinių kelio 
ir užkopę į kalno atšlaitę, išvydom priešais plytintųį Tiberiados 
ežerą. Pūtė atgaivingas vėjas, putotom bangom kilsavo vanduo, 
o toli toli anapus ežero vos įžiūrima į dangų kilo sniegina kalnų 
viršūnė. Dienai traukiantis, vakarinės pakrantės keliu priėjom 
karštąsias versmes, O atokiau išvydom Erodo Antipo valdžios 
miesto kolonas. Padvelkė sveika siera, nes karštųjų versmių 
vanduo buvo išvedžiotas į galybę baseinų, apie kuriuos valdo- 
vas statė maudyklių statinius. Graikišku papročiu pakrantėje 
kūpsojo vasarnamiai ir žvejų nameliai. Maudyklėms priklausė 
ir graikų, ir žydų svečių namai. 

Kelionės vargų man jau buvo per akis. Todėl įsikūrėm su Marija 
prabangiuose graikų nakvynės namuose, bet Natanas su Zuzana 
ir asilais patraukė į žydų nakvynės namus. Pamaniau, kad šičia, 
Galilėjoje, jų draugėje man verčiau nesirodyt, nes Jėzaus moki- 
niai manim nepasitiki. Geriau tegul Zuzana pati išsiaiškina, kas 
ir kaip dedasi. Tikėjau, kad ji man tai praneš, nes, pasiimdamas į 
Galilėją, padariau jai didelę paslaugą. O Nataną jau taip gerai pa- 
žinojau, kad liepiau dar paturėti mano pinigų kapšelį ir rūpintis 
asilais. Tariau, kad šitaip tvirčiausiai pririšiu jį prie savęs. Perna- 
kvoję jie turėjo keliaut į Kafarnaumą, esantį šiauriniame Galilėjos 
ežero krante, kur mokė Jėzus Nazarietis. Nuo Tiberiados iki ten 
jau nebūtų nei dienos kelio. Zuzanos žiniomis, Jėzus Nazarietis 
niekad nesilankė graikiškoj Tiberiadoj. 

Kitą dieną pabudau apyaušriu ir viena koja šlubčiodamas už- 
kopiau ant stogo. Po karšto Jordano slėnio Galilėjos oras buvo 

gaivus kvėpuoti, ugninių saulėtekio spindulių nudriektas van- 
duo žvilgėjo skaidrus kaip stiklas ir aš užuodžiau stiprų mir- 
tų kvapą. Viskas atrodė aiškiau ir ryškiau, aš užuodžiau visas 
kvapsnis, pats vis dėlto tartum besvoris būdamas. Jaučiausi lyg 
apkvaitęs ir tuo mėgavaus, iki pradėjo smarkiai krėsti drebulys 
ir pamačiau, kad viena mano koja ištinus. 

Po pietų užėjo karštinė, blauzda iki kelio išpurto ir per ją 
nuo nutrinto kulno žaizdos nutįso raudonas dryžis. Maudy- 
klių gydytojas graikas išpjovė tvinkulį ir prigirdė mane kraują 
gaivinančių vaistų. Porą savaičių prasirgau maudyklių graikų 
nakvynės namuose, manydamas, kad gausiu galą. Bet Marija 
Beretietė mane išslaugė, ko gera, ir siera dvokiantis karštųjų 
versmių vanduo pagelbėjo. Ilgai negalėjau sulaikyti pilvo, tad 
prakutęs jaučiausi silpnai. Gydytojas persergėjo mane nevar- 
gint kojos vaikščiojimu. Todėl stūmiau dienas rašydamas apie 
tai, kaip išvykau iš Jeruzalės ir kas nutiko kelionėj. Per tą laiką 
iš Natano ir Zuzanos negavom jokios žinios. 


DEVINTAS LAIŠKAS 


Markas rašo Tulijai. 

Nors ir apsveikęs, vis dar jaučiaus silpnas, apsiblausęs. No- 
rom nenorom galvon lindo mintis, kad netikėta mirtim grasi- 
nusia liga buvau įspėtas nesikišt į paslaptis, kurios man netu- 
rėtų rūpėt. Nekėliau kojos iš kambario, neieškojau pažinčių su 
atvykėliais svečiais, — nors garsiosiose Tiberiados maudyklėse 
jų buvo iš daugybės šalių ir visokių tautų, didžiuma pinigin- 
gi, - kurie gydėsi turto ir patogaus gyvenimo sukeltas negalias, 
bet tarp jų mačiau ir romėnų vyresniųjų karių, kurie čia malšino 
stovyklos gyvenimo padarinius. 

Maudyklėse liepiau išmaigyti man kūną ir net pasikviečiau 
barzdaskutį, kad sušukuotų plaukus graikišku papročiu. Taip 
pat liepiau sutvarkyti barzdą ir švariai išpešioti kūno gyvaplau- 
kius, visa jau buvo vis tiek. Gal elgiaus kaip įsižeidęs vaikas, nes 
buvau nuoširdus ir, manding, tokios bausmės nenusipelniau. Ir 
apie tave, Tulija, retsykiais pamąstydavau kitaip, nei Jeruzalėje, 
bet širdy vis tiek ilgėjausi tavęs. Paikoji Marija man tik nuobodį 
kėlė, nes, ištikimai mane slaugiusi ir išgydžiusi, buvo labai pa- 
tenkinta savim ir elgės su manim kaip savininkė. 

Po kurio laiko maudyklėse kilo triukšmas ir atskubėjusi Ma- 
rija papasakojo, kad iš Cezarėjos į karštųjų versmių maudykles 
atkako prokuratoriaus Poncijaus Piloto sutuoktinė. Užlipęs ant 
stogo, pamačiau jos dengtus neštuvus ir palydą. Nuo Galilėjos 
ribos iki maudyklių ją lydėjo ne tik legionieriai, bet ir Erodo An- 
tipo atsiųsti raiteliai su raudonais apsiaustais. Jai buvo paruošti 
vasaros rūmai ir sode ji turėjo sau atskirą baseiną. 

Tiesa, žinojau, kad Klaudija Prokula sergalinga ir irzli, kaip 
daugis moterų, kurios jaučia artėjančią senatvę, nors kol kas net 
pačios sau to neprisipažįsta. Be abejonės, gydomosios vonios jai 
tikrai buvo pravarčios, be to, vasaros pradžioje Galilėjos ežero 
oras, sakyčiau, gaiviausias ir geriausias visoje rytinėje Vidur- 
žemio jūros pusėje. Erodo Antipo įgaliotinių dėka į Tiberiados 
maudykles atvyksta svečių iš Damasko ir net iš Antiochijos. Vis 

dėlto mintyse slapčia įtarinėjau, kad netikėtą Klaudijos Proku- 
los atvykimą nulėmė ir kitos priežastys. 

Po poros dienų jau nebeįstengiau tramdyt nenuveikiamo 
smalsumo ir dviguboj vaškuotoj lentelėj parašiau jai laiškelį, 
klausdamas, ar galiu ją aplankyti. Tarnas greitai sugrįžo ir pa- 
sakė, kad mano laiškas Klaudiją Prokulą nepaprastai nustebino 
ir nudžiugino. Ji laukia manęs tuojau pat ateinant. 

Kulnas dar nebuvo sugijęs, tad per vasaros rūmų sodą iki 
pavėsinės liepiau gabent mane dengtais neštuvais. O nuo ten, 
pasiramsčiuodamas lazda, nušlubavau į rūmus. Man parodytas 
prielankumas sukėlė didelį dėmesį ir būriai maudyklių svečių 
puolė žiūrėt manęs ateinant. Mat Klaudija Prokula buvo griež- 
tai įsakiusi paskelbti dėl ligos svečių nepriiminėjanti ir manda- 
gumo apsilankymų atsisakanti. 

Bet mane tarnai nuvedė tiesiai į jos vėsią ir saulėtą menę. 
Klaudija Prokula perblyškusiu veidu ir nuvargusiom akim ty- 
sojo ant purpurinėm pagalvėlėm nukloto gulto. Šalia jos pagar- 
biai sėdėjo jos amžiaus žydė prašmatniais apdarais. 

Klaudija ištiesė ilgas laibas rankas į mane ir, džiugiai šūkčio- 
dama, tarė: 

— Oi, Markai, kaip džiaugiuos matydama pažįstamą ir supra- 
tingą žmogų! Kas tau nutiko, kas tavo kojai, aš pati sunkiai ser- 
gu, naktimis nemiegu, 0 sapnuoju negerus sapnus, ir skrandis 
man visai sutrikęs, ir kepenis skauda. 

Ji pasisuko į bičiulę ir paaiškino: 

— Tai tas jaunas vyras, apie kurį tau pasakojau. Markas Me- 
zencijus Manilianas, mano vaikystės draugas. Jo tėvas buvo 
geriausias Romos astronomas. Be to, jis Mecenato giminės, 
vadinas, kilęs iš etruskų, kurie kitados kovojo su pačiu Enėju. 
Paskutinį kartą mačiau jį per Velykas Jeruzalėj, bet čia tikrai ne- 
sitikėjau jo sutikt. 

Nenutraukiau jos, nors ji sakė ne tikrą tiesą, o smarkiai išpū- 
tė. Bet gal ji turėjo viską verst į gera ir aukštinti mane palydovės 
akyse, tad nieko neneigiau. Kreipdamasi į mane, ji mostelėjo į 
draugę ir paaiškino: 

— Sita miela moteris — Joana, valdovo Erodo Antipo kves- 

toriaus sutuoktinė, susipažinau su ja Jeruzalėje. Sutiko lydėt 
mane, kol čia viešėsiu, ir aš ja visais atžvilgiais pasitikiu. 

Moteris nusišypsojo ir tiriamai pažvelgė į mane. Ji buvo aps- 
krito veido, glebno kūno, bet iš akių matėsi, jog tai nekvaila, o 
nemažai patyrusi moteris. 

— Sveikinu tave, Markai Mezencijau, - tarė ji. - Bet kodėl tu, 
romėnas, želdiniesi barzdą ir rengies kaip Izraelio vaikas? 

— Taikausi prie krašto papročių, - nerūpestingai atrėmiau. — 
Esu filosofas, noriu pažint įvairių šalių papročius. O, tiesą sa- 
kant, reiškiu didelę pagarbą Izraelio Dievui ir jo Įstatymui, jei 
tai nekliudo išpažint imperatoriaus genijaus. 

Tik tada Klaudija Prokula atkreipė dėmesį į mano apdarą ir 
sušuko: 

— Tu iš tiesų labai pasikeitęs ir nežinau, ar mano vyrui patiktų 
tokia tavo apranga! 

Guviai tarškėdama ji papasakojo apie Poncijaus Piloto svei- 
katą ir sunkumus, liepė patiekt man šalto kaip ledas vyno, py- 
ragaičių ir vaisių, bet galop pavarė tarnus ir paprašė: 

— Joana, dirstelėk, ar niekas mūsų nesiklauso. Negaliu pakęst 
šnipų. 

Joana labai patyriai atliko, ką liepta, nes, tingiai kyštelėjusi 
prieangin, neva nerūpestingai apėjo kambarį, čiupnodama sie- 
nines užuolaidas, ir pasilenkusi padirsčiojo pro langus. Klau- 
dija Prokula mostu pakvietė mane prisėst šalia ir tyliu balsu 
paklausė: 

— Ar dar prisimeni Jėzų Nazarietį, kurį nukryžiavo Jeruzalėje? 

Pažvelgęs į Joaną padvejojau, bet galų gale prisipažinau: 

— Prisimenu ir jis neduoda man ramybės. Norėčiau daugiau 
apie jį sužinot, bet jo mokiniai įtarūs ir svetimšalių neprisilei- 
džia. 

Klaudija Prokula atsakė: 

— Mokiniai sugrįžo į Galilėją ir vėl verčias savais amatais. 
Dauguma jų šitam ežere žvejoja. 

— Taip, - sutikau, — palikdamas Jeruzalę, girdėjau gandą, kad 
ir jie išvyko. Sako, ir daugiau Žmonių patraukė paskui juos į 
Galilėją. Nejau jų čia nepersekioja? 

Joana gyvai atsakė: 

— Ne, ne, jų jau niekas čia nepersekioja. Protingi patarėjai įti- 
kino valdovą Erodą, kad juos persekioti nenaudinga. Tiesą sa- 
kant, valdovas jų bijo ir nieko nenori apie juos žinot. Kažkada, 
nukirsdindamas Joną Krikštytoją, jis padarė politinę klaidą. Tad 
apie pranašus daugiau net girdėt nenori. 

Klaudija Prokula paaiškino: 

— Turbūt dar prisimeni, kaip aš stengiausi, kad mano vyras 
nedarytų nieko pikta tam šventam žmogui. 

— Kam suki galvą dėl senų dalykų? - gudriai paklausiau aš. — 
Juk ir anksčiau nubausdavo nekaltų. Toks pasaulis, ir tiek. Mes 
jo nepakeisim. Užmiršk tą žmogų ir žiūrėk sveikatos. Juk dėl to 
čia atkeliavai. 

Klaudija Prokula užsiplieskė: 

— Tu nesupranti, apie ką aš kalbu! Pasaulis jau ne toks, koks 
buvo. Jis, Jėzus Nazarietis, prisikėlė iš mirusiųjų, nors tuomet 
tu šituo netikėjai. Jis apsireiškė saviesiems. Nori tikėk, nori ne, 
ojis čia yra. 

Išsigandusi Joana užėmė jai burną delnu ir įspėjo: 

— Nežinai, ką kalbi, domina. 
vardą ir drąsiai spėjau: | 

— Atpažįstu tave iš veido, kilnioji Joana. Tu sekei paskui Jėzų 
Nazarietį, kai jis buvo gyvas. Šito nenuneigsi. 

Išsigandusi Joana įsibedė į mane ir prisipažino: 

— Neneigiu ir net nenoriu neigti. Dėl jo buvau palikus namus 
ir savo sutuoktinį ir sekiau paskui, kol dėl vyro pareigų turėjau 
grįžt atgal. Bet iš kur tu, svetimšali, apie tai Žinai? 

Buvau nusilpęs, mane smelkė liūdesys ir daugiau nenorėjau 
apsimetinėt. 

- Žinau ir tikiu, kad jis prisikėlė iš mirusiųjų, - atsakiau. — 
Todėl tikiu ir tuo, kad jis —- Dievo Sūnus. Bet ką tai reiškia, 
nežinau. Per amžius šito nėra buvę. Pats ieškojau jo karalystės, 
bet jo artimieji manęs nepripažino ir nepriėmė. Tik sužinojau 
juos iškeliavus į Galilėją ir atsekiau iš paskos, tikėdamasis jį 
čia rast. 

Bet, - apmaudžiai toliau kalbėjau, - atkeliavęs čia, per koją 
užsikrėčiau kraują, todėl negalėjau vaikščiot ir jo ieškot. Turbūt 
tai ženklas, kad jis manęs nepripažįsta. Atvirai pasakyk, Klau- 
dija, ar ir tu dėl jo atkeliavai į Galilėją? 

Abi moterys neapsakomai nustebo ir iš pradžių sužiuro viena 
į kitą, o paskui į mane. Sutartinai šūkčiodamos jos paklausė: 

— Nejau tu, romėne filosote, iš tiesų manai, kad jis prisikėlė iš 
mirusiųjų ir atkeliavo į Galilėją? 

— Tikiu, nes turiu tikėt, - graužiamas kartėlio atšoviau aš. 

Mane apėmė neperveikiamas noras išlieti širdį ir aš išpasa- 
kojau joms, kaip lankiausi pas Lozorių, kaip sutikau Mariją 
Magdalietę, kaip pasiuntiniai Tomas su Jonu mane atstūmė, 
kas nutiko Simono Kirėniečio namuose ir kaip Matas atėjęs pas 
mane su Zachiejum grasinimais uždraudė net Jėzaus Nazarie- 
čio vardą ištart. 

Joana atsakė: 

— Jis neteisingai pasielgė. Pati prisimenu, kad vienas vyras, 
jo nepažindamas, pagydė jo vardu ligonį. Mokiniai draudė tai 
daryt, bet tada pats Jėzus Nazarietis išbarė mokinius, paaiškin- 
damas, kad tas žmogus bent nekalbės apie jį nieko pikta. Nesu- 
prantu, kodėl tu negali minėti jo vardo, jei juo tiki. 

Dar pasakiau iš Jeruzalės atsigabenęs čia Zuzaną. 

— Pažįsti tą seną bobą? - paklausiau Joanos. 

Ji vargiai nuslėpė panieką, bet prisipažino: 

— Aišku, pažįstu tą tarškią ginčininkę. Tamsi kaimietė — ir 
Įstatymo neišmano. Bet Jėzus jai taip pat leido sekti paskui. 

Nustebus Klaudija Prokula įtariai įsibedė į mane ir tarste- 
lėjo: 

— Markai, tu tikrai ne toks, koks buvai Romoj. Ir savo Tuliją 
tikriausiai užmiršai per Jėzų Nazarietį. Nemanyk, kad aš ne- 
žinau apie ją. Romos apkalbos pasiekia Cezarėją. Nesuprantu, 
kam tau iš tikrųjų reikia Jėzaus Nazariečio: 

— O kam tau pačiai jo reikia? - irzliai paklausiau aš. 

Klaudija Prokula aikštingai gūžtelėjo sukukusiais pečiais ir 
paaiškino: 

— Aš moteris ir turiu teisę svajot. Žinau, kad jis neišgydys 

man nemigos ir visų kitų negalių. Bet man įdomiausia pamatyti 
pranašą, kuris buvo nukryžiuotas ir prisikėlė iš numirusių. 

Aš atrėmiau: 

— Man tai jau neįdomu ir jau svajot nenoriu. Aš tik ieškau 
jo karalystės, kol ji dar žemėje. Girdėjau, kad jis žino amžinojo 
gyvenimo žodžius. Bet kam šnekam apie mane? Verčiau pasa- 
kykit, ar jis tikrai atkako į Galilėją, ar pasirodė čia saviesiems. 

Joana suniuro ir ėmė pasakot: 

— Aš to gerai nežinau. Savo mokiniams jis patikėjo karalystės 
paslaptį, bet kitiems ir mums, moterims, kalbėjo tik palygini- 
mais. Turbūt mes regėjom, bet nematėm, girdėjom, bet nesu- 
pratom. Mokiniai laikosi krūvoj ir moterims nieko nesako. To- 
dėl Marija supykus atsiskyrė nuo jų ir grįžo į Magdalą - savo 
namus. Žinau tik tiek, kad vos prieš kelias dienas septyni iš jų 
buvo išėję rytinės žuvies. Grįžo nuo gausaus laimikio plyštan- 
čiais tinklais ir kažką patyrę, nes atrodė lyg nušvitę ir džiugiai 
juokėsi. Bet neišsitarė, kas jiems nutiko. 

Aš išdrožiau: 

— Labai stebiuosi, kad tie beraščiai Žvejai užširdijo Mariją 
Magdalietę, kuri, šiaip ar taip, paaukojo jiems nemažai savo 
lėšų. Ir bent iš dėkingumo jie turėtų pranešti tau, kilmingai mo- 
teriai, kas dedasi. Spėju, kad tavo nuopelnu jų čia niekas neper- 
sekioja. 

— Jie neturi dėkingumo, - tėškė Joana, bet paskui pasistengė 
būt teisinga: - Matyt, jie saugo patikėtas paslaptis. Bet kodėl jis 
išsirinko kaip tik tuos vyrus? 

Klaudija Prokula pasipūtė ir sviedė: * 

— Bent jau kaip Judėjos prokuratoriaus sutuoktinė, manau, 
esu taip aukštai, kad tamsuoliai žvejai turės pripažint mano 
rangą ir perduot savo Viešpačiui, kad noriu su juo susitikti. Pa- 
rodysiu didžiausią malonę, per tarpininką kreipdamasi į juos. 
O ir didelės naudos patirs iš mano slapto prielankumo. 

Aš nesusilaikiau: 

— Klaudija, manding, tu mažai ką nuvoki apie jo karalystę. Jis 
nei burtininkas, nei žiniuonis. Pasistenk suprasti, kad jis Dievo 
Sūnus. 

Klaudija įsižeidė ir užriko: 

— Neužmiršk, kad aš pati - imperatoriaus giminaitė ir ne kar- 
tą valgiau prie imperatoriaus stalo, kai jis dar gyveno Romoje! 

Tartum sulaikydama mane, Joana skėstelėjo rankom ir tarė: 

— Aš tik moteris, o Izraelyje nepripažįstama, kad moteris 
turi sielą. Bet jis leido mums sekti paskui, todėl širdyje kai ką 
numanau apie jo karalystę. Jo mokiniai vis kertasi ir ginčijasi 
tarpusavyje, ar jis dar kurs ir kada sukurs karalystę Izraeliui. 
Bet Izraelis jį atstūmė, prikalė prie kryžiaus ir šaukėsi jo kraujo. 
Nuo tol Izraelis jau negali būt Dievo išrinktoji tauta, - taip sako 
mano moteriškas protas. 

Pavargau nuo tuščių šnekų, o ir Klaudija Prokula man akyse 
sumenko. Todėl nekantriai paklausiau: 

— Tebūnie taip, bet ką mums daryt, kad jį sutiktumėm? 

Joana prisipažino: 

— Nežinau. Mes galim tik laukti. Bet aš ilgai laukiau, o nieko 
nenutiko. Gal jis užmiršo mus, moteris. Ir man baisu pagalvo- 
jus, kad, čia atvykęs, tu per koją užsikrėtei kraują ir negali leistis 
jo ieškot. 

— Aš jau beveik sveikas, — patikinau. — Valtim ar dengtais neš- 
tuvais galiu keliaut visur. Bet mane užniko neviltis ir nieko ne- 
noriu daryt per prievartą. Nemanau, kad kas nors gali jėga jam 
įsipiršt. Tikriausiai jis pasirodo tiems, kuriems nori pasirodyt. 
Jeigu taip, aš patikėsiu nesąs vertas jo apsireiškimo. 

Klaudija Prokula dygiai rėžė: 

— Nesuprantu, kodėl tu toks abejingas. Aš nekantrauju jį su- 
tikti, nes vien maudyklės man nemigos tikriausiai neišgydys. 
Jei būčiau vyras, ką nors daryčiau. Bet negaliu užmiršti savo 
padėties. 

Joana pamąstė ir pasiūlė: 

— Galėtum valtimi nuplaukt į Magdalą ir susitikt su Marija. 
Vyro pareigos man neleidžia jos lankyti, nes, šiaip ar taip, ji 
neturi gero vardo. Todėl negalim jos čia pakviesti į slaptą su- 
sitikimą su Klaudija Prokula. Bet tu keliauk pas ją ir paklausk 
jos, ką daryti. Paaiškink jai, kad aš tikrai jos nesigėdiju, kaip 
nesigėdijau tada, kai mes kartu keliavom, bet šiandien negaliu 

užmiršti, kokias pareigas rūmuose eina mano sutuoktinis. Tai 
rizgus klausimas, kurio tu, kaip vyras, turbūt gerai nesupranti, 
bet užtat ji, būdama moteris, puikiai supras. 

Pastebėjusi mano dvejonę, ji piktai nusišiepė ir pridūrė: 

— Tu jaunas, mylintis gyvenimą romėnas. Gali ramia širdim 
ją aplankyt. Niekas tuo nesistebės. Kažkada ji turėjo septynias 
piktas dvasias. Galilėja ligi šiol to neužmiršo, nors ji pasitaisė. 
Aš taip manau. 

Supratau, kad nieko nelaimėsiu įsivėlęs į moterų tarpusavio 
nesutarimus. Vis dėlto pažadėjau pasvarstyti, o paskui mes dar 
pasikalbėjom apie įprastus dalykus. Klaudija Prokula paklausė, 
ar nenorėčiau palydėti jos į miestą, į žirgų lenktynes, jeigu pasi- 
jus geriau. Erodas Antipas didžiavosi savo miestu, čia pastaty- 
dinta lenktynių aikšte bei teatru ir Klaudija manė privalanti iš 
mandagumo vykdyt bent šiokius tokius reikalavimus, keliamus 
jos padėties. Tada ji paleido mane, bet mes prisižadėjom iš karto 
pranešt vienas kitam, ką išgirsim apie Jėzų Nazarietį. Klaudija 
Prokula pažadėjo greitai pasikviest mane pietų. 

Grįždamas namo, maudyklių kolonų šešėlyje pamačiau Si- 
dono prekiją, sėdintį ant Žemės su atvyniotais audinių ritiniais. 
Sustojęs nupirkau aukso siūlais siuvinėtą kaklaskarę ir išsyk 
nusiunčiau ją dovanų Klaudijai Prokulai. 

Marija Beretietė nekantriai laukė manęs ir tikriausiai pastebė- 
jo mane lygstantis su sidoniečiu garbanota barzda. Tikriausiai ji 
pamanė, kad nupirkau dovaną jai, nes, bergždžiai palūkuriavu- 
si, apibėrė mane priekaištais ir išdrožė: 

— Matau, gerai primini koja, jei tik nutinka kas nors malonaus. 
Laikai mane užrakintam kambary už užuolaidų, tarytum gėdy- 
damasis, nors apie mane čia žino tik tiek, kad nuolankiai tave 
slaugiau, kai vadavaisi mirtimi. Ir aš norėčiau susitikti su žmo- 
nėm, pasišnekėt su moterim šiuose nuostabiuose soduose, pasi- 
klausyti muzikos, paplaukiot valtimi su priedanga. Bet tu visai 
nemąstai apie mane, o tik apie save ir apie tai, kas tau patogu. 

Aš visai nusmurgau, pagalvojęs, kokiom karštom širdim mes 
iškeliavom iš Jeruzalės ir kaip žlunga visos mūsų viltys. Visai 
kitaip Klaudija Prokula kalbėjo apie Jėzų Nazarietį kaltės kupi- 

nom dienom Jeruzalėje, kada drebėjo žemė. O ir jos palydovė 
Joana tikriausiai buvo kitokia, nei tada, kai sekė paskui Jėzų 
Galilėjoj užmiršus savo namus ir savo vyro, Erodo Antipo iždo 
sergėtojo, aukštą padėtį. Čia, tarp marmurinių kolonų ir sodų, 
mirtų krūmuose švelniai švilpčiojant fleitai, smelkiant sierai 
iš karštųjų versmių, visa vėl tartum grįžo į senas vėžes ir prie 
ankstesnio, ir prie šitos prabangos ir patogumų nelipo tai, kas 
dieviška. 

Todėl pasakiau: 

— Marija Beretiete, nejau neprisimeni, ko mes čia keliavom? 

Marija atlošė galvą, atkreipdama į mane apskritą veidą, ir at- 
kirto: 

— Prisimenu geriau nei tu ir karštai laukiu Natano ar Zuzanos 
žinios! Daugiau nieko paveikt negaliu. O kodėl dabar negalė- 
čiau pasidžiaugti tuo, ko nesu mačius? 

— Visa čia — tik šis pasaulis, - atsakiau. — Tokia draugija ir to- 
kia aplinkuma įsigiežia užvis greičiausiai. Atiduočiau visa tai, 
kad gaučiau bent iš tolo pamatyti prisikėlusjįjį. 

— Taip taip, - nekantriai sutiko Marija. —- Aš irgi. Bet kodėl 
laukdama negaliu pasidžiaugt? Juk aš kaip ta vargšė kaimietė, 
pirmąkart atkakusi į miestą ir pakliuvusi į siriškų Žaislų krautu- 
vę. Nemanau, kad man duos tų žaislų, - tokia paika nesu, - bet 
kodėl negaliu į juos pasižiūrėti ir jų paliest? 

Ašjos nesupratau, o ir tas priešgyniavimas man nusibodo. 

— Ko norėsi, tą turėsi, - sausai nukirtau, širdy degdamas troš- 
kimu jos atsikratyti. - Rytoj išnuomosiu valtį ir plauksim į Mag- 
dalą. Girdėjau, kad turtingoji balandžių augintoja atsiskyrė nuo 
savo bičiulių ir grįžo namo. Tad plaukim jos aplankyti. 

Bet Beretietė visai nenudžiugo, išgirdusi mano pažadą. 

— Marija Magdalietė - ūmi moteris, - suniurnėjo ji. - Tiesa, tik 
ji viena buvo man prielanki, kalbėjo su manim kaip su žmogum 
ir įtikino mane, kad Jėzus Nazarietis - karalius, bet aš vis tiek 
jos bijau. 

— Kodėl? - nustebęs paklausiau aš. — Juk ji pasiuntė tave pa- 
sitikt manęs nakčia prie seno mūro vartų, nurodžiusi, ką man 
pasakyt? 

— Ji gali pareikalaut iš manęs to, ko aš dar nenoriu daryt, nes 
tu apsiėmei mane globot, - paaiškino Marija. - Jos valia stipres- 
nė už mano, jai paliepus, aš savo valios netenku. 

— Ko tu bijai? - paklausiau aš. 

Marija sumurmėjo: 

— Ji rengiasi juodai. Gal ir man lieps nusivilkt tavo duotus 
dailius drabužius ir apsitaisyt atgailos pašukiniu. O gal lieps 
atsižadėt tavęs, nes jau atgabenai mane į Galilėją. Aš to labiau- 
siai bijau. 

— Marija Beretiete! — piktai užrikau aš. - Ko tu iš tikrųjų nori 
ir ko tikiesi iš manęs? 

— Nieko nenoriu ir nesitikiu! - lygiai piktai suriko ji, nirčiai 
atkragindama galvą. - Nemanyk! Noriu tik gyvent su tavim, ir 
tiek. Vos prieš kelias dienas, kai karštligės kamuojamas blaškei- 
si lovoje, kai vilgiau tau suskeldėjusias lūpas ir maldavai uždėti 
delną ant kaktos, o migdamas —- pernakt laikyti tavo ranką, — 
kitu balsu kalbėjai! Vis dėlto nemanyk, kad iš tavęs ko nors no- 
riu ir tikiuosi. Šitos dienos buvo geros, pačios geriausios mano 
gyvenime. Nenorėčiau, kad jos pasibaigtų. Bet, aišku, padary- 
siu taip, kaip nori tu. Niekad nedarom taip, kaip aš norėčiau. 

Supratau, kad pats laikas ja atsikratyti. Juo ilgiau ji su ma- 
nim, juo stipriau diena po dienos visaip saistė prie savęs, taigi 
veltui pratinaus prie jos draugijos. Kaip tas, kur lengvabūdiškai 
nusiperka sau vergą arba šunį ir įsipareigoja vergui arba tampa 
priklausomas nuo šuns. | 

Todėl kitą dieną išsinuomojau žvejų valtį sū dviem irklinin- 
kais ir skaidriom Galilėjos ežero bangom pasileidom Magdalos 
link. Marija Beretietė, kaip kokia tuščiadvasė, ėmė dangstytis 
užuolaidom atitverta nuo dienos šviesos, kruopščiai balindavo 
veidą agurkų sultim. Bet kai asilu išjojo iš Jeruzalės, apie tai ne- 
mąstė. 

Norėdamas priprast prie Galilėjos tarmės, pakalbinau irkli- 
ninkus. Bet tie niaurūs vyrai į mano klausimus atsakinėjo iš- 
didžiai. Plaukiant pro Tiberiadą, jie tikriausiai pasidygėjo tuo 
nauju prašmatniu graikišku miestu, kurį Erodas Antipas įkūrė 

vos prieš dešimt metų ir kuriam gražinti paaukojo kalnus pini- 
gų. Nūsdami kuo greičiau palikti jį už nugaros, mėgino išskleist 
burę, bet vėjas buvo nepalankus, aikštingai atmainus ir jie turė- 
jo tenkintis irklais. 

Prisiminiau, kad Jėzus Nazarietis kažkur čia vaikščiojo van- 
dens paviršium. Skaisčiai šviečiant saulei, anapus ežero mels- 
vuojant plyniems kalnams, pučiant gaiviam vėjui ir pliuškant 
vandeniui, tai rodės neįtikimas daiktas. Apėmė graudulys, kad 
kaip beprotis aš vejuos tiktai miražą, sapną ar prietaringų žvejų 
suregztą pasaką. Po persirgtos ligos atrodė, kad nuo Jeruzalės 
dienų prabėgo amžinybė. Ir kad Jėzus Nazarietis niekados net 
negyveno žemėj. Norėdamas grįžti į apčiuopiamą tikrovę, pa- 
klausiau vyrų: | 

— Gal kada esat matę Jėzų Nazarietį, juk šito ežero pakrantėje 
jis mokė Žmones? 

Pakėlę irklus virš vandens, juodu susižvelgė tarpusavy ir įta- 
riai paklausė: 

— Kodėl klausi, svetimšali? 

— Buvau Jeruzalėje, kai jį nukryžiavo, - paaiškinau. - Manau, 
kad jis nenusipelnė tokios gėdingos likties. 

Žvejai atsakė: 

— Aišku, nepaneigsi, jis buvo iš Galilėjos, o Jeruzalėje mus 
niekina. Jis pats kaltas, kad pasidavė godiems šventikams ir 
veidmainiams fariziejams. 

— Ar kada nors jį matėt? - paklausiau aš. 

Žvejai dvejojo, dvilkčiodami vienas į kitą, bet įgimtas išdidu- 
mas paėmė viršų ir jie atsakė: 

— Žinoma, matėm, ir ne kartą. Sykį paklausyt jo mokymo 
mūsų susirinko penki tūkstančiai. Jis visus pasotino penkiais 
miežinės duonos kepalėliais ir dviem žuvim. Ir dar likučių su- 
sidarė dvylika pintinių. Šitoks jis buvo. 

— Ką jis kalbėjo, ar prisimenat jo mokymą? - karštai paklau- 
siau aš. 

Bet subūgę jie atsakė: 

— Mums, vargšams, nedera kalbėti taip, kaip jis kalbėjo. Tik 
užsitrauksim valdžios piktumą. 

Aš paakinau: 

— Bent ką nors prisiminę papasakokit! Aš tik keliautojas, sve- 
timšalis, atvykęs į maudykles, ir jūsų neįskųsiu. 

Jie tarė: 

— Neužmiršk, kad taip kalbėjo jis, o ne mes. - Ir sutartinai pa- 
pasakojo: - „Palaiminti, turintys vargdienio dvasią, jų yra dan- 
gaus karalystė. Palaiminti romieji: jie paveldės žemę. Palaiminti 
tie, kuriuos persekioja ir pašiepia. Palaiminti jūs, nes jūsų laukia 
gausus atlygis danguje. Joks tarnas negali tarnauti dviem šeimi- 
ninkams. Per daug nesirūpinkit. Lengviau kupranugariui išlįsti 
pro adatos ausį, nei turtuoliui patekt į Dievo karalystę.“ 

Man pasirodė, kad tarp savęs jie ne sykį prisimindavę tuos 
žodžius ir kad perėmė iš Nazariečio mokymo tai, kas jiems pa- 
tiko. Daugiau jie nieko neatsiminė, o gal nenorėjo sakyt, bet jų 
akys tikrai degė piktdžiuga žiūrint į mano dailius drabužius ir 
pagalvėlę valtyje. 

— Ką dar apie jį prisimenat? - galų gale paklausiau. 

Irklininkai atsakė: 

— Jis buvo sumanus žvejys. Gebėjo parodyt žuvų guotą, nors 
kiti kiaurą naktį pražvejodavo bergždžiai. Kartą jis grįžo į kran- 
tą nuo gausaus laimikio grimztančia valtim, o kiti parplaukė 
tuščiomis. Ir audrą jis gebėjo išbart, ir putotą vandenį greit nu- 
ramindavo. Ligonius irgi, sako, gydė, nors mums tai nerūpėjo, 
nes patys niekada nesirgom. Labiausiai stebėjomės tuo, kad jis 
čion atkako iš krašto gilumos, iš Nazareto, o vis dėlto taip gerai 
pažino vandenis ir vėją, ir žuvų guotų judėjimą. 

Daugiau iš jų nieko neišpešiau, kad ir kaip smalsavau. Ga- 
liausiai tariau: 

— Jeruzalėj girdėjau jį prisikėlus ir pargrįžus atgal į Galilėją. 
Arjudu apie tai girdėjot? 

Jie suskato nirčiai traukyt irklus, skubindami valtį, ir po va- 
landėlės atsakė: 

— Bobų plepalai! Miręs prisikelt negali. Jis buvo toks, kaip 
mes, nors mokė ir darė stebuklus. Neįviliosi mūsų į kilpą, kad 
ir kaip gražiai taikysi žodžius. 

Daugiau jie nekalbėjo, tik pasakė: 

— Tos šnekos eina iš Kafarnaumo. O mes - Tiberiados žvejai. 

Magdala - tik didžiulis žvejų Kaimas su keliais tūkstančiais 
gyventojų. Jau kažin kur ežere pajutom žuvų sūdyklų smarvę. 
Irklininkams sušokus vandenin ir nutempus valtį į krantą, su- 
mokėjau atlygį ir pasiunčiau atgal. 

Pasiramsčiuodamas lazda, nuklibikščiavau per kaimą su Ma- 
rijos parama ir tik tada leidau jai paklausti, kur gyvena Magda- 
lietė. Ji čia buvo gerai pažįstama. Mums iš karto nurodė krūsnį 
pastatų atstu nuo kaimo balandžių siaurukalnės linkui. Iš kai- 
mo jojo vienas daržininkas, ir jis, pamatęs mane šlubčiojant, pa- 
slaugiai pasiūlė savo asilą. Kalbėdamas apie Mariją Magdalietę, 
jis labai keistai šypsojo, bet vis dėlto nuolankiai pripažino: 

— Tai išmintinga ir labai turtinga moteris. Jai tarnauja daugybė 
paukštgaudžių, didelėse balandinėse ji pati augina balandžius 
šventyklai. Ir daržą turi, be to, yra žuvų sūdyklų dalininkė. Ji 
daug keliauja, bet, girdėjau, kad neseniai sugrįžo į namus. 

Žvilgčiodamas į mane, jis draugingai nusišypsojo ir pridūrė: 

- Ji jau ne tokia jauna, kaip anksčiau. Sako, pakeitė gyvenimo 
įpročius ir dalija skurdžiams išmaldą. Bet, manding, pats ge- 
riausiai žinai, ką iš jos gali gaut. 

Keliavau ten, maža ko tikėdamasis, bet jojant asilu pro tuš- 
čius daržovių krepšius jos namo linkui mane netikėtai apėmė 
ilgesys ir noras pamatyt jos baltą veidą. Prisiminiau ją tokią, ko- 
kią pamačiau Lozoriaus svečių kambaryje, ir man atrodė, kad 
dar niekada šitaip nesu ilgėjęsis nei vienos moters. Stebėdamas 
iš šalies mano veidą, asilo šeimininkas tarė: 

— Matyt, tau tas pats, kaip kitiems. Juo arčiau jos namų, juo 
labiau nekantrauji. Aš pats nenoriu prie jų artintis. Atleisk, kad 
palieku tave šioj kelio atšakoj. 

Jis apsisuko ir paragino asilą, skubindamas tolyn nuo tų 
namų. Marija Beretietė taip pat atsiduso ir įspėjo: 

— Nieko gera iš to nebus. Grįžkim atgal. Saulė spigina į akis, 
kad ir kaip dangstausi galvą. Muša prakaitas ir trūksta oro. 

Bet aš drąsiai įšlubavau pro vartus ir didžiuliame kieme pa- 
mačiau juodai apsitaisiusią moterį lesinant balandžius. Paukš- 
čiai debesim plasteno apie ją, tūpė ant pečių, suposi ant rankų. 

Išvydusi mudu, ji išbėrė grūdus, pasitrynė delnus ir, atsiden- 
gusi veidą, žengė artyn. Su nuostaba, bet džiugiai pasveikino 
mudu su Marija ir šūktelėjo: 

— Jaučiau kažką ateinant, bet nenumaniau, kad tai tu, romėne 
Markai, ir tu, Marija Beretiete! 

— Ramybė tau, Marija Magdaliete, - žvelgdamas į raukšlių 
išvagotą jos baltą veidą ir spindinčias akis palinkėjau aš, tokio 
karšto džiaugsmo perimtas, kad, rodės, pulsiu jai po kojų ir ap- 
kabinsiu jai kelius. 

Ji stumdė rankom balandžius, tolydžio atplastenančius prie 
galvos, ir nusivedė mus per kiemą į sode pastatydintą lapinę. 
Pirmučiausia ji savom rankom atnešė vandens ir, nepaisydama 
mano prieštaravimo, pasilenkus numazgojo man kojas. Nuojos 
prisilietimo kojos skausmas man lyg atlėgo, pasidarė malonus. 
Ir Marijai ji numazgojo kojas, nors ta kikeno užsiėmus delnu 
burną ir nesileido. Padavusi atsigert gaivaus šaltinio vandens, ji 
pavarė Mariją tardama: 

— Eik pasižiūrėti balandinių, mano namų ir apystatos ir dau- 
giau mums netrukdyk, kvailele. 

Marija Beretietė pasileido tekina, lyg pasitraukus šalin nuo 
Magdalietės jai palengvėtų. Žvelgdama jai pavymui, Magdalie- 
tė papurtė galvą ir, atsisukusi į mane, tarė: 

— Ką padarei tai merginai? Tai tu aptaisei ją margais drabu- 
žiais? Man pasirodė, kad pikta dvasia dvilkčioja iš jos akių, nors 
Jeruzalėj ji buvo nuolanki ir atgailavo. 

Aš ėmiau teisintis: ( 

— Manding, nieko bloga jai nepadariau. Net nepaliečiau jos, — 
jeigu tai turi galvoje. Ji mane uoliai ligino, kai, užsikrėtęs koją, 
sirgau Tiberiados maudyklėse. 

Marija Magdalietė nuovokiai tarė: 

— Norėdamas gera, vyras moteriai dažnai padaro daugiau 
bloga, nei pats mano. Tu niekam tikęs auklėtojas. Verčiau atsi- 
kratyk jos. 

— Ji ieško Jėzaus Nazariečio, kaip ir aš, - pasiteisinau ir atvė- 
riau širdį, pasipasakodamas, kaip mes iškeliavom iš Jeruzalės, 
kaip Zuzana su Natanu paliko mane bėdoj ir kaip, atvykęs į Ti- 

beriados maudykles, susitikau Joaną ir Klaudiją Prokulą. Man 
kalbant, Marija Magdalietė linksėjo galvą ir jos baltą veidą iš- 
kreipė piktas šypsnys. 

— Pažįstu godūnę Zuzaną ir išpuikėlę Joaną, - šiurkščiai kir- 
to ji. - Gal man valktis buvo užtraukęs akis, kai mes drauge 
keliavome kaip seserys, o gal aš mačiau tik Jėzų. Pats pažinai 
mokinius ir supratai, kokie jie ir kaip gobšiai saugo karalystės 
paslaptį. Manding, tu dabar, kaip ir aš, stebiesi, iš kokios me- 
džiagos jis manėsi sukursiąs karalystę. Grįžau namo laukti, nes 
man jau gana kietakakčių vyrų draugijos ir moterų tarpusavio 
pavydo. Zinau Jėzų iškeliavus pirma į Galilėją, bet nenustebsiu, 
jei jis daugiau nenorės matyt nei vieno iš mūsų. Gal jis mumis 
nusivylęs taip pat, kaip mes širdy vienas kitu. Palikau žvejus 
žvejoti, o ir jo motina grįžo namo į Nazaretą. 

Ji suglaudė delnus ir, skausmingai linguodama, sudejavo: 

— Kodėl aš tik žmogus, kodėl tik moteris neperveikiamo kie- 
tumo širdies, juk jis jau mus paliko? Jo karalystė tolsta nuo ma- 
nęs. Ak, ta mano abejonė, jau per silpnai tikiu juo. 

Siaubo pagauta, ji apsižvalgė aplink lyg paregėjus kažką sėli- 
nant netoliese ir suriko: 

— Jis buvo pasaulio šviesa! Kai jo nėra, apie mane tamsa, nors 
šviečia saulė. Baiminuos, kad piktos dvasios į mane sugrįš. Bet 
joms sugrįžus aš nebegyvensiu. Verčiau pasikarsiu. Jau gana 
prisikentėjau. 

Jos nerimastis mane nuliūdino. Bet pamėginau paguosti ją ir 
pasakiau Joaną manant, kad vieną rytą Jėzus apsireiškė Žvejy- 
bon išėjusiems mokiniams. 

— Girdėjau apie tai, - atrėmė Marija. - Bet gal tuos vargšus 
pradžiugino tik šimtas penkiasdešimt didelių žuvų? Tinklas 
buvo toks pilnas, jog teko tempt jį į krantą, kad neperplyštų. 
Kodėl jie mūsų nepaguodė, jei iš tiesų buvo sutikę mokytoją? 

Širdyje ji tartum laikė pyktį ir pavyduliavo mokiniams, kad 
Jėzus Galilėjoje pirmiau pasirodė jiems, o ne jai. Lyg ir supratau 
ją: juk brėkštant ji pirma nubėgo prie kapo ir prisikėlęs Jėzus 
pirmučiausia pasirodė jai. 

— Marija Magdaliete, - pasakiau, - nepulk į neviltį. Jei jis grįžo 

Galilėjon, vadinasi, jo karalystė dar čia pat. Galbūt man tai ne- 
turėtų rūpėt ir galbūt jis mane atstums, kaip jo mokiniai atstū- 
mė. Bet neabejoju, kad tu jį dar sutiksi, jei jis parėjo Galilėjon. 

Marija išdidžiai pažvelgė į mane juodomis akimis ir vėl pa- 
prieštaravo: | 

— Ar tu mane guodi, romėne, nes jo artimieji manęs nėpaguo- 
džia? 

Bet jos veidas sušvito tarsi saulės nutviekstas, nors mes sėdė- 
jom pavėsingoje lapinėje. Ji palietė man ranką ir aš vėl pajutau 
jos galią, kai paklausė: 

— Tikrai taip manai? Turbūt ir pati taip manau, nors širdy 
priešgyniauju, nes per mažai gerbiu jo mokinius, kuriuos vis 
dėlto jis išsirinko pats. Aš pikta, negera, jei nepripažįstu jo pa- 
ties valios. Pamokyk mane nuolankumo, romėne. Aš to nusi- 
pelniau. 

— Verčiau pasakyk, ar jis priims mane į savo karalystę, nors 
esu romėnas? - nusiminęs paklausiau aš. 

Marija Magdalietė užriko lygiai taip niekinamai, kaip ir Joana: 

— Mokiniai tiki jį atkursiant Izraelio karalystę! Man jis — pa- 
saulio šviesa. Kodėl ta šviesa negali pasiekt tavęs, kaip ir IZ- 
raelio vaikų, jei tu tiki jį esant Kristų? Jo karalystė - amžinasis 
gyvenimas, o ne žemiška valstybė. 

Išgirdus jos žodžius man širdis sudrebėjo iš baimės. 

— Koks tas amžinas gyvenimas? - paklausiau. 

Marija Magdalietė papurtė galvą. 

— Nežinau, - prisipažino. — Turbūt tik jis tai žino. Čia keliau- 
damas jis mokė ne pažinimo, bet to, kaip žmogus turi gyventi 
dėl jo karalystės. Aš nesu tiek nuolanki, nesu vaikiškos širdies, 
todėl nesuprantu, koks yra amžinasis gyvenimas. Tik Žinau, 
kad tas gyvenimas yra jame ir pas jį. Daugiau nieko man žinot 
nereikia. | 

Aš apmąsčiau jos žodžius. 

— Tai kaip turėčiau gyvent? - paklausiau. - Ar negana, kad 
stengiuos būt romus ir nuolankus širdy? 

— Mylėk savo artimą kaip patį save, - susimąsčiusi atsakė Ma- 
rija Magdalietė. - Visa, ko norite, kad jums darytų žmonės, ir 

jūs patys jiems darykite. — Staiga ji delnais užsidengė veidą ir 
pradėjo šniurkščiot. - Kaip galiu tave mokyti, jei pati netesiu 
jo mokymo? Keliaudami su juo, buvom kaip broliai ir seserys. 
Tik trumpai jis mus paliko, o jau pradėjau širdy neapkęst savo 
brolių ir seserų ir jiems pavydėti. Gal jis tave atsiuntė pas mane, 
idant apmaldyčiau savo piktumą? 

Staiga ji palietė man skaudamą koją, palaikė delną ant gyjan- 
čios tvinkulio žaizdos ir balsu paprašė: 

— Jėzau Kristau, Dievo Sūnau, pasigailėk manęs, nusidėjėlės. 
Jei tokia tavo valia, tai šita koja pagis, kaip niekad nesopėjus. 

Ji pakėlė akis, atitraukė ranką, sulaikiusi kvapą, pažvelgė į 
mane ir paragino: 

- Jeigu jis norės, tai bus ženklas. Mesk lazdą šalin ir eik. 

Atsistojau, numečiau lazdą šalin ir paėjau kelis žingsnius. Iš 
tikro jau nešlubavau ir kojos neskaudėjo. Iškart nusistebėjau, 
bet, vėl prisėdęs prie Magdalietės, paaiškinau: 

— Tegul tai bus paprašytasis ženklas, kad taip nori. Man pa- 
čiam jo ženklų nereikia, nes aš ir taip tikiu. Tiesą sakant, mano 
koja jau pagijus ir graiko gydytojo išpjauto tvinkulio žaizda 
užsitraukus. Gal šlubavau tik iš įpročio, nes daktaras griežtai 
paliepė man saugot koją. 

Bet Marija Magdalietė nusišypsojo, pakėlė nuo žemės mano 
lazdą ir paklausė: 

— Ar man atsiimti prašymą, idant vėl pradėtum šlubuot? 

Aš skubinai paprieštaravau: 

— Vis dėlto neatsiimk. Ko gera, vėl pradėsiu šlubuot ir galbūt 
šlubuosiu visą gyvenimą, jeigu jį pakviesi. 

Mano žodžiai taip nugąsdino Mariją Magdalietę, kad ji apsi- 
žvalgė aplink, lyg užklupta daranti pikta, ir greitosiomis išbė- 
rė: 

— Ne, ne, nieko pikta kitam jo vardu melst nevalia. Tik sau 
pačiam pakenksi. Ir prakeikt jo vardu nevalia, o tik laiminti. 

Giedrai šypsodama ji įsibedė prieš save ir kiaurai pervėrė 
mane žvilgsniu, tartum regėdama tai, ko aš matyti negaliu. Sy- 
kiu susimąsčiusi ėmė lenkt lazdą ir, mano neapsakomai nuos- 
tabai, lazda jos rankose sulinko lengvai it gluosnio šakelė, nors 

buvo kieto ąžuolo ir atstangi. Aš tik spoksojau, netikėdamas 
savom akim, kol Magdalietė, pajutusi mano žvilgsnį, atitoko iš 
savo minčių ir įdelbė į mane akis. 

— Ko žiūri? — paklausė, nustojusi lankstyti lazdą. 

Sulaikydamas ją, iškėliau rankas ir norom nenorom sušnibž- 
dėjau: | 

— Dar kartą sulenk lazdą, kaip ją ką tik sulenkei. 

Įtempusi jėgas, ji pamėgino, bet lazda jau nė kiek nebelinko. 
Pasiėmęs ją, mačiau, kad tai ta pati kieta, atstangi lazda, kuria 
rėmiaus šlubuodamas. Bet tyčiomis Magdalietė tos išdaigos ne- 
pakartojo, nes susimąsčiusi ir pati nepajuto, kad sulenkė lazdą, 
o aš nesuvokiau, ko taip jaudinuos. Jai nesakiau, bet pagalvo- 
jau, kad kieto medžio lazdos it gluosnio šakelės sulenkimas — 
man šioks toks ženklas, nes nepatikėjau, kad mano koja išgijo 
Jėzaus Nazariečio vardo galia. Tik nesupratau, kodėl jis man 
siunčiamas, nes jokio ženklo man tikrai nereikėjo. Bet širdyje 
vėl įsižiebė viltis. 

O lazda sulinko mano akyse be jokių burtų, nes aš nėmaž 
neapmiriau, kaip nutinka, kai burtininkas daro išdaigą. Priešin- 
gai, buvau smagus, žvalus, širdy nušvitęs. Todėl pasakiau: 

— Laimingoji Marija Magdaliete! Jis - tavo Viešpats, tad mal- 
dyk savo nekantrumą. Tavo pašauktas jis ateina pas tave, nors 
tu jo nematai. Kaip tai vyksta, aš nesuprantu, bet tuo tikiu. Tu 
tikrai esi palaiminta tarp moterų. 

Abu išėjom iš lapinės kupini naujos vilties. Marija Magdalie- 
tė parodė man savo daržą, balandines, papasakojo, kaip balan- 
džiai gaudomi siaurukalnėje ir kaip ji, būdama jauna, laipio- 
jo rūsčiom atšlaitėm, nebijodama plėšikų ir nesvaigdama nuo 
aukščio. 

Užėjom į jos namus. Pamačiau ten daugybę dailių kilimų 
ir brangių baldų, bet graikiškas vazas ir statulėles ji sakė su- 
naikinus, kai išsivadavo iš piktų dvasių, nes Izraelio Įstatymas 
draudžia atvaizdus ir žmogaus bei gyvūnų pavidalus. Ir čia pat 
papasakojo, kad Jėzus, įsitraukęs į mintis, dažnai pasiimdavo 
šakelę ir imdavo braižyt ant žemės, bet visada koja ištrindavo, 
ką nubraižęs, kol Marija ar dar kas nepamatė. Ir kita ji papasa- 

kojo apie Jėzų Nazarietį, kai vaikštinėjom po jos didelį namą, 
vis atsimindama kokį dalyką arba nutikimą. 

Ji buvo paliepus tarnams paruošti pietus. Bet, pakvietusi 
mane prisėst pavalgyt, drauge nepietavo, o pasakė: 

— Leisk man laikytis krašto papročio ir tau valgančiam patar- 
nauti. 

Ir Mariją Beretietę ji pakvietė patarnauti, liepė užpilti man ant 
rankų vandens ir šypsodama pamokė, kaip reikia tenkint valgan- 
čio vyro reikmes. Ji savom rankom atmiešė man vyno. Tai buvo 
silpnas baltasis Galilėjos vynas, kvaitinantis kaip vėjo dvelksmas. 
Po sūrių ir saldžių užkandžių patiekė keptos žuvies, o paskui 
kapotos balandienos su rozmarinų padažu, ir aš nepamenu, ar 
kada valgiau taip puikiai ir gardžiai paruoštų patiekalų. 

Tik tada, kai pasijutau sotus ir jau nebegalėjau nuryt nei 
kąsnelio, ji susirietė ant kilimo man prie kojų, pavalgė pati ir 
Marijai leido užkrimst. Ji sušvelnėjo, nuskaistėjo, ėmė maloniai 
šypsotis. Žvelgdamas į ją per lengvą svaigo maršką, suvokiau 
kitados ją išties buvus viena gražiausių ir patraukliausių krašto 
moterų. Ir Mariją Beretietę padrąsino jos draugingumas, užtat 
galų gale ji ryžos pasakyt: 

— Tau taip šypsant, Marija Magdaliete, aš nėmaž neabejoju, 
kad vyrų pas tave atkakdavo net iš Damasko ir Aleksandrijos ir 
kad iš jų dovanų pasistatei didžiulį namą ir įsigijai gražius bal- 
dus. Bet kaip tai padaryti? Pamokyk mane ištraukt iš vyro tokį 
stulbinamą atlygį už tą paslaugą, kurią kupranugarių varovai 
Jeruzalėje įvertina tiktai keliais skatikais. 

Marija Magdalietė suniuro ir sudraudė: 

— Neklausinėk manęs apie tai! Bet patikėk, kad nei vienos mo- 
ters šito neišmokysi. Tik ta, kuri turi savy piktą dvasią, kuri turi 
daugybę piktų dvasių, gali to pasiekti. Bet pikta dvasia sekina 
ir kamuoja ją pačią, užtat jai gerklę nuolat veržia perši kilpa. 
Tokios moters niekas nepatenkina, niekas neteikia jai džiaugs- 
mo ir ji pradeda savęs nekęst labiau nei vyrų, o vyrų —- užvis 
labiausiai. 

Nepatikliai dvilkčiodama į ją, Marija Beretietė nulenkė galvą 
ir sutiko: 

— Turbūt tu sakai tiesą. Vis dėlto norėčiau turėt piktą dvasią, 
jeigu per ją įgyčiau įstabumo vyrų akyse. 

Marija Magdalietė skėlė jai antausį ir užriko: 

— Nutilk, kvaile, nežinai, ką kalbi! 

Marija Beretietė nusigando ir pratrūko raudot. Karštai alsuo- 
dama Magdalietė pašlakstė aplinkui vandens, o tada pasakė: 

— Neatsiprašau už tai, kad sudaviau tau, nes ne iš piktumo 
padariau tai, o tavo pačios labui. Norėčiau, kad kas nors man 
pačiai skeltų, jei imčiau šnekėt taip kvailai, kaip tu. Piktoji dva- 
sia verčia gyvent kapuose ir mist atliekom ir jokie pančiai ne- 
sutramdo, stipriausi vyrai nesuvaldo, jai pradėjus nertėt. Neži- 
nau, kurios piktos dvasios blogesnės - tos, kurios graužia kūną, 
ar tos, kurios suėda sielą, ničnieko nepalikdamos. 

Nuliūdinai mane, - toliau kalbėjo ji, - bet nelaikysiu tau pik- 
tumo. Matyt, turėjai man priminti praeitį. Po šita oda iš manęs 
buvo likę tik pliki kauleliai ir piktos dvasios per mane pražudė 
daugel vyrų. Mano kaltė buvo didžiulė, bet gavau už ją atlei- 
dimą. Turėtum melstis: „Nevesk mūsų į pagundą, bet gelbėk 
mus nuo pikta“, bet tu širdy meldiesi: „Vesk mane į pagundą 
ir stumk mane į pikta.“ Matau tai iš akių, lūpų ir kojų, kai ne- 
kantraudama brūžuoji jomis grindis. Ar jau užmiršai, kas Je- 
ruzalėje žadėjo visą likusį gyvenimą tenkintis sūdyta žuvim ir 
miežinės duonos kriaukšliu, jeigu išsivaduos iš skurdo? Todėl 
pasiunčiau tave pas šitą romėną, bet tu, užuot nudūrusi akis ir 
dėkojusi, mėtai ant jo tinklą. 

Išsigandusi Marija Beretietė tik verkšleno ir nedrįso į mane 
pakelt akių. Aš širdyje gailėjau jos, bet Marija Magdalietė žiūrė- 
jo į ją rūsčiai suraukusi antakius. 

— Gerai pagalvok, ko tu nori, - patarė ji. - Nori pagundos, nuo- 
dėmės ir piktybės, kuri tave pražudys, ar paprasto gyvenimo? 

Marija Beretietė pakėlė galvą ir greitosiomis paaiškino: 

— Noriu, kad man atleistų nuodėmes taip, kaip tu pasakojai, 
noriu apsivalyti, kad palikčiau skaisti. Neversk manęs sakyti, 
ko norėčiau paskui. Bet ar tai išsipildys, jeigu karštai melsiu? 

Marija Magdalietė ėmė ją įkalbinėt šnekėdama: 

— Suprantu tave geriau, negu manai, skaitau tavo paprastu- 

čių minčių giją. Patikėk manim, nes aš už tave patyresnė. Savo 
pačios labui nusimesk tuos margus drabužius ir pigias puoš- 
menas ir pagyvenk kol kas pas mane. Išmokysiu tave gaudyti 
balandžius ir išsklaidysiu tavo negeras mintis. Gal pasirodęs 
Jėzus Nazarietis iš tiesų tavęs pasigailės. 

Bet Marija Beretietė pratrūko dar graudžiau verkti, apsikabi- 
no man kelius ir sušuko: 

— Kaip tik šito bijojau, Markai, neatiduok manęs tai moteriai! 
Ji pavers mane samdine arba parduos per vergę. Ji turi prastos 
šlovės vardą, nors tu to nežinai. 

Marija Magdalietė papurtė galvą ir paaiškino: 

- Jeigu būtum patyresnė, suprastum, kad kaip tik dabar turi 
kuriam laikui išsiskirt su Marku. Kitaip savo romėnui tu visai 
įbjursi ir jis gėdingai pavarys tave. Ką Žinai, gal pas mane iš- 
moksi ir jam labiau patikt? 

Atsidusau su palengvėjimu, kad Marija Magdalietė taip su- 
pratingai nuėmė man nuo pečių jau nebepakeliamą naštą. Ma- 
rija Beretietė spaudė man kelius, vilgė ašarom man apsiausto 
kraštus, bet, kiek paverkusi, nurimo ir susitaikė su likimu. 
Magdalietė liepė jai nusiprausti veidą, persirengt ir, kai ji išė- 
jo, tarė man: 

— Aš atsakinga už šitą merginą. Ji dar tokia jauna, kad jos šir- 
dis lygiai linkus ir į gera, ir į bloga. Vyrui tai didelė pagunda. 
Tavo teisumą paliudija tai, kad ištvėrei išmėginimą - nepuolei 
į nedorybę. Dėl paikumo Mariją Beretietę galima laikyti viena 
iš mažiausiųjų. Jei ją įskaudinsi, verčiau pasikabink po kaklų 
girnapusę ir nusiskandink jūros gelmėse. 

— Net nemėginau jos skaudint, - įsižeidęs atsakiau aš. - Prie- 
šingai, ji, naivuolė, visaip stengėsi mane sugundyti. Jeigu nebū- 
čiau susirgęs, iš nuobodžio tikriausiai būčiau pasiėmęs ją prie 
šono, kai Zuzana su Natanu paliko mane bėdoje. Bet šitaip bus 
geriausia. Tu ja pasirūpink, idant aš galėčiau ieškoti Jėzaus Na- 
zariečio. 

Marija Magdalietė tarė: 

— Nemanau, kad Zuzana tave apgavo. Ji per kvaila, kad šitaip 
pasielgtų. Gal tik užtruko Kafarnaume suglumus, kaip ir kitos 

moterys, kad nieko nenutinka. Bet leisk paklaust, Markai Me- 
zencijau, ko tu gyvenime sieki? 

Išgirdęs tą klausimą, aš nurimau, permąsčiau savo gyvenimą 
ir pasakiau: 

— Aš buvau laimingas. Jaunas būdamas mokiausi kalbų An- 
tiochijoje, įgijau išsilavinimą Rodo retorikos mokykloje. Dau- 
gių daugiausia tikėjausi raštininko pareigų pas kokį nors Rytų 
krašto vietininką arba tarnaut kaip filosofas pas kokį tamsų Ro- 
mos didžiaturtį. Tiesą sakant, apmaudavau, kai, grįžęs Romon, 
nepakliuvau į raitelius, nors šiaip jau nenorėjau tapt kariu. Per 
vieną testamentą įgijau teisę mūvėt ant nykščio aukso žiedą, bet 
tada man taijau nieko nebereiškė. Dabar veikiau niekinu tą gar- 
bę, o žiedą nešiojuosi kapšelyje. Pastebėjau, kad gavęs tai, ko 
noriu, aš imu menkint to, ką gavau, vertę. Paskui mane apakino 
aistra ir aš turėjau sprukt iš Romos, kad manęs nenužudytų. Ko 
aš siekiu gyvenime? Negaliu pasakyti. Galiu tik paklausti savęs, 
kokia jėga išginė mane iš Aleksandrijos į Jeruzalę ir kokia jėga 
pasauliui temstant sulaikė mane prie žydų karaliaus kryžiaus. 

Kai subrendau, laimės įgeidžiu tikrai galėjau gauti viską, ko 
jaunystėj, bergždžiai save sekindamas, siekiau, — porinau to- 
liau. - Draugystę, prielankumą, kūno malonumą. Net valdžią, 
jei jos būčiau siekęs, tačiau tų, kurie trokšta valdžios, aš nieka- 
da nesupratau. Bet netrukus visa man ėmė atsiduoti plėnim. 
Po besaikio malonumų tenkinimo tiktai neviltis užnikdavo. Vis 
dėlto nenoriu Romoj kaip išpurtęs kriošena kvailai kartot senų 
minčių ir pakyrėjusių juokų. O tik tokią savo ateitį regiu, jeigu 
ten grįšiu. Ir kol kas nenoriu grįžt. Tik galvą palydėčiau, nes ir 
tu turbūt Žinai, kad netrukus ten vyks perversmas. O tada kils 
klausimas, kas kieno pusėj buvo. Aš taip gerbiu imperatoriaus 
genijų, kad nenoriu kištis į kraugeriško prasčioko klastas. Ver- 
čiau būsiu romus ir nuolankus širdyje. 

— Ko tau reikia iš Jėzaus Nazariečio? - paklausė Marija Mag- 
dalietė. 

„— Nujaučiau jo karalystę, — atsakiau. — Tai ne išgalvotas mi- 
rusiųjų pasaulis, kurį Vergilijus apsakė eilėse, o jis lygiai tikras, 
kaip ir mūsų nūdienis buvimas. Taip mąstant apie Jėzų Na- 

zarietį, jo tikrovė gluminamai susimaišo su šita būtim. Marija 
Magdaliete, aš laimingas, kad galiu gyventi šiom dienom, vien 
žinodamas, kad jis čia, Galilėjoj. Ne, aš nieko neprašau ir man 
nereikia to, ko jis pats nenori man duoti. Nes jo karalystė ti- 
krai nėra tik žemiška valstybė, o kažkas nauja, man dar nesu- 
vokiama. Kitaip niekas neturi prasmės, juk karalystės kuriamos 
nuo pasaulio pradžios ir jos visos žlugo, - net ir Aleksandrijos. 
Tiktai Roma, manau, išsilaikys. Ir dėl to aš jo karalystę laikau 
nežemiška. 

Ir apie kitus dalykus pasikalbėjom, iki grįžo Marija Beretietė. 
Ji buvo nusiprausus veidą ir glotniai susišukavus plaukus, ap- 
sisiautus baltu apsiaustu, basa. Šitaip susitvarkiusi, sujaudino 
mane jaunumu, todėl atlyžau ir daugiau nieko bloga apie ją ne- 
galvojau. Kad išsiskyrimas nebūtų labai liūdnas, nusprendžiau 
grįžt į maudyklės tą pačią dieną. Marija Magdalietė pažadėjo 
išgirdusi ką nors svarbaus tuoj pat atsiųst man žinią ir per mane 
pasveikino Joaną bei Klaudiją Prokulą. 

Pėsčiavau į Magdalos kaimą ir kojos man jau nėmaž neskau- 
dėjo, todėl nusprendžiau pakrantės keliu paeit iki Tiberiados 
miesto, o iš ten parmint į maudykles. Bet ant kranto užėjau abu 
žvejus, kurie mus atplukdė Magdalon. Matyt, laukė manęs su- 
grįžtančio, nes niekur neskubėjo, be to, buvau jiems gerai su- 
mokėjęs. Dangų traukė debesys, o vėjas buvo taip sustiprėjęs, 
kad ežeras šniokštė putotom keterom. Juodu pažvelgė į dangų 
ir juodus debesis virš balandžių siaurukalnės ir tarė: 

— Galilėjos ežeras apgaulingas. Umūs vėjo šuorai gali išmušt 
valtį iš kelio ir užlieti vandeniu. Ar moki plaukti, pone? 

Atsakiau, kad jaunystėj laimėjau lažybas, nuplaukęs iš Rodo 
į žemyną, nesibaimindamas jūros srovės, bet jie niekad nebuvo 
girdėję apie Rodą ir mano pasiekimo įvertint negalėjo. Tiesa, 
man iš paskos tada visą kelią sekė valtis ir tikras pavojus man 
negrėsė. O labiau negu lažybos mane įkvėpė susižavėjimas 
apmaudžia mergina, kuri pažadėjo mane vainikuot, jei laimė- 
siu lažybas. Todėl, eikvodamas jėgas, bemaž žudžiausi, bet, kai 
laimėjau lažybas, ta mergina manęs jau nežavėjo. 

Išsitiesiau kaip ilgas valties paskuigalyje ir įsižiūrėjau į dan- 

gum sparčiai lekiančius debesis, o juodu susikėlė apsiaustus iki 
juosmens, įstūmė valtį į vandenį ir čiupo irklus. Supratau juos 
puikiai žinant, kad lankiausi pas Mariją Magdalietę. Ar toks da- 
lykas neišeis aikštėn žvejų kaimelyje, kuriame visi pažįsta vie- 
nas kitą ir svetimšalis smalsiai sekamas. Jie nesistebėjo tuo, kad 
palikau tenai Mariją Beretietę, tik, dygiai šaipydamiesi, persi- 
metė keliais žodžiais. 

— Ką norit pasakyt? - piktai paklausiau aš. 

Jie patikino: 

— Nieko bloga. Anaiptol. Tik tiek, kad balandininkė grįžo prie 
sena. Kiek ji tau sumokėjo už merginą? 

Neprivalėjau jiems aiškinti, bet, įsižeidęs dėl Marijos Magda- 
lietės, užrikau: 

— Iš geros širdies ji priėmė merginą, norėdama pamokyt savo 
amato! 

Abu žvejai nusikvatojo ir atšovė: 

— Taip, taip, ji tikrai pamokys merginą savo amato. Ir anks- 
čiau mokydavo merginas skambint pagoniškais instrumentais, 
šokti palaidus šokius ir gaudyti balandžius, tik padorumas ne- 
leidžia sakyti, kokius balandžius. 

Nespėjau jiems atkirst, nes išgirdau audros šuorą, valtis pa- 
krypo, vilnys pakilo stačios ir putota banga užliejo valtį, kiaurai 
permerkė mano pagalvėlę. Spėjau tik ištarti: 

— Jus persergėjo nekalbėti pikta. 

Bet paskui visi trys turėjom gerokai pavargti, stengdamie- 
si išlaikyti valtį pavėjui, nes pakilęs viesulas sunkią valtį kaip 
skiedrą nešė į priešingą krantą. Vanduo būtų ją bemat užliejęs, 
jei būtumėm veržęsi plaukt reikiama kryptim. 

Tuodu kvailiai užsimetė statyti stiebą ir iškelti burę, bet aš 
griežtai uždraudžiau, nes valtyje nebuvo jokios sunkmenos. Iš 
už kalnų brovėsi griaudžiantys debesys, sutemo, dangus su- 
blyksėjo žaibais. Vienas per kitą samstėm iš valties vandenį, 
bet sulaikyt jo neįstengėm ir, vėjo nublokšti ligi rytinio kranto, 
sustojom perpus užlieta valtim. Kiaurai peršlapę ir išsigandę 
žvejai grėsliai sužiuro į mane ir pareiškė: 

— Pasiėmėm su tavim prakeiksmą į valtį, pagoni romėne! Nu- 

sikaltom bedievišku darbu, padėję nugabent Izraelio dukterį į 
viešuosius namus. Betgi mes nežinojom, ką tu rengiesi daryt. 

Laikydamasis valties krašto, iki kaklo paniręs vandenin, pa- 
priekaištavau jiems: 

— Patys užsitraukėt prakeiksmą, piktai kalbėdami apie Mariją 
Magdalietę. 

Vanduo buvo nešaltas, bet sustirom, kol vėjas nurimo ir mes 
galėjom išsamstę valtį nusiirt iki upelio įlankėlės. Tolygus ežero 
krantas atrodė siauresnis ir skurdesnis negu vakarinis, o prie- 
šais kilo skardingi kalnai. Vėjas nesiliovė, bangos mušė į krantą, 
tad pavakarėj Žvejai jau nenorėjo irt prieš vėją, nors spėjo, kad 
naktį jis nurims. 

Pradėjo temti, mes sustirom, nors be atvangos gręžėm dra- 
bužius. Atokiau ten, kur slėnus krantas rėmėsi į statėjančius 
kalnus, stovėjo nedidelė pašiūrė, o prie jos mirguliavo ugnelė. 
Pasiūliau žvejams išsidžiovint ten drabužius, bet jie dvejoda- 
mi įspėjo: 

— Mes kitame krante. Laimė, neturim tinklų. Antraip už drau- 
džiamą žvejybą mums skirtų baudą. Iš Galilėjos šiton pusėn 
bėga plėšikai ir nusikaltėliai. Ir raupsuotieji gyvena urvuose. 

Jie turėjo pasiėmę titnago ir geležies, bet audros bangos per- 
merkė visas šakas ant kranto, tad neturėjom kur įžiebt ugnies. 
Nuskubėjau prie pašiūrės ir abu Žvejai, kiek padelsę, nenorom 
nusekė iš paskos. Prisiartinęs pamačiau, kad pašiūrėje sėdintis 
vyras mėto į laužą Žagarus, užtat ugnis pliūpsi aukštyn. Už- 
uodžiau kepamų žuvų ir duonos kvapą. Prie pašiūrės džiūvo 
pakabintas tinklas. 

— Ramybė tau, —- pasveikinau vienišą žvejį. - Pakliuvom į au- 
drą. Leisk išsidžiovint prie ugnies šlapius drabužius. 

Jis paslaugiai pasitraukė, aš nusivilkau, išskleidžiau savo 
apdarus ant lazdų ir pamačiau, kad jis ant įkaitintų plokščių 
akmenų kepasi duoną. Žemės duburėly, karštose žarijose čirškė 
dvi didelės žuvys. Buvo jau po šešių ir kalnų šešėliuojamam 
krante greit temo, nors vakarinėje pakrantėje, virš Tiberiados 
pastatų ir kolonų dar rausvavo atošvaistė. 

Pažvelgęs į Žvejį, pamačiau, kad jis skaistaus veido, pažiūrėti 

ramus, suvargęs, tad jo neverta bijot. Jis ir žvejus pasveikino 
maloniai, ir jiems paliko vietos prie ugnies. Jie pačiupinėjo vie- 
nišiaus tinklą, paklausinėjo apie žvejybą. Vienišius droviai atsa- 
kė manąs, kad audra nuginė žuvų guotą į upelio įlankėlę, tad iš 
ryto ten mėginsiąs laimę. 

Nekvietęs mūsų prie savo užkandžio, jis, lyg taip papratęs, 
paėmė kepalėlį, palaimino, atlaužė kiekvienam ir sau gabalėlį. 
Ir perrūgusio vyno jis turėjo. Įpylė jo į vynmedžio puodelį, taip 
pat palaimino ir ištiesė mums, tad visi keturi gėrėm iš vieno 
puodelio. Žuvis jis buvo iškepęs prityriai, bet, matyt, neturė- 
jo druskos. Todėl pagardino jas pakrantės svogūnais ir aitriom 
prieskoninėm žolelėm. Valgėme tylomis. Pastebėjau, kad abu 
lyg mėgaudamasis kiekvienu kąsniu. Pavalgęs jis, matyt, slėp- 
damas drovumą, ėmė atsainiai braižiot lazdele žemę po kojų. 

Tuo metu mūsų šlapi drabužiai prie ugnies nugaravo ir iš- 
džiūvo. Rankos kojos atsileido, kūną užliejo šiluma, pasida- 
rė gera. Apėmė miegūstas nuovargis ir ugnies kaitroj pradėjo 
merktis akys. Prielankiai žiūrėjau į draugingą žmogų, kuris, 
netaręs nei žodžio, svetingai pasidalijo su mumis savo užkandį. 
Mačiau jo randuotas rankas ir kojas, įžvelgiau veide karštinę 
ir nuoilsį lyg sunkaus ligonio, pasitraukusio vienumon išgyti. 
Bet nenorėjau jo klausinėti, nes ir žvejai nieko nesmalsavo. Tad 
nejučia užmigau nuogas prie ugnies ir, grimzdamas į miegus, 
jaučiau jį apklostant mane išdžiūvusiais drabužiais. 

Paskui sapnavau sapną ir pabudau apsipylęs karštom ašarom. 
Kniostelėjęs atsisėdau, bet abu žvejai šnopštė šalimais kietai įmi- 
gę. Karštos ašaros degino man skruostus, smelkė neapsakomas 
vienumas. Laužas buvo seniai užgesęs. Iš žvaigždžių ir mėnulio 
pamačiau, kad jau trečios naktinės sargybos metas. Priešais tvas- 
kėjo ežeras, plynas ir žvilgus kaip veidrodis. Bet vieno iš mūsų 
nebuvo. Tai pastebėjus mane perėmė neapsakoma baimė. Nusi- 
mečiau drabužius, pašokau. Širdis atlėgo pamačius, kad jis tik 
pasivaikščiot pasitraukė ir stovi ant kranto, žiūrėdamas į ežerą. 
Susisupau apsiaustu ir nuskuodęs atsistojau šalia. 

— Į ką žiūri? — paklausiau. 

Jis neatsisuko, bet atsakė: 

- Štai regiu atsivėrusį dangų ir savo tėvo šlovę ir ilgiuosi savo 
tėvo namų. 

Susivokiau užkalbinęs jį graikiškai ir jį atsakius graikiškai. 
Todėl, o ir dėl jo žodžių, pamaniau, kad jis, ko gera, vienas iš 
nukirsdintojo Jono Krikštytojo mokinių, nuo Erodo persekioji- 
mo atbėgęs šiapus ežero ir vienumoj išgyvenąs iš žvejybos. 

Aš pasakiau: 

— Ir aš ieškau karalystės. Pabudau, apsipylęs ilgesio ašarom. 
Tu parodyk man kelią. 

Jis atsakė: | 

— Yra tik vienas kelias. Ką padarysi vienam iš mažiausiųjų, 
padarysi dėl manęs. 

Ir dar pridūrė: 

— Ne taip ašją duodu, kaip pasaulis duoda. Bet nebūgštauk ir 
nebijok. Tiesos Dvasia ateis po manęs, bet pasaulis neįstengs jos 
priimti, nes jos nemato ir nepažįsta. Bet jeigu pažinsi ją, ji bus 
pas tave ir tavyje. Aš nei vieno nepaliksiu našlaičiu. 

Širdis man sutirpo, ašaros užtemdė akis, aš bejėgiškai iškė- 
liau rankas, bet jo paliesti nedrįsau. 

— Kalbi, lyg ne žmogus būtum, - sušnibždėjau. — Kalbi kaip 
tas, kuris turi valdžią. 

Jis atsakė: 

— Man duota visa valdžia danguje ir žemėje. 

Tik tada atsigręžė į mane. Kai pažvelgė, žvaigždžių ir mėne- 
sio šviesoj pamačiau malonią ir rimtą jo šypseną. Bet tuo žvilgs- 
niu jis mane nurengė - lyg vieni, o paskui kiti marškiniai nuo 
kūno nuslinko ir vis labiau nuogėjau. Bet tas jausmas nebuvo 
apmaudus, o tik išlaisvino mane. 

Pažvelgęs jis mostelėjo ranka į kitą ežero krantą ir tarė: 

— Ten, valdovo mieste, graikų teatre verkia mergina, nes Žuvo 
jos brolis ir ji jau nebeturi jokios paramos. Ką sapnavai? 

— Baltą žirgą, - prisiminiau aš. 

— Tebūnie, - pasakė jis. - Netrukus tau teks žiūrėti lenktynes. 
Lažinkis dėl baltų žirgų kinkinio. Paskui susirask merginą ir 
atiduok jai išlošį. 

— Kaip aš rasiu dideliam mieste merginą, kuri neteko bro- 
lio? - paklausiau. — O iš kokios sumos lažintis? 

Jis vėl nusišypsojo, bet šįkart jo šypsena buvo tokia liūdna, 
kad verte pervėrė širdį. 

— Kiek daug bergždžių klausimų, Markai, - papriekaištavo jis. 

Bet aš nesučiuopiau jo įspėjimo. Tik nustebęs paklausiau: 

— Iš kur žinai mano vardą, ar aš tave pažįstu? Iš tiesų aš tar- 
tum jau esu tave sutikęs. 

Purtydamas galvą, jis papriekaištavo: 

— Ar negana, kad aš tave pažįstu? 

Supratau, kad jis tyčia apsimeta paslaptingas, ir jau suvokiau, 
kad jis tikriausiai vienas iš romiųjų, suglumintas tikėjimo ap- 
mąstymų ir atskirumos. Antraip jis nesigirtų turįs visą valdžią 
danguje ir žemėje. O gal jis buvo aiškiaregys? Todėl nuspren- 
džiau įsimint jo patarimą. Bet jis dar pridūrė: 

— Ak, žmogau! Regi, bet nematai. Girdi, bet nesupranti. Bet 
kada nors atsiminsi, Markai. Tada turėsi mirti dėl manęs, pa- 
šlovindamas mano vardą savyje, kaip kad mano tėvas šlovin- 
damas manyje. 

— Kokią piktybę pranašauji man? — pašokau aš nesuprasda- 
mas jo žodžių. Pamaniau jį prastai mokant graikiškai, jeigu aš 
nesuprantu. 

Jis giliai atsiduso, staiga nusimetė apsiaustą, apsinuogino ligi 
juosmens. Buvo toks vargšas, kad net nevilkėjo marškinių. Bet, 
atsukęs man nugarą, paragino: | 

— Paliesk. 

Ištiesęs ranką, aš apčiupinėjau ir pajutau iškilusius rečius 
nuo rimbo. Dar kartą atsidusęs, jis palietė šoną ir, sekdamas jo 
ranką, aš užčiuopiau didelį randą. Jį tikrai persekiojo ir mušė, 
tad nenuostabu, kad jam protas suglumo. Mintyse keikiau žy- 
dus, kurie dėl tikėjimo taip kankina vienas kitą, nes šitas vyras 
neturėjo jokio piktumo, nors kalbėjo keistai. Man jo nepaprastai 
pagailo ir aš tariau: 

— Pasakyk bent savo vardą, jeigu apie jį užsiminei. Gal galėsiu 
apsaugot tave nuo tolesnių persekiojimų. 

Jis atsakė: 

- Jei, atėjus metui, pripažinsi mane prieš žmones, tai ir aš tave 
pripažinsiu prieš savo tėvą. 

— Bet pasakyk savo vardą, - paprašiau, — ir kas tavo tėvas, 
keistuoli, kad juo giriesi. 

Bet jis man daugiau nieko neatsakė, o užsimetė ant pečių ap- 
siaustą ir pasileido pakrante tolyn, lyg neturėdamas daugiau 
ką pasakyt. Jis man pasirodė toks keistas, —- nors buvo iš kūno 
ir kaulų, kaip užčiuopiau savom rankom, - kad jau nedrįsau 
paskui jį sekt ir trukdyt jo savo klausimais. Valandėlę palūkė- 
jęs, grįžau į pašiūrę ir vėl atsiguliau. Iškart užmigau ir daugiau 
nieko nesapnavau. 

Pabudau saulei spiginant į akis anapus vis dar lygaus kaip 
stiklas ežero ir auksu tviskančių kalnų. Kitam ežero krante lyg 
pramanas švytėjo Tiberiados kolonos ir visa atrodė gaivu, gra- 
žu, sakytum, pabudau aš iš miego atsimainiusiam pasauly at- 
simainęs pats. Abudu žvejai jau buvo pakirdę ir, iškėlę rankas, 
kalbėjo: „Klausykis, Izraeli.“ 

Bet vienišo žvejo nei jo tinklo nebuvo. Vakarykščio užkan- 
džio likučius jis buvo sudėstęs taip, tartum linkėdamas suval- 
gyti. Noriai sukrimtom, bet tarpusavyje nieko nešnekėjom. Pa- 
valgę grįžom į įlankėlę, nutempėm į vandenį valtį ir sulipom. 
Apsižvalgiau aplink, ieškodamas vienišojo Žvejo, bet jo niekur 
nesimatė, nors vakare žadėjo eiti įlankėlėn rytinės žuvies. Bet 
nei pėdsakų jo nesimatė. 

Žvejai stipriais postūmiais pradėjo irti. Valtis skrodė vandenį 
kaip stiklą su kalnų viršūnių ir ugninių kylančios saulės dryksnių 
atspindžiais. Many tebetvyrojo išlaisvinto nuogumo jausmas, lyg 
vieną po kito nusimetus nereikalingus drabužius. Bet kuo dau- 
giau mąsčiau, kas atsitiko naktį, tuo labiau dvejojau ir svarsčiau, 
kad aš, matyt, tik sapnavau nepaprastai ryškų sapną. Ar gali vie- 
nišas atsiskyrėlis prie Galilėjos ežero mokėti graikiškai? 

Žvejai kasėsi irklais, žiūrėdami krypties ir nesigręžiodami at- 
gal. Jie yrėsi nirčiai, tartum stengdamiesi kuo greičiau atitolti 
nuo svetimo kranto. Aš žvalgiaus atgal, nūsdamas dar kartą pa- 
matyt pakrantėj vienišą pavidalą. Bet jo jau nesimatė. Galiausiai 
aš paklausiau: 

— Kas buvo tas vyras, prie kurio laužo mes nakvojom? Ar jūs 
ji pažinojot? 

Žvejai atsakė: 

— Tu pernelyg smalsus, romėne. Mes buvom priešingam 
krante. 

Bet po valandėlės vienas tarė: 

- Jis tikrai galėjo būt pažįstamas. Gal kada nors mačiau jį kal- 
bantį žmonėms. Turbūt jį nuplakė ir išginė iš Galilėjos. Nedaug 
reikia, kad taip atsitiktų. Jonas palydėjo galvą už tai, kad drįso 
sudrausti valdovą nevest savo brolio žmonos. 

Antrasis Žvejys sutiko: 

— Jo veidas ir akys kažkuo panėšėjo į Jėzaus Nazariečio. Jei tai 
būtų įmanu, išsyk būčiau palaikęs jį mokytoju. Bet Jėzus buvo 
aukštesnis, rimtesnis ir ne toks švelnus, kaip šitas. Gal tai jo bro- 
lis ar koks sekėjas, kuris slapstosi iš baimės. 

Ta neįtikėtina mintis kirto man tarytum žaibas ir sukrėtė iki 
širdies gelmių. 

— Greitai irkit atgal! - surikau, pašokdamas valtyje. 

Jie manim nepatikėjo, iki pagrasinau pult vandenin ir plaukt į 
krantą. Tada nenoromis apsuko valtį ir mes ėmėm plaukt atgal. 
Dar pirmagaliui nebrėžtelėjus kranto, šokau vandenin ir dusda- 
mas nukūriau į pašiūrę. Radau laužavietę ir duburį tokius, kaip 
palikom, bet aplinkui nieko nesimatė. Lakstinėjau pakrante pir- 
myn atgal kaip pamišėlis, bergždžiai ieškodamas bent pėdsakų, 
kol žvejai sugriebė mane jėga ir nusivedė į valtį. 

Atsisėdau valtin ir užsidengiau veidą, keikdamas savo kvai- 
lumą, kad nepažinau, jei tai iš tiesų buvo Jėzus Nazarietis. Bet 
paskui pradėjau abejot ir pagalvojau, kad tas vyras buvo gyvas 
žmogus, toks, kaip aš, - juk savom rankom jaučiau ir čiuopiau, 
bet nesučiuopiau jame nieko dieviška, — to, ką vaizdavausi 
dieviška. Ir jo žodžius palaikiau tik pamišėlio kliedesiais. Bet, 
stabtelėjau, ar dieviškumas turi atitikti mano sampratą ir vaiz- 
dinį? Gal dieviškumas lygiai paprastas kaip duona, kuria jis 
pamaitino mus, ir vynas, kurį mes gėrėm? Kas aš toks, kad 
žinočiau, kaip ir kokiu pavidalu Dievo Sūnus turi pasirodyti 
žmonėms? 


275 


Mane perėmė skausminga abejonė ir aš nežinojau, kuo tikėt. 
Todėl žodį po žodžio vis kartojau tai, ką jis man pasakė, ir tai, 
ko pats jo klausiau. Galų gale susitaikiau su viskuo, nuspren- 
dęs, kad dar pamatysiu, ar tikrai turėsiu žiūrėti lenktynes Tibe- 
riados cirke. 

Bet esu Žmogus, todėl piktai papriekaištavau žvejams ir pri- 
miniau: 

— Pats jums vakar pasakojau, kad Nazarietis trečią dieną pri- 
sikėlė iš mirusiųjų. Jeigu iš tiesų tarėtės jį pažįstą, kodėl su juo 
nepašnekėjot ir nepaklausinėjot? 

Juodu visiškai sutartinai susižvelgė ir paklausė: 

— Kam mums jį šnekint? Jeigu jis būtų turėjęs į mus reikalą, 
būtų pasakęs. Be to, mes jo bijojom. 

Ir dar pridūrė: 

— Niekam nesakysim apie šį susitikimą, ir tu nesakyk. Jei tai 
iš tiesų buvo Jėzus Nazarietis, - nors mums sunku tuo patikė- 
ti, — tai turi trauktis vienumon ir slėptis nuo romėnų. 

Negalėjau to nuneigti, bet atšoviau: 

- Jei jis buvo Nazarietis, tai jam nėra ko bijot. Jeruzalėj jis ap- 
sireiškė savo mokiniams įėjęs pro užrakintas duris. 

Abudu žvejai gižiai nusijuokė ir atsakė: 

— Netikėk viskuo, ką sako galilėjiečiai, svetimšali. Mes paga- 
vūs Žmonės, mūsų vaizduotė laki. 

Grįžęs į priprastą kambarį prabangiuose graikų nakvynės 
namuose, su didžiuliu palengvėjimu suvokiau, kad pagaliau 
vėl likau vienas, galiu ramiai mąstyti ir leist dienas taip, kaip 
pats noriu. Marija Beretietė nuolatos šmaižydavo man apie ko- 
jas kaip šuo. Tik Magdalietės dėka jos atsikratęs, supratau, kaip 
ji man trukdė. 

Ramumoj ėmiau mąstyti apie tai, kas man nutiko ant ežero 
kranto, bet įsitraukus į mintis kambario ramybė ėmė smelkti 
tuštuma ir mane pagavo dirgi nerimastis. Malonioj aplinkumoj, 
kurioje visi turėtų tiktai stumti laiką ir lygint vienas kito nega- 
lias bei maitinimosi tvarką, aš jau nepajėgiau suvokt, kad buvau 
sutikęs Jėzų Nazarietį. Matyt, sukrėtimas, kurį patyriau kilus 
audrai, mane suglumino ir aš išgyvenau slogutį sumišai su ti- 

kruma. Ir Žvejai iš manęs išsišaipė. Jeigu jis būtų buvęs Jėzus 
Nazarietis ir nūdęs apsireikšti man, tikriausiai būtų tai pasakęs 
tiesiai ir atvirai. 

Nerimas mane taip galavo, kad negalėjau nustygt vietoj, o 
jaudulio ašarų pritvinkusiom akim vaikščiojau pirmyn atgal po 
kambarį ir vienatvė manęs jau nedžiugino. Galiausiai nusiun- 
čiau Klaudijai Prokulai žinią, kad grįžau, bet ji nurodė atsakyti, 
jog neturi kada mane priimt. Tarnas pasakė, kad pas ją atvyko 
aukštų svečių iš Erodo Antipo rūmų. 

Tik kitą dieną Klaudija Prokula atsiuntė tarną kviest manęs 
pietų. Buvau ne vienintelis svečias, nes sykiu pietavo ir Erodo 
Antipo patarėjas romėnas, Joanos sutuoktinis Kusas ir Erodo as- 
meninis gydytojas, atsiųstas ištirti Klaudijos Prokulos negalių. 
Tas laisvamanis žydas buvo išėjęs Koso salos mokyklą ir taip 
perdėm sugraikėjęs, kad atrodė didesnis graikas už pačius grai- 
kus. Prieš vakarienę, iki pasirodant Klaudijai Prokulai, rūmų 
laukiamajame mums buvo patiekta miešto vyno ir saldžių bei 
karčių užkandžių. Valdovo rūmininkai visokiais klausimais 
mėgino man suregzti pinkles. Bet aš tik išgyriau gydomuosius 
maudyklių vandenis ir kaip įrodymą atkišau koją, sparčiai pa- 
sitaisiusią po kraujo užkrėtimo. 

Klaudija Prokula leido ir Joanai valgyt kartu, nors jos vyrui tai 
veikiausiai nepatiko. Tačiau ta moteris visąlaik tylėjo. Klaudija 
Prokula buvo labai išblyškus ir skundėsi neatstojančia nemiga, 
nors vonios ją, esą, visai nualsinusios. Bet ir užmigusi ji sakė 
sapnuojanti tik negerus sapnus, užtat tarnaitė turi ją pažadinti, 
kai pradeda dejuoti per miegus. 

— Markai, - kreipėsi ji į mane, - neatspėsi, į kokią bėdą aš, 
silpna ir ligota moteris, įkliuvau. Vyras mane įspėjo, kai užsi- 
geidžiau čia atkakt, bet nei nenumaniau įkliūsianti į tokią ne- 
malonią padėtį, nes esu kukli ir į politiką nesikišu. Galilėjos 
ir Perėjos valdovas Erodas yra labai malonus žmogus. Jis nori 
žūtbūtinai surengti dideles lenktynes mano vardu, šitaip trokš- 
damas išreikšti draugingumą Poncijui Pilotui. Bet aš nenoriu 
bereik traukti žmonių dėmesio. Manding, jau per daug jo ga- 
vau, kai valdovas, išgirdęs mane atvykstant, prie Galilėjos ribos 
atsiuntė pasitikti raitelius raudonais apsiaustais. 

Ji tikrai piktai dėbtelėjo į rūmininkus ir paaiškino: 

— Matai, jis nori, kad jo dailioji sutuoktinė Erodiada sėdėtų 
greta manęs valdovo ložėje ir mudvi sykiu atsakinėtumėm į 
žmonių prielankumo ženklus. Betgi aš jos dar nemačius. Be to, 
girdėjau, kad pagal žydų Įstatymą jos santuoka neteisėta. 

Rūmininkai iškėlė rankas tartum atremdami tą įžeidimą, bet 
pastebėjau, kad bent jau ilgabarzdis Kusas atrodė susirūpinęs. 
Neturėjau, ką prarasti, be to, man nerūpėjo valdovo prielanku- 
mas. Todėl suprasdamas, kad šito nori Klaudija Prokula, atvirai 
pasakiau: 

— Mes visi draugai. Lapė - gudrus žvėris, o aš girdėjau, kad 
valdovą Erodą Antipą įteikliai vadina lapinu. Tad reikia, kad 
tu, pati kilmingiausia romėnė šiuose kraštuose ir imperatoriaus 
giminaitė, viešai parodytum palaikanti jo santuoką, kuri pasė- 
jo tiek piktumų, kad vienas pranašas net galvą palydėjo. Galiu 
tiktai įsivaizduoti, kokią prielankumo audrą sukels tavo pasi- 
rodymas, kai aklatikiai galilėjiečiai cirke pratrūks reikšt meilę 
romėnams ir sykiu valdovei. Turbūt prireiks poros kohortų ka- 
rių bent šiokiai tokiai tvarkai cirke palaikyti ir prie vartų tikrinti 
žiūrovus, kad neturėtų ką mėtyt į tave. 

Klaudija Prokula greitosiomis išbėrė: 

— Aš, aišku, neturiu nieko prieš Erodiadą. Bet jei sutiksiu, kad 
lenktynės būtų surengtos mano vardu, sėdėsiu šalia jos ir dėl 
to kils neramumų, vargu ar mano vyras Cezarėjoje supras, ar 
žmonės bruzda prieš romėnus ar tiktai prieš valdovę. Girdėjau, 
kad Žmonės jos net nesveikina, o gatvėj sprunka į šalis ir gręžia 
nugaras, jai pasirodžius. 

Romėnas patarėjas paaiškino: 

— Jei žmonės bruzda, tai galima sakyt, kad bruzda prieš romė- 
nus. Norėdamas parodyti atsidavimą, valdovas galės suruošt 
žmonėms pirtį. Valdovė bus labai patenkinta. 

— Bet mano vyrui šitai nepatiktų, —- paprieštaravo Klaudija 
Prokula. — Poncijus Pilotas - pakantus žmogus ir kaip įmany- 
damas lenkiasi bergždžių neramumų. Tiesa, tai valdovo reika- 
las, ne jo, bet mes dar nežinom, kaip tai bus pateikta Romoj. 
Džiaugiuosi, Markai, kad teisini mane, nes jau nusprendžiau 

eit į lenktynes tik kaip paprastas asmuo. Tad noriu atskiros lo- 
žės, nors po lenktynių, aišku, pasveikinsiu valdovę ir užmegsiu 
su ja draugiškus santykius. Aš nenusiteikusi priešgyniai, be to, 
man, kaip Judėjos prokuratoriaus sutuoktinei, šitai nedera. 

— Nežinojau, kad galilėjiečiai domisi lenktynėm, - pasakiau, 
norėdamas pradėt nešališkesnę kalbą. 

- Šitie žvejai ir žemrausiai ničnieko nenutuokia apie žirgus, — 
niekinamai tarė gydytojas. - Bet cirkas ir teatras paveikiausiai 
prusina žmones ir perveikia prietarus. Jau ne tie laikai, kai tau- 
ta, pabėgusi iš Egipto, leidosi klajot po dykumą. Žirgų kinkinių 
lenktynės vyksta daug kur. Čia bus idumėjų kinkinys ir raitijos 
kinkinys iš Cezarėjos. Atvyks dailių žirgų kinkinys iš Damasko, 
o ir arabų genčių valdovai visai pamišę dėl lenktynių. Jokie pik- 
tumai nesutrukdys jiems atvykt į lenktynes. 

Kusas pritarė: 

— Per lenktynes piktumai atlėgs, nes dabar arabai giežia ap- 
maudą. Pirmoji valdovo sutuoktinė kilusi iš jų, tad turėjo grįžt 
į savo tėvo palapines. 

— Nuostabus kraštas, - dygiai tariau aš, - jeigu lenktynės nu- 
malšina tautų nesutarimus. Romoje dėl skirtingų spalvų lenktyni- 
ninkų mušamasi lazdomis ir akmenim ir prieš varžybas, ir po jų. 

Romėnas patarėjas man paaiškino: 

— Kultūringi žmonės skaldo galvas ir iki mėlynumo daužo 
vienas kitą dėl žirgų ir kinkinių. Blogiau, kai neramumų kyla 
dėl tikėjimo. Bet aš tikiuosi kelerius metus pagyventi ramiai, 
nes atsikratėme karaliaus, kurį tavo vyras pasigėrėtinai greitai 
leido nukryžiuot Jeruzalėje, Klaudija. 

— Turi galvoje Jėzų Nazarietį? - paklausiau aš. — Ar nežinai, 
kad jis prisikėlė ir grįžo čia, į Galilėją? 

Pasakiau tai nekeisdamas balso, idant jie pamanytų, jog, aš tik 
juokauju. Bet visi sukrūpsėjo ir paniuro, iki Kusas tarstelėjo: 

— Galilėjiečiai - prietaringi žmonės. Dieve mano, juk pats val- 
dovas, išgirdęs apie Jėzų, iškart pamanė, kad iš mirusiųjų prisi- 
kėlė jo nukirsdintasis pranašas kupranugarių vilnų apdaru. Bet 
kalbėkim atvirai. Nemaniau, kad tas bjaurus gandas jau pasiekė 
ir atsitiktinių keliautojų ausis. 

Gyvai mostaguodamas rankom, prabilo sugraikėjęs gydy- 
tojas: 

- Išgirdęs apie tai, aš ilgai mąsčiau, paklausinėjau mačiusiųjų 
jo mirtį. Jam niekas kaulų nesulaužė, nors reikėjo skubinai nu- 
imti jį nuo kryžiaus. Taip pat sako, kad jam iš šono plūdo krau- 
jas, nes karys pervėrė jį ietimi, mėgindamas nustatyti, ar jis jau 
miręs. Pasak gydymo mokslo, negyvas kūnas krauju neplūsta. 
O gal jį prigirdė kvaišinančio gėrimo ir jis užmigo kaip negy- 
vas? Beje, kodėl mokiniai kūną išvogė iš kapo? Gal atgaivino jį 
ir jis tikrai slepiasi kokiam urve? Juk buvo i burtininkas. 

Romėnas patarėjas kandžiai rėžė: 

— Tas, kurį nukryžiuoja Roma, neatsigauna. Tu keli sunkų 
kaltinimą Poncijui Pilotui. Galvok, ką sakai! 

— Atkliuvęs į Jeruzalę, per atsitiktinumą pats mačiau jį mirš- 
tantį, — vėl įsikišau aš. - Todėl mane tai domina. Užtikrinu — 
jis tikrai numirė ant kryžiaus. Jeigu, pristigęs kvapo, jis būtų 
praradęs nuovoką, tai vis tiek būtų miręs tada, kai jam pervėrė 
širdį. Mačiau tai savom akim. 

Bet gydytojas neatsižadėjo savo minties. Jis paprieštaravo: 

— Paprastam Žmogui sunku nustatyti mirtį. Tai gali padaryti 
tik patyręs gydytojas. 

Jis ėmė pasakoti pačiam pasitaikiusius atvejus, kol Klaudija 
Prokula užsispaudė delnais.ausis ir užriko: 

— Nekalbėk tokių baisių dalykų, nes aš sapnuose vėl regėsiu 
vaiduoklius! 

Gydytojas sutriko ir, kreipdamasis į mane, nusuko kalbą 
klausimu: 

— Ar Marija Magdalietė iš tiesų metė savo ankstesnį amatą, 
kaip šneka Žmonės? 

Po jo žodžių įsivyravo stingdanti tyla. Jis nustebęs apsižvalgė 
ir pridūrė: 

— Ar ką nors bloga pasakiau? Gal apie tai kalbėti nevalia? Bet 
kas čia baisaus? Tiesa, Galilėjoje milijonas gyventojų, net dau- 
giau, bet vis dėlto kraštas nedidelis. Bent jau šiame ežero krante 
visi žino, kas kur išeina ir iš kur pareina. Juk Marija Magdalietė 
šiuose kraštuose kitados buvo didžiausia įžymybė ir iš Tiberia- 

dos deglų šviesoj vakarais pas ją dengti neštuvai traukė voro- 
mis. Girdėjau, kad tu ją aplankei ir palikai jai auklėti merginą, 
atsigabentą iš Jeruzalės. Kas čia bloga? 

Aš tylėjau, tad jis atsainiai toliau šnekėjo: 

— Tiesa, daug kas laiko ją pavojinga moterim. Kažkoks sa- 
marietis burtininkas, sako, kitados keliavęs su ja ir jos pade- 
damas šaukdavęs dvasias. Bet išmaniam gydytojui tai supran- 
tami dalykai. 

Kusas nenorom pasakė: 

— Mano žmona ją pažįsta, nors, aišku, jau nebendrauja su ja. 
Jėzus Nazarietis ją išgydė ir ji jau metė raganaut, dalija išmal- 
dą ir gyvena paprastą gyvenimą. Šiaip jau aš manau, kad Jėzus 
Nazarietis padarė daugiau gera, negu bloga. Jis nei kurstė, nei 
piktžodžiavo, nors už tai buvo nusmerktas. Mano žmona Joa- 
na kurį laiką sekė paskui jį, nes buvo davusi įžadą, kai jis nuo 
karštligės išgydė vieną mūsų giminaitį, ir nieko bloga apie jį 
pasakyti negali. 

Jis susijaudino, trenkė kumščiu sau į delną ir pridūrė: 

— Nieko pikta jam nebūtų atsitikę, jeigu jis žūtbūtinai nebūtų 
veržęsis į Jeruzalę. Fariziejai čia tolydžio atkakdavo apklaust 
jo, užsimetę sukurpti jam kaltinimą, bet jiems nepavyko. Aps- 
kritai imant, mokesčiai šventyklai — kvailiausias lėšų švais- 
tymas. Kiek suprantu, Jėzus Nazarietis patarė šlovinti Dievą 
tik dvasia ir tiesa. Aukščiausioji taryba, aišku, tarė, kad dėl to 
sumenks šventyklos įplaukos. Betgi pamišimas, kad smulkus 
ūkininkas moka mokesčius šventyklai, valdovui, pagalvės ir 
muito mokesčius romėnams, dar kelių, druskos ir turgaus mo- 
kesčius. Anksčiau ar vėliau žemdirbiai praras laukus ir sodus, 
nes neišgalės šitiek mokėt. Užtat padaugės bastūnų, išplis ne- 
ramumai ir nepasitenkinimas, visi ims neapkęst visų, kaip jau 
nutiko Judėjoj, kur turtuoliai prie didžiulių savo naudmenų 
prisijungia vis daugiau sklypų. Aš atkakliai tikinau valdovą, 
kad Jėzaus nereikia bijot. | 

Romėnas patarėjas baudėsi kažką sakyti, bet įsikišus Klaudi- 
ja Prokula įtaigiai paaiškino: 

— Aš manau tą patį, Kusai. Jėzus Nazarietis buvo geras ir die- 

votas vyras, ir Poncijus Pilotas nebūtų jo nuteisęs, jei žydai ne- 
būtų jo privertę. 

Kai pavalgėm, Klaudija Prokula pasiskundė galvos skausmu 
ir užsidarė savo būste. Susirūpinęs gydytojas nusekė iš paskos 
sumaišyt jai raminamojo gėrimo. Ir Kusas atsikėlė pašnekėt su 
žmona apie ūkio reikalus, kaip pats sakė. Bet mudu su romėnu 
patarėju dar likom kiek patysot ir išgerti vyno. Jis maukė ne- 
sivaržydamas ir mėgino išklaust manęs apie Romos reikalus. 
Tikriausiai jam magėjo išgirst apie Sejano įtakos stiprėjimą, bet 
aš saugojaus prisišnekėt. Kai paaiškinau, kad Romą palikau net 
prieš metus, pasidariau jam neįdomus. Savo ruožtu aš paklau- 
siau apie rūmus ir valdovą. Jis pratrūko juoku ir įspėjo: 

— Vis dėlto nepatarčiau tau viešai vadint jo lapinu. Visi Erodo 
Didžiojo palikuonys kerštingi ir žiūri savo garbės. Be abejonės, 
jie ypač gabūs ir pasileidę, bet bent jau atsidavę Romai, nes jau- 
čias jai dėkingi už savo padėtį. Tik jų giminiški santykiai tokie 
painūs, kad verčiau per daug neklausinėti. Erodas Didysis buvo 
šitos Erodiados senelis ir sykiu Erodo Antipo tėvas. Tad žydai 
ne veltui nerimauja dėl santuokos teisėtumo. Laimė, valdovas 
gali laikytis savų įstatymų. Antraip jo rūmų juristas įkliūtų bė- 
don. Skelbiant mirties nuosprendį, aš turiu teisę reikšti veto, 
bet, žinoma, nesu toks kvailas ir ja nesinaudoju. Tik stengiuosi 
sukaupt nedidelį turtelį iš geros tarnybos. O gal mudu pasiger- 
kim ir eikim pasilinksminti į miestą? Pamatytum, kad išmintin- 
gas vyras gali smagiai gyventi net tarp žydų, jei tik nesikiša į 
reikalus, kurie jo neliečia. 

Atsisakiau dėl savo skaudamos kojos ir jis pasiteisindamas 
paaiškino: 

- Žinoma, aš turiu savų šnipų įvairiuose miestuose, ir legionas 
čia laiko nedideles įgulas. Žiūriu, kad į šalį slapta neatkeliautų 
ginklų ir kad valdovas jų nekauptų. Taip pat stebiu jo santykius 
su užsienio šalim. Laimė, jis užpykdė arabus, o Persija tokiam 
menkam valdovui per toli. Mano popieriai Romoje švarus. 

Paklausiau, kaip jis išvengė žydų tikėjimo užkrato šalyje, ku- 
žėte kužančioje pranašų ir šventų vyrų. Jis atstatė delnus ir pa- 
tikino: 

— Stengiuosi nekišt nagų į tą širšyną. Aišku, mes turim Tiberi- 
jaus atvaizdą ir aukojam, nepaisydami jo varžlių prieštaravimų, 
bėt liaudies neverčiam aukoti. Čia dar tokia tamsybė, kad net 
rūmininkai bėga iš teatro, kai surengiam vaidinimą. Net nesva- 
jojam, kad koks pasmerktasis scenoj iš tiesų numirtų, kaip daro 
Aleksandrijoj, o per tragedijas tenkinamės įprastiniais kraujo 
maišeliais. Žydai negali žiūrėt net linksmų nedorybių. Apie 
oskų vaidinimą čia net svajot negali. 

Prisiminęs paklausiau, ar vieši Tiberiadoj kokia aktorių gru- 
pė. Jis papurtė galvą ir atsakė: 

— Bent jau negirdėjau. Jei pats valdovas neskiria pinigų vai- 
dinimams, sunku priverst tai padaryti ką nors kitą. Čia teatro 
pomėgis garbės nepelno, kaip kad kultūringose šalyse. 

Jis nusprendė traukt papramogaut, ir Kusas išėjo su juo. Jiems 
sėdant į dengtus neštuvus, atsisveikinau pagarbiai, nes manda- 
gumas su tais dviem įtakingais vyrais nieko iš manęs neatėmė. 
Erodo asmeninis gydytojas pasinaudojo proga apeiti maudy- 
kles ir persiviliot iš amato draugų kokį sunkų ligonį, kad papil- 
nėtų kapšelis. Jiems išėjus, Klaudija Prokula pasikvietė mane ir, 
susiėmusi galvą, silpnu balsu paklausė: 

— Ar Marija Magdalietė žino ką nors nauja ir ką ji perdavė 
man? 

— Ji laukia, — paaiškinau. — Atrodo, niekas nežino daugiau, 
negu mes. 

Joana tarė: 

— Gavau žinią, kad krašto gilumoj, netoli Najino, klajojo žmo- 
gus, kuris buvo palaikytas Jėzum. Bet jisdingo, romieji nespėjo 
jo surast. 

Aš pasakiau: 

— Gal tie, kurie jį sutiko, dėl vienos ar kitos priežasties nenori 
šito pasakot. 

Klaudija Prokula sudejavo: 

— Su atsidavimu ir miela širdimi sukoriau sunkų kelią, norė- 
dama suteikt jam progą išgydyt mano negalias ir nusipelnyt sau 
garbę po prisikėlimo. Tai kodėl jis man neapsireiškia? Juk nie- 
kas jam netrukdo, jeigu panūdęs jis sugeba įeit pro užrakintas 

duris. Aš net neišsigąsčiau. Kasnakt mane kankina neapsakomi 
slogučiai. Jau nusibodo laukti, šitos siera dvokiančios vonios 
sekina mane, neišmanau, kuo apsirengt į lenktynes. Poncijus 
Pilotas šiaip jau gero būdo, bet šykštūnas, nes užaugo varge. Jo 
motina buvo tik barbarė iš pačios Britanijos šiaurės, kur žmonės 
valgo žolę. 

— Užsiminiau Kusui apie tavo bėdą, - paaiškino Joana. - Jis 
mano, kad valdovas turi tau duoti bent šilkinį apdarą, jei savo 
apsilankymu pagerbsi jo lenktynes. 

— Bet jeigu jis įbruks man kokį seną Erodiados skudurą, pa- 
laikysiu tai įžeidimu, - piktai kirto Klaudija Prokula. - Tikiuosi, 
kad jis tai supranta. Man nereikia žydų šliundros dovanų. Tai, 
ką gausiu, turi sumokėt valdovo iždas užsienio reikalams. 

Pasisukusi į mane, ji paaiškino: 

— Tu, Markai, puikiausiai žinai, kad nesu tuščiagarbė, o tik 
nuoliūdos prislėgta moteris ir vienatvę branginu labiau už 
viešumą. Bet, sutikusi pasirodyt viešai, aš vien dėl Romos tu- 
riu rengtis taip, kaip reikalauja mano sutuoktinio padėtis. Bet 
nei vienas vyras šito gerai nesupranta, kad ir kaip tikina su- 
prantąs. 

— Man išties sunku suprasti, - prisipažinau. - Atrodo, kad tos 
lenktynės tau svarbesnės nei Jėzus Nazarietis, kurio ieškoti čia 
atkeliavai. Gal dabar prisikėlęs Dievo Sūnus aplink kuria nere- 
gimą karalystę, bet tau labiau rūpi, kokiu drabužiu pamalonint 
arabų valdovų ir turtingų Žirgų augintojų akis. 

— Man jau gana sapnų neregimųjų! - dirgliai užriko Klaudija 
Prokula. — Kasnakt išgyvenu požemio karalystės baisumus ir 
negaliu net pasijudint, net šaukti negaliu, manydama, kad jau 
išleidžiu paskutinį kvapą. Pilnėjant mėnuliui, mano negalė taip 
sustiprėja, kad baiminuos išeiti iš galvos. 

Nusiminęs ir įkaušęs nuo vyno, išpėdinau į graikų nakvynės 
namus. Pakelėj prie sodo mūro sėdėjo pašukiniu apsitaisius se- 
nutė, taip užsidengusi galvą, kad nemačiau jos veido. Bet ji lau- 
kė manęs, nes pasveikino, kreipdamasi vardu, ir tyliai pasakė: 

— Eisiu pirm tavęs į pakrantę. Tu sek iš paskos taip, kad nie- 
kas nepastebėtų. 

Senė nukiūtino pirma, o aš nuslinkau iš paskos. Ji atvedė 
mane į tuščią krantą; kur niekas negalėjo mūsų pamatyti nei 
išgirsti kalbantis. Tik ten ji atsidengė veidą ir aš atpažinau 
Zuzaną. Bet ji man nenusišypsojo ir džiugiai nepasveikino. 
Priešingai, aikčiodama ir dūsaudama ėmė grąžyt rankas, lyg 
baisiai sąžinės kamuojama ir nežinodama, nuo ko pradėti kal- 
bą. Piktai papriekaištavau ją apgavus mane ir paklausiau, kur 
Natanas, kur mano asilai ir kapšelis. Ji dar garsiau suaimana- 
vo ir patikino: 

— Aš tavęs tikrai neapgavau ir Natanas neapgavo, ir dar nie- 
kas nepražuvo. Priešingai, Natanas asilais gabena molį ir smėlį 
naujam Kafarnaumo muitinės pastatui, idant bergždžiai neitų 
laikas, už kurį tu jam moki atlygį. Už viską jis tau iki vieno gra- 
šio atsiskaitys. Tau čia dykam tysant, asilai dirba už tave ir kaip 
reikiant papildys tavo turimus turtus. Bet, dievaži, nežinau, 
blogai ar gerai darau, išduodama tau paslaptis, ir tikriausiai ne- 
būčiau drįsus ateit pas tave, jeigu nebūtum pabučiavęs manęs 
į lūpas, nors esu tik sena šikšna ir jau nedaug dantų beturiu, 
nors didžiuma mano vienmečių Galilėjos moterų dar turi visus. 
Nesuprantu, kodėl. 

— Nemalk man niekų apie savo dantis, - burbtelėjau aš, - o 
greit sakyk, ar ką nors girdėjai apie Jėzų Nazarietį. 

Zuzana atsakė: 

— Taip taip. Oi oi, lengva tau mane barti. Tai žinok, kad Jėzus 
Nazarietis jau kažin kada apsireiškė daugiui savo mokinių ant 
ežero kranto, valgė su jais, mokė juos ir paskyrė Simoną Petrą 
jų vyriausiuoju. Noriu pasakyt, kad jis nurodė Petrą kaip gany- 
toją, kuris nuo šiol turės maitint jo aveles. Bet tegriebia mane 
pikta dvasia, jei Petras kada nors maitins tave kaip avinėlį ar 
tave ganys, nes tu ne Izraelio vaikas ir neapipjaustytas. Nesu- 
prantu, kodėl Jėzus į tokias pareigas išrinko kaip tik Petrą, kuris 
Jeruzalėj jo išsigynė, dar gaidžiui nepragydus. Tiesa, Petras iš jų 
augiausias ir stipriausias, bet šiaip jau labai ūmus vyras ir kitų 
mokyt negali. 

— Arjie patys tau tai sakė? — nepatikliai paklausiau aš. 

Susidėjusi tarp kelių rankas, Zuzana atsiduso ir sudejavo: 

— Oi oi, kaip man skauda kojas, nepajėgčiau iš Kafarnaumo 
ateit iki čia, bet su mokesčių rinkėjų valtim pavyko pasiekt Ti- 
beriados pagonis. Aš tik prasta senė ir niekas man nieko nesa- 
ko. Bet mano ausys sveikos, o kažkas vis dėlto turi darinėti žu- 
vis, susūdyti jas statinaitėse, skalbt vyrų drabužius ir virt jiems 
valgį. Bedirbdama išgirsti ir šio, ir to, ir gal daugiau, nei reikėtų, 
nes visi laiko mane silpnaprote, kuri ničnieko nesupranta. Vien 
iš silpnumo ir Jėzaus ilgesio galuojama nesudedu bluosto nak- 
tim. Ir nueinu nakčia pasimelst į pakrantę. Jei išgirstu tai, ko 
mano ausims girdėt nedera, aš nekalta, o veikiau tokia jau Die- 
vo valia, nes prieš jo valią kažin ar taip nutiktų, jeigu tie moki- 
niai tikrai tokie šventi vyrai, kaip taria pūsdamiesi iš puikybės, 
mat Jėzus jau ne kartą pasirodė jiems, — visada išsyk keliems — 
tai vienur, tai kitur, ir mokė juos. Bet Petrui, Jokūbui ir Jonui jis 
maloningiausias, todėl jų veidai švytėte švyti. Tamsoje matyt — 
be lempos ir žibinto. 

Natanas be klastos, — toliau šnekėjo Zuzana. - Ir įžadą da- 
vęs, - vyras visad vyras, todėl juo tikiu labiau, nei savo moteriš- 
ku protu. Jis sako, kad aš skolinga tau žinią, nes tu, kaip tikras 
teisuolis, atgabenai mane iš Jeruzalės į Galilėją, nors šventieji 
paliko, todėl primeni man gailestingąjį samarietį, kurį Jėzus 
kaip pavyzdį kėlė, ir aš manau, kad romėnas ne blogesnis už 
samarietį, nes samariečiai niekina šventyklą ir garbina Dievą 
ant savo kalno, ir Velykas savaip švenčia, bet romėnai visa kam 
kurti ir akli, todėl nekalti, aišku, išskiriant tave. 

Savo baimę ir nerimą ji liejo keistu žodžių srautu, todėl galų 
gale turėjau ją nutraukti ir paklausti: 

— Vadinas, Jėzus Nazarietis yra Kristus, Dievo Sūnus ir prisi- 
kėlė iš mirusiųjų? 

- Jis iš tiesų prisikėlė ir, klajodamas po Galilėją, pasirodė dau- 
gybei žmonių, - patikino Zuzana ir pratrūko raudot. - Tegul jis 
man atleidžia, jei negerai ir neteisingai pasielgiau, išduodama jį 
tau. Betgi aš nenoriu jam pakenkt. 

— Bet kodėl jis neapsireiškė Marijai Magdalietei, Joanai arba 
tau? — nustebęs paklausiau aš. 

— Oi, pone, juk mes esam tik moterys, - nuoširdžiai nusiste- 

bėjo Zuzana. - Kodėl jis turėtų mums apsireikšt? — Ji užsiėmė 
delnu burną ir sukikeno iš tokios kvailos minties. Bet iškart vėl 
surimtėjo ir pasakė: —- Zebediejaus sūnūs turbūt ką nors pasa- 
kė šavo motinai Salomei, nes Salomė tokia savimyla ir valdžio- 
troška, kad sūnūs nedrįstų šito nuo jos nuslėpt. Bent jau kitoms 
moterims Salomė dar nieko nesakė. Vis dėlto tikrai žinau, kad 
žinia išnešiota po Galilėją tiems, kurie sekė paskui jį, kurie dėl 
jo liūdėjo, kurie juo tikėjo ir kuriais pasitiki jo mokiniai. Septy- 
nioms dešimtims tokių, kuriuos jis sykį pasiuntė skelbti savo 
vardo, o dar ir daugybei romiųjų! Žinia ėjo iš lūpų į lūpas, iš 
kaimo į kaimą: „Viešpats prisikėlė, būkit pasirengę. Ateina me- 
tas. Tik keturiasdešimt dienų jis bus žemėje. Bet prieš išeidamas 
kviečia savuosius ant kalno atsisveikint.“ Nežinau, ar jis pats 
kviečia, ar jo mokiniai taip sutvarkė. 

— Ant kalno? - paklausiau aš. - Ant kokio kalno? 

Bet Zuzana papurtė galvą ir patikino: 

— Nežinau, bet turbūt ištikimieji ir romieji žino. Daug yra kal- 
nų, į kuriuos jis buvo pasitraukęs vienas melstis — tiek Kafar- 
naume, tiek anapus ežero, bet, manding, šitas - vidur Galilėjos, 
netoli kelių, kad gavusieji žinią galėtų greit nepastebėti susi- 
rinkt. Eina kalbos ir apie nemirtingumo vaistą, bet ar jis davė 
tą vaistą savo mokiniams, ar tik rengiasi ant kalno duot savie- 
siems, nežinau. 

— Zuzana, - pertariau aš, - neišmanau, kaip tau atsidėkoti už 
atsidavimą. Tegul jis pats tave laimina už gerumą, nes nepalikai 
manęs tamsoje. Atėjus metui, trauksiu ir aš ant kalno, nors jie 
mane užmuš. Liepk Natanui paruošt asilus, vieną tegul ir tau 
skiria, jei pats nenori tavęs imti. 

Zuzana apsidžiaugė: 

— Taip taip, šitaip ir pati maniau, laiminu tave, romėne, nes 
tu gailestingesnis už jo artimuosius. Širdį man graužia baimė, 
kad jie iš tiesų iškeliaus staiga palikę mane šlubą ir aš kaip gyva 
daugiau nepamatysiu savo Viešpaties. Tvirtai pažadėk nepalikt 
manęs, jeigu jie paliks. 

Dar pasitarėm, ar man nevertėtų atvykti į Kafarnaumą ir būt 
netoli mokinių, bet Zuzana subūgo, kad jie mane atpažins ir 

suabejos. Šiaip ar taip, per Tiberiadą eina vieškelis į Galilėjos 
gilumą, ir ežero pakrantėm kelias palyginti netolimas. Ji manė, 
kad aš turėčiau tykiai likt ir laukt Natano arba jos pačios. Taip 
pat spėjo, kad ant kalno susirinks tiek daug žmonių ir iš tiek 
kraštų, kad jie nepažins vieni kitų. Todėl, atėjus metui, kelią į 
kalną rasiu klausinėdamas taip, kaip romieji klausia, jeigu mo- 
kiniai iš Kafarnaumo nakčia spruks kalnų takeliais. 

Tad išsiskyrėm su tokiais pažadais ir viltimis. Zuzana nukli- 
bikščiavo tuščia pakrante, nevalgiusi ir negėrusi, nors aš norė- 
jau ją kuo nors pavaišint. Bet ji baisiausiai nuogąstavo, kad kas 
nors pamatys mudu ir papasakos apie tai Jėzaus mokiniams. 

Šitaip mano širdyje įsižiebė viltis ir, gavęs viltį, aš vėl nuty- 
kau, susitaikiau ir nerimastis prapuolė. Pats sau kalbėjau maldą, 
kurios mane išmokė Zuzana, ir manau, kad nėra tokios žemiš- 
kos garbės nei žmogiškos malonės, sėkmės nei išminties, kurios 
aš su džiaugsmu neiškeisčiau į Jėzaus Nazariečio karalystę, jei- 
gu jis man ją atvertų. Ištyręs savo širdies gelmes, supratau, kad 
netrokštu nemirtingumo nei amžinojo gyvenimo. Tiktai noriu, 
kad jis pažvelgtų į mane ir pripažintų savuoju. 

Po susitikimo su Zuzana kelias dienas aš tik aprašinėjau tai, 
kas man nutiko. 


DEŠIMTAS LAIŠKAS 


Markas vėl sveikina Tuliją. 

Širdim jaučiu jau seniai atsižadėjęs tavęs, Tulija. Žinau, tai, 
ką parašiau, tavęs neįtikins. Perskaičiusi tu tik pasijuoksi, 
manydama, kad žydai suglumino man galvą. Vis dėlto mane 
graužia keista mintis, kad, jei pažvelgčiau į tave ir pamažu 
nuslinktų nuo tavo kūno apdarai ir jis pats paliktų tik nereika- 
lingas apdaras, aš pamatyčiau tavo sielą ir įtikinčiau tave tuo, 
kuo tikiu. Tikriausiai tu tada atsižadėtum daugelio dalykų, 
kuriuos vertini ir kurie tau patinka šitame gyvenime. Bet jei- 
gu aš galėčiau taip pažvelgti, visa tai jau prarastų vertę ir tau 
nereikėtų atsižadėti to, kas nieko verta kaip sunešioti apda- 
rai. Bet tai turbūt beviltiška. Šituo patikėti gali tiktai tas, kuris 
viską išgyveno ir savom akim regėjo. Net čia kai kurie netiki, 
nors patys viską matė. 

Bet toliau pasakoju, kas nutiko. Lenktynių dieną Klaudija 
Prokula pasikvietė mane ir lyg didžiausią malonę teikdama pa- 
sakė, kad priims į ložę ir kad galėsiu sėdėti jai už nugaros. Ji 
apsitaisė šilku ir purpuru ir, manau, pasielgė neapdairiai. Bet 
ji visad gali prasimesti tolima giminyste su imperatorium. Pati 
buvo prašmatniai susišukavus plaukus, ant kaktos žibėjo bran- 
gi diadema. Man ji atsiuntė romėniškus drabužius bei togą, be 
to, manęs laukė kirpėjas, įsakytas nuskusti barzdą ir garbanom 
susukti plaukus. 

— Pats laikas mest žydiškas kvailystes ir prieš barbarus pasi- 
rodyt kaip romėnui, - pasakė Klaudija. 

Išsigandęs pasiteisinau, kad visiška apdarų painiava maudy- 
klėse, ir priminiau, kad ir valdovo patarėjas užsileidęs barzdą 
ir rengiasi rytietišku papročiu, vengdamas rūmuose bereik pa- 
brėžti, jog yra romėnas. Bet galų gale turėjau jai pasisakyt. 

Ir prisipažinau: 

— Neįsižeisk, Klaudija, bet nenoriu kelt kojos iš namų ir vykt į 
lenktynes. Priešingai, noriu visą laiką būti pasirengęs, nes turiu 
pamatą manyti, kad šalininkai greitai rinksis susitikt su Jėzum 

Nazariečiu. Tikiuosi laiku gaut žinią, kad galėčiau atstu sekt 
paskui jo mokinius iki reikiamos vietos. 

Klaudija Prokula šiurkščiai sviedė: 

— Man tai ne naujiena! Joana apie tai jau Žino. Jei aš būčiau 
jaunesnė ir čia būtų Roma, jei turėčiau ganėtinai patikimų glo- 
bėjų, gebančių laikyt liežuvį už dantų, gal ir aš susiviliočiau tuo 
nuotykiu ir persirengus leisčiausi ant kalno. Juk jie rinksis ant 
kalno, ar ne? 

Aš nustebęs sušukau: 

— Kodėl Joana man apie tai nesakė? Ar ji manim nepasitiki? 

— Tikriausiai jai tai uždrausta, - abejingai tarė Klaudija Pro- 
kula. - Bet ji žadėjo pasikalbėt apie mane su Jėzum Nazariečiu. 
Kiek Žinau, ir anksčiau Jėzus gydė ligonius per atstumą, o gal 
jis įduos Joanai drabužį, vilkėtą prie kūno. Taigi tu ten nereika- 
lingas, Markai. Atvirsk į romėną ir būk protingas. Šitos lenk- 
tynės — didžiausias metų įvykis visoje Galilėjoje ir gretimuose 
kraštuose. 

Stebeilijau į ją, netikėdamas savom ausim. 

— Vadinas, Dievo Sūnų iškeiti į lenktynes, - išdaužiau aš. 

— Viskam savas laikas, - pasiteisino Klaudija Prokula. — Vo- 
nios išėjo man į naudą ir aš jau nesu taip suglumus, kaip tu. 
Rimtai kalbant, man atrodo, kad tu jau nesuvoki, kas svarbiau. 

— Klaudija Prokula, - įspėjau aš. - Tavo vyras jį nukryžiavo ir 
nesvarbu, kiek paskui mazgojosi rankas. Nejau tu nebijai jo? 

Klaudija Prokula skėstelėjo rankom. 

— Bet, Markai, aš gelbėjau jį, kaip galėjau. Turbūt jis tai žino 
ar bent jau sužinos. Be to, Joana man tiksliai paaiškino, kad ši- 
taip viskas turėjo nutikt, idant išsipildytų šventieji žydų Raštai. 
Tad, tiesą sakant, jis turėtų būti dėkingas Poncijui Pilotui, kuris, 
žydų spaudžiamas, padėjo jam išpildyti Raštus. Tiesa, žydų fi- 
losofija miglota, pinkli, bet aš tikiu Joana. Be to, ji pati lydės 
mane į lenktynes, nors pavėluos ant kalno. Dabar matai, kokios 
svarbios šitos lenktynės. 

Nieko negalėjau paveikt. Bet barzdos glotniai nuskust nelei- 
dau. Barzdaskutys ją tik išmaniai patrumpino, ištepė aliejum ir 
paaiškino, kad tokias barzdas mėgsta Erodo giminė. 

Erodo Antipo cirkas tikrai nėra didelis statinys. Tribūnose 
turbūt netilptų net trisdešimt tūkstančių žiūrovų. Bet, šiaip ar 
taip, jis visas ligi pakraščių kužėjo smalsių, rėksmingų žmonių. 
Man pasirodė, kad tarp jų sėdi daugiau atvykėlių iš kitų šalių, 
nei tikrų galilėjiečių. 

Erodas Antipas buvo nurodęs pastatyt Klaudijos Prokulos 
ložę kitoj tako pusėj, priešais pakylėtą savo ložę ir nurodęs 
paramsčius apdangstyt brangiais kilimais. Iš visa ko buvo 
matyti, kad siekia gerų santykių su Poncijum Pilotu, nes, tie- 
są sakant, Klaudijos ložė buvo vos per žingsnį žemesnė už jo 
paties. Daugybę kitų ložių pagal taką jis buvo pastatydinęs 
arabų genčių vadams ir kitiems garsiems svetimšaliams. O jo 
rūmininkai buvo gavę tikslius nurodymus, nes, ložėje pasi- 
rodžius Klaudijai Prokulai su palyda, iš visų pusių pasigirdo 
garsūs sveikinimo šūksniai. Išliedami įtampą, žiūrovai noriai 
jiems pritarė. 

Pamatėme Erodiadą su savo dukteria įžengiant į Erodo ložę. 
Kiek įžiūrėjau iš kitos tako pusės, buvo apsitaisius nepaprastai 
prašmatniai. Šiaip ar taip, Klaudija Prokula atsidususi pareiškė, 
kad ta valdžiotroška sanguliautoja bent iš pagarbos jai ir Romai 
galėjo apsirengt kukliau. Ją taip pat pasveikino garsūs šūksniai 
iš visų pusių, bet žiūrovai jiems nepritarė. Net svetimšaliai nu- 
tilo, pastebėję, kad rėksniai kumščiuojami, niuksuojami ir ap- 
šnypščiami bjauriais žodžiais. Erodiada gavo pasitenkinti tuo 
ir turėjo atsisėsti. Paskiausiai pasirodė Erodas Antipas ir, į visas 
šalis džiugiai skėsnodamas rankom, pasveikino žiūrovus. Lyg 
rodydami priešiškumą valdovei, Žmonės jį pasveikino atsisto- 
dami, triukšmaudami, audringais šūksniais ir trypdami kojom. 

Į aikštę išėję gladiatoriai susikirto dvikovose ir būreliais vieni 
prieš kitus, bet jie kovėsi bukais ginklais ir kraujo neliejo. Ero- 
das laikėsi žydų Įstatymo ir neišdrįso aikštėj rengt myriop pa- 
smerktųjų kautynių. Jo raiteliai rodė savo gebėjimus, iki žmo- 
nės pasiuto trepsent kojom ir reikalaut kinkinių. 

Be abejonės, vienas paskui kitą taku pasileidę kinkiniai buvo 
prašmatnūs, o žirgai - nepaprasto dailumo. Lažybininkai su di- 
delėm lentom ėmė vaikščiot nuo vienos suolų eilės prie kitos ir 

rinkt lažinius. Atrodė, kad žmonėms patiko juodas kaip anglis 
Erodo Antipo kinkinys. Ne visų kinkinių žirgai buvo vienopų 
spalvų, nes barbarai vadelėtojai savo šeimininkų arklidėse žir- 
gus rinkosi savo nuožiūra. Tik iš pakinktų ir vadelėtojo apdarų 
matei spalvą, dėl kurios kerti lažybų. Girdėjau šūkčiojant ir mi- 
nint ne tik spalvas, bet ir idumėjo bei siro kinkinį. 

Paskutinis išvažiavo arabų valdovo baltų kaip sniegas Žirgų 
kinkinys. Bet prie vartų pirmiau atriedėję vežimai, kaip visada, 
sukėlė dirglią netvarką ir pasibaidę baltieji žirgai suklupo, kai 
vadelėtojas, ketinęs visu greitumu gražiai pralėkti ratu, turėjo 
staigiai juos stabdyti. Tai buvo toks blogas ženklas, kad didžiu- 
ma žiūrovų pratrūko garsiai juoktis. Vadelėtojas pasiuto čaižyti 
botagu žirgus. Žirgai ėmė dar labiau baidytis. 

Per prideramas ir nepavojingas lenktynes, žinovų mėgsta- 
mas dėl protingų lažybų ir tolydžio kylančios įtampos, lošiama, 
kelis kartus kinkinių pora aplėks aikštę. Pralaimėję kinkiniai iš 
varžybų iškrinta ir galiausiai likę du kinkiniai užbaigia lenkty- 
nes. Bet šitie barbarai mėgsta grėsmę ir triukšmą. Mano didelei 
nuostabai, visi kinkiniai iškart išsirikiavo taip, kaip lėmė burtai. 
Sužinojau, kad jie apsuks net keturiasdešimt ratų. Man pagailo 
žirgų, nes daugis jų nusilauždavo kojas, be to, beveik neabejo- 
jau, kad po tokių lenktynių bus aukų. 

Bet, žvelgdamas į kepėstuojančius baltus žirgus, prisiminiau, 
ką nakčia pasakė vienišas Žvejys, ir pats sau nusistebėjau, ar 
tikrai galiu dėl jo lažintis. Paklausinėjęs sužinojau tą kinkinį bu- 
vus vieną iš numylėtinių, bet po blogo ženklo jau niekas neno- 
rėjo dėl jo lažintis. Per tokias sunkias varžybas eikliausią Žirgą 
perveikia stiprūs žirgai, valdomi kantrių vadelėtojų, jeigu juos 
lydi sėkmė. 

Įkvėpio pagauta, Klaudija Prokula iškėlė rankas ir sušuko: 

— Erodo kinkinys! 

Žvilgantys juodi žirgai ir tamsiaodis jų vadelėtojas tikrai at- 
rodė žavūs. Jie buvo paženklinti raudona spalva, o ne juoda, 
nes protingas žmogus niekad nesilažins dėl juodos. Klaudija 
nerūpestingai pasisuko į mane ir paklausė: 

— Tikiuosi, turi užtektinai pinigų? 

Aišku, turėjau iš anksto numanyti, kodėl ji taip karštai troš- 
ko, kad ją lydėčiau į lenktynes. Dar nesu matęs moters, einan- 
čios lažybų už savus. Pralaimėjusi ji gali greit užmiršti skolą ir 
tik skųstis savo nesėkme. O laimėjusi bent jau atsiima sumą, iš 
kurios lažinosi. 

- Šimtas drachmų, - pasiūliau nenoriai. 

Klaudija Prokula atsisuko į mane ir išpūtė akis. 

— Markai Mezencijau Manilianai, - paklausė ji, - nori įžeist 
mane ar išties pavirtai į žydą? Šauk bent šimtą auksinų. Už to- 
kius puikius žirgus maža ir tiek. 

Įkliuvau į bėdą, bet tarp didikų vaikščiojo Tiberiados ban- 
kininkai bei pinigų keitėjai ir taip pat rinko lažinius. Sušukau 
vardą, kurį Jeruzalėj pasakė bankininkas Aristeinas, ir man pa- 
rodė vyrą, kuris iš pažiūros ir apdaro galėjo būti Aristeino bro- 
lis dvynys. Pasakiau jam, ko reikia. Jis su mielu noru paskolino 
man pinigų, bet paaiškino, kad iš Erodo žirgų sunku gerai iš- 
lošt. Galų gale įkalbėjo vieną už vieną lažintis kažkokį kilmingą 
idumėją, o šis pasakė tai darąs tiktai iš pagarbos Judėjos proku- 
ratoriaus sutuoktinei. 

— Neužmiršk manęs, kai skaičiuosi išloštus pinigus, — juok- 
damasis šūktelėjo jis Klaudijai Prokulai, lyg duodamas jai auką, 
kai rašė lažinį vaškuotoje lentoje. 

Dar kartą nužvelgiau kinkinius, vargiai nustygstančius nu- 
rodytose vietose. Lenktynės buvo užvilkintos ne tik dėl lažybų, 
bet ir kurstant vadelėtojų nerimą bei žirgų jaudrumą. Spėjau, 
kad kuris nors kinkinys parvirs, vos išlėkęs į taką. Balti arabų 
genties vado žirgai tikrai buvo nepratę lėkt nuožmiai banda, 
nes ėmė spardyt vežimą ir putojo, tampydami žąslus. 

— Kiek duotum už baltą kinkinį? - paklausiau bankininko. 

Jis šypsodamas atsakė: 

— Jei iš tiesų įsimanei padovanot man pinigų, tai lažinsiuos ir 
duosiu septynis už vieną. Kiek rašyti? 

— Rašyk keturiasdešimt auksinų nuo Marko už baltą kinkinį, 
septyni už vieną, - nusprendžiau paskutinę akimirką, Erodui 
jau keliant ietį. 

Bankininkas įrašė lažinį ir ietis su vėliavėle jau stirksojo smė- 

lyje. Vadelėtojai suriko ir Žirgai dundėdami metėsi pirmyn. 
Patyrūs lenktynininkai atsilošę iš visų jėgų tempė kamanas, 
tramdydami žirgus, ir leidosi aplenkiami patrakėlių, kad tie 
nusisuktų sprandus. Bet žmogaus jėga vargiai galėjo sulaikyt 
pašėlusius žirgus. Du pirmi kinkiniai lėkė šuoliais, vadelėtojai 
palinkę čaižė žirgus, stengdamiesi atsiplėšti nuo kitų ir pirmi 
pasiekti smailius posūkio stulpus. Tai buvo tiesiog gyvybės gel- 
bėjimas, nes iš paskos lekiantys kinkiniai būtų juos sutrypę. 

Kaip ir kiti, aš nesusilaikęs pašokau nuo krėslo, nes agnesnio 
lėksmo cirke dar nebuvau matęs. Erodo žirgai sumaniai pra- 
siskynė kelią per garmančių kinkinių krūvą, vadelėtojui įžūliais 
sunkaus botago kirčiais stumiant prisiartinusius varžovus į 
šoną. Mačiau, kaip botago šikšna pataikė šaliniam baltojo kinki- 
nio žirgui į akį. Šmaukštelėjimas buvo girdėti net mūsų ložėje. 
Arabo vežimas brėžtelėjo apsauginius akmenis, pažiro kibirkš- 
tys, tad man pasirodė keista, kad nesulūžo ratas. 

Kitame posūkyje Cezarėjos raitijos kohortos vado raudų 
žirgų kinkinio vadelėtojas sunkiu vežimu šaltakraujiškai ap- 
vertė idumėjo vežimą. Vadelėtojas už vadelių vilkosi taku, iki 
pargriuvo šalinis žirgas. Raudasis kinkinys gerokai atsiplėšė, 
bet tada į priekį išsiveržė Erodo žirgai. Per pusę kūno kruvi- 
nai nubruožta oda idumėjas svyrinėdamas atsistojo, trūktelėjo 
pargriuvusį žirgą sykiu pastatydamas vežimą ir grįžo į taką. 
Vis dėlto pakilęs žirgas taip smarkiai šlubavo, kad lenktyniaut 
negalėjo ir tik kliudė kitiems kinkiniams. Spėjau, kad į taką jis 
grįžo tik nūsdamas atkeršyti romėnui. 

Per tokias lenktynes, kai varžosi panašaus pajėgumo žirgai, 
kinkiniai vienas nuo kito atsiplėšia ne daugiau kaip per vieną 
ratą. Paskiausiai bėgantys užkemša taką, tad į priekį išsiveržęs 
vadelėtojas būtų kvailys, jei mėgintų ir juos aplenkti. Baltasis 
kinkinys visai išsimušė iš ritmo, nes botago kirčio apakintas žir- 
gas tik beviltiškai kragino galvą. Įsiutęs vadelėtojas čaižė žirgą, 
rėkė prakeiksmus ir, važiuodamas pro Erodo ložę, pagrūmojo 
kumščiu. Bet juodasis kinkinys prisivijo stiprius raudus žirgus 
ir sunkų vežimą. Klaudija Prokula pašoko, ėmė šaukt ir auk- 
suotais sandalais trypti ložės grindis. 

Nespėjau skaičiuot žirgų sukamų ratų ir gerai nemačiau, kas 
nutiko, bet iš kinkinių grūsties į aikštės vidurį lyg svaidyklės 
išsviestas išlėkė siro vežimas su žirgais. Žirgai pargriuvo ir va- 
delėtojas, apsijuosęs vadelėm, nuskriejo tiesiai po beprotiškai 
dundančiom kanopom. Sunku pasakyt, ar jo priešmirtinis riks- 
mas buvo baisesnis už kažkurio žirgo priešmirtinį krioksmą. 

Vos po valandėlės baltasis kinkinys nėrė posūkio stulpą ap- 
riečiančio kinkinio pašonėn, prispaudė prie jo varžovo vežimą ir 
tas parvirto. Bet arabo kinkinys pralėkė pro šalį ir nepargriuvo. 
Gal tai buvo apžilpusio žirgo nuopelnas, nes, tai matydamas, 
man regis, jis nebūtų prasiveržęs prie pat vežimo. Pavojingai 
pargriuvęs vadelėtojas drąsiai nuginė žirgus į aikštės vidurį, tik 
tik spėjęs ištrūkti iš po kito kinkinio kanopų. Pasigėrėjau va- 
delėtojo išmoningumu. Jis matė atbėgančius prižiūrėtojus, pa- 
žengė kelis žingsnius, bet griuvo kniūbsčiom ant žemės ir jau 
neatsikėlė. 

Lažybininkai vėl šoko lažintis. Romėno raitelio raudasis kin- 
kinys lyg ir patraukė nemažai sirgalių ir daug kas ėmė lažin- 
tis dėl jo, o ne Erodo kinkinio, — ypač arabai, jie rodė pirštais, 
mosavo apsiaustais ir, atsisakydami saviškio, verčiau rinkosi 
romėno, o ne Erodo. Šio kinkinys ne kartą bandė prasiveržti 
pro romėno, bet tas šaltakraujiškai jį aplenkdavo, švilpindamas 
botagą. Erodas ložėje pašoko, trypė ir staugte staugdamas ragi- 
no savo vadelėtoją prasimušt pro romėną. Jau visi žirgai buvo 
putoti, kilo dulkių debesys, nors takas prieš lenktynes buvo rū- 
pestingai palaistytas. 

Vis dėlto nuostabiausia buvo tai, kad eiklus baltasis kinkinys 
nejučiom tapo trečias, nors lengvas jo vežimas buvo smarkiai 
apdaužytas. Kiek pailsę dailūs balti žirgai vėl bėgo tolygiai, 
stulbinamai išmaniai išlaikydami greitį. Botago apžilpintasis 
žirgas atkragino galvą ir nusižvengė. Vadelėtojas pasilenkęs jį 
pakalbino ir jis daugiau nesiplėšė į šalį nuo savo bendrų. 

Dar vienas kinkinys iškrito iš varžybų, nuo vežimo ašies nu- 
smukus ratui. Vadelėtojas spėjo taip pasukti žirgus, kad jie me- 
tėsi į aikštės vidurį, traukdamiesi varžovams iš kelio, bet nuo 
ašies nusmukęs ratas nuriedėjo į taką ir iš paskos dundėjęs rau- 

dasis kinkinys turėjo jį aplėkti. Erodo vadelėtojas tuo pasinau- 
dojo. Nebijodamas išsimušti iš ritmo, jis palinko į priekį ir, tūž- 
liai čaižydamas žirgus, iš tiesų pralenkė romėnų kinkinį. Šauk- 
dami ir staugdami žiūrovai pašoko, o Klaudija Prokula pradėjo 
strikinėt ir džiugiai spygaut, kad pralaimi romėno kinkinys. Bet 
jos elgesys labai patiko žiūrovams ir daugis jai šypsojo. 

Varžovų sumažėjo, bet paskiausiai atsilikę kliudė Erodo žir- 
gų vadelėtojui pasinaudot pranašumu. Plūsdamas krauju ir 
perpus nubruožtu veidu idumėjas atsigręžė, pamojavo jam, 
duodamas ženklą, ir pavažiavo į šoną, praleisdamas jį į priekį. 
Paskui sąmoningai ir tyčiomis užlindo prieš romėną ir sulėtino 
greitį. Tai nutiko tiesiojoje, o ne posūkyje ir romėnas vadelėto- 
jas įniršęs pasiuto keikt idumėją, nes jis pažeidė taisykles. Bet 
kas šitai galėjo įrodyt, juolab kad jis būtų išsiteisinęs kokia nors 
dingstim. Dėl romėno kinkinio lažinęsi arabai šaukė ir grūmojo 
kumščiais, bet tą akimirką kraštiniu taku ir pro romėną, ir pro 
idumėją prašvilpė baltasis kinkinys, pirm jų pasiekė posūkį ir, 
įsiveržęs į vidinį taką, ėmė lipt Erodo kinkiniui ant kulnų. Ne- 
tekę žado, žiūrovai akimirksniu nuščiuvo, nes niekam nešovė į 
galvą, kad taip gali nutikt. 

Už posūkio romėnas išlėkė į išorinį taką ir lengvai prisivijo 
idumėją. Iki kito posūkio jis galėjo lengvai pralenkti sužalotą 
kinkinį, bet pristabdė žirgus, šaltakraujiškai šniojo botagu idu- 
mėjui per galvą ir tas vežime suklupo ant kelių. Pamatę tokią 
žiaurybę, žiūrovai vėl pratrūko šaukt, daugis šauksmais jį pa- 
laikė, bet plykstelėjo neapykanta ir tribūnose kilo muštynės. 

Vis dėlto tai truko tiktai trumpą valandėlę, - taip greit viskas 
įvyko. Įtempęs jėgas, idumėjas atsistojo vežime, ėmė iš pasku- 
tiniųjų šnioryt žirgą, aplenkė romėno kinkinį ir tyčia pasuko 
romėnui skersai kelio. Tai jau buvo ne varžybos, o žudynės. 
Augūs raudi žirgai visu greitumu puolė į idumėjo kinkinį ir už- 
griuvo ant jo. Netikėtai sustojus žirgams, romėnas stačia galva 
išlėkė iš vežimo ir, nors buvo su odiniais šarvais bei puolimo 
šalmu, prasiskėlė galvą į pakraščio akmenį priešais tribūnas ir 
suglebęs liko gulėt ant tako. Žirgų sutryptas idumėjas taip pat 
užgeso nesulaukęs lenktynių pabaigos. 

Kad išsisklaidytų grūstis, toliau lenktyniaujantys kinkiniai 
turėjo mažinti greitį. Erodo kinkinio vadelėtojas lėkdamas rėkė, 
mostagavo botagu, tad pagalbiniai, ėmę nešt romėno kūną nuo 
tako, pametė jį ir spruko šalin, gelbėdami kailį. Vadelėtojas mė- 
gino varyt juoduosius žirgus per romėno kūną, bet tai buvo ne 
karo žirgai, kurie tyčiomis žmogaus kūno netrypia. Pasibaidę 
jie atsistojo ant užpakalinių kojų ir vos nenuvertė vežimo. 

Tą akimirką arabo kinkinio vadelėtojas bemaž žingine prava- 
rė baltus žirgus pro pat Erodo kinkinį. Ratas užšoko ant akme- 
ninio tako krašto, peršoko jį, bet vežimas neparvirto, pasiekė 
posūkio stulpą, Erodo kinkinio vadelėtojui nespėjus apvažiuoti 
žuvusiojo kūno, ir baltasis toliau skriejo tolygiu greičiu. Nejįti- 
kėtina, bet, blogu ženklu pradėjęs, baltasis kinkinys pirmavo ir 
jau buvo likę tik keli ratai. Dabar jau aš pašokau, ėmiau šaukti ir 
visi žiūrovai arabai man pritarė. Tačiau negrįstas bėgimo takas 
buvo išsiduobęs kaip arimas ir pasidarė pavojingas. 

Juodojo kinkinio vadelėtojui pirmąkart trūko kantrybė, jis 
pasiuto čaižyt savo žirgus ir net pora sykių bandė jėga nustum- 
ti baltąjį į šoną. Bet tolygiu greičiu lekiantys eiklūs arabų žirgai 
išsilaikė, lengvas vežimas nesiekė posūkio stulpų, o plačiu ratu 
mikliai aprietė jau nedaug atsilikdamas nuo juodojo Erodo kin- 
kinio. 

Dar trys kinkiniai dundėjo taku. Baltasis mėgino juos garbin- 
gai aplenkti išoriniu taku, bet Erodo vadelėtojas subliuvo, kad 
visi trauktųsi į šalį ir duotų jam kelią. Du vadelėtojai išsigandę 
pakluso, bet trečiasis, ginęs ramių ir stiprių žirgų kinkinį, iš ku- 
rio niekas daug nesitikėjo, nesitraukė iš kelio. Erodo vadelėtojas 
vėl ėmė čaižyt žirgus, pažeidė ritmą, stebule užkliudė to kinki- 
nio vežimo ratą, lėkdamas dideliu greičiu ir būdamas sunkus, 
lengvai jį nuvertė, tad vadelėtojas sunkiai susižeidė ir pasitrau- 
kė iš lenktynių. Kiti du kinkiniai toliau apžiūriai lėkė taku, pasi- 
kliaudami sėkme, dar galinčia nutraukt laimėtojų lėksmą. 

Bet taip nenutiko. Vėliava plastėjo ir lakūs kaip kregždutės 
balti žirgai tolygiu greičiu skriejo į pergalę. Žiūrovai pratrū- 
ko šaukt, šauksmais šlovinti ir Erodo žirgų, kurie atsiliko vos 
per pora kinkinių. Abu vadelėtojai šalimais deramai ginė kin- 

kinius, sustabdė žirgus ir su apsimestine pagarba pasveikino 
vienas kitą su sėkminga varžybų baigtim. Arabų genties vadas, 
peršokęs savo ložės turėklą, plastančiu apsiaustu išbėgo į taką 
ir puolė sveikint savo žirgų. Kalbino, plekšnojo juos, liedamas 
ašaras, bučiavo užtinusias, botago kirčio sužalotas žirgo akis. 
Tribūnose kilo muštynės, bet sargybiniai greit padarė tvarką. 
Lažybų pralaimėtojai dėjosi džiaugiąsi tuo, kad pamatė šaunias 
lenktynes. 

Mano bankininkas su idumėjų pirkliu atėjo pasveikinti ma- 
nęs ir čia pat sumokėjo jam Klaudijos Prokulos praloštus šimtą 
auksinų. O man atskaitė šimtą aštuoniasdešimt. Atėmus ketu- 
riasdešimt, man liko šimtas keturiasdešimt auksinų, o daugiui 
pasaulio žmonių tai jau nemažas turtas. Tad nepykau ant Klau- 
dijos Prokulos. 

Dabar, aišku, turėčiau prisiminti tai, kad nakčia po audros 
sapnavau baltą žirgą. Tas sapnas kažkodėl buvo toks ryškus, 
kad pabudau apsipylęs ašarom. Todėl gali būti, kad, išvydęs 
baltą kinkinį, prisiminęs sapną kaip pranašingą, ir savo užma- 
čia būčiau dėl jo lažinęsis. Bet nesu visai tikras. Juk, išvažiavę į 
taką, tie žirgai suklupo. Vis dėlto protingas vyras, kad ir neti- 
kėdamas ženklais, jiems prieštarautų. Todėl pamaniau privaląs 
susirasti merginą, kurios brolis žuvo, o ją galėjau rasti tiktai ten, 
kur nurodė vienišas žvejys, sakydamas, kad nakčia ji apraudos 
brolį graikų teatre. 

Klaudija Prokula siūlė man drauge eiti į Erodo puotą, nors aš 
nebuvau pakviestas. Matyt, ji tą malonę įvertino šimtu auksi- 
nų. Bet nenorėjau brautis kaip neprašytas svečias su tais keliais 
šimtais, kuriuos Erodas Antipas dėl politinių priežasčių manė 
turintis vaišinti, ir Klaudija Prokula neįsižeidė, kad palikau ją, 
nors tikriausiai palaikė kvailu, jei nesinaudoju proga. 

Cirkui ištuštėjus, Tiberiados gatvės kužėte kužėjo visokių 
tautybių žmonių, tad spėjau, kad vakaras bus neramus, nors 
tvarkai palaikyti buvo pašaukta sargybos būrių ir legionierių. 
Lengvai radau nedidelį graikų teatrą, bet vaidinimas nebuvo 
skelbiamas. Tačiau vartai buvo atviri, tad į miestą atkakę netur- 
tėliai, kurie nerado, kur priglaust galvos, buvo įsikūrę Žiūrovų 

vietose. Kai kurie net įžiebė ugnį ir virėsi valgį, tad numaniau, 
kaip gražu kitądien bus naujajame teatre. 

Nusileidau į taką tarp scenos ir tribūnų ir niekas manęs ne- 
sulaikė einant į rūsį, kur laikoma scenos apystata ir kur sykiais 
nakvoja atvykėliai aktoriai, neturintys globėjų, galinčių apna- 
kvint savo namuose. Visur buvo nyku, tuščia, net šiurpoka, 
kaip visada, po scena, kai aktoriai išeina, bet žodžiai ir veikėjai 
nematomi dar laikosi ore. Tie tamsūs rūsio kambariai man vi- 
sad šiek tiek primena poetų aprašytą požemio pasaulį. Sykiais, 
sužavėtas nusisekusio vaidinimo, puldavau į rūsį padėkoti ak- 
toriui, sujaudinusiam parodytu menu, bet kaskart pajusdavau 
tą nebūties šaltumą. Nusivilkęs vaidinimo apdarus, aktorius 
jau nebe tas asmuo, kuris buvo scenoj. 

Klydinėdamas po tą požemio pasaulį, pajutau, kaip smarkiai 
atitolau nuo ankstesniojo gyvenimo ir nuo visa, kas anksčiau 
man teikė džiaugsmo ir pasitenkinimo. Praeitis man buvo tik 
gailus prisiminimas, nes suvokiau daugiau niekada jos taip pat 
neišgyvensiąs. Pamaniau, kad regiu vaiduoklį, kai tamsiame 
koridoriuje sutikau svyrinėjantį senuką išsipūtusiu pilvu ir už- 
putusiom akim nuo pernelyg agnaus vyno gėrimo. Jis pagrū- 
mojo man lazda ir keikdamasis paklausė, ko ieškau ir kaip pa- 
kliuvau po scena. 

Nuramindamas jį, aš paklausiau, ar teatro kambariuose nie- 
kas negyvena. Jis dar labiau įsiuto ir užriko: 

— Tikiuosi, kad kalbi ne apie tuos valkatas egiptiečius, kurie, 
prasimetę melagingom dingstim, mane apgavo ir užtraukė ne- 
gandą, atnešdami į teatrą negyvėlį. Jie paspruko nakčia, nesu- 
mokėję skolos. Norėčiau juos sugauti turbūt karščiau nei tu. 

Aš atsakiau: 

— Man sakė, kad čia galiu rast merginą, kuri neteko brolio. 
Turiu įją reikalą. 

Senis įtariai įsibedė į mane ir paklausė: 

— Tikiuosi, nesi vienas iš jų ir nerezgi jokių kilpų. Laikau mer- 
giną kaip įkaitę, atėmiau drabužius ir apavą ir nepaleisiu tol, 
kol neatgausiu savo pinigų ligi paskutinio skatiko. 

— Mane pasiuntė jos išpirkti, - paaiškinau aš, pažvanginda- 
mas kapšelį. - Vesk mane pas ją ir nepasigailėsi. 

Dvejonių ir įtarimų perimtas senis pasivedė mane korido- 
rium ir atitraukė nedidelio kambarėlio durų užšovą. Jam atvė- 
rus medines duris, pro sienos angą sklindančioj šviesoj pama- 
čiau liesą nuogą merginą, kuri gūžėjo kampe plaukų veltena 
apsiskleidusi veidą, iš liūdesio tartum sustingus, nes, mums įė- 
jus, net nesujudėjo. Kambarėly nesimatė nei vandens puodelio, 
nei užkandžio, nei apkloto. 

— Ji serga? - paklausiau aš. 

— Bjauri mergiščia: tik peša man barzdą, kai varau pašokt 
prie vartų, - paaiškino senis. - Miestas sausakimšas svečių. Jei 
ji pašoktų, gal sumestų pinigų. Suprask, turėjau sumokėti už 
jos brolio palaidojimą, idant niekas nesužinotų, jog jie atnešė į 
teatrą negyvėlį. Ir už kitus dalykus tie apgaulūs egiptiečiai man 
skolingi. 

Paliečiau merginai petį ir numečiau prie jos kapšelį. 

— Mane pasiuntė atiduot tau šimtą keturiasdešimt auksinų, — 
garsiai pasakiau. - Sumokėk skolą, paprašyk, kad tau grąžintų 
drabužius ir daiktus, ir eik, kur norėsi. 

Bet mergina net nekrustelėjo. 

— Šimtą keturiasdešimt auksinų! - sušuko senis, dešine ranka 
brėždamas nelaimę atremiantį ženklą. - Šito ir bijojau! Baigėsi 
vynas. Regiu apgaulius vaizdus, girdžiu apgaulius garsus. 

Jis mėgino pagriebt mano kapšelį, bet aš dėl visa ko jį pakė- 
liau, nes mergina jo nelietė. Paklausiau senio, kiek ji skolinga. 

Tas ėmė trint delnus, pamaldžiai pakėlė užtinusias akis, pa- 
burbėjo, dėdamas skaičius, ir galų gale gudriai surietė: 

- Nesu godus, nors ta piktėlė užtraukė man nelaimę. Suapva- 
linkim sumą iki dešimt auksinų ir aš iškart atnešiu jos daiktus, 
o paskui suvaikščiosiu vyno ir užkandžio. Matyt, iš bado ji taip 
nusilpus, kad žodžio neišdaužia. Šitokia ji tavęs niekuo nepra- 
džiugins. 

Jis trūktelėjo mane už peties ir sušnibždėjo ausin: 

— Šimtas keturiasdešimt auksinų — beprotiška suma už tokią 
merginą. Tu tikrai išsikraustei iš proto. Pakaks, kad sumokėsi 
jos skolą. Paskui veskis ją, kur nori, ir daryk su ja, ką nori. Jei 
duosi man dar vieną auksiną, gausiu tau reikiamus popierius, 

teisme galėsi pažymėti ją kaip vergę ir padaryti įdagą ant užpa- 
kalio, nes ji neturi globėjo. 

Nepakeldama galvos, mergina nusibraukė nuo akių plaukus 
ir sušnypštė: 

— Duok tam bjaurui penkis auksinus. Tai gerokai daugiau, nei 
aš ir visi kiti jam skolingi. Paskui už mane įspirk į tarpukojį. 

Atrišau kapšelį ir atskaičiau seniui penkis auksinus. Jis taip 
nudžiugo, kad net nesiderėjo, o išsyk išskuodė atnešt merginos 
drabužių. Įmetęs ryšulį į kambarėlį, jis karštai sušuko tuojau 
pat atnešiantis užkandžio ir gėrimo. Vėl numečiau kapšelį mer- 
ginai glėbin ir apsisukau, ketindamas išeit. Bet ji sulaikė mane 
ir paklausė: | 

— Ko iš manęs nori? Už šimtą keturiasdešimt auksinų aš tau 
nesuteiksiu jokio džiaugsmo. Kitąnakt vis tiek pasikarsiu ant 
savo plaukų. 

— Nieko iš tavęs nenoriu, - patikinau. - Mane tik pasiuntė 
atnešt tau šituos pinigus. 

— Taip nebūna, - nepatikliai tarė mergina, galų gale pakėlė 
galvą ir pasižiūrėjo į mane. 

Savo didžiai nuostabai, aš ją pažinau. Tai buvo Myrina, šokė- 
ja, su kuria susipažinau laive pakeliui į Jopę. Tačiau manęs, su 
barzda ir žydišku apdaru, ji iškart nepažino. 

— Myrina! — šūktelėjau aš. - Nežinojau, kad tai tu! Kas tau 
nutiko? Ko tu tokia nelaiminga, kad nori pasikart? 

Myrina susirietė, susigėdusi užsidengė plaukais kelius ir pa- 
prašė: 

— Nežiūrėk į šitokią mane. Bent nusisuk, kad galėčiau apsi- 
rengt. 

Ji atmazgė ryšulį, išsiėmė šukas, susišukavo plaukus, susirišo 
juos juostele, apsivilko trumpus marškinėlius ir apsiavė praš- 
matnius batelius. O tada pratrūko graudžiai verkti, apkabino 
mane visu liesu kūnu ir, įsikniaubus veidu į krūtinę, prapliupo 
vilgyt ašarom apsiaustą. 

Paglosčiau jai pečius, guosdamas maloniais žodžiais, ir pa- 
klausiau: 

— Ar tavo brolis iš tiesų žuvo, ar dėl jo tu verki? 

Žagsėdama nuo verksmo, Myrina išspaudė: 

— Dėl jo aš jau išsiverkiau. Dabar turbūt verkiu dėl to, kad 
pasauly dar yra žmogus, kuris man linki tik gera. Kitą naktį 
būčiau gyvastį sau atėmus, bet neturėjau nei pinigėlio burnon 
įsidėt, kad galėčiau sumokėti keltininkui. 

Ji stipriai prisiglaudė prie manęs ir dar graudžiau pravirko. 
Sunku buvo išpešt iš jos aiškų žodį, bet galų gale ji tiek aprimo, 
kad galėjo papasakot, kokios nesėkmės visą kelią lydėjo aktorių 
grupę. Nukakę į Perėją, jie surengė vaidinimų legionierių atos- 
togų mieste, bet aktoriai susirgo karštine. Kad gautų pavalgyt, 
grįždami vaidino ant grendymo, bet žydai apmėtė juos akme- 
nimis. Tiberiadoje, kur buvo rengiamos lenktynės, jie tikėjosi 
suruošt vaidinimą, bet jos brolis nuėjo išsimaudyt ežere ir pa- 
skendo. Aktoriai ištraukė jį iš vandens, ridinėjo ant žemės, My- 
rina stengėsi įpūst jam dvasios, bet jau neatgaivino. Jie slapta 
nunešė brolį į teatrą ir galiausiai senis graikas nakčia padėjo pa- 
laidot brolį, kad dėl negyvėlio nereikėtų apvalyt teatro pastato. 
Visi aktoriai paspruko, viena Myrina su savo manta liko įkaite. 
Bet šokti ji jau nebegalėjo, mat baisiai išsigando, kai žydai ją 
šokančią apmėtė akmenim. 

Man ji paaiškino: 

— Kol brolis buvo gyvas, laikėmės vienas kito, ir aš nesijaučiau 
pasauly vieniša. Bet kai jis žuvo ir mes jį palaidojom, pasijutau 
bejėgė ir supratau, kad visur kur mane lydės nelaimė ir nesu- 
stiprėsiu, todėl daugiau nenoriu gyvent. Kąsnio nuryt negaliu, 
rankos kojos apmirusios, nieko pasauly nenoriu matyt nei girdėt 
ir visa kas niekuo pavirto. Viskas man įsigiežė ir brolio gailiu. 

Aš tavęs nesuprantu, - toliau šnekėjo ji. - Tavo pinigai tarsi 
dar viena melagystė ir vilionė tęst bergždžią gyvenimą ir be- 
jėgiškai pasiduot tolesniems negandų smūgiams. Ne, ne, pasi- 
imk pinigus ir verčiau palik mane čia vieną mirt, kad daugiau 
nenusivilčiau, nes galų gale atėjau į protą šiame grėsliame ir 
neviltingame pasaulyje. 

Į kambarėlį sugrįžo seniokas graikas, padavė jai duonos, du- 
benėlį košės ir, drebančiom rankom įpylęs į puodelį vyno, pa- 
ragino išgert. 

— Gal ateikit į scenos sargo kambarėlį, - pakvietė jis. - Ten 
šviesiau ir lova stovi. Pasistengsiu, kad jums būtų patogu. 

— Tai nesvarbu, - atsakiau aš. — Tik palik mus dviese, nes mu- 
dviem reikia pasikalbėt. 

Jis paslaugiai leido pasilikt mums kad ir ligi ryto. Jei pristig- 
tumėm vyno, esą, galėsim parsinešt iš jo. Pasikišęs po pažasčia 
vyno ąsotį, senukas išėjo ir Myrina pradėjo valgyti — iš pradžių 
nenorom, bet paskui vis godžiau, kol dubenėlis ištuštėjo ir duo- 
nos neliko nei trupinėlio. 

Pavalgiusi ji paklausė: 

— Kuo blogas mano šokis ir kodėl mane ištiko prakeiksmas, 
kad jau nepasitikiu savo kūnu, o bijau? Pats matei mane šokan- 
čią laive, aš tikrai negundau vyrų, bet noriu pasmaginti ir sujau- 
dinti savo gebėjimais. O nuoga šoku todėl, kad plazdančiuose 
apdaruose susipainiočiau ir prarasčiau pusiausvyrą, be to, Žiū- 
rėdamas į mano liesą kūną, nedaug ką pamatysi, nes turiu tik 
išlavintus raumenis ir net krūtine nesugundyčiau. Nesuprantu, 
už ką Žydai taip Žiauriai apmėtė mane akmenim. 

Ji parodė mėlynėm nusėtas rankas ir kojas, nesugijusią Žaiz- 
dą po plaukais ir pasakė: 

— Kaime paprašėm valgyt ir atsilygindami norėjom kuo ge- 
riausiai pasmagint juos daina, muzika ir šokiu. Bet jie būtų 
mane negyvai užmėtę akmenim, jei būčiau buvus viena. Jaučiu, 
kad padariau kažką neleistina, ir turbūt daugiau niekuomet ne- 
šoksiu taip, kaip anksčiau. 

Apmąsčiau tai, ką ji papasakojo, ir paaiškinau: 

— Manding, žinau, kas juos pykdo. Girdėjau, jog valdovė Ero- 
diada liepė savo dukteriai šokti prieš pasileidėlį Erodą Antipą, 
akindama jį nukirsdinti vieną žydų pranašą, kuris piktai kal- 
bėjo apie valdovę. Todėl šitam pasaulio pakrašty teisieji žydai 
pagoniškų šokių negali pakęst. 

Myrina papurtė galvą ir atsakė: 

— Anksčiau didžiavaus savo gebėjimais, mėgau laisvą ir atmai- 
nų aktorės gyvenimą. Bet viena po kitos užgriuvo mus bėdos, 
todėl mane užniko nerimas ir ėmiau bijot kiekvienos dienos. 
Brolio žūtis — paskutinė nelaimė ir ji mane sugniuždė. 

Bet, išpasakojusi savo bėdas, ji su nuostaba atrišo kapšelį, pa- 
čiupinėjo auksinus ir paklausė, už ką jai duodu pinigus ir kaip 
ją susiradau. Papasakojau jai apie vienišą Žvejį, apie lažybas žir- 
gų lenktynėse ir galop pridūriau: 

— Man atrodo, kad tas žmogus atstu per ežerą girdėjo tave po 
šio teatro scena verkiant. Bet kaip tai nutiko ir iš kur jis sužino- 
jo, kad tavo brolis žuvo, negaliu paaiškint. Šiaip ar taip, pinigai 
tavo ir gali eit, kur nori. 

Myrina mąsliai suraukė kaktą ir paprašė: 

— Pasakyk, kaip tas žmogus atrodė. Iškankintas ir visiškai iš- 
sekęs? Malonaus ir rimto veido, kurio negali užmiršt? Randuo- 
tais riešais ir kojom? 

Aš karštai pritariau: 

- Šneki apie tą patį žmogų. Vadinasi, buvai jį susitikus. 

Prisiminusi Myrina papasakojo: 

— Kai pabėgom nuo įdūkusių žydų, valgėm tik kviečių var- 
pas, kurių prisiskindavom laukuose. Galų gale užėjom šulinį ir 
nusiminę nusprendėm pernakvot prie jo. Tada keliu atkėblino 
tas pavargėlis ir paprašė: „Duokit ir man atsigert.“ Bet mes visi 
buvom įpykę ant žydų. Vyrai pavarė jį nuo šulinio, o mano bro- 
lis pašiepė šaukdamas: „Net jei atsidurtum žydų pragare, piršto 
galo į vandenį nepamerkčiau, kad tave atgaivinčiau, prakeiktas 
žyde!“ Bet man galiausiai jo pagailo. Pasėmiau vandens, daviau 
jam atsigert, numazgojau jam sužeistas kojas, nes pats nepajėgė 
ir niekas man to nedraudė. Tiesą sakant, aktoriai —- supratin- 
gi žmonės. Tikriausiai mano brolis irgi tik juokavo ir galų gale 
būtų prileidęs jį prie šulinio. Tik tą valandą visi baisiai tūžom 
ant žydų. Tas žmogus atsigėrė, aš numazgojau jam kojas, tada 
jis maloniai pasižiūrėjo į mane, palaimino ir tarė: „Ką padarei 
man, tą padarei tam, kuris mane siuntė. Vien už tai tau daug 
atleista. Bus valdovų ir karalių, kurie pavydės tau, nes pagirdei 
mane ištroškusį.“ 

— Ar tikrai jis tau taip pasakė, Myrina? - nusistebėjau aš. 

— Kaip tik taip, - patikino Myrina. — Jo žodžiai liko mano 
atminty, nors aš jų nesupratau. Tas žmogus buvo toks keistas, 
kad įsiminiau jo žodžius. Kai vėl nusisukau į saviškius, jis din- 

go. Iš alkio pakrimtę medžio žievės, suvirtom miegot prie šu- 
linio, bet po kurio laiko keliu atkiūtino sena močiutė, akimis 
aplink kažko ieškodama. Krepšy ji nešėsi miežinės duonos ir 
avienos. Senikė pasiūlė jų mums, bet mes atsakėm neturintys 
nei skatiko. Ji tarė: „Imkit ir valgykit. Man pažadėta, kad, ati- 
davusi savo, atgausiu daugeriopai.“ Ėmėm, valgėm ir visi pa- 
sisotinom. Vyrai spėjo, kad žydai išsigando, nedorai pasielgę 
su mumis, ir mėgino suminkštint mums širdis. Bet močiutė su- 
sirinko likučius į krepšį ir nuėjo savo keliu. Pamaniau, kad tas 
išsekęs žmogus buvo ją sutikęs ir liepė jai nunešt mums užkan- 
džio, nes aš su juo elgiaus maloniai. Kas jis iš tiesų, - jei tai tikrai 
tas pats vyras, kurį tu sutikai anam ežero krante. 

Pasvarsčiau, ką galėčiau jai sakyt, bet padvejojau ir tariau: 

— Pats nežinau ir nesuprantu. Bent jau už vandens šlakelį jis 
tau atlygino karališkai. Bet net nesapnavau, kad čia sutiksiu 
tave, Myrina, ir kad kaip tik tau turėsiu atiduoti per lažybas 
laimėtus pinigus. Lieka manyt, jog tai pranašingas ženklas ir 
priminimas, kad ne savo valia įlipau į laivą Aleksandrijoje. Bet 
leisk tuos pinigus, kur nori, Myrina, ir ramybė tau. Aš turiu eiti, 
nes turiu sulaukti vieno pakvietimo. 

Myrina ryžtingai sugriebė mano ranką, vėl pasodino ant že- 
mės ir sudraudė: 

— Dar palauk, neleisiu tau šitaip išeit. Tas, apie kurį pasakojai, 
negalėjo būti paprastas žmogus. Žmogus negali kalbėt ir elgtis 
taip, kaip jis. 

Bet nenorėjau atskleist karalystės paslapties visai nepažįsta- 
mai merginai, besiverčiančiai abejotinu amatu. Todėl šiurkščiai 
pasakiau: 

— Gavai, ką jis tau skyrė, ir daugiau, nei esi verta. Atstok nuo 
manęs. 

Supykusi Myrina įbruko man kapšelį į delną ir užriko: 

— Turėkis ir tegul visą gyvenimą tie pinigai tau graužia są- 
žinę! Pinigais nuo manęs neatsipirksi, nes jie man slogulio ne- 
numaldys. Verčiau pasikarsiu! Greit sakyk, ką žinai, o paskui 
nuvesk mane pas jį. 

Supratau įkliuvęs į bėdą, apmaudžiai sudejavau ir sušukau: 

— Jo darbai - ne žmogaus darbai ir žmogaus protu aš jų nesu- 
vokiu! Nejau šiame krašte nėra žydų našlių nei našlaičių, ger- 
biančių Dievą ir ieškančių karalystės? Kodėl jis ant patyčių man 
išrinko kaip tik egiptietę, nuodėmingą nuo pat mažumės? 

Myrina įsižeidė ir atkirto: 

— Tikrai nesu prastos kilmės egiptietė, o gimiau saloje, padorių 
graikų šeimoje ir nesuprantu, ką turi galvoje sakydamas, kad esu 
nuo mažumės nuodėminga. Mano amatas nėmaž negėdingas, 
nes juo masinu ir džiuginu žmones. Tiesa, negaliu sakyt, kad esu 
vieno vyro mergina, bet tai nuodėmei reikia dviejų, tad nežinau, 
ar aš nuodėmingesnė, ar vyras, kuris, būdamas skurdžius, pa- 
perka mane, kad nusidėčiau. Bet aš visiems laikams atsižadėjau 
ankstesniojo gyvenimo, tartum jau būčiau pasikorusi. Noriu gy- 
vent kitokį, geresnį. Už pinigus tokio gyvenimo nenusipirksiu. 
Todėl tu turi padėt man taip, lyg būtum mano brolis. 

Mane ėmė verksmas. Vos atsikračiau Marijos Beretietės, o 
ant sprando buvo užversta kita, dar svetimesnė ir pavojingesnė 
mergšė! Bet turiu pasakot toliau. Apsvarstęs savo žodžius, pa- 
sakiau: 

— Nežinau, ar tu mane suprasi, bet aš matęs pasaulio ir pa- 
tyręs daugiau nepaaiškinamų dalykų. Turiu pamatą manyti, 
kad vyras, kurio troškulį numalšinai prie šulinio ir su kuriuo aš 
nakčia kalbėjausi ant kranto, yra toks Jėzus Nazarietis. 

— Betgi aš apie jį girdėjau! — mano nuostabai, pasakė Myri- 
na. - Dekapolio legionieriai kalbėdavo bemaž vien apie jį. Jis 
darė stebuklus, gydė ligonius, net numirėlius kėlė ir pažadėjo 
atkurti žydų karalystę. Už tai Jeruzalėje buvo nukryžiuotas, o 
mokiniai pavogė palaidotą jo kūną Poncijui Pilotui iš panosės, 
norėdami įtikint žmones, kad jis prisikėlė iš mirusiųjų. O gal 
nori pasakyti, kad jis iš tikro prisikėlė ir kad kaip tik jį aš suti- 
kau prie šulinio? 

— Jis prisikėlė iš mirusiųjų, - patikinau aš. - Tai Dievo Sūnus 
ir turiu pagrindą manyti, kad jam duota visa valdžia danguje ir 
žemėje. Nieko panašaus iki šiol nėra buvę. Jis iškeliavo į Galilė- 
ją pirm savųjų. Tam kelyje tu jį tikriausiai sutikai. Jis dar žadėjo 
susitikt su savaisiais ant kalno. 

— Bet, - išmintingai paprieštaravo Myrina, - kodėl jį kamavo 
troškulys, jeigu jis tikrai Dievo Sūnus? 

— Iš kur galiu Žinot! —- suirzau aš. - Pats pirštais čiuopiau rim- 
bo rečius ant jo nugaros, jei tai išties buvo jis. Galiu patvirtinti, 
kad jis iš kūno ir kaulų. Jis - žmogus tarp žmonių, bet sykiu 
Dievo Sūnus. Ir neklausk manęs, kaip ir kodėl, nes, manding, 
kaip tik tai nuostabiausia ir kaip tik šito lig šiol nėra buvę. Todėl 
jo karalystė negali būti žemiška, kaip įsivaizduoja žydai. 

Išplėtusi akis, Myrina apsižvalgė aplinkui, išsigandusi per- 
mąstė mano žodžius ir galų gale paaiškino: 

— Jeigu tai tiesa, vadinasi, jis atsiuntė tave vietoj mano Žžuvu- 
sio brolio, ne tik dėl pinigų. Surišo mus lyg porą balandžių už 
kojų. Ir aš trokštu jo karalystės, - nesvarbu, kokia ji bus, - kad 
tik nebūtų panaši į žemišką gyvenimą, nes šio gyvenimo man 
jau gana. Eikim drauge ant kalno, pulkim prieš jį ant kelių, pra- 
šydami, kad priimtų savo karalystėn taip, kaip skyrė tave mano 
broliu, o mane - tavo seserim. 

— Myrina, - patikinau aš, - aš nenoriu ir man nereikia sesers. 
Iš tiesų. Tu labai klysti. Nieku būdu nesivesiu tavęs ant kalno, 
nes dar nežinau, ar pats ten rasiu kelią. Kas žino, galjo mokiniai 
mane užmuš, tarę, kad šnipinėju jų šventas paslaptis. Suprask, 
mokiniai mano, kad jo karalystė - tik apipjaustytiems žydams. 
Jie neleis ten nei romėnų, nei graikų ir net samariečių neleis, nes 
šie nepripažįsta jų šventyklos. Viskas daug rizgiau ir pavojin- 
giau, nei tu manai. Bet jeigu prižadėsi elgtis deramai ir netruk- 
dyt man, grįžęs papasakosiu tau apie jį, jeigu jis nuo pat kalno 
nepasiims į savo karalystę tų, kuriuos pripažins savaisiais. Jei 
taip nutiks, aš negrįšiu, bet tikiuosi, kad vis tiek mane geru Žo- 
džiu minėsi. 

Myrina piktai sviedė kapšelį man į akis. 

— Gerai, - apmaudžiai išdaužė ji. - Skęstantis ir šiaudo grie- 
biasi. Tad galiu griebtis Jėzaus Nazariečio ir tave laikyti broliu, 
nors tujam neprilygsti. Mudu suprasdavom vienas kitą iš pusės 
žodžio ir iš vieno žvilgsnio, šaipydavomės iš tų pačių dalykų ir 
visa versdavom juoku - alkį ir net įžeidimus, kad turėtumėm 
jėgų ištverti nelaimingą aktorių gyvenimą. Eik sau, kietaširdi, 

jei manai galintis nupirkti žmogų pinigais. Bėk ant kalno sma- 
gus, bet man atrodo keista ta karalystė, į kurią tave paims, jei 
palieki mane bėdoj ir mirties akivaizdoj. Bet ar tu suprasi, kas 
yra bejėgiškumas, turtuoli? 

Stebeilijau į ją ir iš jos piktų žalių akių mačiau, kad iš liūdesio 
ir tūužmo ji gali pasikart, - jei ne dėl kitų dalykų, tai iš piktumo 
man. Ji kalbėjo taip įtikinamai, kad mane ėmė graužt įtarimas. 
Gal Jėzus Nazarietis iš tiesų norėjo, kad atlyžčiau ir laikyčiau 
Myriną per seserį, nors tai buvo kvaila. Pradėjau suprasti, kad 
jo karalystė ne tik malonumą teikia, bet ir kelia sunkiai įvykdo- 
mų reikalavimų. 

— Seserie Myrina, - gižiai išspaudžiau aš, - tai eikim ten drau- 
ge, bet paskui manęs nekaltink. 

Bet Myrinai to buvo per maža. Ji dar pareikalavo: 

— Nekalbėk su manim taip dygiai. Jei pasiimsi mane kartu, 
daryk tai miela širdimi, kaip brolis. Antraip man neverta eit su 
tavim. 

Ir man nieko kita neliko, kaip tik broliškai apkabinti jos liesą 
kūną, pabučiuoti į skruostus ir paguost gražiais žodžiais. Ji dar 
nuliejo kelias ašaras, bet paskui išėjom iš teatro ir senis graikas 
mudviejų nesulaikė, nes sargo kambarėly dainavo sau vienas 
prie vyno ąsočio. 

Saulė buvo ką tik nusileidus už kalnų. Klegančiam mieste su- 
plisko galybė lempų ir deglų. Aš taip skubėjau grįžt į maudy- 
kles, kad nesusivokiau nupirkt Myrinai naujų drabužių. Pamatę 
ją su aktorės apdarais ir puošniu apavu, daugis praeivių šaukė 
prie savęs. Gerokai pavargau, kol saugiai išvedžiau ją iš miesto 
į maudyklių kelią. Nuojauta kuždėjo, kad Jėzaus mokiniai kaip 
tik tąnakt iškeliaus ant kalno, ir tai buvo tinkamiausias metas, 
nes kitą dieną žmonės iš Tiberiados turėjo pasklist visais keliais 
ir niekas nebūtų kreipęs į juos dėmesio. Todėl ir skubėjau. 

Uždusęs ir suprakaitavęs pasiekiau graikų nakvynės namus 
ir tik skaisčių lempų šviesoj suvokiau savo elgesio kvailumą. 
Gerasis nakvynės namų šeimininkas, kurio jau nestebino tur- 
tuolių įnoriai, priėjo prie mūsų, nužvelgė Myriną nuo galvos iki 
kojų ir papriekaištavo: 

— Tu kaip kiauras maišas, romėne. Pirmiau dėl pramogos 
parsivedei žydę, bet aš nieko nesakiau, nes laikei ją kambary 
už užuolaidų. Bet šito jau per daug: šventinę dieną atsitempi į 
mano namus purviną aktorę, kuri, tau įmigus, puls parsidavi- 
nėti už pora drachmų kitiems svečiams ir sukels papiktinimą, o 
išeidama net čiužinį išsineš. Visi žino, kokie tie aktoriai. 

Nužvelgiau Myriną jo akimis ir pamačiau, kaip nuskutojęs ir 
suskretęs jos trumpas šokėjos apsiaustas, kaip nusitrynęs puoš- 
nusis apavas ir kaip įjuodę jos keliai. Jos veidas dar buvo pa- 
burkęs nuo verksmo, tad galėjai pamanyti ją grįžtant iš orgijų. 
Po pažasčia ji buvo pasikišus savo brolio penkiabalsę fleitą, o su 
ja tikrai ne lengviau gaut vietą brangiuose nakvynės namuose. 
Supratau nakvynės namų šeimininką, ir Myrina nudūrė akis į 
žemę susivokus, kad jai verčiau patylėt, nors tikriausiai ji ne- 
daug galėjo pasakyt. Vis dėlto nakvynės namų šeimininko žo- 
džiai mane įžeidė, nes jie reiškė abejonę mano nuovoka, nors 
buvau apkeliavęs daugybę šalių, be to, pilietis. Pamatęs visą 
bergždumą, susiėmiau galvą ir sušukau: 

— Tu tikrai klysti, gerasis žmogau! Ši mergina — mano sesuo! 
Keliaudami laivu iš Aleksandrijos, mes susivaidijom ir ji iš pik- 
tumo prisidėjo prie keliaujančių aktorių. Radau ją Tiberiados 
teatre, nes nuotykių jai jau per akis. Palūkėk, kol ji išsimaudys, 
susišukuos ir padoriai apsirengs. Nešnekėk apie jos garbę ir ne- 
reikės gailėtis. 

Nakvynės namų šeimininkas nelabai manim patikėjo ir irz- 
liai sumurmėjo, kad net girčiausias svečias, slapčia atsitempęs 
į nakvynės namus šliundrą, dar nepavadino jos seserim. Bet 
supratęs, kad aš blaivus, kad seniai pažįstu Myriną ir nepasi- 
griebiau jos gatvėj, įleido mus vidun ir pavarė vergę išmaudyt 
Myrinos, barzdaskutį — suraityt jai plaukų, o drabužininką — 
nešt jai į kambarį apdarų. Norėjau nupirkt Myrinai prideramų 
kelioninių drabužių, bet, grįžusi iš maudynių, ji įsigeidė būtinai 
pasimatuot ir vienokius, ir kitokius apvilkus ir vergės laikoma- 
me veidrodyje apžiūrėt save iš priekio ir iš užpakalio, kol man 
viskas įgriso, kritau kniūbsčias į lovą ir užsikimšau ausis, kad 
negirdėčiau jų nepakenčiamo tarškėjimo. 

Pamačiusi, kad ne juokais supykau, Myrina sumetė drabu- 
žius į krūvą, pavarė vergę, atsisėdo šalia, atsargiai palietė man 
petį ir tarė: 

— Moters liūdesys ir neviltis atlėgsta, kai jai kūną ištrina kvap- 
niais aliejais, naujaip sušukuoja plaukus ir ji gali apsirengt pui- 
kiais drabužiais. Bet žinok, kad yrantis apsiaustas ir nunešioti 
bateliai man būtų nepalyginti mielesni, jeigu jais apsitaisius 
galėčiau dalytis miežinės duonos kąsniu su savo broliu. Bent 
pamėgink nusijuokt, kaip aš stengiuos juoktis ir pralinksminti 
tave, idant pamestum negeras mintis. 

Delnais spausdamas galvą, aš sudejavau: 

— O, seserie mano, tikrai norėčiau, kad tau liūdesys atlėgtų, 
bet tavo slogulio persiėmiau ir aš. Jau vėli naktis ir kas akimirką 
aš vis labiau bijau. Nežinau, ko bijau, bet širdy meldžiu Jėzaus 
Nazariečio, kad mūsų neapleistų. Nekalbėk man apie plaukus 
ir drabužius. Man nerūpi, kuo rengsiuos, valgysiu ir gersiu, nes 
artėja išsipildymo valanda ir Jėzus netrukus apsireikš savie- 
siems. 

Myrina prigludo prie manęs, prispausdama prie peties suny- 
kusį skruostą, ir tyliai paklausė: 

— Ar nuoširdžiai pavadinai mane seserimi? Jei taip, man dau- 
giau nieko nereikia. Štai taip miegodavau brolio glėby, ramiai 
jam ant peties padėjusi galvą. 

Ir vos po akimirkos užmigo mano glėby dar kelis sykius 
šniurkštelėjus. Bet aš, perimtas nerimasties, negalėjau užmigt. 
O būdraudamas paregėjau beprotišką paveikslą. Aš, susenęs ir 
pražilęs, suskarusiu apsiaustu, basas, traukiau begaliniu keliu 
per dykumą. Drauge keliavo suvytusi ir perkarusi Myrina su 
nešuliu ant pečių, o iš paskos susitaršiusiu asilu jojo Marija Be- 
retietė, baisiai nutukusi ir nepasitenkinimo raukšlių aprėžtom 
lūpom, užtat tik iš akių ją pažinau. Kažkur toli prieky judėjo 
šviesus pavidalas, sykiais atsigręždavo atgal, bet aš, nors ir la- 
bai skubėjau, suvokiau niekada jo nepavysiantis. 

Atsitokėjau visas šlapias. Pamaniau sau: jeigu mano ateitis 
išties tokia ir Jėzus Nazarietis savuosius kvies į tokią karalystę, 
tai aš jau nelabai noriu jos ieškot. Prisiminiau, kad jis nakčia 

ant kranto man pranašavo kažką bloga, - jei tai iš tikro buvo 
jis. Mane suėmė pagunda ir pasirodė, kad už nakties tamsybę 
juodesnė juoduma nelyg gyva būtybė priartėjo prie manęs ir 
baudžiasi mane apsiaust. 

— Jėzau Nazarieti, Dievo Sūnau, pasigailėk manęs! - skaus- 
mingai sušukau balsu. 

Tamsa atsitraukė. Sudėjau delnus ir mintyse sukalbėjau Zu- 
zanos išmokytą maldą. Galop pasakęs „Iš tiesų“, ramiai užmi- 
gau ir išmiegojau lig aušros. 

Pabudau, kai kniostelėjus Myrina atsisėdo šalimais. Pro lan- 
ginių plyšius skverbės blausi žara. Bet Myrina įsibedė prieš save 
tvaskiom akim, šūktelėjo šypsenos nušviestu veidu ir tarė: 

— Oi, broli Markai, sapnavau nuostabų sapną! 

Ir ji papasakojo savo sapną: 

— Kopėm ugniniais laiptais — tu, aš ir kažkas trečias, bet ugnis 
mūsų nedegino, o kopėm vis aukščiau, į vis ryškesnę šviesą. Tu 
pavargai, nenorėjai lipt aukščiau, aš paėmiau tave už rankos ir 
padėjau tau kopt toliau. Tai pats gražiausias mano sapnas. Jis 
mums lemia gera. 

— Ir aš sapnavau sapną, - atsakiau, pagalvojęs, kad, ko gera, 
abu sapnai reiškė. tą patį, juk vieną dalyką galima regėt skirtin- 
gai. 

Bet tą akimirką pasigirdo beldimas į duris ir vidun įslinkęs 
apymiegis tarnas kreipėsi į mane tardamas: 

— Nepyk, pone, bet tavęs ieško. Nedrįsčiau tavęs žadint, bet 
apačioj laukia užsispyrėlis su dviem asilais. Jis sako, kad tu turi 
tučtuojau iškeliaut. 

Užsimečiau apsiaustą, išpuoliau Žemyn ir pamačiau, kad 
saulė dar nepatekėjus. Šalčio krečiamas išvydau Nataną ir džiu- 
giai šūktelėjau atpažinęs. Jis taip nekantravo, kad užmiršo savo 
nebylumą ir pratrūko: 

— Iš Kafarnaumo jie iškeliavo naktį. Žinią gavo visi. Jie išėjo 
paskirais būreliais, - su savo šeimom ir giminaičiais. Ir Zuzaną 
pasiėmė, o aš daviau jai vieną asilą. Kitą paskolinau Simonui 
Petrui, nes jo uošvė sena ir ligota. Pamaniau, kad tau pravartu 
palaikyt su juo gerus santykius, nors jis dar nežino, kieno asilą 

jam paskolinau. Bet, manding, jie neatstums nei vieno, gavusio 
žinią, nes šiandien malonės diena. Kitą naktį gal bus atkurta 
Izraelio karalystė. 

— Ar pasiimt kalaviją? - skubinai paklausiau aš. 

— Ne, - įspėjo Natanas. - Jis pats sakė: „Tas, kuris griebiasi 
kalavijo, nuo kalavijo ir žus.“ Jei reikės, jis pasišauks į pagalbą 
legioną angelų. Paskubėkim ir keliaukim lyg, sapne. 

Paklausiau, ar kalnas toli. Natanas patikino žinąs kalną ir 
kelius į jį. Ligi jo užtruksim daugiau nei dieną. Jis manė, kad 
mums geriausia atkakt ant kalno tiktai vakarui sutemus, kad 
bereik neatkreiptumėm akių. Paprašiau jo palūkėt valandėlę, 
kol apsirengsiu ir išruošiu į kelionę draugę. 

Tik nulipęs su Myrina žemyn, supratau Nataną manius, kad 
aš dar gyvenu su Marija Beretiete. Jis su nuostaba pažvelgė į 
Myriną, o paskui įrėmė priekaištingą žvilgsnį į mane. Pasijutau 
kaltas tartum jį išdavęs, bet greitai pasiteisinau sakydamas: 

- Šita mergina svetimšalė, kaip ir aš, bet neteko brolio, tad 
paėmiau ją per seserį. Pasigailėk jos dėl Jėzaus Nazariečio. Jei tu 
jos neimsi, tai ir aš negaliu su tavim keliauti, nes pažadas mane 
įpareigoja vestis ją ant kalno. 

Mano garbė rimtuolio Natano akyse nusmuko ir jis turbūt 
palaikė mane niektauza. Bet tik skėstelėjo rankom ir nepriešta- 
raudamas sutiko su mano sprendimu. Turbūt po ilgo laukimo 
jam taip atlėgo širdis, kad iš bėdos būtų pasiėmęs į kelią net ir 
Erodą Antipą, jei tik tas būtų karštai paprašęs. Aš įsidrąsinau, 
tardamas, kad ir mokiniai, džiugaus lūkesio kaitinami, leis Jė- 
zui pačiam spręsti, ką prisileist, o ką atstumti. 

Tiesiu keliu pro miestą Natanas išvedė mus į vieškelį, einantį 
krašto gilumon. Kaip ir spėjau, iš miesto plūste plūdo žmonės, 
kalno, atsigręžęs pamačiau didingą Galilėjos ežero ir miesto su 
stoginėm vaizdą. Kelias, kurį buvom nuėję, margavo nuo žmo- 
nių, o kylantys dulkių kamuoliai rodė, kur link jis tęsias. 

Nedideliais tarpais palei kelią ir prie visų tiltų stovėjo legio- 
nierių sargybiniai. Matyt, tądien Romos pareigūnai buvo nu- 
sprendę ištraukt didelį valksmą, nes legionieriai stabdė visus 

vežimus, asilus, kupranugarius, žirgus ir jaučių kinkinius ir 
rinko iš jų kelių mokestį. Iš pėsčiųjų mokesčio nereikalavo, bet 
retsykiais pasišaukdavo įtartinai atrodantį žmogelį, apklausda- 
vo ir patikrindavo, ar neturi ginklų. 

Kai ėmėm leistis kalno atšlaite krašto gilumon, Galilėjos 
žemė man atsivėrė tartum ištisinis sodas. Taip tankiai žaliavo 
želdynai tam kely. Daugis pėsčiųjų baiminosi romėnų ir, pama- 
tę legionierių sargybą, nei iš šio, nei iš to sprukdavo šalin. O 
žemdirbiai bėgo prie kelio, keikdamiesi ir aimanuodami, kad 
sargybos postus apeinantys žmonės trypia jų želdinius ir nio- 
koja mūrų supamus vynuogynus. 

Mūsų netikrino ir nieko neklausė, nors už du asilus net tris 
kartus sumokėjom kelių mokestį. Vidurdienį, sustoję prie šu- 
linio, pailsinome gyvulius, pavalgėm. Tik tada aš prisiminiau 
ir išsigandau. Paklausiau Natano, ar Marija Magdalietė tikrai 
gavo žinią, o gal man apsisukt ir grįžt jos ieškoti. Bet Natanas 
mane nuramino ir patikino, kad visi, kurie laukė, tikrai gavo 
žinią. 

Kol ilsėjomės, stebėjau žmones, kurie traukė keliu, nestabtel- 
dami atsipūsti net pačiu karštymečiu, ir mėginau spėti, kiek ir 
kurie iš jų taip pat vyksta ant kalno. Iš tiesų mačiau, kad kai ku- 
rie nušvitę nuo džiugaus lūkesio ir skaisčiais veidais, tarsi nei 
kelio dulkių būtų ragavę, nei nuovargio jautę. Bet grįžtantieji 
iš lenktynių vėžlino nukorę galvas ir išvargę. Daugis buvo nu- 
silaužę lapuotas medžių šakas ir jų šešėliais gynėsi nuo saulės, 
nes diena buvo karšta. Prošal keliu AE ir dailus jaunuolis, 
vedinas aklu žmogum. 

Susiruošę traukt, jau iš tolo išsikioji kanopų ir vežimo ratų 
bildesį ir įspėjamus riksmus. Pro šalį keliu pralėkė palvų žirgų 
kinkinys, kuris išvakarėse varžėsi lenktynėse. Vežimų kamšaty 
prie sargybos vietos vadelėtojas turėjo pristabdyti žirgus, užtat 
dabar naudojosi galimybe paskubinti kelionę, skindamasis ke- 
lią pro pėsčiuojančius. Numaniau, kad, lėkdamas tokiu greičiu, 
jis ką nors užkliudys, nes kely buvo didelė grūstis. 

Pasiekę kelio posūkį, pamatėm, kad nelaimė jau nutiko. Prie 
kelio susibūrę žmonės grūmojo kumščiais tolumoj pradingu- 

siam vežimui. Jaunuolis, kuris vedė neregį, spėjo pastumt jį į 
šalį, bet pats pakliuvo po žirgų kanopom. Jam buvo sužeista 
galva, tad iš žaizdos kaktoj siureno kraujas, ir tikriausiai buvo 
lūžus koja, nes, kai pamėgino atsistot, nelaikė. Neregys piktai 
aimanavo, nesuprasdamas, kas iš tiesų atsitiko. 

Pamatę, kad reikia pagalbos, žmonės greit išsiskirstė ir traukė 
toliau. Jaunuolis braukė nuo veido kraują, čiupinėjo koją. Smal- 
siai žvelgdamas į jį, aš pamaniau, jog už tai, kad liko gyvas, 
jis turi dėkoti savo laimės žvaigždei. Sukandęs dantis, jis taip 
karštais žodžiais. Būtumėm praėję pro šalį, bet Myrina šūksniu 
sulaikė Nataną ir lengvai nusėdo nuo asilo. Suklupusi prie jau- 
nuolio, apčiupinėjo jam blauzdą ir šūktelėjo mums: 

— Lūžus koja! 

— Jei patenkinai savo smalsumą, — dygiai pasakiau aš, — tai 
keliaukim toliau, nes turim skubėt. 

Jaunuolis kreipėsi į mus: 

— Izraelio vyrai, būkit mielaširdingi, pasigailėkit mano aklo 
tėvo. Nesam nedorėliai, bet mano tėvas prarado regėjimą, o 
pažadėta, kad pagis, jei dar šįvakar nukaks pas gydytoją. Ry- 
toj bus per vėlu. Manim nesirūpinkit, bet labai prašau pasiimti 
mano tėvą ir palydėti iki Nazareto lygumos. Gal ten kas nors jo 
pagailės ir nuves teisingu keliu. 

— Kelių daug, ir suvedžiotojų nemažai, - įsiterpė Natanas. — 
Ar tu tikras, kad eini teisingu keliu, jaunuoli? 

Vaikiną rietė skausmas, bet jis nušvito šypsena, tad atrodė 
gražus, nors kruvinu veidu, bejėgis sėdėjo ant žemės. 

— Yra tik vienas kelias, - džiugiai atsakė jis. 

— Vadinas, keliaujam tuo pačiu keliu, — atitarė Natanas ir 
klausiamai pažvelgė į mane. 

Aš nenorom nulipau nuo asilo ir paliepiau: 

— Eikš, neregy, padėsiu užsėst ant asilo, o pats eisiu pėsčias. 

Ir Myrina pasiūlė: 

— Jei iš tiesų keliaujam tuo pačiu keliu ir jie traukia ant kalno, 
tai negalim palikt vaikino likimo valiai. Sutvarstykim jam žaiz- 
dą ir užkelkim jį ant mano asilo. Aš pripratus pėsčiuoti. 

Jaunuolis atsakė: 

— Nenorėčiau būt jums našta, bet jei esam vieno tėvo vaikai, 
tai turbūt jis palaimins jus už pagalbą. 

Man buvo sunku suvokti mintį, kad koją nulūžęs galilėjie- 
tis ir piktai burbantis aklas jo tėvas yra man lygūs ir turi lygiai 
tokią teisę, — o kaip žydai, gal net didesnę, negu aš, - ieškoti 
Jėzaus Nazariečio. Bet ją suvokęs, padėkojau Myrinai, nes jos 
įgimtas draugingumas perveikė mano lėtapėdiškumą. Mudu 
kartu nuprausėm jaunuoliui veidą, sutvarstėm galvą, pagaliu- 
ku sutvirtinom lūžusią blauzdą ir išlaužėm jam tvirtą lazdą. Ja 
pasiremdamas, jis viena koja nustriksėjo prie asilo. Jo neregys 
tėvas visąlaik raitas laukė, pasirengęs keliaut, ir, nekantriai su- 
kiodamas galvą, klausė, ką mes veikiam. Staiga jis įsakmiai už- 
riko: 

— Kas ta mergina, kurios balsą girdžiu ir kuri moka vos kelis 
mūsų kalbos žodžius? Neprisileisk jos, sūnau, nekalbėk su ja 
ir net nepakelk daugiau akių į ją, idant nesusiterštumėm šioje 
šventoje kelionėje. 

Jaunuolis sumišo ir atsakė: 

— Mano tėvas išmano Įstatymą ir visą gyvenimą kruopščiai 
jo laikėsi. Ne dėl silpno dievotumo jį ištiko nelaimė. Supraskit 
jį. Jis nieku būdu nenorėtų susiteršt prieš susitikdamas su gy- 
dytoju. 

Kad ir supykęs, aklasis vis tiek abiem rankom laikėsi mano 
asilo ir net jėga būtų buvę sunku jį nusodint nuo jo. Geros min- 
tys man išdulkėjo iš galvos ir aš piktai papriekaištavau: 

— Tautiečiai tave paliko pakelėj. Šita mergina graikė, o aš ne- 
apipjaustytas ir pagonis, nors rengiuosi žydiškai. Vis dėlto ti- 
kiuosi, kad, taip tvirtai sėdėdamas ant mano asilo, tu nuo jo 
nesusiterši. 

Natanas taikinamai tarė: 

— Nebijok jų, neregy. Aš - Izraelio vaikas ir iš romiųjų. Jie ieš- 
ko to paties kelio, kaip ir aš. Žinok, kitados gyvenau dykumo- 
je, uždaram name, mokiausi skaityt Raštus, išdalijau savo turtą 
šviesos vaikams ir valgydavau drauge su jais. Bet netapau Rašto 
aiškintoju. Todėl grįžau iš dykumos ieškot naujo teisumo mo- 

kytojo, sekiau paskui kupranugarių vilnų apsiaustu apsitaisiusį 
pranašą, kuris skelbė karalystės atėjimą, ir priėmiau iš jo krikš- 
tą. Jį nužudė ir aš daviau tylėjimo įžadą, idant nesusigundyčiau 
išpasakot tokių dalykų, kuriuos žino tiktai tikras teisumo mo- 
kytojas. Bet atėjo metas ir ašjau kelyje. Todėl atsisakau savo įža- 
do. Patikėk manim, neregy: nei šiais laikais, nei šitoj tautoj, nei 
vienoj giminėj nėra nei vieno švaraus ar nenusidėjusio. Apsiplo- 
vimai ir aukos tavęs neapvalys, kaip ir pats tikriausias teisumo 
mokytojas. O Žodis buvo tapęs kūnu ir gyveno tarp mūsų, nors 
mes jo nepažinom. Jis buvo nukryžiuotas ir prisikėlė kaip mūsų 
nuodėmių atpirkėjas. Jeigu juo tiki, jis sugrąžins tau regėjimą. 
Bet jei laikysi save švaresniu už mus, kažin ar jis tave išgydys. 

Neregys sudejavo ir, atitraukęs vieną ranką nuo asilo, ėmė 
grabalioti apsiausto siūlės, ketindamas persiplėšt drabužį. Bet 
sūnus sugriebė jo ranką ir pasakė: 

- Šitie svetimšaliai suteikė mums malonę, nors švarieji at- 
stūmė. Nebūk akmenširdis, neskaudink jų. Mūsų Tėvo saulė 
šviečia tiek geriems, tiek blogiems, tiek Izraelio vaikams, tiek 
pagonims. Nemanyk, kad tu už jo saulę skaistesnis - juk jau esi 
nubaustas aklumu. 

Bet neregys liepė jam užsičiaupti ir paprašė Natano vesti asi- 
lą pirm mūsų, kad mes neprieitumėm per arti. Mudu su Myri- 
na atsilikom, bet jaunuolis prilaikė asilą greta mūsų ir, drąsiai 
žvelgdamas į mus, paaiškino: 

— Senam sunku išsivaduoti iš sena, bet jūsų vedlys teisus. 
Pasaulyje nėra nei vieno teisuolio. Galiu persiplėšt, tesėdamas 
Įstatymą, o iš nuodėmių neišsivaduosiu. Nelaikau savęs geres- 
niu už pagonis ir nemanau, kad jūsų malonė mane suterš. 

Pažvelgiau į jį. Iš skausmo jo veidas buvo nugeltęs, tik sukan- 
dęs dantis, jis įstengė laikytis ant asilo. Aš jam pasakiau: 

— Tavo veidas tyras, o akys skaisčios. Nemanau, kad tu tyčio- 
mis nusidedi. 

Jis man paaiškino: 

— Dievas sukūrė žmogų pagal savo paveikslą. Bet dėl mūsų 
protėvių Adomo ir Ievos nuopuolio Dievo paveikslas man susi- 
drumstęs, prieš Dievą aš jaučiuosi nuogas, mane svilina gėda. 

— Skaičiau ir girdėjau apie tai, - atsakiau aš. - Bet negaliu to 
suprast. Aleksandrijoje žydas mokslinčius šį pasakojimą aiški- 
no man tik kaip palyginimą. 

Jaunuolis stengėsi nusišypsot: 

— Ar man, nemokytam vaikinui, tai įmanu suprasti! Bet 
mačiau Jėzų Nazarietį ant ežero kranto. Neregius jis vertė 
reginčiais, luošius ir paralyžiuotus statė ant kojų. Jis sakėsi 
esąs gyvybės duona. Labai norėjau sekt paskui jį, bet mano 
tėvas — griežtas žmogus. Jeigu būtų geras ir švelnus, būčiau 
nuo jo pabėgęs. Bet širdis man sakė, kad, sekdamas paskui 
Jėzų, bėgčiau tik nuo tėvo griežtumo. Tėvas labiau tikėjo sina- 
gogos mokytojais, kurie nuteisė Jėzų todėl, kad jis bendravo 
su nusidėjėliais. Tėvas ne sykį mane už jį rykščiavo, nes, ap- 
leidęs darbą, eidavau jo klausytis. Tėvas laikė jį kiršintoju. Bet 
jis netikėtai apako. Vakare sukalbėjo maldą, atsigulė miegot, o 
rytą pabudęs jau ničnieko nebematė ir iškart nepatikėjo, kad 
diena išaušo. Jį apniko neviltis, bet niekas negalėjo jo išgydyti. 
Tuomet tėvas jau buvo nusiteikęs įtikėti Jėzum ir jo ieškot, bet 
Jėzus iškeliavo į Judėją, į Jeruzalę, ir buvo nukryžiuotas. Tada 
tėvas griebėsi krašto romiųjų. Jie pasakė tėvui, kad Jėzus pri- 
sikėlė, ir pranešė mums dieną, valandą ir šį kelią. Tėvas tvirtai 
tiki, kad Jėzus jį išgydys, jei tik suspėsim pas jį nukakt. Ir aš 
tuo tikiu, bet norėčiau, kad mano tėvas verčiau ieškotų jo ka- 
ralystės, o ne vien akių šviesos. 

Myrina guviai manęs paklausė, apie ką taip ilgai kalbėjo jau- 
nuolis. Pasakiau jai. Ji labai nusistebėjo ir tarė: 

- Šitas skaisčiaakis vaikinas nepaprastai tyros širdies, — net 
nemaniau, kad tokių būna. Kodėl kaip tik jį ištiko nelaimė? 

— Tu šito neklausk, - įspėjau aš, - jei jis pats su tuo susitaikė 
ir neklausia. Savo skausmą jis užmiršo ir tik storžieviui tėvui 
trokšta gero. Jis gerbia savo tėvą ir motiną, kaip liepia žydų 
Įstatymas. 

Bet Natanas, kuris suprato graikiškai, girdėjo mano aiškini- 
mą. Vesdamas asilą, jis atsigręžė ir tarė: 

— Toks buvo ankstesnis Įsakymas. Bet girdėjau Jėzų Nazarietį 
mokius, kad vyras turi palikti žmoną, sūnus - tėvą ir motiną, 

brolį ir seserį, o turtuolis - namus ir turtą dėl karalystės. Jo pa- 
šaukti Žvejai privalėjo palikt tinklus ežere, o artojas - jaučius, jis 
neprisileido net to, kuris panūdo pirmiau palaidoti savo tėvą. 

Neregys vėl pratrūko dejuot ir sušuko: 

— Pakliuvau į piktžodžiautojų šutvę, pats šėtonas veda asilą! 
Ko gali tikėtis iš kelio, kuriuo sekantys žodžiais žudo Įstatymą. 

Vaikinas suniuro, bet paguodė jį ir patikino: 

— Negirdėjau Jėzaus šitaip mokius. Romiuosius ir taikdarius 
jis vadino palaimintais. Draudė piktai kalbėti ir priešintis pik- 
tam, liepė mylėti priešus ir melstis už mirusiuosius. Jis tikino, 
kad jo Tėvas žino, ko mums reikia, ir duos, jei, nesirūpindami 
rytdiena, ieškosim jo karalystės. | 

Nusistebėjau ir apmaudžiai išdaužiau: 

— Jau daug girdėjau apie jį ir apie tai, ko jis mokė. Jo mokymas 
prieštaringas, - nelygu, kas jį persako. Jau nesupaisau, ką apie 
jį manyt. 

Bet Myrina, išpūtusi akis, pasižiūrėjo į mus ir paklausė: 

— Ko čia dėl jo susiginčijot, juk keliaujam pas jį. Manau, kad 
aš iš jūsų laimingiausia, nes dar nedaug apie jį Žinau, - esu kaip 
tuščias indas, kurį jis pripildys, jeigu panorės. 

Jos žodžiai krito man į širdį. Pėsčiuodamas paskui asilus, ste- 
beilijau į kelio dulkes, prisimindamas, kas man nutiko ir kaip 
permainingai tai išgyvenau. Neatradau savy nieko gera, neatra- 
dau savy meilės tiek, kiek reikėjo. Vis dėlto dar paskutinį kartą 
pats save patikinau, kad ne vien niekingo smalsumo genamas 
aš ieškau prisikėlusiojo. Širdyje meldžiausi Jėzui Nazariečiui ir 
prašiau, kad mano tuštybė ir savimyla, pažinimas ir žemiškas 
supratimas, ir net protas prapultų, idant ir aš palikčiau tuščias 
indas ir galėčiau priimti jo tiesą, jei jis panorės jos man įlieti. 

Pasimeldęs pakėliau akis ir pamačiau kalną popiečio saulės 
nuauksinta aptakia viršūne, kūpsantį anapus lygumos. Vos 
pažvelgęs, supratau, kad tai tas kalnas. Toks aukštas, toks der- 
mingas ir dailiai aptakus, jis buvo iškilęs virš visa ko aplinkui. 
Vieškeliu kirtom išdžiūvusio upelio vagą, o tada kalno atšlaitės 
taku pasukom į pietus, apeidami miestą, pasak Natano, plytintį 
kalno šiaurinėje nuokalnėje. Želdynai pasibaigė, takas nuvedė 

per tankumynus ir mes atsidūrėm kalno šešėlyje. Visur tvyro- 
jo tyla. Nesigirdėjo žvėrių, nesimatė jokio žmogaus. Buvo taip 
tyku, kad aš ėmiau abejoti, ar mes einam teisingu keliu. Bet, 
žvelgdamas į žemę, medžius ir gražiai išlinkusią atšlaitę, jau- 
čiau, kad tas kalnas šventas. Mane užliejo ramybė, aš lioviaus 
nekantrauti. 

Ir Natanas jau neskubėjo. Manding, jis išsirinko tą sunkų ke- 
lią, norėdamas išsilenkt kitų atvykėlių ir bergždžių klausinėji- 
asilus atsipūsti. Kaip romėnas, aš nusistebėjau, kad nematyt ro- 
miųjų paskirtų sargybinių, nes, manding, rengdami tokį dide- 
lį ir slaptą suėjimą, Jėzaus šalininkai turėjo nusiųsti savuosius 
prie kalno takelių pavėdėti ateinančių ir sulaikyt nekviestų. Kai 
danguje įsižiebė trys žvaigždės, kopėm toliau, tamsoje bemaž 
priėjom kalno viršūnę ir pamatėm galybę žmonių, pulkeliais 
susėdusių ant žemės ir laukiančių. 

Buvo neįtikėtinai tylu, žmonės tarp savęs kalbėjosi tik šnibž- 
domis ir atrodė, kad kalno viršūnėje švelniai šiulena vėjelis. 
Natanas nuvedė asilus į giraitę, padėjo neregiui nusėst nuo 
gyvulio. Mudu su Myrina parėmėm vaikiną. Prisiartinom prie 
susibūrusių žmonių ir per kelis žingsnius susėdom ant žemės. 
Anapus minios danguje pamatėm kažką judant ir artėjančius 
šešėlius. Ateinantieji tylomis sėdosi ant Žemės ir laukė taip, 
kaip mes. Iš šnibždesių ošesio supratau, kad ant kalno susirinkę 
šimtai žmonių, bet aš niekad nemaniau, kad tokia didelė minia 
gali laukt taip nuščiuvus. 

Baigėsi pirma nakties sargyba, bet niekam neprailgo laukti, 
niekas nepakilo ir nepasitraukė. Buvo tamsaus mėnulio metas, 
bet žvaigždžių šviesa buvo skaisti ir sruvo žemėn lyg sidabras. 
Vis stipriau jaučiau galios buvimą. Apsikabinau Myriną ir paju- 
tau, kaip jos liesas kūnas įsitempęs nuo laukimo. Perėmė pana- 
šus jausmas kaip sykį mano kambary Jeruzalėje, kai iš viršaus 
pabiro sunkūs lašai. Paliečiau veidą, bet jis buvo sausas. 

Pastebėjau, kad žmonės kilstelėjo lyg siekdami geriau matyti, 
tad kilstelėjau ir aš. Iš minios į žvaigždžių šviesą išniro augus 
pavidalas ir tvirtu balsu prabilo į žmones: 

— Vyrai, broliai! 

Įsivyravo mirtina tyla. Žmogus kalbėjo toliau: 

— Grūdai jau subrendo, priartėjo Sekminių diena, o keturias- 
dešimt dienų, kurias jis mums skyrė, prabėgo. Atėjo metas at- 
sisveikint. Kur eis jis, mes eiti negalim. Jis buvo duona, nužen- 
gusi iš dangaus. Kas valgo šią duoną, gyvens per amžius. Duo- 
na, kurią jis davė, yra jo kūnas už pasaulio gyvybę. Daugiau 
nesiginčysim dėl to, kaip jis mus maitins savo kūnu, nes mes, 
vienuolika, tai patyrėm ir liudijam. Mums jis patikėjo karalystės 
paslaptį. Iš tiesų sakau jums: jei nevalgysite Žmogaus Sūnaus 
kūno ir negersite jo kraujo, neturėsite savyje gyvybės. Bet kas 
valgys Žmogaus Sūnaus kūną ir gers Žmogaus Sūnaus krau- 
ją, patirs amžinąjį gyvenimą ir bus prikeltas Paskutinio teismo 
dieną. Jo kūnas tikrai yra valgis ir jo kraujas tikrai yra gėrimas. 
Bet jei tarp jūsų yra tokių,-kuriuos tai žeidžia ir kurie laiko tai 
žiaurumu, tepakyla ir tegul eina šalin, ir niekas jų neteis. 

Bet niekas nepakilo ir aš nepakilau, nors bijojau šitos miste- 
rijos. Net nebūčiau pajėgęs, nes rankos ir kojos suglebo, man 
užėmė kvapą. 

Tvirtas kaip uola žmogus ilgai tylėjo žvaigždžių nušviestas 
vidur nebylios minios. Bet paskui vėl prabilo ir šnekėjo papras- 
tai kaip vaikas ir lyg pats stebėdamasis: 

— Kartu su juo valgėme Velykų avinėlį tąnakt, kai jis buvo 
išduotas. Jis paėmė duoną, palaimino, laužė ją ir davė mums, 
sakydamas: „Tai mano kūnas.“ Paėmė taurę, sukalbėjo padė- 
kos maldą, padavė mums ir pasakė: „Gerkite iš jos visi, nes tai 
mano kraujas, kuris išliejamas už daugelį.“ 

Tai taręs, žmogus iškėlė rankas ir pridūrė: 

— Tad valgykite ir gerkite visi, kurie jį mylite, jo ilgitės ir tikite 
jį esant Kristų ir Dievo Sūnų. Palaiminkit jo vardu duoną, lau- 
žykit ir duokit kitiems, jo vardu palaiminkit vyną, duokit vieni 
kitiems ir tas, kuris turi, teduoda tam, kuris neturi, ir tegul visi 
pasisotina. Pavalgę ir atsigėrę budėkim ir laukim jo. 

Šitai pasakęs, jis atsisėdo ant žemės, o minia subruzdo, nes 
žmonės kilo mazgotis rankų ir, gelbėdami vienas kitam, pylė 
vandenį. Mes nedaug turėjom vandens, bet Natanas užpylė jo 

mums, neregiui ir jo sūnui, paskui aš, paėmęs vandens indą, už- 
pyliau jam ir jis nepalaikė to piktu. Užkandžio turėjom užtekti- 
nai, bet neregys pradėjo drebėt ir šnibždomis paprašė, kad leis- 
tumėm jam valgyt savo duoną ir gert savo gėrimą. Dar niekas 
nekalbėjo balsiai, bet minios gausmas stiprėjo kaip vėjo ošimas. 

Ašneįsižeidžiau, nors neregys, draudžiamas Įstatymo, neval- 
gė mūsų duonos. Natanas palaimino jo duoną Jėzaus Kristaus 
vardu, perlaužė perpus ir padavė juodviem su sūnum. Paskui 
taip pat palaimino mūsų baltąją duoną, padavė mudviem su 
Myrina, pats sukrimto ir tarė: 

— Tebūnie šita duona nemirtingumo duona, kurią minėjo. Te- 
gul ji bus gyvenimui, o ne mirčiai. 

Aš nusilenkiau ir pasakiau: 

— Teišsipildo jo valia, nes jis Dievo Sūnus. Jei jis norės, duona 
man bus mirčiai, nes esu svetimšalis, ir aš su tuo susitaikysiu. 

Kai suvalgėme duoną, Natanas palaimino neregio gėrimą ir 
padavė juodviem su sūnumi. Mums vyną atmiešė vandeniu ir 
palaimino taurę. Aš išgėriau, jis išgėrė, tada taurė atsidūrė My- 
rinos rankoje. Valgėme ir gėrėme, kaip visi aplinkui, dalyda- 
miesi užkandžiu vieni su kitais. 

Bet neregys, sukrimtęs vos kelis kąsnelius, pratrūko verkti, 
sėdėdamas ant žemės, lingavo galvą ir dejavo: 

— Valgiau Dievo Sūnaus kūną ir gėriau jo kraują. Tikiu, kad jis 
viską gali. Tepasigaili jis manęs už tai, kad netikėjau. 

Myrina padavė man taurę. Aš išgėriau ir padaviau ją Nata- 
nui. Jis irgi išgėrė ir grąžino taurę Myrinai. Išgėrusi Myrina pa- 
vertė taurę, nustebusi pasižiūrėjo į ją ir sušnibždėjo: 

— Mano taurė visai netuštėja. 

Ir aš nusistebėjau: 

— Jau maniau suvalgęs duoną, bet ji čia nepaliesta. Ar tują čia 
padėjai, Natanai? 

Natanas paneigė: 

— Ne, nepadėjau, bet gal mes jos turėjom daugiau, nei aš ma- 
niau. ) 

Vėl gėrėm iš taurės, bet ji netuštėjo. Tik dabar jau nesistebė- 
jau tuo, kas dedasi, nes viskas vyko tarsi ryškiam sapne, nors 

sėdėjau ant žemės ir jaučiau jos vėsą, regėjau virš galvos žvaigž- 
dėtą dangų ir girdėjau minios ūžesį lyg didžiulių jūros bangų, 
dūžtančių į mus supančius krantus. Sirdyje liko tik džiugus ti- 
krumas, kad Jėzus Nazarietis ateina ir kad aš jį pamatysiu. Jo 
duona man gerklėje nestrigo, jo vynas manęs nesprangino. 

Taip praėjo antros sargybos metas ir nemanau, kad kas nors 
buvo užmigęs, o visi laukė. Tas laukimas nebuvo nekantrus, o 
lyg pasirengimas. Staiga neregys pakėlė galvą ir paklausė: 

— Arjau dienoja, kad matau šviesą? - Jis greitai sukiojo galvą, 
o paskui bedė akis į minios vidurį. 

Ir mes kilom žiūrėt ir išvydom prisikėlusįjį tarp savųjų. Kaip 
ir kada jis atsirado, nežinau, bet aš nesuklydau. Jis vilkėjo bal- 
tus drabužius ir skaisčioj žvaigždžių šviesoj atsispindėjo jų bal- 
tumas, tad jo pavidalas ir net jo veidas spinduliavo šviesa. Jis 
labai lėtai žengė per minią, tai šen, tai ten stabtelėdamas, tartum 
pasveikinti savųjų, ir tiesė jų link rankas nelyg laimindamas. 

Pamažu visi pakėlė galvas ir sužiuro į tą pusę, bet niekas ne- 
drįso atsistot ir pult prie jo. Staiga išgirdom nežemiškai stiprų 
moters riksmą. Moteris veržliai krito kniūbsčia jam po kojų ir 
ašaringu balsu džiugiai sušuko: 

— Mano Viešpatie, mano Dieve! 

Minia krūptelėjo, bet Nazarietis pasilenkė ir palietė moteriai 
galvą. 

Moteris iškart nutilo. Pasigirdo minios dūsavimas, o paskui 
vis dažniau kuždesys: 

— Tai jis! Viešpats atėjo pas mus. 

Neregys ištempė kaklą, kilstelėjo, pasirėmęs rankom į kelius, 
ir tarė: 

— Aš jo nematau. Matau tik šviesą, lyg saulei tvieskiant į akis. 

Negaliu pasakyti, kiek jis buvo tarp mūsų, nes atrodė, kad 
laikas sustojo, bet buvau žmogiškoj tikrovėj, kai jis vaikščiojo 
po minią, stabčiodamas ir neužmiršdamas nei vieno iš savųjų. 
Visa atrodė taip paprasta, suprantama, savaime aišku, kad ne- 
suabejojau nei viena mintim ir nenusistebėjau tuo, kaip viskas 
vyksta. Ir suprantu, kad, jį regėdamas, tą naktį aš buvau jo ka- 
ralystėje. 

Galų gale jis žengė prie mūsų ir, jam artėjant, mano esybė 
virpėjo ir ribuliavo lyg grynas vanduo. Kalbindamas žmones, 
jis tartum laimino juos, bet nebuvo girdėti nei garso, nors ma- 
čiau kažką karštu linktelėjimu tarsi atsakant jam. Galų gale jis 
atsidūrė priešais ir pažvelgė į mus. Jo veidas atrodė pavargęs, 
bet spinduliavo, o akyse švytėjo karalystė. Mačiau neregį kru- 
tinant lūpas, bet ničnieko negirdėjau, tad pamaniau, ar staiga 
neapkurtau. Bet jis pats ištiesė ranką, palietė neregiui akis, už- 
dėjo delną jo sūnui ant galvos. Juodu kniubo jam prie kojų ir 
gulėjo pasliki. Atokiau lygiai taip pat tysojo dar keli, kuriuos 
jis palietė. 

Paskui jis pažvelgė tiesiai į mane ir jo žvilgsnis buvo toks, kad 
pamaniau numirsiąs, jeigu jis mane palies. Mano lūpos krutėjo 
ir aš turbūt užkalbinau jį, nors savo balso negirdėjau. Manding, 
paprašiau jo: 

— Viešpatie, pasiimk mane į savo karalystę. 

Jis man atsakė: 

— Ne kiekvienas, kuris man šaukia „Viešpatie, Viešpatie!“, įeis 
į dangaus karalystę, bet tik tas, kuris girdi mano žodį ir vykdo 
mano Dangiškojo Tėvo valią. 

Ašjo paklausiau: 

— Koks tavo žodis ir kokia Dangiškojo Tėvo valia? 

Jis pasakė: 

— Jau Žinai ją. Ką padarysi vienam iš mažiausiųjų mano bro- 
lių, man padarysi. 

Ko gera, aš dar kartą primygtinai paklausiau apie karalystę, 
nes lyg atsiprašydamas jis nusišypsojo man kaip įkyraujančiam 
vaikui ir atsakė: 

— Karalystės nėra čia nei ten, o ji yra tavyje ir visuose, kurie 
mane pažįsta. 

Ir dar jis pasakė: 

— Aš neapleisiu nei vieno, kuris manęs šauksis. Kur du ar trys 
susirinks mano vardu, ten ir aš būsiu su jais per visas dienas iki 
pasaulio pabaigos. Niekuomet nebūsi toks vienas, kad nebū- 
čiau su tavim, kai mane pašauksi. 

Jis nusigręžė nuo manęs ir sustojęs pažvelgė į Nataną. Ma- 

čiau Natano lūpas krutant, bet neišgirdau nei žodžio. Pažvelgęs 
į Nataną, jis atkreipė švelnias akis į Myriną, bet jos lūpos neju- 
dėjo. Jis nusigręžė nuo mūsų ir leidosi savųjų linkui. 

Neregys su sūnum tysojo ant žemės it negyvi, bet, pastebėjęs 
mano išgąstį, Natanas papurtė galvą ir sušnibždėjo: 

— Jie nemirė. Tik miega. Neliesk jų. 

Dar mačiau tuos vienuolika susibūrus apie jį ir atrodė, kad 
jis maloniai juos kalbina, o jie atsakinėja. Bet ašaros užtemdė 
man akis ir aš regėjau jį tiktai kaip šviesų ūką tarp tų vienuo- 
likos. Kai išsiverkiau, jo jau nebuvo ir nežinau, kaip ir kada jis 
mus paliko. Veikiau pajutau nei pamačiau, kad jo nėra, nes su 
juo pradingo tarp mūsų buvus galia. Rodės, pabudau iš miego, 
nusičiaudėjau ir vėl galiu judėti, kaip pirmiau. 

Laikas bėgo. Pažvelgęs į dangų, pamačiau, kad jau trečios 
sargybos metas ir kad tuoj pradės aušrot. Žmonės stojosi, žval- 
gėsi aplinkui. Girdėjau šauksmus ir karštas šnekas, atrodė, kad 
visi puola pasakot vienas kitam, ką jis šnekėjo. 

Ir aš džiaugsmingai sušukau: 

— Natanai, Natanai, aš kalbėjausi su juo ir jis man atsakė! Ga- 
lėsi paliudyt, kad jis neužgynė man savo karalystės. 

Bet Natanas nustebęs papurtė galvą ir atrėmė: 

— Tikrai negaliu to liudyti. Tiesa, mačiau tavo lūpas krutant, 
bet tau turbūt buvo apmiręs liežuvis, nes aš ničnieko negirdė- 
jau. Užtat aš jį užkalbinau ir jis man atsakė. 

Myrina sugriebė man ranką ir, džiugulio pagauta, ėmė aiš- 
kint: | 

— Nedrįsau jo šnekint, bet jis mane pažino, nusišypsojo ir pa- 
sakė, kad aš niekuomet netrokšiu šitame gyvenime, nes pagir- 
džiau jį ištroškusį. 

Natanas neteko kantrybės ir piktai užriko: 

— Judu kaip pamišę! Jis jūsų nekalbino, iš mūsų trijų jis už- 
kalbino tiktai mane ir nurodė kelią. Pamokė, kad nėra nieko, 
kas iš lauko įėjęs į žmogų gali jį sutepti. Žmogų sutepa vien tai, 
kas iš jo išeina. Jo karalystėje daug buveinių. Ir kiekvienam bus 
atseikėta tiek, kiek jis vertas —- vienam daugiau, kitam mažiau, 
bet tuščiom neliks nei vienas, kuris jo karštai prašys. Tais vie- 

nuolika aš turįs tikėti, nes jis skyrė juos savo pasiuntiniais. Jo 
karalystė tartum garstyčios grūdelis. Dygsta lėtai, bet užauga į 
medį, ant kurio šakų suka lizdus padangių sparnuočiai, sulėkę 
iš visų šalių. 

Natanas nutilo, įsistebeilijo prieš save lyg įsiklausydamas ir 
ramiai baigė: 

— Dar daug kitų dalykų jis mane pamokė, bet aš, ko gera, už- 
miršau. Gal kada nors prisiminsiu. 

Aš buvau labai nustebęs, bet jo karalystė tebetvyrojo manyje, 
kaip jis sakė, ir mano širdis buvo rami. 

— Nepyk ant manęs, Natanai, - paprašiau. — Tikrai maniau, 
kad jis kalbėjo su manim, ir tebetikiu, kad jis kalbėjo. Gal jis 
kiekvienam pasakė tiek, kiek turėjo pasakyt. Jei žinočiau ir ga- 
lėčiau užrašyti viską, kas šiąnakt nutiko jo artimiesiems, tai tur- 
būt nesutalpinčiau jokion knygon. Gal todėl ne visiems reikėjo 
girdėt, ką jis kiekvienam sako. 

Natanas atlyžo, uždėjo delną man ant peties ir tarė: 

— Bent jau mačiau jį žiūrint į tave ir tau neatsitiko nieko pikta. 
Todėl liečiu tave ir nelaikau nešvariu. 

Pasitarėm ir abu nusprendėm, kad turėtumėm iškeliaut prieš 
dienos brėkšmą, idant manęs niekas nepažintų. Bet neregys su 
sūnum tebemiegojo ant žemės lyg negyvi, o mes nedrįsom jų 
žadint. Negalėjom palikti jų likimo valiai. Todėl sėdėjom ant že- 
mės ir laukėm. Švintant minios jaudulys ir džiaugsmas tolydžio 
stiprėjo. Daugis pratrūko giedot giesmių Dievo garbei. Kiti už- 
dusę lakstinėjo nuo vieno būrelio prie kito, sveikindami bičiu- 
lius ir tikindami savomis akimis regėję prisikėlusįjį. Girdėjom, 
kaip iš jaudulio įraudusiais veidais jie šūkčiojo vienas kitam: 

— Ramybė tau! Ar ir tavo nuodėmės atleistos? Ar jis pažadėjo 
tau amžinąjį gyvenimą? Iš tiesų mes, kurie matėm jį ant šio kal- 
no, niekada neragausim mirties. 

Sėdėdamas ant kietos žemės, sustirau ir ėmiau gniaužyt sau 
rankas, kad vėl atgytų. Švito rytas, žmonės susitikinėjo vieni su 
kitais, ir tie vienuolika po du ir po tris žengė į minią. Mačiau 
juos žadinant ir keliant tuos, kuriuos palietė Nazarietis ir kurie 
virto ant žemės miegot. 

Trys iš jų artinosi prie mūsų ir aš pažinau tarp jų tą, kuris 
naktį pakeltu balsu griežtai kalbėjo miniai. Pažinau iš apvalios 
galvos, plačių pečių ir blausioj ryto šviesoj pamačiau, kad jo 
barzdotas veidas piktas ir ryžtingas. Su juo ėjo jaunasis Jonas. 
Nuo nemigos jo veidas buvo išblyškęs, bet vis tiek jis man at- 
rodė tyriausias ir skaisčiausias iš visų matytų jaunuolių ir vien 
į jį žiūrint darėsi gera. Trečio aš nepažinau. Bet, pažvelgęs į jo 
veidą, supratau esant jį vieną iš tų vienuolikos ir šitai galiu pa- 
aiškint pasakydamas, kad jo veidas turėjo Jėzaus Nazariečio 
bruožų, nors kitokių ir blausių, nelyg per maršką matomų. 

Šitai suvokęs, prisiminiau vienišą Žvejį, su kuriuo nakčia 
kalbėjaus ant ežero kranto. Akis į akį susitikęs prisikėlusį Jėzų 
Nazarietį, mėginau prisiminti ir žvejo veidą. Bet ir šiandien ne- 
galiu tvirtai pasakyti, jog tai tikrai buvo jis. Vis dėlto tikėjau, 
kad jį mačiau ant ežero kranto ir su juo kalbėjau, nors tada jo 
nepažinau. Tik niekaip nesuprantu, kodėl jis pasirodė kaip tik 
man. 

Juo labiau artinosi tie trys vyrai, juo sunkiau mane slėgė kal- 
tė, todėl stengiausi nugręžt nuo jų akis ir nuslėpti veidą. Iš karto 
jie manęs nepastebėjo. Pasilenkė prie neregio, papurtė jį, pakėlė 
ir pasakė: 

— Pabusk, miegaliau. 

Tas pasitrynė akis atgalia ranka, įsistebeilijo į juos ir tarė: 

— Aš matau jus. Trys vyrai, bet aš nepažįstu jūsų. 

Vienas iš trijulės tarė: 

— Mes esam Jėzaus Nazariečio, Dievo Sūnaus, išrinkti pasiun- 
tiniai. Aš - Simonas, kurį jis pavadino Petru, bet kas tu toks, kad 
mes tavęs nepažįstam? 

Aklasis palietė delnu kaktą, apsižvalgė aplinkui reginčiom 
akim ir nepaprastai nudžiugęs atsakė: 

— Naktį mačiau stiprią šviesą. Galia palietė man akis taip 
skaudžiai, kad netekau nuovokos. Bet atsigavau ir regiu abiem 
akim, nors čia atėjau aklas. 

Nudžiugęs jis palinko prie sūnaus, papurtė jį, pakėlė, apka- 
bino ir sušuko: 

— Prisikėlęs Jėzus Nazarietis nakčia mane išgydė! Tebūnie 

palaimintas jo vardas! Visą gyvenimą šlovinsiu Dievą, kuris jį 
pasiuntė. 

Dar susnūdęs vaikinas nusitraukė nuo galvos tvarstį. Žaizda 
jo kaktoj buvo surietėjus ir matėsi tik jos randelis, jis atsistojo 
abiem kojom be jokio skausmo. Tik pajutęs nepatogumą, pasi- 
lenkė nusiimti įtvaro, pasitrynė blauzdą ir nustebęs tarė: 

— Kojos kaulas sugijęs. 

Simonas Petras patikino: 

— Pereitą naktį jis išgydė visus, kuriuos pakvietė liudyt savo 
prisikėlimo, nūsdamas turėt ganėtinai daug liudytojų. Visi jį 
matėm drauge ir vienu metu. Jis ne tik grąžino akims regą, bet 
ir ausims klausą, o luošiems - gebėjimą vaikščiot, jis atleido 
mūsų nuodėmes ir atvėrė amžinojo gyvenimo vartus. 

Bet Jonas įsistebeilijo į mane, palietė delnu Petrui ranką ir 
tarė: 

— Nepažįstu tų dviejų ir mes jų nekvietėm, bet jis išgydė jiems 
negalias. Ir daugiau nekviestų čia matau, bet naktį jis nei vie- 
no nepavarė. - Smerkiamai dūręs pirštu į mane, jis toliau bylo- 
jo: - Bet šitą aš pažįstu! Jis mus persekiojo Jeruzalėje, pinkliojo 
savo smalsavimu, klaidino moteris, įstūmė į pagundą Simoną 
Kirėnietį ir Zachiejų, užtat Levis turėjo jį įspėt, kad neteisėtai 
nesinaudotų mokytojo vardu. Tai tas pats Markas —- pagonis, 
romėnas. Nesuprantu, kaip jis čia atsidūrė? 

Simonas Petras krūptelėjo, iškėlė didžiulį kumštį ir užriko: 

— Tarp mūsų yra išdavikas? 

Bet Jonas ir tas antrasis suėmė jam ranką ir įspėjo: 

— Neparodykim to žmonėms, o pasiveskim juos atokiau. An- 
traip Žmonės išsigąs, užmėtys akmenim, o už jo kraują teks at- 
sakyti mums, nes jis pilietis. 

Petras šniokštuodamas įbedė į mane niaurias akis ir išdaužė: 

— Minioj yra aklatikių! Kaip manai, romėne, gal atiduoti jiems 
tave? Jie nuves tave į urvą, iš kurio tu niekuomet negrįši. 

— Aš tavęs nebijau, nebijau nei vieno Žmogaus, — patikinau 
aš. - Ko bijot, jei mokytojas pereitą naktį manęs neatstūmė? Jis 
tikrai galėjo sukliudyt man čia ateit, jei būtų norėjęs. Ar tu tuo 
abejoji? 

Susirūpinę trys vyrai pasivedė mane nuošaliau į miškelį, kur 
mes buvom pririšę asilus, ir ėmė tartis, ar pasišaukt kitus moki- 
nius. Iš jų pokalbio supratau, kad minioj ant kalvos buvo ir Ni- 
kodemas, Simonas Kirėnietis bei Zachiejus, kuriuos pažinojau. 
Jonas tarė: | 

— Juo daugiau žmonių sušauksim, juo daugiau bus bergždžio 
triukšmo. Romėnas teisus. Viešpats jo neatstūmė. Nežinau, ar 
tarnas turėtų būt išmintingesnis už poną. 

Tada pagijęs neregys su savo sūnum mus užtarė, papasakojo, 
kas jiems kely atsitiko, kaip aš jų pasigailėjau ir atgabenau ant 
kalno. Bet Simonas Petras pyktavo: | 

— Ar per menkas ženklas, kad pakliuvot po žirgų kanopom ir 
vaikinas susilaužė koją? Jūsų niekas nekvietė, jis nenorėjo, kad 
ateitumėt ant kalno. 

Vaikinas susikrimto, parpuolė ant kelių prieš Petrą ir pa- 
prašė: 

— Atleiskit man, šventieji vyrai! Nenorėjau pikta. Tik dėl savo 
tėvo taip pasielgiau. Aš visai neprašiau jo išgydyt man koją, net 
negalvojau apie tai! Bet ir mane jis geraširdiškai palytėjo ir išgy- 
dė man koją. Manau, jis šitaip man atleido. Ir jūs atleiskit man 
ir Mano tėvui. 

Aš taip pat lengvai paklusau tiems trims rūpesčio perimtiems 
vyrams. 

— Jeigu norit, pulsiu prieš jus ant kelių, Dievo šventieji, - pa- 
sakiau. —- Meldžiu atleisti, nes esat jo išrinktieji ir didžiausi jo 
karalystėje. Bet aš nesu išdavikas ir pikta jums nelinkiu. Nepa- 
sakosiu, ką mačiau, jeigu taip reikia, bet, jeigu norit, liudysiu jo 
prisikėlimą visam pasauliui ir imperatoriui. 

Simonas Petras ėmė grabinėti marškinius lyg ketindamas 
juos persiplėšt ir sušuko: 

— Tylėk, kvaily! Ką Žmonės pasakys, jei romėnas ir pagonis 
ims liudyt karalystę! Verčiau niekad nebūtum girdėjęs apie ke- 
lią. Pereitą naktį ištrūkai iš nešvaros, bet vėl jon įklimpsi, grįši į 
savo pasaulį, kaip šuo prie savo vėmalų. Mums tu ne geresnis 
už šuns vėmalus! 

Perpykęs jis pasisuko į Nataną ir tėškė: 

— Mačiau tave Kafarnaume ir tavim pasitikėjau, o tu mus iš- 
davei, atvedęs pagonį į amžinojo gyvenimo puotą! 

Natanas pasitrynė pirštu nosį ir atsakė: 

— Klausyk, Simonai, žmonių žvejy. Ar nepaskolinau tau Kafar- 
naume asilo, kad galėtum čia atgabent savo sergančią uošvę? 

Petras sumišo, lyg nusikaltęs pažvelgė į savo draugus, bet 
užriko: 

— Na, ir kas! Aš tavim pasitikėjau, ir Zuzana tave užtarė. 

— Tai šio romėno asilas, - lėtai paaiškino Natanas. - Markas — 
taikingas vyras, bet jei užduosi jam širdį, atsiims savo asilą, nors 
šiaip jis - mielaširdingas žmogus. Liksi su savo uošve ant kalno. 
Nors drauge liks ir Zuzana. Ji atjojo kitu romėno asilu. 

Simonas Petras suglumo, ėmė spardyt koja žemę ir galų gale 
sutiko: 

— Mano uošvė barninga moteris, kažkada jį patį apriejo už 
tai, kad traukia mane dykaduonystėn, nes dėl jo palikau savo 
tinklus. Bet Jėzus išgydė jai karštligę, kai jau manė išleisianti 
kvapą. Nuo tol ji nebeprieštarauja. Nenorėčiau palikt jos bėdoj, 
nes mes, vienuolika, dieną naktį keliaudami turim pasiekti Je- 
ruzalę, neprabėgus toms keturiasdešimčiai dienų, ir ten laukti 
pažado tesėjimo. Jei mano uošvė neturės kuo grįžti į Kafarnau- 
mą, nežinau, ką reikės daryt. 

Aš karštai patikinau: 

— Nemokėsiu piktu už pikta, o nuolankiai paskolinsiu tau 
asilą, nors laikai mane tik šuns vėmalais. Ir kitus du asilus gali 
pasiimt ir duot moterims. Mums jų jau nereikia, nes galim pa- 
reit pėsčiomis. Tad sutarkim, kad pasiimsi gyvulius. Natanas 
pargins juos iš Kafarnaumo, o aš iš čia išeisiu tyliai, niekam ne- 
trukdydamas. Nekeik manęs ir nesiųsk pavymui aklatikių, nes, 
manding, tai prieštarauja jūsų Įstatymui. 

Įsikišdamas į pokalbį, Jonas paprašė: 

— Suprask mus, romėne. Dar ne viskas mums aišku, ir paža- 
das neištesėtas. Žinom tik tiek, kad kelias siauras ir vartai ankš- 
ti. Patys nedrįstam platinti kelio ir vartų. 

Trečiasis pridūrė: 

- Jis pats mums prisakė verst jo mokiniais visų tautų žmones. 


329 


Bet kada ir kaip tai daryt, dar nežinom. Jis turėtų pirmiau at- 
kurt Izraelio karalystę. Visa tai mums paaiškės Jeruzalėje. 

Matydamas juos visus tris stovint išvien kaip brolius, pagal- 
vojau apie Jėzaus Nazariečio jiems skirtą palikimą ir mane su- 
ėmė pavydas ir nerimas. Griuvau prieš juos ant žemės ir, vėl 
nuolankiai prabilęs, paprašiau: 

— Jums trims ir visiems vienuolikai jis paliko amžinojo gyve- 
nimo žodžius. Neneigiu jo valios, nors esat tamsuoliai. Manau, 
kiekvienas Rašto aiškintojas jo mokymą dėstytų savo nuožiūra 
ir pridurtų nuo savęs. Jūs turbūt norit kuo geriausiai įvykdyt 
jo valią. Jis tikrai manęs neatstūmė, leidosi pamatomas ir ne- 
sukliudė man čia atsirasti. Naktį maniau, kad jis ir sa manim 
kalbėjo, bet galiu tai ištrint iš atminties, jei norit. Net nemirtin- 
gumo vaisto neprašau. Tik leiskit man turėt jo karalystę širdy- 
je, neatstumkit manęs ir aš tikėsiu visais jūsų aiškinimais, pats 
prie jūsų mokymo nieko nepridursiu ir nemelsiu išduot slapto 
pažinimo. Aš pasirengęs paremt jus visu savo turtu, be to, galiu 
veikt jūsų naudai kaip pilietis, jei turėsit atsakyt pareigūnams 
ar būsit dėl jo persekiojami. 

Simonas Petras prieštariai iškėlė rankas ir atrėmė: 

— Ne auksu ar sidabru. 

Trečiasis pridūrė: 

— Aš, Jokūbas, prisimenu jį tvirtinus, kad nesirūpintumėm 
dėl to, ką sakyt pareigūnams, ir visada šnekėsim taip, kaip rei- 
kės. 

Bet Jono akys priplūdo ašarų, jis maloniai pažvelgė į mane ir 
tarė: 

— Myliu tave, romėne, už nuolankumą ir tikiu, kad nelinki 
mums pikta. Ir į pragarą jis buvo nusileidęs, išlaužė mirties kara- 
lystės vartus ir išlaisvino mirusiuosius. Girdėjau tai iš jo motinos, 
kurią jis prie kryžiaus skyrė man į motinas. Tad ar jis neatpirks 
ir pagonių tautų? Bet kaip tai nutiks, mes tikrai nežinom. Būk 
kantrus, melskis, pasninkauk ir apsivalyk. Bet nekalbėk apie jį 
kitiems, neklaidink jų savo nenuovokumu. Kalbas palik mums. 

Nukukinęs galvą, pakilau nuo žemės ir stengiausi perveikt 
savo tuštybę, nors mane slėgė įtarimas, kad Jėzaus Nazariečio 

palikimas išsisklaidys ir pražus be jokio ženklo, jeigu juo rū- 
pinsis tie vienuolika tamsuolių. Bet pasiguodžiau, kad jis pats 
turbūt geriausiai viską žinojo. 

Pasakiau Natanui: 

— Pasiimk asilus, eik pagelbėt moterims, saugok jas ir sveikas 
parlydėk į Kafarnaumą ar kitur. Paskui pailsėk ir grįžk manęs 
pasiimti iš Tiberiados maudyklių. 

— Pavojinga tau vienam keliauti per Galilėją vien su ta mergi- 
na, - įspėjo Natanas. 

Apsižvalgęs pamačiau, kad regą atgavęs aklasis pasinaudojo 
proga ir dingo drauge su sūnum. Bet aš užsispyriau. Pagalvo- 
jau, kad Jėzus Nazarietis manęs tikriausiai nepaliks, nors žmo- 
nės paliks. 

— Ramybė jums visiems, - pasakiau, griebiau už rankos Myri- 
ną ir pasileidau su ja kalno atšlaite tuo pačiu taku, kuriuo tam- 
soj atėjom. 

Dar sykį atsigręžęs atgal, mačiau žmones vaikštant kalnų at- 
šlaite, ieškant pažįstamų ir gyvai su jais sveikinantis. Bet dau- 
gis, per naktį išvargę, supstėsi drabužiais ir prieš iškeliaudami 
virto išmiegot rytą. 

Eidamas prisiminiau viską, kas nutiko naktį, ir nesistebėjau, 
kad aklasis atgavo regėjimą, o lūžęs vaikino blauzdikaulis su- 
gijo, jei jis iš tiesų buvo lūžęs. Tie stebuklai man atrodė visai 
suprantami ir patys menkiausi dalykai. Toks didis buvo jo ge- 
rumas, kad, pasirodęs saviesiems, nuo kūno negalių išgydė ir 
nekviestus. 

Keturiasdešimt dienų jau baigiasi, otada jis sugrįš į Tėvo na- 
mus. Stengiaus įsidėt į galvą, kad jis vis tiek ateis, jei jį pakvie- 
siu, tad jau niekada nebūsiu vienas. Ta mintis stebino ir kito 
žmogaus pasakyta atrodytų beprasmiška, bet aš turėjau ja tikė- 
ti. Tokį stiprų įspūdį patyriau, jį pamatęs. 

Šitaip mintydamas leidausi nuo kalno krūmyno takeliu, už 
rankos vesdamas Myriną. Kelią perbėgo lapė. Myrina pasižiū- 
rėjo į mane ir tarė: 

— Turbūt užmiršai, kad esi ne vienas, nors ir laikai mano 
ranką. 

Lyg iš sapno pabudęs, pažvelgiau įją ir pagalvojau, kad Jėzus 
Nazarietis skyrė mane Myrinai vietoj brolio, idant ji neprapultų. 
Žydams negalėjo jos patikėt, nes žydai būtų ją atstūmę. Todėl jis 
išrinko mane, romėną. Ir tai padarė tik už gurkšnį vandens. 

Bet, suglumęs svarsčiau, aš pats niekad nieko nebūčiau da- 
vęs Jėzui Nazariečiui. Priešingai, jis visada man duodavo, - net 
pamaitino mane ant Galilėjos ežero kranto, leido pasišildyt ir 
išsidžiovinti drabužius prie ugnies, - jei tas vienišas Žvejys iš 
tiesų buvo jis. Bet galėjau laikyt Myriną seserim ir šitaip patar- 
nauti Nazariečiui. 

— Myrina, - tariau, - nuo šios valandos tu man tikra sesuo ir 
aš niekad tavęs nepaliksiu. Kas mano, tas ir tavo, o tu pasistenk 
pakęst mano klaidas ir tuštybę. 

Myrina tvirtai suspaudė man ranką ir paprašė: 

— Broli Markai, ir tu turi mane pakęst, bet pirmiau paaiškink, 
kas mums nutiko, ko tie trys vyrai norėjo ir ko jie taip piktai į 

Bet pasiuntiniai buvo uždraudę man kalbėti, tad nedrįsau net 
Myrinai aiškint apie Jėzų Nazarietį ir jo karalystę taip, kaip pats 
ją supratau. Pasakiau tik tiek: | 

— Tai buvo trys šventi vyrai iš tų vienuolikos, kuriems Jėzus 
Nazarietis atskleidė savo karalystės paslaptį. Jie mus atstūmė, 
nes mes, jų akimis, ne Izraelio vaikai, o pagonys ir nešvarieji. 
Jie uždraudė man kalbėt ir aiškint apie Jėzaus Nazariečio ka- 
ralystę taip, kaip aš ją suprantu. Bet ką pati manai apie tai, kas 
nutiko? 

Myrina pamąstė ir paaiškino: 

— Iš pradžių valgėm padėkos vakarienę, kaip Sirijoje, kai lai- 
dojamas Adonis ir kai prisikelia iš mirusiųjų. Bet šita vakarienė 
kitokia, nes Jėzus Nazarietis pats pasiaukojo ir prisikėlė iš mi- 
rusiųjų. Pereitą naktį patikėjau jį esant Dievo Sūnų. Juk vynas 
mano taurėj nesibaigė ir duona atsirado iš niekur. Bet tai man 
nieko neįrodė. Tik tada, kai jis pasižiūrėjo į mane, aš suvokiau, 
kad iš visos širdies mylėjau jį, ir tą akimirką dėl jo galėjau pa- 
daryt bet ką. Tai buvo didi misterija, tikrai didesnė už graikų ir 
egiptiečių. Manding, jo karalystė akimis nematoma, bet ji yra, o 


332 


aš esu jo karalystėje, nors mano kojos žengia šiuo taku ir šia at- 
šlaite šitame pasaulyje. Ne, net norėdama negalėčiau nusikratyt 
jo karalystės. Bet nebijau, nes jo karalystė palaiminga ir joje aš 
palieku be nuodėmių. 

Nustebęs žiūrėjau į menką Myrinos veidelį, žalias akis ir pa- 
vydžiai pasakiau: 

— Matyt, jis palaimino tave ant kalno ir esi laimingesnė, nei 
aš. Jo tiesa tikrai turėtų būti paprasta kaip duona ir vynas, kad 
būtų prieinama ir vargingiausiems. Žemiškoji mano išmintis — 
tik tamsi siena, išsilavinimas — tinklas, kuris mane painioja, o 
sofistų logika - kilpa, kurion įkliūva koja. Padėk man šitai prisi- 
minti, seserie, kai ims pagundos. 

Šnekėdamiesi nusileidom nuo kalno, bet, apsižvalgęs aplink, 
supratau, kad nuklydom nuo kelio, kuriuo nakčia atėjom, ir 
atsidūrėme kitur. Vis dėlto nepasimečiau, nes pagal saulę ma- 
čiau, kur eiti. Tik skubėt jau nereikėjo. Šis suvokimas kaip žai- 
bas blykstelėjo man galvoj. Aš niekad niekur neskubėsiu, nes 
turbūt jau gavau viską ir daugiau man nebus duota. Aš turiu 
turto. Išmaniai gyvenant, jo turėjo pakakti ir Myrinai, ir man 
ligi mirties. 

Tuomet mane apėmė neapsakomas nuoilsis ir pamaniau, kad 
dar niekad nebuvau taip pavargęs. 

— Myrina, - tariau, - daugiau nei žingsnio nepajėgsiu Žengt. 
Nuo šiol man visur bus gerai. Pailsėkim čia, pamiegokim figme- 
džio pauksmėj. Juk visą gyvenimą keliausim drauge. Dabar pa- 
ilsėkim, nes jo karalystė dar čia ir mudviem gera. 

Atsigulėm po figmedžiu, aš apkabinau ją ir abu kietai įmi- 
gom. Kai pabudom, šešėlis buvo nuslinkęs, ėjo jau aštunta va- 
landa. Laukų pakraščiais ir pasėlių takais pasileidom vieškelio 
linkui. Eidami nesikalbėjom, bet pabudus atrodė, kad atgimiau 
iš naujo ir Myrina man artima tartum sesuo. Akį glostė nugeltę 
Galilėjos laukai, rusvos ir melzganos kalvų atšlaitės. Buvo len- 
gva kvėpuoti ir nei vienas Žmogus man nekėlė piktų minčių. 

Bet labai nustebau, vieškely pirmiausia susitikęs Mariją Mag- 
dalietę su Beretiete. Magdalietė jojo asilu, o Beretietė dulkėtu 
keliu basom pėsčiuodama ginė pirmyn. Iš nuostabos suplojau 

delnais ir puoliau jų pasveikinti. Bet Marija Magdalietė nenu- 
džiugo mane pamačius ir žvelgė į mane kaip į svetimą. 

- Čia tikrai tu? Grįžti nuo kalno? - gižiai paklausė ji. - Būčiau 
likus baisioj bėdoj, jei būčiau vien tavim tikėjus. Ir iš kur tą mer- 
giną vedies, vargais negalais ankstesnės atsikratęs? 

Tiek ji, tiek Marija Beretietė nužiūrinėjo Myriną nuo galvos 
iki kojų ir aš supratau Magdalietę laukus, kad, vykdamas ant 
kalno, atkaksiu jos pasiimt. Bet mes taip nebuvom sutarę, o ir 
ji man neatsiuntė žinios. Jei ne ištikimasis Natanas, aš niekada 
nebūčiau nuvykęs ant kalno. Bet nevertėjo jos už tai kaltint. 

— Leisk palydėt tave namo ir paglobot, juk neturi jokio pa- 
lydovo, - pasisiūliau aš. - Jau vakarėja. Paieškokim nakvynės 
namų, drauge pavakarieniaukim, permiegokim, o rytoj aš sau- 
giai parlydėsiu tave namo. 

Bet mano žodžiai labai įžeidė Mariją Magdalietę. Ji išdidžiai 
užriko: 

— Anksčiau turėjau būrius palydovų! Anksčiau man siūlyda- 
vo dengtus neštuvus ir globėjų netrūko! Bet pamačius ant kalno 
Viešpatį man gana jo palydos, tad nežemink manęs sakydamas, 
kad aš neturiu palydovo. 

Spėjau, kad kelionė nuo kalno jai nesisekė. Bet dar labiau nu- 
stebau, kai Marija Beretietė piktai man išbėrė: 

— Tu lengvabūdis ir permainingos širdies, jei taip greit puo- 
li ieškoti paguodos. Aš, žinoma, džiaugiuosi dėl tavęs, nes iš 
manęs tau nieko neverta tikėtis. Gavau nuodėmių atleidimą 
ir apsivaliau, tad vėl esu skaisti, todėl su tavim negaliu turėt 
jokių ryšių, nes tu romėnas ir pagonis. Tad nežiūrėk į mane 
su pageida ir neleisk tai trumpanosei įžūliai spoksoti į mane 
bjauriom akim. 

Laimė, Myrina iš jos šnekos nedaug suprato, bet moteriškus 
žvilgsnius suprato ir nunarino galvą. Įsižeidžiau dėl jos ir pa- 
klausiau: 

— Kas jums nutiko? Ko taip šiurkščiai sa manim kalbat? 

Marija Beretietė atšovė: 

— Šįryt ant kalno sutikau jaunuolį, kurio akys tyros kaip šal- 
tinis, skruostai kaip granato vaisiai, o smakro dar nešiurkština 

barzdos šeriai. Jis pažvelgė į mane, pamilo ir pažadėjo greitai 
atsiųsti savo draugą pas Mariją Magdalietę susitarti, kad drau- 
ge sudaužytumėm vyno taurę. Įsimylėjęs jis, nekantrauja, 0 ir 
aš noriu paskubėt, kol esu skaisti. Jo tėvas turi dirbamos žemės 
ir vynuogyną, alyvmedžių ir avių, su tiek aš gerai gyvensiu. Jo 
tėvas mane priims ir patikės, kad aš skaisti, nes Jėzus Nazarie- 
tis pereitą naktį grąžino jam regėjimą, be to, už mane nereikės 
mokėti išpirkos. 

Marija Magdalietė įsikišo į kalbą patvirtindama: 

— Tai tiesa, tik valandėlę išleidau ją iš akių ir ji jau turi jau- 
nikį. Antraip turėčiau tekinti ją už tavęs, o tai būtų nuodėmė, 
nes Izraelio moterims nevalia tuoktis su pagonim, nors vyrams 
daroma nuolaidų. Tikra laimė, kad vaikino tėvas atgavo regė- 
jimą ir iš džiaugsmo tiki, jog Marija taip pat apsivalė nuo visų 
nuodėmių. Gal ir kiti tikėtų, bet tikriausiai nenorėtų vest jos dėl 
tokios praeities. 

Žvelgdamas į baltą it akmuo Marijos Magdalietės veidą, su- 
pratau, kad ji iš tiesų turėjo valią ir galią apvesdinti mane su 
Marija Beretiete, nors pats būčiau nenorėjęs. Tad su palengvėji- 
mu atsidusau: 

— Galiu tik padėkoti ir pasidžiaugt savo ir tavo laime, Marija 
Beretiete. Tik nesuprantu, kas atsitiko, nes sapnavau pranašin- 
gą sapną, ojame aš keliavau per dykumą drauge su šita graike 
mergina ir Marija Beretiete. 

Suklususi Marija Magdalietė pakėlė galvą ir paliepė: 

— Papasakok smulkiai, ką sapnavai. Ar tu tikras, kad su tavim 
buvo Marija Beretietė? 

Pasakojau sapną kuo smulkiausiai, nors šnekant jis nyko iš 
atminties, miglojosi. Bet galop nuoširdžiai prisipažinau: 

— Nėmaž neabejoju, kad su manim buvo Marija Beretietė. Ji 
jojo asilu, kaip tu dabar. Nutukus, išpurtus, prie lūpų rėžėsi gi- 
lios nepasitenkinimo raukšlės, bet vis tiek atpažinau ją iš akių. 

Marija Beretietė supyko ir užriko: 

— Tu neturi teisės manęs taip sapnuot, aš tavim netikiu! Tu 
pats tunki ir pursti nuodėmingai gyvendamas, tau byra dantys 
ir pakaušis plinka! 

Skėstelėjau rankom ir pasakiau: 

— Tebūnie mano sapnas bereikšmis. Ko mes pykstam vieni ant 
kitų? Juk matėm ant kalno prisikėlusįjį ir jis nei vieno iš mūsų 
neatstūmė, net Myrinos. 

Greitosiomis papasakojau joms, kaip sutikau Myriną, kas jai 
nutiko ir kaip naktį vynas jos taurėj nenuseko. Dar papasakojau, 
kaip žirgų kinkinys kelyje užlėkė ant vaikino ir kaip juodviem 
su neregiu tėvu padėjom pasiekti kalną. Marija Magdalietė su- 
pratingai linkčiojo galvą ir galop pasakė: 

— Matyt, taip nutiko todėl, kad toks buvo tikslas. Pagonis jis 
nuveda pas pagonis, o Izraelio vaikus - pas Izraelio vaikus. Bet 
šešėliai ilgėja, o šitos vietos man nepatinka, be to, kapšely turiu 
per daug pinigų. Nedaviau jiems, nes nesutiko pasiimt manęs 
į Jeruzalę, o Petras liepė grįžt namo. Nesuprantu, ko jiems dar 
reikia Jeruzalėj. Tad palydėk mane ir drauge kur nors pernakvo- 
kim. Saugiai palydėk mane į namus ir išsiskirkim gražiuoju. 

Traukėm toliau, bet sutikom tik vieną kitą pakeleivį. Mums 
šnekantis, Myrina, nukukinus galvą, tylomis dyrėjo į žemę ir aš 
pasigėrėjau tokiu jos elgesiu. Kai išėjom į kelią, ji šnibždomis 
manęs paklausė, kas tos moterys. Atsakiau, jog Marija Magda- 
lietė sekė paskui Jėzų, pirmutinė atėjo prie jo kapo ir pamatė, 
kad jis tuščias. Ji iškart pagarbiai žengtelėjo prie jojančios Mari- 
jos Magdalietės ir nuolankiai užkalbinus paprašė: 

— Papasakok man apie prisikėlusįjį, laimingiausioji tarp mo- 
terų. 

Jos nusižeminimas Marijai taip patiko, kad, maloniai pažvel- 
gusi į Myriną, ji graikiškai pripasakojo jai visokių dalykų apie 
Jėzų. Ant kalno ji buvo sutikus iš Kanos atvykusius sutuokti- 
nius, kurių vestuvėse Jėzus padarė pirmąjį stebuklą — norėda- 
mas pasmaginti svečius, vandenį pavertė vynu. Paskui papa- 
sakojo apie Jėzaus gimimą —- apie tai, kaip jo motinai Marijai 
apsireiškė angelas ir kaip ši, Dvasios paveikta, pastojo, kaip 
Juozapas, su kuriuo buvo susižadėjusi, ketino Mariją atleisti, 
bet per sapną patyrė apreiškimą. Klausydamas jų pašnekesio 
ėmiau geriau suprasti vyrus, kuriuos Jėzus išsirinko į pasiun- 
tinius, ir suvokiau, kodėl jie laikė Mariją Magdalietę pernėlyg 

plepia. Bet Myrina gerte gėrė viską, klausėsi sulaikius kvapą ir 
tviskančiom akim. 

Galų gale aš nesusiturėjau: 

— Pasak padavimų, Graikijos ir Romos dievai sumišo su žmo- 
nių dukterim ir šios pagimdė jiems vaikų. Sako, net romėnų pro- 
tėvis buvo vienas iš Afroditės palikuonių. Šiandien padavimus 
išminčiai aiškina perkeltine prasme taip pat, kaip žydai moks- 
linčiai Aleksandrijoje savo šventraščių pasakojimus. Manding, 
Jėzus Nazarietis ir be padavimų įrodė, kad yra Dievo Sūnus. 

Įsižeidusi Marija Magdalietė atitraukė ranką nuo asilo, uždė- 
jo Myrinai ant peties ir tarė: 

— Mes, moterys, panašios ir mes nedarom skirtumo tarp grai- 
kių ir Izraelio dukterų. Vyrai mūsų niekada nesupras. Tu, ro- 
mėne, nekalbėk apie dievus, susisaisčiusius su žeme, nes že- 
mišką Žmogaus gyvenimą jie susaisto su regimybėm. Jėzui kaip 
Kristui atėjus į pasaulį, jie praras valdžią Žmonėms, jeigu šie 
savo valia nepasirinks blogio ir nepasiduos jų valdžiai. Sakau, 
ką žinau, - ir tikrą tiesą. Marija, Jėzaus motina, pati tai pasakojo 
man ir kitoms moterims, kurios sekė paskui Jėzų. Net Erodas, 
tas akmenširdis senis, patikėjo Izraelio karaliaus gimimu ir lie- 
pė išžudyti visus mažus berniukus Betliejuje, manydamas, kad 
šitaip jo atsikratys. Dar daug kas gali tai paliudyt. 

Jos žodžiai paakino mane susimąstyti. Tiesa, pati Marija Mag- 
dalietė buvo pernelyg linkus į reginius, angelus ir sapnus, bet 
nemaniau, kad į juos linkus Jėzaus motina. Mačiau ją liūdinčią 
prie kryžiaus. Be to, man pasirodė, kad ji tuščiai nekalba, o tyli, 
kai kiti šneka. Kodėl ji turėtų meluot? Apie Jėzų Nazarietį gana 
įtikinamai liudija jo stebuklai. Jeigu jais tikiu, - o po susitikimo 
su Lozorium aš jais neabejoju, — tai kodėl turėčiau abejoti šituo 
pasakojimu? Kodėl Dvasios paveikta moteris negali pastot, jei 
Dievas gimė žmogumi pasaulyje? Lyginant su šituo stebuklu, 
visi kiti stebuklai mažesnės svarbos. 

Myrina dar paklausė apie Jėzų. Marija Magdalietė metė į 
mane smerkiamą žvilgsnį ir paaiškino: 

— Jis ne sykį pasakojo apie sėjėją, kuris išsirengė sėti. Vieni 
grūdai nukrito ant uolų, kur buvo nedaug žemės. Kiti nukrito 

tarp erškėčių ir tie augdami juos nusmelkė. Bet keli grūdai nu- 
krito į gerą žemę ir davė daugeriopą derlių. 

Tad karalystei tinka ne visi, kurie girdėjo jo žodžius ir juo ti- 
kėjo, - toliau kalbėjo Magdalietė. — Tavo širdis ne kieta, romėne, 
o per minkšta. Ji tave silpnina. Kai grįši pas savuosius, erškėčiai 
ir usnys tave stelbs ir atitvers kelią į karalystę. 

Jos žodžiai pasėjo nerimą mano širdy. Šešėliams ilgėjant, ap- 
žvelgiau raudonas Galilėjos kalvas ir tamsžalius vynuogynus 
aplinkui ir pasakiau: 

— Kaip galėčiau tai užmiršt! Net mirdamas prisiminsiu šitą 
Galilėjos vaizdą, tą kalną ir jį - tokį, kokį paregėjau. Jau niekada 
nebūsiu vienas ir jis bus su manim, jei jį pašauksiu. 

Dar pamąsčiau ir pasakiau: 

— Aš jam prastas tarnas. Po keturiasdešimt dienų karalius iš- 
keliaus į tolimą šalį. Nežinau, ar jis patikėjo man talentą, bet 
jeigu patikėjo, tai jo pasirinktų pasiuntinių įsakymu turėsiu už- 
kast jį į žemę. Tai mane slegia. Bet man duotas pažadas, kurio 
tesėjimu tikiu, bet tau jo nesakysiu, nes šaipysies iš manęs. 

Pagalvojau, jog kada nors turėsiu mirtimi pašlovinti jo vardą, 
nors tai neįtikėtinas dalykas. Bet šitaip man nakčia kalbėjo vie- 
nišas Žvejys prie ežero. Džiaugiausi pagalvojęs, kad esu pilietis 
ir kad būsiu nukirsdintas kalaviju, nes skausminga nukryžia- 
vimo mirtis man kelia šiurpą. Jau nebelaikiau to bloga prana- 
šyste, o vienintele galimybe parodyt Jėzui Nazariečiui, kad esu 
vienas iš jo artimųjų. 

Dar nesutemus vakarui, iš vieškelio išsukom į asilų taką, pa- 
sak Marijos Magdalietės, per kalnus vedantį į Magdalą. Ji žinojo 
nakvynės namus, kuriuose galėjom permiegot. Pasiekėm juos 
jau saulei nusileidus, bet dar nesutemus. Nakvynės namai buvo 
sausakimši žmonių ir jau nebeturėjo maisto atsargų. Bet Marijai 
Magdalietei buvo pagarbiai palikta vietos, o žmonės, susėdę prie 
ugnies, skaisčiom akim šnibždėjos tarp savęs, ir nuo stogo buvo 
girdėti karštas gaudesys. Tad spėjau, kad nakvynės namuose ap- 
sistojo grįžtantys nuo kalno. Visi kalbėjosi maloniai ir tie, kurie 
turėjo užkandžių, dalijos su neturinčiais, tad ir mudu su Myrina 
pamirkėme po gabalėlį duonos bendrame dubenyje. 

Tarp galilėjiečių jaučiausi svetimas, o nakčiai vėstant užvis 
labiausiai troškau drauge su jais pasišildyt prie ugnies ir kaip 
jie pasikalbėti apie Jėzaus Nazariečio pasirodymą saviesiems, jo 
karalystę, nuodėmių atleidimą ir amžinąjį gyvenimą. Tačiau jie 
manęs nepripažino broliu, o pats jų draugėn brautis negalėjau. 
Bet šeimininkas nuvedė svečių asilus į kiemą, iššlavė gardą ir 
pakrėtė šiaudų mums atsigulti, tad mudviem su Myrina nerei- 
kėjo miegot po atviru dangum. 

Visi dar šnibždėjosi tarp savęs silpnoj vičvienos lempelės 
šviesoj, o aš pamokiau Myriną maldos, kurią man perdavė Zu- 
zana. Myrina tvirtino, kad malda jai tinka ir ramina. Dar pridū- 
rė, kad taip melstis labai lengva, nes nereikia stebėti mėnulio 
atmainų, barstyti druskos, kalbėti nesuvokiamų užkeikimų ir iš 
vynmedžio šaknies pjaustinėt atvaizdų. Drožinėdamas, esą, vi- 
sada gali padaryti klaidą, pasakyti neteisingą žodį, o tada mal- 
da netenka galios. 

Rytą pabudęs pirmiausia išvydau Mariją Beretietę sėdint ant 
šiaudų šalia ir spoksant man į veidą. Pamačiusi, kad atmerkiau 
akis, ji ėmė linguoti galvą, grąžyt rankas ir tyliai sušnibždėjo: 

— Man buvo karšta, negalėjau užmigt. Norėjau savom akim 
pamatyti, ką darai ir kaip glėbi tą svetimšalę. Ir aš verčiau mie- 
gočiau ant šiaudų, galvą priglaudus tau prie peties, nei su Mari- 
ja Magdaliete ankštoj lovoj, kur prakaitas muša ir kraujasiurbiai 
kandžioja. Šitaip mes miegodavom prie Jordano, kai keliavom 
į Tiberiados maudykles. Užmiršk mano piktus žodžius. Vakar 
buvau suglumus ir nesuvokiau, ką šneku, nes taip netikėtai iš- 
dygai kelyje prieš mus, o ir su ta graike, tad nežinojau, ką ma- 
nyt. Ir dabar gerai nežinau. Visą naktį baisiausiai graužė sąžinė, 
nes taip ūmai pamilau tą jaunikaitį ir prižadėjau laukt jo draugo 
Magdaloj. Gal jis gailisi ir jo bičiulis niekuomet nepasirodys? 

Aš skubinai patikinau: 

— Tas jaunikaitis be klastos. Jo draugas tikrai atkeliaus, o pas- 
kui tas jaunuolis pagal Galilėjos papročius nusives tave į vedy- 
bų guolį. Kaimo žmonės gers vyną, ritmiškai tryps kojom, gros 
muzika, jūsų garbei skambės džiugios giesmės. 

Marija Beretietė supyko, liovėsi grąžyt rankas ir užriko: 

— Apsimeti, kad manęs nesupranti! Visą naktį kamavaus dėl 
to, tad vos akis sumerkiau! Turbūt tau atrodau bjauri, nes dvi 
naktis nemiegojau, užtat akys raudonos. Tiesa, žinau, kad nuo- 
dėmės man atleistos ir aš lygiai skaisti, kaip dar nebuvus su 
vyru. Ir tu tai Žinai, nes pažįsti Kristų. Apie savo praeitį aš tam 
jaunuoliui nedaug ką pasakiau, tik tai, kas būtina, idant bereik 
nesikrimstų. Bet baisinuos minties, kad jo artimieji ir visi kaimo 
žmonės atėję iš ryto išskleis paklodę, neras mano nekaltybės 
ženklo ir gėdingai mane išvys akmenim bei lazdom, numovę 
nuo piršto žiedą. Jūs, romėnai, į tai nežiūrit labai smulkmeniš- 
kai, bet aš pažįstu savo giminę, o Galilėjos Žmonės tai vertina 
taip pat, kaip beretiečiai. 

Aš pasakiau: 

— Marija Magdalietė — patyri moteris, balandžių augintoja. 
Pasitikėk ja. Kad nuotaka neužsitrauktų gėdos, net romėnai per 
vestuves dėl visa ko paaukoja Venerai porą balandžių. 

Marija Beretietė dar garsiau užriko: 

— Neišsisukinėk ir net nemėgink tvirtint, jog mane iš Jeruza- 
lės pasiėmei ne dėl to, kad apsivalyčiau nuo nuodėmių ir tau 
tikčiau! Tiesa, tekėdama už romėno, eičiau prieš savo tautą, bet 
dėl Jėzaus Nazariečio aš pasirengusi tai padaryt, nes išgelbėsiu 
vieną iš mažiausiųjų. 

Piktai dėbsodama į Myriną, ji šnekėjo toliau: 

— Negiežiu ant tos merginos. Ji to neverta. Nekaltinu tavęs 
net už tai, kad laikai ją per sugulovę, nes vyrui tai nelabai di- 
delė nuodėmė ir fariziejai tuo susitepę. Aš neleisiu jai šakotis ir 
parodysiu, kur jos vieta, tad bus tokia nuolanki, kaip ligi šiol. 

Myrina jau kada buvo pabudus ir pro blakstienas Žiūrėjo į 
mudu, stengdamasi suprast Marijos Beretietės žodžius. Ji atsi- 
merkė, atsisėdo ir tarė: 

— Užmigau saugi ir laiminga, bet ryto blyškumoj man šalta. 
Matyt, tiesos valanda - ryto blyškumoj, o ne vakaro šilumoj. 
Ne viską supratau, bet suprantu, kad šita žydė kažko iš tavęs 
reikalauja. Jeigu aš jai stoviu skersai kelio ir kaip sesuo tau esu 
našta, eisiu savais keliais. Juk turiu krūvą auksinų ir galiu nusi- 
pirkt vienaip ar kitaip žiūrint saugų gyvenimą. Tad nesirūpink 
ir manęs nepaisyk, atsiskaitydamas su šita dailia žydaite. 

Nesuprasdama nei žodžio graikiškai, Marija Beretietė įtariai 
pažvelgė į Myriną ir sušuko: 

— Netikėk nei vienu jos žodžiu! Ji kalba nuolaidžiai, gražiais 
žodžiais, bet aš Žinau graikų klastą, o tu per menkai pažįsti 
moteris! 

Ji pradėjo kūkčiot, užsidengė delnais veidą ir sudejavo: 

— Koks tu kietaširdis! Nejau nesupranti, kad dėl tavęs galiu 
viską mest ir, sekdama paskui, gelbėt tave nuo pagonių nešva- 
rumo. 

Myrina išsigandusi įbedė į ją žalias akis, palietė man ranką ir 
paklausė: 

— Kam tu ją virkdai? Ar nematai, kokia ji daili, kaip žėri jos 
akys, kokios minkštos ir raudonos jos lūpos, kad dar vakar 
mane suėmė pavydas. Juk aš pati net krūtinės neturiu tokios, 
kokias turi tikros moterys, mano nosis trumpa, o akys bjaurios. 

Visai suglumęs žiūrėjau į jas abi ir supratau savo sapno reikš- 
mę. Apie vedybas aš niekada nemąsčiau. Marija Beretietė, bū- 
dama Izraelio duktė, visą gyvenimą keltųsi prieš mane. Myriną 
paverstų tarnaite ir galiausiai, gerokai pazirzusi, turbūt privers- 
tų mane vien dėl patogumo apsipjaustyti. Taip nutiko daugybei 
silpnų Romos vyrų, nors jie stengėsi laikyti tai paslaptyje. 

Tada man blykstelėjo baugi mintis. O gal toks buvo tikslas? 
Gal išties tik per nenusakomą žydų Dievą verias kelias į Naza- 
riečio karalystę? Gal jo mokiniai manim nesibodėtų, jei Marijos 
Beretietės dėka tapčiau tikru perkrikštu? Savo valia iškeliavau 
iš Romos ir galiu kurt gyvenimą, kaip noriu. Jei nuo Jėzaus šali- 
ninkų mane skiria tik aštrus akmeninis žydų peilis, tai čia men- 
ka auka! Baisesnių skausmų gyvenime patyriau. Juk nemažai 
dykumos įgulose tarnaujančių romėnų vyresniųjų karių vien 
dėl patogumo apsipjausto apyvarpes, įsigiežę amžino paburki- 
mo nuo smulkaus smėlio. Tą patį daro egiptiečiai ir arabai. 

Vis dėlto mano širdis nesutiko su ta paprasta mintim. Aukš- 
čiausi to tikėjimo skelbėjai, vyriausieji šventikai, Rašto aiškinto- 
jai ir Izraelio vyresnieji nuteisė Jėzų Nazarietį. Širdim jaučiau, 
kad, nuėjęs į jų šventyklą, tą tvaskią skerdyklą, ir pasiprašęs į 
ją, atsižadėčiau Jėzaus ir jį išduočiau. Man rodės, verčiau būsiu 

paprastas ir nuolankus širdy, nei, melagingom dingstim apsi- 
pjaustęs, brausiuosi į tarpą mokinių, kurie mane atstūmė. 

Marija Beretietė nustojo verkt ir susijaudinus įsistebeilijo į 
lyginęs ją su tuščiakalbe Marija, pajutau švelnumą ir suvokiau, 
kad ji man visada bus artimesnė už Mariją. Tad susiprotėjęs 
ryžtingai išdrožiau: 

— Nesiaukok dėl manęs, Marija Beretiete. Pražudysi save, dėl 
manęs palikusi Dievo išrinktą tautą, juk esu nešvarus ir pago- 
nis. Neužmiršk, kad pats savo asilu atgabenau ant kalno tą jau- 
nuolį, kai jam lūžo kaulas. Negali netesėt jam duoto pažado. Aš 
turiu atsižadėt tavęs, bet su mielu noru įteiksiu tau tokią vestu- 
vinę dovaną, kad būsi visai nepriklausoma nuo vyro. 

Marija turėjo manim patikėt. Ji daugiau neverkė, tiktai pa- 
sakė: 

— Nedėkingumas - pasaulio atlygis ir dabar tikiu, kad romė- 
nai - šunys. Prisimink mane, kai, žvilgėdamas aliejum, gulėsi 
ant minkštų pagalvėlių už užuolaidų. Ir pagalvok, kad šitom 
glamonėms sukurtom rankom aš sukumpus suku girnas ir 
kepu duoną nuo dūmų ašarodama šitom akim. 

Bet manęs jos žodžiai nesugraudino, nes aš ja nepatikėjau. 
Priešingai, numaniau, kad ji privers savo vyrą plūkt smarkiau, 
nei pajėgia, bėgins jo giminaičius ir net senatvėje kankins savo 
marčias ir širdins žentus. Žinoma, gali būti ir kitaip. 

Pamėginusi žodžiais užduoti man širdį, ji vis dėlto atleido 
man ir tarė: 

— Teisingai padaryčiau atsisakydama, bet turiu priimt tavo 
vestuvių dovaną, kad vyro šeima nelaikytų manęs nieko verta. 
Bet tai ne dovana, o veikiau skola, kurią sumokėsi už visus su- 
laužytus pažadus. | 

Norėjau paklaust, kada aš jai ką pažadėjau, bet buvau tiek su- 
protėjęs, kad patylėjau. Kol mudu šnekėjomės, nakvynės namų 
svečiai ruošėsi iškeliaut. O pas mus atėjo Marija Magdalietė 
spindulingu veidu. Ji mus subarė: 

— Ko ginčijatės? Pažiūrėkit, kaip nuostabiai pasaulis sutvisko 
nuo jo saulės, nes jo karalystė nusileido ant žemės. Jau niekam 

nelaikau piktumo, - net ir Petrui. Naktį sapnavau sapną ir su- 
pratau, kad pasaulį užliejo malonė. Iš dangaus leidosi balti ba- 
landžiai ir tūpė žmonėms ant galvų. Ir ant tavo galvos, romėne, 
nusileido baltas balandis. Neturiu teisės niekuo bodėtis, nes kiek- 
vienam bus atsverta — vienam už nuopelnus, kitam be nuopelno 
iš begalinės meilės, bet nei vienas neliks tuščiomis. Tėvas gali nu- 
baust neklusnų vaiką, bet nerasi tėvo, kuris atstums savo vaiką. 
Todėl aš šiandien neskiriu romėno nuo žydo, bet visi žmonės po 
šiuo žydru dangum yra mano broliai ir seserys. Nesišalinsiu net 
samariečių, nors samarietis burtininkas pasinaudojo piktosiom 
dvasiom, kurios buvo many, ir privertė tas dvasias jam tarnaut. 

Ji apsivijo rankom man kaklą, pabučiavo abu skruostus ir aš 
pajutau nuo jos einant kvaišinančią galią, todėl visa man nušvi- 
to, norėjos šokinėt ir juoktis kaip vaikui. Myriną taip pat apkabi- 
no ir pabučiavo, švelniai prisitraukė prie savęs Mariją Beretietę, 
vadindama savo dukteria. Tad mus visus pagavo džiaugsmas 
ir vėl leidomės į kelią, užmiršę pavalgyt ir atsigert, - tokie sotūs 
buvom jo karalystės. Tądien keliavom per jo karalystę, nors dar 
žengėm žeme. 

Po pusiaudienio atkakom į Marijos Magdalietės namus ir vėl 
pamatėm Galilėjos ežerą. Tarnai džiugiai pasveikino Magdalie- 
tę, nes, niekam nieko nesakiusi, ji iškeliavo slapta, išsivesdama 
tik Mariją Beretietę. Todėl jie nerimavo, būgštaudami, kad ji vėl 
pakliuvo piktų dvasių valdžion. O ji paliepė: 

— Pasiimkit iš mano sandėlių naujus drabužius ir surenkit va- 
kare didelę puotą. Darykit, ką norit, nes gyvenam džiaugsmo 
ir linksmybių dienas. Mūsų Viešpats Jėzus Nazarietis prisikėlė 
iš mirusiųjų ir pasirodė saviesiems. Daugiau kaip penki šimtai 
vyrų gali tai paliudyt. Tad eikit į Magdalą ir kvieskit į puotą 
visus, kurie nūsta ateit. Tik nekvieskit fariziejų, sinagogos vy- 
resniųjų, seniūnų ir turčių. Kvieskit vargšus ir negalėlius, vals- 
tybės pajamų ir mokesčių rinkėjus ir net svetimšalius. Visiems 
skelbkit šitaip: „Marija Magdalietė šįvakar kviečia į puotą tik 
nusidėjėlius! Teisiųjų nekviečia. Viešpats irgi nekviesdavo tei- 
siųjų, o nusidėjėlius, jam nebuvo nešvariųjų. Atėjęs į žemę, jis 
atleido nuodėmes.“ 

Šitaip, dvasios pagauta, ji kalbėjo tarnams ir tie purtė galvas, 
bet jos įsakymui pakluso. Pasivedusi atokiau, ji maloniai pa- 
žvelgė man į akis, uždėjo man ant pečių rankas ir tarė: 

- Atėjo metas išsiskirti, bet aš tikrai pripažinsiu tave karalys- 
tės vaiku, nors kiti tavim bodėsis. Tu dar sulauksi blogų die- 
nų, juk nuodėmės nei vienas neišvengia. Bet neįdiržink širdies, 
neapsimetinėk dievotu prieš Žmones ir nedalyk nepamatuotų 
pažadų. Nuodėmę vadink nuodėme nusidėdamas, nes šito ne- 
išvengsi, ir neatsikalbinėk tuščiai, kad nesi blogesnis už kitus, 
nes ir kiti taip elgiasi. Bet jei, puldamas į nuodėmę, dėl nuo- 
puolio kentėsi ir nuodėmė tau tik neviltį kels ir liūdins, subręsi 
atgailai. Nėra tokios nuodėmės, už kurią jis tau neatleistų, jeigu 
širdyje gailėsies ir melsi atleidimo. Tik už širdies kietumą jis ne- 
atleis, nes kietaširdis tyčiomis nuo jo atsimeta. Vis dėlto manau: 
niekas nuo jo taip nenutolsta, kad neatrastų kelio atgal pas jį, 
nes jo gailestingumas begalinis. Bet, eidamas karalystės keliu, 
išsilenksi daugybės blogybių. Pasakysiu tau stebuklingą daly- 
ką, kuris man paaiškėjo sapne: vien tik kelias yra karalystė. 

Ji pažvelgė į mane ašarų pritvinkusiom akim ir toliau kalbėjo: 

— Toks mano mokymas, toks Marijos Magdalietės mokymas, 
matyt, subrendęs manyje tuomet, kai prie jo kojų klausydavaus 
jo mokymo. Po to, kas nutiko, vieni apie jį šnekės viena, antri — 
kita, kiekvienas savu supratimu. Nesu teisesnė už kitus, bet, 
manding, ir neklumpu skaudžiau negu kiti. 

Dar ji pasakė: 

— Aš tiktai moteris, jie liepė man tylėt ir nuo šiol aš jų draugėj 
nuolankiai tylėsiu. Bet tau pasakysiu, kad jis gimė žmogum ir 
pasidavė kūno kančiai, nūsdamas atpirkt pasaulį. Jis pats Žino- 
jo, kas jam nutiks, ir ne kartą atvirai tą sakė. Jis norėjo paaukoti 
save už daugelį, šitaip įkurt naują sandorą ir prisiimt viso pa- 
saulio nuodėmes, kaip Žmogaus Sūnus ir kaip Dievo Sūnus. 
Dėl jo mano širdis užlieta palaimos. 

Šitaip ji mane mokė dvasios pagauta ir aš įsiminiau jos moky- 
mą, nors ne viską supratau. Paskui mes dar pasikalbėjom apie 
įprastus reikalus ir susitarėm dėl vestuvių dovanos, kurią iš Ti- 
beriados siųsiu Marijai Beretietei. Ištekinusi Mariją, - o pažin- 

dama ją, Magdalietė ketino tai padaryt kuo greičiau, -ji rengėsi 
dar nukakti į Jeruzalę pasižiūrėt, ar mokiniams nieko netrūksta, 
nes iškeliaudami jie dar nežinojo, kiek tenai užtruks. Iš mokinių 
tik Tomas pasakė: „Užtruksim ir lauksim pažado tesėjimo nors 
ir dvylika metų.“ 

Galiausiai ji palydėjo mane iki savo namų vartų, o mums iš- 
siskiriant Marija Beretietė taip graudžiai ašarojo, kad užpurto 
akys, ir Myrina pravirko vien iš draugiškumo. Bet many laikėsi 
šviesus tikrumas, kad, net didžiausią negandą patyręs, galėsiu 
grįžt į Marijos Magdalietės namus, jeigu niekur nusiraminimo 
nerasiu. Tiesa, į jos namus grįžt neketinau, bet žmogui gera ži- 
not, kad jis turi kur grįžt, nors ir negrįš ten. 

Mudu su Myrina tylomis nupėsčiavom į Magdalą, oišjos pa- 
sukom į Tiberiadą. Nei vienas nejautėm nuovargio. Todėl pa- 
manėm, kad neverta nuomotis valties, nors Magdaloj ją turbūt 
lengvai būtumėm gavę. Eidamas žvalgiausi aplinkui, alsavau 
tyro vandens kvapu ir mąsčiau, kad man jau nėra ką veikt sve- 
timoje Galilėjoje. Bet neturėjau kur skubėti. Buvo gera tylomis 
pėsčiuot skaidraus ežero pakrante. Jau nebuvau vienas. Šalia 
žengė Myrina. 

Raustant vakarui, pasiekėm Tiberiadą. Ketinau su Myrina 
per miestą grįžti į karštųjų versmių maudykles. Bet Erodo An- 
tipo forume sutikau rimtai susimąsčiusį vyrą, ir jis atsitrenkė į 
mane, nes nesusivokiau pasitraukt į šalį. Sugriebiau jo ranką, 
kad nepargriūčiau, nes tai buvo augus ir stiprus vyras. Lyg iš 
miego krūptelėjęs, jis pakėlė į mane akis ir, savo nuostabai, aš 
pažinau Simoną Kirėnietį. 

— Ramybė tau, - tyliai pasveikinau aš, būgštaudamas, kad jis 
supyks pamatęs mane. 

Bet jis nesupyko, tik liūdnai nusišypsojo ir atsakė: 

— Tai tu, romėne! Ir tau ramybė. 

Atitraukiau nuo jo rankas, bet negalėjau iškart nueit šalin. 
Taip ir stovėjom, žiūrėdami vienas į kitą. Nei sykio nesimatėm 
nuo ano atsitikimo jo namuose, bet man pasirodė, kad per tą ne- 
ilgą laiką jis labai suseno. Jo akys žvelgė labai niauriai, jis atrodė 
priešiškai nusiteikęs. Atrodė, kad jam niekas šiame pasaulyje 
nemiela. 

Galėjau daugiau nešnekėt su juo, bet pamaniau, kad ne veltui 
su juo taip susidūriau. Todėl nuolankiai paklausiau: 

— Ar atleidai man už tai, kas nutiko tavo namuose? Už tai ap- 
kaltino mane. Tačiau nemanau, kad tik aš vienas buvau kaltas. 
Bet jeigu pyksti, atleisk. 

Jis patikino: 

— Nepykstu. Aš pats atsakau už savo darbus. Juk tau perdavė 
mano žodžius, kad nelinkiu tau pikta. 

— Bet ir gera man nelinkėjai, - atrėmiau aš. - Atstūmei mane. 
Ar dabar tiki, kad nesu burtininkas? Ką šiandien manai apie tai, 
kas nutiko? 

Jis įtariai apsižvalgė aplinkui, bet tuo dienos metu forumas 
būdavo tuščias. Iškėliau rankas ir paprašiau: 

— Neabejok manim. Kaip ir tu, grįžtu nuo kalno. Tad sakyk, 
ką manai. 

Atsidusęs jis prisipažino: 

— Taip, taip, juk mūsų ten buvo daugiau kaip penki šimtai. 
Nenuostabu, kad nemačiau tavęs tarp kitų. Bet jei iš tiesų ten 
buvai, žinai, ką manau. 

Galvotrūkčiais išlėkiau iš Jeruzalės, išgirdęs, kad jis pažadė- 
jo pirmas atkakt į Galilėją, - nelaukęs atsakymo, tarė Simonas 
Kirėnietis. - Daug kas tuo metu iškeliavo iš Jeruzalės, bet lau- 
kimas glumino, sklido prieštaringi pasakojimai ir ne visi tikėjo, 
kad jis pasirodė mokiniams ant ežero kranto. Kai kurie nusi- 
vylė ir grįžo į Jeruzalę. Bet mane gyvenimas išmokė kantrybės. 
Vergas turi ištverti. Be to, aš ir Galilėjoj turiu turto. Veltui laiko 
neleidau. Tiesą sakant, tikėjausi, kad mokiniai meluoja. Bergž- 
džiai laukdamas aprimau. Maniau galėsiąs grįžt į Jeruzalę ir 
gyvent kaip anksčiau, nes taip gyventi man patiko. Dviem savo 
sūnums norėjau duot, kas geriausia: Izraelio tikėjimą, Graikijos 
kultūrą, Romos taiką ir įvairiuose kraštuose išmintingai įdėtą 
turtą. Bet, gavęs žinią, nukeliavau ant kalno ir pamačiau jį. 

Trūkčiojančiais skruostais Simonas Kirėnietis greitosiomis 
bėrė toliau: 

— Iš tiesų pamačiau prisikėlusįjį. Turėjau įtikėt jį esant Kris- 
tų. Dabar turiu viską pradėt nuo pradžių. Vadinas, žemėje yra 

daugiau, nei akis mato ir ranka apčiuopia, daugiau, nei gali- 
ma pasvert saikais ir svarsčiais. Tai baisus suvokimas. Norėčiau 
prakeikti tą dieną, kai jį sutikau ir gavau panešt jo kryžių. Per jį 
man nieku virto tai, ką maniau protingai kūręs savo sūnų labui. 
Klausei, ką apie tai manau. Svarsčiau, ką daryt, kad tikčiau jo 
karalystei ir abu savo sūnus paversčiau jo karalystės valdiniais. 
Jo duoti įsakymai labai neteisingi. Jie tikrai negailestingi vyrui, 
kuris iš vergystės išsiveržė į laimę ir turtą. Bet, įsitikinęs jo pri- 
sikėlimu, negaliu nepaklust jo įsakymams. Tikėjaus, kad su juo 
galima pasiderėti, kaip deramasi mezgant sandorį. Bet jis ne 
tik Žmogus. Pamatęs jį nakčia ant kalno, iš karto supratau, kad 
nėra prasmės su juo derėtis. Jo vergijon reikia atsiduot dvasia 
ir kūnu. Nieko nepaveiksi. O jis tegul svarsto, ar išduoti man 
atleidžiamąjį raštą. Aš pats nieko negaliu. Buvau taip įnikęs į 
šitas mintis, kad atsimušiau stačiai į tave, romėne. 

— Bet, - nustebęs paklausiau aš, - tu nesišalini manęs dėl to, 
kad esu romėnas ir pagonis? 

Simonas Kirėnietis nustebęs pažvelgė į mane ir paaiškino: 

— Pamačiau viską kitom akim ir nemanau, kad žydas prieš 
ji geresnis už romėną ar graiką. Jis turi atsijot teisingus daly- 
kus nuo neteisingų. Būčiau beprotis, jei manyčiau galįs vienus 
priskirt prie jo artimųjų, o kitus varyt šalin. Tai neteisinga. Ne, 
vien mąstydamas jo nepermanysiu. Nesu iš tų vyrų, kurie tiki- 
si palaimos dykumos atskirty. Aš — veiklos vyras. Man darbai 
reiškia daugiau nei mintys. Turiu gyvent tarp žmonių - tarp 
žydų ar tarp romėnų. Be to, nujaučiu, kad mano tautai nutiks 
kažkas negera, - jei tai iš tiesų nauja duonos ir vyno sandora. 
Sako, jis pats verkė dėl Jeruzalės. Gal spėsiu atsiimti savo dalį iš 
verslovės, pasmerktos iš tikro žlugti, jei šventykla iš tikro nieko 
neišgelbės. Iškeliausiu su sūnumis į kitą šalį. Bet dar nieko tikra 
pasakyt negaliu. 

Jis kalbėjo labai griežtai ir atrodė, kad jo mintys blaškosi nuo 
vieno klausimo prie kito. Susmalsęs aš paklausiau: 

— Ar užkalbinai jį ant kalno? 

Simonas Kirėnietis pasižiūrėjo į mane kaip į beprotį ir užriko: 

— Kaip galėjau jį kalbint! Man gana, kad jį pamačiau. 

Aš varžliai pasakiau: 

— Tie vienuolika nieko nenori apie mane girdėti. Petras už- 
draudė man net kalbėt apie jį, nes aš romėnas. 

Bet Simonui Kirėniečiui tai nerūpėjo. 

— Mano amžių pasiekę ir išgyvenę tiek negandų, kaip aš, 
geriau susivoks, - patikino jis. - Jie tik Žmonės, o visi žmonės 
klysta. Bet lėtapėdžiai ir kvailiai, pakliuvę į atsakingas parei- 
gas, padaro daugiau žalos, nei gudragalviai ir garbėtroškos. 
Džiaugsiuos, jeigu jie neslėps jo palikimo. Ne, netoli eisim, jei 
karalystė liks tik šiems vienuolikai. Bet ir tai geriau, nei Rašto 
aiškintojų ginčai dėl jo palikimo. Gal dirbdami, ką prisakyti, tie 
vienuolika subręs? Ir anksčiau taip nutikdavo. 

— O koks jo palikimas? — išdrįsau paklausti aš. — Pasakyk 
man. 

Nejučia pradėjom dideliais žingsniais žingsniuot pirmyn at- 
gal per forumą tartum susiginčiję sofistai, tad Myrina prisėdo 
ant miesto bambos akmens pailsinti kojų. Simonas Kirėnietis 
sustojęs įbedė į mane niūrias akis. Liudyt ištiesta ranka bejėgiš- 
kai nusviro. 

— O kad aš žinočiau! — skausmingai sudejavo jis. - Laukda- 
mas išgirdau daug jo posakių, bet labai tikiuosi, jog; tai tik pa- 
mišusio pranašo šnekalai. Net motina ir broliai laikė jį bepročiu 
ir stengėsi susigrąžinti į namus, kai jis pradėjo mokyt Galilėjoj. 
Jis buvo per žiaurus teisuoliams ir per švelnus nusidėjėliams. 
Išmanūs vyrai neabejojo, kad jis darė stebuklus, padedamas to- 
kio Belzebulo. Gal žinai tą senųjų dievų paliktą piktąją dvasią. 
Todėl galop ne viską dėjausi į galvą, ką jis neva buvo sakęs, nes 
vieną dieną jis kalbėjo vienaip, o antrą - kitaip. Liudytojai tikina 
net tą pačią dieną jį skirtingai kalbėjus. Tad supranti, kokį baisų 
smūgį patyriau, savom akim pamatęs jį esant gyvą, nors pats 
ant pečių nešiau jo kryžių į Golgotos kalvą. Negaliu jo atsiža- 
dėt, bet jo kalbų nesuprantu. 

Atleisk mums mūsų kaltes, - toliau kalbėjo jis, tvirtai suglau- 
dęs delnus, - taip, kaip mes atleidžiame savo kaltininkams. Šitą 
priesaką suprantu, bet griežtai prieštarauju. Nejau turėčiau 
atleisti ir Erodui Antipui, nes kaskart, kai valdovas viešėdavo 

Jeruzalėj, jo iždininkas Kusas, atbėgęs pas mane, skolindavos pi- 
nigų. Tiesa, nelabai tikėjausi juos atgaut, be to, tai nedidelės su- 
mos, veikiau pavadintinos apžiūriais kyšiais, idant jis netrukdy- 
tų plėtoti verslo Perėjoje ir Galilėjoje. Vis dėlto irztu pagalvojęs, 
kad turėčiau iš širdies, o ne vien žodžiais atleist valdovui kaltę. 
Žinau, kad jis net Jėzų išjuokė prieš nukryžiavimą. Kai kuriems 
Galilėjos neturtėliams atleidau kaltes, nors iš jų sklypelių ketinau 
sudurstyti nemažą gabalą ir užrašyt sūnaus Rufo vardu. Bet tie 
žmonės turi šeimas ir prasiskolino, neišgalėdami mokėt trigubų 
mokesčių, o ir skėriams užpuolus. Nesigiriu tai sakydamas, - nes 
ir Jėzus, esą, sakė, kad net kairė ranka neturi žinot, ką daro de- 
šinė, tad ką jau kalbėt apie pašalaičius. Bet tu patark man. O gal 
visais atžvilgiais protingiau išsireikalauti iš valdovo tiek, kiek 
įmanu, ir jo grąžintą skolą išdalyt neturtėliams? 

Jis nejuokavo ir aš ėmiau svarstyti, ką daryti. 

— Manding, tu per daug rūpiniesi turtu ir skolom, - atsargiai 
pasakiau aš. — Aš pats turtingas, bet kol kas dėl to nelabai rūpi- 
nuos. Gal todėl, kad praturtėjau nepelnytai ir, dažno manymu, 
negarbingai. Tiesą sakant, patarčiau tau palaukt ir nesielgt sku- 
botai. Girdėjau, kad ir tie vienuolika ketina laukt Jeruzalėje nors 
ir dvylika metų, kol bus ištesėtas tam tikras pažadas ir jie viską 
sužinos. Ko tau skubėt jiems už akių? 

— Nes aš žiaurus ir piktas, — iškart atšovė Simonas Kirėnietis, 
lyg seniai supratęs. - Skubu gauti atleidimą už beširdiškumą. 

— Iš seno įpročio mąstai kaip prekijas, - pasakiau aš. - Manai, 
kad davęs ką nors gausi atgal? Manding, Jėzus Nazarietis už 
nuopelnus neduoda. Jis gimė žmogumi.pasaulyje, kad atpirktų 
pasaulio nuodėmes, nes pats žmogus jų niekad neatpirks. Tai 
nesąmonė, bet, kaip pats sakei, išmintingom akim žiūrėdamas, 
jo mokyme pamatysi ir daugiau nesąmonių. 

Simonas Kirėnietis uždėjo delną ant kaktos ir sunkiai atsi- 
duso: | 

— Nesuprantu, ką kalbi. Man dar labiau įskaudo galvą. Nejau 
tikrai manai, kad tik iš vergiško ir pirkliško išdidumo trokštu 
atpirkti savo nuodėmes taip, kaip sugebu atpirkt? Kas tu toks, 
kad mane mokai? Pats sakei, kad tau uždrausta apie jį kalbėt. 

Labai pasigailėjau dėl savo paikumo ir paprašiau: 

— Atleisk man, Simonai Kirėnieti. Iš tiesų, kas aš toks, kad 
tave mokyčiau! Pats klausei mano patarimo ir aš bereik pasa- 
kiau, nors tikrai suprantu ne daugiau, negu tu, o gal ir mažiau, 
nes tu vyresnis ir patyresnis. Tu ieškok jo karalystės vienaip, o 
aš ieškosiu kitaip. 

Susimąstęs Simonas Kirėnietis ištiesė surambėjusią ranką ir 
paglostė skruostą Myrinai, kuri tebesėdėjo ant miesto bambos 
akmens. 

"— Okadaš turėčiau dukterį! - suaimanavo jis. - Visada norė- 
jau turėt dukterį. Gal būčiau švelnesnis, jei turėčiau ne tik sū- 
nus, bet ir mažą dukrelę. 

Nustebęs jis įsižiūrėjo į savo ranką. Buvo jau sutemę, prie 
namų sužibo lempos. 

— Mudu vėl ilgai kalbėjom, - tarė jis. - Kuo toliau, tuo labiau 
mane ėmė nerimas, bet paliečiau tavo dukteriai skruostą, pra- 
puolė galvos skausmas, pasidarė gera. 

— Ji man ne duktė, aš dar ne toks senas, - paprieštaravau. — 
Tai mano sesuo Myrina, bet ji nesupranta tavo kalbos. 

— Tikriausiai buvo su tavim ant kalno? - spėjo Simonas Kirė- 
nietis, miegūstom akim stebeilydamas į savo ranką. — Pajutau 
tai, palietęs jos skruostą. Nuo tavęs nepajutau, kai, atsitrenkęs į 
mane, įsikibai į ranką. O nuo jos apėmė ramybė ir tušti dalykai 
užsimiršo. Ne tavo gudragalvysčių turėjau klausyt, o tavo sese- 
riai skruostą paliest. 

Man tai atrodė neteisinga, bet nenorėjau prieštaravimu trikdyt 
jam ramybės, jeigu, paglostęs Myrinai skruostą, jis iš tiesų nuri- 
mo. Jaučiau tik nuovargį, rodės, kad tuščios šnekos nuvargino 
mane labiau, nei visos dienos kelionė. Tad ketinau grįžt į mau- 
dykles, bet Simonas Kirėnietis paėmė Myriną už rankos ir leidosi 
mūsų lydėt, tad abu susikabinom su Myrina rankom ir žengėm 
visi trys. Kai priėjom apšviestus nakvynės namus, jis žūtbūtinai 
įsimanė pavaišinti mus vakariene. O tuose nakvynės namuose 
laisvamaniai žydai ir pagonys valgo iš vieno puodelio. 

Tad drauge laužėm duoną, drauge valgėm žuvį bei salotas 
ir niekam nekėlė papiktinimo tai, kad su mumis buvo Myrina. 

Simonas Kirėnietis liepė atmiešti mums vyno, nors pats gėrė 
tik vandenį. Myrinos akys nušvito, sukritęs veidelis įraudo, aš 
irgi apsvaigau nuo gardaus valgio ir vyno. Simonas Kirėnietis 
kalbėjo visai kitaip nei pirma ir švelniu balsu. Norėdamas mus 
pasmaginti, jis graikų tarme papasakojo tokią istoriją: 

— Anoje pasaulio pusėje plyti galinga valstybė, iš kurios į 
Romą gabenamas šilkas. Ji taip toli, kad šilko kelias nusidriekia 
per daugybę šalių ir Tyrą jis pasiekia per dvejus metus. Romos 
valstybėje žemė raudona, o šilko valstybėje žemė geltona, kaip 
ir jos gyventojų oda. Tai ne pasaka, nes Tyre pats buvau suti- 
kęs geltonodį vyrą, bet jo geltonumas ne nuo ligos, nes jis pats 
sakė, kad jo gimtajame krašte visi žmonės geltoni nuo plaukų 
pašaknių iki kojų pirštų galų ir jo šalis galingesnė už Romos 
valstybę ir tokia kultūringa, kad graikai, palyginti su jais, atro- 
do barbarai. Gal jis išpūtė savo gimtosios šalies pasiekimus, nes 
buvo tremtinys. Jis papasakojo, o ir iš kitų didžių keliauninkų 
girdėjau, kad toje šalyje gyveno karalius, kuris sutriuškino savo 
pirmtaką ir pasivadino dangaus sūnumi. Jis pertvarkė karalystę 
ir paskelbė, kad šalyje viskas bendra, tad žemės savininkų ne- 
bėra, visi privalo dirbti bendrą žemę, o karalius pasirūpins, kad 
kiekvienas galėtų gyvent pagal poreikius. Bet tai truko neilgai, 
nes karalius valdė tik dvidešimt metų ir prieš keletą metų Tyrą 
pasiekė žinia, kad valstiečiai sukilo, nuvertė jį, o naujas valdo- 
vas sugrąžino buvusią tvarką. Tas tremtinys tuoj pat iškeliavo į 
savo šalį, kur jis iki prakeikto karaliaus valdymo užėmė aukštą 
padėtį. 

Žinoma, čia nemaža pramano, - toliau kalbėjo Simonas Ki- 
rėnietis. - Pavyzdžiui, tas geltonas vyras tvirtino, kad šilką jo 
šalyje verpia vikšrai, tad žmonės tik suvynioja siūlus ir audžia 
iš jų audinį. Bet aš daug mąsčiau apie tą dangaus sūnų ir jo be- 
protišką tvarką. Tokia permaina gali ištikti ir Romos valstybę, 
jei saujelė žmonių užims vis platesnes žemes ir visi kiti taps 
vergais ir samdiniais. Tada didžiumai žmonių visai nerūpės, 
ar žemė bendra ir dirbama valstybės sąskaita, ar jos savinin- 
kai - keli pavieniai asmenys. Todėl mąstant apie Jėzų Nazarietį 
man kilo baugi mintis, kad kaip karalius jis baudžias įgyven- 

dint žemėj lygiai tokią tvarką, o tada jau niekas nieko neturės, 
bet visa bus bendra. Bet tokio gyvenimo grėsmę ir kvailumą 
iki galo suvokia tik tas, kuris buvo vergas. Ir vergas turi turėt 
ką nors nuosava, - nesvarbu, kokį nieką, idant pajėgtų gyvent. 
Kirėnėje vergas didžiuodavosi net savo grandinėm, jei jos bū- 
davo didesnės ir sunkesnės už kitų. Kad ir kaip būtų, o man 
širdis atlėgsta pagalvojus, kad Jėzaus Nazariečio karalystė ne 
šiame pasaulyje. Jeigu jis būtų siekęs tokios tvarkos, būtų gimęs 
Romos imperatorium, o ne žydų karalium. 

Aš jį įspėjau: 

— Nekalbėkim apie politiką viešuose nakvynės namuose. Bet, 
kiek suprantu, Jėzaus Nazariečio karalystė atsirado žemėje, jam 
gimus, ir dar tveria čia, nors nėra matoma ir niekas iš šalies 
negali jos užgrobt. Jo šalininkai persekiojami, bet jo karalystės 
niekas nesužlugdys, nes ji mūsų širdyse, - jei supranti, ką noriu 
pasakyti, nes ir pats nesuprantu. 

Simonas Kirėnietis liūdnai papurtė galvą ir suaimanavo: 

— Oi, koks tu nepatyręs ir kaip menkai pažįsti žmogų! To 
dangaus sūnaus karalystė sužlugo per dvidešimt metų, nors 
jos tvarka buvo suprantama. Kaip išliks jo nematoma karalystė, 
jei jo paties nebus? Patikėk, kai išmirsim mes, kurie jį matėm, 
žemėje jo atminimas neilgai laikysis. Ar galiu įtikinti nemato- 
ma karalyste tą, kuris pats nematė jo kaip Dievo Sūnaus? Gal 
koks prisiminimas išliks net šimtą metų, jeigu jo mokymas bus 
išmintingas ir neprieštaraus žmogaus prigimčiai, betgi jis eina 
prieš visa, kas sena. 

Jo protingi žodžiai tamsa užgulė man širdį. 

— Vadinasi, tu netiki, kad pasaulis dėl jo ir per jo vardą pasi- 
keis? —- paklausiau aš. 

— Netikiu, - nuoširdžiai atsakė Simonas Kirėnietis. - Ne, šito 
pasaulio ir Žmogaus prigimties jau nepakeis net Dievas. 

Ak! - šūktelėjo jis. - Kai jis pamaitino penkis tūkstančius 
žmonių, šitie galilėjiečiai mėgino jį paimt jėga ir paverst savo 
karalium. Jei galilėjiečiai neteisingai suprato jo šnekas, tai ar su- 
pras tie, kurie jo nematę? Žinok, jo mokymas abejotinas ir pa- 
vojingas. Jis šaukė nusidėjėlius. Girdėjau, kad dar ant kryžiaus 

būdamas jis pažadėjo savo karalystę net plėšikui, nukryžiuo- 
tam šalimais. Žodžiu tariant, tik padugnėms, kurie suvis prara- 
dę viltį, jo mokymas tinka. Valdžia tikrai pasirūpins, kad toks 
mokymas plačiai nepaplistų. 

Myrina šypsodama kilstelėjo rankas ir paglostė jam barzdo- 
tus skruostus. 

— Ko tu taip nerimauji ir rūpiniesi dėl jo mokymo plitimo? — 
paklausė ji. - Turbūt tau tai neturėtų rūpėt labiau nei mano bro- 
liui Markui ar man. Verčiau pasidžiaukim tuo, kad pamatėm jį 
ant kalno. Jis - stebuklinga šviesa ir, jį paregėjusi, aš jau niekad 
nebūsiu bejėgė. O tu kalbi tik apie juodą tamsą. 

Iki tol Myrina taip nuolankiai tylėjo, kad, jai prabilus, mes 
apstulbom lyg negyvam stalui staiga įgijus kalbos dovaną. Abu- 
du pradžiugom ir, žvelgdami į jos skaistų veidą, susigėdom dėl 
savo tuščių šnekų. Karalystė vėl tvyrojo mumyse, mano širdis 
prisipildė meilės Myrinai ir Simonui Kirėniečiui. Ilgai tylėjom, 
žiūrėdami vienas į kitą, ir nakvynės namų svečių erzelis mūsų 
netrikdė. 

Simonas Kirėnietis apmokėjo sąskaitą pervirš ir palydėjo 
mus iki graikų nakvynės namų prie karštųjų versmių. Ten mes 
išsiskyrėm. 

Ir Myrina, ir aš kambary už ž užuolaidų i išmiegojom bemaž iki 
vidurdienio, — taip buvom nuilsę po kelionės ir visų išgyvenimų. 
Ir mūsų džiaugsmas, nakčia miegant, nenuslopo, o tvyrojo širdy- 
se ir pabudus, tad džiaugėmės, išvydę vienas kitą pabudus. 

Suniurau tik tada, kai prisiminiau Klaudiją Prokulą ir tai, kad 
turiu jai papasakoti, ką mačiau ant kalno. Myrina paklausė, kas 
mane graužia. Pasakiau jai apie Klaudiją Prokulą bei jos ligą ir 
Myrina naiviai pasisiūlė sykiu eit pas Klaudiją Prokulą paliu- 
dyt ir papasakot džiugios žinios. 

Po vargingos kelionės turėjau apsišvarint. Atrodė, kad ta ke- 
lionė prasidėjo dar Jeruzalėj. Mano žydiškas apsiaustas dvokė 
prakaitu, marškiniai buvo suskretę. Norėjau persivilkt švariai, 
be to, prapuolė noras želdintis barzdą ir be jokio pamato slėpt, 
kad esu romėnas. Tad nuskuodžiau į maudykles, liepiau nu- 
skust barzdą, suraityt plaukus ir nupešiot gyvaplaukius nuo 

kūno, kad visais atžvilgiais būčiau švarus. Dar pareikalavęs 
išmaigyti kelionėj išvargusį kūną, paliepęs ištepti jį aliejais, ap- 
sivilkau naujais apdarais, o senuosius padovanojau tarnui. Su- 
sigrąžinęs ankstesnę išvaizdą, širdyje susigėdau, kad per barz- 
dą ir kutus apsiausto kampuose siekiau žydų prielankumo. O, 
grįžęs į kambarį, išsiėmiaUi iš savo kapšelio ir auksinį žiedą ir 
užsimoviau ant nykščio. 

Myrina iš maudyklių grįžo išsiprausus, susišukavus plau- 
kus, pasigražinus veidą ir apsitaisius aukso siūlais siuvinėtu 
baltu apdaru. Ilgai žiūrėjom vienas į kitą tartum nepažindami 
vienas kito. Turėjau džiaugtis, pamatęs, kad nereikės dėl jos 
raudonuot prieš turtingus maudyklių svečius ir prieš Klaudiją 
Prokulą. Bet jos gražumas manęs nedžiugino. Su naujais drabu- 
žiais ir išdažytu veidu Myrina man atrodė svetima. Suvokiau 
norįs verčiau matyti merginą, kuri, sukritusiu veidu, sulysus, 
nešvariu apsiaustu apsisiautus, miegojo mano glėbyje ant Gali- 
lėjos kalno šlaito. 

Bet, matyt, ji stengės dėl manęs. Todėl nepriekaištavau ir ne- 
pasakiau, kad nunešiotos aktorės kurpės man patiko labiau nei 
dažyti bateliai ir aukso gijos. Bet Myrina žvelgė į mane tartum 
į svetimą ir tarė: 

— Šitokį tave pamačiau laive pakeliui į Jopę. Šitoks tu, išėmęs 
iš kapšelio, davei man sunkų sidabrinį. Gal ir gerai darai, kad 
primeni, kas tu toks ir kas aš. Kvaila buvau, kad pasisiūliau eit 
su tavim pas Romos prokuratoriaus sutuoktinę. 

Priminiau, koks džiugulys pagavo mudu išvydus vienas kitą, 
kai pabudom, ir išrėžiau: 

— Suprask, aš pavargau nuo prakaituoto vilnonio apsiausto ir 
barzdos ir noriu jausti, kad esu švarus. Jei dabar Įstatymą ger- 
biantys žydai lenksis net mano šešėlio, tai, manau, kada nors ir 
jie patirs tą patį ir pasaulio tautos spjaudysis, vien tik pamačiu- 
sios žydą. Maniau, kad apsidžiaugsi, išvydusi mane tokį. 

Bet tarp mūsų perbėgo katė. Tiesą sakant, pamaniau, kad iš 
tikro nedera jos vestis pas Klaudiją Prokulą. Bet širdim jaučiau, 
kąd taip mąstydamas aš ją išduodu, o išduot jos nieku gyvu 
nenorėjau. Po ilgų įkalbinėjimų ji sutiko mane lydėt ir tą akimir- 

ką įžengęs tarnas pranešė, kad Klaudija Prokula sutinka mane 
priimt. 

Kai priėjom vasaros rūmus, pastebėjau, kad smalsūs mau- 
dyklių svečiai jau nesibūriuoja aplinkui ir nežvilgčioja į sodą, 
nesimatė ir Erodo Antipo garbės sargybinių su raudonais ap- 
siaustais. Siras legionierius iš Klaudijos nuosavos palydos tik 
mostelėjo tingiai, rodydamas, kad galiu užeit vidun. Iš visko 
buvo matyti, kad su Judėjos prokuratoriaus sutuoktinės buvi- 
mu Tiberiadoje visi jau apsipratę. Kad ji jau laikoma tiktai viena 
iš kilmingų viešnių. 

Klaudija Prokula tysojo vėsiame kambaryje už plastančios 
užuolaidos. Dėl manęs nepasistengė pasigražint. Pastebėjau 
raukšles jos akių kertelėse, nepasitenkinimo brėžius apie lūpas 
ir kaip ji pasenėjo. Bet apskritai atrodė aprimus, guvi ir jau ne- 
gąsčiojo, mėšlungiškai tampydama rankas. Ji smalsiai nužvelgė 
Myriną nuo galvos iki kojų, klausiamai krustelėjo galvą ir įsibe- 
dė į mane. 

— Tai mano sesuo Myrina, - paaiškinau. - Mudu drauge bu- 
vom ant kalno. Todėl atsivedžiau ją pas tave, Klaudija. Galim 
pasišnekėt trise, be pašalinių. 

Akimirką pasvarsčiusi, Klaudija pavarė savo palydovę, bet 
nepasiūlė atsisėst, o paliko mus stovėti priešais. Tolydžio dvilk- 
čiodama į Myriną, ji pratrūko gyvai tarškėt ir pasakė: 

— Nežinai, kiek praradai ir kiek galėjai išmokt šios šalies pa- 
pročių, po lenktynių palydėjęs mane į valdovo puotą. Turiu 
pripažinti, Erodiada daug mielesnė, nei apie ją kalbama, ir ji 
pati kankinasi dėl neteisingų apšnekų. Ji padovanojo man tri- 
jų eilių persišką perlų vėrinį ir mudvi apie viską pasikalbėjom 
labai atvirai. Aišku, jos duktė Salomė - begėdė šliundra ir vy- 
nioja Erodą Antipą apie pirštą, bet jos motinai tai tik į naudą. 
Juk pati Erodiada jau nejauna. Be to, Erodo Didžiojo palikuonys 
nesigėdija jokios kraujomaišos. Toks turbūt jų paprotys, o mes, 
romėnai, negalim smerkt rytiečių papročių. Jie bent jau geba 
būti žavūs, kai panori. Šiaip ar taip, Erodiada turi įtakos ir, at- 
rodo, siekia gaut karaliaus rangą savo vyrui, tad ir šitai suta- 
rėm. Poncijui Pilotui gyvybiškai svarbu, kad Erodas Antipas iš 

piktumo neperduotų blogų žinių imperatoriui Tiberijui. Savo 
ruožtu Erodiada puikiai suvokia, kad Tiberijus jau tik paliegęs 
senis. Pilotą remia Sejanas. Jam mes turim dėkot už Judėjos pro- 
kuratoriaus pareigas. Šiandien tiek Erodui, tiek Poncijui nau- 
dingiausia likt draugais ir mazgot vienas kitam rankas. Mudvi 
su Erodiada šitai išsiaiškinomf Tad kelionė į maudykles buvo 
naudinga ir aš jau galiu grįžt į Cezarėją. 

Tiesą sakant, jokių baisių paslapčių ji neatskleidė, nes tuos 
dalykus nuvokia kiekvienas mąstantis žmogus. Imperatorius 
Tiberijus — ligotas senis, o Sejano vien tik vardas toks baisus, 
kad protingi vyrai Romos valstybėje tyli ir laukia, kada jis 
gaus liaudies tribūno pareigas ir galutinai paims valdžią į savo 
rankas. Man pasirodė, kad Klaudija stebi, ar Myrina supranta 
lotyniškai, bet Klaudija staiga nirčiai dūrė pirštu į Myriną ir 
suriko: 

— Tegul mane Hekatė su juodais šunyčiais, jei šita mergina 
nėra gyvas Tulijos atvaizdas! 

Aš išsigandęs įsistebeilijau į Myriną ir akimirką ji iš tiesų man 
priminė tave, Tulija. Tada suvokiau, kad niekad neišsiųsiu tau 
Šitų laiškų ir kad jau nenoriu akyse tavęs matyti. Tiktai pasi- 
dygėjimą ir baimę pajutau, išvydęs tave Myrinos pavidalu. Bet 
burtai išsisklaidė ir, pamaži įsižiūrėjęs į Myriną, supratau, kad 
ji ničniekuo į tave nepanaši. Bet Klaudija Prokula piktai toliau 
kalbėjo: | 

— Iš tiesų, jeigu jos akys būtų tamsios ir spindinčios, nosis 
švelnesnių bruožų, plaukai juodi, o lūpos putlios, ji tikrai šiek 
tiek panėšėtų į Tuliją. 

Nežinau, gal ji norėjo tik pasišaipyt iš Myrinos. Vis dėlto ma- 
nau, kad kalbėjo rimtai ir net pati nusistebėjo, jog Myrina jai 
kažkuo priminė tave, Tulija, nes judvi neturit nei vieno pana- 
šaus bruožo. Aš užširdęs tėškiau: 

— Palik Myriną ramybėje! Ji pati žino, kad yra negraži. O aš 
nenoriu prisiminti Tulijos. Kalbėkim graikiškai. Nori žinot, kas 
nutiko ant kalno, ar ne? 

— Tiesa, - prisiminė Klaudija, - kas nutiko ant kalno? Ar ma- 
tei Jėzų Nazarietį? 

— Mudu abu jį matėm, - patikinau. - Jis prisikėlė iš mirusiųjų 
ir tebėra gyvas. 

Ir Myrina lėtai pratarė: 

— Taip, taip, jis gyvas. 

Tada Klaudija Prokula uždavė keistą klausimą: 

— Iš kur žinai, kad tai tikrai buvo Jėzus Nazarietis? 

Apie tai aš nepagalvojau. Valandėlę suglumau. Paskui atsa- 
kiau: 

— Žinoma, tai buvo jis. Kas dar galėjo būti? Buvo susirinkę 
daugiau kaip penki šimtai žmonių, kurie ž- pažinojo, — nesutu- 
EE Eliso Sa6 Asia žmogus. 

Ir Myrina patikino: 

— Žmogus negali žiūrėt taip, kaip jis. 

Įtemptu žvilgsniu stebėdama mus, Klaudija Prokula tardė: 

— Matėt jį nakčia? Ta naktis buvo be mėnulio, labai tamsi? 

— Tamsi, - sutikau aš. - Bet mačiau jį gana aiškiai. Negalėjau 
suklyst. 

Klaudija Prokula skėstelėjo rankom ir pridūrė: 

— Ne, aš, žinoma, neabejoju, kad tai buvo jis, ir taip toliau. 
Bet Erodo Antipo gydytojas mane visąlaik slaugė ir lankė. Ir 
Erodiada man kaip paslaptį pasakė, esą, jie gerai žino, kad po 
Galilėją klajojo keistuolis, kurį daug kas palaikė Jėzum Naza- 
riečiu. Bet žmonių pasakojimai prieštaringi, be to, niekas negali 
tiksliai nusakyti jo išvaizdos. Rūmininkai netiki, kad tai buvo 
Jėzus Nazarietis. Jie mano, kad koks nors pamišėlis ar apsėsta- 
sis, tyčiomis susižalojęs rankas ir kojas. O gal mokiniai, išvogę 
jo kūną iš kapo, privertė ką nors apsimetinėt juo, tęsdami savo 
išdaigas. 

Pastebėjusi mano žvilgsnį, Klaudija Prokula pasiteisino: 

— Aš tik pasakoju, ką girdėjau. Nesakau, kad pati taip manau. 
Bet visaip gali būti. Savo ruožtu gydytojas nešališkai apsvars- 
tė šitai su kitais Rašto aiškintojais. Matai, ant Negyvosios jūros 
kranto, dykumoj, uždaram pastate gyvena žydų atskala, kurios 
nariai nuo pasninkų, maldų, viengungystės, bendrų vakarie- 
nių ir krikštijimosi vandenyje pasidarė tokie šventi, kad jau ne- 

panašūs į paprastus žmones. Kalbama, kad jų balti drabužiai 
tamsoje skleidžia šviesą. Jie turi slaptų ryšių Jeruzalėj ir kituose 
kraštuose. Tiesą sakant, Erodas Didysis laikė juos tokiais pavo- 
jingais, kad ėmė persekiot. Todėl jie turėjo bėgti į Damaską. Tik 
jam mirus, tie atsiskyrėliai grįžo dykumon. Mažai apie juos ži- 
noma, nes jie neįsileidžia svetimų, bet gali būti, kad jie, bent jau 
patys švenčiausi iš jų, žino daugiau, nei kiti žmonės. Jų esama 
skirtingų laipsnių — vieni šventesni už kitus. 

Vakar tas gydytojas, pasišnekėjęs su kitais Rašto aiškintojais, 
iškėlė prielaidą, kad dykumos atskala dėl vienos ar kitos prie- 
žasties atidžiai sekė Jėzaus Nazariečio veiklą ir jį globojo, - gal 
net jam pačiam nežinant. Ypač įtartina tai, kad nukryžiuotąjį 
Jėzų palaidojo du aukščiausiosios tarybos nariai. Apyaušrio 
blandoje Marija Magdalietė matė švytintį pavidalą ir palaikė jį 
angelu. Tamsuoliai Jėzaus mokiniai galbūt labai bijojo vogt jo 
kūną, bet dykumos šventiesiems tai padaryt buvo lengva: Gal 
jie įpūtė kūnui dvasią ar paliepė kam nors iš savųjų pasirodyt 
paprastiems Galilėjos žmonėms. Sunku pasakyt, kodėl jie troš- 
ko įtikint žmones Jėzaus Nazariečio prisikėlimu. Gal dėl savų 
priežasčių troško užgniaužt šventyklos įtaką? Bet ne, politiškai 
mąstantis žmogus viskam ras politinį pamatą, sakė gydytojas. 
Gal jie taip elgėsi ir dėl tikėjimo dalykų, kuriuos tik jie vieni 
išmano. Bet jie per daug protingi, tad ilgiau tos apgaulės ne- 
kęs. Kiek suprantu, daugiau jau neapgaudinės, - nesvarbu, kas 
buvo tas, kuris tamsumoj ant kalno pasirodė patikimiems Na- 
zariečio šalininkams. 

Pastebėjusi, kaip suglumęs klausausi aiškinimo, Klaudija nu- 
tilo, dar kartą skėstelėjo rankom ir patikino: 

— Aš tuo netikiu. Tik pasakoju, ką kiti kalba. Turbūt artimiau- 
si mokiniai jį atpažintų net ir tamsoje, - jei patys nesurezgė tų 
klastų. Pasakyk man tik vieną dalyką - ar papasakojai jam apie 
mane? 

Aš sųmišau ir paprašiau: 

— Negaliu tau suprantamai paaiškinti, bet, manding, net no- 
rėdamas nebūčiau galėjęs papasakot. O nenorėjau, nes, kai pa- 
mačiau jį, visos kitos mintys išsiblaškė. 

Mano nuostabai, Klaudija Prokula dėl to nepriekaištavo. 
Priešingai, patenkinta sviedė: 

— Lygiai tą patį tvirtino Joana. Bet rytą ji drobės skiautėn su- 
sibėrė žemių iš tos vietos, kur stovėjo Jėzus, ir amešė man, kad 
gydyčiaus lytėdama ar naktį užsidėčiau ant kaktos. Bet man jų 
jau nereikia. 

Nutaisiusi mįslingą žvilgsnį, ji mane visai apstulbino pa- 
reikšdama: 

— Mat aš pati buvau ant kalno, ir jis mane išgydė. 

Pamačiusi, kaip sutrikau, ji prapliupo linksmu juoku, suplojo 
delnais ir sušuko: 

— Pribloškiau tave! Sėsk prie manęs, Markai, ir tu, mergaite, 
atsisėsk, kur nori! Ne, nesakau, kad mano kūnas buvo ant kal- 
no, bet tąnakt aš po ilgo laiko susapnavau gerą sapną. Žinai, 
kad esu jautri ir įnoringa. Sapne mane žnaibė, talžė man skruos- 
tus, pešė plaukus — viskas buvo akivaizdu ir tikra, bet, kad ir 
kaip stengiaus, negalėjau pajudėt, kol galų gale atgavau balsą ir 
pabudau nuo savo klyksmo taip išprakaitavus ir nusikamavus, 
kad bijojau vėl užmigt. 

Kalbėjom apie kalną, - nuovokiai toliau pasakojo ji. - Daug 
apie jį mąsčiau ir nenuostabu, kad tąnakt sapne nukeliavau ant 
kalno, nes esu labai jautri. Buvo taip tamsu, kad veikiau nu- 
maniau, nei regėjau sustingusią minią klūpant aplinkui. Sapne 
aš visai nebijojau. Paskui prieš mane pasirodė švytintis pavi- 
dalas, bet aš nedrįsau pakelt į jį akių. Tiesa, nebijojau, bet sap- 
ne man atrodė, kad verčiau nežiūrėt jam į veidą. Tas pavidalas 
švelniai užkalbino mane paklausdamas;: „Klaudija Prokula, ar 
girdi mano balsą?“ Aš atsakiau: „Girdžiu.“ Jis tarė: „Aš - Jė- 
zus Nazarietis, žydų karalius, kurį tavo vyras Poncijus Pilo- 
tas įsakė nukryžiuot Jeruzalėje.“ Atsakiau jam: „Taip, tai tu.“ 
Paskui jis ėmė kalbėt man apie avis, bet aš nieko nesupratau, 
nes neišmanau avininkystės, todėl ne viską įsiminiau. Bet jis, 
sakyčiau, priekaištingai pažvelgė į mane ir galų gale pasakė: 
„Aš esu vartai. Neleisk vagiui ir plėšikui daigot mano avių.“ Iš 
karto supratau, kad vagim ir plėšiku jis vadina Poncijų Pilotą, ir 
skubinai patikinau: „Jis tikrai daugiau nepersekios tavo avių ir 

tavęs nebūtų žudęs, bet buvo priverstas taip pasielgti dėl politi- 
nių priežasčių.“ Bet jis nepaisė mano aiškinimo. Tad pamaniau, 
kad tai jam nerūpi ir kad jis jau nepyksta ant Poncijaus Piloto. 
Jis toliau kalbėjo apie avis ir pasakė: „Ir kitų avių dar turiu.“ Aš 
nežinojau, ką atsakyti, tad nuraminau: „Tikiu, kad tu geras ga- 
nytojas.“ Jis tartum nudžiugo tuos žodžius išgirdęs, nes iškart 
atsakė: „Tu tai pasakei, aš - gerasis ganytojas. Geras ganytojas 
už avis guldo gyvybę.“ Sapne mane suėmė baisus verksmas ir 
aš norėjau paprąšyt, kad leistų būti jo avim. Bet neišdrįsau. Pa- 
jutau, kaip jis uždėjo ranką man ant galvos, ir pabudau, ir net 
pabudusi jaučiau jo delną ant viršugalvio. Tai buvo geras sap- 
nas, geriausias iš visų mano sapnuotų. Tiksliai jį prisiminiau, 
norėdama įsidėmėti viską, kad nieko neužmirščiau, ir užmigau, 
ilgai miegojau, bet nuo tol manęs nei sykio nekamavo slogulys. 
Kiek suprantu, jis išgydė mane su sąlyga, kad Poncijus Pilotas 
nepersekiotų jo šalininkų. 

Klaudija Prokula sukikeno kaip mergiūkštė, bet paskui sutri- 
kus užsiėmė delnu burną. 

— Buvo lengva tai pažadėt, - toliau kalbėjo ji. - Juk Pilotas 
neturi jokio pamato persekiot Nazariečio šalininkų. Priešingai. 
Jeigu jo šalininkai susiburs, tarp žydų kils dar didesnės riety- 
nės, o tai atitinka Romos politiką. Sapnai yra tik sapnai, ir apie 
avis sapne jis tikriausiai kalbėjo todėl, kad, kaip girdėjau, mo- 
kydamas dažnai apie jas kalbėdavo. Bet tai nesvarbu. Sapnas 
buvo ryškus ir sapnavau jį tą pačią naktį, kai tu ir tavo mergina 
regėjot jį ant kalno. Svarbiausia, kad išgijau nuo blogų sapnų. 

Tiesa, - paaiškino ji, - Erodo Antipo gydytojas tikina, kad 
man padėjo karštos sieros vonios ir jo paties gydymas. Aš, 
aišku, negaliu jo įžeist ir prideramai jam atsidėkosiu. Bet pati 
manau, - juokis, jei nori, - kad Jėzus Nazarietis padarė man 
malonę ir išgydė per sapną, nes daug apie jį mąsčiau ir per jį 
sapnavau blogus sapnus. 

Ir pergalingai patvirtino: 

— Tad nesvarbu, ką jūs matėt ant kalno, nes aš sapne regėjau 
Jėzų Nazarietį. Bet Zuzana tikina ant kalno iš tiesų mačius Jėzų 
Nazarietį, oja aš neabejoju. 

Permąsčiau jos sapną ir, tirtėdamas iš džiaugsmo, karštai pa- 
klausiau: 

— Ar jis tikrai sakė, kad turi ir kitų avių? Jeigu taip, vadinas, 
jis atidavė gyvybę ir už kitas avis. Ar girdėjai, Myrina, - mes 
jam nesvetimi! 

Klaudija Prokula pratrūko juoku ir sušuko: 

— Ne, ne, šitas pamišimas dėl avių jau per didelis! Pažįstu Jėzų 
Nazarietį, gana tvirtai žinau jį prisikėlus iš mirusiųjų ir esant 
Dievo Sūnų. Zuzana pamokė mane, tad, reikalui esant, galėsiu 
jam pasimelst ir tam tikrų jo įsakymų ketinu laikytis, jei galėsiu 
tai daryt slapta ir nekenkdama savo padėčiai. Jei ir nepaisysiu 
Romos dievų, imperatoriaus genijui privalėsiu aukoti. Bet sun- 
kiausias klausimas, ką pasakyti Poncijui Pilotui. Jis sausokas 
žmogus, mokėsi teisės ir nelabai tiki stebuklais. 

— Manau, - atsakiau dvejodamas, - turėtum kuo mažiau jam 
pasakoti apie Jėzų Nazarietį. Tas atvejis jam buvo nemalonus 
ir įžeidė jo teisingumo jausmą. Tik susierzins, jeigu jam tai pri- 
minsi. 

— Sunku suprast, kas jo širdies gilumoj, - pareiškė Klaudija 
Prokula. - Būdamas Romos pareigūnas, jis taip puikiai slepia 
savo jausmus, kad tarpais abejoju, ar išvis jų turi. Jis - ne piktas 
žmogus. Judėja galėjo gauti ir piktesnį prokuratorių. Neteisinga 
jį vadint vagim ir plėšiku, bet žydų aklatikiai šitaip daro. Gal tu 
ir teisus. Nepasakosiu jam, jeigu pats nepaklaus. 

Pereikim prie kito reikalo, — toliau kalbėjo ji, skverbdama 
mane žvilgsniu. — Džiaugiuosi matydama, kad vėl glotniai 
skutiesi ir rengiesi kaip padorus žmogus. Matyt, susitikimas 
ant kalno tau išėjo į naudą, nes aš jau nerimavau dėl tavęs. 
Būgštavau, kad žydai suglumino tau galvą. Veidas buvo kaip 
aklatikio, užtat net gydytojas, kurį tada sutikai, klausė, kas tau 
darosi. Ar ne laikas grįžti į Romą? Bajose dabar žydi rožės. 
Būtum netoli nuo Kaprio. Vienas tenykštis bičiulis apčiuopia- 
mai atsidėkotų, jei retkarčiais atsiųstum teisingų ir tikslių Ži- 
nių apie imperatoriaus sveikatą. Žinoma, iš anksto sutartais 
slaptažodžiais, nes kitaip aprašinėti imperatoriaus sveikatą 
pavojinga. 

Palenkusi galvą, ji pažvelgė į Myriną ir, man atrodo, ši jai ne- 
patiko. Gūžtelėjusi nukukusiais pečiais, ji negailestingai tarė: 

— Manau, vienų metų tremtis atvėsina pernelyg įkaitusį mei- 
lužį, tad gali grįžti pas Tuliją. Turiu pamatą manyti, kad ji tuo 
tarpu nutraukė santuoką ir vėl ištekėjo, taigi galėsit ramiai pra- 
dėti viską iš pradžių. Niekas tavęs Romoje nepersekioja, - jeigu 
ji tave taip tikino. 

Ji tikriausiai sakė tiesą. Romoje man jau niekas negresia. Gel- 
te sugėlė širdį. Ne dėl tavęs, Tulija, o iš beprotiškos savimylos, 
nes įtikinai mane, kad atseksi iš paskos į Aleksandriją. 

— Nemanau, kad kada nors grįšiu į Romą, - apmaudžiai iš- 
spaudžiau aš. - Vien pagalvojus apie rožes man šleikštulys su- 
kyla. 

— Bent į Cezarėją užsuk, - ėmė šnekint Klaudija Prokula. - Tai 
naujas, kultūringas miestas, nepalyginti prašmatnesnis nei Ero- 
do Antipo Tiberiada. Iš ten laivai plaukia visur. Tau ten patartų, 
kaip pakeist gyvenimą. Po kurio laiko dailių žydaičių ar mažu- 
čių graikių romėnui bus per maža. 

Staiga Myrina nutraukė pašnekesį - ramiai pakilo nuo krėslo 
ir gražiai padėkojo Klaudijai Prokulai už suteiktą garbę. Pas- 
kui lygiai taip ramiai skėlė man per vieną, o paskui per kitą 
skruostą, griebė už rankos ir išsivedė. Bet prie durų atsisuko ir 
pasakė: 

— Tu, kilmingoji Klaudija Prokula, nesirūpink, kur Markui 
derėtų keliaut ir kaip pakeisti gyvenimą. Aš, Myrina, pasirū- 
pinsiu, kad šita avis nepražūtų. 


VIENUOLIKTAS LAIŠKAS 


Markas Mezencijus Manilianas sveikina ankstesnįjį Marką. 

Ano laiško nepabaigiau ir toliau netęsiu. O šį rašau ne Tuli- 
jai, nes jai rašyti neverta. Ir pirmiau rašydamas širdies gilumoje 
jaučiau, kad jie ne Tulijai. Vien jos vardas erzina mane ir suke- 
lia pasidygėjimą ligšioliniu gyvenimu. Ir dėl Myrinos nenoriu 
skirt šito laiško Tulijai. | 

Todėl sveikinu tik ankstesnį save, idant kada nors, po daugy- 
bės metų, galėčiau prisimint viską taip, kaip nutiko. Laikas ir 
atstumas blankina įvykius, atmintis niaukiasi ir net labiausiai 
norėdamas Žmogus prisimena neteisingai. Ir šiuos laiškus ra- 
šant mane kamavo mintis, kad kai ką prisimenu ne taip, išpučiu 
ir priduriu nuo savęs. Bet tyčiomis to nedarau. Ir per teismo 
apklausą patikimi liudytojai, priesaika prisiekę, skirtingai pa- 
sakoja tai, ką matė ir patyrė. 

Juo svarbiau man rašyt, nes kalbėti uždrausta. Bet ir nedrau- 
džiamas kalbėt, apie jo karalystę galėčiau skelbti tik tai, jog ma- 
čiau jį mirštantį ir savom akim regėjau prisikėlusį taip aiškiai, 
kad niekuomet tuo neabejosiu. Bet ir šitai pasakoti man užgin- 
ta, nes aš ne Žydas ir neapipjaustytas. 

Tad jei kas kitas, geriau įsigilinęs į karalystės paslaptį, papa- 
sakos viską kitaip, pripažinsiu, jog jis teisus ir žino daugiau už 
mane. Aš pasakoju tiktai sau pačiam, idant senatvėj, jeigu jos 
sulauksiu, prisiminčiau viską taip pat aiškiai, kaip dabar. To- 
dėl aprašiau tiek daug tuščių, nereikalingų, tiktai man vienam 
svarbių dalykų. Ir toliau taip rašysiu. Po daugelio metų man tai 
patvirtins: jei taip tiksliai prisiminiau tuščius ir nereikalingus 
dalykus, tai lygiai tiksliai prisiminiau ir svarbius. 

Noriu rašyt atvirai, nes pats save ištyriau ir prisipažįstu esąs 
lengvabūdis, linkęs į visa, kas nauja, be to, silpnadvasis. Tuščia- 
garbis, savimyla ir kūno vergas, kaip sako Myrina, ir neturiu 
kuo pasididžiuot. Užrašai bus pravartūs ir kaip atsiminimai, jei 
kada pradėsiu keltis į puikybę. 

Man liepta tylėt. Sutinku ir atvirai pripažįstu, kad tai tei- 

singa. Aš neturiu deramos tvirtybės, o visad esu kaip vanduo, 
pilstomas iš vieno indo į kitą ir prisitaikantis prie jo pavidalo. 
Kad nors tyras būčiau, bet visi vandenys drumsčiasi ir po kurio 
laiko sugenda. Kai būsiu tiktai stovintis vanduo, dar kartą viską 
perskaitysiu, kad prisiminčiau ir pajusčiau jo karalystę. 

Kodėl kaip tik aš, svetimšalis, turėjau liudyt jo prisikėlimą ir 
patirt jo karalystę? Nežinau. Be to, aš įsitikinęs, kad ne veltui tai 
nutiko man. Bet pažįstu save, todėl numanau, kad ilgainiui tas 
įsitikinimas nuslops. 

Būdamas silpnas, šiais atšakiais abejonių ir malonumų lai- 
kais aš galbūt labai sugesiu, bet toji naktį ant ežero kranto vie- 
nišo Žvejo pasakyta pranašystė man patinka. Nors ir nežinau, 
kaip tai nutiks. Tai tik silpna viltis, nes žmogui sunku gyvent 
be vilties. Kai kurie gyvena jos tokie kupini, kad aš, palyginti 
su jais, atrodau vargšas. Bet aš turiu Myriną: Gal ji man buvo 
siųsta kaip viltis, nes turi tvirtybės, kurios man trūksta. 

Tiesa, Myrina sako, kad tai aš jai buvau siųstas, idant ji mane 
ganytų nesant geresnio ganytojo, nors tam reikia didelės kan- 
trybės. Šitai rašau Jeruzalėje, į kurią Myrina netikėtai atvedė 
mane, bet, norėdamas papasakoti apie ją, pirm dar grįšiu prie 
Tiberiados maudyklių. 

Negaliu pasakyti, ko mudu iš tiesų susiginčijom, kai toks ne- 
paprastas džiaugsmas tvyrojo širdyse. Gal buvo kalta Klaudija 
Prokula? Šiaip ar taip, Myrina nesusivaldė, skėlė man antausį ir 
už rankos ištempė iš Klaudijos Prokulos kambario. 

Kiek prisimenu, grįžusi ji ėmė aiškinti, kad juo daugiau su- 
tinka kilmingų moterų, juo tvirčiau kliaujasi savim, nes ji jau 
tokia ir neapsimeta kitokia. Bereik ji susirado savo senuosius 
drabužius, nusprendusi tuoj pat išeiti. Aš jos nelaikiau, nes bu- 
vau įsižeidęs, o ji su manim kalbėjo taip įgiliai, kad tik baisiau- 
siai įpykusi Tulija būtų galėjus ją nuvaržyt. 

Ji bemaž visai sugniuždė mano savigarbą. Net pasakė, kad 
aš išdaviau Jėzų Nazarietį pas Klaudiją Prokulą, nes klausiaus 
jos tuščių pliurpalų. Ji netikėjo net Klaudijos Prokulos sapnu. 
Aš jos apskritai nesupratau, nes ligi tol ji buvo tyli ir nuolan- 
ki. Pamaniau, kad dabar ji parodė savo tikrąjį veidą ir kad pats 
anksčiau klydau. 

Ji taip piktai ir taikliai nurodė visas mano kliaudas, kad pa- 
galvojau, jog į ją įėjo piktoji dvasia. Iš kur toks jos nuoregumas 
ir žodžiai apie tai, ko ji nieku būdu negalėjo apie mane žinot. 
Trumpai tariant, ji nupešė mane taip kruopščiai, kad likau be 
menkiausios plunksnelės, ir viskas, ką sakė, buvo taip teisinga, 
kad turėjau ją išklausyti, nors pats sau nutariau daugiau niekad 
gyvenime neišdaužti jai nei žodžio. 

Galų gale ji nurimo ir atsisėdusi susiėmė rankom galvą, įsi- 
stebeilijo prieš save ir tarė: 

- Štai koks tu! Nusprendžiau išeiti ir turėčiau palikt tave liki- 
mo valiai. Bet negaliu dėl Jėzaus Nazariečio, jei jis užkrovė tave 
man ant sprando. Tiesą sakant, tu šiame pasaulyje kaip avinė- 
lis tarp vilkų ir apsigint nesugebi. Tave bemat nuklaidins į šalį. 
Negaliu žiūrėti, kaip pakšnoji lūpom, prisimindamas tą Tuliją ir 
savo palaidūniškus nuotykius. Tučtuojau nusimauk nuo nykš- 
čio tą auksinį žiedą ir kišk atgal į kapšelį! 

Dar apuostė mane atsistojus ir tėškė: 

— Dvoki kaip Aleksandrijos paleistuvis! Man gražesni varna- 
lėšų kibiais aplipę tavo plaukai, nei šitaip suraityti. Tikrai pa- 
likčiau tave, jei nebūtum keliavęs su manim Galilėjos takeliais 
ir nebūčiau mačius tavęs springstant kelio dulkėm, šluostant 
prakaitą nuo kaktos, beaimanuojant dėl vargstančių kojų. 

Šitaip ji kalbėjo, kol viską išklojo. Aš taip žemai nepuoliau ir 
sos. Net rašyt nenoriu visko, ką ji apie mane pasakė, nes mano 
silpnybės labiausiai išryškėja mano laiškuose, nors rašydamas 
šito nesuvokiau. : 

O galų gale ji pareiškė: 

— Pasižiūrėk į save ir pagalvok, ar aš sakau tiesą, ar perdedu. 
Nebenoriu gyvent su tavim vienam kambary. 

Ji išėjo, taip trenkdama durim, kad namas sudrebėjo. Po kurio 
laiko suglumęs tarnas atėjo paimt jos daiktų, bet aš dėl jos nesi- 
rūpinau. Žinojau, kad nakvynės namų šeimininkas ją tikrai įkur- 
dins kitame kambaryje, nes ją buvo priėmusi Klaudija Prokula. 

Permąstęs tai, ką apie mane pasakė Myrina, labai nusimi- 
niau, bet paskui sėdau rašyt, kas nutiko. Apie ją kalbėjau kuo 

teisingiau, nemiešdamas minčių kartėliu. Kelias dienas rašiau 
kambaryje už užuolaidų, net valgį liepęs atnešt man į kamba- 
rį. Sykį Myrina kyštelėjo vidun ir pasakė einanti į Tiberiadą 
užsakyt broliui graikiško antkapio. Kitą kartą užėjus pranešė, 
kad manęs ieško Natanas su asilais. Bet užkietinau širdį ir ne- 
tariau jai nei žodelio. Tik parodžiau nenorįs, kad trukdytų, kai 
rašau. 
"Daugiau Myrina neužėjo prašyt mano leidimo išeit iš mau- 
dyklių. Tik vėliau sužinojau, kad buvo nupėsčiavus aplankyt 
Marijos Magdalietės. Ir kad su Natanu lankėsi Kafarnaume. 

Rašydamas neskaičiavau dienų. Laikas pakriko, tad rašiau ir 
naktimis, jei negalėdavau užmigti. Galų gale kartėlis ištirpo ir, 
prieš užmigdamas ir rytais pabudęs, aš prisimindavau Myriną 
ir tai, ką ji apie mane pasakė. Mąsčiau, kad kas nors jau seniai 
turėjo šitai pasakyt. Retkarčiais būdavau ramus ir nuolankus 
širdyje, bet paskui vėl pratrūkdavau puikybe ir manydavausi 
esąs geresnis už kitus. 

Pagaliau vieną rytą, dar gulėdamas lovoje, išgirdau Myriną 
užeinant kambarin. Jaučiau, kad ji žiūri į mane tardama, jog dar 
miegu, o paskui atsargiai glosto man galvą. Vien nuo jos prisi- 
lietimo mane vėl užliejo džiaugsmas ir aš susigėdau taip ilgai 
neatlyžęs. Bet panūdau pažiūrėt, kaip ji su manim elgsis. Todėl 
tik apsiverčiau lovoje ir apsimečiau pamaži bundąs. Kai atsi- 
merkiau, Myrina atšoko į šalį ir šiurkščiai drėbė man: 

— Tikrai gerai, kad davei tylėjimo įžadą, Markai. Nekalbė- 
si kvailysčių ir niekam nepakenksi, kad ir ką su rašalu išliesi 
į savo ritinius. Bet dabar turi keltis. Tos keturiasdešimt dienų 
jau kada prabėgo ir mudu turim tučtuojau keliauti į Jeruzalę. 
Natanas su asilais laukia apačioj, tad susikrauk mantą, apmo- 
kėk sąskaitą ir jojam. Kelyje galėsi toliau pūstis taip, kaip šitam 
uždaram kambary už užuolaidos. 

— Myrina, - paprašiau aš, - atleisk man, kad aš toks, atleisk 
visa pikta, ką tylomis apie tave pagalvojau. Bet ką aš veiksiu 
Jeruzalėj? Nežinau, ar galiu leist tau spręsti, kada man iškeliaut 
ir kada grįžt. 

— Apie tai pasikalbėsim pakeliui, — atsakė Myrina. — Artėja 

žydų Pirmojo derliaus šventė ir Jeruzalėn plūste plūsta žmonės. 
Paskubėk. 

Tiesą sakant, jos siūlymas mane nustebino. Rašydamas už- 
sidegiau noru dar kartą pamatyt, kas nutiks Jėzaus mokiniams 
Jeruzalėje. Neturėjau nieko prieš staigų išvykimą, nes buvau 
pavargęs nuo rašymo ir tylėjimo. Žvelgdamas į Myriną, nebej- 
stengiau tramdyt džiaugsmo, o apkabinau ją, suspaudžiau, pa- 
bučiavau į skruostus ir šūktelėjau: 

— Gali kalbėt su manim šiurkščiausiai! Vis tiek manau, kad 
nori man gera. Džiugulys mane užliejo, kai dabar paglostei gal- 
vą, manydama, jog dar miegu. 

Iš pradžių Myrina tikino, kad aš tik sapnavau. Bet paskui at- 
sileido, pabučiavo mane ir tarė: 

— Tada kalbėjau su tavim piktai, bet turėjau išsikalbėti. Tu man 
patinki toks, koks esi, jei tik susivoki toks esąs ir neįsivaizduoji, 
jog esi kitoks. Nenorėčiau, kad būtum kitoks, ir niekad nebū- 
čiau taip negailestingai su tavim kalbėjus, jei man nepatiktum. 
Pats gali spręst, kada iškeliaut ir grįžt, tik greičiau apsispręsk jot 
su manim į Jeruzalę. 

— Netveriu noru grįžt į Jeruzalę, - skubinai patikinau aš. — 
Manyje seniai šileno nujautimas, kad dar ne viskas baigta. Ne- 
turiu vietos, kurią galėčiau pavadint savo namais, ir toks sveti- 
mas jaučiaus pasauly, kad man visi kraštai vienodi. 

Myrina palietė delnu man kaktą, krūtinę ir tarė: 

— Ir aš svetima pasaulyje. Jo karalystė man - vieninteliai na- 
mai, nors apie ją mažai Žinau. Jis tave patikėjo man. Todėl noriu 
tau silpnam būti ramsčiu, drauge ir seserim, - kuo tik nori, - ir 
priebėga tiek gerom, tiek blogom dienom. 

Ir aš paliečiau jai kaktą, krūtinę ir dar kartą ją pabučiavau. 
Paskui mes greit sudėjom mano mantą ir aš apsivilkau kelio- 
niniais drabužiais. Tik mokant sąskaitą man paaiškėjo, kokia 
garbia vieta šeimininkas laiko šiuos graikų nakvynės namus. 
Jis būtų atėmęs iš manęs pinigus ir kapšelį ir pareikalavęs dar, 
jeigu Myrina nebūtų man padėjus ir neparodžius, kad jis klysta. 
Nudžiugau pamatęs kieme Nataną ir pažįstamus asilus ir lei- 
domės į kelią, nešvaistydami laiko tuščioms šnekoms. 

Apie kelionę daugiau pasakot neverta, net keliavome per Sa- 
mariją, lenkdamiesi Jordano slėnio karščio ir į Pirmojo derliaus 
šventę traukiančių galilėjiečių. Keliaudami Sichemo keliu, pa- 
siekėm Jeruzalę prieš šventę. Vėl išvydus šventyklą, miestą ir 
nukryžiavimo kalvą mane ėmė krėst toks drebulys, kad vos ne- 
nukritau nuo asilo. Nusėdau nuo gyvulio, bet kūnas vis tiek tir- 
tėjo taip smarkiai, kad pamaniau, jog susirgau drugiu. Užtemo 
akys, kaleno dantys, šnekėjau tik mikčiodamas ir man atrodė, 
kad virš galvos kybo didžiulis debesis, tuoj tuoj pratrūksiantis 
žaibais. Bet dangus buvo giedras. 

Priepuolis greitai praėjo ir galva nebuvo karšta, kai Myrina 
delnu palietė kaktą. Bet sėst ant asilo nesiryžau. Norėjau eiti 
pėsčias. Įžengėm į miestą pro dvokiuosius Žuvų vartus ir legio- 
nieriai mūsų nesulaikė, pamatę ant mano juosmens kalaviją ir 
išgirdę, kad esu pilietis. Zmonės plūste plūdo į miestą ir jie ne- 
spėjo visų tikrint. 

Mažmožių prekeivis siras Karantas džiaugsmingai pasveiki- 
no mane ir aš džiaugiausi, pamatęs barzda apžėlusį jo veidą ir 
gudrias akutes. Bet, dvilktelėjęs į Myriną, jis kelis kartus užmer- 
kė ir vėl atmerkė akis ir galų gale tarė: 

— Kad ir sulysai nuo kelionės vargų, Marija Beretiete. Atsimai- 
nė tavo plaukų ir akių spalva, ir nosis sutrumpėjo. Išties Galilėja — 
burtininkų kraštas ir aš jau pradedu tikėti tuo, ką apie jį šneka. 

Manding, jis tik pajuokavo, norėdamas mane paerzinti, bet 
Myrinai jo juokas nepatiko. 

Turėjom išsiskirt su Natanu ir paleist jį savais keliais. Kasi- 
nėdamasis galvą, jis pradėjo skaičiuoti mano kapšelio pinigus. 
Kol aš maudyklėse sirgau, jis Kafarnaume buvo įdarbinęs mano 
asilus ir jų uždirbtus pinigus pridėjo man, o pats sutiko paimti 
tiktai dienpinigius. Aš nusileidau ir paėmiau lygiai tiek, kiek jis 
suskaičiavo, bet galop pasakiau: 

— Gerai man tarnavai, tu puikus tarnas. Nenoriu tavęs įžeist, 
brukdamas pinigus atgal, bet kaip atminimą pasilik bent tuos 
keturis asilus. 

Natanas su noru nužvelgė asilus, labai sumišo ir paprieštara- 
vo atsakydamas: 

— Man leidžiama turėti turto tiek, kiek reikia pragyvenimui. 
Džiaugsiuos galėdamas atiduot vargšams dalį uždarbio, gauto 
už tarnystę tau. Šitaip kraunuosi sau lobį danguje. Bet keturi 
asilai tokiam, kaip aš, didelis turtas. Nuolat dėl jų nerimaučiau, 
bijočiau, kad juos pavogs ar kuris nors susirgs. Mintys nuo svar- 
bių dalykų nusigręš prie mažesnės svarbos dalykų, prisirišęs 
prie asilų, aš pats save prarasiu. 

Jo žodžiai mane sujaudino. Pažadėjau jam: 

— Šiaip ar taip, pasiimk tuos asilus, Natanai. Jie nuolankiai 
mums tarnavo geroj kelionėj ir aš net pagalvot negaliu, kad tu- 
rėsiu juos parduoti svetimiems. Daug kas iš Galilėjos atkeliavo 
Jeruzalėn švęst Pirmojo derliaus šventės. Tarp jų yra negalėlių 
ir moterų. Nuvesk asilus dovanų Jėzaus Nazariečio pasiunti- 
niams. Tie šventi vyrai geriausiai žinos, kaip panaudoti juos ne- 
galėlių labui, ir dėl jų tikrai tarp savęs nesiginčys. 

Mano siūlymas Natanui patiko. Nušvitęs šypsena, jis atsakė: 

— Iš tiesų leiskim šiems pilkiems asilams tarnaut jo artimie- 
siems. Taip bus geriausia. 

Bet, kiek padelsęs, jis paklausė: 

— Nori, kad ateičiau papasakot, išgirdęs, jog jiems kas nors 
svarbaus nutiko? 

Aš papurčiau galvą: 

— Ne, Natanai, daugiau nešnipinėsiu ir nesmalsausiu apie to- 
kius dalykus, nuo kurių mane nušalino. Jeigu bus skirta, kad 
dar apie juos išgirsčiau, tai ir šiaip išgirsiu. Dėl manęs nesiruū- 
pink. Rūpinkis tik lobiu danguje. 

Mudu išsiskyrėm. Saulėlydis nudažė.dangų melzganu rau- 
doniu ir mane nusmelkė nuoliūda, nors šalia buvo Myrina. Net 
akių pakelt nenorėjau į nepaprastą žydų šventyklą ir, temstant 
vakarui, mane pagavo klaikas, kaip prieš einant iš Jeruzalės į 
Galilėją. Didžiulis miestas vėl buvo grūstinai prisigrūdęs žmo- 
nių, atkakusių ne tiktai iš Judėjos ir Galilėjos, bet ir iš visų šalių, 
kuriose gyvena žydų bendruomenės. 

Bet vis tiek siro Karanto svečių kambaryje ant namo stogo 
mane ėmė smelkt nebūtis. Virš miesto sakytum virpuliavo beri- 
bė galybė. Nuogąstavau, kad ji gali įtraukt mane į savo sūkurį, 

atplėšt nuo žemės ir prapuldyti vėjy tartum kibirkštį. Nejučia 
stipriai suspaudžiau Myrinai ranką. Paskui ji apsikabino man 
kaklą ir sėdėjome šitaip tamsėjančiame kambaryje. Jau nejutau 
vienumos ir nenorėjau būti vienas. 

Paskui siras Karantas į svečių kambarį atnešė uždegtą lempą. 
Bet, pamatęs mudu taip sėdint, pritilo, ėmė tipent ant pirštų 
galų ir neplepėjo, kaip papratęs, nors turbūt ketino. Tik paklau- 
sė, ar nenorim valgyti, bet mes papurtėme galvas, o aš pagalvo- 
jau, kad dabar negalėčiau nei kąsnio nuryt. Patikėjęs Karantas 
mums valgio nebruko. 

Jis pritūpė priešais mus ir lempos šviesoje įbedė į mudu bliz- 
gias akis ir jo žvilgsny nebuvo matyti jokios pašaipos, o veikiau 
baimė ir pagarba. Galų gale jis nuolankiai paklausė: 

— Kas tau, mano pone Markai? Kas atsitiko, kas judu kamuo- 
ja? Į jus Žiūrint man rankas kojas adatom bado. Rodos, artintųsi 
perkūnija, nors danguj žiba žvaigždės. Kai įžengiau į kambarį, 
jūsų veidai tamsoj sakytum spinduliavo. 

Bet aš negalėjau jam atsakyt, ir Myrina tylėjo. Po kurio laiko 
jis pakilo ir, nukukinęs galvą, ištykino iš kambario. 

Tąnakt miegojom drauge. Pabudau ne kartą, bet, pajutęs gre- 
ta Myriną, nustodavau bijot. Nakčia per miegus ne sykį jaučiau 
ją delnu liečiant man veidą ir supratau, kad ir ji nuo mano artu- 
mo rimsta ir liaujas bijot. 

Kitą dieną buvo žydų šabas. Matėm didžiules žmonių minias 
kopiant į šventyklą, bet mes niekur nėjom. Tiesa, niekas netruk- 
dė išeit pasižvalgyt į miestą, nes žydų Įstatymas mums neskai- 
čiavo šabo žingsnių. Bet nei vienas nenorėjom eiti iš kambario. 
Sykiais pasišnekėdavom, nūsdami išgirsti vienas kito balsą. 
Myrina papasakojo man apie vaikystę, mudu tarėm vienas kito 
vardus, nes, ištartas Myrinos, mano vardas tapdavo man bran- 
gus, o Myrina džiaugdavos savo vardu, kai jį ištardavau aš. 

Šitaip tykią Jeruzalės dieną mudu pamaži suaugom vienas 
su kitu bendram gyvenimui. Man tai didelė malonė, nes vie- 
nam gyvent būtų sunku, nors dar gerai nesuvokiau, kaip buvau 
apdovanotas, kai nepažįstamas žvejys nusiuntė mane į Tiberia- 
dos teatrą ieškot Myrinos. Tądien neištarėm vienas kitam pikto 

žodžio, o vakare drauge pavalgėm ir pabudom žydų Sekminių 
rytui švintant. 

Vos pabudus mane perėmė baisus nerimas. Vaikščiojau pir- 
myn atgal po kambarį visas drebėdamas ir šalčio krečiamas, 
nors aušo kaitri diena. Ir nenurimau, nors Myrina uždėjo delną 
man ant kaktos, glostė skruostus, bet aš kaltinau ją sakydamas: 

— Ko, tiesą sakant, mes atkakom į Jeruzalę ir ką mes čia veik- 
sim? Tai ne mūsų miestas, o jų miestas, ir šita šventė ne mūsų, 
ojų! 

Bet Myrina man priekaištavo: 

— Tik tiek turi kantrybės? Tave, svetimšalį, pakvietė liudyt pri- 
sikėlimo. Nejau negali palaukti ir dar paliudyt pažado tesėjimą? 
Jie pasirengę laukti dvylika metų, o tu pavargai per vieną dieną! 

— Nežinau, kas jiems pažadėta, ir aš čia niekuo dėtas, - ne- 
kantriai atšoviau. - Dėkoju už tai, ką gavau. Tiek man bus gana. 
Man nereikia daugiau, nes jau patyriau tai, ko gali pavydėt ka- 
raliai ir valdovai. 

Bet Myrina atkakliai tvirtino: 

— Jei jis buvo nukryžiuotas, kentėjo, mirė ir prisikėlė iš miru- 
siųjų šitame mieste, tai šitas miestas mano, net jei turėčiau laukt 
dvylika metų. 

Bet, sustiprėjus nerimui, negalėjau nustygti vietoj. Sutrikęs 
svarsčiau: gal užkopt į Antonijaus pilį pas šimtininką Adenaba- 
rą, gal aplankyti Simoną Kirėnietį, gal susirast Raštų aiškintoją 
Nikodemą. Galų gale pasiūliau: 

— Bent jau eikim iš šio slogaus kambario. Turiu susitikti su 
bankininku Aristeinu ir drauge peržiūrėt sąskaitas. Jis tikriau- 
siai namie, nes tokia šventė - pelningiausio verslo diena. 

Myrina nei žodžiu neprieštaravo. Išskubėjom, bet užkopus 
gatvele į aikščią vietą mano nerimastis taip sustiprėjo, kad, ro- 
dės, išsprogdins krūtinę ir sulaužys šonkaulius. Paėmęs už ran- 
kos Myriną, sustojau atsikvėpt. 

Pažvelgiau į dangų, bet dangus buvo ramus, lyg padūmavęs, 
švietė raudona saulė. Audros ženklų nesimatė ir diena buvo 
karštesnė, nei paprastai, to metų laiko javapjūtei pasibaigus. 
Tad nesupratau, dėl ko gi tas slogulys ir nerimas. 

Susitramdžiau ir nusivedžiau Myriną, kaip ji norėjo, į pa- 
gonių šventyklos kiemą ir stoginę, kur buvo pats prekybos ir 
pinigų keitimo įkarštis, nors metas dar labai ankstus. Vaikšti- 
nėjom susikibę už rankų, o kai išėjom, nusivedžiau ją į rytinę 
šventyklos pusę ir parodžiau didžiulius korintietiškus vario 
vartus, kuriuos žydai laiko pasaulio stebuklu. Bet pamūry jau 
tvyrojo nutekamųjų vamzdžių smarvė iš Kedrono slėnio, kuris, 
kai ėjom po Velykų, dar buvo švarus nuo žiemos liūčių. Tad 
apsisukom ir ėmėm leistis Aristeino namų link. 

Vos pasiekę forumą, netikėtai išgirdom galingo vėjo ūže- 
sį. Garsas buvo toks stiprus, kad dažnas atsisuko į aukštutinį 
miestą. Jokio viesulo nei debesies nesimatė. Vis dėlto kai kurie 
rodė pirštais, sakydami, kad žaibas kirto aukštutiniam miestui. 
Bet griausmo nesigirdėjo. Tas neįprastas vėjo ūžesys buvo toks 
nežemiškas, kad aš staiga prisiminiau namą, kurio aukštutinėje 
menėje viešėjau, trūktelėjau už rankos Myriną ir tekinas pasilei- 
dau tenai. Atrodė, kad daugis iš smalsumo skuba į tą pusę, nes 
keistas garsas nusklido per visą miestą. 

Mieste šurmuliavo gausybė Žmonių, o prie senojo mūro var- 
tų buvo tikra kamšalynė. Įsijaudrinę jie stumdėsi, nūsdami grei- 
čiau prasiveržt į priekį, ir visokiausiom kalbom spėliojo, kas at- 
sitiko. Vieni šaukė, kad aukštutiniame mieste sugriuvo namas, 
kiti tikino, kad dreba žemė. 

Bet didžiulis namas tebestovėjo. Jo nebylūs mūrai dar sau- 
gojo savo paslaptį. Apie namą būriavosi šimtai praeivių, žmo- 
nės lėkė ten tekini, vis labiau tirštindami kamšatį. Vartai buvo 
atviri. Mačiau Jėzaus Nazariečio mokinius netvirtom kojom, 
blizgančiom akim ir įraudusiais veidais išsvyrinant iš namo lyg 
girtus ar pagautus dvasios. Įsimaišę į minią, jie karštai kalbino 
kiekvieną ir žmonės išsigandę traukėsi šalin nuo jų. 

Žmonės girdėjo juos garsiai kalbant įvairiom kalbom ir šneki- 
nant kiekvieną jo krašto kalba. Tai nepaprastai susmalsino žmo- 
nes ir arčiausiai susitelkę ėmė šauksmais tildyt kitus. Kurį laiką 
minia vien iš smalsumo tylėjo ir buvo girdėti įvairiom kalbom 
džiugiai šūkaujančių Jėzaus mokinių balsai. 

Vienas, kurio vardo nežinojau, priėjo prie mudviejų su My- 

rina. Iš perkreipto veido supratau jį baugiai įsijaudrinus ir pa- 
jutau jo galią. Jam virš galvos lingavo plonas ugnies liežuvis. 
Žvelgdamas man tiesiai į akis, vyras užkalbino lotyniškai, bet 
dvasios pagautas manęs nematė, nes akys stebeilijo stačiai į ka- 
ralystę, ne į šį pasaulį. Bet jis tikrai kalbėjo su manim lotyniš- 
kai — dargi taip spėriai, kad neatskyriau žodžių ir nesupratau, 
ką nori pasakyt. Paskui jis pasisuko į Myriną ir prabilo graikiš- 
kai, sumišai berdamas žodžius taip spėriai, lyg jie plūstų neper- 
veikiamu smarkumu, todėl nesupratau, ką jis sakė. Ir neperma- 
niau, iš kur tas saulėje nudegęs, nemokytas kaimietis galingais 
raumenim moka taip greitai ir sklandžiai šnekėti ir lotyniškai, 
ir graikiškai. 

Bet jis metėsi į priekį, savo galia nušluodamas mus į šalį kaip 
vėjas lapus. Galia jam skindavo kelią iki sustodavo ir užkalbin- 
davo žmones, prabildamas kalbom, kurių aš niekad nebuvau 
girdėjęs. Taip pat per žmones ėjo ir kiti mokiniai ir, jiems žen- 
giant, minia sukos lyg verpetas. Elamiečiai ir medai, arabai, kre- 
tiečiai ir iš kitų šalių atkeliavę dievoti žydai apstulbę kėlė aukš- 
tyn rankas ir klausinėjo vienas kito, kaip tamsuoliai galilėjiečiai 
gali šnekint kiekvieną gimtąja kalba. Jie suvokė, kad įsijaudrinę 
vyrai skelbia didžius Dievo darbus kiekvieno gimtąja kalba, bet 
nesuprato, ką jie sako, nes mokiniai kalbėjo labai greitai. 

Aš pasakiau Myrinai: 

— Jie kalba ne savo galia, tai Dvasia per juos kalba. 

Žmonių minia jau buvo tūkstantinė ir paskiausiai atėję karš- 
tai ginčijosi, klausinėdami vieni kitų, ką visa tai reiškia. Minioje 
buvo šaipūnų, jie vaipėsi tarpusavyje ir sakė, kad galilėjiečiai, 
nors ką tik pabudę, o jau nusikaušę ir persigėrę saldaus vyno. 
Bet ir šaipūnai traukėsi į šalį, nesuprasdami, kokia galia juos 
šluoja iš kelio visokiom kalbom šnekantiems pasiuntiniams. 

Mokiniai srautu liejo svetimų kalbų žodžius ir jų galia nese- 
ko, o aš susilpau, žemė man po kojų pradėjo drebėt ir aš įsistvė- 
riau Myrinos, kad nesusmukčiau. Pastebėjusi, kad išblyškau 
ir kaktą išmušė prakaitas, ji ryžtingai nuvedė mane iš aikštės 
į namo ūksmę, paskui pro vartus į kiemą ir niekas mūsų nesu- 
laikė, nors kieme buvo daug moterų ir suglumusių tarnų, kurie 

žvilgčiojo pro vartus į gatvę. Myrina paliepė man atsigult po 
kiemo medžiu ir pasidėjo mano galvą sau ant kelių. Sukrėstas 
aš praradau nuovoką, o atitokęs iškart nesupratau, kur esu ir ar 
ilgai pratysojau be sąmonės. 

Bet rankos ir kojos buvo atšalusios ir širdyje tvyrojo ramy- 
bė lyg pailsėjus nuo visų vargų. Myrina tebelaikė mano galvą 
glėby ir, pasukęs akis, pamačiau ant žemės šalimais gūžint bū- 
relį moterų. Atpažinau tarp jų Lozoriaus seserį Mariją, Mariją 
Magdalietę ir Jėzaus motiną Mariją. Moterų veidai švytėjo tokiu 
džiugiu skaistumu, kad aš iš sykio palaikiau jas ne žemiškom 
būtybėm, o pamaniau regintis angelus moterų pavidalais. 

Pasigręžęs į vartus, išgirdau garsų minios ūžesį, išvydau Si- 
moną Petrą subūrus apie save kitus mokinius ir drąsiai, tvirtu 
balsu kalbant Žmonėms. Jis šnekėjo jau ne taip, kaip dvasios 
pagauti mokiniai svetimom kalbom, o įtaigiai, sava Galilėjos 
tarme ir kartodamas pranašų žodžius. Jis pasakojo apie Jėzų 
Nazarietį ir jo prisikėlimą, kai Dievas jį prikėlė, ir iš Tėvo gautą 
Šventosios Dvasios pažadą ir jos išliejimą, kurį žmonės savom 
akim regėjo, savom ausim girdėjo ir patys gali paliudyt. Bet vi- 
sais atžvilgiais jis kalbėjo tik kaip izraelitas izraelitams. Nusivy- 
liau ir daugiau jo neklausiau, o nusisukęs prašomai pažvelgiau 
į šventas moteris. 

Pastebėjusi maldaujamą žvilgsnį, Marija Magdalietė pasigai- 
lėjo manęs, atsistojo ir priėjusi pasveikino mane vardu tartum 
parodydama, kad bent jau ji manęs neatstumia. Silpnu balsu 
paklausiau jos, kas atsitiko. Ji atsisėdo ant žemės šalimais, paė- 
mė mano ranką ir ėmė pasakot: 

- Jie vėl buvo susirinkę aukštutinėje menėje taip, kaip darė 
jau keletą dienų, - tie vienuolika ir Motiejus, kurį jie išsirinko 
burtais kaip dvyliktą į savo būrį. Staiga danguje pasigirdo lyg 
viesulo ūžesys ir pripildė visą kambarį, kuriame jie sėdėjo. Jie 
matė ugnies liežuvius, kurie išsišakoję nusileido ant kiekvieno 
iš jų galvos. Juos užliejo Šventoji Dvasia ir jie ėmė kalbėti sveti- 
mom kalbom, kaip pats girdėjai. 

Aš paklausiau: 

— Ar tai jiems pažadėjo Jėzus Nazarietis, ar šito pažado tesė- 
jimo jie laukė? 

Marija Magdalietė papurtė galvą ir atsakė: 

— Bent jau girdėjai Petrą atvirai skelbiant žmonėms jį esant 
Kristų ir kiti vienuolika taip pat drąsiai stovėjo aplink. Iš kur ta 
drąsa ir galia, jei ne iš Dvasios? 

— Bet jis vis tiek kalba tik Izraelio žmonėms, - pasiskundžiau 
kaip vaikas, iš kurio atėmė dovanėlę. 

Lyg patvirtinimą tą akimirką išgirdau Petro žodžius: 

— Tad tegul tvirtai įsitikina visi Izraelio namai: Dievas padarė 
Viešpačiu ir Mesiju tą Jėzų, kurį jūs nukryžiavote. 

Užmiršęs save ir išsigandęs dėl jo, kilstelėjau alkūnėm ir šūk- 
telėjau: 

— Dabar žmonės puls ir užmėtys jį akmenimis! 

Bet taip nenutiko. Priešingai, žmonės sustingo, nuščiuvo, sa- 
kytum Petro kaltinimas būtų pataikęs jiems į širdis. Po valandė- 
lės išgirdau: 

— Vyrai, broliai, ką mums daryti? 

Tada Petras sušuko taip garsiai, kad galėjai pamanyt jo balsą 
nuo tos miesto aukštumos nusklisiant per visą Jeruzalę: 

— Atsiverskite ir kiekvienas tepasikrikštija vardan Jėzaus 
Kristaus, kad būtų atleistos nuodėmės, tada gausite Šventosios 
Dvasios dovaną! Juk jums skirtas pažadas, taip pat jūsų vai- 
kams ir visiems, toli esantiems, kuriuos tik pašauks Viešpats, 
mūsų Dievas! 

Šitaip jis paskelbė karalystės paslaptį ir aš nulenkiau galvą, 
supratęs, kad jis net Šventosios Dvasios galia nepasigailėjo ma- 
nęs, o kviečia tik izraelitus ir duoda pažadą jiems ir svetur gy- 
venantiems apipjaustytiems žydams, kūrie laikosi Įstatymo ir 
garbina Izraelio Dievą. Pražuvo paskutinė viltis, jei širdyje dar 
vyliaus prisidėti prie jų. Bet žinojimo apie Jėzų Nazarietį ir jo 
prisikėlimą Petras man negalėjo uždrausti. 

Pamačiusi, kaip nusiminiau, Marija Magdalietė mane pa- 
guodė: 

— Jis lėtūnas ir kietakaktis, bet jo tikėjimas tvirtas kaip uola 
ir dirbdamas darbą jis tikriausiai subręs. Remdamasis pranašu 
Joeliu, jis ką tik paskelbė paskutines dienas, bet paskutinės die- 
nos turbūt dar neatėjo. Išsiskirdamas su jais ant Alyvų kalno, jis 


375 


pats įspėjo mokinius sakydamas, kad ne jų reikalas Žinoti laiką 
ir metą, kurį Tėvas nustatė savo galia. Per keturiasdešimt dienų 
Jėzus jiems pasirodė ir kalbėjo apie karalystę, bet jie taip mažai 
nuvokė, kad net ant Alyvų kalno kartojo, iki debesys jį paslėpė: 
„Viešpatie, gal tu šiuo metu atkursi Izraelio karalystę?“ Tad ne- 
prarask vilties, Markai. | 

Šito aš nežinojau, tad, atidžiai išklausęs, tariau: 

— Arjie jau neslepia nuo moterų to, ką patyrė ir koks debesis 
jį nunešė? 

- Jie jau nieko nuo mūsų neslepia, - patenkinta patikino Ma- 
rija Magdalietė. - Kūno ir kraujo - duonos ir vyno - paslaptį 
jie atskleidė ant kalno. Apie juos jau susibūrė šimtas dvidešimt 
ištikimųjų. Keturiasdešimtą dieną Jėzus palydėjo juos į Alyvų 
kalną netoli Betanijos ir uždraudė palikt Jeruzalę, liepęs laukti 
duoto pažado. Jonas krikštijo vandeniu, sakė jis, bet jūs po kelių 
dienų būsit pakrikštyti Šventąja Dvasia. Šiandien jie buvo pa- 
krikštyti ir tai akivaizdu, nes gavo galią. Bet apie debesį žinau 
tik tiek, kad ant Alyvų kalno, mokiniams matant, jis pakilo ir 
ūkas paslėpė jį nuo mokinių akių. Iš to mokiniai suprato, kad 
jis daugiau nepasirodys. Nebesiginčysiu su jais, bet turiu teisę 
šypsotis, kai jie lėtai ir negrabiai velka žodžiais tai, ką, dar jam 
gyvam esant, aš širdim jaučiau. 

Jai kalbant, nužvelgiau kiemo medžius sidabru žvilgančiais 
lapais, į aukštutinę menę vedančius laiptus ir didžiules medi- 
nes duris, nūsdamas įsimint visam gyvenimui, idant niekada jų 
neužmirščiau. Susilpęs aš vėl pasidariau romus ir nuolankus ir 
pagalvojau, jog man užteks tiek, kad paregėjau vietą, kur kara- 
lystė virto į tikrovę. 

Atsistojau linkstančiais keliais ir pasakiau: 

— Eisiu, nes nenoriu sukelt kivirčo ir sutrikdyt šventų vyrų. 
Galiė mane parbloškė ant žemės. Turbūt jie palaikys tai ženklu, 
kad buvau atstumtas nuo karalystės durų. 

Labai norėjau palaiminti Mariją Magdalietę ir padėkoti jai už 
gerumą, bet buvau per menkas ką nors laiminti. Matyt, ji įžvel- 
gė mano veide gerą valią, nes dar kartą palietė delnu man kaktą 
ir tarė: 

— Vis dėlto neužmiršk, kad išgelbėjai jam vieną iš Izraelio 
pražuvėlių. Marija Beretietė laimingai atšventė vestuves ir iške- 
liavo į savo naujuosius namus. Nemanau, kad kuris iš šių vyrų 
būtų tiek dėl jos padaręs. Ir dar viena moteris - Zuzana laimi- 
na tave už draugingumą. Kad ir kur būsi, žinok, jog keletas iš 
mūsų slapta už tave meldžiasi, nors esi svetimšalis. 

Aš paprieštaravau: 

— Ne, ne, aš viską dariau savanaudiškai ir nedorai. Nemanau, 
kad kokį mano darbą galima laikyti nuopelnu. Turiu tik tiek 
gerumo, kad žinau jį esant Kristų ir Dievo Sūnų. Bet mano nuo- 
pelnas čia menkas, nes savom akim jį pamačiau ir galiu liudyt. 

Tada Myrina tarė: 

— Vienintelis Marko nuopelnas - silpnybė. Gal ji išvirs į sti- 
prybę, kai karalystė pasieks pasaulio pakraščius. Iki tol aš būsiu 
jam guodėja, nes šitame gyvenime aš niekada netrokšiu. Turiu 
savyje Gyvojo vandens šaltinį, iš kurio ir jis gaus atsigert. 

Pažvelgiau į ją kitomis akimis. Nuovargio išsekintą mane ap- 
gavo akys. Man ji lyg nuskaistėjo ir pasidarė panaši į angelą ir 
tą valandėlę maniau, jog ji ne tik žmogus, bet ir dvasia globėja 
žmogaus pavidalo, pasiųsta saugot, kad neišklysčiau iš kelio. 
Tai buvo keista mintis, nes gerai Žinojau jos praeitį ir pažinau ją 
dar laive pakeliui į Jopę. 

Bet ji žmogaus ranka, prilaikydama už pažasties, išvedė 
mane iš kiemo į neramiai ošiančią minią. Vis daugiau žmonių 
išgąstingai klausinėjo, ką daryti, o kai kurie, atgailaudami dėl 
nuodėmių, susiplėšė apdarus. Jų buvo tiek daug, kad dvylika 
su Petru priekyje gatvelėmis žemyn išsivedė už miesto krikštyti 
vardan Jėzaus Kristaus tvenkinyje tuos, kurie troško atsiverst 
ir gaut nuodėmių atleidimą. Myrina nerimavo dėl manęs, bet 
sutiko pavėdėt miniai iš paskos, norėdama pamatyt, kas dar 
nutiks. 

Tad mes patys matėm, kaip tie dvylika anapus mūro tvenki- 
nyje pakrikštijo visus Izraelio vyrus, kurie norėjo pas juos ateiti, 
ir kaip dėjo jiems ant galvų rankas, duodami nuodėmių atlei- 
dimą ir Šventą Dvasią iš savo Dvasios. Ir moterų pakrikštijo. 
Juo daugiau jie išdalijo Dvasios iš savo Dvasios, juo karščiau 

džiaugės Žmonės ir juo noriau veržėsi krikštytis. Vyrai giedojo 
Izraelio džiaugsmo giesmes ir glėbesčiavo vienas kitą. Vieni jų 
kalbėjo svetimom kalbom, o kiti, išsproginę akis ir dvasios pa- 
gavos nurausvintais veidais, ritmingai trypė kojom. Tai truko 
iki vakaro, o vėliau sužinojau, kad jų skaičius tądien išaugo iki 
trijų tūkstančių. 

Ir jie neatstūmė nei vieno Izraelio vyro, bet priėmė ir turčius, 
ir vargšus, luošius ir elgetas, net vergus, nedarydami skirtumo. 
Jų galia ne seko, o kiekvienam jos užteko. Tad aš nusiminiau 
ir sugrįžau į miestą ir mūsų būstą, dar nesutemus vakarui. Su- 
niuręs mąsčiau, kaip lengvai nuodėmių atleidimą gavo net tie, 
kurie šaukė Pilotui: „Ant kryžiaus, ant kryžiaus“, nes tarp išsi- 
gandusių ir pasigailėjusių tokių buvo daug. 

Gal tą dvasios pagavos dieną būčiau įsibrovęs tarp žydų ir 
sykiu su kitais gavęs krikštą, bet nenorėjau apgaudinėti pasiun- 
tinių, o ir toks krikštas nebūtų nieko vertas, nors per klaidą jie 
būtų uždėję man ant galvos rankas. Bet gal juose esanti Dva- 
sia būtų pamačius, kad aš romėnas, ir mane atstūmus. Negaliu 
tvirtai pasakyti, nes nemėginau jų apgaut. 

Kitą dieną irgi buvau suglumęs ir Myrina, kuri plustėjo ir 
slaugė mane siro svečių kambary, spinduliavo man akyse tar- 
si angelas. Bet atsigavęs aš ištyriau save ir supratau, jog tuo- 
met, kai be nuovokos gulėjau namo su aukštutine mene kieme, 
many kažkas persimainė. Aš tapau jautresnis ir apie bergždžius 
dalykus tiek daug nebemąsčiau. 

Vieną dieną mano šeimininkas siras Karantas užėjo į svečių 
kambarį, atidžiai pasižiūrėjo į mane ir tarė: 

— Dar nepapasakojai man apie Galilėją. Ko pasidarei toks ne- 
šnekus? Turbūt žinai, kad ir šiame mieste vėl darosi stebuklai 
dėl nukryžiuotojo Nazariečio, apie kurį rinkai Žinias. Sugrįžo 
jo mokiniai, kurie skelbiasi gavę iš mokytojo galią daryt bur- 
tus. Jie kursto žmones, nurodinėdami tėvams atsižadėt vaikų, o 
vaikams - tėvų ir dėtis prie jų. Dažnas net turto atsižada, tad tai 
išties baisūs burtai. Nesibaimindami tarybos, jie piktžodžiauja 
šventyklos stoginėje, skelbia, kad visa yra bendra, susirinkę na- 
muose rengia abejotinas slaptas apeigas. Net garbūs žydai, ku- 

rių tuo nei neįtartum, persiėmė Nazariečio užkrato ir pripažįsta 
jį Izraelio karalium. 

Bet nieko negalėjau jam atsakyt, nes negalėjau jo mokyti. Jis 
turėjo valią ir laisvę pats nueit ir pasiklausyt tų dvylikos. Jis nu- 
siminė, kad nieko neatsakiau, papurtė galvą ir paklausė: 

— Kas tau atsitiko, ką mąstai diena po dienos tysodamas kam- 
bary atmerktom akim? 

Pagalvojau, graudžiai nusišypsojau ir atsakiau: 

— Galir paklausysiu tavo patarimo - pasistatysiu namą, paso- 
dinsiu medžių. Tai lygiai geras patarimas, kaip ir kitų patarimai 
kantriai laukti. - Atsidusau ir pridūriau: - Jei tik saugosiuos, 
idant širdis per daug neprisirištų prie ko nors šiame pasaulyje, 
saugosiuos turėti ką nors sava ir mylima, kad vėliau nereikėtų 
atsižadėt. 

Karantas irgi atsiduso ir išmintingai atsakė: 

— Visko turėsim atsižadėt, atėjus tai dienai, bet tegul ji dar at- 
sitolina nuo mudviejų. - Pamąstęs jis droviai paklausė: - Sako, 
tie galilėjiečiai burtininkai turi nemirtingumo vaistą. 

Ir vėl nedrįsau jam atsakyti. Juk jis galėjo tai sužinot iš pa- 
čių Jėzaus Nazariečio artimųjų. Atsistojęs Karantas dar kartą 
krenkštelėjo ir tarė: 

— Tu pasikeitei, romėne Markai, ir jau nesi toks, koks iškelia- 
vai į Galilėją. Nežinau, geresnis ar blogesnis nei anksčiau, bet ir 
mane priverti dūsaut. Galiu pasakyti tik tiek, kad Myrina, kurią 
tu atsigabenai iš Galilėjos, yra romi mergina ir šalia jos gera. Jai 
atsiradus mano namuose, prekyba pagyvėjo ir žmona šlepete 
man kelis kartus per dieną ausų jau neduoda. Ir graži ji būtų, jei 
kiek suapvalėtų. 

Nesuturėjau juoko, bet subariau jį tardamas: 

— Karantai, nesirūpink tuo, kad Myrina storėja ar liesėja. Man 
ji ir dabar graži. Net pražilus ir bedantė turbūt bus graži, jei mes 
taip ilgai gyvensim. 

Karantas išėjo patenkintas, kad prajuokino mane. Pamąs- 
tęs supratau, kad diena po dienos Myrina išties gražėja mano 
akyse. Metusi klajūnišką aktorės gyvenimą ir kasdien gauda- 
ma sočiai pavalgyt, ji nejučia dailiai suapvalėjo ir skruostai jau 

nebuvo taip sukritę, kaip anksčiau. Ta mintis mane užliejo švel- 
numu ir aš nepaprastai atsigavau. Tai rodė, kad ji ne angelas, o 
moteris, - Žmogus, į Mane panašus. 

Myrina buvo išėjusi į šventyklą, kurios stoginėj du ar trys iš 
tų dvylikos kasdien mokė apkrikštytus ir smalsuolius, skelbė 
prisikėlimą ir liudijo Jėzų esant Kristų. Sužvalėjęs apsirengiau, 
susišukavau ir išskubėjau pas bankininką Aristeiną, bausdama- 
sis iškeliauti iš Jeruzalės. Aristeinas mane priėmė ir iškart gu- 
viai prakalbo: 

— Matyt, Tiberiados maudyklės tau išėjo į gera, nes tu jau ne 
toks agnus, kaip prieš išvykdamas. Vėl atrodai kaip romėnas. Tai 
gerai, nes išsyk įspėsiu tave, jei dar negirdėjai. Galilėjiečiai sugrį- 
žo į miestą ir kelia baisų sąmyšį. Jie atvirai skelbia Jėzaus Naza- 
riečio prisikėlimą, nors visi, kurie tuos dalykus išmano, žino, kas 
ir kaip. Bet jie vadina jį Mesiju, savo nuožiūra iškraipo Raštus ir 
tvirtina gavę išjo galią atleist nuodėmes. Kaip sadukiejus, aš pri- 
pažįstu Raštus, nors nepripažįstu žodinės Tradicijos ir fariziejų 
nepakenčiamo Įstatymo aiškinimo. Tai, ką jie šneka apie prisi- 
kėlimą - kvailystė, nors fariziejus tai gundo. Mes, žydai, laikomi 
nepakančiais tikėjimo požiūriu, bet mūsų pakantumą geriausiai 
įrodo tai, kad leidžiam įvairioms atskaloms tarp savęs laisvai 
varžytis. Ir Jėzus Nazarietis nebūtų buvęs nukryžiuotas, jeigu 
nebūtų piktžodžiavęs, nes tai vienintelis dalykas, kurio nepaken- 
čiam. Bet, atrodo, dėl jo vardo mes vėl pradedam skaldytis. Lai- 
kas parodys, ar galim tai leisti, ar turėsim persekiot galilėjiečius. 
Jie krikštija žmones, bet ir anksčiau vykdavo krikštynos, ir tai ne- 
buvo laikoma blogybe. Sako, kad jie gydo ligonius, bet taip darė 
ir jų mokytojas ir dėl to jo niekas nepersekiojo, nors fariziejams 
netiko tai, kad jis gydė per šabą. Bet pikčiausias jų mokymas - 
nuosavybės bendrumas. Žmonės, kuriuos laikėm išmintingais, 
parduoda savo laukus ir gautus pinigus deda jo mokiniams po 
kojų, o šie dalija visiems pagal poreikius. Šitokį mokymą galima 
vadinti dešimtinės rinkimu ir gudriausiu būdu slėpt mokesčius. 
Tarp jų nėra nei turtuolių, nei vargšų. Valdžia suglumus, nes mes 
manėm, kad, nukryžiavus Nazarietį, viskas nurims. Nenorim 
imtis persekiojimų, bet nesuprantam, ko jie taip išdrąsėjo, - gal 

sužinojo, kad Poncijus Pilotas draudžia persekiot galilėjiečius. 
Šitai jis apylankomis pranešė didžiajai tarybai. Bjauri romėniš- 
ka politika. Tikiuosi, mano tiesūs žodžiai tavęs neįžeidžia, nes 
tu pažįsti mūsų papročius, be to, mudu draugai. Dabar proku- 
ratorius tikrai gali nusimazgot rankas ir pasišaipyt: patys ma- 
tot, šie kurstymai dar piktesni. Lengvatikė tauta jų pusėje, tad 
juos persekiot beprasmiška. Tuo karščiau visi tikės galilėjiečių 
brukamom žvejų pasakom. 

Jis bemaž neatsikvėpdamas be perstojo bėrė žodžius. Bet ne- 
galėjau neįsiterpt: 

— Matau, kad tu smarkesnis aklatikis nei aš. Nusiramink, 
Aristeinai, ir prisimink Raštus. Jei galilėjiečių užmačia žmogiš- 
ka, tai ji nuslops be tavo rūpesčio. Bet jeigu ji iš Dievo, tai nei tu, 
nei didžioji taryba, nei kita pasaulio galybė jų nesužlugdys. 

Karštai alsuodamas jis apmąstė mano žodžius, bet paskui 
pratrūko juoku, taikingai iškėlė rankas ir šūktelėjo: 

— Nejau tu, romėne, mokai mane tyrinėt Raštus! Ne, šitų tam- 
suolių žvejų užmačia negali būti iš Dievo. Negali, nes tada jau 
nevertėtę"gyventi ir šventykla sužlugtų. Aišku, kad iš tos už- 
mačios nieko neišeis. Ir anksčiau rasdavosi tokių, kurie įrodinė- 
davo esą kažin kas ir pražuvo. Tamsuoliai ilgai nepamokslaus, 
o pradės painiotis savo teiginiuose ir sukris į pačių išsikastas 
duobes. 

Šitaip nusiraminęs, jis paklausė, ko atėjau, o tada paslaugiai 
nurodė sąskaitininkui pateikti man sąskaitą ir suskaičiuoti pel- 
ną, gautą keičiant pinigus. Papasakojau, kad jo verslo draugas 
Tiberiadoje puikiai sutvarkė mano piniginius reikalus, ir jis pa- 
tenkintas linkčiojo, delnu plekšendamas nedidelį laiško ritinėlį. 
Ištiesęs jį man, tarė: 

— Vos neužmiršau. Buvo paliktas tavo bankininkui Aleksan- 
drijoj, o jis pasiuntė toliau, kad pasiektų tave. Nenusiunčiau jo 
tau į Tiberiados maudykles, nes nežinojau, kiek ten užtruksi, ir 
būgštavau, kad pasimes. 

Stingdamas iš baimės, nuplėšiau antspaudą ir atvyniojau 
trumputį laišką. Vos pažvelgęs pažinau dirglią ir skubrią Tuli- 
jos rašyseną, nes ji rašė savo ranka. Štai ką ji išvedžiojo: 

Tulija sveikina apgaulųjį Marką Mezencijų. Ar jau nei vieno vyro 
priesaikom negalima tikėti? Ar jau nėra ištikimybės? Ar neprisiekei 
laukt manęs Aleksandrijoje, kol sutvarkysiu reikalus Romoje ir galu- 
tinai būsiu tavo? Tau iškeliavus, Roma man nepanaši į Romą, bet aš 
sumaniai sustiprinau savo padėtį. O ką išgirstu Aleksandrijoj ligota ir 
bejėgė po vargingos kelionės jūra? Kad, lengvabūdiškai užmiršęs duo- 
tą žodį, iškeliavai į žydų Jeruzalę. Gavęs šitą laišką, tučtuojau grįžk. 
Aš gyvenu „Dafnio“ nakvynės namuose prie uosto. Džiaugsiuos vėl 
tave pamačius. Bet amžinai tavęs nelauksiu. Turiu čia draugų. Bet jei 
ketini toliau tyrinėt žydų filosofiją, kaip čia išgirdau, tačtuojau at- 
siųsk žinią ir aš atvyksiu į Jeruzalę. Ir turbūt greitai išvaikysiu tau 
iš galvos žydų išmintį. Tad atkak kuo greičiau. Sudegsiu iki plėnių, 
tavęs laukdama. 


Nuo kiekvieno žodžio kūnu man ėjo baisūs šiurpuliai. Kai 
vėl galėjau apverst liežuvį, perskaičiau laišką dar kartą ir dre- 
bančiu balsu paklausiau: | 

— Ar ilgai laiškas manęs čia laukė? 

Paskaičiavęs pirštais, Aristeinas tarė: 

— Kokias dvi savaites. Atleisk, bet nemaniau, kad Tiberiadoj 
taip ilgai užtruksi. 

Vėl susukau laišką į ritinį ir užsikišau po marškiniais prie 
krūtinės. Mostelėjau ranka ir pasakiau: 

— Palik mano sąskaitas. Dabar negaliu nieko skaičiuot. 

Alpdamas iš baimės, išlėkiau iš Aristeino namų ir, net nesi- 
žvalgydamas į šonus, parlėkiau į savo priebėgą Karanto namuo- 
se. Tulijos laiškas ūmai kirto į jautriausią vietą kaip tik tuolaik, 
kai jau tariaus nurimęs ir su viskuo susitaikęs. 

Laimė, Myrina dar nebuvo grįžus. Valandėlę svilino baisi 
pagunda palikt jai per Karantą kapšelį ir sprukt tiesiai į Alek- 
sandriją vėl apkabinti Tulijos. Pirštais glostinėdamas jos laišką, 
jaučiau ją kiekvienoj dirglioj ir skubrioj raidėj, kūnas degte degė 
vien prisiminus ją. 

Bet įstengiau ir šaltakraujiškai ją vertinti. Jai būdinga pirmu- 
čiausia užsipult mane. Juk kantriai laukiau Aleksandrijoj visus 
metus ir negavau iš jos jokio ženklo. O ką ji norėjo pasakyt iš- 

sitardama, kad sustiprino savo padėtį? Turbūt apie skyrybas ir 
naują santuoką. Negalėjau tikėt nei vienu jos žodžiu. Ligota ir 
bejėgė po kelionės, ji neužmiršo pabrėžti turinti Aleksandrijoj 
draugų. Kurio glėby ją rasčiau, ten nukakęs? Tulija gali rinktis. 
Ašjai tik įgeidis. Galiu būt tikras, kad ne dėl manęs ji atplaukė 
į Aleksandriją, o dėl kitų priežasčių. | 

Tulija įkūnijo ankstesnį mano gyvenimą, jo malonumus ir 
tuštybę. Mano valia rinktis. Jeigu pasirinksiu Tuliją, visam lai- 
kui liausiuosi ieškojęs karalystės, nes, kaip ir ji, neabejojau, kad 
ji greitai išblaškys man iš galvos visas mintis, jei aš grįšiu į jos 
malonumų kapą. Šitaip mintijant mane perėmė tokia apmau- 
di neapykanta sau pačiam ir savo silpnumui, kad tikriausiai 
dar niekad nebuvau taip nusivylęs savimi. Ne dėl to, kad dar 
geidžiau jos, o dėl to, kad nesiryždamas dvejojau, ar grįžt į jos 
kankynę. Tai buvo didžiausias nusižeminimas, nes, būdamas 
tvirtas, nebūčiau dvejojęs nei akimirkos. Tiek išgyvenus ir vis- 
ką savom akim paregėjus mano pasirinkimas turėjo būt savai- 
me aiškus. Tolyn nuo Tulijos, nuo visko, kas iš praeities. Toks 
silpnas, toks atviras pagundai buvau, kad prisiminimų karštas 
vėjas blaškė mane tartum švendrą kryžkelėj. 

Prakaito išmušta kakta priešinaus pagundai ir neapkenčiau 
patessavęs. Gėdijaus savęs skausmingai ir nenorėjau, kad Jėzus 
Nazarietis matytų mano gėdą. Bet vis tiek užsidengiau veidą ir 
pradėjau melstis: „Nevesk manęs į pagundą, bet gelbėk mane 
nuo pikto. Dėl tavosios karalystės.“ Daugiau nieko negalėjau 
paveikt. 

Tą akimirką išgirdau laiptų girgždesį ir Myrinos žingsnius. Ji 
atidarė duris ir puolė į kambarį ištiesus rankas lyg skubėdama 
pranešti didelę naujieną. 

— Petras ir Jonas! - šūktelėjo ji. - Petras ir Jonas! 

Bet pamatė mano išraišką. Rankos jai nusviro, veidas apsi- 
blausė, ji man akyse subjuro. 

— Nekalbėk daugiau apie tuos vyrus, - piktai sudraudžiau 
aš. - Nieko nenoriu apie juos girdėt. 

Myrina delsiai žengtelėjo artyn, bet nedrįso manęs paliest. Aš 
ir nenorėjau, kad ji mane liestų, o atsitraukiau į šalį, nugara at- 
sišliejau į sieną. 

— Prie korintietiškų šventyklos vartų jie ką tik savo galia iš- 
gydė luošą nuo pat gimimo vyrą, - mėgino sakyt Myrina, bet 
balsas užlūžo ir ji išsigandus įbedė į mane akis. 

— Na, ir kas! — užrikau aš. - Nėmaž neabejoju jų galia. Bet 
kas man darbo! Ganėtinai prisižiūrėjau stebuklų. Jie man buvę 
nebuvę. 

— Bet Petras paėmė jį už rankos ir pakėlė iš lovos, - užsikirs- 
dama pasakojo Myrina. - Jo kojos ir kulkšnys iškart sustiprėjo. 
Susijaudinę žmonės puolė į šventyklos Saliamono stoginę. Ten 
jis dabar šokinėja ir šlovina Dievą minios akivaizdoje, žmonės 
nepatikliai čiupinėja jam kojas, o Petras skelbia nuodėmių at- 
leidimą. 

— Koks juokingas cirkas žydams, - pasišaipiau aš. 

Myrina daugiau nesitvardė, o abiem rankom griebė mane, 
papurtė ir ašarų priplūdusiom akim paklausė: 

— Kas tau darosi, kas nutiko, Markai? 

Sušiurkštinęs širdį, atsakiau: 

— Verk, Myrina! Ir tai ne visos ašaros, kurias turėsi išliet dėl 
manęs. Aš tai jau Žinau. 

Myrina paleido mane, greitai nusišluostė ašaras ir ištiesė plo- 
ną kaklą. Iš įniršio jai veidą nutvieskė raudonis, ji treptelėjo koja 
ir pareikalavo: | 

— Kalbėk aiškiai! Kas nutiko? 

Šalčio ir kartėlio užlietas žvelgiau į ją - kiekvieną veido bruo- 
žą, kuris dar iš ryto man buvo brangus, ir stengiausi suprasti, 
ką tariausi joje matąs. Jos veide regėjau Tulijos tvaskias akis ir 
nuo malonumų išvargusį veidą, išdidėliškas Tulijos lūpas. Pa- 
rodžiau jai laišką ir pasakiau: 

— Gavau laišką nuo Tulijos. Ji laukia manęs Aleksandrijoj. 

Myrina ilgai Žiūrėjo į mane. Jos veidas man akyse sumenko, 
skruostai sukrito. Paskui ji suklupo ant kelių, nulenkė galvą ir, 
manding, ėmė melstis, nors lūpos nekrutėjo. Mintys lyg sustin- 
go ir negalėjau daug mąstyt. Tik žiūrėjau į jos auksu tvaskan- 
čius plaukus ir man kažkodėl šovė į galvą mintis, kad ganėtų 
ūmaus kalavijo kirčio, jos galva nusiristų ant grindų ir aš būčiau 
laisvas. Ta mintis buvo tokia juokinga, kad nusikvatojau balsu. 

Galų gale Myrina, net nežvilgtelėjusi į mane, atsistojo ir sus- 
kato krauti mano mantą ir dėstyt drabužius. Iš pradžių nuste- 
bau, paskui išsigandau, bet galop nesusilaikęs paklausiau: 

— Ką darysi? Kam krauni mano daiktus? 

Ji susimąsčius paskaičiavo pirštais. 

— Tavo marškiniai ir kelioninis apsiaustas atiduoti skalbt, — 
prisiminė ir tik tada atsakė: — Juk rengies į kelią. Plauksi pas 
savo Tuliją. Ruošiu tavo mantą. Turiu tai padaryt. 

— Kas tau sakė, kad rengiuosi? — piktai paklausiau, suėmęs jai 
riešus, kad neliestų mano daiktų. - Aš taip nesakiau. Tik pasa- 
kiau apie laišką, idant drauge nuspręstumėm, ką daryt. 

Bet Myrina papurtė galvą. 

— Ne, ne, - tarė ji. - Sirdyje tu jau apsisprendęs. Jeigu imčiau 
atkalbinėt, tik subrandintum savyje pagiežą man. Tiesa, tu silp- 
nas ir gal dėl karalystės prišnekinčiau pasilikt, bet niekada gy- 
venime man šito neatleistum. Tave visad graužtų abejonė, kad 
dėl manęs atsisakei savo brangiausios Tulijos. Todėl verčiau ke- 
liauk pas ją. Negali jos palikt bėdoj, jeigu ji tavęs laukia. 

Nepatikėjau savom ausim. Rodės, Myrina slysta man iš ran- 
kų ir aš prarandu vienintelę bičiulę, kuria galiu šiame pasaulyje 
pasitikėt. 

— Bet, - miksėjau aš, - bet... - Daugiau nieko neįstengiau iš- 
lement. 

Galų gale Myrina pasigailėjo manęs ir, užčiaupdama mane, 
paaiškino: 

- Šiuo atveju negaliu tau padėti. Pats turi apsispręst ir pats už 
tai atsakysi. - Liūdnai šypsodama ji pažvelgė į mane ir kalbėjo 
toliau: —- Aš tau padėsiu. Keliauk pas savo Tuliją, leiskis jos svili- 
namas ir badomas ugninėm adatom, leiskis sugadinamas. Tiek 
man apie ją pripasakojai, kad jau numanau, kokia ji. Bet aš, aiš- 
ku, keliausiu tau iš paskos ir surinksiu tavo liekanas, kai ji tave 
išmes. Nebijok manęs prarasti. Jėzus Nazarietis davė tave man. 
Eik, jei pagunda tokia neperveikiama ir negali jos sutramdyt. 
Galjis tau atleis, kaip aš širdy atleidžiu, nes pažįstu tave. 

Jai taip ramiai kalbant, aš vis labiau dygėjaus grįžti pas Tuliją 
ir įsivaizdavau visus pažeminimus ir kančias, kurias sukelda- 

ma man ji it prieskoniu pagardins savo pasitenkinimą. Galop 
sušukau: 

— Nutilk, kvaile Myrina! Siunti mane pas žiaurią ir malonu- 
mų ištroškusią moterį! Netikėjau, kad tu tokia. Veikiau turėtum 
sutvirtint mane ir sustiprinti nusilpusį. Neatpažįstu tavęs. Kaip 
gali su manim šitaip elgtis! 

Suirzęs šaukiau toliau: 

- Širdy nebuvau nusprendęs keliaut pas ją, nors tu taip sakai, 
O tikėjausi tavo pagalbos! Ir neketinu vykt į Aleksandriją! Tik 
svarsčiau, kaip jai viską geriau paaiškint. Turbūt turėčiau para- 
šyti jai kelis žodžius. Antraip dar pamanys, kad pražuvau! 

— Ar tai blogai? — tyliai paklausė Myrina. - Ar tavo vyrišku- 
mas spiria būtinai pažeminti ją žodžiais, kad daugiau nenori 
nieko apie ją girdėt? 

— Tulija pati mane tūkstančius kartų pažemino, - gižiai atkir- 
tau aš. 

— Už pikta nori atsimokėti piktu? - paklausė Myrina. - Ver- 
čiau tegu ji mano, kad pražuvai be pėdsakų. Neįžeisi jos, kaip 
moters. Turbūt ji turi daugiau draugų ir greitai ras paguodą. 

Jos spėjimas buvo toks taiklus, kad man ėmė smelkti širdį. 
Bet smelkė taip lyg liežuviu liečiant išrauto skaudamo danties 
duburėlį. Mane pagavo keistas išsilaisvinimo jausmas tartum 
išgijus po trukios ligos. 

— Myrina, - tariau aš, - parodei man, kad net mintis, jog aš 
galiu tave prarast, man nepakeliama. Tu man ne tik sesuo. Ko 
gera, myliu tave taip, kaip vyras myli moterį. 

Myrinos veidas man akyse vėl suspindo tartum angelo. Ji at- 
rodė graži, kai pasakė: 

— Myrina ir Markas, — mudu abu. Širdim jauti, kad būsiu 
tau, kuo panorėsi. Bet turim nuspręst, ką darysim su savo gy- 
venimu. 

Paėmusi mane už rankos, ji atsargiai pasisodino šalia ir pasa- 
kė lyg gerai viską apmąsčius: 

- Širdy karštai troškau, kad jo mokiniai mane pakrikštytų ir 
uždėtų ranką ant galvos vardan Jėzaus Kristaus Nazariečio. Gal 
taip būčiau iš jų gavus galią ištvert šį gyvenimą, gavus dalį ka- 

ralystės ir Dvasios, kuri ugnies liežuviais nusileido ant jų. Bet aš 
ne žydė ir tu ne žydas. Tačiau jie nedvejodami krikštija teisiuo- 
sius įvairių šalių prozelitus, vyrus, kurie apsipjausto ir laikosi 
Įstatymo. Bet girdėjau, kad yra ir Vartų prozelitų, dievobaimin- 
gųjų, kurie neapsipjausto, nors atsisako pagonybės, nepiktžo- 
džiauja prieš Dievą ir nelieja žmogaus kraujo. Jiems draudžia- 
ma kraujomaiša, vagystės, valgyti uždususius, jie privalo gy- 
vent kaip teisieji. Gal jie sutiktų pakrikštyt mus kaip tuos Vartų 
naujakrikštus, jeigu karštai paprašytumėm. 

Papurčiau galvą ir atsakiau: 

— Aš tai Žinau ir ne kartą apgalvojau. Nuo tol, kai pažinau 
Jėzų Nazarietį, Dievo Sūnų, aš jau nebeturiu kitų dievų. Man 
nebūtų labai sunku laikytis tų draudimų ir valgyti skerstinę 
mėsą Žydų papročiu. Tai nėra svarbus dalykas. Bet nemanau, 
kad dėl to tapčiau jam tinkamas. Negaliu įsipareigoti gyventi 
kaip teisusis, nes toks nesu, kad ir kaip veržčiausi į gera. Tai 
vienintelis dalykas, ką apie save tikrai žinau. Labai klysti many- 
dama, kad jie sutiks krikštyt Vartų prozelitą, kad ir kaip garsiai 
belsi į vartus. Jie žiauresni už savo mokytoją. 

Tvirtai suėmusi mano ranką, Myrina linksėjo galva ir nuolan- 
kiai sutiko: 

— Turbūt mano užgaidas vaikiškas. Nemanau, kad tapsiu jam 
artimesnė, nei esu, jeigu jie mane pakrikštys ir uždės rankas 
ant galvos. Pameskim tą viltį ir eikim tokiu keliu, kokį jis pats 
mums rodo. Melskimės už jo valios išsipildymą ir jo karalystės 
atėjimą. Jis pats yra tiesa ir malonė. Ko gera, tiek mums pakaks, 
nes savomis akimis jį pamatėm. | 

— Jo karalystės, - pasakiau aš, - mes galim tik laukti. Bet mudu 
dviese. Tikriausiai dviese lengviau eit keliu, nei po vieną. Tai jo 
malonė mums. 

Bet dar neiškeliavom iš Jeruzalės, nes pirmiau aš surašiau 
viską taip, kaip vyko, nors turbūt nieko nuostabesnio, nei anks- 
čiau, nenutiko. Vis dėlto noriu tiksliai prisiminti, kad Dvasia 
atlėkė uždama kaip vėjas ir ugnies liežuviais nusileido ant dvy- 
likos Jėzaus Nazariečio pasiuntinių, idant niekada jais neabejo- 
čiau ir jų darbų savaip nevertinčiau. | 


387 


Šiuo metu žydų valdžios vyrai suėmė Petrą ir Joną, bet, žmo- 
nėms reikalaujant, turėjo jau kitą dieną paleisti į laisvę. Jie ne- 
išsigando grasinimų, o toliau drąsiai pamokslauja. Manding, 
po suėmimo prie jų prisidėjo dar pora tūkstančių žmonių, nes 
savo galia jie išgydė luošį prie šventyklos korintietiškų vartų. 
Ir jie pradėjo savo namuose laužyt duoną ir laimint vyną Jė- 
zaus Kristaus vardu, kaip nemirtingumo vaistą, ir tarp jų nėra 
varguolių, nes turtingieji iš tiesų pardavinėja savo namus bei 
laukus ir visiems čia dalijama pagal poreikius. Manding, jie taip 
elgiasi todėl, kad dar viską regi tartum veidrody ir mano, jog, 
karalystė gali atsirast kiekvieną dieną. Vis dėlto negirdėjau, kad 
Simonas Kirėnietis pardavė savo laukus. 

Kai viską surašiau, iš Antonijaus pilies man atnešė žinią, jog 
prokuratorius Poncijus Pilotas reikalauja, kad aš tučtuojau iš- 
vykčiau iš jo valdomos Jeruzalės ir Judėjos. Jei neišvyksiu savo 
noru, jis įsakys legionieriams atlydėt mane pas jį į Cezarėją. Ko- 
dėl jis taip įsakys, nežinau, bet, matyt, Romos atžvilgiu mano 
nuolatinis buvimas Jeruzalėje nepageidaujamas. Vis dėlto dau- 
giau nenoriu susitikt su tuo žmogum. Todėl nusprendėme, — 
Myrina ir aš, - keliauti į Damaską. Tai lėmė Myrinos susapnuo- 
tas sapnas, ir aš nusileidau. Šiaip ar taip, Damaskas - kitoje pu- 
sėje nei Aleksandrija. 

Prieš iškeliaujant nusivedžiau Myriną anapus vartų prie kal- 
vos, kur, atvykęs į Jeruzalę, išvydau Jėzų Nazarietį, nukryžiuo- 
tą tarp dviejų plėšikų. Taip pat parodžiau Myrinai sodą ir kapą, 
kuriame buvo palaidotas jo kūnas ir iš kurio jis prisikėlė, dre- 
bant žemei. Bet jo karalystės tenai jau nebuvo. 

